
Victoria Aveyard, tânără autoare de literatură fantasy şi cărți pentru 
tineri, s-a născut în East Longmeadow, un orășel din Massachusetts, SUA. Și- 
a scris romanul de debut, Regina roșie chiar în primul an de după 
încheierea studiilor de scenaristică la University of Southern California. 
Cartea, primul volum al trilogiei omonime, s-a bucurat de un succes 
răsunător, este bestseller Wew York Times şi va fi adaptată pentru marele 
ecran de Sony Pictures. Glass Sword, volumul al doilea din serie, a apărut 
recent. Locuiește la Los Angeles, este o cititoare împătimită, o fascinează 
distopiile și e convinsă că literatura nu trebuie să ofere mesaje 
moralizatoare, ci să spună poveşti care să provoace cititorul. 


UNU 


Urăsc Prima Vineri. Pentru că satul este aglomerat, iar acum, în arșița 
verii, e ultimul lucru pe care și l-ar putea dori cineva. Din locul meu aflat la 
umbră nu e atât de rău, însă duhoarea trupurilor, toate nădușite din pricina 
muncii începute în zori, e suficientă pentru ca laptele să se acrească. Aerul 
tremură de căldură și umiditate, până și băltoacele pe care le-a lăsat în urmă 
furtuna de ieri sunt fierbinţi, cu pete colorate de ulei și grăsime. 

Piaţa începe să se golească, având în vedere că oamenii își închid tarabele 
pentru restul zilei. Comercianţii sunt zăpăciți, nepăsători, așa că îmi vine 
ușor să înșfac ce poftesc din mărfurile lor. Atunci când termin, buzunarele 
îmi sunt pline de flecuștețe. Ba chiar am și un măr pentru drum. Nu e deloc 
rău pentru o activitate de câteva minute. În timp ce mulțimea înaintează, mă 
las dusă de curentul de oameni. Mâinile mele țâșnesc înainte și înapoi, 
mereu cu mișcări rapide și lejere. Câteva bancnote din buzunarul unui 
bărbat, o brățară de la încheietura unei femei - mărunțţișuri. Sătenii sunt 
prea ocupați să înainteze pentru a observa un hoţ de buzunare în mijlocul 
lor. 

Clădirile înalte, construite pe piloni, după care satul și-a primit numele 
(Pilonii, foarte original), se ridică peste tot în jurul nostru, la trei metri 
deasupra pământului noroios. Primăvara, partea inferioară a țărmului se 
află sub apă, dar acum suntem în august, când deshidratarea și insolația pun 
stăpânire pe sat. Aproape toți oamenii așteaptă cu nerăbdare Prima Vineri, 
când munca și școala se termină mai devreme. Nu și eu. Nu, eu aș prefera să 
stau la școală și să pierd vremea într-o clasă plină de copii. 

Nu că voi mai fi la școală prea mult timp. Cea de-a optsprezecea 
aniversare a mea se apropie cu repeziciune și, odată cu ea, încorporarea. Nu 
sunt ucenică pe nicăieri, nu am un loc de muncă, așa că voi fi trimisă pe 
frontul de război, cum se întâmplă cu toți ceilalți tineri inactivi Nu e de 
mirare că nu mai sunt locuri de muncă, având în vedere că toți bărbații, 
toate femeile și toți copiii încearcă să se țină departe de armată. 

Imediat ce au împlinit optsprezece ani, cei trei frați ai mei au fost trimiși 
la război, pentru a se lupta cu cei din Ținutul Lacurilor. Numai Shade știe să 
scrie și îmi trimite scrisori atunci când poate. De Bree și Tramy, ceilalți frați 
ai mei, n-am mai auzit de mai bine de un an. Însă lipsa veștilor e un lucru 
bun. Unele familii pot sta ani întregi fără să aibă vreo veste, ca apoi să-și 

bucuria tuturor, lăsaţi la vatră. Dar, de obicei, primești o scrisoare pe hârtie 
de calitate superioară, ștampilată cu sigiliul regelui, în care ţi se mulțumește 
scurt pentru viața odorului tău. Ba uneori găsești și câţiva nasturi din 
uniforma lui sfâșiată şi distrusă. 

Aveam treisprezece ani când Bree a plecat. M-a sărutat pe obraz și mi-a 
dăruit o pereche de cercei pe care să o împart cu Gisa, surioara mea. Erau 
făcuţi din mărgele de sticlă roz, exact în nuanța apusului. Ne-am făcut 
singure găuri în urechi, chiar în acea seară. Tramy și Shade au păstrat 
această tradiţie atunci când au plecat. Acum, eu și Gisa avem fiecare câte o 
ureche cu trei pietricele care să ne aducă aminte că fraţii noștri s-au dus să 
lupte pe undeva. N-am crezut niciodată că ei chiar aveau să plece, până ce nu 
și-a făcut apariția acasă la noi legionarul în armura sa lustruită, luându-i 
rând pe rând. lar în toamna asta vor veni după mine. Am început deja să pun 
bani deoparte - și să fur —, pentru a-i cumpăra Gisei o pereche de cercei pe 
care să i-o dăruiesc când voi pleca. 

Nu te mai gândi la asta, îmi spune mama mereu, în legătură cu armata, în 
legătură cu frații mei, în legătură cu orice. Bun sfat mamă! 

Pe stradă, la răscrucea dintre Drumul Morii și Drumul Manifestantului, 
grupul de oameni se mărește deoarece mai mulți săteni se alătură marșului. 
O gașcă de copii, mici pungași în devenire, își vâră degetele lipicioase prin 
buzunarele oamenilor. Sunt prea tineri ca să știe cum să facă asta, iar agenții 
de securitate intervin imediat. De obicei, copiii sunt legaţi la stâlpul infamiei 
sau sunt trimiși la închisoarea avanpostului, însă agenţii vor să asiste la 
Prima Vineri. Se hotărăsc să le tragă doar câteva bobârnace înainte să-i lase 
să plece. Mici indulgente. 

O apăsare uşoară pe talia mea mă face să mă răsucesc brusc, acționând 
din instinct. Apuc mâna suficient de nesăbuită încât să mă facă la buzunare, 
strângând-o tare, astfel încât să-l împiedic pe drăcușor să fugă. Dar, în loc să 
văd un puști costeliv, mă trezesc că dau nas în nas cu un chip rânjit. 

Kilorn Warren. Ucenicul unui pescar, orfan de război și, probabil, singurul 
meu prieten adevărat. Când eram mici, obișnuiam să ne luăm la bătaie, dar, 
acum, că am mai crescut - și că el e cu vreo treizeci de centimetri mai înalt 
decât mine încerc să evit încăierările. Bănuiesc că asta aduce niște foloase. 
De pildă, poate ajunge lejer la rafturile mai înalte. 

— Devii tot mai iute, chicotește el, după care își trage mâna din 
strânsoarea mea. 

— Şi tu devii tot mai lent. 

Îşi dă ochii peste cap şi înşfacă mărul din mâna mea. 

— O așteptăm pe Gisa? mă întreabă el, mușcând din fruct. 


— A fost învoită azi, are de muncă. 

— Atunci, hai s-o luăm din loc. Nu vreau să ratez spectacolul. 

— Mare tragedie ar mai fi... 

— Ei, mare! mă admonestează el, fluturând degetul spre mine. Se 
presupune că e amuzant. 

— Se presupune că e un avertisment, tâmpitule! 

Însă el deja se îndepărtează cu paşii lui mari, aproape forțându-mă să 
alerg pentru a-l ajunge din urmă. Mersul lui e dezechilibrat. Picioare de 
marinar, aşa le numește el, deși nu a fost niciodată în larg. Bănuiesc că orele 
lungi petrecute pe râu, în barca de pescuit a maestrului său, au acest efect. 

La fel ca tatăl meu, tatăl lui Kilorn a fost trimis pe front, dar în vreme ce al 
meu s-a întors fără un picior și fără un plămân, domnul Warren a venit acasă 
într-o cutie de pantofi. După asta, mama lui Kilorn a dat bir cu fugiţii, 
lăsându-și băiatul să-și poarte singur de grijă. Kilorn aproape că murea de 
foame, dar, cumva, a continuat să se ia la trântă cu mine. l-am dat de 
mâncare, ca să nu trebuiască să mă lupt cu un sac de oase, iar acum, zece ani 
mai târziu, iată-l. Măcar își face ucenicia pe undeva și nu va fi obligat să 
meargă la război. 

Ajungem la poalele dealului, unde dăm peste și mai mulți oameni, care se 
îmbulzesc din toate părțile. Prezenţa la Prima Vineri e obligatorie, doar dacă 
nu cumva ești, ca sora mea, un „muncitor indispensabil”. De parcă brodatul 
mătăsurilor e un lucru indispensabil. Însă argintiii își adoră mătasea, nu-i 
așa? Până și agenţii de securitate, cel puţin o parte dintre ei, pot fi mituiți cu 
bucăți cusute de sora mea. Nu că aș ști ceva în legătură cu asta. 

Umbrele care ne înconjoară devin din ce în ce mai întunecate în timp ce 
urcăm treptele de piatră, îndreptându-ne spre vârful dealului. Kilorn suie 
câte două odată, aproape lăsându-mă în urmă, însă se oprește să mă aștepte. 
Rânjește și își dă la o parte din ochii săi verzi o șuviță de păr roșcat și 
spălăcit. 

— Câteodată uit că ai picioare de copilaș. 

— Mai bine picioarele, decât creierul unuia, i-o întorc eu, lovindu-l în 
glumă peste obraz în timp ce trec pe lângă el. 

Râsetele lui mă urmează pe trepte. 

— Eşti mai țâfnoasă decât îţi stă în fire. 

— Pur și simplu urăsc lucrurile de genul ăsta. 

— Știu, murmură el, pentru prima dată solemn. 

Și ajungem în arenă, unde soarele arde deasupra noastră. Construită 
acum zece ani, arena e de departe cea mai mare structură din Pilonii. Nici nu 
se compară cu cele colosale din orașe, totuși, arcadele înalte din oţel și miile 

de metri cubi de beton sunt suficiente pentru a-i tăia răsuflarea unei fete de 
la sat. 

Agenţii de securitate sunt împrăștiați peste tot, iar uniformele lor în 
nuanţe de negru și argintiu ies în evidență printre hainele oamenilor de 
rând. Aceasta este Prima Vineri și ei de-abia așteaptă să urmărească 
spectacolul. Fiecare are câte o pușcă sau un pistol, cu toate că nu au nevoie 
de ele. Așa cum se obișnuiește, agenţii sunt argintii, iar argintiii nu au de ce 
să se teamă de noi, roșiii. Toată lumea știe asta. Noi nu suntem egalii lor, cu 
toate că nu ţi-ai da seama dacă ne-ai compara. Singurul lucru care ne 
deosebește, cel puţin la exterior, e că argintiii stau mereu drepți. Noi suntem 
aduși de spate din cauza muncii, a speranței rămase fără răspuns și a 
inevitabilei dezamăgiri în viață. 

În interiorul arenei deschise e la fel de cald ca afară, iar Kilorn, care stă 
mereu pe vârfuri ca să vadă mai bine, mă conduce undeva la umbră. Nu 
există scaune aici, ci doar niște bănci lungi din beton, însă câţiva nobili 
argintii de sus se bucură de niște tribune răcoroase și confortabile. Ei au 
mereu la dispoziţie băuturi, mâncare, gheață până și în toiul verii, scaune 
moi, lumini electrice și alte bunuri de care eu nu mă voi bucura niciodată. 
Argintiii nu sunt niciodată impresionați de ceea ce au, plângându-se întruna 
de aceste „condiţii deplorabile”. Dacă aș avea vreodată ocazia, le-aș da eu lor 
condiții deplorabile. Noi nu avem aici decât niște bănci tari și câteva 
monitoare disonante, aproape prea luminoase și prea zgomotoase pentru a 
putea fi suportate. 

— Pun rămășag pe plata unei zile că azi e un alt oțelit, spune Kilorn, 
aruncând cotorul mărului spre podeaua arenei. 

— Nu pun niciun rămășag! mă răstesc eu. 

Mulţi roșii își joacă economiile pe lupte, sperând să câștige ceva care să-i 
ajute încă o săptămână. Dar nu și eu, nici măcar atunci când vine vorba de 
Kilorn. E mai ușor să tai geanta organizatorului de pariuri decât să încerc să 
câștig bani din asta. 

— N-ar trebui să-ți cheltuiești banii în halul ăsta! 

— Nu e o cheltuială dacă am dreptate. E mereu un oțelit care se bate cu 
cineva. 

De obicei, cel puțin o luptă din două are ca protagonist un oţelit, 
deoarece, dintre toţi argintiii, talentele și abilităţile oţeliților sunt cele mai 
potrivite pentru arenă. Se pare că ei savurează acest lucru, folosindu-și 
puterile supraomenești ca să se joace cu ceilalți campioni de parcă ar fi niște 
păpuși de cârpă. 


— Ce zici de cealaltă categorie? îl întreb, gândindu-mă la șirul de argintii 
care ar putea apărea: telekineticii, agilii, acvaticii, verzișorii, pietrificatorii — 
cu toții înspăimântători. 

— Nu sunt sigur. Să sperăm că e ceva mișto. Mi-ar prinde bine ceva 
distracție. 

Eu și Kilorn nu împărtășim aceleași păreri când vine vorba de Vitejiile 
Primei Vineri. Pentru mine, să urmăresc doi campioni sfârtecându-se unul 
pe celălalt nu e deloc distractiv, însă Kilorn adoră asta. Lasă-i să se distrugă 
între ei, spune el. Nu sunt oamenii noștri. 

El nu înțelege care e scopul Vitejiilor. Nu vorbim aici de un spectacol 
absurd, menit să le ofere o oarecare relaxare roșiilor după o săptămână de 
muncă istovitoare. Ăsta este un mesaj calculat, rece. Doar argintiii pot lupta 
în arene, întrucât numai un argintiu poate supraviețui în arenă. Ei se luptă 
pentru a ne arăta forța și puterea lor. Suntem fără egal Suntem mai buni 
decât voi. Suntem zei. E scris în fiecare lovitură supraomenească pe care o 
aplică. 

Și au absolută dreptate. Luna trecută am privit cum un agil a bătut un 
telekinetic și, cu toate că agilul putea să se miște mai iute decât oricine 
altcineva, telekineticul l-a oprit în loc. Și-a ridicat adversarul de jos doar cu 
puterea minţii. Agilul a început să se înece; cred că telekineticul avea un soi 
de strânsoare invizibilă în jurul gâtului său. Când chipul agilului s-a învinețit, 
meciul a luat sfârșit. Kilorn a chiuit, întrucât pariase pe telekinetic. 

— Doamnelor și domnilor, argintii și roșii, bine aţi venit la Prima Vineri, 
Vitejiile din August. 

Vocea prezentatorului răsună în arenă, amplificată de pereții imenși. Pare 
plictisit, ca de obicei, și nu-l învinuiesc. 

Cândva, Vitejiile nu prevedeau meciuri, ci adevărate execuții. Prizonierii 
și vrăjmașii statului erau transportați spre capitală, în Archeon, și omorâți în 
fața unei mulțimi de argintii. Bănuiesc că argintiii adorau asta, întrucât așa 
au luat ființă meciurile. Nu pentru a omori, ci pentru a distra. Apoi s-au 
transformat în Vitejii și s-au extins și în alte orașe, în arene diferite și pentru 
spectatori diferiţi. În cele din urmă, roşiilor li s-a acordat permisiunea de a 
participa, chiar dacă erau obligați să aleagă cele mai banale locuri. Nu a 
durat mult până ce argintiii au construit arene peste tot, până și în sate ca 
Pilonii, iar prezența roșiilor, care cândva era considerată o favoare, a 
devenit un blestem obligatoriu. Fratele meu Shade spune că acest lucru e din 
cauză că infracțiunile, disidenţele și cele câteva acte de rebeliune ale roșiilor 
au început să scadă însemnat în arenele marilor orașe. Acum, argintiii nu 


mai trebuie să folosească execuțiile sau legiunile sau chiar securitatea 
pentru a păstra ordinea; doi campioni ne pot speria la fel de ușor. 

Astăzi, cei doi campioni sunt pe măsura titulaturii. Primul care pășește pe 
nisipul alb este Cantos Carros, un argintiu din Golful Portuar de la est. 
Monitorul prezintă o imagine clară a războinicului și e limpede ca lumina 
zilei că e vorba de un oțelit. Braţele lui sunt ca niște trunchiuri de copac, cu 
noduri și vene și o piele care de-abia se mai poate întinde. Când zâmbește, 
văd că dinţii îi sunt sparți sau lipsesc cu desăvârșire. Poate că a intrat în 
conflict cu periuța de dinţi când era mic. 

Lângă mine, Kilorn ovaţionează, iar ceilalţi săteni i se alătură. Un agent de 
securitate aruncă o chiflă către cei mai gălăgioși, pentru deranjul lor. În 
stânga mea, un altul îi oferă unui copil urlător o hârtie galbenă. Electrofoaie 
- o rație de electricitate în plus. Toate pentru a ne face să ovaționăm, să 
urlăm, să ne oblige să urmărim, chiar dacă noi nu vrem asta. 

— Foarte bine, faceți puţină gălăgie, ca să vă audă! tărăgănează 
prezentatorul, încercând să adopte un oarecare entuziasm în glas. Şi iată-l 
pe adversarul lui, venit direct din capitală, Samson Merandus! 

Celălalt războinic arată palid și pricăjit prin comparaţie cu halca de 
mușchi în formă umană, însă armura sa din oţel albastru e fină și foarte bine 
lustruită. Cel mai probabil e al doilea fiu al unui al doilea fiu și încearcă să-și 
facă un renume în arenă. Cu toate că ar trebui să fie speriat, pare straniu de 
calm. 

Numele lui de familie îmi pare cunoscut, dar nu e un lucru neobișnuit. 
Mulţi argintii fac parte din familii faimoase, din case renumite, cu zeci de 
membri. Familia care guvernează regiunea noastră, Valea Capitalei, este 
Casa Welle, cu toate că nu l-am văzut niciodată pe guvernatorul Welle. Nu ne 
vizitează decât o dată sau de două ori pe an, și nici măcar atunci nu 
catadicsește să intre într-un sat populat de roșii ca al meu. l-am văzut odată 
nava fluvială, o chestie lucioasă, cu steaguri în nuanţe de verde și auriu. El e 
un verzișor și, când a trecut pe lângă noi, copacii de pe mal au înflorit brusc 
și florile au țâșnit din pământ. A fost un lucru deosebit de frumos, până ce 
unul dintre băieţii mai mari a început să arunce cu pietre în navă. Pietrele au 
căzut inofensiv în râu, dar pe băieți tot i-au legat la stâlpul infamiei. 

— Sigur va câștiga oțelitul. 

Kilorn privește încruntat spre micul campion. 

— De unde știi? Care e puterea lui Samson? 

— Cui îi pasă? Tot o să piardă, îl batjocoresc eu, așezându-mă pentru a 
privi spectacolul. 


Bine cunoscutul gong răsună deasupra arenei. Cei mai mulți se ridică în 
picioare, nerăbdători să privească lupta, însă eu rămân așezată pe bancă, 
protestând în sinea mea. Oricât de calmă aș părea, clocotesc de furie. Furie și 
gelozie. Suntem zei, răsună în mintea mea. 

— Campioni, pregătiți-vă! 

Cei doi se îndreaptă spre laturile opuse ale arenei și adoptă poziţia de 
luptă. Pistoalele nu sunt permise în luptele din arenă, așa încât Cantos 
scoate o sabie scurtă și lată. Mă îndoiesc c-o să aibă nevoie de ea. Samson nu 
scoate nicio armă, iar degetele de-abia i se mișcă pe lângă trup. 

În arenă răsună un zumzet electric. Vrăsc partea asta. Sunetul vibrează în 
dinții mei, în oasele mele și continuă să pulseze până ce cred c-o să spargă 
ceva. Se sfârşeşte abrupt, cu un dangăt. /ncepe. Expir. 

Și arată imediat ca un masacru. Cantos pornește în viteză, ca un taur, 
lăsând în urma sa un nor de praf. Samson încearcă să se ferească de Cantos, 
folosindu-și umărul pentru a aluneca în spatele argintiului, însă oțelitul e 
mai iute. Îl apucă pe Samson de picior şi îl aruncă de-a lungul arenei, de 
parcă ar fi plămădit din pene. Uralele care urmează înăbușă geamătul de 
durere al lui Samson la impactul cu peretele de ciment, însă agonia i se 
citeşte limpede pe chip. Înainte să poată face vreo mişcare, Cantos apare 
lângă el, apucându-l și azvârlindu-l în sus. Un morman de oase rupte lovește 
nisipul, dar, cumva, se ridică din nou în picioare. 

— E un sac de box? râde Kilorn. Pune-l la punct, Cantos! 

Lui Kilorn nu-i pasă de chiflele gratuite sau de cele câteva minute în plus 
de electricitate. Nu de asta ovaționează. El chiar vrea să vadă sânge, sânge de 
argintiu, sângeargintiu pătând arena. Nu contează că acel sânge reprezintă 
tot ceea ce noi nu suntem, tot ceea ce noi nu putem fi, tot ceea ce noi ne 
dorim. El pur și simplu vrea să îl vadă și să se păcălească singur, crezând că 
ei sunt cu adevărat oameni, că şi ei pot fi răniţi şi învinşi. Însă eu ştiu prea 
bine cum stau lucrurile. Sângele lor e o amenințare, un avertisment, o 
promisiune. Wu suntem și nu vom fi niciodată la fel. 

Kilorn nu pare dezamăgit. Până și cei din tribune pot vedea lichidul 
metalic iridescent care picură din gura lui Samson și care reflectă soarele 
verii precum o oglindă apoasă, pictând un râu pe gâtul și pe armura lui. 

Aceasta este adevărata diviziune dintre argintii și roșii: culoarea sângelui 
nostru. Această simplă diferență îi face cumva să fie mai puternici, mai 
inteligenţi, ma; buni decât noi. 

Samson scuipă, trimițând un șuvoi de sângeargintiu peste nisipul din 
arenă. La trei metri distanţă de el, Cantos strânge sabia mai tare, pregătit să- 
] scoată din uz pe Samson și să pună capăt acestui meci. 

— Bietul neghiob, murmur eu. 

Kilorn are dreptate. Wu e decât un sac de box. 

Cantos ţâșnește prin nisip, cu sabia ridicată și cu ochii scăpărând de furie. 
Apoi înlemnește cu piciorul în aer, iar armura lui zdrăngăne din pricina 
opririi bruște. Din mijlocul arenei, războinicul care sângerează stă cu 
degetul arătător îndreptat spre Cantos și are o privire care ar putea îngheţa 
apele. 

Samson mișcă degetul și Cantos pornește, sincronizat la perfecție cu 
mișcările lui Samson. Rămâne cu gura căscată, de parcă e retardat sau idiot. 
De parcă a rămas lără creier. 

Nu pot să-mi cred ochilor. 

O tăcere mormântală se așterne peste arenă în timp ce noi privim uluiți, 
neînțelegând scena care se desfășoară în fața noastră. Până și Kilorn a rămas 
fără grai. 

— Un șoptitor, îmi scapă mie cu voce tare. 

N-am mai văzut niciodată unul în arenă - mă îndoiesc că a văzut cineva 
vreunul. Șoptitorii sunt rari, periculoși și puternici, chiar și printre argintii, 
chiar și în capitală. Zvonurile despre ei variază, însă toate duc spre aceeași 
concluzie simplă și înfiorătoare: îți pot pătrunde în minte, îți pot citi 
gândurile și te pot manipula. Şi exact asta face Samson acum, după ce și-a 
croit drum prin armura și mușchii lui Cantos, ajungând chiar la creierul său, 
unde nu există apărători. 

Cantos îşi ridică sabia cu mâini tremurânde. Încearcă să se opună puterii 
lui Samson. Dar, oricâtă forță ar avea, nu are nicio șansă să se lupte cu 
dușmanul din mintea lui. 

O altă răsucire a mâinii lui Samson și sângeleargintiu se împrăștie peste 
nisip în timp ce Cantos își înfige sabia direct prin armură, pătrunzând în 
carnea propriului său abdomen. Chiar și de-aici, de sus, pot auzi pleoscăitul 
îngrețoșător al metalului care taie carnea. 

În timp ce sângele curge şuvoi din Cantos, din arenă încep să răsune 
icnete. Nimeni n-a mai văzut vreodată atât de mult sânge aici. 

Becurile albastre prind viață, scăldând podeaua arenei într-o lumină 
fantomatică, semnalând sfârșitul meciului. Tămăduitorii argintii gonesc prin 
nisip, grăbindu-se să ajungă la Cantos. Argintiii nu trebuie să moară aici. 
Argintiii trebuie să se lupte vitejește, să-și etaleze abilitățile, să dea un 
spectacol bun - dar nu să moară. La urma urmei, ei nu sunt roșii. 

Agenţii de securitate se mișcă mai repede ca oricând. Câțiva dintre ei sunt 
agili, alergând încolo și încoace într-un vârtej ameţitor în timp ce ne mână 
spre ieșire. Nu ne vor prin preajmă, în cazul în care Cantos își va da duhul pe 

nisip. Între timp, Samson iese din arenă asemenea unui titan. Privirea lui 
cade pe trupul lui Cantos şi mă aştept să-l văd smerit. Însă chipul lui nu 
trădează nicio emoție și este extrem de rece. Meciul a fost o nimica toată 
pentru el. Woj suntem o nimica toată pentru el. 

La școală am învățat despre lumea premergătoare acesteia, despre îngerii 
și zeii care locuiau în ceruri, conducând pământul cu iubire și bunăvoință. 
Unii spun că sunt doar niște povești, însă eu nu cred asta. 

Zeii încă ne conduc. S-au pogorât dintre stele. Și nu mai sunt binevoitori. 

DOI 


Casa noastră este mică, chiar și după standardele din Pilonii, dar cel puţin 
avem o privelişte frumoasă. În timpul uneia dintre permisiile sale, înainte să 
fie rănit, tata a construit casa înaltă, astfel încât să putem privi peste râu. 
Chiar și prin pâcla verii se întrezăresc fâșiile de pământ defrișat care cândva 
găzduiau pădurea și care acum sunt date uitării. Arată ca și când ar fi fost 
lovite de o molimă, însă, în nord și în vest, dealurile imaculate transmit un 
mesaj calm: acolo se află mult mai multe lucruri. Dincolo de noi, dincolo de 
argintii, dincolo de tot ceea ce știu. 

Urc scara de la intrarea în casă, acele bucăţi de lemn putrezit ce au luat în 
timp forma picioarelor care urcă și coboară zi de zi. De aici zăresc câteva 
ambarcațiuni ce străbat râul, arborând mândrele lor steaguri în culori 
deschise. Argintii. Sunt singurii suficient de bogaţi încât să-și permită 
mijloace de transport exclusive. În vreme ce ei se bucură de vehicule pe roți, 
ambarcațiuni de lux, ba chiar și aeronave private, noi trebuie să ne 
mulțumim cu propriile noastre picioare sau cu niște trotinete, dacă suntem 
norocoşi. 

Presupun că ambarcaţiunile se îndreaptă spre Cetatea Soarelui, micul 
oraș care prinde viață în jurul reședinței de vară a regelui. Gisa a fost azi 
acolo, ajutând-o pe croitoreasa sub îndrumarea căreia își face ucenicia. Când 
regele se află în vizită acolo, ele merg des în piața din Cetatea Soarelui, 
pentru a-și vinde marfa comercianților și nobililor argintii care se țin ca 
niște rățuște după familia regală. Palatul e cunoscut sub numele de 
Reședința Soarelui şi se zvonește c-ar fi o minunăţie, însă eu nu l-am văzut 
niciodată. Nu știu de ce familia regală deține o a doua casă, mai ales de 
vreme ce palatul din capitală e atât de frumos și de elegant. Însă, aidoma 
tuturor argintiilor, ei nu acționează din nevoie. Ei sunt mânațţi de dorință. Și 
primesc tot ceea ce-și doresc. 

Înainte de a deschide uşa ce dă spre bine cunoscutul haos, mângâi steagul 
care flutură pe verandă. Trei stele roșii pe un material îngălbenit, una 
pentru fiecare frate și destul spațiu pentru mai multe. Pentru mine. Cele mai 
multe case din Pilonii au steaguri asemănătoare, unele cu dungi negre în loc 
de stele, în amintirea copiilor decedați. 

Înăuntru, mama nădușește deasupra aragazului, amestecând într-o oală 
cu tocăniță pe care tata o ochește încruntat din scaunul lui cu rotile. Gisa 

brodează la masă, realizând ceva frumos și splendid și cu mult peste 
înțelegerea mea. 

— M-am întors, anunț eu pe nimeni în special. 

Tata îmi răspunde cu o fluturare din mână, mama cu o mișcare a capului, 
iar Gisa nici măcar nu-și ridică privirea de la bucata ei de mătase. 

Pun lângă ea punguţa cu bunurile furate, făcând monedele să 
zăngănească intenționat. 

— Cred că avem suficient cât să-i cumpărăm tatei un tort de ziua lui. Și 
am și ceva baterii, destule cât să ne ajungă până la sfârșitul lunii. 

Gisa ocheşte punguta, încruntându-se dezgustată. Are doar paisprezece 
ani, însă e foarte ageră pentru vârsta ei. 

— Într-o zi, oamenii o să vină şi-o să-ţi ia tot ce ai. 

— Gisa, nu-ți șade bine să fii geloasă, o dojenesc eu, lovind-o ușurel cu 
mâna peste cap. 

Mâinile îi zboară iute spre părul ei perfect și strălucitor, aranjându-l la loc 
într-un coc dichisit. 

Dintotdeauna mi-am dorit să am părul ei, cu toate că nu i-aș spune 
niciodată asta. În vreme ce al ei seamănă cu o flacără, al meu e ceea ce noi 
numim maroniul râului. Închis la rădăcină și mai decolorat spre vârfuri, 
întrucât culoarea părului nostru se deteriorează din pricina stresului 
excesiv provocat de viața trăită în Pilonii. Cei mai mulți oameni se tund 
scurt, pentru a ascunde vârfurile albe, însă eu n-o fac. Îmi place să-mi aduc 
aminte că până și părul meu știe că viaţa n-ar trebui să fie așa. 

— Nu sunt geloasă, pufnește ea, văzându-și în continuare de treabă. 

Brodează flori de foc, care strălucesc pe fundalul mătăsii negre. 

— Gi, sunt superbe! 

Îmi plimb mâna peste una dintre flori şi mă minunez de cât de mătăsoasă 
e la atingere. Ea își ridică privirea și zâmbește timid, arătându-mi o dantură 
perfectă. Oricât de mult ne-am ciondăni, ea știe că e steluța mea. 

Și apoi, toată lumea știe că eu sunt cea geloasă, Gisa. Nu pot decât să fur 
de la oamenii care chiar știu să facă ceva. 

Imediat ce își va termina ucenicia, va putea să-și deschidă propriul 
atelier. Argintiii din toată lumea vor veni să plătească pentru batistele, 
steagurile şi hainele create de ea. Gisa va dobândi ceea ce puțini roşii 
reușesc și o va duce bine. Se va îngriji de părinţii noștri și ne va da mie și 
fraților mei locuri de muncă umile, pentru a ne scăpa de război. Într-o bună 
zi, Gisa ne va salva, înarmată doar cu un ac și aţă. 

— Fetele mele sunt ca noaptea și ziua, murmură mama, trecându-și un 
deget prin părul ei încărunțit. 

Nu se vrea a fi o insultă, ci un adevăr dur. Gisa e talentată, frumoasă și 
cuminte. Eu sunt puţin mai aspră, așa cum o spune cu blândeţe mama. Sunt 
întunericul care scoate în evidență lumina Gisei. Bănuiesc că singurele 
lucruri pe care le avem în comun noi două sunt cerceii împărțiți, care ne 
amintesc de fraţii noștri. 

Tata hârcâie din colţul lui și își lovește pieptul cu pumnul. E un lucru 
obișnuit, de vreme ce are doar un singur plămân. Din fericire, un medic roșu 
iscusit a putut să-l salveze, înlocuindu-i plămânul distrus cu un dispozitiv 
care respiră pentru el. Nu a fost o invenţie de-a argintiilor, de vreme ce ei nu 
au nevoie de așa ceva. Ei au tămăduitori. Dar tămăduitorii nu-și pierd 
vremea salvându-i pe roșii sau lucrând pe fronturile de război pentru a-i 
ține pe soldaţi în viață. Cei mai mulți dintre ei rămân în orașe, prelungind 
viețile argintiilor bătrâni, vindecând ficaţii distruși de alcool și altele de 
genul ăsta. Așa că noi ne vedem nevoiţi să acceptăm tehnologiile și invențiile 
comerțului clandestin pentru a ne îmbunătăţi viețile. Unele sunt ridicole, 
cele mai multe nu funcționează - însă o bucăţică de metal care bate întruna 
i-a salvat viața tatălui meu. O pot auzi mereu ticăind, un mic impuls care îl 
ajută pe tata să respire. 

— Nu vreau tort, bodogăne el, privindu-și burta care crește pe zi ce trece. 

— Ei bine, atunci, spune-mi ce anume vrei, tată. Un ceas nou sau... 

— Mare, nu consider nou ceva furat de la mâna altei persoane. 

Înainte să izbucnească un alt război în casa Barrow, mama ia tocănița de 
pe foc. 

— Cina e servită. 

O aduce la masă și fumul mă copleșește. 

— Mamă, miroase minunat! minte Gisa. 

Tata nu e atât de diplomat și se strâmbă spre oala cu mâncare. 

Nedorind să ies în evidenţă, înghit cu de-a sila o lingură de tocăniță. Nu e 
la fel de rea ca de obicei, spre marea mea surpriză. 

— Ai folosit piperul pe care ţi l-am adus? 

În loc să încuviințeze şi să zâmbească şi să-mi mulţumească fiindcă am 
remarcat acest lucru, mama se îmbujorează și nu răspunde. Știe că l-am 
furat, la fel ca toate celelalte daruri de la mine. 

Gisa își dă ochii peste cap, bănuind încotro se îndreaptă conversaţia. 

Ar fi trebuit să mă obișnuiesc cu situaţia, însă dezaprobarea lor încă mă 
scoate din sărite. 

Oftând, mama își lasă chipul în mâini. 

— Mare, știi că apreciez... mi-aș dori doar... 

Termin eu în locul ei: 

— Ca eu să semăn cu Gisa? 

Mama clatină din cap. O altă minciună. 

— Nu, firește că nu. Nu asta voiam să spun. 

— Aha. 

Sunt sigură că mânia mea se simte până în celălalt capăt al satului. Îmi 
dau toată silința să nu-mi pierd vocea în fața lor. 

— E singurul fel în care vă pot da o mână de ajutor înainte... înainte să 
plec. 

Aducerea războiului în discuţie e cea mai ușoară metodă de a face linişte 
în casă. Până și hârcâitul tatei se oprește. Mama își întoarce capul, cu obrajii 
roșii de furie. Gisa mă ia de mână pe sub masă. 

— Ştiu că faci tot ceea ce-ţi stă în putință și că ai cele mai bune intenții, 
șoptește mama. 

Îi este foarte greu să spună asta, dar tot reuşeşte să mă liniștească. 

Nu mai spun nimic și încuviinţez cu o mișcare a capului. Apoi Gisa sare 
din scaunul ei, de parcă ar fi fost electrocutată. 

— Of, aproape că uitam! Când m-am întors din Cetatea Soarelui, m-am 
oprit la poștă. Am primit o scrisoare de la Shade. 

E ca și când s-ar fi declanșat o bombă. Mama și tata se grăbesc să înșface 
plicul murdar pe care Gisa îl scoate din jachetă. Îi las să-l treacă de la unul la 
altul și să-i examineze hârtia. Niciunul dintre ei nu știe să citească, așa că 
spicuiesc și ei ce pot de pe bucata de hârtie. 

Tata adulmecă scrisoarea, încercând să-i stabilească geografic mirosul. 

— Pin. Nu e fum. Asta-i bine. E departe de Năduful. 

Cu toții răsuflăm ușuraţi când auzim asta. Năduful reprezintă fâșia de 
pământ bombardat care leagă Norta de Ținutul Lacurilor, unde se 
desfășoară cea mai mare parte a războiului. Soldaţii își petrec majoritatea 
timpului acolo, ascunzându-se în tranșee menite să explodeze sau lansând 
ofensive îndrăznețe care sfârșesc în masacre. Restul graniţei e străjuit în cea 
mai mare parte de un lac, cu toate că în extremitatea nordică devine o 
tundră prea rece și aridă pentru a putea fi utilizabilă. Tata a fost rănit în 
Năduful acum mulți ani, când o bombă a căzut peste unitatea lui. Acum, 
Năduful e atât de distrus după zeci de ani de bătălii, încât fumul exploziilor e 
o negură constantă și nimic nu poate crește acolo. Totul e cenușiu și fără 
viață, precum viitorul războiului. 

Într-un târziu, tata îmi întinde scrisoarea ca s-o citesc, iar eu o deschid cu 
emoție, fiind tulburată și înspăimântată în același timp să aflu ce are să ne 
spună Shade. 

Dragă familie, sunt în viață. Evident. 


Asta ne face pe mine și pe tata să chicotim și reușește chiar să fure un 
zâmbet de la Gisa. Mama nu e amuzată, cu toate că Shade își începe astfel 
toate scrisorile. 


Am fost chemaţi înapoi de pe front, așa cum copoiul de tata 
probabil că a ghicit. E drăguţ să fim înapoi în taberele principale. 
Aici, sus, e roșu ca zorii zilei și de-abia zărești picior de agent 
argintiu. Și, fără fumul din Năduful, chiar vezi cum soarele răsare 
tot mai puternic în fiecare zi. Dar n-am să mai fiu mult timp aici. 
Comandantul intenționează să relocheze unitatea noastră pentru 
luptele de lângă lac și am fost desemnaţi pe una dintre noile nave 
de război. Am cunoscut o doctoriță detașată de la propria ei 
unitate, care mi-a spus că il cunoaşte pe Tramy și că el e bine. A 
fost lovit de un șrapnel când se retrăgea din Năduful, dar s-a 
vindecat frumos. Fără infecţii, fără daune permanente. 


Mama suspină și clatină din cap. 
— Fără daune permanente, pufnește ea ironic. 


Tot nu ştiu nimic de Bree, dar nu sunt îngrijorat. El e cel mai 
bun dintre noi și se apropie de sfârşitul celor cinci ani obligatorii. 
O să vină acasă curând, mamă, așa că nu-ţi mai face griji. Nu mai 
am nimic de raportat, cel puțin nu ceva ce pot aşterne lără griji 
într-o scrisoare. Gisa, nu-ti mai da aere, chiar dacă ai toate 
drepturile din lume. Mare, nu mai fi aşa de rebelă si încetează sã- 
1 mai baţi pe băiatul ăla, Warren. Tată, sunt mândru de tine. 
Mereu. Vă iubesc pe toți. 


Fiul și fratele vostru preferat, Shade 


Ca întotdeauna, suntem marcați de cuvintele lui Shade. Aproape că-i pot 
auzi vocea, dacă mă străduiesc suficient de tare. Apoi, luminile din casă 
încep deodată să pâlpâie. 

— Nu a băgat nimeni electrofoile pe care le-am adus ieri? întreb eu, 
înainte ca luminile să se stingă, lăsându-ne pe întuneric. 

În timp ce ochii încep să mi se acomodeze, o văd pe mama clătinând din 
cap. 

Gisa mârâie. 

— Putem să nu facem asta din nou? 

Scaunul scârțâie pe podea atunci când ea se ridică. 

— Mă duc să mă culc. Încercaţi să nu zbierați. 

Dar nu zbiară nimeni. Se pare că asta e lozinca vieții mele - prea obosită 
ca să mă mai cert Mama și tata se retrag spre dormitorul lor, lăsându-mă 
singură la masă. În mod normal, m-aș furișa din casă, dar în seara asta nu am 
starea necesară și prefer să mă duc la culcare. 

Urc o altă scară, care duce spre mansardă, unde Gisa deja sforăie. Are un 
stil unic de a adormi și cade lată în mai puţin de un minut, în vreme ce mie 
uneori îmi ia ore bune să pot pune geană pe geană. Mă așez pe patul meu de 
campanie, bucuroasă că pot pur și simplu să mă întind acolo și să strâng în 
mână scrisoarea lui Shade. Așa cum a spus tata, miroase puternic a pin. 

În seara asta, susurul râului e plăcut, lovindu-se de stâncile de pe mal și 
adormindu-mă ușor-ușor. Nici măcar zumzetul vechiului frigider pe baterii, 
o mașinărie ruginită care de obicei bâzâie atât de tare, încât mă ia cu dureri 
de cap, nu mă mai deranjează în seara asta. Dar, apoi, un strigăt ca de pasăre 
îmi întrerupe coborârea în braţele somnului. Kilorn. 

Nu. Pleacă, lasă-mă-n pace. 

Un alt strigăt, de data asta mai tare. Gisa se foiește puţin și își scufundă 
capul în pernă. 

Bombănind în sinea mea, urându-l pe Kilorn, mă dau jos din pat și alunec 
pe scară. Oricine altcineva s-ar fi împiedicat de dezordinea care domnește în 
camera de zi, însă eu posed un echilibru perfect mulțumită anilor în care am 
fugit de agenţii de securitate. Cobor într-o secundă scara exterioară, 
aterizând până la glezne în noroi. Kilorn mă așteaptă, ieșind din întunericul 
de sub casă. 

— Sper că-ți plac ochii învinețiți, fiindcă așa sunt gata să ţi-i fac, având în 
vedere că... 

Expresia lui mă face să uit ce voiam să spun. 

A plâns. Kilorn nu plânge. Încheieturile degetelor îi sângerează și pun 
pariu că pe undeva prin apropiere există un zid care plânge de durere. Chiar 
dacă sunt nervoasă, chiar dacă e o oră atât de târzie, nu pot să nu fiu 
îngrijorată, ba chiar speriată pentru el. 

— Ce e? Ce-ai pățit? 

Fără să stau pe gânduri, îl iau de mână, simțind sângele sub degetele 
mele. 

— Ce s-a întâmplat? 

Îi ia câteva secunde să răspundă, căci încearcă să-şi adune curajul. Acum 
sunt de-a dreptul îngrozită. 

— Maestrul meu... a căzut. A murit. Nu mai sunt ucenic. 

Încerc să-mi înăbuș un sunet de surprindere, însă acesta tot îmi scapă de 
pe buze și ne tachinează. Cu toate că el nu trebuie s-o facă, cu toate că știu ce 
încearcă să spună, Kilorn continuă. 

— Nici măcar n-am apucat să-mi termin pregătirea, iar acum... se bâlbâie 
el. Am optsprezece ani. Ceilalți pescari au ucenici. Eu nu muncesc. Nu-mi pot 
găsi de muncă. 

Următoarele lui cuvinte sunt ca un cuţit răsucit în inima mea. Kilorn 
inspiră sacadat și poate că mi-aș dori să nu fiu nevoită să-l aud. 

— Mă vor trimite la război. 

TREI 


Ţine de aproape un secol. Nici nu cred că ar mai trebui să fie numit 
război, însă nu există niciun cuvânt pentru a descrie această formă supremă 
de distrugere. La școală ni s-a spus că a izbucnit din cauza pământului. 
Ţinutul Lacurilor e plat și fertil, mărginit de lacuri imense, pline de pește. Nu 
ca dealurile stâncoase și împădurite din Norta, unde terenurile agricole ne 
asigură cu greu hrana. Până și argintiii au simţit această amenințare, așa că 
regele a declarat război, aruncându-ne într-un conflict pe care niciuna dintre 
tabere nu îl poate câștiga. 

Regele din Ținutul Lacurilor, un alt argintiu, a plătit cu aceeași monedă, 
fiind sprijinit întru totul de propria sa nobilime. Ei își doreau râurile noastre, 
pentru a avea acces la o mare care nu era înghețată vreme de jumătate de 
an, și morile de apă așezate de-a lungul râurilor noastre. Țara noastră este 
puternică datorită morilor și asigură atât de multă electricitate, încât până și 
roșiii pot beneficia de o parte din ea. Am auzit zvonuri legate de orașele din 
sud, învecinate cu Archeon, capitala noastră, unde niște roșii extrem de 
iscusiți construiesc mașinării ce îmi depășesc cu mult puterea de înțelegere. 
Pentru transport pe pământ, apă și cer, sau arme care să provoace distrugeri 
oriunde au argintiii nevoie. Profesorul nostru ne-a povestit mândru că Norta 
e lumina lumii, o naţiune care s-a făcut remarcată datorită tehnologiei și 
curentului electric. Toţi ceilalți, cum ar fi locuitorii din Ținutul Lacurilor sau 
Piedmont, locuiesc pe întuneric. Noi am fost norocoși că ne-am născut aici. 
Norocoși. Cuvântul ăsta mă face să vreau să urlu. 

Însă, în pofida electricității noastre și a alimentelor lacuştrilor, în pofida 
armelor noastre și a numărului acestora, niciuna dintre tabere nu prea are 
vreun avantaj față de cealaltă. Ambele au agenți argintii și soldaţi roșii, care 
se luptă cu abilități și arme și protecţia a o mie de trupuri roșii. Un război 
care ar fi trebuit să ia sfârșit în urmă cu mai puțin de un secol încă trenează. 
Mereu mi s-a părut amuzant că ne luptam pentru mâncare și apă. Până și 
trufașii argintii trebuie să mănânce. 

Dar acum nu mai e deloc amuzant, nu când Kilorn e următoarea persoană 
de la care trebuie să-mi iau rămas-bun. Mă întreb dacă o să-mi dea un cercel, 
astfel încât să-mi amintesc de el când legionarul cu armura lui lustruită va 
veni să-l ia. 

— O săptămână, Mare. O săptămână și apoi plec. 

Vocea i se frânge, dar el tușește pentru a încerca s-o camufleze. 

— Nu pot să fac asta. Ei... ei n-o să mă ia de-aici. 

Dar pot vedea răzbind prin ochii lui lupta. 

— Trebuie să fie ceva ce putem face, mă hazardez eu. 

— Nu poate nimeni să facă nimic. Nu există vreun om care să fi scăpat de 
încorporare și să fi trăit. 

Nu trebuie să-mi spună asta. În fiecare an, cineva încearcă să fugă. Și, în 
fiecare an, persoana respectivă e târâtă înapoi în piața principală a orașului 
și spânzurată. 

— Nu. O să găsim noi o cale. 

Chiar și acum, el găsește puterea de a rânji. 

— NoP 

Căldura din obrajii mei se extinde mai iute decât orice flacără. 

— Și eu sunt sortită încorporării, la fel ca tine, însă nici pe mine n-o să 
apuce să mă prindă. Așa c-o să fugim. 

Armata a fost mereu destinul meu, pedeapsa mea, știu asta. Dar nu și a 
lui. Lui i-a luat deja mult prea multe. 

— N-avem unde merge, bolborosește el, dar cel puţin se ceartă cu mine. 
Cel puțin nu se dă bătut. În nord n-o să supraviețuim iernii, la est e marea, în 
vest e războiul, iar în sud e un infern radioactiv - și între ele mișună peste 
tot argintii și agenţi de securitate. 

Cuvintele curg șuvoi din mine. 

— La fel e și satul. Plin de argintii și de agenţi de securitate. Și reușim să 
furăm chiar sub privirile lor și să scăpăm cu capetele pe umeri. 

Mintea îmi galopează disperată în încercarea de a găsi ceva, orice, care 
ne-ar putea fi de folos. Și apoi mă fulgeră o idee. 

— Piața neagră, cea pe care noi o ajutăm să meargă ca pe roate, face 
contrabandă cu de toate, de la cereale până la becuri electrice. Cine spune că 
nu pot face și contrabandă cu oameni? 

Kilorn deschide gura, pregătit să recite o mie de motive pentru care asta 
nu va funcționa. Dar apoi zâmbește. Și încuviințează. 

Nu-mi place să mă implic în treburile altor oameni. Nu am timp pentru 
asta. Și totuși, iată-mă aici, auzindu-mă spunând cele cinci cuvinte cu care 
îmi semnez condamnarea la moarte. 

— Lasă totul în seama mea. 

e 

Lucrurile pe care nu le putem vinde proprietarilor de magazine obișnuite 
trebuie să i le ducem lui Will Whistle. Tipul e bătrân, prea slab și bolnăvicios 
ca să lucreze la fabrica de cherestea, așa că în timpul zilei mătură străzile și 
noaptea vinde tot felul de lucruri din furgoneta lui mucegăită, de la cafea 

extrem de rară și până la obiecte exotice din Archeon. Aveam nouă ani și un 
pumn plin de nasturi furați când am riscat și m-am dus la Will. Mi-a dat trei 
monede de cupru pentru ei, fără să pună întrebări. Acum sunt cel mai bun 
client al lui și probabil motivul pentru care reușește să se mențină pe linia 
de plutire într-un sat atât de mic. În zilele mele bune s-ar putea să-l numesc 
prieten. Au trecut mulți ani până să descopăr că Will făcea parte dintr-o 
asociație mult mai mare. Unii o numesc rețea clandestină, alţii piață neagră, 
însă pe mine nu mă interesează decât ce fac ei acolo. Au „garduri”, oameni ca 
Will, peste tot. Chiar și în Archeon, oricât de neverosimil ar părea. 
Transportă bunuri ilegale prin toată ţara. Și acum pun pariu că s-ar putea să 
facă o excepție și să transporte în schimb o persoană. 

— Categoric nu. 

În cei opt ani de când îl cunosc, Will nu m-a refuzat niciodată. Acum, 
boșorogul ăsta stafidit practic îmi trântește în față portierele furgonetei. Din 
fericire, Kilorn a rămas acasă, așa că nu poate să mă vadă cum eșuez în a-l 
ajuta. 

— Will, te rog! Știu că poţi s-o faci... 

Will clatină din cap și barba lui albă i se leagănă. 

— Chiar dacă aș putea, eu sunt doar un simplu comerciant. Oamenii cu 
care lucrez nu sunt genul care să-și irosească timpul și energia pentru a 
transporta dintr-un loc în altul un fugar. Nu cu asta ne ocupăm noi. 

Simt cum singura mea speranţă, singura speranţă a lui Kilorn îmi scapă 
printre degete. 

Probabil că Will îmi vede disperarea din ochi, căci se înmoaie, 
sprijinindu-se de portiera furgonetei. Oftează adânc și aruncă o privire peste 
umăr, în bezna furgonetei. După câteva clipe, întoarce capul înapoi și îmi 
face semn să mă urc în maşină. Îl urmez fericită. 

— Will, îți mulţumesc! mă bâlbâi eu. Nu știi cât înseamnă asta pentru 
mine... 

— Fato, așază-te și ține-ți fleanca, spune o voce pe o tonalitate înaltă. 

Din întunericul furgonetei, de-abia vizibilă în lumina slabă a lumânării 
albastre a lui Will, o femeie se ridică în picioare. O fată, mai bine zis, de 
vreme ce nu pare a fi mai mare decât mine. Dar e mult mai înaltă, cu o mină 
de războinică. Pistolul de la brâu, vârât într-o cingătoare roșie cu imprimeu 
cu sori, sigur nu e autorizat. E prea blondă și deschisă la ten pentru a fi din 
Pilonii și, judecând după pelicula de sudoare de pe chipul ei, nu prea e 
obișnuită cu căldura și umiditatea. O străină, o călătoare, de fapt, o exilată. 
Exact persoana de care am nevoie. 

Gesticulează din mână spre banca montată în peretele furgonetei, iar ea 
se așază din nou numai după ce o fac eu. Will vine lângă noi, se prăbușește 
într-un scaun șubred și ne privește când pe una, când pe alta. 

— Mare Barrow, ţi-o prezint pe Farley, murmură el. 

Fata își încleștează maxilarul și apoi mă studiază cu atenţie. 

— Carevasăzică, ai o încărcătură de transportat. 

— Eu şi încă un băiat... 

Farley ridică o mână mare, plină de bătături, și mă întrerupe. 

— O încărcătură, repetă ea cu subînţeles. 

Inima îmi saltă de bucurie; această fată numită Farley s-ar putea să-mi 
dea o mână de ajutor. 

— Şi care e destinaţia? 

Îmi răscolesc mintea, încercând să mă gândesc la un loc sigur. Vechea 
hartă de la școală îmi trece prin fața ochilor, ilustrând coasta, râurile, 
orașele, satele și câte și mai câte. De la Golful Portuar până în Ținutul 
Lacurilor, de la tundra nordică până în deșerturile radioactive ale Ruinelor 
și ale Puhoiului, toate sunt periculoase pentru noi. 

— Într-un loc în care să fim în siguranţă față de argintii. Asta-i tot. 

Farley rămâne impasibilă. 

— Siguranţa are un preț, fato! 

— Totul are un preţ, fato! i-o întorc eu, folosind același ton. Nimeni nu 
ştie asta mai bine decât mine. 

În furgonetă urmează un lung moment de tăcere. Simt cum noaptea se 
risipeşte, furându-i lui Kilorn minute preţioase. În mod sigur Farley îmi 
simte neliniștea și nerăbdarea, însă nu se grăbește deloc să vorbească. După 
ceea ce pare a fi o eternitate, deschide într-un sfârșit gura. 

— Mare Barrow, Garda Stacojie acceptă. 

E nevoie de toată stăpânirea de sine pe care o am ca să nu sar de pe scaun 
de bucurie. Însă ceva tot nu-mi dă pace şi mă împiedică să zâmbesc. 

— Plata va fi efectuată într-o singură tranșă, în echivalentul a o mie de 
coroane, continuă Farley. 

Asta mă lasă fără grai. Până și Will pare surprins, dacă e să mă iau după 
sprâncenele lui albe și stufoase, care îi dispar sub breton. 

— 0 mie? îngaim eu. 

Nimeni nu face afaceri cu astfel de sume, nu în Pilonii. Cu suma asta mi-aș 
putea hrăni familia un an. Mai multi aní. 

Dar Farley n-a terminat. Am bănuiala că se bucură de asta. 

— Suma poate fi plătită în bancnote, tetradrahme sau în echivalentul unui 
troc. Prețul e per articol, desigur. 

Două mii de coroane. O avere. Libertatea noastră valorează o avere. 

— Încărcătura voastră va fi mutată poimâine. Atunci va trebui să şi plătiţi. 

De-abia mai pot să respir. În două zile trebuie să fac rost de mai mulţi 
decât am furat vreodată. N-am nicio șansă. 

Farley nici măcar nu-mi acordă timp să protestez. 

— Accepţi termenii? 

— Am nevoie de mai mult timp. 

Farley clatină din cap și se apleacă spre mine. Simt mirosul de praf de 
pușcă pe care îl emană. 

— Accepţi termenii? 

E imposibil. E o nebunie. F' cea mai bună șansă pe care o avem. 

— Accept termenii. 

e 

Următoarele clipe sunt ca un vârtej ameţitor în timp ce mă întorc acasă 
pe întuneric. Mintea mi-a luat-o la goană în încercarea de a găsi o modalitate 
pentru a pune mâna pe ceva ce se apropie cât de cât de preţul lui Farley. În 
Pilonii nu există nimic, asta-i mai mult decât sigur. 

Kilorn încă mă așteaptă în întunericul de sub casa mea, arătând ca un 
băieţel rătăcit. Bănuiesc că așa și este. 

— Veşti proaste? întreabă el, și chiar dacă încearcă să pară relaxat, vocea 
tot îi tremură. 

— Reţeaua clandestină ne poate scoate de-aici. 

De dragul lui, încerc să rămân calmă în timp ce îi explic cum stau 
lucrurile. Două mii de coroane ar putea foarte bine să coste tronul regelui, 
însă eu o fac să pară floare la ureche. 

— Dacă există cineva care să poată face asta, aceia suntem noi. Noi 

— Mare... 

Vocea lui e rece, mai rece decât iarna, însă privirea lui de om înfrânt e cea 
care îmi dă fiori. 

— S-a terminat. Am pierdut. 

— Dar dacă am putea să... 

Kilorn mă apucă de umeri, ţinându-mă la distanță în strânsoarea lui 
fermă. Nu mă doare, dar tot mă șochează. 

— Mare, nu-mi face asta. Nu mă face să cred că există o modalitate de a 
scăpa de asta. Nu-mi da speranţe deșarte. 

Are dreptate. E un lucru lipsit de inimă să-i oferi cuiva speranţe, când nu 
ai de unde. Nu face decât să transforme totul în dezamăgire, indignare, furie 
- acele lucruri care fac ca această viaţă să fie și mai dificilă decât este deja. 

— Trebuie să accept realitatea. Poate... poate că atunci voi putea să-mi 
limpezesc gândurile și să mă antrenez cum trebuie, pentru a avea o șansă de 
a fi soldat. 

Îl apuc de încheieturi şi îl strâng bine. 

— Vorbești de parcă deja ai murit. 

— Poate că am murit. 

— Fraţii mei... 

— Tatăl tău a avut grijă ca ei să știe ce făceau. Și îi ajută și faptul că sunt 
vânjoși. 

Se străduiește să rânjească, încercând să mă facă să râd. Nu funcționează. 

— Sunt un bun înotător și un bun marinar. O să aibă nevoie de mine în 
zona lacurilor. 

Abia atunci când își petrece braţele în jurul meu și mă îmbrățișează îmi 
dau seama că tremur. 

— Kilorn... murmur eu la pieptul său. 

Însă următoarele cuvinte nu vor să iasă. Ar trebui să fiu eu în locul lui. 
Însă vremea mea se apropie cu repeziciune. Pot doar să sper că el va 
supraviețui suficient cât să-l văd din nou, la cazarmă sau într-o tranșee. 
Poate că abia atunci voi găsi cuvintele potrivite. Poate că abia atunci voi 
înţelege ce simt. 

— Mare, îţi mulțumesc. Pentru tot. 

Face un pas înapoi, dându-mi drumul mult prea repede. 

— Dacă pui bani deoparte, vei avea suficienți când vor veni legionarii 
după tine. 

Încuviinţez de dragul lui. Dar nu am de gând să-l las să lupte și să moară 
singur. 

Când mă urc în pat, știu că nu voi mai apuca să adorm. Trebuie să existe 
ceva ce pot face, și chiar dacă îmi va lua o noapte întreagă, o să găsesc o 
soluţie. 

Gisa tușește în somn, un sunet delicat. Chiar și când doarme reușește să 
se poarte ca o doamnă. Nu e de mirare că-și găsește locul printre argintii. 
Are toate caracteristicile pe care ei le caută la un roșu: e rezervată, 
mulțumită și nu are pretenții. E un lucru bun că ea e cea care trebuie să aibă 
de-a face cu ei, că ea e cea care îi ajută pe idioţii cu puteri supraomenești să 
aleagă mătăsuri și materiale fine pentru hainele pe care le vor purta doar o 
dată. Ea spune că te obișnuiești cu asta, cu banii pe care ei îi aruncă pe 
asemenea lucruri triviale. lar la Marea Grădină, piața din Cetatea Soarelui, 
prețurile sunt de zece ori mai mari. Alături de croitoreasa ei, Gisa coase 
dantelă, mătase, blană, ba chiar și pietre prețioase, pentru a confecționa 

adevărate opere de artă pentru elita argintie, care se pare că îi urmează 
peste tot pe cei din familia regală. Parada, îi numește ea, un marș nesfârșit 
de filfizoni dichisiți, unul mai mândru și mai ridicol decât altul. Cu toţii 
argintii, cu toţii absurzi și cu toţii obsedați de statut. 

În seara asta îi urăsc mai tare ca oricând. Ciorapii pe care ei îi pierd 
probabil că ne-ar ajuta pe mine, pe Kilorn și pe jumătate din tinerii din 
Pilonii să scăpăm de încorporare. 

Pentru a doua oară în seara asta, mă fulgeră o idee. 

— Gisa, trezește-te! 

Nu șoptesc. Fata asta doarme buștean. 

— Gisa! 

Se foiește și geme cu fața adâncită în pernă. 

— Uneori îmi doresc să te omor, bombăne ea. 

— Ce drăguţ! Acum, frezește-tel 

Ochii încă îi sunt închiși când mă năpustesc asupra ei, aterizând pe ea ca o 
pisică uriaşă. Înainte să înceapă să ţipe, să se vaite şi să o trezească pe 
mama, îmi pun mâna peste gura ei. 

— Te rog să mă asculți, asta-i tot ce-ţi cer. Nu vorbi, doar ascultă. 

Pufnește în mâna mea, dar dă din cap a încuviințare. 

— Kilorn... 

Se îmbujorează imediat ce-i aude numele. Ba chiar chicotește, ceea ce nu 
face niciodată. Dar n-am timp acum de pasiunile ei de școlăriță. 

— Gisa, încetează! exclam eu, inspirând adânc. Kilorn va fi încorporat. 

Apoi râsetele dispar. Încorporarea nu e o minciună, nu pentru noi. 

— Am găsit o cale de a-l scoate de-aici, de a-l salva de război, dar am 
nevoie de ajutorul tău ca s-o fac. 

Mă doare să spun asta, dar, cumva, cuvintele îmi zboară de pe buze. 

— Gisa, am nevoie de tine. Vrei să mă ajuţi? 

Nu ezită să răspundă și simt un imens val de iubire pentru sora mea. 

— Da. 

e 

E bine că sunt scundă, altminteri uniforma în plus a Gisei nu mi-ar veni cu 
niciun chip. E groasă și închisă la culoare, deloc potrivită pentru soarele 
verii, cu nasturi și fermoare care se pare că se prăjesc la căldură. Rucsacul de 
pe spatele meu se mișcă întruna, iar greutatea stofelor și a instrumentelor 
de cusut aproape că mă doboară. Gisa are și ea un rucsac și o uniformă 
sufocantă, dar se pare că n-o deranjează deloc. E obișnuită cu munca și cu 
viaţa grea. 


26 


Navigăm cea mai mare distanţă în susul râului, îngrămădite între baniţe 
de făină, pe barja unui fermier mărinimos cu care Gisa s-a împrietenit în 
urmă cu mulți ani. Pe-aici, oamenii au încredere în ea, așa cum n-ar putea s- 
o facă niciodată cu mine. Fermierul ne pune să debarcăm la circa un 
kilometru și jumătate de destinaţia noastră, în apropiere de o serpentină de 
comercianți care se îndreaptă spre Cetatea Soarelui. Acum mergem laolaltă 
cu ei, spre ceea ce Gisa numește Poarta Grădinii, cu toate că nu văd nicio 
grădină prin apropiere. De fapt, e o poartă construită din sticlă strălucitoare, 
care ne orbește înainte ca măcar să apucăm să punem un picior dincolo de 
ea. Restul zidului pare a fi făcut din același material, dar nu prea îmi vine să 
cred că un rege argintiu ar fi atât de tâmpit cât să se ascundă în spatele unor 
ziduri de sticlă. 

— Nu e sticlă, Îmi explică Gisa. Sau, cel puțin, nu în totalitate. Argintiii au 
descoperit o metodă să încălzească diamantul și să-l amestece cu alte 
materiale. E pur și simplu impenetrabil. Nici măcar o bombă n-ar putea trece 
prin chestia asta. 

Ziduri de diamant. 

— Pare necesar. 

— Ţine capul plecat. Lasă-mă pe mine să vorbesc, îmi șoptește ea. 

Rămân în spatele ei, cu ochii pe drumul care se transformă treptat din 
asfalt negru crăpat în marmură albă pavată. E atât de neted, încât aproape că 
alunec, dar Gisa mă apucă de mână la țanc. Kilorn n-ar avea nicio problemă 
să meargă pe-aici, nu cu picioarele sale de marinar. Dar Kilorn oricum n-ar 
trece pe aici. A renunțat deja. Fu n-am s-o fac. 

În timp ce ne apropiem de porţile de diamant, mijesc ochii pentru a mă 
uita la ceea ce se află dincolo. Deși Cetatea Soarelui există doar pentru un 
anotimp, fiind abandonată înainte de primul vânt mușcător, e cel mai mare 
oraș pe care l-am văzut vreodată. Există străzi aglomerate, magazine, 
taverne, case și curți, toate îndreptate spre o monstruozitate sclipitoare 
construită din sticlă-de-diamant și marmură. Și acum știu de unde își trage 
numele. Reședința Soarelui strălucește ca o stea, un amestec de turle și 
poduri înalte de vreo treizeci de metri. Din câte se pare, anumite părți ale 
construcției se întunecă la comandă, pentru a le oferi intimitate ocupanților. 
Nu le poți oferi țăranilor ocazia de a trage cu ochiul la rege și la curtea sa. E 
uimitoare, intimidantă, magnifică - și asta e doar locuinţa de vară. 

— Numele! latră o voce dură, iar Gisa se oprește. 

— Gisa Barrow. Ea e sora mea, Mare Barrow. Mă ajută să transport niște 
mărfuri pentru maestra mea. 

Gisa nici măcar nu clipește, adoptând o voce monotonă, aproape plictisită. 
Agentul de securitate dă din cap spre mine și eu îmi mișc rucsacul, dându- 
mă în spectacol. Gisa îi înmânează cărțile noastre de identitate, niște chestii 
rupte și murdare, pe cale să se destrame, dar suficiente cât să ne ajute să 
trecem. 

Bărbatul care le examinează probabil că o cunoaște pe Gisa, căci de-abia 
se uită pe cartea ei de identitate. Pe a mea o studiază lung, uitându-se pentru 
un minut când la poza mea, când la fața mea. Mă întreb dacă e și el un 
șoptitor care îmi poate citi gândurile. Asta ar pune capăt imediat micii 
noastre excursii și probabil mi-ar aduce și un ștreang în jurul gâtului. 

— Încheieturile, oftează el, deja plictisit de noi. 

Preţ de o clipă sunt nedumerită, dar Gisa își întinde mâna dreaptă fără să 
stea pe gânduri. Eu îi imit gestul, ridicând braţul spre agent, care ne prinde o 
pereche de brățări roșii în jurul încheieturilor. Cercurile se micșorează până 
ce devin la fel de strânse ca niște cătușe - n-ai cum să-ţi scoţi chestiile astea 
de unul singur. 

— Treceţi, ne spune agentul, gesticulând leneș din mână. 

Două tinere nu reprezintă o amenințare pentru el. 

Gisa dă din cap drept mulțumire, dar eu n-o fac. Acest bărbat nu merită 
nici măcar un dram de recunoștință. Porţile se deschid în jurul nostru și 
înaintăm. Bătăile inimii, pe care le simt în urechi, amuțesc zgomotul Marii 
Grădini în timp ce pășim într-o lume cu totul diferită. 

E o piață așa cum nu mi-a mai fost dat să văd, mărginită de flori, copaci și 
fântâni. Roșiii sunt puțini și iuți, îndeplinind comisioane sau vânzând tot 
felul de produse, cu toții purtând brățări roșii. Cu toate că argintiii nu poartă 
nicio brățară, nu e deloc greu să-i deosebești. Sunt plini de nestemate și 
metale prețioase, o avere pe fiecare în parte. O singură lovitură și mă pot 
întoarce acasă cu tot ceea ce am nevoie. Cu toţii sunt înalți și frumoși și 
detașați, mișcându-se cu o graţie domoală, pe care niciun roșu n-o poate 
stăpâni. Pur și simplu nu avem timpul necesar pentru a ne mișca așa. 

Gisa mă conduce pe lângă o patiserie cu prăjituri învelite în glazură aurie, 
o băcănie ce are în vitrină fructe colorate, de care n-am mai auzit niciodată, 
și chiar și o menajerie plină de animale sălbatice. O fetiță, probabil argintie, 
dacă e să ne luăm după veșmintele purtate, hrănește cu bucățele de măr o 
creatură bălțată ce seamănă cu un cal și are un gât foarte lung. Câteva străzi 
mai încolo, un magazin de bijuterii strălucește în toate culorile curcubeului. 
Încerc să-l notez în minte, însă aici e foarte greu să ţii capul drept. Aerul pare 
să pulseze, plin de viaţă. 

Tocmai când sunt pe cale să cred că nu există nimic mai frumos decât 
acest loc, analizez mai bine argintiii și îmi aduc aminte cu exactitate cine 
sunt ei. Fetița e o telekinetică, făcând mărul să plutească la vreo trei metri în 
aer, pentru a hrăni animalul cu gât lung. Un florar își trece mâinile printr-un 
ghiveci cu flori albe, făcându-le să crească brusc și să se răsucească în jurul 
coatelor lui. El e un verzișor, un manipulator al plantelor și al pământului. 
Doi acvatici stau pe marginea unei fântâni și îi distrează plictisiţi pe copii, 
creând sfere plutitoare din apă. Unul dintre ei are părul portocaliu și ochii 
plini de ură, chiar și atunci când copiii roiesc în jurul lui. Prin scuar, argintiii 
îşi văd în continuare de vieţile lor extraordinare. Sunt enorm de mulți - 
maiestuoși și minunați, și puternici, și la atâţia ani-lumină de lumea pe care 
o cunosc eu. 

— Așa trăiește cealaltă jumătate, murmură Gisa, care mi-a înțeles 
stupoarea. E suficient ca să te facă să-ţi fie scârbă. 

Sentimentul de vină mă lovește din plin. Mereu am fost geloasă pe Gisa, 
pe talentul ei și pe toate privilegiile pe care acesta i le oferă, însă nu m-am 
gândit niciodată la prețul pe care ea îl plătește. Nu a dat prea mult pe la 
școală și are foarte puţini prieteni în Pilonii. Dacă Gisa ar fi normală, ar avea 
foarte mulţi. Ar zâmbi. În schimb, fata în vârstă de paisprezece ani își 
îndeplinește obligațiile cu acul și aţa, cărând pe umeri viitorul familiei ei, 
vârâtă până la gât într-o lume pe care o urăște. 

— Gi, îți mulțumesc, îi șoptesc eu la ureche. 

Ea ştie că nu mă refer doar la ceea ce a făcut azi. 

— Atelierul Sallei e aici, cel cu paravanul albastru. 

Gesticulează spre o stradă lăturalnică, unde se vede un magazinaș 
înghesuit între două cafenele. 

— Dacă ai nevoie de mine, mă găsești acolo. 

— N-o să am, îi răspund eu iute. Chiar dacă lucrurile vor ieși prost, n-am 
de gând să te implic și pe tine. 

— Bine. 

Apoi mă apucă de mână, strângând-o tare preț de o clipă. 

— Ai grijă! Astăzi e aglomerat, mai mult decât de obicei. 

— Mai multe locuri în care să mă ascund, îi spun eu cu un zâmbet 
năstrușnic. 

Însă tonul ei e serios. 

— Și mai mulți agenți. 

Continuăm să mergem, fiecare pas aducându-ne tot mai aproape de 
momentul în care ea mă va lăsa singură în acest loc straniu. Un val de panică 

mă străbate brusc atunci când Gisa îmi ia cu grijă rucsacul de pe umeri. Am 
ajuns la atelierul ei. 

Pentru a mă calma, încep să turui în șoaptă: 

— Nu vorbesc cu nimeni, nu mă uit în ochii nimănui. Nu mă opresc. Plec 
pe unde am venit, prin Poarta Grădinii. Agentul îmi scoate brățara și eu 
continui să merg. 

Gisa încuviințează în timp ce vorbesc, cu ochii mari, îngrijorați și poate 
chiar optimiști. 

— Sunt șaisprezece kilometri până acasă, adaug eu. 

— Șaisprezece kilometri până acasă, repetă ea. 

Dorindu-mi din toată inima să pot merge cu ea, o urmăresc pe Gisa 
dispărând sub paravanul albastru. Până aici m-a adus ea. De acum, totul ţine 
de mine. 

Am mai făcut asta de nenumărate ori: studiez mulțimea așa cum ar face 
un lup cu o turmă de oi. Îi caut pe cei slabi, domoli, naivi. Doar că acum eu 
sunt prada. Aș putea alege un agil care m-ar prinde cât ai clipi din ochi sau, 
mai rău, un șoptitor care probabil că m-ar simţi venind de la un kilometru 
depărtare. Chiar și fetița telekinetică m-ar putea învinge, dacă lucrurile nu ar 
merge conform planului. Așa că va trebui să fiu mai iute ca oricând, mai 
isteață ca oricând și, cel mai dificil dintre toate, mai norocoasă ca oricând. 
Situaţia asta e enervantă. Din fericire, nimeni nu bagă în seamă o altă 
servitoare roșie, o altă insectă care se plimbă pe lângă ospățul zeilor. 

Mă întorc înapoi în scuar, cu braţele atârnate fără vlagă pe lângă corp. În 
mod normal, așa operez eu, plimbându-mă printre cele mai aglomerate părți 
ale mulțimii, lăsându-mi mâinile să prindă genţi și buzunare așa cum 
pânzele de păianjen prind muște. Nu sunt atât de proastă încât să încerc asta 
aici. În schimb, mă amestec printre oamenii din scuar. Acum nu mai sunt 
fermecată de splendoarea lucrurilor care mă înconjoară, ci privesc dincolo 
de ele, spre fisurile din piatră și spre agenţii de securitate în uniforme negre, 
care stau ascunși în cotloane întunecate. Imposibila lume argintie devine 
mai clară. Argintiii de-abia se uită unii la alţii și nu zâmbesc niciodată. Doar 
roșiii par să trăiască aici cu adevărat, zburând agitaţi printre bărbaţii și 
femeile care duc o viață mai bună decât ei, dar care se mișcă mereu cu 
încetinitorul. În pofida căldurii, a soarelui și a drapelelor în culori deschise, 
n-am mai văzut niciodată un loc atât de rece. 

Însă ceea ce mă îngrijorează cel mai tare sunt camerele negre de 
supraveghere ascunse sub corturi sau pe alei. Acasă avem doar câteva, la 
avanpostul securităţii și în arenă, însă în piață sunt peste tot. Aproape că le 
aud bâzâind, trimițând un avertisment: cineva e cu ochii pe tine. 

Fluxul de oameni mă duce spre bulevard, trecând pe lângă tot soiul de 
taverne și cafenele. Argintiii stau așezați la masă într-un bar în aer liber, 
urmărind mulțimea cum trece, în timp ce ei se bucură de băuturile de 
dimineață. Unii se uită la monitoare montate în pereţi sau care atârnă de 
arcade. Pe fiecare monitor e ceva diferit: meciuri vechi din arene, telejurnale 
sau transmisiuni animate în culori vesele, pe care nu le înțeleg, dar care se 
amestecă în capul meu. Sunetele stridente ale ecranelor și zgomotele 
îndepărtate ale interferenţei statice îmi bâzâie întruna în urechi. Cum de ei 

le suportă, habar n-am. Dar argintiii nici măcar nu clipesc spre monitoarele 
lor și îți lasă senzaţia că le ignoră cu desăvârșire. 

Reședința Soarelui aruncă o umbră strălucitoare peste mine și mă trezesc 
că o privesc din nou cu o admiraţie prostească. Apoi o melodie monotonă mă 
trezește din visare. La început pare a fi genericul arenei, cel folosit pentru 
începerea Vitejiilor, însă acesta e diferit. Mai grav și oarecum mai profund. 
Fără să stau pe gânduri, mă îndrept spre locul în care se aude. 

În barul de lângă mine, toate monitoarele trec la aceeași transmisiune. Nu 
e vreun discurs al regelui, ci o ediţie specială a telejurnalului. Până și 
argintiii se opresc să le urmărească într-o tăcere deplină. Transmisiunea 
începe când genericul ia sfârșit. O femeie blondă supraponderală, fără 
îndoială argintie, apare pe ecran. Citește de pe o foaie de hârtie și pare a fi 
îngrozită. 

— Argintii din Norta, vă cerem scuze pentru întrerupere. În urmă cu 
treizeci de minute a avut loc un atac terorist în capitală. 

În jurul meu, argintiii icnesc şi încep să murmure agitaţi. 

Mie nu îmi prea vine a crede. Atac terorist? Asupra argintiilor? 

E posibil asa ceva? 

— E vorba de un bombardament organizat asupra clădirilor guvernului 
din vestul Archeonului. Potrivit declaraţiilor, Tribunalul Regal, Trezoreria și 
Palatul Focului Alb au fost avariate, însă nici tribunalul și nici membrii 
consiliului nu erau în ședință în această dimineaţă. 

Prezentatoarea dispare de pe ecran, fiind înlocuită cu imaginile unei 
clădiri în flăcări. Agenţii de securitate evacuează oamenii, în timp ce acvaticii 
aruncă apă peste flăcări. Tămăduitorii, care poartă pe braţe cruci în roșu și 
negru, aleargă încolo și încoace printre ei. 

— Familia regală nu se afla în reședința de la Palatul Focului Alb și până 
în prezent nu există victime. Regele Tiberias se va adresa națiunii în 
aproximativ o oră. 

Un argintiu de lângă mine își face mâna pumn și o izbește de bar, 
spărgându-i suprafața solidă de piatră. Un otelit. 

— Sigur e mâna lacuștrilor! Au început să piardă în nord și acum vin în 
sud să bage spaima în noi! 

Alți câțiva urlă odată cu el, blestemându-i pe lacuștri. 

— Ar trebui să-i ștergem de pe fața pământului, să-i împingem până la 
Prerie! urlă un alt argintiu. 

Cei mai mulți ovaționează aprobator. E nevoie de toată stăpânirea de sine 
ca să nu sar la beregata acestor lași, care nu vor vedea niciodată fronturile 

de război și care nu-și vor trimite niciodată copiii să lupte. Războiul 
argintiilor e plătit cu sângele roșiilor. 

În timp ce imaginile continuau să curgă, arătându-ne cum fațada de 
marmură a tribunalului se spulberă în urma exploziei sau cum un perete din 
sticlă-de-diamant rezistă unei mingi de foc, o parte din mine se bucură. 
Argintiii nu sunt invincibili. Au și ei dușmani, dușmani care îi pot răni, și, 
pentru prima dată, nu se ascund în spatele unui scut format din roșii. 

Prezentatoarea revine pe ecran, mai palidă ca oricând. Cineva din studio 
îi șoptește ceva și ea începe să răsfoiască agitată hârtiile. 

— Se pare că responsabilă pentru bombardamentul Archeonului e o 
organizație, declară ea, bâlbâindu-se puţin. 

Bărbații mânioși de lângă mine fac imediat liniște, curioși să audă ce mai 
are de spus prezentatoarea. 

— O grupare teroristă ce își spune Garda Stacojie a lansat în urmă cu 
câteva clipe acest material video. 

„Garda Stacojie?” „Ce mama dracului...?” „E o glumă...” și alte întrebări 
confuze încep să plutească în bar. Nimeni n-a mai auzit până acum de Garda 
Stacojie. 

Însă eu am auzit. 

Farley a folosit această denumire, referindu-se la ea și la Will. Însă ei simt 
contrabandiști, nu teroriști sau bombardieri sau cum vor să-i numească cei 
de la telejurnal. £'o coincidenţă, nu poate fi vorba de ei. 

Pe ecran sunt pusă față în față cu o priveliște îngrozitoare. O femeie stă în 
fața unei camere tremurătoare, cu o bandană stacojie înfășurată în jurul 
feţei, astfel încât numai părul ei auriu şi ochii albaştri se văd. Într-o mână 
are un pistol şi în cealaltă un steag roşu ponosit. Şi în piept are prinsă o 
insignă de bronz în forma unui soare rupt în două. 

— Noi suntem Garda Stacojie și luptăm pentru libertatea și egalitatea 
tuturor oamenilor... anunţă femeia. 

Îi recunosc pe loc vocea. 

Farley. 

— ... începând cu roșiii. 

Nu trebuie să fii un geniu ca să știi că un bar plin de argintii furioși și 
violenţi e ultimul loc în care și-ar dori să se afle o fată roșie. Dar nu mă pot 
mișca. Nu-mi pot dezlipi ochii de pe chipul lui Farley. 

— Voi vă credeți stăpânii lumii, însă domnia voastră ca suverani și zei a 
ajuns la final. Până ce nu ne veţi recunoaște ca oameni, ca egali, lupta va fi la 
ușa voastră. Nu pe un câmp de luptă, ci în orașele voastre. Pe străzile 
voastre. În casele voastre. Voi nu ne vedeţi, aşa că noi suntem peste tot. 


» 

Vocea ei e autoritară și echilibrată. 

— Şi vom răsări, roșii ca zorii zilei. 

Roșii ca Zorii zilei. 

Materialul video ia sfârșit și imaginea se întoarce la blonda care a rămas 
cu gura căscată. Urletele acoperă restul transmisiunii în timp ce argintiii din 
bar își revin din șoc. Zbiară din cauza lui Farley, numind-o teroristă, asasină, 
diavol roşu. Înainte ca privirea lor să cadă asupra mea, mă retrag pe stradă. 

Însă, de-a lungul bulevardului, de la scuar și până la Reședința Soarelui, 
argintiii încep să curgă șuvoi din toate barurile şi cafenelele. Încerc să-mi 
rup brățara roșie de la încheietura mâinii, însă chestia asta tâmpită nu 
cedează. Alți roșii dispar pe alei și intrânduri, încercând să fugă din calea lor, 
iar eu sunt suficient de isteață încât să procedez la fel. Când găsesc în sfârșit 
o alee, încep tipetele. 

Din instinct, întorc capul și văd un argintiu ținând de gât un bărbat roșu. 

— Vă rog! îl imploră el. Nu știu, nu știu cine dracu' sunt oamenii ăia! 

— Ce anume e Garda Stacojie? zbiară argintiul, pe care îl recunosc ca fiind 
unul dintre acvaticii care îi distrau pe copii în urmă cu mai puțin de jumătate 
de oră. Cine sunt ăștia? 

Înainte ca roşul să poată răspunde, un jet de apă se izbeşte de el, mai 
puternic ca lovitura unui ciocan. Acvaticul mișcă din mână și apa se ridică, 
împroșcându-l din cap până în picioare. Argintiii înconjoară scena, zâmbind 
satisfăcuţi, ovaţionându-și tovarășul. Roșul bolborosește și icnește, 
încercând să-și recapete răsuflarea. Își declară nevinovăția în fiecare 
secundă în care poate, însă apa vine întruna peste el. Acvaticul, cu ochii plini 
de ură, nu dă semne c-ar vrea să se oprească. Adună apă din fântâni, din 
paharele de pe mese, aruncând-o din nou și din nou peste bărbatul roșu. 

Acvaticul îl îneacă. 

e 

Paravanul albastru e farul meu călăuzitor, ghidându-mă pe străzile pline 
de oameni panicați, în timp ce mă feresc deopotrivă de roșii și de argintii. De 
obicei, haosul e prietenul meu cel mai bun, ușurându-mi foarte tare munca 
de hoț de buzunare. Nimeni nu observă o pungă de bani lipsă când fug 
disperaţi să-şi salveze vieţile. Însă Kilorn și cele două mii de coroane nu mai 
reprezintă prioritatea mea. Acum nu mă gândesc decât să ajung la Gisa și să 
ies din orașul care cu siguranţă va deveni o închisoare. Dacă închid porțile... 
Nu vreau să mă gândesc cum ar fi să rămân blocată aici, prinsă în spatele 
sticlei, având libertatea la o aruncătură de băț de mine. 

Agenţii aleargă încolo și încoace pe stradă - ei nu știu ce să facă sau pe 
cine să protejeze. Câțiva dintre ei încercuiesc niște roșii, obligându-i să se 

pună în genunchi. Aceștia tremură și îi imploră, repetând din nou și din nou 
că nu știu nimic. Pot să pun pariu că eu sunt singura persoană din tot orașul 
care a auzit de Garda Stacojie înainte de telejurnal. 

Asta mă face iar să mă panichez. Dacă sunt prinsă, dacă le spun ceea ce 
ştiu - oare ce le vor face alor mei? Lui Kilorn? Celor din Pilonii? 

Nu trebuie să mă prindă. 

Folosindu-mă de standuri pentru a mă ascunde, fug mâncând pământul. 
Strada principală e o zonă de război, însă rămân cu privirea îndreptată spre 
paravanul albastru din spatele scuarului. Trec de magazinul de bijuterii și 
încetinesc. O singură piesă l-ar putea salva pe Kilorn. În acea fracțiune de 
secundă în care mă gândesc să mă opresc, o grindină formată din cioburi de 
sticlă îmi zgârie fața. Pe stradă, un telekinetic mă fixează cu privirea și 
țintește din nou. Nu-i dau ocazia s-o facă și o tai din loc, alunecând pe sub 
perdele şi standuri și braţe întinse, până ce ajung înapoi în scuar. Înainte să- 
mi dau seama, împroșc apă cu picioarele în timp ce sprintez prin fântână. 

Un val albastru înspumat mă izbește dintr-o parte, făcându-mă să cad în 
apa agitată. Fântâna nu e adâncă, are doar vreo jumătate de metru, însă apa 
seamănă cu plumbul. Nu mă pot mișca, nu pot înota, nu pot respira. De-abia 
pot să gândesc. Mintea mea poate doar să zbiere acvatic și îmi aduc aminte 
de bietul bărbat roșu de pe bulevard, care s-a înecat în picioare. Capul mi se 
izbește de fundul de piatră și văd stele, scântei, înainte ca vederea să mi se 
limpezească. Fiecare centimetru din pielea mea pare încărcat cu 
electricitate. Apa se mișcă în jurul meu, din nou normală, iar eu răsar la 
suprafața fântânii. Aerul urlă în plămânii mei, mistuindu-mi gâtul și nasul, 
dar nu-mi pasă. 7râiesc. 

O pereche de mâini mici și puternice mă apucă de guler, încercând să mă 
scoată din fântână. Gisa. Fac un efort să ies și ne rostogolim amândouă pe 
jos. 

— Trebuie să plecăm! zbier eu, ridicându-mă în picioare. 

Gisa aleargă deja înaintea mea, îndreptându-se spre Poarta Grădinii. 

— Văd că ești foarte perspicace! strigă ea peste umăr. 

Nu pot să nu arunc o privire înspre scuar în timp ce o urmez. Gloata de 
argintii se revarsă din toate părțile, căutând printre standuri precum o haită 
de lupi înfometați. Cei câțiva roșii rămași în urmă stau ghemuiţi pe jos și 
tremură de frică, implorând milă. Și în fântâna din care tocmai am scăpat 
plutește cu fața în jos un bărbat cu păr portocaliu. 

Trupul îmi tremură și sunt un pachet de nervi în timp ce ne îndreptăm 
spre poartă. Gisa mă ține de mână, trăgându-mă prin mulțime. 

— Șaisprezece kilometri până acasă, murmură Gisa. Ai luat ce aveai 
nevoie? 

Greutatea rușinii mele mă apasă tare pe umeri în timp ce clatin din cap. 
N-am avut timp. De-abia am putut să ajung pe bulevard înainte de difuzarea 
telejurnalului. V-am putut să fac nimic. 

Gisa pare dezamăgită, încruntându-se ușor. 

— O să găsim noi o cale de-a rezolva problema, spune ea, vocea ei fiind la 
fel de disperată pe cât mă simt eu. 

Însă poarta se ivește în fața noastră, apropiindu-se tot mai tare cu fiecare 
secundă, lucru care, de fapt, mă îngrozește: odată ce voi trece prin ea, odată 
ce voi pleca de-aici, Kilorn va dispărea cu adevărat. 

Și cred că Gisa de asta o face. 

Înainte să o pot opri, să o pot înşfăca sau să o pot trage înapoi, mânuţele 
iscusite ale Gisei se strecoară în geanta cuiva. Și nu în geanta oricui, ci în a 
unui argintiu. Un argintiu cu ochi de plumb, nas dur și umeri laţi, care 
transmit un mesaj foarte clar: „Nu te pune cu mine”. Se prea poate ca Gisa să 
fie o artistă cu acul și aţa ei, dar în mod clar nu e o hoaţă de buzunare. 
Bărbatului îi ia doar o secundă ca să-și dea seama ce anume se petrece. Și, 
apoi, cineva o ridică pe Gisa de pe pământ. 

E același argintiu. Sunt doi Gemen? 

— Nu e deloc înțelept să te apuci de făcut argintii la buzunare, spun 
gemenii la unison. 

Și apoi se transformă în trei, patru, cinci, șase, înconjurându-ne în 
mulțime. Mu/tiplicându-se. Argintiul ăsta e un replicator. 

Mă ia cu amețeli. 

— Nu voia să vă facă rău, e doar o copilă proastă... 

— Sunt doar o copilă proastă! urlă Gisa, încercând să-l lovească pe cel 
care o ţine. 

Argintiii chicotesc împreună, scoțând un sunet înspăimântător. 

Mă întind spre Gisa, încercând să o trag spre mine, însă unul dintre ei mă 
pune la pământ. Drumul tare de piatră mă lasă fără suflare și gâfâi în 
încercarea de a-mi recăpăta respiraţia, privind neajutorată în timp ce un alt 
geamăn își lipește piciorul de abdomenul meu, țintuindu-mă la pământ. 

— Vă rog... îngaim eu, însă nimeni nu mă mai ascultă. 

Zgomotele din capul meu se intensifică în timp ce toate camerele de 
supraveghere se rotesc spre noi. Mă simt din nou încărcată de electricitate, 
acum din cauză că mă tem pentru sora mea. 

Un agent de securitate, cel care ne-a lăsat înăuntru mai devreme în 
această dimineaţă, se îndreaptă cu pași apăsați spre noi și observ că are un 
pistol în mână. 

— Ce se întâmplă aici? mârâie el, privindu-i pe argintiii identici. 

Unul câte unul, se îmbină la loc, până ce rămân doar doi: cel care o ține pe 
Gisa și cel care mă țintuiește pe mine. 

— Fata asta e o hoaţă! îi explică unul dintre ei, scuturându-mi sora. 

Gisa e chiar de admirat că nu ţipă. 

Agentul o recunoaşte și, preț de o clipă, chipul său dur se transformă într- 
o căutătură urâtă. 

— Fato, cunoşti legea. 

Gisa își lasă capul în piept. 

— Cunosc legea. 

Mă zbat cât de tare pot, încercând să opresc ceea ce o să urmeze. În acea 
clipă, în mijlocul haosului, un monitor din apropiere clipește, se crapă și se 
sparge în mii de bucățele. Dar asta nu îl împiedică pe agent să o înșface pe 
Gisa și să o împingă la pământ. 

Urlu din toţi rărunchii, alăturându-mă răzmeriţei și haosului. 

— Eu sunt vinovată! A fost ideea mea! Răniți-mă pe mine! 

Însă ei nu mă ascultă. Nu le pasă. 

Nu pot decât să privesc neajutorată în timp ce agentul o întinde pe Gisa 
lângă mine. Ochii ei îi fixează pe ai mei când el își coboară pistolul, 
spulberându-i oasele de la mâna cu care coase. 

CINCI 


Kilorn o să mă găsească oriunde aș încerca să mă ascund, așa că mă aflu 
în continuă mișcare. Sprintez de parcă aș putea scăpa de ceea ce i-am făcut 
Gisei, de dezamăgirea pe care i-am cauzat-o lui Kilorn, de felul în care am 
distrus totul. Dar nu pot scăpa de expresia pe care a avut-o mama atunci 
când am adus-o pe Gisa la ușă. Am văzut disperarea adumbrindu-i chipul și 
am fugit înainte ca tata să-și facă apariția. Nu puteam să dau piept cu 
amândoi. Sunt o lasă. 

Așa că alerg până ce nu mai pot gândi, până ce fiecare amintire urâtă se 
risipește, până ce nu mai pot să simt decât usturimea din mușchii mei. Ba 
chiar îmi spun întruna că lacrimile de pe obrajii mei sunt de la ploaie. 

Când în cele din urmă încetinesc ca să-mi recapăt răsuflarea, mă trezesc 
la câțiva kilometri depărtare de sat, pe infamul drum nordic. În curbă, 
printre copaci, se întrezăresc luminile unui han, unul dintre numeroasele 
care se află pe drumurile vechi. E aglomerat ca în fiecare vară, plin de 
servitori și muncitori sezonieri, care urmează peste tot curtea regală. 
Aceştia nu locuiesc în Pilonii, nu mă cunosc, așa că sunt ușor de făcut la 
buzunare. O fac în fiecare vară, dar Kilorn e mereu lângă mine, zâmbind cu o 
băutură la gură în timp ce mă urmărește lucrând. Presupun că n-am să mai 
văd mult timp acel zâmbet. 

Aud niște hohote de râs în timp ce câţiva bărbați ies clătinându-se din 
han, beți și euforici. Punguţele lor cu bani zornăie vesele, îngreunate de 
salariul primit la sfârșitul zilei. Bani argintii, fiindcă slujesc, zâmbesc și se 
înclină în fața unor monștri deghizați în lorzi. 

Astăzi am provocat multe rele și multă suferință celor pe care îi iubesc cel 
mai mult. Ar trebui să fac cale-ntoarsă și să mă duc acasă, pentru a da piept 
cu oamenii dragi, cât încă mai am un dram de curaj. Dar, în schimb, mă așez 
la umbra hanului, bucuroasă să rămân pe întuneric. 

Bănuiesc că mă pricep doar la a-i face pe altii să sufere. 

Nu-mi ia mult timp să îmi umplu buzunarele paltonului. Bețivanii ies o 
dată la câteva minute și mă lipesc de ei, arborând un zâmbet pentru a-mi 
ascunde mâinile. Nimeni nu observă, nimănui nu-i pasă când mă fac din nou 
nevăzută. Sunt o umbră și nimeni nu își amintește de umbre. 

Miezul nopții vine și pleacă și eu rămân nemișcată, așteptând. Luna din 
înaltul cerului e o amintire luminoasă a timpului care se scurge, cât a trecut 


38 


de când am plecat de acasă. Încă un buzunar, îmi spun în gând. Încă unul și 
plec. Şi așa mai trece o oră. 

Atunci când iese următorul client, nu stau pe gânduri. E cu ochii 
îndreptați spre cer și nu mă observă. E prea ușor să întind mâna și să-mi 
trec un deget prin sforile punguţei lui cu bani. Ar trebui să știu mai bine 
decât oricine că aici nimic nu e ușor, însă răzmeriţa și privirea pierdută a 
Gisei m-au făcut să înnebunesc de durere. 

Mâna bărbatului se închide peste încheietura mea, strânsoarea lui fiind 
fermă şi straniu de fierbinte când mă trage din umbră. Încerc să mă opun, să 
scap și să o iau la sănătoasa, dar el e prea puternic. Când se rotește, flăcările 
din ochii săi mă bagă în sperieţi, exact la fel cum mi s-a întâmplat azi- 
dimineață. Dar primesc cu brațele deschise orice fel de pedeapsă pe care și- 
ar dori s-o invoce. O merit cu vârf și îndesat. 

— O hoaţă, spune el, de-a dreptul surprins. 

Clipesc spre el, luptându-mă cu nevoia de a râde. Nici măcar nu găsesc 
forţa de a protesta. 

— Evident! 

Se uită lung la mine, examinându-mă din cap până în picioare. Mă face să 
mă simt jenată. După un moment îndelungat, bărbatul respiră adânc și îmi 
dă drumul. Uluită de acest gest, nu pot decât să mă holbez la el. Când o 
monedă argintie se rostogolește prin aer, îmi aduc aminte în ultima clipă să 
o prind. O ftetradrahmă. O tetradrahmă argintie, care face cât o întreagă 
coroană. Depășește cu mult toţi bănuții din buzunarele mele. 

— Asta ar trebui să-ţi ajungă o vreme, spune el, înainte să-i pot răspunde. 

În lumina hanului, ochii săi sclipesc într-o nuanță de auriu-roşiatic - 
culoarea căldurii. Anii pe care mi i-am petrecut studiind oameni îmi sunt de 
folos. Părul lui negru e prea strălucitor, pielea prea palidă pentru a fi altceva 
decât un simplu servitor. Dar fizicul său aduce mai mult cu cel al unui 
pădurar, cu umeri lați și picioare puternice. Și el e tânăr, puțin mai mare 
decât mine, cu toate că nu e la fel de sigur pe el cum ar trebui să fie un om de 
nouăsprezece sau douăzeci de ani. 

Ar trebui să-i pup picioarele fiindcă mi-a dat drumul și mi-a făcut și un 
asemenea cadou generos, însă curiozitatea pune stăpânire pe mine. Mereu 
face asta. 

— De ce? 

Aceste două cuvinte ies aspre și dure. După o zi precum cea de azi, cum 
altfel ar putea fi? 

Întrebarea îl ia prin surprindere şi ridică din umeri. 

— Ai nevoie de ea mai mult decât mine. 


39 


Vreau să-i arunc cu moneda aia în cap, să-i spun că pot să am grijă de 
mine, însă o parte din mine știe că nu ar fi un lucru tocmai înțelept. 
Experienţa de azi chiar nu te-a învățat nimic? 

— Îţi mulțumesc, mă forţez eu să spun printre dinţii încleştați. 

Cumva, tânărul începe să râdă de recunoștința mea șovăielnică. 

— Ai grijă de tine, mă sfătuiește el, după care se apropie de mine. 

E cea mai ciudată persoană pe care am întâlnit-o vreodată. 

— Locuieșşti în sat, nu-i așa? 

— Da, îi răspund, gesticulând spre mine. 

Cu părul decolorat, hainele murdare și ochii înfrânți, ce altceva aș putea 
fi? El e exact opusul, cu o cămașă elegantă și curată și cu pantofi lustruiți din 
piele. Se foieşte sub privirea mea, jucându-se cu gulerul. Îl fac să nu se simtă 
în largul său. 

Pălește în lumina lunii și își mută privirea dintr-o parte într-alta. 

— Îţi place? întreabă el, deviind de la subiect. Să locuieşti acolo? 

Întrebarea lui aproape că mă face să râd, însă el nu pare amuzat. 

— Îi place cuiva? reușesc eu într-un târziu să-i răspund, întrebându-mă 
de-a ce se joacă. 

Dar, în loc să-mi dea un răspuns iute, întorcându-mi-o așa cum ar face 
Kilorn, el rămâne tăcut. Chipul îi este traversat de o privire întunecată. 

— Te întorci acolo? mă întreabă el deodată, arătând spre drumul pe care 
am venit. 

— De ce, ţi-e frică de întuneric? tărăgănez eu, încrucișându-mi braţele la 
piept. 

Dar, în adâncul inimii, mă întreb dacă nu cumva mie ar trebui să-mi fie 
teamă. £/ e puternic, e rapid, iar tu ești singură aici. 

Zâmbetul îi revine pe chip, iar liniștea pe care acesta mi-o transmite mă 
pune în încurcătură. 

— Nu, dar vreau să mă asigur că-ţi ţii mâinile unde trebuie în noaptea 
asta. Nu pot să-ţi permit să lași pe străzi jumătate din bar, nu-i așa? Apropo, 
pe mine mă cheamă Cal, adaugă el, întinzându-mi mâna. 

Nu i-o apuc, aducându-mi aminte de căldura arzătoare a pielii lui. În 
schimb, pornesc pe drum, cu pași grăbiţi și tăcuți. 

— Mare Barrow, îi spun peste umăr, iar lui nu-i ia mult să mă ajungă din 
urmă, datorită picioarelor sale lungi. 

— Așadar, ești mereu atât de prietenoasă? mă tachinează el și, dintr-un 
motiv sau altul, mă simt de parcă aș fi examinată. 

Însă argintul rece din mâna mea mă linişteşte, aducându-mi aminte de 
ceea ce s-ar putea să aibă în buzunare. Argint pentru Farley. Cât se poate de 
potrivit. 

— Presupun că lorzii te plătesc bine, dacă îţi permiţi să ai la tine coroane, 
i-o întorc eu, sperând să-l îndepărtez de această discuţie. 

Funcţionează de minune și o lasă baltă. 

— Am un loc de muncă decent, îmi explică el, de parcă ar fi un lucru 
normal. 

— Bine de tine că lucrezi. 

— Dartu ai... 

— Șaptesprezece ani, termin în locul lui. Mai am ceva timp până la 
încorporare. 

El mijește ochii și adoptă o mină serioasă. Există o duritate care se 
strecoară în glasul lui și îi ascute cuvintele. 

— Cât mai ai? 

— Tot mai puţin cu fiecare zi ce trece. 

Mi se face rău numai când aud cuvintele astea. /ar Ki/orn are și mai puțin 
timp decât mine. 

Cal nu are curajul să-mi răspundă și se uită din nou la mine, examinându- 
mă în timp ce mergem prin pădure. Poate gândește. 

— Şi nu există locuri de muncă, murmură în sinea lui. Nu există nicio 
modalitate de a evita încorporarea. 

Confuzia lui mă pune în încurcătură. 

— Poate că lucrurile sunt diferite acolo unde locuiești tu. 

— Aşa că furi. 

Fur. 

— E cel mai bun lucru pe care pot să-l fac, îmi scapă mie. 

Din nou, îmi aduc aminte că nu mă pricep decât la a provoca durere. 

— Totuși, sora mea lucrează, spun eu, înainte să îmi amintesc: Ba nu. Nu 
mai lucrează. Din cauza ta. 

Cal privește lupta care se dă în mine și mă întreb dacă ar trebui sau nu să 
mă corectez. Asta e tot ce pot face pentru a avea o expresie serioasă, pentru 
a nu ceda în fața unui necunoscut. Dar el probabil că vede ce încerc să 
ascund. 

— Ai trecut azi pe la Reședința Soarelui? 

Cred că știe deja răspunsul. 

— Răzmerițele au fost îngrozitoare. 

— Aşa e. 

Aproape că mă înec cu acele cuvinte. 

— Ai... insistă el în cel mai tăcut și mai calm mod cu putinţă. 

E ca și când ai face o gaură într-un baraj și apa curge șuvoi. N-aș putea 
opri cuvintele nici măcar dacă aș vrea. 

Nu pomenesc de Farley, nici de Garda Stacojie și nici măcar de Kilorn. Îi 
spun doar că sora mea m-a strecurat în Marea Grădină, pentru a mă ajuta să 
fur banii de care aveam nevoie să supraviețuim. Apoi a urmat greșeala Gisei, 
rana ei, ceea ce a însemnat asta pentru noi. Ceea ce i-am făcut familiei mele. 
Ceea ce am făcut, dezamăgindu-mi familia, făcându-mi tatăl de rușine, 
furând de la oamenii pe care îi numesc comunitatea mea. Aici, pe drum, în 
întunericul desăvârșit din jurul meu, îi povestesc unui necunoscut cât de 
îngrozitoare sunt. El nu pune întrebări, nici măcar când cele spuse de mine 
nu au noimă. El pur și simplu ascultă. 

— E cel mai bun lucru pe care pot să-l fac, repet eu, înainte ca vocea să mi 
se frângă de tot. 

Apoi văd cu coada ochiului o strălucire argintie. Cal a scos o altă monedă. 
În lumina lunii pot să desluşesc conturul coroanei de foc a regelui ștanțată în 
metal. Când o apasă în mâna mea, mă aștept să-i simt din nou căldura, însă 
el a devenit extrem de rece. 

N-am nevoie de mila ta, aş vrea eu să zbier, dar ar fi un lucru prostesc. 
Moneda va cumpăra ceea ce Gisa nu mai poate. 

— Mare, îmi pare enorm de rău pentru ceea ce ţi s-a întâmplat. Lucrurile 
n-ar trebui să fie așa. 

Nu pot nici măcar să-mi adun forța necesară să mă încrunt. 

— Alţii o duc și mai rău. Nu-ţi face griji pentru mine. 

e 

Mă conduce până la intrarea în sat, lăsându-mă să umblu singură printre 
casele pe piloni. Ceva în legătură cu noroiul și cu umbrele îl fac pe Cal să nu 
se simtă în largul său și dispare înainte ca măcar să apuc să mă uit înapoi și 
să-i mulțumesc servitorului necunoscut. 

Casa mea e tăcută și întunecată, dar, chiar și așa, eu tremur de frică. 
Dimineaţa pare a fi la câteva sute de ani distanţă, ca și cum ar face parte 
dintr-o altă viață în care eram proastă și egoistă și poate chiar puțin fericită. 
Acum nu am nimic altceva decât un prieten încorporat și oasele zdrobite ale 
unei surori. 

— N-ar trebui să-i faci atâtea griji maică-tii, tună vocea tatălui meu din 
spatele unuia dintre piloni. 

Nu l-am mai văzut de ani buni pe pământ. 

— Tată? Ce faci? Cum ai...? întreb eu, surprinsă și înspăimântată. 

Gesticulează cu degetul mare spre dispozitivul cu scripete din spatele lui, 
care atârnă de etajul superior al casei. L-a folosit pentru prima oară. 

— S-a oprit curentul. M-am gândit să arunc o privire, îmi explică el, la fel 
de țâfnos ca întotdeauna. 

Îşi împinge scaunul cu rotile pe lângă mine şi se opreşte în faţa 
contorului. Există câte unul în fiecare casă și funcționează pentru a 
regulariza electricitatea care ține becurile aprinse. 

Tata continuă să hârcâie și ticăitul din piept i se aude de fiecare dată când 
respiră. Poate că acum Gisa va fi ca el, furioasă și amărâtă la gândul tuturor 
lucrurilor pe care le-ar fi putut face cu mâna transformată într-un haos de 
piese metalice. 

— De ce nu vrei să fo/osești electrofoile pe care ţi le-am dat? 

Drept răspuns, tata scoate o electrofoaie din cămașă și o bagă în cutia 
contorului. În mod normal, chestia asta ar prinde viață, dar nu se întâmplă 
nimic. S-a stricat. 

— Nu e de niciun folos, oftează tata, lăsându-se pe spate în scaunul său. 

Ne uităm amândoi la cutia contorului, rămași fără cuvinte, nedorind să ne 
mișcăm, nedorind să urcăm înapoi în casă. Tata a fugit exact ca mine, 
neputând să stea în casă, unde mama sigur a plâns pentru Gisa, pentru visele 
ei pierdute, în timp ce sora mea a încercat să nu facă la fel. 

Tata începe să tragă pumni în cutie, de parcă chestia asta afurisită ar 
putea să ne aducă înapoi lumina și căldura și speranţa. Loviturile lui devin și 
mai rapide, și mai disperate, iar furia iese în valuri din el. Loviturile nu sunt 
menite mie sau Gisei, ci lumii. Acum mult timp spunea că suntem niște 
furnici, niște furnici roșii care ardeau în lumina unui soare argintiu. Distruse 
de măreţia celorlalți, pierzând bătălia pentru dreptul de a exista, deoarece 
nu suntem speciale. Nu am evoluat ca ei, cu puteri și forţe ce ne depășesc cu 
mult limitele imaginaţiei. Am rămas la fel, imobile în propriile noastre 
trupuri. Lumea s-a schimbat în jurul nostru şi noi am rămas la fel. 

Furia clocotește și în mine, blestemându-i pe Farley, pe Kilorn, 
încorporarea, toate lucrurile mărunte care îmi trec prin minte. Cutia de 
metal e rece la atingere, având în vedere că și-a pierdut căldura electricității. 
Dar încă mai are niște vibrații, în adâncurile mecanismului, care așteaptă să 
fie re- pornite. Mă pierd în încercarea de a găsi electricitatea, de a o aduce 
înapoi și de a dovedi că până și un lucru mărunt poate funcționa bine într-o 
lume atât de greșită. Ceva ascuțit mă înțeapă în buricele degetelor, ceea ce 
mă face să sar ca arsă. Vreun cablu expus sau vreun întrerupător stricat, îmi 
spun în gând. Seamănă cu o înțepătură de ac, un ac care îmi străpunge 
nervii, dar durerea nu sosește niciodată. 

Deasupra noastră, lumina de pe verandă bâzâie și prinde viaţă. 

— Ei bine, ia te uită! murmură tata. 

Se roteşte în noroi şi porneşte spre dispozitivul cu scripete. Îl urmez 
tăcută, nedorind să aduc în discuție motivul pentru care ne este amândurora 
teamă de locul pe care îl numim casă. 

— Gata cu fuga, șoptește el, prinzându-și chingile în dispozitiv. 

— Gata cu fuga, sunt eu de acord, mai mult pentru mine decât pentru el. 

Dispozitivul scârțâie din pricina efortului în timp ce îl ridică pe verandă. 
Eu sunt mai iute pe scară, așa că îl aștept sus, apoi îl ajut tăcută să se 
desprindă din dispozitiv. 

— Afurisită chestie, mormăie tata când într-un final reușesc să desfac 
ultima chingă. 

— Mama va fi fericită că ai început să mai ieși și tu din casă. 

Se uită la mine încruntat și mă ia de mână. Cu toate că tata de-abia mai 
muncește acum, reparând flecuștețe și făcând jucării de lemn pentru copii, 
mâinile încă îi sunt aspre și pline de bătături, de parcă tocmai s-a întors de 
pe front. Războiul nu te părăsește niciodată. 

— Să nu-i spui maică-tii. 

— Dar... 

— Ştiu că pare o prostie, dar e suficient încât să o facă să vadă altceva. 
Vezi tu, o să creadă că e un pas mic pentru o călătorie mare. Mai întâi ies din 
casă seara, apoi în timpul zilei, apoi încep să mă duc cu ea la piață, de parcă 
suntem iarăși tineri. Apoi lucrurile vor reveni la normal. 

Ochii i se întunecă în timp ce vorbește și face eforturi să păstreze un ton 
egal. 

— Mare, eu n-am să mă fac niciodată mai bine. N-am să mă simt niciodată 
mai bine. Nu pot să îi dau astfel de speranţe, nu când știu că asta n-o să se- 
ntâmple niciodată. Înţelegi ce-ţi spun? 

Mult prea bine, tată. 

EI știe ce mi-a făcut mie speranţa și se îmblânzește. 

— Mi-aș dori ca lucrurile să fi stat altfel. 

— Cu toţii ne-am dori asta. 

În pofida întunericului, când urc la mansardă pot să văd mâna zdrobită a 
Gisei. În mod normal, ea doarme ghemuită sub o pătură subțire, însă acum 
stă întinsă pe spate, cu mâna rănită ridicată pe un morman de haine. Mama 
i-a repoziţionat atela, îmbunătăţind umila mea încercare de a da o mână de 
ajutor, iar bandajele sunt curate. Nu am nevoie de lumină ca să știu că biata 
ei mână e plină de vânătăi. Are un somn agitat și se foiește întruna, însă 
brațul îi stă nemișcat. Chiar și în somn o doare. 

Vreau să o ajut, dar cum aș putea face asta, după toate evenimentele 
îngrozitoare care au avut loc azi? 

Scot scrisoarea lui Shade din cutiuța în care țin toată corespondenţa lui. E 
singurul lucru care va reuși să mă calmeze. Glumele lui, cuvintele lui, vocea 
lui care se aude printre rânduri mă alină mereu. Dar, în timp ce îmi trec din 
nou privirea peste scrisoare, un sentiment de groază își face loc în stomacul 
meu. 

„Roșu ca Zorii zilei...” spune scrisoarea. lată-le acolo, cât se poate de 
limpezi. Cuvintele folosite de Farley în materialul video, strigătul de luptă al 
Gărzii Stacojii, cuvintele așternute de fratele meu. Fraza e prea ciudată 
pentru a putea fi ignorată, prea singulară pentru a nu fi băgată în seamă. Și 
următoarea propoziţie, „vezi soarele răsărind din ce în ce mai puternic...” 
Fratele meu e isteţ, dar scurt și la obiect. Lui nu-i pasă de răsărituri și 
apusuri și figuri de stil. Cuvântul răsare răsună în mintea mea, însă nu aud 
vocea lui Farley, ci pe cea a fratelui meu. Răsare, roșu ca zorii zilei. 

Cumva, Shade a știut. Cu multe săptămâni în urmă, înainte de atacul cu 
bombe, înainte de transmisiunea lui Farley, Shade a știut de Garda Stacojie și 
a încercat să ne spună. De ce? 

Pentru că face parte dintre ei. 


y 

ŞASE 


Când ușa de la intrare se deschide brusc în zori, nu mă panichez. 
Percheziţiile securității sunt normale, deși de obicei avem parte de una sau 
două pe an. Asta ar fi a treia. 

— Haide, Gi, murmur eu, ajutând-o să se dea jos din pat și să coboare 
scara. 

Se mișcă nesigură pe sine, sprijinindu-se pe mâna sănătoasă, iar mama ne 
așteaptă jos. Își petrece braţele în jurul Gisei, dar stă cu ochii pe mine. Spre 
surprinderea mea, nu e mânioasă și nici măcar dezamăgită de mine. În 
schimb, privirea i se îmblânzește. 

Doi agenţi aşteaptă lângă ușă, cu armele atârnate pe lângă corp. Îi 
recunosc de la avanpostul satului, însă mai există o persoană, o tânără 
îmbrăcată în roșu, ce are în piept o emblemă tricoloră în formă de coroană. 
O servitoare de la palat, o roșie în slujba regelui, îmi dau eu seama, după 
care îmi pică fisa. Nu e o perchiziţie obișnuită. 

— Ne supunem percheziţiei și confiscării, mormăie tata, rostind cuvintele 
pe care trebuie le spună de fiecare dată când avem de-a face cu o astfel de 
situație. 

Dar, în loc să se despartă pentru a ne răscoli locuința, agenţii de 
securitate rămân fermi pe poziţie. 

Tânăra înaintează și, spre oroarea mea, mi se adresează: 

— Mare Barrow, ai fost convocată în Cetatea Soarelui. 

Gisa mă strânge tare de mână, de parcă m-ar putea împiedica să plec. 

— P-poftim? îngaim eu. 

— Ai fost convocată în Cetatea Soarelui, repetă ea, gesticulând spre ușă. 
Noi te vom însoți. Te rog să pornești. 

O convocare. Pentru un roşu. N-am mai auzit niciodată de așa ceva. Prin 
urmare, de ce eu? Ce am făcut ca să merit asta? 

Totuși, gândindu-mă mai bine, sunt o infractoare și probabil mă 
consideră o teroristă din pricina asocierii mele cu Farley. Simt furnicăturile 
nervilor și fiecare mușchi e încordat și pregătit. Va trebui să fug, chiar dacă 
agenții stau în ușă. Va fi un miracol dacă ajung la geam. 

— Calmează-te, apele s-au liniștit după evenimentul de ieri, chicotește 
tânăra, interpretând greșit teama mea. Reședința Soarelui și piaţa sunt 
extrem de controlate acum. Te rog să pornesti. 

Spre surprinderea mea, îmi zâmbește, chiar și atunci când agenții își duc 
mâinile spre pistoalele lor. Asta îmi îngheaţă sângele în vine. 

Să refuzi securitatea, să refuzi o convocare regală ar însemna moartea - și 
nu doar pentru mine. 

— Bine, murmur eu, dezlipindu-mă de Gisa. 

Ea dă să mă apuce la loc, dar mama o trage înapoi. 

— Ne vedem mai târziu? 

Întrebarea rămâne în aer și simt mâna caldă a tatei mângâindu-mă pe 
braţ. Îsi ia rămas-bun. Ochii mamei înoată în lacrimi încă nevărsate și Gisa 
încearcă să nu clipească, pentru a-și aminti ultimele secunde petrecute cu 
mine. V-am niciun suvenir pe care să i-l las. Dar, înainte să zăbovesc sau să 
încep să plâng, un agent mă apucă de mână și mă trage după el. 

Cuvintele ies cu forța de pe buzele mele, chiar dacă sunt mai degrabă o 
șoaptă. 

— Vă iubesc! 

Și apoi ușa se trântește în urma mea, îndepărtându-mă de casa și de viața 
mea. 

Sunt zorită prin sat, pe strada care duce spre scuarul pieţei. Trecem de 
casa șubredă a lui Kilorn. De obicei e în picioare la ora asta, în drum spre râu 
pentru a începe ziua mai devreme, cât încă e răcoare, însă acele zile s-au dus. 
Acum pun pariu că doarme toată ziua, bucurându-se cât încă mai poate de 
micile plăceri ale vieţii, înainte de încorporare. Aș vrea să-mi iau rămas-bun 
de la el, dar n-o fac. O să se ducă mai târziu să mă caute și Gisa îi va spune 
totul. Deodată, îmi amintesc că Farley așteaptă azi să mă prezint cu suma 
convenită și râd în sinea mea. Va fi tare dezamăgită. 

În scuar ne aşteaptă un vehicul negru şi strălucitor. Patru roți, geamuri de 
sticlă, caroserie rotunjită - seamănă cu o bestie pregătită să mă înghită. Un 
alt agent se află la panoul de comenzi și pornește motorul când ne vede 
apropiindu-ne, împrăștiind fum negru în aerul dimineții. Sunt urcată cu 
forţa în spate, fără să mi se spună ceva, iar servitoarea nici bine nu se așază 
pe banchetă, că mijlocul de transport o și ia din loc, gonind pe drum cu o 
viteză ameţitoare. Asta va fi prima - și ultima - dată când călătoresc cu așa 
ceva. 

Aș vrea să vorbesc, să întreb ce se întâmplă, cum o să mă pedepsească 
pentru infracțiunile comise, dar știu că întrebările îmi vor fi ignorate. Așa că 
mă uit pe geam, privind satul dispărând în timp ce intrăm în pădure, gonind 
pe bine cunoscutul drum nordic. Nu e la fel de aglomerat ca ieri și vezi peste 
tot patrule de agenți. Reședința Soarelui e controlată, mi-a spus servitoarea. 
Bănuiesc că la asta se referea. 

Sticla-de-diamant strălucește drept înainte, reflectând soarele care răsare 
dinspre pădure. Vreau să-mi mijesc ochii, dar aleg să nu fac nicio mișcare. 
Trebuie să stau cu ochii larg deschiși aici. 

În faţa porţii văd mişunând uniforme negre, toţi agenţii de securitate 
verificând întruna călătorii care intră. Când oprim, servitoarea mă scoate din 
mijlocul de transport, mă conduce pe lângă rândul de oameni în așteptare și 
intrăm pe poartă. Nimeni nu protestează și nu se deranjează să ne verifice 
cărțile de identitate. Probabil că e cunoscută pe-aici. 

Odată ajunse înăuntru, se uită la mine. 

— Apropo, eu sunt Ann, dar, de obicei, ne strigăm pe numele de familie. 
Spune-mi Walsh. 

Walsh. Numele îmi sună cunoscut. Luând în considerare părul ei 
decolorat și tenul bronzat, nu poate însemna decât un singur lucru. 

— Eşti din...? 

— Pilonii, la fel ca tine. L-am cunoscut pe fratele tău, Tramy, și îmi doresc 
să nu-l fi cunoscut pe Bree. Băiatul ăla a frânt multe inimi. 

Bree avea o reputaţie prin sat înainte să fi plecat. Odată, mi-a spus că nu 
se temea atât de tare de încorporare, căci fetele însetate de sânge pe care le 
lăsa în urmă erau cu mult mai periculoase. 

— Totuși, pe tine nu te cunosc. Dar cu siguranţă o voi face. 

Nu pot să nu mă zbârlesc. 

— Ce vrei să spui cu asta? 

— Vreau să spun că aici vei munci peste orele de program. Nu știu cine 
te-a angajat sau ce ţi s-a spus despre acest loc de muncă, dar la un moment 
dat o să-nceapă să-și pună amprenta asupra ta. Nu e vorba doar de 
schimbatul așternuturilor și de spălatul vaselor. Trebuie să privești fără să 
vezi, să auzi fără să asculți. Noi suntem niște simple obiecte aici, niște statui 
vii, menite să slujească. 

Oftează și cotește, deschizând o ușă construită chiar într-o parte a porții. 

— Mai ales acum, cu toate problemele provocate de Garda Stacojie. Nu 
există niciodată un moment oportun pentru a fi roșu, darămite acum. 

Păşeşte pe uşă şi intră în ceea ce pare a fi un perete de piatră. Îmi ia 
câteva secunde să-mi dau seama că ea de fapt coboară un șir de trepte, 
dispărând în semiîntuneric. 

— Loc de muncă? Ce loc de muncă? Ce înseamnă asta? 

Se întoarce pe scări, dându-și ochii peste cap. 

— Ai fost convocată să ocupi un post de servitoare, îmi explică ea 
enervată, de parcă ar fi cel mai evident lucru din lume. 

Să lucrez. Un loc de muncă. Aproape că leşin de emoție. 

Cal. El a spus că are un loc de muncă decent - și acum a tras niște sfori 
pentru a face același lucru pentru mine. Ba chiar s-ar putea să lucrez cu el. 
Inima îmi sare din piept la acest gând, știind ce înseamnă asta. V-am să mor 
nici măcar n-am să mă duc la luptă. Voi munci Și voi trăi. Și, mai târziu, când 
Îl voi găsi pe Cal, il voi ruga să facă același lucru și pentru Kilorn. 

— Ține pasul, n-am timp să te iau de mână! 

Grăbindu-mă s-o ajung din urmă, cobor într-un tunel extrem de 
întunecat. Niște beculeţe strălucesc pe pereţi, oferind suficientă lumină cât 
să vezi pe tinde calci. Pe deasupra circulă niște țevi încărcate de electricitate 
și apă curgătoare. 

— Încotro mergem? şoptesc eu într-un târziu. 

Aproape că aud exasperarea lui Walsh când se întoarce spre mine 
confuză. 

— Spre Reședința Soarelui, desigur! 

Pentru o secundă, cred că inima mi s-a oprit în loc. 

— Pof... Poftim? La palat, chiar la palat? 

Walsh lovește cu degetul în emblema de pe uniformă. Coroana sclipește 
în lumina difuză. 

— Acum ești în slujba regelui, îmi confirmă ea. 

e 

Au pregătit deja o uniformă pentru mine, deși de-abia o bag în seamă. 
Sunt prea uluită de ceea ce mă înconjoară, de piatra patinată de vreme și de 
podeaua din mozaic strălucitor a acestei săli date uitării, care se află în casa 
unui rege. Alţi servitori forfotesc pe lângă noi într-o paradă de uniforme 
roșii. Le studiez chipurile, uitându-mă după Cal, dorind să-i mulțumesc, dar 
nu îl găsesc pe nicăieri. 

Walsh stă lângă mine, șoptindu-mi tot felul de sfaturi. 

— Să îţi ţii mereu gura. Să nu tragi cu urechea. Să nu vorbești cu nimeni, 
căci nimeni nu va vorbi cu tine. 

Fac eforturi pentru a ţine pasul cu tot ce spune; în ultimele două zile am 
fost pusă la grea încercare. Cred că viața pur și simplu s-a hotărât să 
deschidă ecluzele și să mă înece într-un vârtej de răsturnări de situație. 

— Ai sosit într-o zi aglomerată, poate cea mai dificilă zi pe care o vom 
vedea vreodată. 

— Am văzut ambarcațiunile și aeronavele - sunt câteva săptămâni de 
când argintiii navighează pe râu, comentez eu. Mai mult decât de obicei, 
chiar și pentru această perioadă a anului. 

Walsh mă zoreşte, punându-mi o tavă cu pahare strălucitoare în mâini. În 
mod sigur aceste obiecte ne pot cumpăra libertatea mie și lui Kilorn, însă 

Reședința Soarelui e păzită la fiecare ușă și fereastră. N-aș putea trece 
niciodată de atât de mulți agenţi, nici măcar cu abilitățile mele de hoţ de 
buzunare. 

— Ce se-ntâmplă azi? întreb eu prostește. 

O șuviță de păr negru îmi cade peste ochi și, înainte să o pot ridica, Walsh 
o duce la spate cu mișcări rapide și precise și o prinde cu o clamă. 

— E o întrebare tâmpită? 

— Nu, nici eu n-am știut despre asta până ce n-au început pregătirile. La 
urma urmei, n-au mai organizat așa ceva de vreo douăzeci de ani, de când a 
fost aleasă regina Elara. 

Vorbește atât de repede, încât trebuie să fac eforturi pentru a o înțelege. 

— Astăzi se desfăşoară Turneul Reginelor. Reprezentantele Înaltelor 
Case, cele mai prestigioase familii argintii, au sosit aici pentru a se oferi în 
căsătorie prinţului. În seara asta va avea loc un dineu, însă fetele se află 
acum în Grădina Spiralată, pregătindu-se de competiţie, fiecare sperând să 
fie aleasă. Una dintre acele fete va deveni următoarea regină și sunt 
pregătite să se ia la bătaie pentru această oportunitate. 

În minte îmi apare o imagine cu o adunătură de fete înfumurate. 

— Așadar, fac o piruetă, spun câteva cuvinte și flutură din gene? 

Walsh pufnește, clătinând din cap. 

— Nici pe-aproape. 

Apoi ochii îi strălucesc. 

— Astăzi ești de tură la servit, așa c-ai să vezi singură. 

Ușile din lemn sculptat și sticlă se înalţă în fața noastră. O servitoare le 
deschide, permițând șirului de uniforme roșii să pornească. Apoi e rândul 
meu. 

— Tu nu vii? 

Aud disperarea din vocea mea, aproape implorând- o pe Walsh să rămână 
cu mine. Însă ea dă înapoi, lăsându-mă singură. Înainte să pot bloca şirul sau 
să stric aşezarea organizată a servitorilor, mă forțez să înaintez și să ies 
afară, la lumina soarelui, în ceea ce Walsh numește Grădina Spiralată. 

La început am senzaţia că sunt în mijlocul unei arene precum cea de 
acasă. În fața mea se află un spaţiu uriaș, care formează o concavitate 
imensă, dar, în locul băncilor de piatră, în spirala de terase se găsesc mese și 
fotolii plușate. Plante și fântâni curg pe trepte, împărțind terasele în loji. 
Acestea se unesc la bază, împodobind un cerc ierbos, mărginit de statui de 
piatră. În faţa mea se află o lojă scăldată în mătăsuri roșii şi negre. Patru 
scaune, toate realizate din fier forjat, sunt orientate înspre pământ. 

Ce naiba e locul ăsta? 

Munca mea e un vârtej amețţitor, urmând instrucțiunile celorlalți roșii. 
Sunt servitoare la bucătărie, ceea ce înseamnă că trebuie să fac curat, să-i 
ajut pe bucătari și, deocamdată, să pregătesc arena pentru noul eveniment. 
De ce ar avea nevoie familia regală de o arenă, nu sunt sigură. Acasă sunt 
folosite doar pentru Vitejii, pentru a urmări luptele dintre argintii, dar oare 
ce ar putea să însemne aici? Acesta e un palat. Pământul de-aici nu va fi 
niciodată pătat cu sânge. Totuși, non-arena mă umple de groază și am o 
presimțţire rea. Senzaţia de furnicături revine, pulsând în valuri sub pielea 
mea. Când termin și mă întorc la intrarea servitorilor, Turneul Reginelor e 
pe cale să înceapă. 

Ceilalţi servitori se fac nevăzuți, mutându-se pe o platformă înălțată și 
înconjurată de perdele transparente. Mă grăbesc să-i ajung și mă așez în 
rând, tocmai când un nou șir de uși se deschide, poziționat între loja regală 
şi intrarea servitorilor. 

Începe. 

Îmi aduc aminte de Marea Grădină, de frumoasele şi nemiloasele creaturi 
care își spun oameni. Cu toţii sclipitori și vanitoși, cu priviri dure și 
temperamente şi mai rele. Aceşti argintii, Înaltele Case, aşa cum le-a numit 
Walsh, nu vor fi diferiți. Ba chiar s-ar putea să fie și mai răi. 

Intră cu toții grămadă, o gloată de culori ce se împrăștie cu o grație 
detașată în Grădina Spiralată. Familiile sau casele sunt ușor de recunoscut; 
membrii lor poartă aceleași culori. Violet, verde, negru, galben, un curcubeu 
de nuanțe ce se mișcă spre lojile alocate. După câteva clipe pierd șirul. Oare 
câte case există? Din ce în ce mai multe se alătură mulțimii. Unii se opresc să 
vorbească, alţii se îmbrățișează băţoși. Îmi dau seama că asta e o petrecere 
pentru ei. Cei mai mulţi probabil că nu au nicio șansă de a intra în familia 
regală, așa că asta reprezintă o vacanţă pentru ei. 

Însă există câțiva care nu par a sărbători. Membrii unei familii cu păr 
argintiu și veșminte din mătase neagră stau tăcuți și concentrați, chiar lângă 
loja regelui. Patriarhul casei are o barbă ascuţită și ochi negri. Mai jos, cei 
dintr-o casă cu nuanţe de bleumarin și alb șușotesc împreună. Spre 
surprinderea mea, îl recunosc pe unul dintre ei. Samson Merandus, 
șoptitorul pe care l-am văzut în urmă cu câteva zile în arenă. Spre deosebire 
de ceilalţi, el stă cu privirea în pământ, având gândurile în altă parte. Îmi 
notez în minte să nu dau peste el sau peste puterile lui letale. 

Totuși, în mod straniu, nu văd nicio fată care să aibă vârsta de măritiș. 
Poate că se pregătesc în altă parte, așteptând cu nerăbdare șansa de a 
câștiga coroana. 


51 


Ocazional, cineva apasă pe un buton metalic de pe masă pentru a aprinde 
o lumină, ceea ce înseamnă că au nevoie de un servitor. Persoana care se află 
cel mai aproape de ușă se ocupă de ei, iar noi ceilalți umblăm de colo până 
colo, așteptând să ne vină rândul pentru a servi. Desigur, în clipa în care mă 
apropii de ușă, afurisitul ăla de patriarh cu ochi negri apasă cu putere pe 
butonul de pe masa lui. 

Îi mulțumesc cerului pentru picioarele mele, care nu au dat greş 
niciodată. Aproape că plutesc prin mulțime, dansând printre trupurile care 
se plimbă alene, în timp ce inima îmi bubuie în piept. În loc să fur de la aceşti 
oameni, trebuie să îi slujesc. Mare Barrow de săptămâna trecută n-ar ști 
dacă să plângă sau să râdă de această versiune a ei. Dar ea era o nesăbuită și 
acum trebuie să plătesc prețul. 

— Domnule? spun eu, stând cu fața spre patriarhul care m-a chemat. 

Mă blestem în gând. Să fi fii mereu gura e prima regulă și deja am 
încălcat-o. 

Însă se pare că el nu a observat şi pur și simplu îmi întinde paharul de apă 
gol, având o expresie plictisită pe chip. 

— Îşi bat joc de noi, Ptolemus, mormăie spre tânărul musculos de lângă 
el. 

Bănuiesc că el e nefericitul care poartă numele de Ptolemus. 

— O demonstraţie a puterii, tată, îi răspunde Ptolemus, golindu-și 
propriul pahar. 

Mi-l întinde și îl iau fără să șovăi. 

— Ne fac să așteptăm, fiindcă ei își permit asta. 

Ei reprezintă familia regală, care încă nu și-a făcut apariţia. Dar să îi auzi 
pe acești argintii vorbind așa despre ei, cu atâta dispreţ, e deconcertant. Noi, 
roșiii, îi insultăm pe rege și pe nobili doar dacă putem scăpa basma curată, 
însă cred că ăsta este privilegiul nostru. Oamenii ăștia n-au suferit niciodată 
în viața lor. Ce probleme ar putea avea ei? 

Vreau să rămân și să trag cu urechea, dar până și eu știu că acest lucru e 
împotriva regulilor. Mă întorc, urcând un șir de trepte pentru a ieși din loja 
lor. Există o chiuvetă ascunsă în spatele unor flori foarte colorate, probabil 
pentru a nu fi nevoită să ocolesc toată non-arena ca să le umplu la loc 
paharele. Acela e momentul în care în tot acel spațiu răsună un sunet metalic 
și acut, asemănător cu cel de la începutul Vitejiilor Primei Vineri. Ciripește 
de câteva ori, intonând o melodie solemnă, care probabil anunţă intrarea 
regelui. Peste tot în jurul meu, reprezentanţii Înaltelor Case se ridică în 
picioare, de voie sau de nevoie. Observ că Ptolemus îi șoptește din nou ceva 
tatălui său. 

Din locul în care mă aflu, ascunsă în spatele florilor, sunt la același nivel 
cu loja regelui și oarecum în spatele ei. Mare Barrow, la câţiva metri de rege. 
Oare ce ar spune familia mea sau, mai ales, Kilorn? Omul ăsta ne condamnă 
la moarte și eu am devenit de bunăvoie servitoarea lui. Simt că mi se 
întoarce stomacul pe dos. 

Regele intră grăbit, cu spatele drept și cu bărbia sus. Chiar și de la spate, e 
mult mai gras decât pare pe monede și în transmisiunile televizate, dar, de 
asemenea, și mai înalt. Uniforma lui e în nuanţe de negru și roșu și are o 
croială militărească, deși mă îndoiesc că a petrecut vreo zi în tranșeele în 
care mor soldaţii roșii. Medalii și distincţii sclipesc pe pieptul său, o dovadă 
a lucrurilor pe care nu le-a făcut niciodată. Ba poartă chiar și o sabie aurită, 
în pofida numeroșilor străjeri din jurul său. Coroana de pe cap îmi e 
cunoscută, realizată din aur roșu întrepătruns cu fier negru, fiecare vârf al ei 
reprezentând explozia unei flăcări. Zici că arde pe părul său negru precum 
cerneala, înspicat cu fire albe. Cât de potrivit, având în vedere că regele e un 
piroman, la fel cum a fost tatăl său și bunicul său, și tot așa. E o putere 
distructivă, care permite manipularea căldurii și a focului. Cândva, regii 
noștri obișnuiau să ardă disidenţi cu o simplă atingere fierbinte. Se prea 
poate ca acest rege să nu mai ardă roșii, dar încă ne omoară prin războaie și 
privaţiuni. Îi ştiu numele de când eram mică şi mergeam la şcoală, 
nerăbdătoare să învăţ, de parcă asta mă putea ajuta cumva. 7iberias Calore 
al Vl-lea, Regele Nortei, Flacăra Nordului. Aproape că ţi se împleticește 
limba. Dacă aș putea, i-aș scuipa numele. 

Regina intră după el, salutând mulţimea cu o mișcare a capului. În vreme 
ce hainele regelui sunt negre și cu o croială serioasă, ținuta ei în nuanţe de 
bleumarin și negru e lejeră și vaporoasă. Face o plecăciune casei lui Samson 
și îmi dau seama că poartă aceleași culori ca și ei. Probabil sunt rude, 
judecând după trăsăturile asemănătoare. Același păr blond-cenușiu, ochi 
albaștri și zâmbet ascuţit, care o face să semene cu o pisică prădătoare, 
sălbatică. 

Totuși, oricât de intimidanţi ar părea membrii familiei regale, nu sunt 
nimic prin comparaţie cu străjerii care îi urmează. Chiar dacă sunt o roșie 
născută în noroi, știu cine sunt aceștia. Toată lumea știe cum arată o 
santinelă, întrucât nimeni nu vrea să aibă de-a face cu astfel de oameni. Îl 
flanchează pe rege la fiecare transmisiune televizată, la fiecare discurs sau 
decret. Ca întotdeauna, uniformele lor arată ca niște flăcări, pâlpâind între 
nuanţe de roșu și portocaliu, iar ochii lor strălucesc în spatele unor măști 
negre fioroase. Fiecare santinelă deţine câte o pușcă neagră pe care e 
montată o baionetă argintie ce ar putea tăia până și oasele. Puterile lor sunt 

și mai înspăimântătoare decât aspectul lor - războinici de elită din diferite 
case argintii, antrenați încă din copilărie să-i apere pe rege și pe familia sa, 
jurându-le acestora credință pentru toată viața. Mi se face pielea de găină 
numai când îi privesc. Însă reprezentanţii Înaltelor Case nu se tem deloc. 

Undeva, în adâncul lojilor, încep strigătele. 

— Moarte Gărzii Stacojii! strigă cineva, iar ceilalți i se alătură imediat. 

Mă ia cu fiori când îmi aduc aminte de evenimentele de ieri, care acum mi 
se par atât de îndepărtate. Cât de repede se puteau transforma acești 
oameni... 

Regele pare scos din sărite și înăbușă imediat zarva. Nu e obișnuit cu 
astfel de izbucniri și aproape că își arată colții argintiilor gălăgioși. 

— Avem noi grijă de Garda Stacojie și de ceilalți vrăjmași ai noștri! tună 
Tiberias, iar vocea lui răsună prin mulțime. 

Îi reduce la tăcere cât ai zice peşte. 

— Dar nu de asta ne-am adunat aici. Astăzi onorăm o tradiţie și niciun 
diavol roșu nu ne va împiedica s-o facem. Acum are loc Turneul Reginelor, 
un ritual care ne va ajuta să o descoperim pe cea mai talentată fiică ce îl va 
lua de soţ pe cel mai nobil fiu. În acest lucru vom găsi forță pentru a lega 
Înaltele Case şi putere pentru a asigura dominaţia argintie până la sfârşitul 
zilelor, pentru a ne învinge vrăjmașii, atât de la graniță, cât și din regat. 

— Forţă! strigă mulțimea drept răspuns. 

E înspăimântător. 

— Putere! 

— A sosit din nou vremea să susţinem aceste idealuri și ambii mei fii vor 
onora cea mai solemnă tradiţie a noastră. 

Regele flutură din mână și două siluete înaintează, flancându-și tatăl. Nu 
pot să le văd chipurile, însă ambii sunt înalți și bruneţi, la fel ca regele. Și ei 
poartă uniforme militărești. 

— Prințul Maven din Casele Calore și Merandus, fiul consoartei mele 
regale, regina Elara. 

Al doilea prinț, mai palid și mai slab decât celălalt, ridică o mână și salută 
băţos mulțimea. Se întoarce în stânga și în dreapta și apuc să îi văd chipul. 
Are trăsături aspre, ochi albaștri și un zâmbet care ar putea îngheţa focul - 
și se pare că nu suportă acest spectacol. Trebuie să fiu de acord cu el. 

— Şi prințul moștenitor al Caselor Calore și Jacos, fiul răposatei mele 
consoarte, regina Coriane, moștenitor al Regatului Nortei și al Coroanei 
Înflăcărate, Tiberias al VII-lea. 

Sunt prea ocupată să râd la simpla absurditate a numelui pentru a-l băga 
în seamă pe tânărul care face din mână și zâmbeşte. Într-un târziu îmi ridic 

privirea, doar ca să mă pot lăuda că am stat la o aruncătură de băț de viitorul 
rege. Însă primesc mult mai mult decât mă aşteptam. 

Pocalele de sticlă din mâna mea cad, aterizând în chiuvetă fără să se 
spargă. 

Recunosc acel zâmbet și acei ochi. Sunt cei care aseară au scăpărat 
privindu-mă. El mi-a făcut rost de acest loc de muncă; el m-a salvat de la 
încorporare. El era unul dintre noi. Cum e posibil așa ceva? 

Apoi se întoarce cu totul, făcând din mână publicului. Nu există nicio 
îndoială. 

Cal e prințul moștenitor. 

ŞAPTE 


Mă întorc la platforma servitorilor, simțind un gol în stomac. Orice dram 
de fericire pe care îl aveam a dispărut cu desăvârșire. Nu pot să privesc 
înapoi, să-l văd cum stă acolo, îmbrăcat în hainele lui elegante, pline de 
decoraţii și medalii, arborând acea înfumurare de suveran pe care o urăsc. 
La fel ca Walsh, și el poartă emblema coroanei înflăcărate, însă a lui e făcută 
din jais, diamante și rubine, strălucind pe fondul negru al uniformei sale. 
Hainele simple pe care le purta aseară pentru a trece drept unul dintre 
țăranii noștri au dispărut. Acum arată exact ca un viitor rege, argintiu din 
cap până-n picioare. Și când mă gândesc că am avut încredere în el... 

Ceilalți servitori se dau la o parte, lăsându-mă să mă întorc la capătul 
şirului. În timp ce îmi târăsc picioarele, simt cum mă ia cu amețeală. El mi-a 
făcut rost de acest loc de muncă, el m-a sa/vat, mi-a salvat familia - și e unul 
dintre ei. Ba chiar mai rău. E un prinț. Prințul Persoana pe care toţi cei din 
această monstruozitate de piatră în formă de spirală au venit s-o vadă. 

— Cu toții ați venit să-mi onorați fiul și regatul, așa că și eu, la rându-mi, 
vă onorez pe voi, tună regele Tiberias, spărgându-mi gândurile de parcă ar fi 
fost din sticlă. 

Îşi ridică braţele, gesticulând spre numeroasele loji pline de oameni. Cu 
toate că încerc din răsputeri să stau cu ochii pe rege, nu pot să nu îmi arunc 
privirea înspre Cal, care zâmbește forțat. 

— Vă onorez dreptul de a domni. Viitorul rege, fiul fiului meu, va fi sânge 
din sângele vostru argintiu, așa cum va fi și din al meu. Există cineva care își 
revendică dreptul? 

— Eu revendic Turneul Reginelor! strigă drept răspuns patriarhul cu păr 
argintiu. 

În toată spirala, conducătorii diferitelor case strigă la unison. 

— Eu revendic Turneul Reginelor! repetă ei, afirmând cu tărie o tradiţie 
pe care n-o înțeleg. 

Tiberias zâmbește și încuviințează. 

— Atunci, a început! Lord Provos, sunteţi amabil? 

Regele se întoarce spre ceea ce bănuiesc că e Casa Provos. Restul spiralei 
îi urmează privirea, poposind cu privirea asupra unei familii ai cărei membri 
sunt îmbrăcaţi în veșminte aurii cu dungi negre. Un bărbat mai în vârstă, 
care are părul cenușiu înspicat cu șuviţe albe, înaintează. În hainele lui 

ciudate arată precum o viespe pregătită să înțepe. Când mișcă din mână, nu 
știu la ce să mă aștept. 

Brusc, platforma începe să tremure, dându-se la o pane. Nu pot decât să 
sar, și aproape că mă izbesc de servitoarea de lângă mine, în timp ce 
alunecăm pe o glisieră invizibilă. Stau cu sufletul la gură în timp ce privesc 
restul Grădinii Spiralate învârtindu-se. Lordul Provos e un telekinetic 
folosindu-și doar puterea minţii pentru a mișca structura pe niște glisiere 
preconstruite. 

Întreaga structură se răsuceșşte la comanda lui, până ce pământul grădinii 
se deschide spre un cerc imens. Terasele inferioare se trag îndărăt, 
aliniindu-se cu nivelurile superioare, iar spirala devine un cilindru uriaș sub 
cerul liber. În timp ce terasele se mişcă, podeaua începe să coboare, până ce 
se oprește la aproape șase metri sub cea mai de jos lojă. Fântânile se 
transformă în cascade, curgând din vârful cilindrului până la bază, unde 
umplu bazine adânci și înguste. Platforma noastră alunecă din ce în ce mai 
lent, până ce se oprește deasupra lojii regelui, oferindu-ne o priveliște 
perfectă asupra întregii structuri, inclusiv a pavimentului de la bază. Toate 
acestea nu durează mai mult de un minut în timp ce lordul Provos 
transformă Grădina Spiralată în ceva mult mai sinistru. 

Dar când Provos se așază la loc, schimbarea încă nu e completă. Bâzâitul 
electricității crește în intensitate, până ce pârâie peste tot, făcându-mi pielea 
de găină. O lumină alb-purpurie se aprinde la câțiva centimetri de baza 
grădinii, trăgându-și energia din niște punctulețe ascunse în piatră. Niciun 
argintiu nu se ridică pentru a o controla, așa cum a procedat Provos cu 
arena. Îmi dau seama şi de ce. Aceasta nu este opera vreunui argintiu, ci o 
minune a tehnologiei, a electricităţii. Fu/gere fără tunete. Razele de lumină 
se încrucișează și se intersectează, creând o plasă strălucitoare și orbitoare. 
Mă dor ochii numai când mă uit la ea, de parcă mi-ar înfige pumnale ascuţite 
în creier. Cum de o suportă ceilalți, habar nu am. 

Argintiii par impresionați, atrași de un fenomen pe care nu îl pot 
manipula. În ceea ce ne priveşte pe noi, roşiii, am rămas cu toții cu gura 
căscată de uimire. 

Plasa se cristalizează în timp ce electricitatea se extinde și se ramifică. Și, 
apoi, la fel de brusc cum a apărut, zgomotul dispare. Fulgerul îngheaţă, 
solidificându-se în aer, creând un scut limpede, purpuriu, între noi și podea. 
Între noi şi ceea ce s-ar putea să apară acolo jos. 

Curiozitatea nu-mi dă pace, întrebându-mă la ce anume folosește un scut 
realizat din fulgere. Nu la un urs sau la o haită de lupi sau la vreuna dintre 
bestiile rare care sălășluiesc în pădure. Nici măcar creaturile mitice, cum ar 

fi pisicile mari sau rechinii de mare sau dragonii, nu ar reprezenta un pericol 
pentru numeroșii argintii de deasupra. Și de ce ar exista bestii la Turneul 
Reginelor? E o ceremonie pentru a alege viitoarea regină, nu pentru a te 
lupta cu monștri. 

De parcă mi-ar răspunde la întrebare, pământul din cercul statuilor, care 
reprezintă acum micul centru din pavimentul cilindrului, se deschide larg. 
Fără să stau pe gânduri, înaintez pentru a vedea mai bine. Ceilalți servitori 
se îngrămădesc lângă mine, încercând să vadă ce alte monstruozități mai 
poate aduce această construcție. 

Din întuneric apare cea mai mică ființă pe care am văzut-o vreodată. 

În încăpere izbucnesc urale când reprezentanţii unei case cu veşminte 
maronii și nestemate roșii își aplaudă fata. 

— Rohr, din Casa Rhambos, strigă familia, prezentându-și fiica celor 
prezenți. 

Fata, care nu are mai mult de paisprezece ani, zâmbește familiei sale. E 
pitică prin comparaţie cu statuile, însă mâinile îi sunt ciudat de mari. În rest, 
ai senzaţia că ar putea fi luată pe sus de un vânt mai puternic. Face un tur în 
interiorul cercului de statui, zâmbind întruna cu ochii ridicaţi către 
spectatori. Privirea îi poposește asupra lui Cal - adică asupra prințului -, 
încercând să-l farmece cu ochii ei de căprioară și cu părul blond pe care și-l 
tot dă pe spate. Pe scurt, arată caraghios. Până ce se apropie de una dintre 
statuile solide din piatră și îi face capul fărâme cu o simplă lovitură de 
palmă. 

Cei din Casa Rhambos vorbesc din nou. 

— Oţelită! 

Sub noi, micuța Rohr distruge podeaua într-un vârtej amețitor, 
transformând statuile în mormane de praf în timp ce fisurează pământul de 
sub picioarele ei. E ca un cutremur în formă umană, distrugând tot ce-i stă în 
cale. 

Așadar, acesta este un spectacol. 

Unul violent, menit să scoată în evidenţă frumuseţea, splendoarea unei 
fete - și forța. Cea mai talentată fiică. Aceasta este o demonstraţie de putere, 
pentru a-i găsi prințului o fată puternică, astfel încât copiii lor să fie 
invincibili. Iar acest lucru se desfăşoară de sute de ani. 

Mă ia cu fiori când mă gândesc câtă putere are Cal în degetul mic. 

El aplaudă politicos când fata Rhambos îşi termină demonstrația de 
distrugere organizată și pășește înapoi pe platforma care coboară. Casa 
Rhambos ovaționează în timp ce ea se face nevăzută. 

Următoarea concurentă e Heron din Casa Welle, fiica guvernatorului meu. 
E înaltă și are un chip care seamănă cu pasărea după care și-a primit 
numele.! Pământul distrus se mișcă în jurul ei în timp ce ea reface la loc 
podeaua. 

— Verdiană, scandează familia ei. 

O verzișoară. La porunca ei, din pământ răsar copaci care se înalță în 
două secunde, vârfurile lor atingând scutul de fulgere. Acesta produce 
scântei în locurile în care îl ating crengile, dând foc frunzelor verzi. 
Următoarea fată, o acvatică din Casa Osanos, profită de ocazie. Folosind 
fântânile-cascadă, stinge micul incendiu forestier cu un uragan de apă 
înspumată, care lasă în urma sa copaci carbonizați și un pământ pârjolit. 

Spectacolul continuă pentru ceea ce pare a fi o eternitate. Fiecare fată 
apare pentru a arăta de ceea ce este în stare, și fiecare găsește o arenă din ce 
în ce mai distrusă, însă ele au fost antrenate să aibă de-a face cu absolut 
orice. Au vârste și aspecte diferite, însă toate sunt fermecătoare. O fată, care 
abia dacă are doisprezece ani, face să explodeze fiecare lucru pe care îl 
atinge, de parcă ar fi un soi de bombă pe două picioare. 

— hRuinătoare, strigă familia ei, descriindu-i puterea. 

În timp ce ea rade de pe faţa pământului ultima statuie albă, scutul de 
fulgere rămâne neclintit. Acesta sâsâie când e atins de focul ei, iar urechile 
îmi țiuie din cauza zgomotului. 

Electricitatea, argintiii și strigătele se învălmășesc în capul meu în timp ce 
urmăresc acvatice, verzișoare, agile, oțelite, telekinetice și numeroase alte 
fete cu diferite talente etalându-și puterile sub scut. Sub privirile mele se 
petrec lucruri la care nu am visat niciodată, în timp ce fetele își transformă 
pielea în piatră sau sparg pereţi de sticlă cu ţipetele lor. Argintiii sunt mai 
mari și mai potenți decât mă temeam, cu puteri despre care nici măcar nu 
știam că există. Cum e posibil ca oamenii ăștia să fie adevărați? 

Am bătut atâta drum și brusc m-am întors în arenă, privind cum argintiii 
se fălesc cu tot ceea ce noi nu posedăm. 

Sunt uimită când un animos care manipulează creaturi cheamă din cer o 
mie de porumbei. Când păsările plonjează cu capul în scutul de fulgere, 
explodând în norișori de sânge, pene și electricitate letală, uimirea mi se 
transformă în dezgust. Scutul scoate din nou scântei, arzând ceea ce a mai 
rămas din păsări, până ce arată ca nou. Aproape că vomit la sunetul 
aplauzelor, când animosul cu sânge rece coboară înapoi sub pământ. 

O altă fată, sper că ultima, se ridică într-o arenă care acum e numai praf. 

— Evangeline, din Casa Samos, strigă patriarhul familiei cu păr argintiu. 

EI vorbește singur și vocea îi răsună în întreaga Grădină Spiralată. 

Din locul în care mă aflu, observ că regele și regina se îndreaptă ușor de 
spate. Evangeline are deja parte de atenţia lor. Spre deosebire de ei, Cal are 
privirea coborâtă în poală. 

În vreme ce fetele celelalte au purtat rochii de mătase și câteva au avut 
armuri ciudate de aur, Evangeline se ridică îmbrăcată într-o ţinută din piele 
neagră. Jachetă, pantaloni, cizme, toate ţintuite cu argint dur. Ba nu, nu 
argint. Fier. Argintul nu e atât de opac și dur. Casa ei o aclamă, ridicându-se 
în picioare. Ea le aparţine lui Ptolemus și patriarhului, însă și alte familii o 
ovaționează. Ei își doresc ca ea să devină regina lor. Fa e preferata. 
Evangeline duce două degete la frunte, salutându-și mai întâi familia și apoi 
loja regelui. Ei îi întorc gestul, dându-le tuturor de înţeles că o favorizează pe 
această Evangeline. 

Mă gândesc că această competiție seamănă cu Vitejiile mai mult decât mi- 
am imaginat la început. Doar că în loc să ne arate nouă, roșiilor, unde ne este 
locul, aici e regele, care le arată supușilor săi, oricât de puternici ar fi aceștia, 
unde le este /orlocul. 0 ierarhie în interiorul ierarhiei. 

Am fost atât de ocupată cu turneul, încât aproape că nu observ când e 
rândul meu să servesc din nou. Înainte să-mi dea cineva un ghiont şi să-mi 
arate încotro trebuie să mă duc, pornesc spre loja din dreapta și de-abia îl 
aud pe patriarhul Samos vorbind. Magnetron, cred că spune el, însă habar 
nu am ce înseamnă asta. 

Înaintez pe culoarele înguste care mai devreme erau pasarele deschise, 
coborând spre argintiii care au nevoie de mine. Loja e la bază, însă eu sunt 
sprintenă și ajung imediat la ei. Dau peste un clan de oameni extrem de 
grași, îmbrăcaţi în mătase galbenă ţipătoare și pene îngrozitoare, care se 
ospătează dintr-un tort imens. Loja e plină de farfurii și pahare goale, așa că 
trec la treabă şi mă apuc să le spăl, cu mişcări rapide şi îndemânatice. În lojă 
se află un monitor ce o înfățișează pe Evangeline, care se pare că stă 
nemișcată în mijlocul arenei. 

— Ce farsă de doi bani, mormăie unul dintre păsăroii grași și galbeni în 
timp ce își umple gura cu tort. Fata Samos a câștigat deja. 

Ciudat. Pare a fi cea mai slabă dintre toate. 

Adun farfuriile în teanc, dar stau cu ochii pe ecran, privind-o cum se 
plimbă pe podeaua pustie. Se pare că nu are nimic cu care să lucreze, cu care 
să își etaleze puterile, dar nu îi pasă. Zâmbetul ei arogant e îngrozitor, de 
parcă e complet convinsă de propria ei măreție. Mie nu mi separe deloc 
excepțională. 

Apoi, ţintele de fier de pe jacheta ei se mișcă. Plutesc în aer, fiecare, un 
glonț puternic de metal. Apoi, asemenea împușcăturilor unui pistol, acestea 
zboară departe de Evangeline, intrând în praf și în pereţi și chiar și în scutul 
de fulgere. 

Poate manipula metalul 

Câteva loji o aplaudă, însă ea e departe de a fi terminat. De undeva din 
adâncul structurii se aud tot felul de scârțâieli și clinchete metalice. Până și 
grașii se opresc din mâncat pentru a se uita de jur împrejur, neînțelegând ce 
se petrece. Sunt confuzi și curioși, însă eu simt vibraţiile care au loc sub 
picioarele mele. Știu când trebuie să-mi fie teamă. 

Cu un zgomot năucitor, prin podeaua arenei țâșnesc țevi de metal, care se 
ridică din adâncurile pământului. Trec prin pereţi, înconjurând-o pe 
Evangeline într-o coroană alambicată făurită din metale cenușii și argintii. 
Ea arată de parcă râde, însă scrâșnetul asurzitor al metalelor înăbușă toate 
celelalte sunete. Din scutul de fulgere curg scântei, însă fata se protejează 
nonşalant cu o bucată de metal. Într-un final, aruncă metalul într-o parte și 
ridică privirea spre boxele de deasupra. Gura îi e larg deschisă, scoțând la 
iveală niște dințișori ascuțiți. Arată de parcă îi e foame. 

Începe lent, cu un uşor dezechilibru, până ce întreaga lojă se clatină. 
Farfuriile se fac țăndări pe podea și paharele de sticlă se rostogolesc și cad 
peste balustradă, spărgându-se de scutul de fulgere. Evangeline ne scoate 
loja, aplecând-o în față, făcându-ne să ne clătinăm. Argintiii din jurul meu 
ţipă și se ridică brusc, aplauzele lor transformându-se în panică. Ei nu sunt 
singurii - fiecare lojă din rândul nostru se mișcă odată cu noi. Dedesubt, 
Evangeline dirijează cu o mână, încruntând din sprâncene a concentrare. 
Aidoma luptătorilor argintii din ring, ea vrea să arate lumii din ce plămadă e 
făcută. 

La asta mă gândesc când o minge galbenă din piele și haine cu pene se 
izbește de mine, aruncându-mă peste balustradă, împreună cu tacâmurile 
din argint. 

În timp ce plonjez, nu văd decât scutul de fulgere purpuriu, care se ridică 
pentru a mă întâmpina. Sâsâie încărcat de electricitate, pârjolind aerul. De- 
abia am timp să înțeleg ce se va întâmpla, însă știu că sticla purpurie 
ramificată mă va arde de vie, electrocutându-mă în uniforma mea roșie. Pun 
pariu că singura grijă a argintiilor va fi să mă curețe cineva repede de acolo. 

Capul mi se izbește de scut și văd stele. Ba nu, nu stele. Scântei. Scutul își 
face treaba, aprinzându-mă cu șocuri electrice. Uniforma îmi ia foc, pârjolită 
şi plină de fum, şi mă aştept ca pielea să facă la fel. Cadavrul meu va mirosi 

frumos. Dar, cumva, nu simt nimic. Probabil că durerea e atât de acută, încât 
Nici nu O Simt. 

Dar... potsă o simt. Simt căldura scânteilor care îmi traversează trupul în 
sus și-n jos și dau foc tuturor nervilor mei. De fapt, mă simt, ei bine, vie. De 
parcă toată viața mea am fost oarbă și acum am deschis ochii. Ceva se mișcă 
pe sub pielea mea, dar nu sunt scântei. Îmi privesc mâinile, braţele, 
minunându-mă în timp ce fulgerele alunecă peste mine. Hainele mele ard, 
mistuite de căldură, însă pielea îmi rămâne intactă. Scutul încearcă întruna 
să mă omoare, dar nu reușește. 

Ceva nu e în regulă. 

Trăiesc. 

Scutul emană un fum negru, începând să se despice și să crape. Scânteile 
sunt mai luminoase, mai furioase, dar încep să slăbească. Dau să mă ridic în 
capul oaselor, însă scutul se spulberă sub mine și cad din nou, rostogolindu- 
mă în aer. 

Cumva, reușesc să aterizez într-un morman de praf neacoperit de bucăți 
zimțate de metal. Categoric, plină de vânătăi și cu mușchii slăbiţi, însă tot 
dintr-o bucată. Uniforma mea nu e atât de norocoasă, de-abia reușind să stea 
pe mine în haosul acela carbonizat. 

Mă străduiesc să mă ridic în picioare, simțind cum și mai multe bucăţi din 
uniforma mea se desprind și cad. Deasupra noastră, în Grădina Spiralată, 
răsună icnete și murmure. Simt că toţi ochii sunt ațintiți asupra mea - fata 
roșie carbonizată, paratrăsnetul uman. 

Evangeline se uită lung la mine, cu ochii mari de uimire. Pare furioasă, 
confuză... și speriată. 

Din cauza mea. Oarecum, îi este teamă de mine. 

— Salut! spun eu ca o proastă. 

Evangeline răspunde cu o ploaie de cioburi metalice, toate ascuţite și 
letale, îndreptate spre inima mea, în timp ce spintecă aerul. 

Fără să stau pe gânduri, ridic mâinile, sperând să mă protejez cât de cât 
de ele. În loc să prind vreo zece bucăţi zimţate în palme, simt ceva destul de 
diferit. Așa cum s-a întâmplat mai devreme cu scânteile, nervii mei cântă, 
prinzând viață datorită unui foc lăuntric. Se mișcă prin mine, în spatele 
ochilor mei, pe sub pielea mea, până ce mă simt diferită. Apoi izbucnește în 
afara mea, plin de putere și energie. 

Un jet de lumină - ba nu, de fulgere - erupe din mâinile mele, acoperind 
metalul. Bucăţile sfârâie și scot fum, explodând din pricina căldurii. Cad 
inofensive pe jos în timp ce fulgerul se lovește de peretele cel mai 

îndepărtat, făcând o gaură lată de un metru, ratând-o la milimetru pe 
Evangeline. 

Ea rămâne cu gura căscată. Sunt sigură că eu arăt la fel în timp ce îmi 
privesc uimită mâinile, întrebându-mă ce oare s-a întâmplat. Deasupra, o 
sută dintre cei mai puternici argintii se întreabă același lucru. Văd că se uită 
cu toţii la mine. 

Până și regele se apleacă peste marginea lojii lui, coroana lui înflăcărată 
profilându-se pe fundalul cerului. Cal se află lângă el, privindu-mă uimit. 

— Santinelele! 

Vocea regelui e ascuţită ca o lamă și foarte amenințătoare. În fiecare lojă 
apar santinele îmbrăcate în uniforme roșii ca focul. Străjerii de elită așteaptă 
următorul cuvânt, următorul ordin. 

Sunt o hoață iscusită, căci știu când trebuie să fug. Acum e una dintre 
acele situații. 

Înainte ca regele să poată vorbi, o iau din loc, trecând pe lângă 
Evangeline, care încă e împietrită după ceea ce a văzut, și mă arunc cu 
picioarele înainte în chepengul încă deschis din podea. 

— Prindeţi-o! se aude în urma mea, în timp ce plonjez în semiîntunericul 
încăperii de dedesubt. 

Spectacolul cu metale zburătoare al lui Evangeline a făcut găuri în tavan 
și asta mă ajută să arunc o privire înspre Grădina Spiralată. Spre disperarea 
mea, structura pare că sângerează, când santinelele în uniformă se aruncă 
din lojile lor, gonind după mine. 

Fără să am timp de gândire, tot ceea ce pot să fac e să fug. 

Anticamera de sub arenă dă spre un coridor întunecat și pustiu. Câteva 
camere de supraveghere mă urmăresc în timp ce fug mâncând pământul, 
cotind pe un coridor şi apoi pe un altul. Îi simt nu foarte departe în urma 
mea. Fugi, repetă mintea mea. Fugi, fugi, fugi. 

Trebuie să găsesc o ușă, o fereastră, ceva care să mă ajute să mă orientez. 
Dacă aș reuși să ies afară, poate chiar în piață, aș putea avea o șansă. Aș 
putea. 

Primul șir de trepte peste care dau duce spre un coridor lung, plin de 
oglinzi. Însă şi aici sunt camere de supraveghere, stând în colţurile tavanului 
ca niște gândaci mari și negri. 

Un șuvoi de focuri de arme explodează deasupra capului meu, forțându- 
mă să mă arunc la podea. Două santinele, cu uniformele lor în culoarea 
focului, ţâșnesc printr-o oglindă și se îndreaptă spre mine. Sunt exact ca ăia 
de la securitate, îmi spun în sinea mea. Niste agenti idioti, care nu te cunosc. 
Ei habar n-au ce poți tu să faci. 

Nici măcar eu n-am habar ce pot să lac. 

Ei se așteaptă să fug, așa că fac taman opusul și pornesc în goană spre ei 
doi. Armele lor sunt mari şi puternice, dar cam grele. Înainte să le poată 
ridica pentru a trage, a înjunghia sau ambele, mă las în genunchi pe podeaua 
netedă de marmură, alunecând printre cei doi uriași. Unul dintre ei strigă 
după mine, vocea lui spulberând o altă oglindă într-o furtună de sticlă. Până 
când reușesc ei să-și schimbe direcţiile, eu mă ridic și o iau din nou la fugă. 

Într-un târziu găsesc o fereastră, dar e o binecuvântare și un blestem. Mă 
opresc brusc în fața unui panou uriaș cu sticlă-de-diamant ce dă înspre 
pădurea vastă. E chiar acolo, doar că pe partea cealaltă, imediat după un zid 
impenetrabil. 

Bine, mânufelor, acum ar fi cazul să vă laceţi treaba. Desigur, nu se 
întâmplă nimic. Taman când am cea mai mare nevoie. 

Un val de căldură mă ia prin surprindere. Mă întorc să văd cum se 
apropie de mine un perete roșu-portocaliu și știu: santinelele m-au găsit. 
Însă peretele e fierbinte, pâlpâitor, aproape solid. Foc. Şi vine direct spre 
mine. 

Vocea îmi e slabă, ștearsă, înfrântă, și încep să râd de situația neplăcută în 
care mă aflu. 

— 0, minunat! 

Dau să fug, dar mă izbesc de un perete lat, făcut din stofă neagră. Simt 
cum sunt cuprinsă de două brațe puternice care mă ţin strâns în timp ce 
încerc să mă eliberez. Fu/geră-/, arde-A urlu în mintea mea. Dar nu se 
întâmplă nimic. Miracolul n-o să mă salveze din nou. 

Căldura crește, amenințând să mă lase fără suflare. Astăzi am supraviețuit 
fulgerelor; nu vreau să-mi forțez norocul și cu focul. 

Însă fumul e cel care mă va omorî. Dens și negru și mult prea puternic. Mă 
sufocă. Vederea mi se încețoșează și îmi simt pleoapele din ce în ce mai 
grele. Aud pași, strigăte, mugetul focului în timp ce lumea se întunecă. 

— Îmi pare rău, spune vocea lui Cal. 

Cred că visez. 

Sunt pe verandă, privind-o pe mama cum își ia rămas-bun de la Bree. 
Plânge, ţinându-l strâns în brațe, netezindu-i părul proaspăt tuns. Shade și 
Tramy așteaptă să o prindă în cazul în care picioarele îi vor ceda. Știu că și ei 
vor să plângă privindu-și cel mai mare frate plecând, dar, de dragul mamei, 
n-o fac. Lângă mine, tata nu spune nimic, mulțumindu-se să-l privească atent 
pe legionar. Chiar şi în armura sa placată cu oțel şi material antiglont, 
soldatul pare mic de statură prin comparație cu fratele meu. Bree ar putea 
să-l mănânce de viu, dar n-o face. Nu face absolut nimic atunci când 
legionarul îl înșfacă de braț, ducându-l departe de noi. Apoi sosește o umbră 
cu niște aripi negre îngrozitoare, care începe să-l urmărească. Lumea se 
învârtește în jurul meu, iar apoi cad în gol. 

Aterizez un an mai târziu, cu picioarele vârâte în noroiul pleoscăitor de 
sub casa noastră. Acum, mama îl îmbrățișează pe Tramy, implorându-l pe 
legionar să-l lase. Shade e nevoie să o tragă spre el. Undeva, Gisa plânge 
după fratele ei preferat. Eu și tata rămânem tăcuţi, înăbușindu-ne lacrimile. 
Umbra revine, de data asta învârtindu-se în jurul meu, blocând cerul și 
soarele. Închid ochii strâns, sperând că mă va lăsa în pace. 

Când îi deschid din nou, mă aflu în braţele lui Shade, îmbrățișându-l cât 
mai strâns. Încă nu s-a tuns, și totuși părul său șaten, lung până la bărbie, îmi 
gâdilă creștetul. Mă lipesc de pieptul său și sar brusc. Simt o înțepătură 
acută în urechi și, când dau înapoi, văd picături de sânge pe cămașa fratelui 
meu. Eu și Gisa ne-am găurit din nou urechile, pentru a ne pune micul dar pe 
care ni l-a lăsat Shade. Bănuiesc că am făcut-o greșit, așa cum greșesc cu 
toate lucrurile pe care le fac. De data asta, simt umbra înainte s-o văd. Şi am 
senzaţia că e mânioasă. 

Mă trage într-o paradă de amintiri, toată numai răni deschise care încă se 
vindecă. Unele dintre ele sunt chiar vise. Ba nu, cosmaruri. Cele mai rele 
coșmaruri ale mele. 

O nouă lume se materializează în jurul meu, formând un peisaj nebulos de 
fum şi cenușă. Năduful. N-am fost niciodată acolo, însă am auzit suficiente 
cât să mi-l pot imagina. Pământul e plan, plin de cratere create de miile de 
bombe aruncate. Soldaţi în uniforme roșii pătate tremură în fiecare crater 
format, precum sângele care umple o rană. Plutesc printre ei, studiind 
chipurile în căutarea fraților pe care i-am pierdut din cauza fumului și a 

Bree apare primul, luptându-se într-o băltoacă de noroi cu un lacustru în 
veșminte albastre. Vreau să-l ajut, dar continui să plutesc până ce nu-l mai 
văd. Tramy apare următorul, aplecându-se deasupra unui soldat rănit, 
încercând să-i oprească hemoragia care l-ar putea omori. Trăsăturile lui 
delicate, asemănătoare cu ale Gisei, sunt schimonosite de durere. La fel ca și 
în cazul lui Bree, nu-l pot ajuta. 

Shade se află chiar în linia întâi, depășindu-i inclusiv pe cei mai curajoși 
războinici. Stă pe o culme, fără să-i pese de bombe sau de pistoale, de armata 
lacuștrilor care așteaptă de cealaltă parte. Ba chiar are tupeul să-mi 
zâmbească. Nu pot decât să privesc atunci când pământul de sub picioarele 
lui explodează, distrugându-l într-un evantai de foc și cenușă. 

— Opriţi-vă! reușesc eu să strig, întinzând mâna spre fumul care a fost 
cândva fratele meu. 

Cenușa prinde viață, transformându-se într-o umbră care mă învăluie 
într-un întuneric absolut, până ce un val de amintiri pune din nou stăpânire 
pe mine. Mâna Gisei. Încorporarea lui Kilorn. Tata sosind acasă pe jumătate 
mort. Se amestecă împreună, un vârtej de culori mult prea luminoase, care 
îmi chinuie ochii. Ceva nu e în regulă. Amintirile călătoresc înapoi în timp, de 
parcă mi-aș vedea viața mergând în sens invers. Și apoi urmează niște 
evenimente pe care nu mi le pot aminti cu niciun chip: învăţ să vorbesc, să 
merg, frățiorii mei mă trec de la unul la altul în timp ce mama îi privește 
supărată. Nu e posibil. 

— Nu e posibil, repetă umbra. 

Vocea îi e atât de ascuţită, încât mi-e teamă să nu-mi crape craniul. Cad în 
genunchi, izbindu-mă de ceea ce pare a fi ciment. 

Și apoi dispar. Fraţii, părinţii, sora, amintirile, coșmarurile, toate. Ciment 
și gratii de oțel în jurul meu. O cuscă. 

Mă chinui să mă ridic în picioare, ducând o mână la capul care îmi bubuie 
în timp ce lucrurile încep să prindă contur. O siluetă se uită la mine din 
cealaltă parte a gratiilor. O coroană strălucește pe capul ei. 

— Aș face o reverență, dar mă tem că s-ar putea să-mi pierd echilibrul, îi 
spun reginei Elara și îmi doresc imediat să-mi pot retrage cuvintele. 

Ea e o argintie, nu-i pot vorbi în halul ăsta. Ar putea să mă lege la stâlpul 
infamiei, ar putea să-mi ia rațiile, să mă pedepsească, să îmi pedepsească 
familia. Nu, îmi dau eu seama îngrozită. Fa e regina. Ar putea pur și simplu 
să mă omoare. Ar putea să ne omoare pe toți. 

Însă nu pare jignită. În schimb, arborează un zâmbet compătimitor. Când 
mă uit în ochii ei, simt un val de greață și mă aplec din nou de spate. 

— Asta seamănă cu o reverență, toarce ea, bucurându-se de durerea mea. 

Mă lupt cu nevoia de a voma și întind mâna pentru a mă prinde de gratiile 
de metal. Pumnul mi se încleștează în jurul oțelului rece. 

— Ce îmi faceţi? 

— Acum, mai nimic. Dar asta... 

Îşi trece mana printre gratii pentru a-mi atinge tâmpla. Durerea se 
triplează la atingerea degetului ei și mă prăbușesc peste gratii, suficient de 
conștientă cât să mă ţin bine. 

— Asta e pentru a te împiedica să faci alte prostii. 

Simt cum lacrimile îmi inundă ochii, dar le împiedic să curgă. 

— Cum ar fi să stau în picioare? reușesc eu să scuip. 

De-abia mai pot să gândesc din pricina durerii, darămite să mai fiu și 
politicoasă, dar tot reușesc să-mi reprim un șir de înjurături. Pentru numele 
Jui Dumnezeu, Mare Barrow, ține-ţi pliscul. 

— Cum ar fi să electrocutezi pe cineva! se răstește ea. 

Durerea se diminuează, oferindu-mi suficientă forță pentru a ajunge la 
banca de metal. Când îmi lipesc capul de peretele rece din piatră, cuvintele 
ei își fac în sfârșit efectul. Să e/ectrocutezi pe cineva. 

Amintiri fragmentate își fac loc în mintea mea. Evangeline, scutul de 
fulgere, scânteile și cu mine. Nu e posibil 

— Nu ești argintie. Părinţii tăi sunt roșii, iar sângele tău e roșu, murmură 
regina, plimbându-se încoace și încolo în fața celulei mele. Eşti un miracol, 
Mare Barrow, o imposibilitate. Ceva ce nu pot înțelege. Și ţine cont că am 
văzut totul. 

— Dumneavoastră ați fost? aproape că țip eu, ducându-mi din nou 
mâinile la cap. Dumneavoastră aţi fost în mintea mea? În amintirile mele? În 
coșmarurile mele? 

— Nu poți cunoaște o persoană decât prin temerile ei. 

Regina clipește spre mine de parcă aș fi o creatură tâmpită. 

— Și a trebuit să ştiu cu ce lucru avem de-a face. 

— Nu sunt un /ucru. 

— Rămâne să aflăm ce eşti. Însă fii recunoscătoare pentru un /ucru, fetiţo 
cu fulgerele, zâmbește ea batjocoritor, lipindu-și chipul de gratii. 

Brusc, picioarele îmi cedează, pierzând orice senzaţie, de parcă am stat pe 
ele greșit. De parcă aș fi paralizată. Intru în panică atunci când îmi dau 
seama că nu pot să-mi mișc nici măcar degetele de la picioare. Probabil că 
așa se simte tata, distrus și inutil. Dar, cumva, reușesc să mă ridic, picioarele 
mele mișcându-se în voia lor, îndreptându-mă spre gratii. De cealaltă parte, 
regina mă privește cu atenţie. Clipitul ochilor ei e sincronizat la perfecție cu 
paşii mei. 

E o şoptitoare și se joacă cu mine. Când ajung suficient de aproape, ridică 
mâinile și mă ia de față. Urlu neajutorată în timp ce durerea din capul meu 
se intensifică. Ce n-aș da acum să fi fost trimisă mai degrabă pe front. 

— Ai făcut chestia aia în fața a mii de argintii, oameni care vor pune 
întrebări, oameni influenţi, sâsâie ea în urechea mea, respiraţia ei 
îngreţoşător de dulce inundându-mi faţa. Ăsta e singurul motiv pentru care 
încă ești în viaţă. 

Mâinile mi se încleștează și mi-aș dori să pot dispune din nou de fulger, 
dar acesta nu apare. Ea știe ce fac și râde batjocoritor. Viziunea mi se 
încețoșează și o aud plecând într-un foșnet de mătase. Vederea îmi revine 
exact la timp ca să-i zăresc rochia dispărând după colț, regina redându-mi 
mersul și lăsându-mă singură în celulă. De-abia reușesc să ajung înapoi pe 
bancă, luptându-mă cu nevoia de a vomita. 

Epuizarea pune stăpânire pe mine, pornind din mușchi și poposind în 
oase. Sunt un simplu om, iar oamenii nu ar trebui să aibă de-a face cu zile 
precum cea de azi. Tresărind, îmi dau seama că încheietura mâinii mele e 
goală. Brățara roșie a dispărut. Ce ar putea să însemne asta? Lacrimile îmi 
ard ochii, amenințând să se reverse, dar nu voi plânge. Măcar atâta mândrie 
să mai am. 

Cu lacrimile mă pot lupta, însă nu și cu întrebările. Nu cu îndoiala care își 
face loc în inima mea. 

Ce mi se întâmplă? 

Ce anume sunt? 

e 

Deschid ochii și văd un agent de securitate privindu-mă de cealaltă parte 
a gratiilor. Nasturii lui argintii strălucesc în lumina difuză, însă nu sunt nimic 
prin comparaţie cu lumina de pe chelia lui. 

— Trebuie să-i spui familiei mele unde mă aflu, protestez eu, ridicându- 
mă în capul oaselor. 

Bine măcar că le-am spus că îi iubesc, îmi amintesc eu, gândindu-mă la 
ultimele momente petrecute cu ei. 

— Nu trebuie să fac nimic altceva decât să te duc sus, îmi răspunde el, dar 
nu pe un ton prea arogant. 

Agentul e un reprezentant al calmului. 

— Schimbă-ţi hainele! 

Brusc, îmi dau seama că uniforma pe jumătate arsă încă atârnă pe mine. 
Agentul gesticulează spre un teanc de haine de lângă gratii. Se întoarce cu 
spatele, oferindu-mi o oarecare intimitate. 

Hainele sunt simple, dar bune, mai moi decât orice altceva am purtat de-a 
lungul vieții. O cămașă albă și pantaloni negri, ambele decorate cu o singură 
dungă argintie pe margini. Am și o pereche de încălțări, cizme negre, 
lucioase, înalte până la genunchi. Spre surprinderea mea, nu văd nicio 
cusătură roșie pe aceste veșminte. De ce? Habar n-am. /gnoranța mea începe 
să devină o temă. 

— Gata, mormăi eu, luptându-mă cu ultima cizmă. 

În timp ce aceasta alunecă pe picior, agentul se întoarce spre mine. Nu 
aud niciun set de chei zornăind și nu văd nicio încuietoare. Nu sunt sigură 
cum plănuiește el să mă scoată din cușca mea fără ușă. 

Însă, în loc să deschidă vreo poartă ascunsă, strânge din mână şi gratiile 
de metal se dau la o parte. Desigur. Temnicerul probabil că e un... 

— Magnetron, da, spune el, fluturând din degete. Și, în cazul în care te 
întrebai, fata pe care aproape c-ai prăjit-o e verișoara mea. 

Aproape că rămân fără suflare, neștiind cum să-i răspund. 

— Îmi pare rău. 

Seamănă mai mult cu o întrebare. 

— Să-ţi pară rău c-ai ratat-o, îmi răspunde el, fără să-mi dea senzația c-ar 
glumi. Evangeline e o nenorocită. 

— E o trăsătură de familie? 

Gura mi se mișcă mai iute decât creierul și icnesc, dându-mi seama de 
ceea ce tocmai am spus. 

Agentul nu mă pedepsește pentru îndrăzneala mea, cu toate c-ar avea 
toate drepturile din lume s-o facă. În schimb, schițează un zâmbet. 

— Bănuiesc c-ai să afli și singură, spune el, cu o privire înțelegătoare. Pe 
mine mă cheamă Lucas Samos. Urmează-mă! 

Nu trebuie să pun întrebări pentru a ști că n-am de ales în această 
privinţă. 

Mă conduce din celula mea spre o scară în spirală la capătul căreia dăm 
peste nu mai puţin de doisprezece agenţi de securitate. Fără să scoată vreun 
cuvânt, mă înconjoară într-o formaţiune exersată și mă forțează să pornesc 
alături de ei. Lucas rămâne lângă mine, mergând în ritm cu ceilalți. Cu toţii 
stau cu pistoalele în mână, ca și când ar fi pregătiți de luptă. Ceva îmi spune 
că bărbaţii nu sunt aici ca să mă apere pe mine, ci ca să-i protejeze pe toți 
ceilalți. 

Când ajungem la mult mai somptuoasele niveluri superioare, pereţii din 
sticlă sunt bizar de negri. Fumurii îmi spun în gând, aducându-mi aminte de 
ceea ce mi-a povestit Gisa în legătură cu Reședința Soarelui. Sticla-de- 

diamant se poate întuneca la comandă, pentru a ascunde ceea ce nu trebuie 
să fie văzut. Evident, probabil că eu mă aflu în acea categorie. 

Tresărind, îmi dau seama că ferestrele nu își schimbă culoarea datorită 
vreunui mecanism, ci a unei agente roșcate. Flutură din mână spre fiecare 
fereastră pe lângă care trecem, iar o anumită putere lăuntrică blochează 
lumina, întunecând sticla cu o umbră subţire. 

— Ea e o umbră și poate distorsiona lumina, îmi șoptește Lucas, care a 
observat stupoarea mea. 

Desigur, inclusiv aici există camere de supraveghere. Mă feresc de 
privirea lor electrică şi simt cum mi se face pielea de găină. În mod normal, 
când sunt pusă față în față cu o asemenea încărcătură electrică, m-ar lua cu 
dureri de cap, însă, de data asta, durerea întârzie să apară. Scutul m-a 
schimbat într-un fel sau altul. Sau poate că a eliberat ceva, scoțând la iveală 
o parte din mine care rămăsese blocată mult timp. Ce anume sun? răsună 
din nou în mintea mea, mult mai ameninţător decât înainte. 

Abia când trecem printr-un imens șir de uși scap de acea senzație 
electrică. Ochii nu mă pot vedea aici. În camera asta ar putea încăpea cu 
ușurință vreo zece case de-ale mele, cu tot cu piloni. Și fix în celălalt capăt al 
încăperii, cu o privire scăpărătoare, se află regele, stând pe un tron din 
sticlă-de-diamant sculptat ca un infern. În spatele lui, fereastra scăldată în 
lumina soarelui se întunecă brusc. S-ar putea să fie ultima oară când apuc să 
văd soarele. 

Lucas și ceilalți agenți mă împing înainte, însă nu rămân cu noi. Cu o 
scurtă privire aruncată înapoi, Lucas îi conduce pe ceilalți afară din sală. 

Regele se află în fața mea, cu regina în stânga lui și cu cei doi prinți în 
dreapta. Refuz să-l privesc pe Cal, însă știu că probabil mă privește cu gura 
căscată. Stau cu ochii îndreptaţi spre cizmele mele noi, concentrându-mi 
atenția asupra vârfurilor, astfel încât să nu cedez în faţa temerii paralizante. 

— Îngenunchează! murmură regina, cu vocea moale precum catifeaua. 

Ar trebui să îngenunchez, însă mândria nu-mi permite să fac asta. Chiar și 
aici, în faţa argintiilor, în fața rege/u;, genunchii nu mi se îndoaie. 

— Nu voi face asta, spun eu, găsind curajul de a ridica privirea. 

— Fato, ţie îți place cumva celula? întreabă Tiberias, vocea sa autoritară 
umplând încăperea. 

Amenințarea din cuvintele sale e limpede ca lumina zilei, însă eu rămân 
în picioare. Tiberias își înclină capul într-o parte, privindu-mă de parcă aș fi 
un experiment căruia încă nu i-a dat de capăt. 

— Ce doriţi de la mine? îngaim eu. 

Regina se apropie de el. 

— Ți-am spus, e roșie până în măduva oaselor... 

Însă regele îi face semn să tacă, fluturând din mână de parcă ar alunga o 
muscă. Ea își țuguie buzele și se îndreaptă de spate, unindu-și palmele în 
poală. A meritat-o cu vârf și îndesat. 

— Ceea ce îmi doresc, în ceea ce te privește, e imposibil, mi-o trântește 
Tiberias. 

Privirea îi ia foc, de parcă ar încerca să mă ardă de vie. Apoi îmi amintesc 
cuvintele reginei. 

— Ei bine, nu îmi pare chiar atât de rău că nu mă puteţi omori. 

Regele chicotește. 

— Nu mi s-a spus că ești isteață. 

Răsuflu ușurată. Moartea încă nu mă așteaptă aici. Nu încă. 

Regele aruncă spre mine un teanc de hârtii, toate scrise de mână. Prima 
pagină conţine informaţii generale, inclusiv numele, data nașterii, părinții și 
o mică pată maronie care reprezintă sângele meu. Și poza mea e acolo, cea 
de pe cartea de identitate. Îmi cobor privirea şi mă uit lung la mine, la acei 
ochi plictisiți care au stat ore în șir la coadă pentru a mi se face poza. Cât mi- 
aș dori să pot sări în acea fotografie, în acea fată ale cărei probleme erau 
încorporarea și un stomac înfometat. 

— Mare Molly Barrow, născută pe 17 noiembrie, în anul 302 al Noii Ere, 
din părinţii Daniel și Ruth Barrow, recită Tiberias din memorie, dând în 
vileag toată viața mea. Nu ai nicio ocupație și la următoarea aniversare vei fi 
chemată la încorporare. Nu prea dai pe la școală, rezultatele testelor tale 
sunt slabe și ai o listă de acuzaţii care te-ar băga imediat după gratii în cele 
mai multe orașe. Furt, contrabandă și opunere în faţa arestării, pentru a 
numi doar câteva. Cu alte cuvinte, ești săracă, nepoliticoasă, ignorantă, fără 
nicio putere, răutăcioasă, încăpățânată și o pacoste în satul și în regatul meu. 

Șocul pe care mi-l produc cuvintele lui dure necesită câteva clipe pentru 
a-și face efectul, însă, atunci când asta se întâmplă, nu îl contrazic. Are 
perfectă dreptate. 

— Şi totuși, continuă el, ridicându-se în picioare. 

Fiind extrem de aproape de mine, îmi dau seama că acea coroană a lui e 
înfricoşător de ascuţită. 

— De asemenea, ești și altceva. Ceva ce nu pot pricepe. Ești și roșie, dar și 
argintie, o curiozitate cu niște consecințe mortale pe care nu le poți înțelege. 
Aşadar, ce-ar trebui să fac cu tine? 

Pe mine mă întreabă? 

— M-aţi putea lăsa să plec. N-aș sufla nicio vorbuliță. 

Hohotele ironice ale reginei mă întrerup. 

— Şi ce facem în privinţa Înaltelor Case? Crezi că ele vor păstra secretul? 
O vor uita ele pe fetița cu fulgerele îmbrăcată în uniformă roșie? 

Nu. Nimeni nu va uita asta. 

— Știi deja sfatul meu, Tiberias, adaugă regina, privindu-l pe rege. Și va 
rezolva ambele noastre probleme. 

Probabil că nu e un sfat tocmai bun, bun pentru mine, întrucât Cal își face 
mâna pumn. Mișcarea îmi atrage atenţia și într-un sfârșit îmi întorc privirea 
spre el. Cal rămâne nemișcat, tăcut și imperturbabil, așa cum sunt sigură că 
a fost învățat să facă, însă privirea lui e mânioasă. Preţ de o clipă, privirile ni 
se intersectează, însă eu mă uit în altă parte, înainte să-mi vină vreo idee 
proastă și să-l rog să mă salveze. 

— Da, Elara, spune regele, încuviințând spre soţia lui. Mare Barrow, nu te 
putem omori. 

Nu încăatârnă în aer. 

— Așa că te vom ascunde în văzul lumii, unde te vom putea urmări, 
proteja şi încerca să te înțelegem. 

Felul în care ochii săi strălucesc mă face să mă simt de parcă aș fi un fel de 
mâncare gata să fie devorat. 

— Tată! exclamă Cal, însă fratele său - prințul palid și slab - îl apucă de 
braț, împiedicându-l să protesteze în continuare. Acel gest are un efect 
liniștitor, iar Cal își revine imediat. 

Tiberias continuă, ignorându-și fiul. 

— De-acum înainte nu mai ești Mare Barrow, o fiică roşie din Pilonii. 

— Atunci, cine sunt? întreb eu speriată, gândindu-mă la toate lucrurile 
îngrozitoare pe care ei mi le pot face. 

— Tatăl tău era Ethan Titanos, generalul Legiunii de Fier, care a fost 
asasinat când încă erai în fașă. Un soldat, un bărbat roșu, te-a luat în sânul 
familiei sale și te-a crescut în noroi, fără să-ți dezvăluie niciodată adevărata 
identitate. Ai crescut crezând că erai o neica nimeni, iar acum, datorită 
acestei împrejurări, ţi-ai recăpătat adevărata valoare. Ești o argintie, o 
doamnă dintr-o Înaltă Casă pierdută, o femeie de viță nobilă, cu o putere 
impresionantă, și, într-o bună zi, o prinţesă a Nortei. 

Oricât m-aș strădui, nu pot să-mi reprim un scâncet de uluire. 

— O argintie... o prințesă? 

Ochii mă trădează, zburând spre Cal. O prințesă trebuie să ia În căsătorie 
un print. 

— Te vei căsători cu fiul meu, Maven, și nu vei face niciun pas greșit. 

Jur că îmi aud maxilarul căzând pe jos. Un sunet disperat și stânjenitor 
îmi scapă de pe buze în timp ce încerc să găsesc ceva de spus, dar, ca să fiu 

sinceră, am rămas fără cuvinte. În fața mea, tânărul Maven pare la fel de 
confuz, bolborosind la fel de tare pe cât mi-aș dori eu s-o fac. De data asta, e 
rândul lui Cal să-l liniștească, cu toate că ochii săi sunt ațintiţi asupra mea. 

Tânărul prinţ reușește să-și găsească glasul. 

— Nu înțeleg! izbucnește el, debarasându-se de Cal și pornind cu pași iuți 
spre tatăl său. Ea e... de ce...? 

În mod normal m-aş simţi jignită, dar trebuie să fiu de acord cu 
nemulțumirile prințului. 

— Liniște! se răstește mama lui. Te vei supune fără să protestezi! 

EI îi aruncă o căutătură urâtă, răzvrătindu-se împotriva părinţilor săi cu 
fiecare fărâmă din trupul lui. Însă privirea mamei lui se înăspreşte, iar 
prințul se așază la loc, cunoscând la fel de bine ca și mine puterea și mânia 
ei. 

— E puţin cam prea... mult, spun eu cu un firicel de voce. 

Nu există niciun alt fel de a descrie această situaţie. 

— Voi nu doriți să mă faceți doamnă, darămite prințesă. 

Chipul lui Tiberias se transformă într-un surâs diabolic. Aidoma reginei, 
dinţii săi sunt orbitori de albi. 

— 0, ba chiar îmi doresc asta, draga mea. Pentru prima dată în viața ta 
mică și insignifiantă, vei avea și tu un scop. 

Împunsătura lui mă loveşte ca o palmă peste faţă. 

— Suntem puși față-n față cu primele etape ale unei revolte care nu putea 
să-și găsească un timp mai bun de-atât, cu grupări teroriste și luptători 
pentru libertate, sau cum dracu' își spun idioţii ăia care aruncă în aer clădiri, 
în numele egalității. 

— Garda Stacojie. 

Farley. Shade. Imediat ce mă gândesc la ei, mă rog ca regina Elara să stea 
departe de gândurile mele. 

— Au bombardat... 

— Capitala, da. 

Regele ridică din umeri, scărpinându-se la ceafă. 

Anii mei petrecuți în umbră m-au învățat multe lucruri. Cine are cei mai 
mulți bani, cine nu te va observa și cum arată mincinoșii. Regele e un 
mincinos, îmi dau eu seama, privindu-l cum forțează o altă ridicare din 
umeri. Încearcă să fie nepăsător, însă nu prea funcţionează. Ceva legat de 
Farley şi de Garda Stacojie l-a băgat în sperieţi. Ceva mult mai grav decât 
niște simple explozii. 

— Și tu, continuă el, aplecându-se spre mine. Tu s-ar putea să ne ajuţi să 
punem punct acestei situaţii, înainte să ne scape de sub control. 

Dacă n-aș fi atât de speriată, i-aș râde în nas. 

— Prin căsătoria mea cu... scuze, cum vă cheamă? 

Obrajii îi devin albi în ceea ce presupun că e varianta de îmbujorare a 
argintiilor. La urma urmei, sângele lor e argintiu. 

— Mă cheamă Maven, spune el, pe un ton blând și liniștit. 

Asemenea fratelui și tatălui său, părul lui e negru și strălucitor, însă 
asemănările se opresc aici. În vreme ce ei sunt laţi în umeri şi musculoși, 
Maven e subțire, cu ochii de culoarea unei ape limpezi. 

— Și tot nu înţeleg. 

— Ceea ce tata încearcă să spună e că ea reprezintă o șansă pentru noi, 
intervine Cal pentru a-i explica. 

Spre deosebire de a fratelui său, vocea lui Cal e puternică și autoritară. 
Are vocea unui adevărat rege. 

— O persoană cu sânge argintiu, dar crescută drept roșie, care trece de 
partea noastră: dacă roșiii văd asta, s-ar putea liniști. E ca într-un vechi 
basm, când o fată de rând devine prinţesă. Va fi eroina lor. Ar putea-o lua 
drept exemplu pe ea, nu pe acei teroriști. 

Și apoi, mai blând, dar mult mai important decât orice altceva, spune: 

— Va fi o diversiune. 

Însă aici nu e vorba de un basm și nici măcar de un vis. Asta e un coșmar. 
Sunt captivă pentru tot restul vieții mele, forțată să fiu altcineva. Să fiu una 
dintre ei. O marionetă. Un spectacol menit a-i face pe oameni fericiţi, liniștiți 
și ținuți sub control 

— Şi dacă spunem povestea cum trebuie, Înaltele Case vor fi şi ele 
satisfăcute. Eşti fiica pierdută a unui erou de război. Ce onoare mai bună ți- 
am putea oferi? 

Îi întâlnesc privirea, implorându-l în tăcere. El m-a ajutat odată, poate că 
o va face din nou. Însă Cal mişcă din cap de-abia perceptibil. Vu mă poate 
ajuta aici, 

— Lady Titanos, asta nu este o rugăminte, spune Tiberias. 

Îmi foloseşte noul nume, noul titlu. 

— Ai să faci ceea ce ţi se poruncește și-ai s-o faci cum trebuie. 

Regina Elara își întoarce ochii palizi spre mine. 

— Vei locui aici, aşa cum e obiceiul pentru miresele familiei regale. Îţi voi 
programa fiecare zi după placul meu și vei avea profesori particulari, astfel 
încât să înveți cât mai multe lucruri cu putinţă, pentru a fi - Elara caută 
cuvântul potrivit, mușcându-și buza - prezentabilă. 

Nici nu vreau să știu ce înseamnă asta. 

— Vei fi supravegheată. De-acum înainte vei trăi pe muchie de cuțit. Un 
pas greșit, un cuvânt nepotrivit, și vei suferi pentru asta. 

Gâtul mi se încordează, de parcă pot să simt lanţurile pe care regele și 
regina le leagă în jurul meu. 

— Cum rămâne cu viața mea...? 

— Care viață? râde Elara. Fetiţo, cred că încă nu ești conștientă c-ai dat 
peste un miracol. 

Cal strânge din ochi preţ de o clipă, de parcă hohotele de râs ale reginei îl 
dor. 

— Se referă la familia ei. Mare... fata... are o familie. 

Gisa, mama, tata, băieţii, Kilorn — o viaţă distrusă. 

— Aaa, am înţeles, pufnește regele, trântindu-se înapoi pe tronul său. 
Bănuiesc că le vom oferi o sumă lunară pentru a-i reduce la tăcere. 

— Vreau ca frații mei să fie scoși de pe front și duși acasă. 

Pentru prima dată simt că am spus ceva potrivit. 

— Și am și un prieten, Kilorn Warren, pe care nu vreau ca legionarii să-l 
încorporeze. 

Tiberias răspunde fără să stea pe gânduri. O mână de soldați roșii nu 
înseamnă nimic pentru el. 

— S-a făcut. 

Nu pare a fi o grațiere, ci mai degrabă o sentinţă la moarte. 

NOUĂ 


Lady Mareena Titanos, fiica lui lady Nora Noile Titanos și a lordului Ethan 
Titanos, generalul Legiunii de Fier. Moștenitoarea Casei Titanos. Mareena 
Titanos. Titanos. 

Noul nume îmi răsună în minte în timp ce cameristele roșii mă pregătesc 
pentru evenimentul iminent. Cele trei fete lucrează iute și cu îndemânare, 
fără să vorbească între ele. Nici mie nu-mi pun întrebări, chiar dacă sunt 
sigură că și-ar dori s-o facă. Să îţi ţii mereu gura, îmi amintesc eu. Ele nu au 
voie să mi se adreseze și în mod sigur nu au voie să vorbească despre mine 
cu oricine altcineva. Chiar dacă sunt sigură că ele văd lucrurile bizare, 
lucrurile roșii. 

Bietele fete lucrează neostenite timp de câteva minute agonizante, pentru 
a mă face prezentabilă. mă îmbăiază, îmi aranjează părul și îmi vopsesc faţa 
pentru a mă transforma în chestia aia caraghioasă care se presupune că 
trebui să fiu. Fetele folosesc trei cutii de pudră sclipitoare pentru a-mi 
acoperi faţa, gâtul, clavicula şi braţele. În oglindă arăt de parcă toată căldura 
s-a scurs din mine, de parcă pudra a acoperit căldura pielii mele. Cu un 
strigăt înăbușit, îmi dau seama că eu de fapt ar trebui să-mi ascund 
îmbujorarea naturală, roșeața pielii mele, sângele roșu. Mă prefac a fi 
argintie, așa că atunci când ele isprăvesc treaba, pot spune cu mâna pe inimă 
că semăn cu una. Cu noua mea piele palidă și cu ochii și buzele întunecate, 
par rece și nemiloasă. Semăn cu o specie de lamă vie. Sunt o argintie. Sunt 
frumoasă. Și urăsc asta. 

Oare cât de mult o să dureze toată treaba asta? Sunt promisă în căsătorie 
unui prinţ. Până şi în mintea mea sună ridicol. Pentru că e ridicol. Niciun 
argintiu în toate minţile nu s-ar însura cu tine, darămite un prinț al Nortel. 
Nici pentru a calma o revoltă, nici pentru a-ti ascunde identitatea, nici 
pentru nimic. 

Atunci de ce fac ei toate astea? 

Când cameristele mă ajută să mă îmbrac cu o rochie de gală, mă simt ca 
un cadavru pregătit pentru înmormântare. Știu că nu e prea departe de 
adevăr. Fetele roșii nu se căsătoresc cu prinți argintii. Nu voi purta niciodată 
o coroană și nici nu voi sta pe un tron. Ceva tot se va întâmpla, poate un 
accident. O minciună mă va ridica și apoi, într-o bună zi, o altă minciună mă 
va pune la pământ. 

Rochia are o nuanță închisă de purpuriu stropit cu argintiu, croită din 
mătase și dantelă transparentă. 7oate casele au o culoare, îmi aduc eu 
aminte, gândindu-mă la curcubeul familiilor. Din câte se pare, purpuriul și 
argintiul sunt culorile familiei Titanos, numme/e meu. 

Când una dintre cameriste întinde mâna spre cerceii mei, încercând să-mi 
ia și ultima fărâmă din vechea mea viață, un val de teamă pune stăpânire pe 
mine. 

— Nu-i atinge! 

Fata sare ca arsă, clipind întruna, iar celelalte înlemnesc din pricina 
izbucnirii mele. 

— Scuze, eu... 

O argintie nu și-ar cere niciodată scuze. Îmi dreg vocea, adunându-mă. 

— Lasă cerceii. 

Vocea îmi sună puternică, dură - regească. 

— Puteţi să schimbaţi orice altceva, dar lăsaţi cerceii. 

Cele trei bucăţi ieftine de metal, fiecare dintre ele însemnând un frate, nu 
pleacă nicăieri. 

— Culoarea asta te prinde bine. 

Mă răsucesc pe călcâie pentru a le vedea pe cameriste făcând reverenţe. 
Și, înălțându-se deasupra lor, Cal. Brusc, sunt foarte bucuroasă că machiajul 

îmi acoperă roşeața care mi se extinde pe tot corpul. 

Cu un gest iute din mână, le poruncește cameristelor să iasă, iar acestea 
dispar de parcă ar fi niște șoricei fugăriți de o pisică. 

— Nu sunt expertă în eticheta regală, însă nu cred c-ar trebui să te afli 
aici. În camera mea, spun eu, încercând să transmit prin voce tot disprețul 
meu. 

La urma urmei, e vina lui că sunt prinsă aici, fără nicio șansă de scăpare. 

Cal face câțiva pași spre mine și, din instinct, dau înapoi. Piciorul mi se 
agaţă în tivul rochiei, punându-mă să aleg între a sta nemișcată și a cădea 
grămadă la pământ. Nu știu care variantă e cea mai bună. 

— Am venit să-ți cer scuze, ceva ce nu pot face de față cu ceilalți. 

Se oprește în loc, remarcând faptul că nu mă simt în largul meu. Un 
mușchi i se zbate în obraz în timp ce mă studiază, probabil aducându-și 
aminte de fata disperată care a încercat să-l facă la buzunare seara trecută. 
Nu mai semăn deloc cu ea. 

— Mare, îmi pare rău că te-am băgat în asta. 

— Mareena. 

Până și rostirea numelui pare greșită. 

— Ăsta-i numele meu, ai uitat? 

— Atunci e un lucru bun că Mare e o poreclă potrivită. 

— Nu cred că există ceva potrivit în legătură cu mine. 

Cal mă studiază din cap până-n picioare, iar pielea mea arde sub privirea 
lui. 

— Îţi place Lucas? întreabă el într-un târziu, având şi bunul-simţ de a face 
un pas înapoi. 

Străjerul Samos, primul argintiu amabil pe care l-am cunoscut aici. 

— Bănuiesc că e în regulă. 

Poate că regina va avea grijă să-i facă vânt de-aici imediat ce va afla cât de 
blând a fost agentul cu mine. 

— Lucas e un om bun. Cei din familia lui îi consideră bunătatea o 
slăbiciune, adaugă el, și ochii i se întunecă pentru o clipă, de parcă el ar 
cunoaşte acest sentiment. Însă te va sluji cu dăruire și corectitudine. Mă voi 
asigura că așa vor sta lucrurile. 

Cât de grijuliu! Mi-a oferit un soi de temnicer. Însă îmi muşc limba. Nu mă 
ajută cu nimic dacă îi răspund urât fiindcă mi-a arătat puțină indulgență. 

— Vă mulţumesc, Înălţimea Voastră. 

Scânteia îi revine în ochi și zâmbetul pe buze. 

— Ştii că numele meu e Cal. 

— Și tu îmi știi numele, nu-i așa? îl întreb eu înțepată. Știi de unde vin. 

Încuviinţează de-abia perceptibil, de parcă ar fi stânjenit. 

— Trebuie să ai grijă de ei, adaug eu. 

De lamilia mea. Chipurile lor îmi trec prin fața ochilor și sunt deja foarte 
departe. 

— De toți, cât mai mult timp cu putinţă. 

— Fireşte c-aşa va fi. 

Face un pas spre mine, scurtând distanţa dintre noi. 

— Îmi pare rău, repetă el. 

Acele cuvinte aduc la suprafaţă o amintire. 

Peretele de foc. Fumul înecăcios. Îmi pare rău, îmi pare rău, îmi pare rău. 

Cal a fost cel care m-a prins mai devreme, care m-a împiedicat să evadez 
din acest loc îngrozitor. 

— Îţi pare rău fiindcă ai aruncat pe apa sâmbetei singura mea şansă de a 
evada? 

— Te referi la tentativa disperată de a trece de santinele, de securitate, de 
ziduri, de pădure și să te întorci în satul tău, așteptând ca regina să te 
vâneze? răspunde el, ignorând liniștit acuzaţiile mele. Să te opresc a fost cel 
mai bun lucru pentru tine și familia ta. 

— Aș fi putut să scap. Tu nu mă cunoști. 

— Știu că regina ar întoarce lumea cu susul în jos pentru a o găsi pe fetița 
cu fulgerele. 

— Nu-mi spune așa! 

Porecla mă ustură mai tare decât numele meu fals cu care tot încerc să 
mă obișnuiesc. Fetița cu fulgerele. 

— Așa îmi spune mama ta. 

Lui Cal îi scapă un râs amar. 

— Nu e mama mea. E a lui Maven, nu a mea. 

Expresia lui serioasă îmi dă de știre că n-ar trebui să insist asupra acestui 
subiect. 

— Aha, spun eu, cu o fărâmă de glas. 

Dispare imediat, un vag ecou ce se risipeşte în tavanul boltit. Îmi lungesc 
gâtul, admirând noua mea cameră pentru prima oară de când am intrat aici. 
E mai elegantă decât tot ceea ce am văzut vreodată - marmură și sticlă, 
mătase și pene. Lumina s-a schimbat, transformându-se în nuanța portocalie 
a apusului. Noaptea bate la ușă. Și, împreună cu ea, restul vieții mele. 

— Când m-am trezit azi-dimineaţă eram o persoană, murmur eu, mai 
mult pentru mine decât pentru el, iar acum se presupune că trebuie să fiu cu 
totul altcineva. 

— Poţi să faci asta. 

ÎI simt cum face un pas spre mine, căldura lui umplând camera într-o 
manieră care îmi dă fiori. Dar nu ridic ochii. N-o voi face. 

— De unde ştii asta? 

— Pentru că trebuie s-o faci. 

Îşi muşcă buza, îndreptându-și ochii spre mine. 

— O fi lumea asta frumoasă, dar e la fel de periculoasă. Oamenii care nu 
sunt de niciun folos, oamenii care comit greșeli pot fi înlăturați. Tu poți fi 
înlăturată. 

Si voi fi. Într-o bună zi. Însă nu e singura ameninţare care mă pândeşte. 

— Așadar, momentul în care o voi da în bară ar putea fi ultimul petrecut 
pe lumea asta? 

Cal nu-mi răspunde, însă răspunsul i se citește în ochi. Da. 

Mă joc cu centura argintie de la brâu, strângând-o tare. Dacă ăsta ar fi un 
vis, acum ar trebui să mă trezesc, dar nu se întâmplă nimic. Momentul ăsta 
are loc cu adevărat. 

— Cum rămâne cu mine? În legătură cu - întind mâinile, încruntându-mă 
la lucrurile acestea infernale - asta? 

Drept răspuns, Cal zâmbește. 

— Cred c-ai să te obișnuiești. 

Apoi își ridică mâna dezgolită. O invenţie bizară de la încheietura lui, 
similară cu o brățară, care are două capete metalice, face un clic și scapără 
scântei. În loc să dispară, scânteile strălucesc și se transformă într-o flacără 
roșie, care emană valuri de căldură. Ca/ e piroman, poate manipula focul și 
căldura, îmi amintesc eu. E un prinţ unul Chiar periculos. Însă flacăra 
dispare la fel de repede cum a apărut, lăsând în urmă doar zâmbetul 
încurajator al lui Cal și bâzâitul camerelor de supraveghere ascunse pe 
undeva, care urmăresc totul. 

e 

Santinelele mascate pe care le văd cu coada ochiului sunt o amintire 
constantă a noii mele poziţii. Sunt aproape o prințesă, logodită cu al doilea 
dintre cei mai râvniţi burlaci din țară. Și sunt o minciună pe două picioare. 
Cal a plecat, lăsându-mă în compania străjerilor mei. Lucas nu e atât de rău, 
însă ceilalți sunt serioși, tăcuți și nu inițiază niciun contact vizual cu mine. 
Străjerii, și chiar și Lucas, sunt niște supraveghetori care trebuie să mă țină 
prizonieră în propriul meu trup, unul roșu, ascuns de o perdea argintie, care 
nu poate fi deschisă niciodată. Dacă o dau în bară, dacă fac un pas greșit, voi 
muri. Și alții vor muri pentru eșecul meu. 

În timp ce ei mă conduc la masă, repet în minte povestea pe care a 
inventat-o regina, extraordinara născocire pe care are de gând s-o relateze 
întregii curți. E simplă, ușor de memorat, însă tot mă face să mă înfior. 

M-am născut pe frontul de război. Părinţii mei au fost omorâţi într-un 
atac asupra taberei noastre. Un soldat roșu m-a scos de sub dărâmături si m- 
a dus la el acasă, la soția lui, care și-a dorit mereu o fiică. M-au crescut în 
satul numit Pilonii și până azi-dimineaţă nu am știut nimic legat de originile 
mele nobile şi de abilitatea mea. lar acum m-am întors în locul în care 
trebuia să fiu de la bun început. 

Gândul acesta mă indispune. Locul meu e acasă, alături de părinții mei, de 
Gisa şi de Kilorn. Nu aici 

Santinelele mă conduc printr-un labirint de coridoare de la nivelurile 
superioare ale palatului. Aidoma Grădinii Spiralate, arhitectura acestui loc e 
toată numai curburi din piatră, sticlă şi metal, care coboară uşor în jos. 
Sticla-de-diamant e la fiecare colț, înfățișând peisajele extraordinare ale 
pieţei, ale văii râului și ale pădurii din depărtare. De la înălțimea la care ne 
aflăm, văd cum dealurile de care habar nu aveam se ridică în zare, profilate 
pe fundalul soarelui care apune. 

— La ultimele două etaje se află apartamentele regale, îmi explică Lucas, 
gesticulând spre un culoar înclinat și spiralat. 

Soarele strălucește ca o furtună de foc și aruncă peste noi un șuvoi de 
pete de lumină. 

— Ascensorul ne va duce în sala de bal. Chiar aici. 

Lucas întinde mâna, oprindu-se lângă un perete de metal. Văd reflexiile 
noastre pe suprafața opacă ce alunecă într-o parte când el flutură din mână. 

Santinelele ne împing într-o cutie fără ferestre și prost luminată. Mă 
străduiesc să respir, cu toate că mai degrabă aș rupe-o la fugă din chestia 
asta care seamănă cu un coșciug uriaș din metal. 

Sar înspăimântată când ascensorul se mișcă brusc, accelerându-mi pulsul. 
Respir cu dificultate în timp ce privesc speriată dintr-o parte în alta, 
aşteptându-mă să-i văd şi pe ceilalți reacționând în același fel. Însă se pare 
că nimeni nu e deranjat de faptul că această cutie în care ne aflăm cade în 
gol. Numai Lucas îmi observă disconfortul, așa că încetinește puțin 
coborârea. 

— Ascensorul se mișcă în sus și-n jos, astfel încât să nu fim nevoiţi să 
mergem pe jos. Lady Titanos, locul acesta e foarte mare, murmură el, 
schițând un zâmbet. 

În inima mea se dă o luptă între uimire și teamă, în timp ce plonjăm, și 
respir ușurată când Lucas deschide ușile ascensorului. Pășim pe culoarul cu 
oglinzi în care am fugit azi-dimineaţă. Oglinzile sparte au fost deja reparate — 
arată de parcă nu s-a întâmplat nimic. 

Când regina Elara apare de după colţ, urmată de propriile ei santinele, 
Lucas face o plecăciune. Acum e îmbrăcată în negru, roșu și argintiu, culorile 
soțului ei. Cu părul ei blond și cu pielea palidă, seamănă cu un cadavru. 

Mă apucă de braţ, trăgându-mă spre ea în timp ce o luăm din loc. Buzele 
nu i se mișcă, însă tot îi aud vocea reverberând în mintea mea. De data asta 
nu mă doare și nici nu-mi dă vreo stare de greață, însă senzaţia tot pare 
bolnăvicioasă și greșită. Vreau să țip, să o înlătur cu ghearele din capul meu. 
Dar nu pot face altceva decât s-o urăsc. 

Membrii familiei Titanos erau ruinători, spune vocea ei, care răsună 
pretutindeni. Puteau face ca lucrurile să explodeze printr-o simplă atingere, 
la fel cum a făcut fata Lerolan la Turnirul keginelor. Când încerc să mi-o 
amintesc pe fată, Elara proiectează o imagine cu ea direct în mintea mea. 
Silueta pâlpâie și de-abia se vede, însă tot reușesc să deslușesc o tânără în 
portocaliu, care aruncă în aer pietre și nisip, de parcă ar fi o bombă militară. 
Mama ta, Nora Nolle, era furtunară, precum ceilalți membri ai Casei Nolle. 
Furtunarii pot manipula vremea, dar există anumite limite. Nu e ceva ce 
întâlneşti la tot pasul, însă uniunea lor a avut ca rezultat puterile tale unice 

de a manipula electricitatea. Asta e tot ceea ce trebuie să spui, dacă te 
întreabă cineva. 

Ce anume doriți de la mine? Vocea îmi tremură până și în gânduri. 

Hohotele ei de râs răsună în capul meu, singurul răspuns pe care îl voi 
primi. 

Ține bine minte cine trebuie să fii, continuă ea, ignorându-mi întrebarea. 
Trebuie să te prefaci că te-ai născut rosie, dar că sângele tău e argintiu. 
Acum ești roșie în minte și argintie în suflet. 

Un fior de teamă îmi străbate șira spinării. 

De-acum înainte şi până la sfârsitul zilelor tale va trebui să minţi. Viaţa ta 
depinde de asta, draga mea fetiță cu fulgerele. 

ZECE 


Elara mă lasă singură pe culoar, pentru a-i rumega cuvintele. 

Cândva credeam că era doar diviziunea, argintii și roșii, bogaţi și săraci, 
regi şi sclavi. Însă există mult mai multe lucruri între ele, lucruri pe care nu 
le înțeleg, iar eu mă aflu chiar în mijlocul lor. Am crescut întrebându-mă 
dacă vom avea mâncare la cină; acum mă aflu într-un palat, pe cale de a fi 
mâncată de vie. 

Roșie în minte, argintie în suflet - această lozincă răsună în urechile mele 
și îmi călăuzește pașii. Stau cu ochii larg deschiși, admirând marele palat la 
care nici Mare și nici Mareena nu ar fi putut visa vreodată, însă reușesc să 
adopt o expresie impasibilă. Mareena e impresionată, însă își ţine 
sentimentele în frâu. Ea e rece și insensibilă. 

Ușile de la capătul culoarului se deschid, scoțând la iveală cea mai mare 
încăpere pe care am văzut-o vreodată, mai mare chiar și decât sala tronului. 
Nu cred că mă voi obișnui vreodată cu imensitatea acestui loc. Trec de cele 
două uși și pășesc pe un balcon. Scările coboară spre podea, unde membrii 
fiecărei case așteaptă imperturbabili, cu privirile întoarse spre mine. La fel 
ca la Turneul Reginelor, poartă culorile familiilor. Câţiva murmură între ei, 
probabil bârfind despre mine și despre micul meu spectacol. Regele Tiberias 
și regina Elara se află pe o suprafață ridicată la câțiva metri deasupra 
podelei, cu fața spre mulțimea formată din supușii lor. Wu ratează niciodată 
ocazia de a-i domina pe ceilalți. Ori sunt foarte vanitoși, ori foarte precauți. A 
arăta puternic înseamnă a fi puternic. 

Cei doi prinți sunt îmbrăcaţi la fel ca părinţii lor, în ținute cu roșu și 
negru, ambii decorați cu medalii militare. Cal stă în dreapta tatălui său, cu 
chipul dur și impasibil. Dacă știe cu cine se va însura, nu pare prea fericit în 
legătură cu asta. Maven e și el acolo, în stânga mamei sale, iar expresia lui e 
un amestec de emoții. El nu se pricepe atât de bine ca fratele său să-și 
ascundă sentimentele. 

Bine măcar că n-o să trebuiască să am de-a face cu un mincinos. 

— Turneul Reginelor e întotdeauna un prilej de bucurie, reprezentând 
viitorul măreţului nostru regat și legăturile care ne menţin extrem de uniți 
în fața vrăjmașilor noștri, anunţă regele, adresându-se mulțimii. 

Membrii familiei regale încă nu m-au zărit. Eu stau la marginea sălii, 
privindu-i de sus. 

— Însă, așa după cum aţi văzut astăzi, Turneul Reginelor ne-a oferit mult 
mai multe decât o viitoare regină. 

Se întoarce spre Elara, care îl ia pe rege de mână, arborând un zâmbet 
respectuos. Capacitatea ei de a se transforma dintr-o scorpie perfidă într-o 
regină timorată e uluitoare. 

— Cu toţii ne aducem aminte de farul care ne-a călăuzit prin întunericul 
războiului, de căpitanul nostru, de prietenu/ nostru, generalul Ethan Titanos, 
spune Elara. 

În sală, oamenii încep să murmure, înduioşaţi sau trişti. Până şi patriarhul 
familiei Samos, nemilosul tată al lui Evangeline, își înclină capul în semn de 
respect. 

— El a condus Legiunea de Fier spre victorie și a împins înapoi liniile 
frontului unui război care durase aproape un secol. Lacuștrii se temeau de 
el; soldaţii noștri îl iubeau. 

Mă îndoiesc că există vreun soldat roșu care să-și fi iubit generalul 
argintiu. 

— Spionii din Ținutul Lacurilor l-au ucis pe dragul nostru prieten Ethan, 
strecurându-se printre armatele noastre, pentru a ne distruge singura 
speranţă la pace. Soţia lui, lady Nora, o femeie cumsecade și corectă, a murit 
odată cu el. În acea zi fatidică, în urmă cu șaisprezece ani, Casa Titanos a 
plecat dintre noi. Prietenii ne-au fost luaţi. Sângele nostru a fost vărsat. 

Tăcerea se așterne în sală în vreme ce regina face o pauză pentru a-și 
tampona ochii, ștergând ceea ce știu că sunt lacrimi false, forțate să curgă. 
Câteva dintre celelalte fete, participante la Turneul Reginelor, se foiesc în 
scaunele lor. Lor nu le pasă de un general mort, și nici reginei, nu chiar. 
Totul are legătură cu mine, cu felul în care poţi pune o coroană pe capul unei 
fete roșii, fără să observe cineva asta. E un truc de magie, iar regina e o 
magiciană iscusită. 

Elara mă zărește pe scări și toți cei din sală se întorc. Câţiva se uită la 
rochia mea. Ei știu culorile Casei Titanos mai bine decât mine și înțeleg cine 
sunt eu. Sau, cel puţin, cine pretind că sunt. 

— În această dimineaţă, am fost martorii unui miracol. Am văzut o fată 
roșie căzând în arenă ca un fulger, exercitând o putere pe care n-ar fi trebuit 
s-o posede. 

Şi mai multe murmure se aud în sală, iar câțiva argintii se ridică în 
picioare. Fata Samos pare furioasă, pironindu-mă cu ochii ei negri. 

— Regele și cu mine am supus-o pe fată unui lung interogatoriu, 
încercând să descoperim mai multe despre rădăcinile ei. 

„Interogatoriu” e un mod amuzant de a descrie percheziția asupra minţii 
mele. 

— Ea nu e roșie, însă e în continuare un miracol. Dragi prieteni, vă rog să 
o primiţi înapoi cu braţele deschise pe lady Mareena Titanos, fiica lui Ethan 
Titanos. Pierdută și acum regăsită. 

Cu o fluturare din mână, îmi face semn să mă apropii. Mă supun. 

Cobor treptele în aplauzele forțate ale invitaţilor, concentrându-mă mai 
mult să nu mă împiedic. Însă pasul îmi este sigur și chipul impasibil în timp 
ce merg printre sutele de oameni care îmi aruncă priviri curioase și 
suspicioase. Lucas și străjerii mei nu mă urmează, rămânând pe balcon. Sunt 
din nou singură în fața acestor oameni și nu m-am mai simțit niciodată atât 
de goală, chiar și cu straturile de mătase și pudră. Din nou, sunt fericită 
pentru tot machiajul pe care îl port. E scutul meu, între ei și adevărul 
rădăcinilor mele. Un adevăr pe care nici măcar nu-l înţeleg. 

Regina gesticulează spre un scaun gol din față, așa că îmi croiesc drum 
într-acolo. Fetele de la Turneul Reginelor stau cu ochii pe mine, întrebându- 
se de ce mă aflu aici și de ce e brusc atât de important. Însă sunt doar 
curioase, nu mânioase. Mă privesc cu compasiune, empatizând cât de bine 
pot cu povestea mea tristă. Exceptând-o pe Evangeline Samos. Când ajung în 
cele din urmă la locul indicat, observ că ea stă așezată lângă mine, privindu- 
mă încruntată. Hainele de piele și țintele de oţel au dispărut; acum poartă o 
rochie cu inele de metal întrepătrunse. După felul în care își ţine degetele 
strânse, îmi dau seama că nu vrea decât să-și petreacă mâinile în jurul 
gâtului meu. 

— Salvată de destinul tragic al părinţilor ei, lady Mareena a fost luată de 
pe front și dusă într-un sat roșu, care se află la mai puţin de cincisprezece 
kilometri de Cetatea Soarelui, continuă regele, care preia povestea, pentru a 
putea adăuga marea întorsătură de situaţie. Crescută de părinţi roșii, fata a 
lucrat ca servitoare. Și până azi-dimineaţă credea că era una de-a lor. 

Auzind această remarcă, oamenii exclamă de uimire, făcându-mă să 
scrâșnesc din dinți. 

— Mareena era un diamant neșlefuit, lucrând chiar în palatul meu, fiica 
răposatului meu prieten, chiar sub nasul meu. Dar s-a terminat. Dorind să 
ispășesc pentru ignoranța mea și să îi răsplătesc tatăl și casa pentru 
contribuțiile lor aduse regatului, aș dori să profit de acest moment pentru a 
anunţa alăturarea Casei Calore și a reînviatei Case Titanos. 

Alte exclamaţii de uimire, de data asta din partea fetelor de la Turneul 
Reginelor. Zle cred că /i-] fur pe Cal, că voi concura alături de ele. Ridic ochii 

spre rege, implorându-l în tăcere să continue, înainte ca una dintre fete să 
mă omoare. 

Aproape că pot să simt metalul rece al lui Evangeline tăindu-mă fără milă. 
Degetele îi sunt împreunate strâns și se albesc la încheieturi în timp ce se 
străduieşte din răsputeri să nu mă jupoaie de vie de față cu toţi invitații. În 
cealaltă parte a ei, patriarhul Samos e căzut pe gânduri și își pune o mână pe 
brațul ei, pentru a o linişti. 

Când Maven face un pas în față, tensiunea din sală se risipește. Se bâlbâie 
puțin, încurcându-se în cuvintele pe care i-au poruncit să le rostească, însă 
își găsește glasul. 

— Lady Mareena. 

Străduindu-mă să nu tremur, mă ridic în picioare, cu fața spre el. 

— În prezența tatălui meu, regele, și a curţii de nobili, vreau să vă cer 
mâna. Mareena Titanos, mă angajez să onorez această promisiune de 
căsătorie. Acceptaţi? 

Inima îmi bubuie în piept în timp ce el vorbește. Deși aceste cuvinte sună 
mai degrabă a întrebare, știu că nu am de ales în ceea ce privește răspunsul 
meu. Oricât mi-aș dori să pot privi în altă parte, ochii mei rămân pe Maven, 
care îmi oferă cel mai firav zâmbet încurajator cu putință. Mă întreb în sinea 
mea care dintre fete ar fi fost aleasă pentru el. 

Eu pe cine aș fi ales? Dacă toate astea nu s-ar fi întâmplat, dacă maestrul 
lui Kilorn n-ar fi murit, dacă Gisa nu și-ar fi rupt mâna, dacă nu s-ar fi 
schimbat nimic. Dacă E cel mai îngrozitor cuvânt din lume. 

Încorporare. Supravieţuire. Copii cu ochii verzi, picioarele mele sprintene 
și numele de familie al lui Kilorn. Înainte, acel viitor ar fi fost aproape 
imposibil; acum e inexistent. 

— Maven Calore, mă angajez să onorez această promisiune de căsătorie, 
spun eu, bătând cu ciocanul și ultimul cui din sicriul meu. 

Vocea îmi tremură, dar nu mă opresc. 

— Accept. 

Cu acest cuvânt, închid o ușă pentru tot restul vieții mele. Simt că mă 
prăbușesc, dar, cumva, reușesc să mă așez la loc cu eleganţă. 

Maven se trântește înapoi pe scaunul său, bucuros să scape de atenţia 
invitaţilor. Mama lui îl bate uşor pe mână pentru a-l linişti. Îi zâmbeşte cu 
duioşie, doar lui. Până şi argintiii își iubesc copiii. Însă adoptă din nou o 
mină rece când îl vede pe Cal ridicându-se, iar zâmbetul îi dispare cât ai zice 
peşte. 

Aerul pare să dispară din sală în timp ce toate fetele inspiră adânc, 
așteptând decizia lui. Mă îndoiesc că el a avut vreun cuvânt de spus în ceea 

ce privește alegerea reginei, însă își joacă foarte bine rolul, la fel ca Maven, la 
fel cum încerc eu să fac. Arborează un zâmbet luminos, scoțând la iveală 
niște dinţi drepţi și albi, făcând câteva fete să ofteze, însă ochii săi calzi sunt 
îngrozitor de solemni. 

— Sunt moștenitorul tatălui meu, născut într-o familie plină de privilegii, 
putere şi forță. Îmi datoraţi loialitatea voastră, așa cum și eu vă datorez viața 
mea. Este de datoria mea să vă slujesc, pe voi și pe ceilalți oameni din 
regatul meu, pe cât de bine pot și chiar mai mult decât atât. 

Și-a repetat discursul, însă fervoarea pe care o are Cal nu poate fi falsă. 
Crede că va fi un bun rege sau că va muri încercând. 

— Am nevoie de o regină care va face la fel de multe sacrificii ca mine, 
pentru a păstra ordinea, dreptatea și echilibrul. 

Fetele de la Turneul Reginelor se apleacă tot mai tare, nerăbdătoare să 
audă următoarele lui cuvinte. Evangeline nu face nicio mișcare, însă își 
curbează buzele într-un zâmbet malițios. Ceilalţi reprezentanți ai Casei 
Samos par la fel de calmi. Fratele ei, Ptolemus, își înăbușă chiar și un zâmbet. 
Ei știu deja cine e aleasa. 

— Lady Evangeline! 

Evangeline nu scoate nicio exclamație de uimire, nu trădează nicio 
expresie de uluire sau entuziasm. Până și celelalte fete, oricât de dezamăgite 
ar fi, se lasă pe spetezele scaunelor, doar cu umerii căzuți. Toată lumea știa 
că acesta avea să fie deznodământul. Îmi amintesc de acea familie de grași 
din Grădina Spiralată, care se plângeau că Evangeline Samos deja câștigase. 
Aveau dreptate. 

Cu o eleganță fluidă și rece, Evangeline se ridică de pe scaun. De-abia îi 
aruncă o privire lui Cal când își întoarce capul peste umăr pentru a le surâde 
cu dispreț fetelor demoralizate. Se delectează cu momentul ei de glorie și, 
atunci când se răsucește spre mine, văd un zâmbet nemilos pe chipul ei. 

Când se întoarce, Cal rostește același discurs ca al fratelui său. 

— În prezenţa tatăl lui meu, regele, și a curții de nobili, vreau să vă cer 
mâna în căsătorie. Evangeline Samos, mă angajez să onorez această 
promisiune de căsătorie. Acceptațţi? 

— Principe Tiberias, mă angajez să onorez această promisiune de 
căsătorie, declară ea cu o voce care e ciudat de înaltă și gâtuită, contrastând 
cu înfățișarea ei dură. Accept. 

Cu un zâmbet triumfător, Evangeline se așază la loc și Cal se retrage la 
masa lui. El continuă să zâmbească, ca și când acea expresie ar face parte din 
armura lui, însă ea nu pare să observe. 

Apoi simt cum o mână îmi găsește brațul, vârându-și unghiile în pielea 
mea. Mă lupt cu nevoia de a sări din scaun. Evangeline nu reacționează, 
privind în continuare drept înainte, spre acest loc care într-o bună zi îi va 
aparţine. Dacă am fi fost în Pilonii, i-aș fi scos câţiva dinți. Îşi apasă unghiile 
tare în carnea mea. Dacă va face să curgă chiar și o picătură de sânge, o 
picătură de sânge roșu, micul nostru joc va lua sfârșit înainte ca măcar să fi 
avut şansa de-a începe. Însă se opreşte fix înainte de a-mi rupe pielea, lăsând 
niște vânătăi pe care cameristele mele vor trebui să le ascundă. 

— Dacă ai să-mi stai în drum, am să te omor lent, fetițo cu fulgerele, 
murmură ea arborându-și în continuare zâmbetul. 

Fetița cu fulgerele. Porecla asta începe să mă calce pe nervi. 

Pentru a întări cele spuse, brățara netedă din metal pe care o are la mână 
se mișcă, transformându-se într-un cerc cu spini ascuţiţi. Fiecare vârf 
străluceşte, implorând să verse sânge. Înghit cu putere, încercând să nu mă 
mișc. Însă ea îmi dă drumul repede, retrăgându-și mâna înapoi în poală și 
redevenind o fată argintie rezervată. Dacă a existat vreodată o persoană care 
să ceară un cot în figură, aceea e Evangeline Samos. 

Între timp, publicul a devenit tăcut. Câteva fete au lacrimi în ochi și 
aruncă priviri haine spre Evangeline și chiar și spre mine. Probabil că au 
așteptat toată viața lor această zi, iar acum au eșuat. Mi-aș dori din tot 
sufletul să le cedez logodnicul meu, să le ofer ceea ce își doresc cu atâta 
disperare, dar nu pot. Trebuie să par fericită. Trebuie să mă prefac. 

— Oricât de minunată și fericită a fost această zi, spune regele Tiberias, 
ignorând atmosfera din sală, trebuie să vă reamintesc de ce s-a făcut această 
alegere. Puterea Casei Samos, împreună cu a fiului meu și a tuturor copiilor 
ce se vor naște din această uniune, ne va oferi un ajutor preţios în 
conducerea acestui popor. Ştiţi cu toţii starea precară în care se află regatul 
nostru, cu războiul din nord și cu extremiștii neghiobi, dușmanii stilului 
nostru de viață, care încearcă să ne distrugă din interior. Se prea poate ca 
Garda Stacojie să pară mică și insignifiantă, însă ea reprezintă o mișcare 
periculoasă pentru frații noștri roșii. 

O bună parte din oameni pufnesc batjocoritor când aud cuvântul fra 
inclusiv eu. 

Mică și insignifiantă. Atunci, de ce au nevoie de mine? De ce să mă 
folosească, dacă Garda Stacojie nu înseamnă nimic pentru ei? Regele e un 
mincinos. Dar încă nu sunt sigură ce anume încearcă să ascundă. Ar putea fi 
vorba de forța Gărzii. Ar putea fi vorba de mine. 

Probabil amândouă. 

— Dacă această tendinţă rebelă va lua amploare, continuă el, se va sfârși 
cu vărsare de sânge și cu o națiune din nou divizată, ceva ce nu pot suporta. 
Trebuie să păstrăm echilibrul. Evangeline sí Mareena ne vor ajuta în această 
privință, pentru binele tuturor. 

Cuvintele regelui stârnesc numeroase murmure. Unii încuviințează, alții 
par nemulțumiți de alegerile de la Turneul Reginelor, însă nimeni nu dă glas 
adevăratelor gânduri. Nimeni nu vorbește. Nimeni nu ar asculta, chiar dacă 
ei ar face-o. 

Zâmbind, regele Tiberias înclină capul. A câștigat și știe asta. 

— Forţă și putere! repetă el. 

Această lozincă se aude în toată sala, în vreme ce toți invitaţii rostesc 
cuvintele. 

Cuvintele mi se împleticesc pe limbă, părând străine. Cal se uită lung la 
mine, privindu-mă cum scandez alături de ceilalți. În acel moment mă 
detest. 

— Forță și putere! 

e 

Sufăr pe durata banchetului, privind fără să văd, auzind fără să ascult. 
Până și mâncarea, care e mai multă decât am văzut vreodată, are un gust fad. 
Ar trebui să mă bucur de ceea ce probabil e cel mai bun prânz din viaţa mea, 
dar nu pot. Nici măcar nu pot să vorbesc atunci când Maven mi se adresează 
în șoaptă, pe un ton calm și relaxat, menit să mă liniștească. 

— Te descurci foarte bine, îmi spune el, însă eu încerc să-l ignor. 

Aidoma fratelui său, poartă brățară de metal, care poate produce flăcări. 
E o amintire fermă a ceea ce e Maven - un om puternic și periculos, un 
piroman, un argintiu. 

Stând la o masă făurită din cristale, bând un lichid auriu cu bule care îmi 
face capul să mi se învârtească, mă simt ca o trădătoare. Oare părinţii mei ce 
mănâncă în seara asta la cină? Oare ei știu unde mă aflu? Sau mama stă pe 
verandă, așteptând să mă întorc acasă? 

În schimb, sunt captivă într-o încăpere plină de oameni, care, dacă ar ști 
adevărul, m-ar omori fără să stea pe gânduri. Și membrii familiei regale, 
desigur, care m-ar omorî dacă ar putea, care probabil că mă vor omorî la un 
moment dat. M-au întors pe dos, înlocuind-o pe Mare cu Mareena, o 
hoțomană cu o coroană, cârpele cu mătasea, roşul cu argintiul. Azi- 
dimineață eram servitoare, în seara asta sunt prințesă. Ce alte lucruri se vor 
mai schimba? Ce altceva voi mai pierde? 

— Gata cu asta, spune Maven, vocea lui croindu-și drum prin gălăgia 
banchetului. 

Îmi ia din mână pocalul elegant, înlocuindu-l cu un pahar de apă. 

— Îmi plăcea băutura aia, protestez eu, însă înghit cu lăcomie apa, 
simțindu-mi capul mai limpede. 

Maven pur și simplu ridică din umeri. 

— O să-mi mulţumești mai târziu. 

— Îţi mulţumesc, i-o trântesc eu pe un ton batjocoritor. 

Nu am uitat felul în care m-a privit azi-dimineață, de parcă eram o 
mizerie pe talpa de la pantof. Însă, acum, privirea lui e mai blândă, mai 
calmă, semănând mai mult cu a fratelui său. 

— Mareena, îmi pare rău pentru felul în care m-am purtat mai devreme. 

Numele meu e Mare. 

— Sunt sigură că-ți pare. 

— Vorbesc serios, insistă el, aplecându-se spre mine. 

Stăm unul lângă altul, împreună cu ceilalți membri ai familiei regale, la 
masa cea înaltă. 

— Doar că... de obicei, prinții mai tineri au posibilitatea de a alege. Unul 
dintre puţinele beneficii de a nu fi moștenitorul coroanei, adaugă el, cu un 
zâmbet îngrozitor de forțat. 

Oh. 

— Nu știam, îi răspund eu, neștiind ce altceva să spun. 

Ar trebui să-mi pară rău pentru el, însă nu prea pot să simt niciun fel de 
milă pentru un prinţ. 

— Da, ei bine, normal că nu aveai de unde să știi. Nu e vina ta. 

Privește înapoi spre oamenii care benchetuiesc, aruncându-și privirea 
precum o undiță. Mă întreb pe cine caută. 

— E aici? șoptesc eu, încercând să par spăsită. Fata pe care ai fi ales-o? 

El șovăie, apoi clatină din cap. 

— Nu, nu am pe nimeni în minte. Dar a fost drăguţ să am posibilitatea de 
a alege, știi? 

Nu, nu știu. Eu nu-mi permit luxul de a alege. Nici acum și nici altă dată. 

— Nu ca fratele meu. El a crescut știind că nu va avea niciun cuvânt de 
spus în privinţa viitorului său. Bănuiesc că acum știu exact prin ce trece. 

— Tu și fratele tău aveţi totul, principe Maven, șoptesc eu cu o voce atât 
de plină de zel, încât ar putea fi o rugăciune. Locuiești într-un palat, ai forță, 
ai putere. Nu ai ști ce înseamnă cu adevărat necazurile, nici măcar dacă ţi-ar 
trage un pumn în dinți, și crede-mă, asta se întâmplă foarte des. Așa că 
scuză-mă dacă nu-mi pare rău pentru niciunul dintre voi. 

lată-ne, eu şi gura mea mare. În timp ce îmi revin, bând restul apei într-o 
încercare de a-mi răcori temperamentul, Maven pur și simplu se uită lung la 

mine, cu o privire dură. Însă zidul de gheaţă se retrage, topindu-se pe 
măsură ce privirea i se îmblânzește. 

— Ai dreptate, Mare. Nimănui n-ar trebui să-i pară rău pentru mine. 

Îi simt amărăciunea din glas. Cu un fior, îl văd cum îi aruncă o privire pe 
furiș lui Cal. Fratele său strălucește ca soarele, râzând împreună cu tatăl lor. 
Când Maven se uită din nou la mine, forțează un alt zâmbet, însă observ o 
tristețe surprinzătoare în ochii săi. 

Oricât aș încerca, nu pot să ignor acel junghi de compasiune pe care îl 
simt pentru prinţul uitat. Însă îmi revin imediat ce îmi amintesc cine este el 
şi cine sunt eu. 

Sunt o fată roșie într-o mare de argintii și nu-mi pot permite să-mi pară 
rău pentru nimeni, cu atât mai puţin pentru fiul unui șarpe. 

UNSPREZECE 


Invitații toastează spre finalul banchetului, ridicând paharele către masa 
regală. Se ridică rând pe rând, domni și doamne într-un curcubeu de culori, 
încercând să câștige simpatia suveranilor. Curând, va trebui să-i învăţ pe 
toți, potrivind culorile cu casele și casele cu oamenii. Maven îmi șoptește 
numele lor, cu toate că mâine nu mi-i voi mai aminti. La început e enervant, 
dar apoi încep să mă aplec pentru a le auzi numele. 

Lordul Samos e ultimul care se ridică și, când o face, în sală se așterne o 
tăcere mormântală. Acest om impune respect chiar și printre titani. Deși 
robele lui negre nu ies cu nimic în evidenţă, fiind croite din mătase simplă, și 
nici nu poartă bijuterii elegante sau medalii, emană o indiscutabilă aură de 
putere. Nu am nevoie de Maven să-mi spună că el reprezintă cea mai 
prestigioasă casă și că e unul dintre cei mai de temuţi oameni. 

— Volo Samos, murmură Maven. Căpetenia Casei Samos. El deține și 
exploatează minele de fier. Toate pistoalele folosite în război provin de pe 
pământul său. 

Carevasăzică, nu e doar un nobil. Importanța lui nu vine doar din niște 
simple titluri. 

Toastul lui Volo e scurt şi la obiect. 

— Pentru fiica mea, tună el cu o voce joasă, egală și puternică. Viitoarea 
regină. 

— Pentru Evangeline! strigă Ptolemus, sărind în picioare lângă tatăl său. 

Ochii săi scapără de jur împrejurul sălii, provocând pe cineva să li se 
opună. Câțiva domni și doamne par enervațţi, ba chiar mânioși, însă își înalță 
cupele odată cu ceilalţi, salutând-o pe noua prințesă. Paharele lor reflectă 
lumina, câte o stea minusculă în mâna unui zeu. 

Când acesta termină, regina Elara și regele Tiberias se ridică în picioare, 
ambii zâmbindu-le musafirilor. Cal se ridică la rându-i, apoi Evangeline, 
urmați de Maven și, după un moment de confuzie, de mine. Numeroasele 
case procedează la fel la mesele lor, iar hârșâitul scaunelor pe marmură 
seamănă cu frecatul unghiilor de piatră. Din fericire, regele și regina înclină 
ușor din cap, coboară micul șir de trepte și se îndepărtează de masa noastră 
înaltă. S-a terminat. Am trecut cu bine de prima mea seară. 

Cal o ia pe Evangeline de mână și o conduce după ei, cu mine și Maven 
încheind coloana. Când Maven mă ia de mână, pielea lui e șocant de rece. 

Argintiii se adună din ambele părți, privindu-ne extrem de tăcuţi în timp 
ce ne îndepărtăm. Chipurile lor sunt curioase, viclene, crude - și în spatele 
tuturor zâmbetelor false se află un avertisment: e; mă urmăresc. Fiecare 
pereche de ochi care mă studiază din cap până-n picioare, căutând fisuri și 
imperfecțiuni, mă face să mă agit, însă nu pot să cedez. 

Nu pot să fac un pas greșit. Nici acum și nici altă dată. Sunt una dintre ei. 
Sunt specială. Sunt o anomalie. Sunt o minciună. Și viața mea depinde de 
perpetuarea acestei iluzii. 

Maven mă strânge mai tare de mână, făcându-mă să înaintez. 

— Aproape că s-a terminat, îmi șoptește el, în timp ce ne apropiem de 
capătul îndepărtat al culoarului. Nu mai e mult. 

Sentimentul de sufocare trece odată ce lăsăm banchetul în urmă, însă 
camerele de supraveghere ne urmăresc cu ochii lor grei și electrici. Cu cât 
mă gândesc mai mult la asta, cu atât mai puternică devine privirea lor, până 
ce ajung să simt camerele înainte să le văd. Poate că acesta este un efect 
advers al „bolii” mele. Poate că e din cauză că nu am mai fost niciodată 
înconjurată de atât de multă electricitate și acesta e felul în care trebuie să te 
simți. Sau poate că pur și simplu sunt o ciudățenie. 

Ajunși înapoi pe coridor, un grup de santinele așteaptă să ne însoțească 
sus. Și totuși, care sunt amenințările de care se tem acești oameni? Cal, 
Maven și regele Tiberias pot manipula focul. Elara poate manipula mintile. 
De ce anume s-ar putea teme ei? 

Vom răsări, roșii ca zorii zilei. Vocea lui Farley, cuvintele fratelui meu, 
crezul Gărzii Stacojii revin în mintea mea. Ei au atacat deja capitala; locul 
acesta ar putea fi următoarea lor ţintă. Fu aș putea fi o țintă. Farley m-ar 
putea lua drept ostatică într-o altă transmisiune deturnată, scoțându-mă la 
iveală în faţa întregii lumi, într-o încercare de a-i submina pe argintii. Priviti 
minciunile lor, priviți această minciună, ar spune ea, împingându-mă spre 
cameră, rănindu-mă pentru a face să-mi curgă sânge roșu, astfel încât toată 
lumea să vadă adevărul. 

Gânduri tot mai nebune îmi apar în minte, unul mai înspăimântător și mai 
straniu decât altul. Locu/ ăsta mă face s-o iau razna după numai O Zi. 

— A mers bine, spune Elara, dezlipindu-se de rege imediat ce ajungem în 
zona apartamentelor regale. 

Se pare că lui nu-i pasă câtuși de puțin de acest gest. 

— Duceţi fetele în camerele lor. 

Nu poruncește nimănui în special, însă patru santinele se desprind 
imediat de grupul lor. Ochii le strălucesc în spatele măștilor negre. 

— Pot s-o fac eu, spun Cal și Maven la unison. 

Se privesc unul pe celălalt, uimiţi. Elara ridică una dintre sprâncenele ei 
perfecte. 

— Acest lucru ar fi nepotrivit. 

— Am s-o conduc eu pe Mareena și Mavey o poate lua pe Evangeline, 
sugerează Cal, iar Maven strânge din buze când își aude porecla. 

Mavey. Cal probabil că îl striga așa când era mic și acum s-a pricopsit cu 
el, emblema unui frate mai mic, mereu în umbră, mereu pe locul al doilea. 

Regele ridică din umeri. 

— Elara, lasă-i. Fetele au nevoie de un somn bun și știi bine că santinelele 
provoacă tuturor oamenilor coșmaruri. 

Regele chicotește, dând din cap spre străjeri într-o manieră jucăușă. 
Aceștia nu răspund. Nici nu știu dacă au voie să vorbească. 

După o clipă de tăcere, regina se răsucește pe călcâie. 

— Prea bine. 

Ca orice soţie, îi displace când soțul o provoacă și, ca orice regină, detestă 
puterea pe care regele o exercită asupra ei. O combinație nepotrivită. 

— La culcare! ne poruncește regele, pe un ton ușor mai convingător și 
mai autoritar. 

Santinelele rămân cu el, urmându-l când pornește într-o direcție opusă 
față de soţia lui. Presupun că nu dorm în aceeași cameră, ceea ce nu mă 
surprinde. 

— Și unde mai exact se află camera mea? întreabă Evangeline, privindu-l 
urât pe Maven. 

Viitoarea regină timidă și rezervată a dispărut, fiind înlocuită de diavolița 
pe care o cunosc. 

Maven înghite adânc când o privește în ochi. 

— Ăăă, pe-aici, domnişoară... doamnă... milady. 

Întinde braţul spre ea, însă ea trece ca o vijelie pe lângă el. 

— Noapte bună, Cal, Mareena, oftează Maven, aruncându-mi o privire. 

Nu pot decât să încuviințez spre prințul care se retrage. Logodnicul meu. 
Mi se face greață. Cu toate că a părut politicos, ba chiar amabil, tot un 
argintiu e. Şi e fiul Elarei, ceea ce s-ar putea să fie și mai rău. Zâmbetele și 
cuvintele lui frumoase nu pot ascunde asta. Cal e la fel de rău, crescut să 
domnească, să perpetueze această lume divizată. 

O privește pe Evangeline dispărând și îi studiază silueta într-o manieră 
care mă face să fiu ciudat de enervată. 

— Ai făcut o alegere foarte bună, murmur eu, de îndată ce ea nu ne mai 
poate auzi. 

Zâmbetul lui Cal dispare într-o clipită, iar el pornește spre camera mea, 
urcând spirala abruptă. Piciorușele mele se luptă să țină pasul cu el, însă lui 
Cal nu pare să-i pese, fiind căzut pe gânduri. 

Într-un târziu se întoarce spre mine, cu ochii ca niște cărbuni încinşi. 

— Nu am ales nimic. Toată lumea știe asta. 

— Cel puţin, știai că asta urma să se-ntâmple. Azi-dimineaţă, când m-am 
trezit, nu aveam un iubit. 

Văd că îl incomodează cuvintele mele, însă nu-mi pasă. Nu suport să-l văd 
cum își plânge de milă. 

— A, da, ştii, mai e și chestia aia cu „o să fii rege”. Lucrul ăsta sigur te 
impulsionează. 

Cal chicotește pe înfundate, însă nu râde. Ochii i se întunecă și face un pas 
în față, studiindu-mă din cap până-n picioare. Nu pare critic, doar trist. O 
mare tristețe se citește în ochii săi aurii-roșietici; un băiețel pierdut, aflat în 
căutarea unei persoane care să-l salveze. 

— Semeni foarte mult cu Maven, spune el după un moment lung, care 
face ca inima să mi-o ia la goană. 

— Te referi la faptul că sunt logodită cu un necunoscut? Da, avem asta în 
comun. 

— Mă refer la faptul că ambii sunteţi foarte inteligenți. 

Nu mă pot abține să nu pufnesc. Cal habar nu are că eu nu pot trece un 
test de matematică pentru cei de paisprezece ani. 

— Cunoști oamenii, îi înţelegi, vezi prin ei. 

— Aseară m-am descurcat de minune în privința asta. Chiar am știut în 
tot acel timp că tu erai prințul moștenitor. 

Tot nu-mi vine să cred că asta s-a întâmplat abia aseară. Câte lucruri se 
pot întâmpla în decurs de o zi. 

— Ai ştiut că sunt ca un pește pe uscat. 

Tristețea lui e contagioasă și mă prinde și pe mine. 

— Am făcut schimb de locuri. 

Brusc, palatul nu mi se mai pare atât de frumos sau atât de magnific. 
Metalul și piatra sunt prea riguroase, prea luminoase, prea nenaturale, 
ținându-mă captivă în interiorul lor. Și, pe dedesubt, bâzâitul electric al 
camerelor de supraveghere se aude neîntrerupt. Nici măcar nu e un sunet, ci 
o senzație în pielea mea, în oasele mele, în sângele meu. Parcă din instinct, 
îmi întind mintea spre electricitate. Încetează, îmi spun în gând. /ncetează. 
Mi se face pielea de găină când simt un fâsâit sub pielea mea, o energie 
pârâitoare pe care nu o pot controla. Firește că revine acum, când e ultimul 
lucru pe care mi-l doresc. 

Însă senzaţia trece la fel de repede cum a venit, iar electricitatea se 
transformă din nou într-un bâzâit scăzut în intensitate, lăsând ca lumea să 
revină la normal. 

— Eşti bine? 

Cal se uită la mine confuz. 

— Scuze, îngaim eu, clătinând din cap. Mă gândeam. 

EI încuviinţează și arată de parcă ar vrea să-și ceară scuze. 

— La ai tăi? 

Cuvintele mă lovesc ca o palmă. Nu m-am gândit nicio clipă la ei în 
ultimele câteva ore și asta mă dezgustă. Câteva ore de mătăsuri și splendori 
regale au fost suficiente pentru a mă schimba. 

— Am trimis o scutire pentru frații tăi și pentru prietenul tău, și un agent 
la tine acasă, pentru a le transmite părinţilor tăi unde te afli, continuă Cal, 
gândindu-se că asta s-ar putea să-mi ia o piatră de pe suflet. Totuși, nu le 
putem spune totul. 

Îmi și imaginez cum a decurs asta. Aăă bună ziua! De azi înainte, fiica 
dumneavoastră este o argintie și se va căsători cu un prinț. N-o s-o mai 
vedeţi niciodată, însă vă vom trimite niște bani pentru a vă ajuta. Un târg 
cinstit, nu-i aşa? 

— Ei știu că tu lucrezi pentru noi și că trebuie să locuiești aici, însă cred în 
continuare că ești servitoare. Cel puțin deocamdată. Când viața ta va intra în 
atenția publicului, vom găsi o cale de a ajunge la o înțelegere cu ei. 

— Pot, măcar, să le scriu? 

Scrisorile lui Shade erau mereu o rază de soare în zilele noastre 
mohorâte. Poate că ale mele vor fi la fel. 

Însă Cal clatină din cap. 

— Îmi pare rău, dar nu cred că e cu putinţă. 

— Mă gândeam eu. 

Mă conduce în camera care prinde imediat viaţă. Probabil că luminile au 
senzori de mișcare. Așa cum mi s-a întâmplat pe coridor, simțurile mi se 
amplifică și toate impulsurile electrice se transformă într-o senzație 
arzătoare în mintea mea. Știu imediat că în cameră se află nu mai puţin de 
patru camere de supraveghere și asta mă face să nu mă simt în largul meu. 

— E pentru binele tău. Dacă cineva ar intercepta scrisorile, dacă ar afla 
despre tine... 

— Camerele de supraveghere de aici sunt tot pentru binele meu? întreb 
eu, gesticulând spre cei patru pereți. 

Simt cum camerele îmi pătrund pe sub piele, urmărind fiecare centimetru 
din mine. E exasperant, iar după o astfel de zi, nu știu câte mai pot înghiți. 

— Sunt captivă în acest palat de coșmar, înconjurată de ziduri și străjeri 
și oameni care vor să mă nimicească, și nu pot nici măcar să am parte de 
puțină intimitate în dormitorul meu. 

În loc să se răstească la mine, Cal pare derutat. Ochii săi cercetează 
camera de jur împrejur. Pereţii sunt goi, însă probabil că și el le simte. Cum 
ar putea cineva să nu simtă ochii aceia apăsători? 

— Mare, în dormitorul ăsta nu există nicio cameră de supraveghere. 

Dau din mână enervată, abandonând subiectul. Încă simt bâzâitul electric 
pe pielea mea. 

— Nu fi prost. Le simt! 

Acum pare cu adevărat pierdut. 

— Le simţi? La ce te referi? 

— Eu... 

Însă cuvintele mele mor pe buzele mele când îmi dau seama ce se 
întâmplă: el nu simte nimic. Nici măcar nu știe ce îi spun. Cum i-aș putea 
explica asta, dacă el nu știe deja? Cum i-aș putea spune că simt curentul 
electric din aer ca pe un puls, ca făcând parte din mine? Ca pe un al șaselea 
simț? Oare ar înţelege? 

Oare ar înțelege cineva? 

— Nu e... ceva normal? 

Ceva pâlpâie în ochii săi în timp ce șovăie și încearcă să găsească 
cuvintele potrivite pentru a-mi spune că sunt diferită. Chiar și printre 
argintii, eu sunt cu totul altceva. 

— Nu din câte știu eu, spune el într-un târziu. 

— Nu cred că mai există ceva normal la mine, zic eu cu vocea stinsă. 

EI dă să spună ceva, apoi se răzgândește. Nu are ce să spună pentru a mă 
face să mă simt mai bine. Nu are deloc ce să facă. 

În basme, fata săracă zâmbește când devine prințesă. În acest moment, eu 
nu știu dacă voi mai zâmbi vreodată. 

DOISPREZECE 


Programul tău e următorul 


07:30 - mic dejun 
08:00 - protocol 
11:30 - prânz de gală 
13:00 — /ecții 

18:00 - cină 


Lucas te va însoți la toate. Programul nu poate fi negociat. 
Maiestatea Sa Regina Elara din Casa Merandus 


Biletul e scurt și la obiect, ca să nu mai spun nepoliticos. Mă îngrozesc la 
gândul celor cinci ore de lecţii, amintindu-mi cât de prost m-am descurcat la 
școală. Oftând, arunc biletul înapoi pe noptieră, unde cade în lumina soarelui 
auriu al dimineţii, doar așa, ca să mă necăjească. 

La fel ca ieri, cele trei cameriste intră în cameră fără să-și facă simțită 
prezenţa. Un sfert de oră mai târziu, după ce mă chinui cu o pereche de 
colanți de piele, o rochie drapată și alte veșminte bizare și incomode, ne 
punem de acord pentru cea mai simplă ţinută pe care o pot găsi în dulapul 
minunilor. O pereche de pantaloni elastici, dar rezistenți, o jachetă purpurie 
cu nasturi argintii și o pereche de cizme lucioase gri. Exceptând părul 
strălucitor și fața pictată, aproape că arăt din nou ca înainte. 

Lucas așteaptă de cealaltă parte a ușii, bătând cu piciorul în podeaua de 
piatră. 

— Ai întârziat deja un minut, spune el în clipa în care pășesc pe coridor. 

— Ai de gând să mă dădăcești în fiecare zi sau doar până ce învăţ cum 
stau treburile pe-aici? 

Merge la pas cu mine, conducându-mă cu gesturi delicate în direcția bună. 

— Tu ce crezi? 

— Mă bucur că vom avea parte de o prietenie lungă și fericită, domnule 
agent Samos. 

— Asemenea, milady! 

— Nu-mi spune așa! 

— Cum spuneți dumneavoastră, milady! 

Prin comparaţie cu banchetul de aseară, micul dejun pare sărăcăcios. 
„Mica” sală de mese în care ne aflăm e la fel de încăpătoare, cu un tavan înalt 
și o priveliște spre râu, însă masa cea lungă e pregătită pentru doar trei 
persoane. Din nefericire pentru mine, celelalte două se întâmplă să fie Elara 
și Evangeline. Când intru cu picioarele târșâite în sală, ele se află deja la 
jumătatea bolului cu fructe. Elara de-abia își ridică ochii spre mine, însă 
căutătura urâtă a lui Evangeline e suficientă pentru ambele. Cu soarele care 
se reflectă în ținuta ei metalică, seamănă cu o stea orbitoare. 

— Ar trebui să mănânci repede, îmi sugerează regina, fără să-și ridice 
privirea. Lady Blonos nu tolerează întârzierile. 

Vizavi de mine, Evangeline duce o mână la gură și râde. 

— Încă iei lecţii de protocol? 

— Vrei să spui că tu nu iei? 

Inima îmi saltă de bucurie la gândul că nu va trebui să suport prezenţa ei 
la ore. 

— Perfect! adaug eu. 

Evangeline îmi aruncă un zâmbet batjocoritor, ignorând insulta mea. 

— Numai copiii iau lecţii de protocol. 

Spre surprinderea mea, regina îmi ia apărarea. 

— Lady Mareena a crescut în condiții deplorabile. Nu știe nimic despre 
lumea noastră, despre așteptările pe care trebuie să le împlinească acum. 
Sunt sigură că îi înţelegi nevoile, nu-i așa, Evangeline? 

Admonestarea e calmă, liniștită și amenințătoare. Lui Evangeline îi 
dispare zâmbetul de pe buze și încuviințează, neîndrăznind să se uite în 
ochii reginei. 

— Astăzi, prânzul de gală va avea loc pe Terasa de Cleștar, împreună cu 
doamnele care au participat la Turneul Reginelor şi cu mamele lor. Încercați 
să nu vă lăudați, adaugă Elara. 

Eu n-aş face niciodată asta. Pe de altă parte, Evangeline păleşte, 
echivalentul îmbujorării la roșii. 

— Încă sunt aici? mă trezesc eu că întreb. Chiar şi după ce... n-au fost 
alese? 

Elara încuviinţează. 

— Musafirii noștri vor sta aici timp de câteva săptămâni, pentru a-i onora 
cum se cuvine pe prinţ și pe logodnica lui. Nu vor pleca până ce nu va lua 
sfârșit Balul de Rămas-Bun. 

Inima îmi cade și se lovește de degetele de la picioare. Carevasăzică, vor 
mai urma seri precum cea de ieri, cu mulțimi curioase și mii de ochi. Vor 
pune și întrebări, asta e clar, întrebări la care va trebui să răspund. 


99 


— Minunat! 

— Și, după bal, plecăm odată cu ei, continuă Elara, răsucind cuțitul. Ne 
întoarcem în capitală. 

Capitala. Archeon. Știu că, la fiecare sfârșit de vară, familia regală se 
întoarce la Palatul Focului Alb. Diferența e că acum voi pleca împreună cu ei. 
Va trebui să plec, iar această lume pe care nu o pot înţelege va deveni 
singura mea realitate. Nu mă voi mai putea întoarce niciodată acasă. Stiai 
asta, îmi spun în gând, ai fost de acord cu asta. Însă nu înseamnă că nu mă 
doare. 

e 

Când ajung din nou pe coridor, Lucas mă zoreşte prin pasaj. În timp ce 
mergem, se întoarce spre mine și surâde. 

— Ai pepene pe faţă. 

— Firește că am, spun eu enervată, ștergându-mă la gură cu mâneca. 

— Lady Blonos e chiar aici, îmi explică el, gesticulând spre capătul 
culoarului. 

— Care e povestea ei? Poate să zboare sau să-și crească flori în urechi? 

Lucas intră în joc și își permite un mic zâmbet amuzat. 

— Nu chiar. E tămăduitoare. Acum, trebuie să știi că există două tipuri de 
tămăduitori: tămăduitorii de piele și tămăduitorii de sânge. Toţi cei din Casa 
Blonos sunt tămăduitori de sânge, ceea ce înseamnă că se pot vindeca pe ei 
înșiși. Aș putea s-o arunc de pe Reședința Soarelui, iar ea s-ar ridica și ar 
porni din loc vie și nevătămată. 

Mi-aș dori să testez asta, însă nu o spun cu voce tare. 

— N-am mai auzit până acum de tămăduitori de sânge. 

— Nici n-aveai cum s-auzi, de vreme ce lor nu li se permite să lupte în 
arene. Pur și simplu e inutil s-o facă. 

Vau! O altă categorie senzațională de argintii. 

— Așadar, dacă am, ăăă, un episod... 

Lucas devine serios, înțelegând ceea ce vreau să spun. 

— Ea va fi bine. Pe de altă parte, perdelele... 

— De asta mi-au dat-o mie. Fiindcă sunt periculoasă. 

Însă Lucas clatină din cap. 

— Lady Titanos, ţi-au dat-o din cauză că postura corpului tău e 
îngrozitoare și din cauză că mănânci ca un câine. Bess Blonos te va învăța 
cum să fii o doamnă, iar dacă îi dai foc de câteva ori, n-o să te învinuiască 
nimeni. 

Cum să fiu o doamnă... va fi un calvar. 

Lucas bate la ușă, făcându-mă să tresar. Ușa se deschide pe niște balamale 
silențioase și netede, scoțând la iveală o încăpere scăldată în lumina 
soarelui. 

— Mă voi întoarce să te iau pentru masa de prânz, mă informează el. 

Eu nu fac nicio mișcare, stând cu picioarele plantate în prag, însă Lucas 
mă împinge blând în camera groazei. 

Ușile se închid în urma mea, de data asta separându-mă de culoar și de 
toate lucrurile care ar putea să mă calmeze. Încăperea arată bine, dar e 
simplă, cu un perete întreg plin de ferestre. În rest e goală. Bâzâitul 
camerelor de supraveghere, al luminilor, al electricității e extrem de 
puternic aici și aproape că arde aerul din jurul meu cu energia lui. Sunt 
sigură că regina mă urmărește cu atenție, pregătită să râdă la încercările 
mele de a deveni o persoană decentă. 

— E cineva aici? întreb eu, așteptându-mă la un răspuns. 

Nimic. 

Traversez încăperea și mă îndrept spre multitudinea de ferestre care dau 
înspre curtea interioară. În loc să văd o altă grădină elegantă, sunt surprinsă 
să aflu că această fereastră nu dă deloc înspre afară, ci spre o uriașă sală 
albă. 

Podeaua se află la câteva etaje sub mine și e mărginită de o pistă de 
alergare. În mijloc, o invenţie bizară se mișcă şi se răsuceșşte, rotindu-se fără 
încetare cu niște brațe metalice întinse. Bărbaţi și femei, cu toţii în uniformă, 
se feresc de mașinăria rotitoare. Aceasta prinde viteză, răsucindu-se din ce 
în ce mai tare, până ce în calea ei nu mai rămân decât doi oameni. Aceștia 
sunt sprinteni, aplecându-se și ferindu-se cu eleganță și repeziciune. 
Dispozitivul accelerează cu fiecare pas făcut, până ce într-un final 
încetinește, oprindu-se de tot. Cei doi au învins-o. 

Probabil că e un soi de antrenament, pentru securitate sau pentru 
santinele. 

Însă când perechea de atletici care se antrenează se mută spre ţinta de 
trageri, îmi dau seama că nu sunt deloc de la securitate. Cele două siluete 
aruncă în aer mingi de foc de un roșu strălucitor, care detonează toate 
țintele ce se înalță și coboară. Toate aruncările sunt perfecte și, chiar și din 
acest loc, le recunosc chipurile amândurora. Ca/ și Maven. 

Carevasăzică, asta e ceea ce fac ei în timpul zilei. Nu învață să conducă, să 
fie regi sau chiar lorzi adevărați, ci se antrenează pentru război. Cal și Maven 
sunt creaturi mortale, soldaţi. Însă bătălia lor nu se desfășoară pe front, ci 
chiar aici, în palat, prin transmisiunile televizate, în inima tuturor supușilor. 
Ei vor conduce, nu doar prin drepturile dinastice, ci și prin atotputernicie. 

Forţă și putere. Este tot ceea ce argintiii respectă și e singurul lucru de care 
ei au nevoie pentru a ţine în sclavie restul populației. 

Evangeline e următoarea. Când ţintele zboară, ea aruncă un val de săgeți 
metalice ascuţite pentru a le doborti rând pe rând. Nu e de mirare că a râs de 
mine când a auzit că iau lecţii de protocol. În vreme ce eu sunt aici, învățând 
cum să mănânc adecvat, ea se antrenează să ucidă. 

— Lady Mareena, te bucuri de spectacol? cârâie o voce în spatele meu. 

Mă întorc, simțindu-mă puțin agitată. Ceea ce văd nu reușește câtuși de 
puțin să mă calmeze 

Lady Blonos e o priveliște oribilă și am nevoie de toate manierele din 
lume pentru a nu rămâne cu gura căscată. Tămâădquitoare de sânge, capabilă 
să se vindece pe ea însăşi. Acum înţeleg ce înseamnă asta. 

Probabil că are peste cincizeci de ani, e mai în vârstă decât mama, însă 
pielea ei e netedă și șocant de strânsă peste oase. Părul ei e de un alb 
perfect, dat pe spate cu pomadă, iar sprâncenele par paralizate într-o 
expresie permanentă de stupoare, arcuite pe fruntea ei lipsită de riduri. 
Totul la ea e bizar, de la buzele mult prea pline până la forma prea ascuţită și 
nefiresc de încovoiată a nasului. Numai ochii cenușii și profunzi exprimă o 
anumită vitalitate. Restul, îmi dau seama, e fa/s. Cumva, a putut să se vindece 
sau să se schimbe în această monstruozitate, într-o încercare de a arăta mai 
tânără, mai frumoasă, mai bine. 

— Îmi cer scuze, reușesc eu să îngaim, am intrat și nu erați... 

— Am remarcat, mi-o retează ea și simt că deja mă urăște. Stai ca un 
copac în toiul furtunii. 

Mă apucă de umeri și îi trage în spate, forțându-mă să adopt o poziţie 
dreaptă. 

— Numele meu e Bess Blonos și voi încerca să te transform într-o 
adevărată doamnă. Într-o bună zi, vei fi prinţesă şi nu te putem lăsa să te 
porți ca o sălbatică, nu-i așa? 

Sălbatică. Într-un acces de mânie, îmi vine s-o scuip între ochi. Dar ce m- 
ar costa acest gest? Ce-aș obține cu el Nu ar face decât să-i dea dreptate. Ba 
mai rău, îmi dau seama că am nevoie de ea. Antrenamentele ei mă vor ajuta 
să nu o dau în bară și, mult mai important, să rămân în viață. 

— Nu, răspund cu o voce firavă. Nu ne putem permite asta. 

e 

Trei ore și jumătate mai târziu, Blonos mă eliberează din ghearele ei și mă 
dă în grija lui Lucas. Mă doare spatele de la numeroasele lecţii de postură 
despre cum să stau, cum să mă ridic, cum să merg și inclusiv cum să dorm 
(pe spate, cu brațele întinse pe lângă corp, mereu nemișcată), însă asta nu e 

nimic prin comparație cu exerciţiile psihice la care m-a supus. Mi-a predat 
un șir nesfârșit de reguli care guvernează curtea și mi-a umplut capul cu 
informaţii despre nume, protocoale şi etichete. În ultimele câteva ore am 
beneficiat de un curs special, care conține absolut toate lucrurile pe care 
trebuie să le ştiu. Am început cât de cât să pricep ierarhia Înaltelor Case, însă 
sunt sigură că oricum o s-o dau în bară într-un fel sau altul. Suntem abia la 
începutul lecţiilor de protocol, însă acum pot măcar să particip la ceremonia 
aia tâmpită organizată de regină, având o vagă idee în privința 
comportamentului pe care trebuie să îl afișez. 

Terasa de Cleștar e relativ aproape; se găsește un etaj mai jos, în capătul 
coridorului, așa că nu am suficient timp la dispoziție ca să mă adun înainte 
să dau din nou piept cu Elara și Evangeline. De data asta, când trec de ușă, 
sunt întâmpinată de o briză rece și revigorantă. Sunt afară pentru prima 
dată de când am devenit Mareena, însă acum, cu aerul în plămâni și cu 
soarele pe chipul meu, mă simt de parcă aș fi Mare. Dacă închid ochii, pot să 
mă prefac că tot ceea ce s-a întâmplat n-a avut loc niciodată. Dara avut. 

Spre deosebire de clasa lui Blonos, Terasa de Cleștar e decorată și își 
merită cu prisosință numele. Un acoperiș de sticlă, susținut de coloane 
transparente, sculptate cu măiestrie, se întinde deasupra noastră, reflectând 
soarele într-un milion de culori ce se asortează cu veșmintele doamnelor. E 
un spectacol de o frumuseţe artificială, așa cum sunt toate celelalte lucruri 
din lumea argintiilor. 

Înainte să pot apuca să-mi trag sufletul, două fete se proțăpesc în fața 
mea. Zâmbetele lor sunt false și reci, la fel ca ochii. Judecând după culorile pe 
care le au rochiile lor (bleumarin și roșu, una, negru, cealaltă), îmi dau 
seama că ele aparțin Caselor Iral și Haven. Mătăsoși şi umbre, îmi amintesc, 
gândindu-mă la lecţiile lui Blonos legate de abilitățile diferitelor familii. 

— Lady Mareena, spun ele la unison, înclinând băţoase din cap. 

Eu procedez la fel, plecând capul așa cum m-a învăţat lady Blonos. 

— Eu sunt Sonya din Casa lral, se prezintă prima, ridicând bărbia 
mândră. 

Mișcările îi sunt agile și sinuoase, ca ale unei feline. Mătăsoșii sunt 
sprinteni și tăcuţi, înzestrați cu reflexe excelente și cu un echilibru perfect. 

— Eu sunt Elane din Casa Haven, adaugă cealaltă, aproape șoptit. 

Prin comparaţie cu Sonya, care are părul negru și tenul măsliniu, Elane e 
palidă, cu un păr roșu strălucitor. Lumina săltăreață îi învăluie pielea într-o 
aureolă perfectă, făcând-o să aibă un ten fără cusur. Umbrele pot distorsiona 
lumina. 

— Voiam să-ți urăm bun venit! 

Așa o fi, însă zâmbetele lor forțate și ochii îngustați nu par deloc 
prietenoși. 

— Vă mulțumesc! Sunteţi foarte amabile! 

Îmi dreg vocea, încercând să scap de emotii, însă fetele nu ratează acest 
moment stânjenitor și fac schimb de priviri. 

— Aţi participat și voi la Turneul Reginelor? întreb eu repede, încercând 
să le distrag atenţia de la îngrozitoarele mele maniere în societate. 

Se pare că asta nu face decât să le înfurie. Sonya își încrucișează braţele, 
scoțând la iveală niște unghii ascuţite, de culoarea fierului. 

— Am participat. Evident, nu am fost atât de norocoase ca tine sau 
Evangeline. 

— Scuze... spun eu, înainte să mă pot opri. Mareena nu și-ar cere scuze. 
Vreau să zic, știți că n-am avut nicio intenţie să... 

— Intenţiile tale rămân de văzut, toarce Sonya, semănând din ce în ce mai 
tare cu o pisică. 

Când se întoarce, pocnind din degete astfel încât unghiile i se izbesc una 
de alta, eu tresar speriată. 

— Bunico, vino să faci cunoștință cu lady Mareena! 

Bunico. Aproape că răsuflu ușurată, așteptându-mă ca o bătrânică 
amabilă să vină legănându-se spre mine și să mă salveze de scorpiile astea. 
Însă mă înşel amarnic. 

În locul unei babe stafidite, apare o formidabilă femeie care pare 
plămădită din oţel. La fel ca Sonya, are tenul de culoarea cafelei și părul 
negru, cu toate că al ei e înspicat cu şuviţe albe. În pofida vârstei, ochii ei 
căprui sunt plini de viaţă. 

— Lady Mareena, dânsa este bunica mea, lady Ara, căpetenia Casei Iral, 
îmi explică Sonya, cu un zâmbet arogant. 

Femeia în vârstă mă studiază cu atenţie, iar privirea ei pătrunzătoare e 
mai rea decât toate camerele de supraveghere la un loc. 

— Poate că o cunoști sub numele de Pantera? 

— Pantera? Nu cred că... 

Dar Sonya continuă să vorbească, bucurându-se să vadă cum mă frământ. 

— În urmă cu mulţi ani, când războiul a devenit din ce în ce mai lent, 
agenţii secreți au devenit mai importanți decât soldaţii. Pantera a fost cea 
mai bună dintre ei. 

Un spion. Mă aflu laţă-n față cu un spion. 

Forțez un zâmbet, chiar dacă e doar pentru a încerca să-mi ascund teama. 
Palmele încep să-mi transpire și sper că nu sunt nevoită să dau mâna cu 
cineva. 

— E o adevărată plăcere să vă cunosc, milady. 

Ara pur și simplu încuviințează cu o mișcare a capului. 

— Mareena, l-am cunoscut pe tatăl tău. Și pe mama ta. 

— Mi-e tare dor de ei, răspund eu, pentru a o aduce la sentimente mai 
bune. 

Însă Pantera înclină capul într-o parte, privindu-mă perplex. Preţ de o 
secundă pot să văd miile de secrete, câștigate cu greu în umbrele războiului, 
reflectându-se în ochii ei. 

— Ți-i amintești? întreabă ea, testându-mi minciuna. 

Rămân fără voce, însă trebuie să continui să vorbesc, să continui să mint. 

— Nu, nu mi-i amintesc, dar îmi este dor să am și eu părinți. 

Mama și tata îmi apar brusc în minte, însă îi alung imediat. Trecutul meu 
roșu e ultimul lucru la care ar trebui să mă gândesc. 

— Mi-aș dori ca ei să fi fost alături de mine, pentru a mă ajuta să înțeleg 
toate astea. 

— Hmm, face ea, studiindu-mă din nou. 

Suspiciunea ei mă face să-mi doresc să sar de la balcon. 

— Tatăl tău avea ochii albaștri, la fel și mama ta. 

Și ochii mei sunt căprui. 

— Sunt diferită în multe alte feluri, iar pe majoritatea nici măcar nu le 
înţeleg, e tot ceea ce reușesc să spun, sperând că explicaţia va fi suficientă. 

Pentru prima dată, vocea reginei e salvarea mea. 

— Doamnelor, ce-ar fi să luăm loc? spune ea, vorbind peste toată lumea. 

Nu aștept altă ocazie și mă îndepărtez de Ara, de Sonya și de Elaine cea 
tăcută, pentru a mă așeza într-un loc în care pot răsufla ușurată. 

e 

În timpul lecţiilor încep să mă calmez din nou. M-am adresat tuturor cum 
se cuvine și am vorbit atât cât a trebuit, așa cum am fost învățată. Evangeline 
a vorbit suficient pentru amândouă, onorându-le pe doamnele prezente cu 
„iubirea ei necondiționată” pentru Cal și cu onoarea pe care a simţit-o când a 
fost aleasă. M-am gândit că fetele de la Turneul Reginelor aveau să se alieze 
și să o omoare, însă n-au făcut-o, spre iritarea mea. Se pare că numai Sonyei 
și bunicii ei le-a păsat că eram acolo, cu toate că nu au insistat cu 
interogatoriul lor. Însă cu siguranță o vor face la un moment dat. 

Când Maven își face apariția, sunt atât de mândră de supraviețuirea mea 
la prânzul de gală, încât prezența lui nici măcar nu mă scoate din sărite. De 
fapt, mă simt ciudat de ușurată și mă străduiesc să fiu mai puţin rece. El 
rânjește și se apropie de mine cu câțiva pași mari. 

— Încă eşti în viaţă? mă întreabă el. 

Prin comparație cu reprezentantele familiei ral, el seamănă cu un căţeluș 
prietenos. Nu mă pot abţine să nu zâmbesc. 

— Ar trebui s-o trimiţi pe lady Iral înapoi în Ținutul Lacurilor. O să-i facă 
pe lacuștri să capituleze în mai puţin de-o săptămână. 

Maven face eforturi să râdă, însă e un râs găunos. 

— Femeia aia e ca o halebardă. Se pare că nu înțelege că nu mai are nicio 
treabă cu războiul. Te-a luat la întrebări? 

— A fost mai degrabă un interogatoriu. Cred că e mânioasă din cauză c- 
am bătut-o pe nepoată-sa. 

Observ un licăr de teamă în ochii săi și înțeleg. Dacă Pantera începe să-și 
bage nasul în trecutul meu... 

— N-ar trebui să te inoportuneze în felul acesta, murmură el. Am să-i 
povestesc mamei și-o să aibă ea grijă de problema cu care te confrunți. 

Chiar dacă nu-mi doresc să am parte de ajutorul său, nu văd nicio altă 
soluţie. O femeie ca Ara ar putea să depisteze cu ușurință hibele din 
povestea mea, iar atunci chiar că voi fi terminată. 

— Îţi mulțumesc. Mi-ar fi... mi-ar fi de mare ajutor. 

Maven nu mai e îmbrăcat în uniformă, ci în niște veșminte practice și 
simple. Mă linişteşte întrucâtva să văd că măcar cineva arată atât de 
neceremonios. Însă nu trebuie să permit ca vreun lucru care are legătură cu 
el să mă consoleze. Maven e unul dintre ei. Nu pot uita asta. 

— Ai terminat pe ziua de azi? întreabă el, transformându-și expresia 
serioasă într-o încercare de zâmbet. Dacă vrei, pot să-ți arăt împrejurimile. 

— Nu. 

Cuvântul iese prea repede, iar zâmbetul îi dispare de pe chip. Încruntarea 
sa mă neliniștește la fel de tare ca zâmbetul. 

— Urmează lecţiile, adaug eu, sperând să ușurez lovitura. 

Nu prea înțeleg de ce-mi pasă de sentimentele lui. 

— Mama ta adoră programele pe care le face. 

Maven încuviințează, simțindu-se puţin mai bine. 

— Ai dreptate. Ei bine, nu te mai rețin. 

Mă ia delicat de mână. Răceala pe care am simțţit-o înainte pe pielea lui a 
dispărut, fiind înlocuită de o căldură încântătoare. Înainte să-mi pot retrage 
mâna, el se răsucește pe călcâie și mă lasă acolo singură. 

Lucas îmi acordă câteva clipe pentru a mă aduna, înainte să remarce: 

— Ştii, am ajunge acolo mult mai repede dacă te-ai misca. 

— Lucas, tacă-ţi fleanca! 

TREISPREZECE 


Următorul instructor mă așteaptă într-o încăpere plină de sus până jos cu 
mai multe cărți decât am văzut vreodată, cu mai multe cărți decât am crezut 
vreodată că există. Acestea par vechi şi nepreţuite. În pofida aversiunii mele 
față de școală și de orice fel de cărți, mă simt oarecum atrasă de ele. Însă 
titlurile și paginile sunt scrise într-o limbă pe care n-o înțeleg, un amalgam 
de simboluri pe care n-aș reuși niciodată să le descifrez. 

La fel de mult mă intrigă și hărţile care se întind de-a lungul peretelui, 
hărţi ale regatului și ale altor ţinuturi, vechi şi noi. Înrămată pe peretele 
îndepărtat, în spatele unui panou din sticlă, se află o hartă imensă, colorată, 
formată din bucăți de hârtie îmbinate. Aceasta mă depășește de cel puțin 
două ori în înălțime și domină încăperea. Decolorată și ruptă pe alocuri, 
înfățișează linii roșii și coaste albastre, păduri verzi și orașe galbene. Aceasta 
este lumea veche, lumea de dinainte, cu nume vechi și delimitări vechi, care 
acum nu ne mai sunt de niciun folos. 

— E straniu să privesc lumea care a existat cândva, comentează 
instructorul, care apare dintre stivele de cărți. 

Roba sa galbenă, pătată și decolorată de vreme, îl face să semene cu o 
bucată de hârtie în formă umană. 

— Poţi găsi locul în care ne aflăm? 

Simpla dimensiune a hărții îmi pune un nod în gât, dar, la fel ca toate 
celelalte, sunt sigură că și întrebarea asta e un test. 

— Pot să-ncerc. 

Norta e în nord-est. Pilonii sunt pe Râul Capitalei, care se varsă în mare. 
După câteva minute de căutări chinuite, găsesc în cele din urmă râul și 
pârâul din apropierea satului meu. 

— Aici, spun eu, indicând un punct dinspre nord, unde presupun că se 
află Cetatea Soarelui. 

EI încuviinţează, fericit să afle că nu sunt chiar așa de netoată. 

— Mai recunoşti ceva? 

Însă, la fel ca în cazul cărților, harta e scrisă într-o limbă necunoscută. 

— Nu pot s-o citesc. 

— Nu te-am întrebat dacă poți s-o citeşti, îmi răspunde el pe un ton 
amabil. În plus, cuvintele pot minți. Priveşte dincolo de ele. 

Ridicând din umeri, îmi întorc din nou privirea spre hartă. N-am fost 


niciodată o elevă bună la şcoală, iar acest bărbat va afla cât de curând acest 

lucru. Însă, spre surprinderea mea, îmi place acest joc - să cercetez harta, să 
caut trăsături pe care le recunosc. 

— Acesta ar putea fi Golful Portuar, murmur într-un târziu, încercuind 
zona din jurul unui promontoriu sub formă de cârlig. 

— Corect, spune el, arborând un zâmbet. 

Ridurile din jurul ochilor săi se adâncesc odată cu acest gest, arătându-i 
vârsta. 

— Acesta e Delphie acum, adaugă el, întinzând degetul spre un oraș din 
sud. Şi Archeonul e aici. 

Îşi pune degetul deasupra Râului Capitalei, la câţiva kilometri mai spre 
nord, pe ceea ce pare a fi cel mai mare oraș de pe hartă, din întreaga țară a 
lumii de dinainte. Ruinele. Am auzit numele, în șoaptele copiilor mai mari și 
la fratele meu, Shade. Orașul de Cenusă, Dărâmăturile, aşa îl numea el. Mă 
străbate un fior pe șira spinării la gândul unui asemenea loc, încă acoperit 
de fum și de umbre din pricina unui război care a avut loc acum mai bine de 
o mie de ani. Oare această lume va ajunge la fel, dacă războiul nostru nu ia 
sfârși? 

Instructorul face câțiva pași înapoi pentru a mă lăsa să gândesc. Are un 
mod foarte bizar de a preda; probabil că se va sfârși cu un joc de patru ore în 
care eu mă voi holba la un perete. 

Dar, deodată, sunt foarte conștientă de bâzâitul din această încăpere. Sau, 
mai degrabă, de /ipsa lui. Pe tot parcursul zilei am simțit greutatea electrică 
a camerelor de supraveghere, atât de mult, încât am renunţat s-o mai 
remarc. Până acum, când n-o simt deloc. A dispărut. Încă pot să simt luminile 
cum pulsează, însă nu există nicio cameră de supraveghere. Nicio pereche de 
ochi. Elara nu poate să mă vadă aici. 

— De ce nu ne urmărește nimeni? 

EI pur și simplu clipește. 

— Carevasăzică, există o diferență, murmură el. 

Nu știu la ce se referă și asta mă înfurie. 

— Dece 

— Mare, eu sunt aici ca să te-nvăţ trecutul, ca să te-nvăț cum să fii 
argintie și cum să fii, ah, utilă, îmi spune el, expresia devenindu-i brusc 
serioasă. 

Sunt confuză. Simt cum mă străbate un fior de teamă. 

— Mă cheamă Mareena. 

Însă el nu face decât să dea nepăsător din mână, alungând vorbele mele 
neconvingătoare. 

— De asemenea, încerc să te fac să-nțelegi cum de-ai ajuns așa și cum 
funcționează puterile tale. 

— Puterile mele sunt așa deoarece... deoarece sunt argintie. Puterile 
părinților mei s-au amestecat - tatăl meu a fost distrugător și mama 
furtunară. 

Mă bâlbâi cu explicația pe care mi-a născocit-o Elara, încercând să-l fac să 
priceapă. 

— Domnule, eu sunt o argintie. 

Spre oroarea mea, el clatină din cap. 

— Ba nu, nu ești, Mare Barrow, şi nu trebuie să uiţi niciodată asta. 

Știe. Sunt terminată. S-a dus totul de râpă. Ar trebui să-l rog, să-l implor 
să-mi păstreze secretul, însă cuvintele îmi rămân blocate în gât. Sfârșitul 
bate la ușă și eu nici măcar nu pot deschide gura pentru a-l opri. 

— Nu e necesar, continuă el, observându-mi teama. Nu plănuiesc să 
alertez pe nimeni în legătură cu moștenirea ta. 

Ușurarea pe care o simt e de scurtă durată și se transformă într-un alt tip 
de teamă. 

— De ce? Ce vreţi de la mine? 

— În primul rând, sunt un om curios. lar când ai intrat în Turneul 
Reginelor în rolul unei servitoare roșii și ai ieșit drept o argintie de viță 
nobilă, trebuie să recunosc că am fost destul de curios. 

— De aceea nu există nicio cameră de supraveghere aici? 

Mă zbârlesc, îndepărtându-mă de el. Îmi încleştez pumnii și mi-aș dori ca 
fulgerele să vină și să mă protejeze de acest om. 

— Așadar, nu există nicio înregistrare a examinării pe care mi-o faceţi? 

— Nu există camere de supraveghere aici, întrucât eu am puterea de a le 
opri. 

Speranţa se aprinde brusc în mine, precum lumina în întuneric. 

— Care e puterea dumneavoastră? îl întreb, cu glas tremurat. 

Poate că e la fel ca mine. 

— Mare, când un argintiu spune „putere” se referă, de fapt, la măreție, la 
forță. Pe de altă parte, „capacitate” se referă la toate lucrușoarele prostești 
pe care noi le putem face. 

Lucrușoare prostești. Cum ar fi să rupi un om în două sau să-l îneci în 
scuarul orașului. 

— Mă refer la faptul că sora mea a fost cândva regină, iar acest lucru încă 
mai contează pe-aici. 

— Lady Blonos nu m-a învăţat asta. 

EI chicotește. 

— Asta din cauză că lady Blonos te învață prostii. Eu n-aş face niciodată 
asta. 

— Așadar, dacă regina era sora dumneavoastră, asta înseamnă că 
sunteți... 

— Julian Jacos, la dispoziția dumneavoastră. 

Se înclină într-o plecăciune adâncă, extrem de comică. 

— Căpetenia Casei Jacos, moștenitorul a nimic altceva decât niscaiva cărți 
vechi. Sora mea a fost răposata regină Coriane, iar prințul Tiberias al 
Șaptelea, sau, așa cum îl numim noi, Cal, e nepotul meu. 

Acum, că a spus-o, văd asemănările. Coloritul lui Cal e al tatălui său, însă 
expresia senină, căldura din ochii săi - pe acelea sigur le-a moștenit de la 
mama sa. 

— Așadar, nu aveți de gând să mă transformați într-un soi de experiment 
științific pentru regină? îl întreb, încă precaută. 

În loc să pară jignit, pe Julian îl apucă râsul. 

— Draga mea, regina nu-și dorește nimic altceva decât să dispari. Să 
descopere ce ești și să te ajute să înţelegi asta sunt u/time/e lucruri pe care 
ea și le dorește. 

— Dar aveți oricum de gând s-o faceţi? 

Văd o strălucire în ochii săi, ceva ce seamănă cu furia. 

— Regina nu e atât de influentă pe cât și-ar dori ea să crezi. Eu vreau să 
știu ce anume eşti și sunt convins că și tu vrei asta. 

Pe cât de înspăimântată eram acum câteva clipe, pe atât de curioasă sunt 
acum. 

— Da, vreau. 

— Așa ziceam și eu, comentează el, zâmbindu-mi pe deasupra unui teanc 
de cărţi. Îmi pare rău să-ţi spun că trebuie să fac şi ceea ce mi s-a cerut, ca să 
te pregătesc pentru ziua în care vei face un pas înainte. 

Rămân cu gura căscată, aducându-mi aminte de ceea ce mi-a explicat Cal 
în sala tronului. Va fi eroina lor. O argintie crescută drept roșie. 

— Vor să mă folosească pentru a opri o revoltă. Într-un fel sau altul. 

— Da, dragul meu cumnat și regina lui cred că tu poţi face asta, dacă te 
folosesc cum trebuie. 

Fiecare cuvânt e înțesat de amărăciune. 

— E o idee stupidă și imposibilă. Nu voi putea face nimic, iar apoi... 

Fraza rămâne în aer. Apoi mă vor omori. 

Julian îmi urmează șirul gândurilor. 

— Mare, te înșeli. Tu nu înţelegi puterea care sălășluiește în tine, nu 
înţelegi câte lucruri ai putea manipula. 

Îşi uneşte palmele la spate, într-o poziţie bizară. 

— Garda Stacojie e prea radicală pentru cei mai mulți oameni, prea 
drastică și inovativă. Tu, în schimb, reprezinți ideea unei schimbări graduale 
și echilibrate, în care oamenii pot avea încredere. Ești flacăra lentă care va 
înăbuși o revoltă cu câteva discursuri și zâmbete. Tu le poţi vorbi roșiilor, le 
poți spune cât de nobili, cât de binevoitori, cât de drepti sunt regele și 
argintiii săi. Îi poţi convinge pe oameni să se întoarcă înapoi în lanţurile lor. 
Până și argintiii care contestă puterea regelui, până și cei care se îndoiesc 
pot fi convinși de tine. lar lumea va rămâne la fel. 

Spre surprinderea mea, Julian pare descurajat de această perspectivă. În 
lipsa camerelor bâzâitoare, uit de bunele maniere și îmi permit să rânjesc. 

— Şi dumneavoastră nu vreți asta? Sunteţi un argintiu, ar trebui să urâfi 
Garda Stacojie - și pe mine. 

— Să spunem că toți argintiii sunt diabolici e la fel de greșit ca atunci 
când spunem că toţi roșiii sunt inferiori, comentează el pe un ton grav. Ceea 
ce vă fac oamenii mei ție și semenilor tăi e extrem de inuman. E profund 
nedrept să vă asuprească, să vă țină închiși într-un ciclu nesfârșit de foamete 
și moarte, doar pentru că vă considerăm diferiți de noi? Nu e normal. Şi așa 
cum ți-ar putea spune orice student la istorie, acest lucru nu se va sfârși 
prea bine. 

— Însă noi suntem diferiţi. 

O singură zi petrecută în această lume m-a învățat asta. 

— Nu suntem egali. 

Julian se pleoștește, sfredelindu-mă cu privirea. 

— Am în fața mea o dovadă clară a faptului că te-nșeli. 

Julian, ai în fața ta o ciudățenie. 

— Mare, vrei, te rog, să-mi permiţi să-ți dovedesc că te-nșeli? 

— Şi la ce-o să ne folosească asta? Nu va schimba cu nimic lucrurile. 

Julia oftează exasperat. Își trece o mână prin părul său castaniu, care a 
început să se rărească. 

— Vreme de sute de ani, argintiii au mers pe acest pământ ca niște zei, iar 
roșiii au fost sclavii lor, până ce ai; apărut tu. Dacă asta nu e o schimbare, 
atunci nu ştiu ce e. 

EI mă poate ajuta să supraviețuiesc. Ba chiar şi mai bine, s-ar putea să mă 
poată ajuta să trăiesc. 

— Aşadar, ce vrei să facem? îl întreb. 

e 

Zilele mele intră într-un ritm, urmând mereu același program. Protocolul 

dimineața, lecțiile după-amiaza; între ele, Elara mă plimbă pe la toate 


111 


prânzurile și cinele de gală. Pantera și Sonya încă par suspicioase în ceea ce 
mă privește, însă nu mi s-au mai adresat de la banchetul organizat pe Terasa 
de Cleștar. Se pare că intervenția lui Maven a fost de folos, chiar dacă îmi 
displace să recunosc asta. 

La următoarea adunare, de data aceasta în sala de mese personală a 
reginei, familia Iral mă ignoră cu desăvârşire. În pofida lecţiilor de protocol, 
prânzul de gală e în continuare copleșitor în timp ce încerc să-mi amintesc 
ce am învățat. Osanos, acvatici, albastru și verde. Welle, verdieni, verde și 
auriu. Lerolan, ruinători, portocaliu și roșu. Rhambos și Tyros, și Nomus, și 
ral şi multe altele. N-am să înţeleg niciodată cum reușesc oamenii să țină 
pasul cu ele. 

Ca de obicei, sunt așezată lângă Evangeline. Sunt dureros de conștientă de 
numeroasele ustensile metalice de pe masă, de toate armele letale care se 
află în mâna nemiloasă a lui Evangeline. De fiecare dată când ia cuțitul 
pentru a-și tăia mâncarea, corpul mi se încordează, așteptând lovitura de 
grație. Ca de obicei, Elara știe ce gândesc, însă își vede în continuare de 
farfuria ei, cu zâmbetul pe buze. Faptul că îi face plăcere să ia parte la 
războiul nostru tăcut este, probabil, un lucru mai rău decât tortura lui 
Evangeline. 

— Așadar, vă place la Reședința Soarelui, lady Titanos? mă întreabă fata 
care se află în fața mea - Afara, Casa Viper, verde și negru. Animosa care a 
omorât porumbeii. Îmi imaginez că e o nimica toată prin comparaţie cu... 
satul în care ați locuit înainte. 

Pronunţă cuvântul sat de parcă ar fi un blestem și nu pot să nu remarc 
zâmbetul ei arogant. 

Celelalte doamne râd împreună cu ea și câteva șușotesc între ele, 
scandalizate. 

Îmi ia un minut să-i răspund, având în vedere că mă străduiesc din 
răsputeri să nu mă pierd cu firea. 

— Reşedinţa și Cetatea Soarelui sunt foarte diferite de locurile cu care 
sunt obișnuită, spun eu pe un ton înţepat. 

— Evident, comentează o altă femeie, aplecându-se pentru a se alătura 
conversațţiei. 

O femeie din Casa Welle, judecând după tunica ei în nuanţe de verde și 
auriu. 

— Am făcut odată un tur prin Valea Capitalei și trebuie să recunosc că 
satele roșiilor sunt pur și simplu deplorabile. Nici măcar nu au drumuri 
bune. 

De-abia avem cu ce să ne hrănim, darămite să asfaltăm străzi. Maxilarele 
mi se încleştează până ce simt că dinții mai au puţin și mi se sparg. Încerc să 
zâmbesc, dar, în schimb, sfârșesc prin a face o grimasă, în timp ce doamnele 
aprobă ceea ce s-a spus adineauri. 

— Cât despre roșii, păi, presupun că nu se pot descurca mai bine cu ceea 
ce au, continuă femeia Welle, încrețindu-și nasul la acest gând. Sunt născuți 
pentru o asemenea viaţă. 

— Nu e vina noastră că ei s-au născut ca să slujească, comentează cu 
dezinvoltură o fată Rhambos, îmbrăcată într-o ținută maronie, de parcă ar 
vorbi despre vreme sau despre mâncare. E în natura lor. 

Simt cum mă cuprinde furia, însă o singură privire din partea reginei îmi 
spune că ar fi mai bine să stau în banca mea. În schimb, trebuie să-mi fac 
treaba. Trebuie să mint. 

— Așa e, mă trezesc eu spunând. 

Pe sub masă, mâinile mi se încleștează și mă gândesc că inima s-ar putea 
să mi se sfâșie. 

Deasupra mesei, doamnele ascultă cu atenţie. Multe dintre ele zâmbesc, 
altele încuviinţează în timp ce eu reafirm convingerile lor groaznice cu 
privire la oamenii mei. Chipurile lor mă fac să vreau să urlu. 

— Desigur, continui eu, neputând să mă opresc. Să fii constrâns să duci o 
asemenea viață, fără niciun răgaz, nicio păsuire și nicio șansă de scăpare, ar 
face pe oricine sclav. 

Puținele zâmbete dispar, transformându-se în uluire. 

— Lady Titanos va avea cei mai buni tutori și va primi tot ajutorul 
necesar pentru a se adapta cât mai bine la această nouă viaţă, intervine 
repede Elara. A început deja lecţiile cu lady Blonos. 

Doamnele murmură aprobator, în timp ce fetele își dau ochii peste cap. E 
suficient timp pentru a-mi reveni, pentru a-mi recăpăta stăpânirea de sine 
de care am nevoie pentru a supraviețui acestei mese. 

— Ce are de gând să facă Maiestatea Sa Regele în privința rebelilor? 
întreabă o femeie, vocea ei răgușită reducând la tăcere toată masa și 
făcându-mă să fiu atentă. 

Toate capetele se întorc spre femeia în uniformă militară. Mai sunt câteva 
doamne care poartă uniforme, însă a ei strălucește datorită numeroaselor 
medalii și decoraţii. Cicatricea urâtă care îi străbate chipul pistruiat îmi dă 
de înțeles că e posibil ca ea să le fi câștigat cu adevărat. Aici, la palat, e ușor 
să uiţi că există un război în desfășurare, însă privirea ei hăituită spune că 
nu va uita, că nu poate uita. 

Regina Elara își pune lingura jos cu o eleganţă exersată și cu un zâmbet la 
fel de exersat. 

— Doamnă colonel Macanthos, ar fi o exagerare să-i numim rebeli... 

— Şi acela e singurul atac pe care l-au recunoscut! ripostează doamna 
colonel, întrerupând-o pe regină. Cum rămâne cu explozia din Golful Portuar 
sau cu aerodromul din Delphie, că tot veni vorba? Trei aeronave distruse și 
încă două furate de la una din bazele noastre! 

Fac ochii mari și nu pot să nu icnesc a mirare împreună cu celelalte 
doamne. $i mai multe atacuri Dar în vreme ce doamnele par înspăimântate, 
cu mâinile duse la gură, eu trebuie să mă lupt cu nevoia de a zâmbi. Farley a 
fost destul de ocupată. 

— Doamnă colonel, sunteţi cumva inginer? întreabă Elara cu voce 
ascuţită, rece și răspicată, însă nu-i permite lui Macanthos nici măcar să 
clatine din cap. Atunci, nu aveţi cum să-nţelegeți că o scurgere de gaze în 
Golf e de vină pentru acea explozie. Și vă rog să-mi amintiţi, sunteți cumva 
comandantul vreunor trupe aeriene? A, nu, vă cer scuze, sunteți specializată 
în forțele terestre. Incidentul de la aerodrom a fost un exercițiu de 
antrenament supravegheat de însuși generalul lord Laris. A fost personal la 
Maiestatea Sa Regele și l-a asigurat că baza Delphie e cât se poate de sigură. 

Într-o luptă corp la corp, Macanthos probabil c-ar putea s-o nimicească pe 
Elara cu mâinile goale. Dar, în schimb, Elara a făcut-o fărâmițe pe doamna 
colonel numai prin cuvinte. Și nici măcar n-a terminat. Conversaţia cu Julian 
răsună în mintea mea - cuvintele pot minţi. 

— Scopul lor e să facă rău cetățenilor nevinovaţi, atât argintiilor, cât și 
roșiilor, pentru a semăna teamă și isterie. Ei sunt mici, înfrânați, lași și se 
ascund de dreptatea soțului meu. Să numim fiecare potrivnicie și 
neînțelegere din regat opera unor asemenea răufăcători nu face decât să 
perpetueze eforturile lor de a ne teroriza pe noi, ceilalți. Nu le oferiţi 
satisfacție acelor monștri. 

Câteva doamne de la masă aplaudă și încuviințează, aprobând această 
minciună colosală a reginei. Evangeline li se alătură, iar acțiunea se 
împrăștie cu repeziciune, până ce numai eu și doamna colonel rămânem 
tăcute. Îmi dau seama că nu crede nicio iotă din discursul anterior, însă nu 
se cuvine să o faci pe regină mincinoasă. Nu aici, nu în arena ei. 

Oricât mi-aș dori să stau potolită, știu că nu pot. Sunt Mareena, nu Mare, 
şi trebuie să-mi susţin regina și cuvintele ei mizerabile. Îmi ridic mâinile, 
aplaudând minciuna Elarei, în timp ce doamna colonel își coboară capul. 

Deși sunt mereu înconjurată de servitori și argintii, singurătatea începe 
să se facă simțită. Nu prea mai apuc să-l văd pe Cal, din cauza programului 
său plin de antrenamente, însă el apucă să iasă din Reședință, ducându-se să 
se adreseze trupelor de la o bază apropiată sau să-și însoțească tatăl într-o 
misiune diplomatică. Bănuiesc că l-aș putea căuta pe Maven, cu ochii săi 
albaștri și cu jumătatea de zâmbet, însă tot sunt suspicioasă în privinţa lui. 
Din fericire, nu suntem niciodată lăsați cu adevărat singuri. E o tradiție 
absurdă de la curte să împiedici băieţii și fetele să fie tentati, aşa cum ar 
spune lady Blonos, însă mă îndoiesc că acest lucru ar fi vreodată valabil și în 
cazul meu. 

Sinceră să fiu, uneori uit că într-o zi va trebui să mă căsătoresc cu el. 
Ideea că Maven va fi soțul meu nu pare deloc reală. Nici măcar nu suntem 
prieteni, darămite parteneri. Oricât de amabil ar fi, instinctele mele îmi spun 
să nu-i întorc spatele fiului Elarei, căci în mod sigur el ascunde ceva. Însă ce 
anume e acel lucru, habar nu am. 

Învățăturile lui Julian fac ca totul să fie mai ușor de suportat; educaţia de 
care odată mă feream e acum un punct de lumină în marea întunericului 
care mă înconjoară. Fără camerele de supraveghere și fără ochii iscoditori ai 
Elarei, putem să ne petrecem timpul descoperind ceea ce sunt cu adevărat. 
Însă procesul e lent şi ne frustrează pe amândoi. 

— Cred că știu care e problema ta, îmi spune Julian la sfârșitul primei 
mele săptămâni. 

Mă aflu la câţiva metri de el, cu braţele întinse, arătând, din nou, 
caraghios. La picioarele mele se află un dispozitiv electric bizar, care din 
când în când împroașcă scântei. Julian vrea să îl exploatez, să îl folosesc, dar, 
din nou, am eșuat în a produce fulgerele care m-au băgat în toată 
încurcătura asta. 

— Poate că trebuie să mă aflu într-un pericol de moarte, pufăi eu. Oare 
să-l rugăm pe Lucas să ne-mprumute pistolul său? 

De obicei, Julian râde la glumele mele, însă acum e prea adâncit în 
gândurile sale. 

— Eşti ca un copil, spune el într-un târziu. 

Strâmb din nas la această insultă, însă el continuă liniștit, fără să mă bage 
în seamă. 

— Așa sunt copiii la început, când nu se pot controla. Puterile lor apar în 
momente de stres sau teamă, până când învață să-și exploateze acele emoții 
și să le folosească în avantajul lor. Există un declanșator și tu trebuie să-l 
găsești pe-al tău. 

Îmi aduc aminte cum m-am simţit în Grădina Spiralată, căzând spre ceea 
ce credeam că era o moarte sigură. Însă atunci când m-am lovit de scutul de 
fulgere, prin venele mele n-a curs teamă, ci pace. Stiam că sfârșitul sosise și 
acceptam că nu puteam face nimic pentru a-l opri - mă lăsam dusă. 

— Cel puţin merită o-ncercare, mă îndeamnă Julian. 

Oftând, mă întorc din nou cu fața la perete. Julian a instalat niște rafturi 
din piatră, toate goale, desigur, astfel încât să pot ţinti spre ceva anume. Cu 
coada ochiului îl văd cum face câțiva pași înapoi, fără să mă scape din ochi. 

Relaxează-te. Lasă-te dusă, şopteşte vocea din capul meu. Închid ochii 
lent în timp ce mă concentrez, lăsând gândurile să se risipească, astfel încât 
mintea mea să se poată întinde spre electricitatea pe care tânjește s-o atingă. 
Fluxul de energie, viu pe sub pielea mea, mă cuprinde din nou, până ce cântă 
în fiecare mușchi și în fiecare nerv. De obicei, acolo e locul în care se oprește, 
exact la limita senzaţiei, dar nu şi de data asta. În loc să încerc să mă ţin de 
el, să mă împing în această forță, mă las dusă. Și alunec în ceva ce nu pot 
explica, într-o senzaţie care e totul și nimic, lumină și întuneric, cald și frig, 
viu și mort. Curând, puterea e singurul lucru la care mă gândesc și care 
înlătură toate fantomele și amintirile mele. Inclusiv Julian și cărțile încetează 
să mai existe. Mintea mea e limpede, un hău întunecat în care domnește o 
forță surprinzătoare. Acum, când împung această senzație, ea nu dispare, ci 
se mişcă înlăuntrul meu, din cap până-n picioare. În stânga mea, Julian 
scoate un strigăt de uimire. 

Deschid ochii și văd scântei purpurii și albe sărind din dispozitiv spre 
degetele mele, precum electricitatea dintre două fire. 

Pentru prima dată, Julian a rămas fără grai. La fel ca mine. 

Nu vreau să mă mișc, temându-mă că orice schimbare, oricât de mică ar 
fi, ar putea face fulgerul să dispară. Însă nu scade în intensitate. Rămâne, 
sărind și răsucindu-se în mâna mea precum o pisicuță cu un ghem de lână. 
Pare inofensiv, însă îmi aduc aminte ce anume aproape că i-am făcut lui 
Evangeline. Această putere poate provoca distrugeri, dacă îi permit. 

— Încearcă să-l mişti, şopteşte Julian, care mă urmăreşte emoţionat, cu 
ochii mari. 

Ceva îmi spune că acest fulger îmi va asculta dorințele. E o parte din mine, 
o parte din sufletul meu, viu în această lume. 

Strâng mâna pumn, iar scânteile reacționează la mușchii mei încordaţi, 
devenind mai mari, mai luminoase și mai rapide. Îmi ajung pe mâneca de la 
cămașă, mistuind materialul în câteva secunde. Aidoma unui copil care 
aruncă o minge, împing brațul spre rafturile de piatră, deschizând pumnul în 

ultima clipă. Fulgerul zboară prin aer într-un cerc de scântei luminoase, 
ciocnindu-se de rafturi. 

Bum-ul pe care îl scoate mă face să țip și să cad cu spatele peste un teanc 
de cărți. În timp ce mă rostogolesc pe jos, cu răsuflarea tăiată, raftul din 
piatră solidă se prăbușește, stârnind un nor de praf. Câteva scântei pâlpâie o 
clipă deasupra molozului, înainte să dispară și să lase în urmă numai 
dărâmături. 

— Îmi pare rău pentru raftul ăla, spun eu de sub un teanc de cărți căzute. 

Resturile mânecii mele încă fumegă, însă asta nu e nimic, prin comparație 
cu bâzâitul din mâna mea. Nervii mei zbârnâie, încărcaţi de energie - a fost o 
senzație extraordinară. 

Văd cum umbra lui Julian se mișcă prin norul de praf și îl aud cum râde pe 
înfundate atunci când îmi examinează opera. Rânjetul lui alb strălucește 
prin negură. 

— O s-avem nevoie de o clasă mai mare. 

e 

Are dreptate. În fiecare zi suntem forțați să găsim săli mai noi şi mai mari 
în care să ne antrenăm, până ce, o săptămână mai târziu, găsim în sfârșit un 
loc la nivelurile subterane. Aici, pereţii sunt din metal și beton, mai 
rezistenți decât piatra și lemnul decorativ de la nivelurile superioare. Felul 
în care țintesc e jalnic, ca să nu spunem altceva, iar Julian se fereşte de 
exercițiile mele, însă devine din ce în ce mai ușor să adun toată energia de 
care am nevoie. 

Julian ia notițe în tot acest timp, trecând pe hârtie absolut totul, de la 
bătăile inimii mele până la temperatura unei cești recent distruse. Fiecare 
notiță așternută pe hârtie îi aduce un alt zâmbet nedumerit, dar fericit pe 
chip, cu toate că nu-mi spune de ce. Chiar dacă ar face-o, mă îndoiesc c-aș 
înțelege ceva. 

— Fascinant, murmură el, citind ceva de pe un alt dispozitiv metalic care 
nu știu cum se numește, dar care am înțeles că măsoară energia electrică, 
deși habar n-am cum. 

Îmi frec palmele, privindu-le cum se „descarcă”, așa cum spune Julian. De 
data asta, mânecile mi-au rămas intacte, mulțumită noilor mele veșminte. 
Sunt rezistente la foc, ceva ce Cal și Maven poartă, deși bănuiesc că ale mele 
ar trebui să fie numite rezistente la șoc. 

— Ce e fascinant? 

Julian șovăie, ca și când n-ar vrea să-mi spună, ca și când n-ar trebui să- 
mi spună, dar, într-un târziu, ridică din umeri. 

— Înainte să te fi „încărcat” și să fi prăjit acea biată statuie, îmi explică el, 
gesticulând spre molozul care fumegă și care cândva reprezenta bustul unui 
oarecare rege, am măsurat cantitatea de energie electrică din această 
încăpere. De la lumini, cabluri, chestii de genul ăsta. Și acum tocmai te-am 
măsurat pe tine. 

— Și? 

— Ai generat dublul celor măsurate de mine mai devreme, spune el 
mândru, însă nu văd de ce asta ar conta. 

Aplecându-se ușor, oprește cutia cu scântei, așa cum m-am obișnuit eu să- 
i spun. Pot să simt cum electricitatea scade în intensitate. 

— Încearcă din nou. 

Pufnind, mă concentrez din nou. După câteva clipe, scânteile revin, la fel 
de puternice ca mai devreme. Dar, de data asta, răsar dinlăuntrul meu. 

Julian zâmbește cu gura până la urechi. 

— Așadar...? 

— Aşadar, acest lucru confirmă bănuielile mele. 

Uneori uit că Julian e cărturar şi om de ştiinţă. Însă nu ratează niciodată 
ocazia de a-mi aminti acest lucru. 

— Ai produs energie electrică. 

Acum chiar sunt confuză. 

— Aha. Julian, asta-i abilitatea mea. 

— Nu, credeam că abilitatea ta era să manipulezi energia, nu s-o creezi, 
îmi explică el pe un ton din ce în ce mai serios. Mare, nimeni nu poate crea. 

— Dar asta n-are nicio noimă. Acvaticii... 

— Manipulează apa care deja există. Ei nu pot folosi ceea ce nu există 
deja. 

— Ei bine, atunci, ce zici de Cal? De Maven? Nu am văzut niciodată în 
jurul lor vreun foc cu care să se joace. 

Julian zâmbește, clătinând din cap. 

— Le-ai văzut brăţările, nu-i așa? 

— Le poartă mereu. 

— Acele brățări produc scântei, mici flăcări pe care băieţii le pot 
manipula. Fără vreun obiect care să dea naștere unui foc, ei sunt lipsiți de 
putere. Din acest punct de vedere, toate elementele sunt la fel - manipulezi 
metalul sau apa sau plantele care deja există. Forța lor depinde de ceea ce-i 
înconjoară. Însă nu e şi cazul tău, Mare. 

Nu e și cazul meu. Eu sunt diferită. 

— Aşadar, ce vrea să-nsemne asta? 

— Nu sunt foarte sigur. Ești cu totul altceva. Nici roșie, nici argintie. 
Altceva. Ceva mai mult. 

— Ceva diferit, concluzionez eu. 

Mă așteptam ca testele lui Julian să mă aducă mai aproape de un oarecare 
răspuns, însă nu au făcut decât să ridice și mai multe întrebări. 

— Julian, ce sunt? Ce e în neregulă cu mine? 

Brusc, îmi dau seama că-mi vine foarte greu să respir, iar ochii mi se 
împăienjenesc. Trebuie să clipesc des pentru a-mi înăbuși lacrimile fierbinţi, 
pe care încerc să le ascund de Julian. Cred că tot ceea ce s-a întâmplat în 
ultima vreme m-a ajuns: lecţiile, protocolul, acest loc unde nu pot să am 
încredere în nimeni, unde nici măcar nu sunt eu însămi. E sufocant. Vreau să 
urlu, dar știu că nu pot. 

— Nu e nimic în neregulă să fii diferit, îl aud pe Julian spunând, însă 
cuvintele sunt doar un ecou. 

Gândurile mele, amintirile de acasă, cu Gisa și Kilorn, îl acoperă 
întrutotul. 

— Mare? 

Face un pas spre mine, cu o expresie blândă, însă se oprește la jumătate 
de metru de mine. Nu pentru binele meu, ci pentru al lui. Pentru a se proteja 
de mine. Cu un strigăt de uimire, observ că scânteile au reapărut și că se 
întind pe antebrațele mele, amenințând să mă înghită într-o furtună violentă 
de lumină. 

— Mare, fii atentă la mine! Mare, controleaz-o! 

Vorbește pe un ton blând, calm, dar ferm. Ba chiar se pare că e îngrozit de 
mine. 

— Mare, controleaz-o! 

Dar nu pot controla nimic. Nici viitorul, nici gândurile, nici această putere 
care e de vină pentru toate problemele mele. 

Însă există totuşi ceva ce pot controla, cel puţin acum. Picioarele mele. 

Ca o lașă afurisită ce sunt, dau bir cu fugiţii. 

Coridoarele sunt pustii în timp ce fug mâncând pământul, însă simt 
greutatea invizibilă a miilor de camere de supraveghere. Nu mai e mult până 
ce Lucas sau, mai rău, santinelele mă vor găsi. Simt nevoia să respir. Simt 
nevoia să văd deasupra mea cerul, nu niște bucăţi de sticlă. 

Stau pe balcon vreo zece secunde înainte să-mi dau seama că plouă. Las 
apa să-mi înlăture furia care clocotește în mine. Scânteile au dispărut și au 
făcut loc unor lacrimi fioroase, urâte. Undeva, în depărtare, bubuie un tunet, 
iar aerul e cald. Însă atmosfera toridă a dispărut. Vremea s-a stricat, iar vara 

va lua sfârșit cât de curând. Timpul trece. Viaţa merge înainte, chiar dacă eu 
îmi doresc mai mult decât orice să rămână la fel. 

Când o mână puternică mă apucă de braţ, aproape că ţip. Două santinele 
stau deasupra mea, privindu-mă din spatele măștilor cu ochii lor întunecați. 
Ambii bărbaţi sunt de două ori cât mine și lipsiţi de inimă. Vor să mă ducă 
înapoi în închisoarea mea. 

— Milady, mârâie unul dintre ei, însă tonul lui nu e deloc respectuos. 

— Dă-mi drumul! 

Porunca mea e slabă, aproape o şoaptă. Înghit aerul de parcă mă înec. 

— Mai lăsați-mă câteva minute, vă rog... 

Însă eu nu sunt stăpâna lor. Ei nu acceptă ordine din partea mea. Nimeni 
n-o face. 

— Aţi auzit-o pe soția mea, spune o altă voce. 

Cuvintele lui sunt ferme și dure, rostite pe un ton regesc. Maven. 

— Daţi-i drumul! 

Când prințul intră pe balcon, nu pot să nu simt un val de ușurare. 
Santinelele se îndreaptă imediat de spate, înclinând din cap în direcţia lui. 
Bărbatul care mă ține pe mine i se adresează lui Maven: 

— Trebuie să ne asigurăm că lady Titanos își respectă programul care i-a 
fost stabilit, îi explică el, însă își slăbește strânsoarea. Domnule, sunt ordine 
pe care le-am primit. 

— Atunci, aveţi ordine noi, îi răspunde Maven, pe un ton glacial. O voi 
însoți eu însumi pe Mareena la ora de lecții. 

— Prea bine, domnule, rostesc santinelele la unison, neputând să refuze 
un prinț. 

Când cei doi bărbați se îndepărtează cu pași apăsați și cu mantalele lor în 
culorile focului picurând, oftez cu voce tare. Nu mi-am dat seama până acum, 
dar mâinile îmi tremură, așa că mă văd nevoită să le strâng pumn pentru a 
ascunde asta. Însă Maven e extrem de politicos și se preface că n-a observat. 

— Ştii, avem şi înăuntru duşuri care funcționează. 

Ridic mâinile și mă șterg la ochi, deși lacrimile s-au amestecat de mult cu 
ploaia, lăsând în urmă doar un nas umed și niște machiaj negru. Din fericire, 
pudra mea argintie rezistă. E realizată din lucruri mai puternice decât mine. 

— Prima ploaie a anotimpului, îngaim eu, străduindu-mă să adopt o voce 
normală. A trebuit s-o văd cu ochii mei. 

— Aha, spune el, apropiindu-se de mine. 

Întorc capul, sperând să-mi ascund chipul pentru câteva secunde în plus. 

— Să știi că înțeleg. 

Chiar așa? Înțelegi ce înseamnă să fii luat de lângă toate lucrurile pe care 
le iubeşti, forțat să fii altceva? Să minţi în fiecare minut al fiecărei zile, 
pentru tot restul vieţii tale? Să ştii că e ceva în neregulă cu tine? 

Nu am puterea necesară să-i înfrunt zâmbetele compătimitoare. 

— Poţi înceta să te prefaci că știi ceva despre mine sau despre 
sentimentele mele. 

Când îmi aude tonul, face o grimasă. 

— Crezi că nu ştiu cât de dificil e să fii aici? Cu acești oamen? 

Aruncă o privire peste umăr, de parcă se teme că cineva l-ar putea auzi. 
Însă nu-l ascultă nimeni, cu excepţia ploii şi a tunetelor. 

— Nu pot să spun ce vreau, nu pot să fac ce vreau - cu mama în preajma 
mea, de-abia pot să gândescce vreau. lar fratele meu...! 

— Ce e cu fratele tău? 

Cuvintele îi rămân pe limbă. Nu vrea să le rostească, însă tot le simte. 

— El e puternic, talentat, influent, iar eu sunt umbra lui. Umbra flăcării. 

Maven expiră lent și îmi dau seama că aerul care ne înconjoară e ciudat 
de fierbinte. 

— Scuze, adaugă el, făcând un pas înapoi şi lăsând aerul să se răcească. În 
fața mea, el se transformă la loc în prinţul argintiu crescut pentru banchete 
şi uniforme. 

— N-ar fi trebuit să spun asta. 

— E în regulă, murmur eu. Mă bucur să aud că nu sunt singura care nu se 
simte în largul ei aici. 

— Asta e ceva ce-ar trebui să știi despre noi, argintiii. Suntem 
întotdeauna singuri. Aici și aici, spune el, arătând spre capul și spre inima 
lui. Acest lucru te face să fii puternic. 

Un fulger trosnește deasupra, făcând ca ochii săi albaștri să lumineze. 

— Ce idioţenie, îi spun eu, iar el râde amar. 

— Lady Titanos, ai face mai bine să-ţi ascunzi sentimentele. N-o să te 
ducă nicăieri. 

Mă înfior. Într-un târziu îmi amintesc că plouă şi că probabil arăt 
groaznic. 

— Ar trebui să mă-ntorc la lecţiile mele, murmur eu, intenționând să-l las 
singur pe balcon. 

Dar, el mă prinde de mână. 

— Cred că te pot ajuta cu problema ta. 

Ridic dintr-o sprânceană. 

— Care problemă? 

— Nu pari genul de fată care plânge din nimic. Ţi-e dor de casă. 

Ridică o mână înainte să pot protesta. 
— Putem rezolva asta. 

PAISPREZECE 


Agenţii de securitate patrulează în perechi pe coridorul de lângă camera 
mea, însă cu Maven la braţ nu îndrăznesc să mă oprească. Cu toate că e 
seară, cu mult peste ora la care ar fi trebuit să fiu în pat, nimeni nu spune 
vreun cuvânt. Nimeni nu se pune cu un prinț. Nu știu încotro ne îndreptăm, 
dar mi-a promis că mă duce acolo. Acasă. 

Maven e tăcut, dar hotărât, și încearcă să-și rețină un mic zâmbet. Nu pot 
să nu-l privesc cu simpatie. Poate că nu e atât de ticălos. Însă se opreşte cu 
mult înainte ca s-o facă - nici măcar n-am ieșit de la etajul apartamentelor. 

— lată, am ajuns, spune el, după care bate la ușă. 

Aceasta se deschide după câteva secunde, scoțându-l la iveală pe Cal. 
Înfăţişarea lui mă obligă să fac un pas în spate. E la bustul gol, în timp ce 
restul armurii sale bizare atârnă pe el. Zale de metal, unele zimțate, cusute 
pe material. Remarc vânătaia de deasupra inimii și barba nerasă. E pentru 
prima dată când îl văd după mai bine de-o săptămână și e evident că l-am 
prins într-un moment prost. La început se pare că nu mă observă; e ocupat 
să-şi dea jos armura. Înghit în sec. 

— Mavey, am pregătit placa... începe el, însă tace când își ridică privirea 
și mă vede stând lângă fratele său. Mare, cum pot să, ăăă... ce pot să fac 
pentru tine? 

Se bâlbâie și, pentru întâia dată de când îl cunosc, mi se pare că e încurcat. 

— Nu sunt foarte sigură, îi răspund, uitându-mă când la el, când la Maven. 

Logodnicul meu rânjește cu gura până la urechi, ridicând ușor dintr-o 
sprânceană. 

— Fiindcă e fiul cel bun, fratele meu beneficiază de câteva avantaje, îmi 
explică el, iar atitudinea lui e surprinzător de jucăușă. 

Până și Cal rânjește puțin și își dă ochii peste cap. 

— Mare, voiai să mergi acasă și ţi-am găsit pe cineva care a mai fost pe- 
acolo. 

După câteva clipe de confuzie, îmi dau seama la ce anume se referă 
Maven și cât de proastă sunt fiindcă nu m-am gândit la asta și singură. Ca/ 
mă poate scoate din palat. Cal a fost la tavernă... EI a reușit să iasă de-aici, 
așa că sigur poate să facă asta ṣi pentru mine. 

— Maven, spune Cal printre dinţi, iar rânjetul i se risipește. Știi prea bine 
că ea nu poate. Nu e o idee bună... 


E rândul meu să vorbesc, să iau ceea ce-mi doresc. 

— Mincinosule! 

Se uită la mine cu ochii săi scăpărători și pătrunzători. Sper că îmi vede 
hotărârea, disperarea, nevoia. 

— Frate, i-am luat totul, murmură Maven, apropiindu-se de el. Chiar nu 
putem să-i oferim asta? 

Apoi, lent, șovăielnic, Cal încuviințează din cap și îmi face semn să intru în 
camera lui. Ameţită din pricina entuziasmului, mă grăbesc înăuntru, aproape 
țopăind de pe un picior pe altul. 

Mă duc acasă. 

Maven zăbovește la ușă și zâmbetul îi piere întrucâtva când mă 
îndepărtez de el. 

— Tunu vii. 

Nu e o întrebare. 

Maven clatină din cap. 

— Ai deja suficiente lucruri pentru care să-ți faci griji. 

Nu trebuie să fiu un geniu ca să remarc adevărul din spatele cuvintelor 
lui. Însă doar fiindcă el nu vine nu înseamnă că voi uita în două secunde ce a 
făcut pentru mine. Fără să stau pe gânduri, îmi arunc brațele în jurul lui 
Maven. Preţ de o secundă, el nu schițează niciun gest, dar, apoi, încetișor, își 
pune o mână peste umerii mei. Când mă retrag din îmbrăţișare, pe obraji îi 
apar două pete argintii. Simt cum propriul sânge mi se încălzește pe sub 
piele și îmi bubuie în urechi. 

— Să nu staţi mult, ne sfătuiește el, mutându-și privirea spre Cal. 

Cal îi răspunde cu un zâmbet arogant: 

— Te porţi de parcă n-am mai făcut asta niciodată. 

Cei doi frați chicotesc, împărtășind un moment haios intim, exact așa cum 
i-am văzut pe frații mei făcând de nenumărate ori. Când ușa se închide în 
urma lui Maven, lăsându-mă în compania lui Cal, îmi dau seama că 
animozitatea mea față de cei doi prinți a mai scăzut puţin. 

Camera lui Cal e de două ori cât a mea, însă e atât de aglomerată, încât 
pare mai mică. Armuri și uniforme și costume de luptă umplu alcovurile de- 
a lungul pereţilor, toate atârnând de ceea ce bănuiesc că sunt manechine 
făcute pe mărimea lui Cal. Ele tronează deasupra mea asemenea unor 
fantome fără chip, privindu-mă lung, cu niște ochi invizibili. Cele mai multe 
armuri sunt ușoare, realizate din zale de oțel și material gros, însă câteva 
sunt greoaie, menite pentru bătălii, nu pentru antrenamente. Una are chiar 
şi un coif din metal, cu o vizieră din sticlă fumurie. Pe mânecă strălucește o 
stemă, cusută pe materialul gri-închis: o coroană neagră și aripi argintii, 

ambele în flăcări. Nu vreau să mă gândesc ce anume înseamnă, la ce servesc 
uniformele sau ce a făcut Cal îmbrăcat în ele. 

Asemenea lui Julian, Cal are teancuri de cărți împrăștiate peste tot, 
revărsându-se în pârâiașe de cerneală și hârtie. Totuși, nu sunt la fel de 
vechi ca ale lui Julian - cele mai multe par proaspăt legate, bătute la mașină 
și retipărite pe coli plastifiate, pentru a conserva cuvintele. Toate sunt scrise 
în limba comună, care se vorbește în Norta, în Ţinutul Lacurilor și în 
Piedmont. În timp ce Cal își scoate restul armurii și intră în dressing, eu 
arunc un ochi printre cărțile lui. Acestea sunt ciudate, pline de hărți, 
diagrame și scheme - manuale despre îngrozitoarea artă a războaielor. Una 
mai violentă ca alta, detaliind mișcările militare din ultimii ani și nu numai. 
Victorii importante, înfrângeri sângeroase, arme și manevre - suficiente 
pentru a mă lua cu amețeli. Notiţele lui Cal de pe marginile paginilor sunt și 
mai îngrozitoare, subliniind tacticile preferate, cele pentru care el consideră 
că merită să pierzi vieţi omenești. În ilustraţii, soldaţii sunt reprezentaţi sub 
formă de pătrăţele, însă îmi văd acolo fraţii, pe Kilorn și pe ceilalți asemenea 
lor. 

În spatele cărţilor, lângă fereastră, există o măsuţă şi două scaune. Pe 
masă e pregătit un joc de societate, iar piesele sunt deja aranjate. Nu-l 
recunosc, însă știu că era instalat pentru Maven. Probabil că se întâlnesc în 
fiecare noapte, ca să se joace și să râdă așa cum fac frații. 

— N-o să avem mult timp la dispoziţie pentru vizita asta, strigă Cal, 
făcându-mă să tresar. 

Arunc o privire spre dressing și îi zăresc spatele înalt și musculos în timp 
ce își pune o cămașă pe el. Are multe vânătăi și cicatrice, deși sunt convinsă 
că, dacă vrea, are la dispoziţie o armată întreagă de tămăduitori. Din cine 
știe ce motiv, a ales să păstreze cicatricele. 

— Atât timp cât îmi văd familia, e suficient, îi răspund eu, găsindu-mi de 
treabă, astfel încât să nu fiu nevoită să mă uit la el. 

Cal iese, de data asta îmbrăcat în haine simple. După o clipă, îmi dau 
seama că sunt aceleași veșminte pe care le-a purtat în seara în care l-am 
cunoscut. Nu pot să cred că nu am remarcat încă de la început ce anume era: 
un lup în piele de oaie. lar acum eu sunt oaia care se preface a fi lup. 

e 

Părăsim în pripă etajul apartamentelor, coborând numeroasele niveluri. 
La un moment dat, Cal cotește, conducându-mă într-o încăpere mare din 
ciment. 

— Am ajuns. 

E un soi de depozit, doldora de numeroase forme bizare, acoperite cu 
cearșafuri albe. Unele sunt mari, altele sunt mici, însă toate sunt ascunse. 

— E o fundătură, protestez eu. 

N-avem de-ales decât să ne întoarcem pe unde am venit. 

— Da, Mare, te-am adus într-un loc fără ieșire, oftează el, pornind spre un 
loc anume. 

Cearșafurile flutură când trece pe lângă ele și pe dedesubt zăresc 
crâmpeie de metal strălucitor. 

— Alte armuri? întreb eu, împungând cu degetul într-una dintre forme. 
Chiar aveam de gând să-ți spun c-ar trebui să-ți iei mai multe. Se pare că cele 
de sus nu sunt suficiente. De fapt, poate c-ai vrea să pui câteva pe tine. Frații 
mei sunt destul de mari și le place să se ia la bătaie cu oamenii. 

Totuși, judecând după colecţia lui de cărți și după mușchii pe care îi are, 
cred că se poate apăra destul de bine. Ca să nu mai vorbim de chestia aia cu 
manipularea focului. 

Cal pur și simplu clatină din cap. 

— Cred că mă descurc și fără. În plus, arăt ca un agent de securitate în 
chestiile alea. Nu vrem ca ai tăi să-și facă o impresie greșită despre mine, nu- 
i aşa? 

— Ce impresie vrei să le facem? Nu cred că am voie să te prezint cum 
trebuie. 

— Lucrez cu tine și ambii am primit o permisie pentru seara asta. Simplu, 
spune el, ridicând din umeri. 

Ce ușor le vine lor să mintă! 

— Așadar, de ce m-ai însoți acolo? Care e povestea? 

Cu un zâmbet șiret, Cal gesticulează spre forma acoperită de lângă el. 

— Sunt şoferul tău. 

Dă la o parte cearșaful și scoate la iveală o invenţie strălucitoare din 
metal și vopsea neagră. Două anvelope, cromaj cu efect de oglindă, faruri, un 
scaun lung din piele - un mijloc de transport cum nu mi-a mai fost dat să 
văd. 

— E o motocicletă, îmi spune Cal, trecându-și o mână peste ghidonul 
argintiu ca un tată mândru. 

Cunoaște și iubește fiecare centimetru din această bestie metalică. 

— E iute, agilă și te poate duce acolo unde mijloacele de transport 
normale nu pot ajunge. 

— Seamănă... cu o capcană mortală, comentez într-un târziu, nefiind în 
stare să-mi ascund neliniștea. 

Râzând, Cal ridică o cască de pe scaun. Sper din tot sufletul că nu se 
așteaptă să o port, darămite să mai și încalec drăcia asta. 

— Exact asta au spus tata şi doamna colonel Macanthos. Încă nu vor să o 
producă în masă pentru armată, dar am să-i conving eu la un moment dat. 
Nu m-am mai bușit niciodată de când am pus roțile la punct. 

— Tu ai construit-o? întreb eu uimită, însă el ridică din umeri, de parcă ar 
fi un fleac. Uau! 

— Stai să vezi când ai să mergi cu ea, îmi spune el, întinzându-mi casca. 

Fix în acel moment, peretele din față se cutremură, mecanismele lui 
metalice scârțâind pe undeva, după care începe să alunece într-o parte, 
scoțând la iveală noaptea întunecată din spatele lui. 

Râzând, fac un pas înapoi, îndepărtându-mă de bolidul morții. 

— Asta n-o să se-ntâmple! 

Însă Cal nu face decât să zâmbească şi să-şi treacă un picior peste 
motocicletă, lăsându-se pe scaun. Motorul prinde viață sub el, torcând și 
huruind. Simt prezenţa bateriei din interior care alimentează bolidul. 
Motocicleta imploră să i se dea drumul, să străbată drumul dintre aici și 
acasă. Acasă. 

— E foarte sigură, îţi jur! strigă el, pentru a acoperi zgomotul motorului. 

Farul se aprinde brusc, iluminând noaptea întunecată din capătul 
încăperii. Ochii roșii-aurii ai lui Cal îi întâlnesc pe ai mei și el întinde o mână 
spre mine. 

— Mare? 

În pofida îngrozitoarei senzaţii din stomac, îmi pun casca pe cap. 

e 

Nu am mers niciodată cu o aeronavă, dar știu că zborul e probabil o 
experiență similară cu aceasta. Gustul libertăţii. Motocicleta lui Cal 
devorează drumul cunoscut, luând curbe cu eleganţă și profesionalism. El e 
un șofer bun, trebuie să recunosc. Vechiul drum e plin de gropi și denivelări, 
însă el le evită pe toate cu ușurință, chiar și atunci când inima mi se ridică în 
gât. Abia atunci când facem un popas la o jumătate de kilometru de oraș îmi 
dau seama că mă țin de Cal atât de tare, încât se vede nevoit să mă desprindă 
de el. Brusc, mă simt rece fără căldura sa, însă alung imediat acest gând. 

— Amuzant, nu-i așa? întrebă el, oprind motocicleta. 

Picioarele și spatele îmi sunt deja înțepenite din pricina scaunului de 
dimensiuni reduse, însă el se dă jos fără nicio problemă. 

Cu oarecare dificultate, cobor și eu de pe scaun. Genunchii îmi tremură 
puțin, mai mult din cauza agitaţiei, însă cred că sunt bine. 

— Nu va fi prima mea alegere în ceea ce privește mijloacele de transport. 

— Adu-mi aminte să te plimb la un moment dat și cu avionul. După aia, în 
mod sigur vei alege motocicletele, îmi răspunde el, în timp ce ia bolidul de 
pe drum și îl ascunde în pădure. 

După ce aruncă niște crengi înfrunzite peste el, se dă înapoi pentru a-și 
admira opera. Dacă nu aș fi știut unde anume să privesc, n-aș fi remarcat sub 
nicio formă motocicleta. 

— Să înțeleg că faci asta des? 

Cal se întoarce spre mine, cu o mână în buzunar. 

— Palatele pot deveni... sufocante. 

— Și barurile aglomerate, barurile roșii, nu sunt? îl întreb, insistând 
asupra subiectului. 

Însă el porneşte spre sat, cu pas iute, ca şi când ar putea fugi de întrebare. 

— Mare, eu nu ies să beau. 

— Atunci, pur și simplu prinzi pungași și împarţi locuri de muncă 
alandala? 

Când se oprește brusc și se răsucește pe călcâie, eu mă izbesc de pieptul 
său, simțindu-i pentru o clipă greutatea. Apoi îmi dau seama că râde cu 
poftă. 

— Tocmai ai spus a/landala? întreabă el printre chicoteli. 

Chipul mi se îmbujorează pe sub stratul de machiaj și îi dau un mic 
brânci. Extrem de nepotrivit, mă admonestez eu în gând. 

— Răspunde la întrebare! 

Zâmbetul îi rămâne, deși râsetele dispar. 

— Nu fac asta pentru mine, spune el. Mare, trebuie să înţelegi. Eu nu... 
Într-o zi am să fiu rege. Nu-mi permit luxul de a fi egoist. 

— Credeam că regele e singura persoană care își permite acel lux. 

Clatină din cap și ochii i se întristează. 

— De-ar fi așa! 

Cal deschide și închide pumnul și aproape că văd focul din interiorul lui, 
care creşte odată cu furia. Însă trece, lăsându-i doar o scânteie de regret în 
ochi. Când pornește din nou, pasul lui e mult mai lent. 

— Un rege ar trebui să-și cunoască poporul. De aceea mă furișez, 
murmură el. O fac și în capitală, şi pe frontul de război. Îmi place să văd cum 
se desfășoară cu adevărat lucrurile în regat, în loc să aflu aceste informații 
de la sfetnici și de la diplomați. Asta ar face un rege bun. 

Se poartă de parcă ar trebui să-i fie rușine că-și dorește să fie un bun 
conducător. Poate că, în ochii tatălui său și ai celorlalți neghiobi, așa ar 
trebui să fie. Forță și putere sunt cuvintele pe care Cal le-a învățat de mic. Nu 

bunătate. Nu amabilitate. Nu empatie sau curaj sau egalitate sau orice 
altceva ar trebui să se afle în sufletul unui adevărat suveran. 

— Şi tu ce vezi, Cal? îl întreb, gesticulând spre satul care se întrezărește 
printre copaci. 

Inima îmi saltă în piept, când știu că sunt atât de aproape. 

— Văd o lume pe muchie de cuţit. Fără echilibru, o să cadă, oftează el, 
știind că nu e răspunsul pe care îmi doresc să-l aud. Nu știi cât de precare 
sunt lucrurile, cât de puţin mai are lumea asta și cade din nou în ruină. Tatăl 
meu face tot ce-i stă în putință pentru a ne proteja, iar eu voi proceda la fel. 

— Lumea mea e deja în ruină, protestez eu, trăgând cu piciorul în drumul 
noroios. 

În jurul nostru, copacii par să se dea la o parte, scoțând la iveală locul 
mlăștinos pe care îl numesc acasă. Prin comparaţie cu Reședința Soarelui, 
probabil că arată ca o mahala, ca un infern. Oare el de ce nu vede asta? 

— Tatăl tău Îi protejează pe oamenii tăi nu pe ai mei. 

— Mare, să schimbi lumea cere niște sacrificii, spune el. Mulţi ar muri. Cei 
mai mulți ar fi roșii. Şi, la final, nu ar exista o victorie, nu pentru tine. Tu nu 
ştii cum stau lucrurile cu adevărat. 

— Atunci, spune-mi tu! mă zbârlesc eu, urând cuvintele lui. Arată-mi tu 
cum stau lucrurile cu adevărat. 

— Cei din Ținutul Lacurilor sunt ca noi: au monarhie, nobili, o elită de 
argintii care să-i conducă pe ceilalți. Iar prinții din Piedmont, aliații noştri, n- 
ar susține niciodată o națiune în care roșiii sunt egali. Preria și Tiraxes sunt 
la fel. Chiar dacă Norta s-ar schimba, restul continentului nu i-ar permite să 
reziste. Am fi invadați, divizați, sfâșiați. Mai multe războaie, mai mulţi morți. 

Îmi aduc aminte de harta lui Julian şi mă gândesc la dimensiunea întregii 
lumi prin comparație cu țara noastră. O lume dominată de argintii, în care 
noi nu avem unde fugi. 

— Dacă te înșeli? Dacă Norta e începutul? Schimbarea de care ceilalți au 
nevoie? N-ai de unde să știi încotro duce libertatea. 

Cal nu știe ce răspuns să-mi dea și cădem amândoi într-o tăcere amară. 

— Am ajuns, murmur eu, oprindu-mă sub conturul bine cunoscut al casei 
mele. 

Traversez veranda fără să fac vreun zgomot, spre deosebire de Cal, sub ai 
cărui pași tropăiți scârțâie scândurile de lemn. Emană valuri de căldură și 
pentru o secundă mi-l închipui dând foc casei mele. Îmi simte neliniştea şi își 
pune o mână caldă pe umărul meu, însă asta nu mă relaxează câtuși de 
puţin. 

— Dacă vrei, pot să aștept dedesubt, șoptește el, luându-mă prin 
surprindere. Nu vrem să riscăm ca ei să mă recunoască. 

— N-o să te recunoască. Deși frații mei au fost în armată, probabil n-ar 
putea să facă diferenţa între tine și un picior de pat. 

Shade ar putea, gândesc în sinea mea, însă e suficient de isteţ cât să-și 
țină pliscul. 

— În plus, ai spus că ţi-ai dori să ştii care sunt lucrurile pentru care nu 
merită să lupți. 

Spunând acestea, deschid ușa, pășind în casa care nu-mi mai aparține. 
Parcă aș face un salt înapoi în timp. 

În casă răsună un cor de sforăituri, nu doar de la tata, ci şi de la forma cu 
cocoloașe care se află în camera de zi. Bree e tolănit în fotoliul plin de 
lucruri, un munte de mușchi și pături subțiri. Părul său închis la culoare e 
tuns în continuare periuţă ca la armată, iar pe față și pe braţe are numeroase 
cicatrice, dovezi ale timpului petrecut în lupte. Probabil că a pierdut vreun 
pariu cu Tramy, care se răsucește de pe-o parte pe alta în patul meu de 
campanie. Pe Shade nu-l văd nicăieri, însă el nu e genul de om care să 
doarmă mult. Probabil că a ieșit la colindat prin sat, căutându-și fostele 
iubite. 

— Trezirea, somnorosule! râd eu, după care, cu o mișcare iute, trag 
pătura de pe Bree. 

Fratele meu cade pe jos, probabil rănind podeaua mai mult decât pe el 
însuși, și se oprește din rostogolire la picioarele mele. Preţ de o secundă, îmi 
dă senzaţia că mai are puţin și adoarme la loc. 

Apoi clipește de câteva ori spre mine, cu ochii împăienjeniţi și confuzi. Pe 
scurt, nu s-a schimbat deloc. 

— Mare? 

— Bree, tacă-ți fleanca, oamenii încearcă să doarmă! protestează Tramy 
pe întuneric. 

— GURA, TOATĂ LUMEA! tună tata din dormitorul său, făcându-ne pe toți 
să tresărim. 

Nu mi-am dat seama niciodată cât de mult mi-a lipsit asta. Bree clipește 
pentru a-și alunga somnul din ochi și mă trage într-o îmbrățișare, râzând cu 
poftă. Un bufnet ne dă de știre că Tramy a sărit de la mansardă și a aterizat 
lângă noi. 

— E Mare! strigă el, ridicându-mă în braţe. 

E mai slab decât Bree, însă nu mai seamănă deloc cu păstaia pe care mi-o 
amintesc. Îi simt muşchii sub palme; ultimii ani nu au fost uşori pentru el. 

— Mă bucur să te văd, Tramy! șoptesc cu fața lipită de pieptul său, 
simțind că mai am puțin și explodez. 

Ușa dormitorului se deschide larg și o văd pe mama, îmbrăcată în halatul 
ei ponosit. Deschide gura ca să-i muștruluiască pe băieți, însă, când mă vede 
împreună cu ei, rămâne fără cuvinte. Apoi zâmbește și își împreunează 
palmele. 

— Oh, în sfârşit ai venit să ne vizitezi! 

Tata o urmează în scaunul lui cu rotile, respirând cu dificultate. Gisa e 
ultima care se trezește, însă nu face decât să scoată capul peste marginea 
mansardei și să se uite la noi. 

Tramy îmi dă drumul într-un târziu, punându-mă înapoi lângă Cal, care se 
descurcă de minune să pară stânjenit și nelalocul lui. 

— Am auzit c-ai devenit fată serioasă și că ţi-ai găsit de muncă, mă 
necăjește Tramy, dându-mi un ghiont între coaste. 

Bree chicotește și îmi ciufulește părul. 

— Cei din armată oricum n-o voiau, fiindcă i-ar fi făcut pe toți la 
buzunare. 

Zâmbind, îi dau un brânci. 

— Se pare că armata nici pe voi nu v-a dorit. Lăsaţi la vatră, ha? 

Tata răspunde în locul lor, înaintând în scaunul lui cu rotile: 

— În scrisoare era menționată un soi de loterie. Am câștigat o scutire 
pentru băieţii familiei Barrow. Și o pensie militară completă. 

E limpede că tata nu crede nicio iotă, însă nu insistă asupra subiectului. 
Pe de altă parte, mama crede fiecare cuvinţel. 

— Minunat, nu-i așa? Guvernul face în sfârșit ceva pentru noi, spune ea, 
sărutându-l pe Bree pe obraz. Şi acum tu, care ţi-ai găsit de muncă. 

E deosebit de mândră, așa cum n-am mai văzut-o niciodată - de obicei 
păstrează laudele pentru Gisa. £ mândră de o minciună. 

— Era și timpul ca această familie să aibă un dram de noroc. 

Deasupra noastră, Gisa pufnește. Nu o învinovățesc. Norocul meu i-a 
distrus mâna și viitorul. 

— Da, suntem foarte norocoși, spune ea pe un ton ironic, hotărându-se în 
sfârşit să ni se alăture. 

Mișcările îi sunt lente, coborând scara cu o singură mână. Când ajunge jos, 
văd că atela ei e înfășurată cu o bucată de material colorat. Cu un junghi de 
tristețe, îmi dau seama că e una dintre broderiile ei, care nu vor mai fi 
niciodată finalizate. 

Mă întind s-o îmbrăţișez, însă ea se ferește, stând cu ochii pe Cal. Se pare 
că e singura care l-a observat. 

— El cine-i? 

Îmbujorându-mă, îmi dau seama că am uitat aproape de tot de Cal. 

— Ah, ele Cal. E un alt servitor de la Reședința Soarelui. 

— Salut, îngaimă el, făcându-i din mână ca prostul. 

Mama chicotește ca o școlăriţă și îi face înapoi cu mâna, privirea ei 
zăbovind asupra braţelor sale musculoase. Însă tata și frații mei nu sunt atât 
de fermecați. 

— Nu ești de prin partea asta, mormăie tata, privindu-l pe Cal de parcă ar 
fi un gândac. Îmi dau seama după miros. 

— E din cauza Reședinţei, tată... protestez eu, însă Cal se bagă peste mine. 

— Sunt din Golful Portuar, îi explică el, având grijă să renunţe la „r'-uri, 
așa cum e accentul celor din Port. Am început să lucrez la reședința regală 
de acolo, Dealul Oceanului, iar acum călătoresc cu ei când se mută. 

Se uită la mine cu coada ochiului, având o privire atotștiutoare. 

— O mulţime de servitori fac asta. 

Mama suspină și mă ia de mână. 

— Și tu? Trebuie să te duci cu oameni; ăia când pleacă? 

Vreau să le spun că nu eu am ales asta, că nu plec de bunăvoie. Dar 
trebuie să mint, de dragul lor. 

— Era singurul post pe care îl aveau. În plus, e foarte bine plătit. 

— Cred că știu ce se petrece aici, mârâie Bree, apropiindu-se foarte tare 
de Cal. 

Spre surprinderea mea, Cal de-abia îl bagă în seamă. 

— Nu se petrece nimic, spune el pe un ton rece, privindu-l pe Bree la fel 
de urât. Mare a ales să lucreze la palat. A semnat un contract pentru un an și 
asta-i tot. 

Pufnind, Bree se îndepărtează de Cal. 

— Îmi plăcea mai mult Warren, bombăne el. 

— Bree, nu te mai purta ca un copil! i-o trântesc eu. 

Mama tresare când îmi aude tonul, de parcă în numai trei săptămâni a și 
uitat cum vorbeam. În mod straniu, ochii i se umplu de lacrimi. A început să 
te uite. De asta vrea să rămâi. Ca să nu uite. 

— Mamă, nu plânge! spun eu, ducându-mă s-o îmbrățișez. 

E atât de slabă în brațele mele, mult mai slabă decât îmi amintesc. Sau 
poate că nu am observat niciodată cât de fragilă a devenit. 

— Nu e vorba doar de tine, draga mea, e... 

Îşi mută privirea în altă parte, spre tata. Văd durere în ochii ei, o durere 
pe care n-o înțeleg. Ceilalți nu suportă s-o vadă așa. Până și tata își mută 
privirea în pământ. În casă se aşterne o tăcere apăsătoare. 

Apoi îmi dau seama ce se petrece, de ce anume încearcă ei să mă 
protejeze. Vocea îmi tremură când vorbesc, punând o întrebare la care nu 
vreau să aflu răspunsul: 

— Unde e Shade? 

Mama cedează și de-abia reușește să ajungă la scaunul de la masa din 
bucătărie înainte să înceapă să plângă în hohote. Bree și Tramy nu suportă 
să privească și se întorc cu spatele. Gisa nu se mișcă, privind podeaua de 
parcă ar vrea să se înece în ea. Nimeni nu vorbește, lăsând doar lacrimile 
mamei și respiraţia greoaie a tatei să umple locul pe care l-a ocupat cândva 
fratele meu. Fratele meu, fratele meu preferat. 

Mă împleticesc îndărăt din pricina durerii sufletești, însă Cal mă prinde la 
țanc și îmi recapăt echilibrul. Mi-aș dori să n-o fi făcut. Vreau să cad, să simt 
ceva dur și real, astfel încât durerea din sufletul meu să nu fie atât de acută. 
Îmi duc mâna la ureche, mângâind cele trei pietre la care ţin atât de mult. A 
treia, piatra lui Shade, e rece pe pielea mea. 

— Nu voiam să-ți spunem asta într-o scrisoare, șoptește Gisa, ciupindu-și 
atela. A murit înainte să sosească scutirea pentru serviciul militar. 

Nevoia de a lovi ceva, de a-mi aduna furia și suferința într-un singur 
fulger de energie mistuitoare, nu a fost niciodată mai puternică. Contro/eaz- 
0, îmi spun în gând. Și eu îmi făceam griji că cel care urma să dea foc casei 
avea să fie Cal; fulgerul poate fi la fel de distrugător ca o flacără. 

Gisa se străduiește să-și reprime lacrimile și să vorbească. 

— A încercat să fugă. A fost executat. Decapitat. 

Picioarele îmi cedează atât de repede, încât nici măcar Cal nu apucă să mă 
prindă. Nu pot să aud, nu pot să văd, pot doar să simt Suferinţă, șoc, durere, 
întreaga lume învârtindu-se în jurul meu. Becurile bâzâie atât de tare, încât 
am senzaţia c-o să-mi rupă capul. Frigiderul pârâie în colț, iar bateria lui 
veche pulsează precum o inimă ce trage să moară. Mă tachinează, mă 
necăjesc, încercând să mă facă să explodez. N-am să cedez. N-am să cedez. 

— Mare, îmi șoptește Cal la ureche, cu braţele în jurul meu, însă ar putea 
la fel de bine să-mi vorbească din celălalt capăt al ţării. Mare! 

Îmi scapă un suspin înfrânt şi încerc să-mi recapăt răsuflarea. Îmi simt 
obrajii uzi, deşi nu-mi amintesc să fi plâns. Executat. Sângele îmi fierbe în 
vine. E o minciună. Nu a fugit. Era în Gardă. Si ei au aflat. L-au omorât pentru 
asta. L-au ucis. 

Nu am mai simțit niciodată o astfel de mânie. Nici când au plecat băieții, 
nici când Kilorn a venit la mine. Nici măcar atunci când i-au zdrobit mâna 
Gisei. 

Un ţiuit asurzitor răsună în casă atunci când frigiderul, becurile și 
cablurile din pereţi cresc la intensitate maximă. Electricitatea bâzâie, 
făcându-mă să mă simt vie și furioasă și periculoasă. Acum creez energie 
electrică, proiectându-mi forța prin casă, exact așa cum m-a învăţat Julian. 

Cal zbiară, scuturându-mă, încercând oarecum să ajungă la mine. Dar nu 
poate. Puterea e în mine și nu vreau să-i dau drumul. E mai bună decât 
durerea. 

Începe să plouă cu bucăţi de sticlă atunci când becurile explodează, 
pocnind ca floricelele de porumb într-un ceaun. Poc, poc, poc. Aproape că 
acoperă țipetele mamei. 

Cineva mă ridică în picioare cu o forță brută. Acea persoană își lipește 
palmele de fața mea, ținându-mă nemișcată în timp ce vorbește. Nu ca să mă 
liniștească, nu ca să empatizeze, ci ca să mă scoată din transă. Aș recunoaște 
oriunde acea voce. 

— Mare, adună-te! 

Ridic privirea ca să văd o pereche de ochi verzi și un chip extrem de 
îngrijorat. 

— Kilorn! 

— Mă gândeam eu c-aveai să te-ntorci la un moment dat, mormăie el. Am 
stat cu ochii după tine. 

Mâinile îi sunt aspre pe pielea mea, dar au un efect calmant. Mă aduce 
înapoi cu picioarele pe pământ, într-o lume unde fratele meu e mort. Ultimul 
bec care a supraviețuit se leagănă deasupra noastră, de-abia luminând 
încăperea și pe membrii familiei mele uluite. 

Însă acesta nu e singurul lucru care luminează întunericul. 

Scântei purpurii și albe dansează în jurul mâinilor mele, devenind din ce 
în ce mai slabe, însă la fel de vizibile ca lumina zilei. Fulgerele mele. Wu ma; 
am Cum să scap din asta cu o minciună. 

Kilorn mă așază pe un scaun și mă privește cu un mare semn de întrebare 
pe chip. Ceilalţi pur și simplu se uită la mine și, cu un junghi de tristețe, îmi 
dau seama că le e teamă. Însă lui Kilorn nu îi este deloc teamă - el e mai 
degrabă mânios. 

— Ce ţi-au făcut? tună el, ținându-și mâinile la câţiva centimetri de mine. 

Scânteile se risipesc, lăsând în urma lor doar piele și degete tremurânde. 

— Nu mi-au făcut nimic. 

Mi-as dori ca asta să fi fost vina lor. Mi-as dori să pot trage pe altcineva la 
răspundere pentru ceea ce sunt. Mă uit peste capul lui Kilorn, intersectându- 
mi privirea cu cea a lui Cal. Există ceva în el care cedează; încuviințează şi 
vorbește cu mine din priviri. Nu trebuie să mint în legătură cu asta. 

— Asta e ceea ce sunt. 

Kilorn se încruntă și mai tare. 

— Eşti una de-a 70r? 

N-am mai auzit niciodată atât de multă furie, atât de mult dezgust, 
înghesuite într-o singură propoziție. Simt că mor. 

— Est 

Mama își revine prima și, fără vreo urmă de teamă, mă apucă de mână. 

— Mare e fiica mea, Kilorn! exclamă ea, fixându-l cu o privire 
înspăimântătoare, pe care nu am mai văzut-o niciodată. Știm cu toţii asta! 

Membrii familiei mele își murmură aprobarea, adunându-se în jurul meu, 
însă Kilorn nu e convins. Mă privește de parcă aș fi o străină, de parcă nu ne 
cunoaștem de-o viață. 

— Dă-mi un cuțit și rezolvăm imediat problema! mă răstesc eu, privindu-l 
urât. Am să-ți arăt ce sânge curge prin venele mele! 

Asta îl linişteşte cât de cât. 

— Doar că... nu înțeleg, spune el, dând înapoi. 

NICI eu. 

— Trebuie să-i dau dreptate lui Kilorn. Noi știm cine ești, Mare, dar... 

Bree se bâlbâie, gândindu-se cum să formuleze asta. Cuvintele nu au fost 
niciodată punctul lui forte. 

— Cum e posibih 

Nu prea știu ce să spun, dar îmi dau silința să le explic cât mai limpede cu 
putință. Din nou, sunt extrem de conștientă de prezenţa lui Cal, care ascultă 
atent, așa că omit Garda și descoperirile lui Julian, pentru a descrie cât mai 
simplu cu putinţă ultimele trei săptămâni: deghizarea în argintie, logodna cu 
prințul Maven, lecţiile care mă ajută să mă controlez - pare ridicol, însă ei 
mă ascultă cu atenţie. 

— Nu știm cum sau de ce, ci doar că asta este, concluzionez eu, întinzând 
cealaltă mână. 

Nu pot să nu observ cum Tramy se ferește. 

— S-ar putea să nu aflăm niciodată ce înseamnă asta. 

Mama mă strânge mai tare de mână, pentru a-și arăta sprijinul. Acest gest 
mărunt face minuni pentru mine. Sunt în continuare mânioasă și extrem de 
tristă, însă nevoia de a distruge ceva dispare. Îmi recapăt o parte din control, 
suficient cât să-mi țin în frâu instinctele. 

— Eu cred că e un miracol, murmură ea, străduindu-se să zâmbească de 
dragul meu. Mereu ne-am dorit o viață mai bună pentru voi, iar acum am 
primit-o. Bree și Tramy sunt în siguranță, Gisa n-o să trebuiască să-și facă 

griji, noi putem fră; fericiţi, iar tu - ochii ei înlăcrimați îi întâlnesc pe ai mei — 
„tu, draga mea, vei fi specială. Ce altceva își poate dori o mamă? 

Mi-aș dori ca aceste lucruri să fie adevărate, însă scutur din cap, zâmbind 
pentru mama și pentru ceilalți membri ai familiei mele. Mint din ce în ce mai 
bine şi se pare că ei mă cred. Însă nu şi Kilorn. El e în continuare mânios, 
încercând să-și țină în frâu o altă izbucnire. 

— Cum e prințul? mă îndeamnă mama. Maven? 

Mă aflu pe un teren periculos. Îl simt pe Cal ascultând cu atenţie, 
așteptând să audă ce am de spus despre fratele lui mai mic. Ce pot să spun? 
Că e amabil? Că încep să-l plac? Că încă nu știu dacă pot avea încredere în eh 
Sau, mai rău, că nu mai pot avea niciodată încredere în cineva? 

— Nu e cum mă așteptam. 

Gisa îmi observă neliniștea și se întoarce spre Cal. 

— Așadar, el cine e, paznicul tău? mă întreabă ea, schimbând subiectul și 
făcându-mi iute semn din ochi. 

— Da, spune Cal, răspunzând în locul meu. 

El ştie că nu vreau să-mi mint familia, nu mai mult decât e necesar. 

— Și vă cer mii de scuze, dar ar cam trebui să plecăm. 

Cuvintele lui sunt asemenea unui cuţit răsucit, însă trebuie să îl ascult. 

— Da. 

Mama se ridică odată cu mine, strângându-mă atât de tare de mână, încât 
mă tem să nu o rupă. 

— Desigur, noi n-o să spunem nimic. 

— Niciun cuvinţel, intervine tata. 

Fraţii mei scutură și ei din cap, jurând să păstreze tăcerea, însă chipul lui 
Kilorn se transformă într-o expresie dezaprobatoare. Dintr-un motiv sau 
altul, a devenit extrem de mânios și nu-mi explic de ce. Dar și eu sunt 
mânioasă. Moartea lui Shade e o durere greu de suportat. 

— Kilorn? 

— Mda, am să-mi ţin pliscul! scuipă el. 

Înainte să-l pot opri, se ridică de pe scaun și iese ca o tornadă. Uşa se 
trântește în urma lui, făcând pereţii să se cutremure. Sunt obișnuită cu 
emoțiile lui Kilorn, cu rarele sale momente de disperare, însă acest acces de 
furie e ceva nou pentru el. Nu știu cum să mă comport. 

Atingerea surorii mele mă aduce înapoi la realitate, reamintindu-mi că 
acesta este un moment de rămas-bun. 

— Ce ai tu e un dar, îmi șoptește ea la ureche. Nu-l irosi. 

— Ai să te-ntorci, nu-i așa? mă întreabă Bree, iar Gisa se dă la o parte. 

Pentru prima dată de când a plecat la război, văd teamă în ochii săi. 

— Acum ești prinţesă, regulile le stabilești tu. 

Aș vrea eu. 

Eu şi Cal facem schimb de priviri. Îmi dau seama după buzele sale strânse 
și după ochii întunecați care ar trebui să fie răspunsul meu. 

— Am să-ncerc, şoptesc eu cu voce spartă. 

În fond, încă o minciună n-o să facă rău nimănui. 

e 

Când ajungem la marginea Pilonilor, cuvintele Gisei încă mă bântuie. Nu a 
fost nicio urmă de acuzaţie în ochii ei, deși i-am luat totul. Acele cuvinte sunt 
un ecou în vânt, acoperind toate celelalte lucruri. Wu-/irosi 

— Îmi pare rău pentru fratele tău, se hazardează Cal. Nu ştiam că... 

— ... era deja mort? 

Executat fiindcă a dezertat. O altă minciună. Furia începe din nou să 
clocotească în mine şi nici măcar nu vreau s-o controlez. Însă ce pot face în 
legătură cu asta? Ce pot face pentru a-mi răzbuna fratele sau chiar și pentru 
a-i salva pe ceilalți? 

Nu-l irosi. 

— Trebuie să mai fac o oprire. 

Înainte ca însoţitorul meu să poată protesta, afişez cel mai frumos zâmbet 
al meu. 

— N-o să dureze mult, îți promit. 

Spre surprinderea mea, încuviințează lent pe întuneric. 

e 

— Un loc de muncă la Reședința Soarelui e foarte prestigios. 

Will chicotește în timp ce eu iau loc în furgoneta lui. Vechea lumânare 
albastră încă arde, aruncând umbre mișcătoare în jurul nostru. După cum 
bănuiam, Farley nu mai e pe-aici. 

Când mă asigur că portiera și geamurile sunt închise, îmi cobor vocea. 

— Will, nu lucrez acolo. Ei... 

Spre surprinderea mea, Will ridică mâna pentru a-mi face semn să tac. 

— A, ştiu asta. Ceai? 

— Ăăă, nu. 

Sunt şocată. 

— Cum de...? 

— Acum o săptămână, maimuţele regale au ales o regină și firește c-au 
trebuit să difuzeze asta în orașele argintii, spune o voce din spatele perdelei. 

Silueta iese la iveală, însă nu e Farley, ci un slăbănog deșirat, care trebuie 
să se aplece într-o poziţie ciudată pentru a nu șterge acoperișul cu capul. 
Părul său rubiniu și lung se asortează cu centura roșie fixată peste trupul 

său, de pe umăr până pe șold. E prinsă cu aceeași insignă sub formă de soare 
rupt în două, pe care Farley a purtat-o în transmisiunea ei. Și nu pot să nu 
remarc cingătoarea plină de gloanţe strălucitoare și cele două pistoale. Și el 
face parte din Garda Stacojie. 

— Ai apărut pe toate ecranele argintiilor, /ady 7itanos. 

Îmi pronunţă titlul de parcă ar fi un blestem. 

— Tu și fata Samos. Spune-mi, e atât de neplăcută pe cât pare? 

— EI e Tristan, unul dintre locotenențţii lui Farley, intervine Will, 
admonestându-l cu privirea. Tristan, vorbește frumos! 

— De ce? întreb eu pe un ton înțepat. Evangeline Samos e o ticăloasă 
însetată de sânge. 

Zâmbind, Tristan îi aruncă o privire îngâmfată lui Will. 

— Nu toți sunt maimuțe, adaug eu pe un ton aproape șoptit, aducându-mi 
aminte de cuvintele pe care mi le-a adresat Maven mai devreme. 

— Vorbești despre prințul cu care te-ai logodit sau despre cel care te- 
așteaptă în pădure? întreabă Will pe un ton calm, de parcă s-ar interesa de 
preţul făinii. 

Prin comparaţie cu el, Tristan o ia razna, țâșnind de pe scaunul său. Ajung 
înaintea lui la portieră și întind mâinile în lături. Din fericire, îmi mențin 
controlul. Ultimul lucru de care am nevoie e să electrocutez un membru al 
Gărzii Stacojii. 

— Ai adus un argintiu aici? sâsâie el. Pe prin? Știi ce am putea face dacă l- 
am lua? Ce am putea cere în schimb? 

Cu toate că e mai înalt decât mine, nu mă las intimidată. 

— Lasă-l în pace! 

— Câteva săptămâni în lux și sângele tău e la fel de argintiu ca al lor, 
scuipă el, arătând de parcă ar vrea să mă omoare. Ai de gând să mă 
electrocutezi și pe mine? 

Asta doare și el știe. Las mâinile jos, de teamă ca nu cumva să mă trădeze. 

— Nu îl protejez pe el, ci pe tine tâmpitul naibii! Cal e un soldat 
experimentat și ar putea să dea foc întregului sat, dacă ar vrea. 

Nu că ar vrea. Sper. 

Tristan își duce mâna către pistol. 

— Aş vrea să-l văd că-ncearcă. 

Însă Will își pune o mână zbârcită pe braţul lui. Atingerea e suficientă 
pentru a-l face pe rebel să se calmeze. 

— Suficient, șoptește el. Mare, de ce-ai venit aici? Kilorn e în siguranţă, la 
fel şi fraţii tăi. 

Respir ușurată, stând în continuare cu ochii pe Tristan. El tocmai m-a 
amenințat c-o să-l răpească pe Cal și c-o să ceară o răscumpărare. Și, dintr- 
un motiv sau altul, acest lucru mă neliniștește cumplit. 

— Fratele... 

Un singur cuvânt rostit și deja fac eforturi. 

— Shade făcea parte din Garda Stacojie. 

Nu mai e o întrebare, ci un adevăr. Will își coboară privirea, spăsit, iar 
Tristan își lasă capul în jos. 

— L-au omorât pentru asta. Mi-au omorât fratele și eu trebuie să mă port 
ca și când acest lucru nu mă deranjează. 

— Dacă n-o faci, te vor omori și pe tine. 

— Știu asta. Când va sosi timpul, voi spune tot ce vor ei. Dar... Vocea îmi 
tremură puțin. Sunt în palat, în centrul lumii lor. Sunt iute, sunt silențioasă și 
pot ajuta organizaţia. 

Tristan inspiră adânc, îndreptându-se de spate. În pofida atitudinii 
mânioase de mai devreme, în ochii săi zăresc un licăr de mândrie. 

— Vrei să ni te alături. 

— Da. 

Will își încleștează maxilarele, sfredelindu-mă cu privirea. 

— Sper că eşti conștientă în ce te bagi. Ăsta nu e doar războiul meu sau al 
lui Farley sau al Gărzii Stacojii - e și al tău. Până la final. Și nu pentru a-ți 
răzbuna fratele, ci pentru a ne răzbuna pe noi toți. Ne vom lupta pentru cei 
de dinainte și pentru cei care vor veni. 

Mâna lui noduroasă se întinde spre a mea și, pentru prima dată, observ 
un tatuaj în jurul încheieturii sale: o brățară roșie. Precum cele pe care ne 
obligă ei să le purtăm. Doar că acum el o poartă pentru totdeauna. Face 
parte din el, precum sângele din venele noastre. 

— Eşti alături de noi, Mare Barrow? mă întreabă el, închizându-și mâna 
peste a mea. 

Mai multe războaie, mai mulți morți, a spus Cal. Dar există posibilitatea ca 
el să se însele. Există posibilitatea ca noi să putem schimba lucrurile. 

Îmi încordez degetele și mă ţin de Will. Simt greutatea acţiunii mele, 
importanța din spatele ei. 

— Sunt alături de voi. 

— Vom răsări, șoptește el, la unison cu Tristan. 

Îmi amintesc cuvintele și le pot rosti împreună cu ei: 

— Roşii ca zorii zilei. 

În lumina pâlpâitoare a lumânării, umbrele noastre arată ca niște monștri 
pe pereți. 

Când eu și Cal ne întâlnim la periferia orașului, mă simt cumva mai 
ușoară, încurajată de decizia mea și de perspectiva lucrurilor care mă 
așteaptă. Cal merge la pas cu mine, aruncându-mi din când în când câte o 
privire, însă nu spune nimic. În vreme ce eu aş sta și-n cap pentru a scoate 
un răspuns de la cineva, Cal e complet opusul. Poate că e o tactică militară pe 
care a deprins-o din cărțile lui: /asă dușmanul să vină la tine. 

Pentru că asta sunt eu acum. Dușmanul lui. 

Cal mă dezorientează, exact ca fratele său. Ambii sunt amabili, chiar dacă 
știu că sunt o roșie, chiar dacă știu că nici măcar n-ar trebui să mă bage în 
seamă. Însă Cal m-a dus acasă, iar Maven a fost bun cu mine, dorindu-și să 
mă ajute. Stranii băieţi. 

Când intrăm din nou în pădure, atitudinea lui Cal se schimbă, devenind 
deodată serios. 

— Va trebui să vorbesc cu regina să-ți schimbe programul. 

— De ce? 

— Aproape c-ai explodat acolo, spune el pe un ton blând. Va trebui să 
începi să te antrenezi cu noi, ca să ne asigurăm că așa ceva nu se va mai 
întâmpla niciodată. 

Julian mă antrenează. Dar până şi acea voce firavă din capul meu știe că 
Julian nu poate înlocui ceea ce fac Cal, Maven și Evangeline. Dacă aș învăța 
chiar și numai jumătate din ceea ce știu ei, cine știe ce ajutor aș putea oferi 
Gărzii? Memoriei lui Shade? 

— Ei bine, dacă mă scoate de la orele de protocol, n-am să refuz. 

Brusc, Cal se întoarce cu spatele la motocicleta lui. 

— Cineva ne urmăreşte. 

Nu am de gând să-l contrazic. Simţurile de soldat ale lui Cal sunt acute, 
însă ce anume l-ar putea ameninţa aici? De ce anume s-ar putea teme în 
pădurea unui sat adormit şi sărac? Un sat plin de rebeli, îmi amintesc eu. 

Dar, în locul lui Farley sau al unor revoluționari înarmaţi, cel care iese din 
frunziș e Kilorn. Am uitat cât de descurcăreţ e, cât de ușor se poate mișca pe 
întuneric. 

Mâinile lui Cal se sting într-un norișor de fum. 

— A, tu... 

Kilorn își dezlipește privirea de pe mine și îi aruncă o căutătură urâtă lui 
Cal, după care își înclină capul într-o plecăciune ironică. 

— Vă rog să mă scuzati, Înălțimea Voastră. 

În loc să încerce să nege asta, Cal se îndreaptă uşor de spate, adoptând o 
poziție regală. Nu îi răspunde și își vede în continuare de înlăturarea 

frunzelor de pe motocicletă. Însă simt că stă cu ochii pe mine, urmărind 
fiecare vorbă între mine și Kilorn. 

— Chiar faci asta? întreabă Kilorn, semănând cu un animal rănit. Chiar 
pleci? Să fii una dintre ei? 

Cuvintele astea ustură mai tare ca o palmă. Asta nu e o alegere, vreau să-i 
spun. 

— Ai văzut ce s-a întâmplat acolo, ce pot să fac. Ei mă pot ajuta. 

Până şi eu sunt surprinsă de cât de ușor îmi iese minciuna asta. Într-o zi 
s-ar putea să mă mint chiar și pe mine, să mă păcălesc că sunt fericită. 

— Sunt acolo unde trebuie să fiu. 

EI clatină din cap, apucându-mă de mână, de parcă ar putea să mă tragă 
înapoi în trecut, unde grijile noastre erau simple. 

— Locul tău e aici. 

— Mare. 

Cal așteaptă răbdător, rezemându-se de scaunul motocicletei sale, însă 
vocea lui e fermă - un avertisment. 

— Trebuie să plec. 

Încerc să trec de Kilorn, să-l las în urmă, însă el nu-mi dă voie. Mereu a 
fost mai puternic decât mine. Și oricât de tare mi-aș dori să mă oprească, nu 
se poate întâmpla și cu asta, basta. 

— Mare, te rog... 

Un val de căldură ne învăluie ca o rază de soare mai puternică. 

— Dă-i drumul! mârâie Cal, apărând lângă mine. 

Căldura vine dinspre el și aproape că face aerul să tremure. Calmul pe 
care se străduiește să-l mențină începe să scadă, amenințând să se 
dezlănţuie. 

Kilorn îi râde în față, dorindu-și să-l provoace. Însă el seamănă cu mine; 
noi suntem hoți, noi suntem șobolani. Noi știm când să luptăm și când să 
fugim. Şovăind, dă înapoi, trăgându-și degetele peste brațul meu. Asta ar 
putea fi ultima oară când ne vedem. 

Aerul se răcește, însă Cal nu se îndepărtează. Sunt logodnica fratelui său - 
trebuie să mă protejeze. 

— Ai negociat și pentru mine, pentru a mă scuti de încorporare, spune 
Kilorn, pe un ton blând, înțelegând într-un final prețul pe care l-am plătit. Ai 
un obicei de a încerca să mă salvezi. 

De-abia reușesc să scutur din cap și mă văd nevoită să-mi pun casca 
pentru a-mi ascunde lacrimile. Târșâindu-mi picioarele, îl urmez pe Cal spre 
motocicletă și mă sui în spatele lui. 

Kilorn merge cu spatele, tresărind când Cal turează motorul. Apoi îmi 
rânjește, trăsăturile sale transformându-se într-o expresie care obișnuia să 
mă facă să vreau să-i trag un pumn. 

— Am să-i transmit lui Farley salutările tale. 

Motocicleta mugește ca o bestie, ducându-mă departe de Kilorn, de 
Pilonii și de fosta mea viață. Teama curge prin venele mele ca o otravă, până 
când sunt speriată din cap până-n picioare. Însă nu pentru mine. Nu acum. 
Mă tem pentru Kilorn, pentru prostia pe care are de gând s-o facă. 

Se duce s-o găsească pe Farley. Si o să i se alăture. 

CINCISPREZECE 


A doua zi dimineaţă, când deschid ochii, observ o siluetă întunecată stând 
lângă patul meu. Gata până aici mi-a fost. Am plecat, am încălcat regulile, iar 
acum o să mă omoare pentru asta. 

Însă n-am de gând să mă dau bătută fără luptă. 

Înainte ca silueta să apuce să mă lovească, sar din pat, pregătită să mă 
apăr. Mușchii mi se încordează în timp ce în interiorul meu prinde viață acel 
bâzâit încântător. Însă, în locul unui asasin, mă trezesc că dau nas în nas cu o 
uniformă roșie. Și o recunosc pe femeia care o poartă. 

Walsh arată exact ca acum câteva secunde, cu toate că eu sigur nu mai 
arăt. Stă lângă un cărucior metalic pe care se află ceai, pâine și o multitudine 
de mâncăruri pentru micul dejun. Mereu o cameristă harnică, nu scoate 
niciun cuvânt, însă ochii ei ţipă la mine. Se uită lung la mâna mea, unde în 
jurul degetelor dansează bine cunoscutele scântei. Îmi frec mâinile, până ce 
acestea dispar înapoi în pielea mea. 

— Îmi pare atât de rău! exclam eu, îndepărtându-mă de ea. 

Ea tace în continuare. 

— Walsh... 

Însă ea preferă să-şi facă de treabă cu mâncarea. Apoi, spre mare mea 
surpriză, rostește pe mutește cinci cuvinte pe care am început să le știu ca 
pe o rugăciune - sau ca pe un blestem. Răsar, roșie ca zorii zilei. 

Înainte să-i pot răspunde, înainte ca șocul să mi se citească pe chip, Walsh 
îmi împinge o ceașcă de ceai în mână. 

— Așteaptă... 

Întind mâna, însă ea se ferește, făcând o plecăciune adâncă. 

— Milady, spune ea pe un ton înțepat, punând punct conversaţiei noastre. 

O urmăresc cum iese din cameră și mă lasă doar cu ecoul cuvintelor ei 
nerostite. 

Walsh face parte din Garda Stacojie. 

Ceașca de ceai e rece în mâna mea. Straniu de rece. 

Mă uit în jos și observ că nu e plină de ceai, ci de apă. lar pe fundul ceștii 
se află o bucăţică de hârtie care împrăştie cerneală. În timp ce citesc mesajul, 
cerneala se dizolvă și distruge orice urmă existentă, până ce nu mai rămâne 
decât un lichid cenușiu și o bucată de hârtie albă și încreţită. Nicio dovadă a 
primului meu act de rebeliune. 


Mesajul nu e greu de reținut, căci e format din trei cuvinte. 

La miezul noptii. 


Gândul că am o legătură atât de apropiată cu grupul ar trebui să mă 
liniștească, însă, din cine știe ce motiv, mă trezesc că mă ia cu fiori. Poate că 
nu sunt urmărită doar de camerele de supraveghere. 

Și nu e singurul bilet care mă așteaptă. Noul meu program se află pe 
noptieră, scris cu acea caligrafie exasperant de perfectă a reginei. 


06:30- micul dejun 
07:00- antrenament 
10:00 - protocol 
11:30 - prânz de gală 
13:00 - protocol 
14.00 - lectii 

18.00 - cină 


Lucas te va însoți la toate. Programul nu poate fi negociat. 
MS Regina Elara 


— Carevasăzică, te-au băgat în sfârșit la antrenamente? îmi surâde Lucas 
cu o urmă de mândrie, în timp ce mă conduce la prima mea sesiune. Ai fost 
ori prea cuminte, ori prea obraznică. 

— Câte puțin din amândouă. 

Mai mult obraznică, gândesc eu, aducându-mi aminte de episodul 
petrecut ieri-seară acasă la mine. Știu că noul meu program e opera lui Cal, 
însă nu mă așteptam să acționeze atât de iute. Ca să fiu sinceră, sunt 
entuziasmată că voi începe antrenamentele. Dacă seamănă cu ceea ce am 
văzut că fac Maven și Cal, mai ales în ceea ce privește controlul puterilor, voi 
fi cu mult în urmă, însă cel puţin voi avea cu cine să vorbesc. Și, dacă sunt cu 
adevărat norocoasă, Evangeline va cădea grav bolnavă și va rămâne la pat 
pentru tot restul vieţii ei nefericite. 

Lucas clatină din cap, chicotind. 

— Fii pregătită! Instructorii sunt celebri fiindcă i-au făcut praf până și pe 
cei mai puternici soldați. N-o să le placă deloc impertinenta ta. 

— Mie n-o să-mi placă deloc să fiu făcută praf, ripostez eu. Cum au fost 
antrenamentele tale? 

— Păi, am intrat direct în armată la vârsta de nouă ani, așa că experiența 
mea a fost un pic diferită, spune el, și privirea i se întunecă când își 
aminteşte de acele zile. 

— Nouă ann 

Această idee mi se pare imposibilă. Cu sau fără puteri, acest lucru nu 
poate fi adevărat. 

Însă Lucas ridică din umeri, de parcă ar fi o nimica toată. 

— Frontul e cel mai bun loc pentru antrenamente. Până și cei doi prinți s- 
au antrenat o perioadă pe front. 

— Dar acum tu eşti aici, spun eu. 

Privirea îmi zăbovește pe uniforma lui Lucas, pe negrul și argintiul 
securităţii. 

— Nu mai ești soldat. 

Pentru prima dată, zâmbetul ironic al lui Lucas dispare cu desăvârșire. 

— E extenuant, recunoaște el, mai mult pentru sine decât pentru mine. 
Bărbaţii nu sunt făcuți să reziste prea mult în război. 

— Şi roșiii sunt? mă trezesc eu întrebând. 

Bree, Tramy, Shade, tata, tatăl lui Kilorn. Și mii de alţi oameni. Milioane. 

— Ei rezistă mai bine decât argintiii într-un război? 

Când ajungem la ușa sălii de antrenamente, Lucas îmi răspunde într-un 
final, dându-mi senzaţia că se simte ușor stânjenit. 

— Așa funcționează lumea. Roșiii slujesc, roșiii muncesc, roșiii se luptă. 
La asta se pricep. Asta sunt meniti să facă. 

Trebuie să-mi mușc limba pentru a nu mă răsti la el. 

— Nu toată lumea e specială. 

Încep să clocotesc de furie, însă nu îi adresez niciun cuvânt. Să-mi pierd 
cumpătul, chiar și cu el, nu m-ar ajuta prea tare. 

— Mă descurc de-aici, spun eu pe ton înțepat. 

Lucas observă că nu mă simt în largul meu și se încruntă. Când vorbește, 
o face în șoaptă și rapid, ca și când nu-și dorește să fie auzit. 

— Nu îmi permit luxul întrebărilor, murmură el. 

Ochii lui negri îi fixează pe ai mei cu subînţeles. 

— Și nici tu, adaugă el. 

Mi se strânge inima, îngrozită de cuvintele sale și de înțelesul lor ascuns. 
Lucas știe că ceea ce i s-a spus despre mine nu e totul. 

— Lucas... 

— Nu se cuvine să pun întrebări. 

Îşi încreţeşte fruntea, încercând să mă facă să înţeleg, încercând să mă 
liniștească. 

— Lady Titanos. 

Titlul sună mai ferm ca oricând, devenind atât scutul meu, cât și arma 
reginei. 

Lucas nu va pune întrebări. În pofida ochilor săi negri, a sângelui său 
argintiu, a familiei lui pe nume Samos, el nu va trage de firul care ar putea să 
dezvăluie existența mea. 

— Milady, vă recomand să vă ţineţi de program. 

Face un pas înapoi, mai formal decât l-am văzut vreodată. Cu o mișcare a 
capului, arată spre ușa la care aşteaptă un asistent roșu. 

— Am să vin să vă iau după antrenament. 

— Lucas, îți mulțumesc, e tot ce reușesc să îngaim. 

Mi-a oferit mai multe decât știe. 

Asistentul îmi întinde un costum elastic, negru cu dungi purpurii și 
argintii. Îmi indică o încăpere mică, unde mă schimb repede. Costumul îmi 
aduce aminte de vechile mele haine, pe care obișnuiam să le port în Pilonii. 
Uzate de trecerea timpului, însă curate și suficient de mulate pentru a nu mă 
încetini. 

Când intru în sala de antrenament, sunt conștientă că toată lumea e cu 
ochii pe mine, ca să nu mai vorbim de zecile de camere de supraveghere. 
Podeaua pare moale și flexibilă și îmi amortizează fiecare pas. O lucarnă 
imensă se înalță deasupra noastră, dezvăluind cerul estival, albastru și plin 
de nori, care mă ia în derâdere. Şiruri de scări șerpuitoare leagă cele câteva 
niveluri excavate în pereții mari, la înălțimi diferite și cu echipamente 
diferite. În sală se află numeroase ferestre, iar una ştiu sigur că dă spre sala 
de clasă a lui lady Blonos. Încotro dau celelalte sau cine ne-ar putea urmări 
prin ele, habar nu am. 

Ar trebui să mă simt agitată, având în vedere că am intrat într-o încăpere 
plină de războinici adolescenţi, cu toţii mai bine pregătiţi decât mine. În 
schimb, mă gândesc la insuportabilul ţurțur din oase și metale cunoscut 
drept Evangeline Samos. Nici bine nu ajung la jumătatea sălii, că și deschide 
gura, scuipând venin. 

— Ai absolvit deja orele de protocol? Ai reușit în sfârșit să stăpânești arta 
de a sta cu picioarele încrucișate? zâmbește ea ironic, sărind de pe un aparat 
de ridicat greutăți. 

Părul ei argintiu e legat la spate într-o cosiță complicată, pe care i-aș 
tunde-o cu mare plăcere, însă renunţ la această idee când îi văd lamele 
ascuţite și letale care îi atârnă la brâu. La fel ca mine, la fel ca toţi ceilalţi, 
poartă un costum pe care se regăsesc culorile casei ei. În negru și argintiu 
pare letală. 

Sonya și Elane o flanchează cu zâmbete ironice trase la indigo. Acum, că 
nu mă mai intimidează, se pare că încearcă să se dea bine pe lângă viitoarea 
regină. 

Îmi dau toată silința să le ignor și mă trezesc că îl caut din priviri pe 
Maven. ÎI zăresc într-un colț, separat de ceilalți. Cel putin putem fi singuri 
împreună, În urma mea aud şoapte, de vreme ce mai mult de doisprezece 
adolescenți nobili mă urmăresc îndreptându-mă spre el. Câţiva își înclină 
capetele, încercând să fie politicoși, însă cei mai mulți par precauţi. Fetele 
sunt cele mai agitate; la urma urmei, le-am furat unul dintre prinți. 

— Ţi-a luat cam mult, chicotește Maven când mă așez lângă el. 

Se pare că nu face parte din mulțime și nici nu-și dorește asta. 

— Dacă nu te-aș cunoaște, aș zice că încercai să stai departe de noi. 

— De o persoană în special, îi răspund eu, aruncând o privire spre 
Evangeline. 

Evangeline se întreține cu admiratorii săi în apropiere de peretele cu 
ținte, unde se dă în spectacol pentru ciracii ei. Cuţitele șuieră prin aer, 
înfigându-se fix în mijlocul țintelor. 

Maven mă privește cum o studiez pe Evangeline. 

— Când o să ne-ntoarcem în capitală, n-o să trebuiască s-o vezi atât de 
des, murmură el. Ea și Cal vor fi extrem de ocupați cu turneul prin ţară, 
îndeplinindu-și îndatoririle. Desigur, și noi le vom avea pe ale noastre. 

Perspectiva de a fi cât mai departe de Evangeline e încântătoare, însă, de 
asemenea, îmi amintește de ceasul care ticăie neînduplecat împotriva mea. 
Curând, voi fi forțată să las în urmă Reședința Soarelui, valea râului și 
familia. 

— Știi cumva când tu... mă bâlbâi eu, după care mă corectez. Vreau să zic, 
când noi ne vom întoarce în capitală? 

— După Balul de Rămas-Bun. Ți s-a spus despre el, nu-i așa? 

— Da, mama ta l-a menţionat în treacăt, iar lady Blonos încearcă să mă- 
nveţe să dansez... 

Mă opresc brusc, simțindu-mă stânjenită. Lady Blonos a încercat ieri să 
mă învețe câțiva pași, însă am sfârșit prin a mă duce grămadă la pământ. 
Furatul îmi iese bine, însă, aparent, dansatul mă depășește. 

— În fine, subliniez cuvântul încearcă. 

— Nu-ţi face griji, nu noi o să trebuiască s-avem de-a face cu cea mai 
îngrozitoare parte a balului. 

Ideea de a dansa mă înspăimântă, însă înghit cu putere pentru a alunga 
această temere. 

— Dar cine? 

— Cal, spune el, fără să șovăie. Fratele meu trebuie să tolereze extrem de 
multe conversații absurde şi să danseze cu o mulțime de fete sâcâitoare. Îmi 
aduc aminte anul trecut... 

Se oprește și începe să râdă. 

— Sonya Iral nu făcea decât să umble după el, întrerupându-i dansurile și 
încercând să-l târască după ea pentru puţină distracție. A trebuit să intervin 
și s-o suport vreme de două cântece, pentru a-i oferi lui Cal un moment de 
liniște. 

Gândul celor doi frați uniți împotriva unei legiuni de fete disperate mă 
face să râd, gândindu-mă la toate lucrurile prin care au trebuit să treacă 
pentru a se salva unul pe celălalt. Dar în timp ce surâsul meu se extinde, 
zâmbetul lui Maven pălește. 

— Bine măcar că de data asta o avem pe Samos la braţul lui. Fetele 
celelalte nu vor îndrăzni să se pună cu ea. 

Pufnesc, aducându-mi aminte de strânsoarea ei puternică pe brațul meu. 

— Bietul Cal! 

— Și cum a fost vizita ta de ieri? mă întreabă el, referindu-se la plimbarea 
mea până acasă. 

Așadar, Cal nu l-a pus la curent. 

— Dificilă. 

E singurul fel în care pot să o descriu. Acum, familia mea știe ce sunt, iar 
Kilorn s-a băgat singur în cușca leilor. Și, desigur, Shade e mort. 

— Unul dintre fraţii mei a fost executat, chiar înainte să primească 
scutirea. 

Maven își schimbă poziția lângă mine și mă aștept să se simtă prost. La 
urma urmei, oamenii lui au fost cei care au făcut-o. Însă își pune o mână 
peste umărul meu. 

— Mare, îmi pare atât de rău! Sunt sigur că nu a meritat-o. 

— Nu, nu a meritat-o, șoptesc eu, aducându-mi aminte de ce a murit 
fratele meu. 

Acum, eu am pornit pe același drum. 

Maven mă privește atent, de parcă încearcă să descifreze secretul din 
ochii mei. Pentru prima dată sunt bucuroasă de lecţiile lui Blonos, altminteri 
aș presupune că Maven poate să citească gândurile oamenilor la fel de bine 
ca regina. Dar nu, e sută la sută piroman. Foarte puţini argintii moștenesc 
puterile mamelor și nimeni n-a avut vreodată mai mult de o abilitate. 
Așadar, secretul meu, noua mea loialitate față de Garda Stacojie, e doar al 
meu. 

Când Maven întinde mâna pentru a mă ajuta să mă ridic, o accept. În jurul 
nostru, ceilalți se încălzesc, cei mai mulți întinzându-se sau alergând prin 
sală, însă câțiva sunt mult mai impresionanțţi. Elane apare și dispare din 
câmpul vizual în timp ce distorsionează lumina din jurul ei, până ce dispare 
cu totul. Un ţesevânt, Oliver din Casa Laris, creează un vârtej în miniatură, 
stârnind particule de praf. Sonya face schimb de lovituri cu Andros Eagrie, 
un băiat mic de statură, dar musculos, care are vreo optsprezece ani. 
Asemenea tuturor mătăsoșilor, Sonya e înzestrată cu agilitate și ar trebui să- 
] pună la pământ în două secunde, însă Andros îi parează lovitură după 
lovitură într-un dans violent. Argintiii din Casa Eagrie sunt clarvăzători, ceea 
ce înseamnă că pot vedea viitorul apropiat, iar Andros se folosește din plin 
de abilitatea lui. Niciunul dintre ei nu pare să iasă câștigător, participând 
mai degrabă la un joc de echilibru, decât de forță. 

Imaginează-ți ce pot face cu adevărat. Atât de capabili, atât de puternici. 
lar aceștia sunt doar copiii. Și, uite-așa, speranța mi se risipește în vânt, 
transformându-se în teamă. 

— Alinierea, rostește o voce aproape imperceptibilă. 

Noul meu instructor intră fără să facă zgomot. Cal e lângă el, iar în spatele 
lor merge un telekinetic din Casa Provos. Ca un bun soldat, Cal merge în pas 
cu instructorul, care pare mic de statură și cuminte prin comparaţie cu el. 
Pielea lui palidă e brăzdată de riduri, iar părul e la fel de alb ca hainele pe 
care le poartă, o dovadă a adevăratei sale vârste și case. Casa Arven, casa 
tăcută, îmi aduc eu aminte, gândindu-mă la lecţiile mele. O casă importantă, 
plină de putere și de forţă și toate lucrurile în care argintiii cred. Ba chiar 
mi-l amintesc pe instructor încă de dinainte să fi devenit Mareena Titanos, 
de când eram mică. El supraveghea execuțiile televizate din capitală, 
domnind peste roșiii și chiar și peste argintiii condamnaţi la moarte. lar 
acum înțeleg de ce l-au ales pe el s-o facă. 

Haven devine din nou vizibilă, în timp ce vârtejul moare în mâinile lui 
Oliver. Cuţitele lui Evangeline cad brusc pe jos și până și eu mă simt 
învăluită de o mantie care îmi înăbușă simţul electric. 

El e Rane Arven, instructorul, călăul, amufitorul. El îi poate transforma pe 
argintii în ceea ce ei urăsc cel mai mult: în roșii. El le poate opri puterile. El îi 
poate face să fie normali. 

În timp ce rămân cu gura căscată, Maven mă trage în spatele său, iar Cal 
se așază în fața rândului nostru. Evangeline conduce rândul de lângă noi și, 
pentru prima oară, nu pare a fi interesată de mine. Stă cu ochii pe Cal, care 
se pregătește și care pare să se simtă în largul lui la postul de comandă. 

Arven nu se deranjează să mă prezinte. De fapt, nici nu pare să observe că 
particip la sesiunea lui. 

— Alergațţi! ne poruncește cu o voce groasă și dură. 

Bun. Ceva ce pot și eu să lac. 

Pornim în marș, fiecare în rândul său, ocolind sala în pas alergător, într-o 
tăcere binecuvântată. luțesc pasul, bucurându-mă de exercițiul după care 
am tânjit atât de mult, până ce trec în viteză pe lângă Evangeline. Apoi 
rămâne doar Cal lângă mine, care dictează ritmul pentru ceilalți. Îmi surâde 
și mă urmărește cum alerg. Asta e ceva ce pot face, ceva de care chiar mă 
bucur. 

Am o senzație ciudată sub picioare, din cauza podelei căptușite care se 
mișcă la fiecare pas, însă sângele care îmi bubuie în urechi, sudoarea și 
ritmul susținut îmi sunt cunoscute. Dacă închid ochii, pot pretinde că sunt 
înapoi în sat, alături de Kilorn și de fraţii mei, sau doar de una singură. Pur și 
simplu liberă. 

Asta până când o secțiune a peretelui țâșnește brusc, izbindu-mă în 
stomac. 

Cad grămadă la pământ, însă ceea ce mă doare e mândria. Grupul de 
alergători se ferește, iar Evangeline îmi aruncă un zâmbet satisfăcut peste 
umăr, bucurându-se că am rămas în urmă. Doar Maven încetinește, 
așteptându-mă să îl ajung din urmă. 

— Bun venit la antrenament! chicotește el, urmărindu-mă cum mă 
dezlipesc de obstacolul care mi-a ieșit în cale. 

În sală, alte părți ale peretelui se mișcă, formând bariere pentru 
alergători. Toţi ceilalți se descurcă fără niciun pic de efort; sunt obișnuiți cu 
asta. Cal și Evangeline conduc grupul, ocolind fiecare obstacol care le iese în 
drum. Cu coada ochiului observ că telekineticul Provos manipulează diferite 
părți ale peretelui, făcându-le să se miște. Ba chiar îmi dă senzaţia că mă 
fixează cu un zâmbet satisfăcut. 

Rezist tentației de a mă lua de telekinetic şi pornesc în pas alergător. 
Maven aleargă lângă mine, dar fără să mă întreacă vreodată cu mai mult de 
jumătate de metru, ceea ce mă cam irită. Îmi măresc pasul, până ce sprintez 
şi ocolesc cât pot de bine obstacolele. Însă Maven nu e precum agenţii de 
securitate de acasă - îmi este dificil să-l întrec. 

Când terminăm turele, Cal e singurul care nu a transpirat. Până și 
Evangeline pare terminată, însă își dă toată silința să ascundă asta. Respir 
sacadat, însă sunt mândră de mine. În pofida începutului dificil, am reușit să 
țin pasul cu ceilalți. 

Instructorul Arven ne analizează preț de câteva clipe, zăbovind cu 
privirea asupra mea, înainte să se întoarcă spre telekinetic. 

— Theo, te rog să scoţi țintele de tragere, spune el, folosind din nou un 
ton de-abia perceptibil. 

Ca și când ai da perdeaua la o parte pentru a lăsa soarele să intre, simt 
cum puterile mele îmi năvălesc în trup. 

Asistentul telekinetic flutură din mână, dând la o parte o secțiune a 
podelei și scoțând la iveală acel pistol ciudat pe care l-am văzut de la 
fereastra clasei lui Blonos. Îmi dau seama că nu e un pistol, ci mai degrabă 
un cilindru. Numai puterea telekineticului îl face să se miște, nu vreo 
tehnologie avansată. Puterile sunt tot ceea ce ei posedă. 

— Lady Titanos, murmură Arven, făcându-mă să mă înfior. Înţeleg că 
aveţi o abilitate interesantă. 

Vorbește despre fulgerele mele, de scânteile distrugătoare albe și 
purpurii, însă mă gândesc imediat la ceea ce mi-a zis Julian ieri. Fu nu 
manipulez pur și simplu, eu pot crea. Sunt specială. 

Toţi ochii se întorc spre mine, însă strâng din dinţi și încerc să devin 
puternică. 

— E interesantă, dar nu inedită, domnule instructor, comentez eu. Sunt 
foarte nerăbdătoare să învăţ mai multe despre ea. 

— Puteţi începe chiar acum, spune instructorul, iar telekineticul din 
spatele lui se încordează. 

Exact în acel moment, una dintre țintele pentru mingi se ridică în aer, mai 
iute decât credeam că e cu putinţă. 

Controlează-te! îmi spun în gând, repetând cuvintele lui Julian. 
Concentrează-te! 

De data asta simt atracţia când extrag electricitatea din aer și de undeva 
din interiorul meu. Aceasta se manifestă în mâinile mele, prinzând viață sub 
forma unor mici scântei. Însă mingea lovește podeaua înainte s-o pot arunca, 
scânteile ei împrăștiindu-se pe jos și dispărând. Evangeline râde pe 
înfundate în spatele meu, însă, când mă întorc să îi arunc o privire 
reprobatoare, dau ochi în ochi cu Maven. EI încuviințează din cap de-abia 
perceptibil, îndemnându-mă să încerc din nou. Și, lângă el, Cal își 
împreunează braţele la piept, cu o expresie indescifrabilă. 

O altă țintă ţâșnește în sus, răsucindu-se în aer. Scânteile apar mai repede 
acum, luminoase și pline de viață în timp ce ținta ajunge în vârf. La fel cum s- 
a întâmplat și în prezenţa lui Julian, îmi strâng mâna pumn și, simțind valul 
de putere care mă străbate, arunc. 

Un minunat arc de lumină distructivă lovește laterala țintei. Aceasta se 
spulberă într-un milion de bucățele, fumegând și scânteind atunci când 
lovesc podeaua cu un trosnet puternic. 

Nu pot să nu zâmbesc, mulțumită de mine însămi. În spatele meu, Maven 
și Cal aplaudă, la fel ca alţi câţiva copii. Evident, Evangeline și prietenii ei nu 
fac nicio mișcare - aproape că par insultați de victoria mea. 

Însă instructorul Arven nu spune nimic, nici măcar nu catadicsește să mă 
felicite. Pur și simplu se uită peste mine, spre restul grupului. 

— Următorul! 

e 

Instructorul ne face să muncim până la epuizare, obligându-ne să trecem 
prin runde peste runde de exerciții menite să ne perfecționeze puterile. 
Desigur, eu rămân în urmă la toate, dar, de asemenea, simt că fac progrese. 
Când sesiunea ia sfârșit, sunt transpirată și tot corpul mă doare. Lecţia lui 
Julian e o binecuvântare și îmi permite să stau jos, pentru a-mi recăpăta 
puterile. Dar nici măcar sesiunea din acea dimineață nu mă poate epuiza 
întrutotul - se apropie miezul nopții. Cu cât trece timpul mai repede, cu atât 
ajung mai aproape de miezul nopţii. Cu atât ajung mai aproape de a face 
următorul pas, de a prelua controlul asupra destinului meu. 

Julian nu îmi observă neliniștea, probabil din cauză că e adâncit într-un 
teanc de cărți proaspăt legate. Toate au aproape doi centimetri și jumătate 
grosime și sunt etichetate elegant, având doar anul înscris și nimic altceva. 
N-am idee ce anume conţin. 

— Ce sunt astea? îl întreb, ridicând una. 

Înăuntru e o harababură de liste: nume, date, locuri - şi cauzele morții. 
Cele mai multe sunt din pricina pierderilor masive de sânge, dar, din când în 
când, mai zăresc „boală”, „sufocare”, „înec” și alte câteva detalii specifice și 
înfiorătoare. Când îmi dau seama ce anume citesc, sângele îmi îngheață în 
vine. 

— O listă de decese. 

Julian încuviințează. 

— Fiecare persoană care a murit luptând în Războiul Lacuștrilor. 

Shade, gândesc eu, simțind cum mi se întoarce stomacul pe dos. Ceva îmi 
spune că numele lui nu va fi consemnat într-unul dintre aceste registre. 
Dezertorii nu primesc onoarea unui rând de cerneală. Mânioasă, îmi las 
mintea să se întindă spre lampa de birou care îmi luminează registrul. 
Curentul electric din ea mă atrage, la fel de familiar ca propriul meu puls. 
Folosindu-mă doar de puterea minţii, o aprind și o sting, sincronizând jocul 
cu bătăile neregulate ale inimii mele. 

Julian se uită la mine și strânge din buze. 

— Mare, s-a întâmplat ceva? întreabă el pe un ton ironic. 

Da, multe. 

— Nu-mi place această schimbare de program, spun eu în schimb, lăsând 
lampa în pace. 

Nu e o minciună, dar nici adevărul. 

— N-o să ne mai putem antrena. 

El nu face decât să ridice din umeri, făcând ca veșmintele lui de culoarea 
pergamentului să se miște odată cu acest gest. Acestea arată cumva mai 
murdare, de parcă se transformă în paginile cărților lui. 

— Din câte am auzit, ai nevoie de mai mult ajutor decât îți pot eu oferi. 

Scrâșnesc din dinţi, mestecând cuvintele înainte să le pot scuipa. 

— Ţi-a spus Cal ce s-a întâmplat? 

— Da, mi-a spus, răspunde Julian pe un ton liniștit. Și are dreptate. Nu-l 
învinui pentru asta. 

— Pot să-l învinuiesc pentru ce am eu chef! pufnesc, aducându-mi aminte 
de manualele de război și moarte care erau împrăștiate peste tot în camera 
lui. E leit ceilalți. 

Julian deschide gura să spună ceva, însă se răzgândește în ultimul 
moment și își vede în continuare de cărțile lui. 

— Mare, ceea ce facem noi nu prea ar putea fi considerat antrenament. În 
plus, te-ai descurcat foarte bine la sesiunea pe care ai avut-o azi. 

— Ai văzut-o? Cum? 

— Am cerut permisiunea să o urmăresc. 

— Poftim...? 

— Nu contează, spune el, privindu-mă fix. 

Vocea îi devine brusc melodioasă și zumzăie datorită vibraţiilor profunde 
și relaxante. Expirând, îmi dau seama că are dreptate. 

— Nu contează, repet eu. 

Deși el nu vorbește, un ecou al vocii lui Julian încă plutește în aer precum 
o briză mângâietoare. 

— Aşadar, ce facem azi? 

Julian zâmbește amuzat. 

— Mare. 

Vocea îi redevine normală, simplă și familiară. Alungă ecourile, care se 
ridică de pe mine precum un nor. 

— Ce... ce naiba a fost asta? 


153 


— Să-nţeleg că lady Blonos nu ţi-a vorbit prea mult la lecţii despre Casa 
Jacos? întreabă el, zâmbind în continuare. Sunt surprins că nu ai întrebat 
niciodată. 

E adevărat, nu m-am întrebat niciodată care e puterea lui Julian. Mereu 
am crezut că era ceva insignifiant, întrucât el nu pare la fel de pompos 
precum ceilalți - însă se pare că nu e deloc adevărat. E mult mai puternic și 
mai periculos decât credeam eu. 

— Poţi controla oameni. Eşti exact ca ea. 

Gândul ca Julian, un simpatizant, o persoană amabilă, să semene oricât de 
puțin cu regina mă face să mă înfior. 

Se pare că nu îl deranjează acuzaţia mea, căci își întoarce atenţia din nou 
la cartea sa. 

— Nu, nu sunt. Nu posed nici forţa și nici brutalitatea ei. 

Julian oftează și continuă să îmi explice: 

— Suntem numiți cântăreți. Sau, mă rog, am fi numiţi așa, dacă ar exista 
mai mulţi ca noi. Eu sunt ultimul din casa mea și ultimul cu, mă rog, 
abilitatea mea. Nu pot citi gânduri, nu pot controla oameni, nu pot să îţi 
vorbesc prin telepatie. Dar pot cânta - atât timp cât cineva mă aude, atât 
timp cât îi pot privi în ochi —, îi pot face pe oameni să acționeze după bunul 
meu plac. 

Sunt îngrozită. Chiar și Julian... 

Fac un pas înapoi, dorind să pun distanță între mine și el. El observă, 
desigur, dar nu pare furios. 

— Faci bine că n-ai încredere în mine, murmură el. Nimeni nu are. Există 
un motiv bine întemeiat pentru care singurii mei prieteni sunt cuvintele 
scrise. Însă vreau să ştii că nu mă folosesc de puterea mea decât atunci când 
e absolută nevoie, și nu am făcut-o niciodată cu răutate. 

Julian pufnește, râzând pe un ton amar. 

— Dacă aș vrea, m-aș putea folosi de ea pentru a pune mâna pe tron. 

— Dar n-ai făcut-o. 

— Nu. Şi nici sora mea, indiferent de ceea ce spun ceilalți. 

Mama lui Cal, 

— Se pare că nimeni nu spune nimic despre ea. În fine, nu mie. 

— Oamenilor nu le place să vorbească despre regine decedate! mi-o 
trântește el, întorcându-se cu spatele la mine într-o mișcare lină. Însă au 
vorbit când trăia. Coriane Jacos, Regina Cântăreaţă. 

Nu l-am mai văzut niciodată pe Julian să se comporte așa. De obicei e 
tăcut, calm, poate puţin obsedat, dar niciodată furios. Niciodată atât de rănit. 

— Ştii, n-a fost aleasă prin Turneul Reginelor. Nu ca Elara, ca Evangeline 
sau ca tine. Nu, Tibe s-a însurat cu sora mea deoarece o iubea, la fel cum și 
ea îl iubea pe el. 

Tibe. Pare ridicol să îl strigi pe Tiberias Calore al VI-lea, Regele Nortei, 
Flacăra Nordului, cu un nume format din mai puţin de zece silabe. Însă şi ela 
fost cândva tânăr. Era aidoma lui Cal, un băiat născut să devină rege. 

— O urau fiindcă noi proveneam dintr-o casă inferioară, fiindcă nu aveam 
forţă, putere sau toate celelalte tâmpenii în care cred oamenii ăia, continuă 
Julian, privind în continuare în altă parte. 

Umerii i se ridică odată cu fiecare respiraţie. 

— lar când sora mea a devenit regină, a amenințat să schimbe toate astea. 
Ea era bună, miloasă, o mamă care îl putea educa pe Cal să devină regele de 
care această țară avea nevoie pentru a ne uni. Un rege care nu s-ar teme de 
schimbare. Însă acest lucru nu s-a materializat niciodată. 

— Știu cum e să pierzi un frate, murmur eu, amintindu-mi-l pe Shade. 

Încă nu-mi vine să cred, e ca şi cum toată lumea mă minte şi el e acum 
acasă, viu şi nevătămat. Însă știu că nu e adevărat. Și, undeva, trupul 
decapitat al fratelui meu e o dovadă a acestui oribil adevăr. 

— Am aflat aseară. Fratele meu a murit pe front. 

Julian se întoarce în sfârșit spre mine, cu ochii împăienjeniți. 

— Mare, îmi pare rău. N-am știut. 

— N-aveai de unde să știi. Armata nu raportează execuțiile în cărțuliile 
sale. 

— Executat? 

— Pentru dezertare. 

Acest cuvânt are gust de sânge, de minciună. 

— Chiar dacă n-ar fi făcut niciodată așa ceva. 

După un lung moment de tăcere, Julian își pune o mână pe umărul meu. 

— Mare, se pare că avem mai multe lucruri în comun decât crezi. 

— Ce vrei să spui? 

— Tot ei mi-au asasinat sora. Le-a stat în cale și pur și simplu a fost dată 
la o parte. 

Julian tace pentru câteva secunde, după care șoptește: 

— Şi o vor face din nou. Îi vor elimina pe toţi cei care trebuie să dispară. 
Inclusiv pe Cal, ba chiar și pe Maven, și mai ales pe tine. 

Mai ales pe mine. Fetiţa cu fulgerele. 

— Julian, credeam că voiai să schimbi lucrurile. 

— Asta şi intenţionez să fac. Însă astfel de lucruri necesită timp, planuri şi 
foarte mult noroc pe care să te bazezi. 

Mă studiază din cap până-n picioare, ca și când știe cumva că am făcut 
primul pas pe o cărare întunecată. 

— Nu vreau să te întinzi mai mult decât ţi-e plapuma. 

Prea târziu. 

ȘAISPREZECE 


După o săptămână de stat cu ochii pe ceas, de așteptat cu nerăbdare 
miezul nopţii, încep să disper. În mod evident Farley nu poate pătrunde aici. 
Nici măcar ea nu e atât de talentată. Însă, în seara asta, când ceasul ticăie, e 
pentru prima oară când nu simt nimic de la Turneul Reginelor. Nici 
camerele de supraveghere, nici electricitatea, nimic. Curentul electric e 
oprit. Am mai trecut prin pene de curent, prea multe ca să le pot număra pe 
degetele de la o mână, dar aceasta este diferită. Nu e accidentală. E pentru 
mine. 

Fără să mai pierd vremea, Îmi trag cizmele în picioare, acum stricate după 
săptămâni și săptămâni de purtare, și mă îndrept spre ușă. Nici bine nu 
ajung pe coridor, că o și aud pe Walsh șoptindu-mi la ureche și trăgându-mă 
după ea prin întunericul regizat. 

— Nu avem mult timp la dispoziție, murmură ea, în timp ce mă conduce 
spre una dintre scările de serviciu. 

E întuneric beznă, însă ea știe încotro ne îndreptăm și am încredere c-o să 
mă ducă exact unde trebuie. 

— Dacă suntem norocoase, vor repara pana de curent într-un sfert de 
oră. 

— Și dacă nu suntem? șoptesc eu pe întuneric. 

Mă zorește pe scări și deschide o ușă cu umărul. 

— Atunci, sper că nu ţii prea mult la capul tău. 

Mai întâi mă întâmpină mirosul de pământ umed, care îmi răscolește 
toate amintirile cu viața petrecută în pădure, însă deși arată ca o pădure, cu 
arbori noduroși și sute de plante pictate de lumina lunii în nuanţe de 
albastru și negru, deasupra se înalță un acoperiș din sticlă. Sera. Umbre 
contorsionate, una mai înspăimântătoare decât alta, se întind peste pământ. 
Văd agenți de securitate și santinele în fiecare colț întunecat, așteptând să ne 
prindă și să ne omoare așa cum au făcut cu fratele meu. Dar în locul 
îngrozitoarelor uniforme negre sau înflăcărate nu sunt decât flori, care 
înmuguresc sub tavanul înstelat. 

— Te rog să mă scuzi dacă nu fac o reverență, spune o voce, ieșind dintr- 
un crâng de magnolii pătate cu alb. 

Lumina lunii îi scoate în evidență ochii albaștri, care strălucesc pe 
întuneric asemenea unui foc rece. Lui Farley îi place să se dea în spectacol. 

La fel ca în transmisiunea ei, și-a pus peste față o eșarfă roșie, 
ascunzându-și trăsăturile, însă nu și cicatricea de pe gât, care coboară sub 
gulerul cămășii ei. Pare nouă și de-abia a început să se vindece. Se pare că a 
fost cam ocupată de când ne-am văzut ultima oară. Și eu am fost. 

— Farley, spun eu, salutând-o cu o mișcare a capului. 

Ea nu îmi răspunde, dar mă așteptam la asta. E toată numai afaceri. 

— Şi celălalt? murmură ea. 

Celălalt 

— Îl aduce Holland. Trebuie să apară din moment în moment. 

Walsh pare a fi cu sufletul la gură, ba chiar entuziasmată, în legătură cu 
persoana pe care o așteptăm. Până și ochii lui Farley strălucesc de fericire. 

— Ce e? Cine ni s-a alăturat? 

Ele nu-mi răspund, ci fac schimb de priviri. Îmi trec câteva nume prin 
minte, servitori și ajutoare de bucătărie, care ar susține cauza. 

Însă bărbatul care ni se alătură nu e servitor. Nici măcar nu e roşu. 

— Maven! 

Nici măcar nu ştiu dacă să țip sau să fug când îmi văd logodnicul ieşind 
din întuneric. El e un prinț, un argintiu, el e dușmanul, și totuși iată-l aici, 
stând cu unul dintre liderii Gărzii Stacojii. Însoţitorul său, Holland, un 
servitor roșu trecut de o anumită vârstă, cu mulți ani de serviciu în spate, 
nu-și mai încape în piele de mândrie. 

— Mare, ţi-am spus că nu eşti singură, comentează Maven, însă nu 
zâmbește. 

O mână i se zbate întruna pe lângă corp - e extrem de agitat. Farley îl 
sperie. 

Și înțeleg de ce. Farley vine spre noi, cu pistolul în mână, însă e la fel de 
agitată ca el. Totuși, ei nu-i tremură vocea. 

— Vreau să te aud cum o spui cu gura ta, prinţișorule. Spune-mi ce i-ai zis 
lui, îi poruncește ea, dând din cap spre Holland. 

Maven face o grimasă când aude cuvântul „prințișorule”, însă nu se 
răsteşte la ea. 

— Vreau să mă alătur Gărzii, spune el, pe un ton convingător. 

Cu o mișcare iute, Farley încarcă pistolul și îl ridică în același timp. Inima 
îmi stă în loc când ea apasă țeava de fruntea lui, însă Maven nu face nicio 
mişcare. 

— De ce? sâsâie ea. 

— Fiindcă lumea asta e greșită. Ceea ce tatăl meu a făcut, ceea ce fratele 
meu va face e greșit. 

Chiar și cu pistolul la tâmplă, el reușește să vorbească pe un ton calm, 
însă o broboană de sudoare îi alunecă pe gât. Farley nu se dă înapoi, 
așteptând un răspuns mai bun, iar eu mă trezesc că îmi doresc același lucru. 

Ochii lui se mișcă, mutându-se spre ai mei, și înghite cu putere. 

— Când aveam doisprezece ani, tatăl meu m-a trimis pe frontul de război, 
pentru a mă căli, pentru a mă face să semăn mai mult cu fratele meu. Vezi tu, 
Cal e perfect, așa că eu de ce n-aș putea fi la fel? 

Mă înfior când aud aceste cuvinte, întrucât recunosc durerea din spatele 
lor. Fu am trăit în umbra Gisei, iar el, în a lui Cal, Știu prea bine cum e. 

Farley pufnește, aproape râzând de el. 

— Nu mă ajută cu nimic niște băieței geloși. 

— Mi-aș dori ca gelozia să mă fi adus aici, murmură Maven. Am petrecut 
trei ani în garnizoane, studiindu-i pe Cal și pe ceilalți ofițeri și generali, 
urmărind soldaţii luptându-se și murind pentru un război în care nu credea 
nimeni. Acolo unde Cal vedea onoare și loialitate, eu vedeam nesăbuinţă. Eu 
vedeam distrugeri. Râuri de sânge vărsat în ambele părți ale graniței. lar 
oamenii voştri au dat mult mai mult decât atât. 

Îmi aduc aminte de cărțile din camera lui Cal, de tacticile şi manevrele 
militare așezate de parcă ar fi fost regulile unui joc. Această amintire îmi 
întoarce stomacul pe dos, însă ceea ce Maven spune în continuare îmi 
îngheață sângele în vine. 

— Era un băiat, un roșu din Nordul Îngheţat, care tocmai împlinise 
șaptesprezece ani. Spre deosebire de ceilalți, el nu știa cine sunt, însă mă 
trata cu respect. Mă trata ca pe o persoană. Cred că el a fost primul meu 
prieten adevărat. 

Poate că e un truc al lunii, însă în ochii lui strălucesc nişte lacrimi. 

— Numele lui era Thomas și a murit sub ochii mei. L-aș fi putut salva, însă 
străjerii mei m-au împiedicat s-o fac. Mi-au spus că nu merita să-mi dau 
viața pentru el. 

Apoi lacrimile dispar, înlocuite de pumni încleștaţi și de o voinţă de fier. 

— Cal o numește „echilibru”: argintiii înaintea roșiilor. El e un om bun și 
va fi un conducător just, însă nu crede că schimbarea merită aceste sacrificii, 
continuă el. Încerc să îţi spun că eu nu sunt precum ceilalţi. Consider că viața 
mea e la fel de valoroasă ca a voastră și aș sacrifica-o bucuros, dacă asta va 
aduce o schimbare. 

Maven e un prinț și, ceea ce este și mai rău, fiul reginei. Tocmai din 
pricina acestor secrete tăinuite nu am vrut să am încredere în el înainte. Sau 
poate că asta era ceea ce el ascundea în tot acest timp... adevăratele lui 
sentimente. 

Cu toate că el își dă toată silința să pară înverșunat, să stea drept și să-și 
împiedice buzele să-i tremure, eu pot să văd băiatul care se ascunde sub 
acea fațadă. Mi-aș dori să-l îmbrățișez, să-l alin, însă Farley m-ar opri înainte 
să pot face asta. Când ea coboară lent pistolul, scot un oftat de ușurare, pe 
care nu ştiam că încercam să-l rețin. 

— Băiatul spune adevărul, intervine servitorul Holland, care face un pas 
în față și se oprește lângă Maven, fiind ciudat de protector cu prințul său. 
Simte asta de câteva luni, de când s-a întors de pe front. 

— Și i-ai povestit despre noi după câteva nopți de bocete? întreabă 
enervată Farley, îndreptându-și privirea înfricoșătoare spre Holland. 

Bărbatul rămâne impasibil. 

— Îl cunosc pe prinţ de când era mic. Toți apropiații lui pot vedea că el s- 
a schimbat. 

Holland îl privește cu coada ochiului pe Maven, de parcă își aduce aminte 
de băiatul care a fost odată. 

— Gândește-te ce aliat bun ar putea fi. Gândește-te cum s-ar putea 
schimba situaţia. 

Maven e diferit. Ştiu sigur asta, însă ceva îmi spune că Farley nu va fi dată 
pe spate de cuvintele mele. Numai Maven poate face asta acum. 

— Jură pe culorile tale! mârâie Farley. 

Un jurământ străvechi, potrivit celor spuse de lady Blonos. E ca și cum ai 
jura pe viața ta, pe familia ta și pe copiii care se vor naște, toate în același 
timp. lar Maven o face fără să ezite. 

— Jur pe culorile mele, spune el, înclinând capul. Promit să mă dedic trup 
și suflet Gărzii Stacojii. 

Seamănă mai degrabă cu o cerere în căsătorie, însă acest jurământ e mult 
mai important și letal. 

— Bun venit în Garda Stacojie! spune ea într-un final, scoțându-și eșarfa. 

Traversez tăcută podeaua de marmură, până ce îi simt mâna într-a mea. 
Aceasta emană căldura cu care m-am obișnuit deja. 

— Îți mulțumesc, Maven, şoptesc eu. Nici nu știi cât de mult înseamnă 
pentru noi. 

Pentru mine. 

Oricare alt om ar zâmbi la ideea recrutării unui argintiu, ca să nu mai 
spun a unei persoane de viță nobilă, însă Farley rămâne indiferentă. 

— Ce ești dispus să faci pentru noi? 

— Vă pot oferi informații, secrete, orice aveţi nevoie pentru a continua 
operațiunea voastră. Particip împreună cu tatăl meu la consiliile de finanțe... 

— Nu ne interesează taxele, îl întrerupe Farley. 

Îmi aruncă o privire fioroasă, de parcă e vina mea că ei nu-i place ceea ce 
Maven are de oferit. 

— Noi avem nevoie de nume, locuri, tinte. Unde să lovim şi când putem 
produce cele mai mari daune. Poți să-mi oferi asta? 

Maven se foiește întruna, nesimţindu-se în largul său. 

— Aș prefera o variantă mai puţin ostilă, murmură el. Metodele tale 
violente n-o să-ți aducă prea mulți prieteni. 

Farley pufnește, lăsând sunetul să reverbereze în seră. 

— Oamenii tăi sunt de o mie de ori mai violenţi şi mai cruzi decât mine. În 
ultimele secole am fost călcați în picioare de argintii, iar o atitudine amabilă 
n-o să ne-ajute să schimbăm situaţia. 

— Ai dreptate, murmură Maven. 

Îmi dau seama că se gândeşte la Thomas și la toţi ceilalţi pe care i-a văzut 
murind. Umărul său îl atinge pe al meu când se dă înapoi, în căutare de 
protecție. Farley nu ratează momentul și aproape că râde cu voce tare. 

— Prinţișorul și fetița cu fulgerele, se amuză ea. Voi chiar vă potriviți. 
Unul laș, iar tu... 

Se întoarce spre mine, pironindu-mă cu ochii ei albaștri ca de oţel. 

— ... ultima oară când ne-am văzut, săpai în pământ, în căutarea unui 
miracol. 

— L-am găsit, zic eu. 

Pentru a-mi întări spusele, mâinile mele produc scântei, aruncând o 
lumină purpurie peste noi toți. 

Întunericul pare să se schimbe, iar membrii Gărzii Stacojii ies la iveală 
într-o ordine amenințătoare, apărând de după copaci și tufișuri. Feţele lor 
sunt mascate cu eșarfe și bandane, însă nu își ascund totul. Cel mai înalt 
trebuie să fie Tristan, cu membrele sale lungi. Îmi dau seama după poziţia 
lor, încordaţi şi pregătiți de acțiune, că le e teamă. Însă chipul lui Farley nu 
trădează nicio emoție. Ea ştie că oamenii care se presupune că trebuie s-o 
protejeze nu ne vor putea face mai nimic mie sau lui Maven, însă nu pare 
deloc intimidată. Spre marea mea surpriză, în sfârșit surâde. Zâmbetul ei e 
înfricoșător și hămesit. 

— Putem bombarda și arde fiecare centimetru din ţara asta, murmură ea, 
uitându-se la noi cu un soi de mândrie, însă asta nu va provoca daunele pe 
care le puteți provoca voi doi. Un prinţ argintiu care se întoarce împotriva 
poporului său și o fată roșie cu abilități. Ce-or să spună oamenii, când vă vor 
vedea alături de noi? 

— Credeam că vrei să... începe Maven, însă Farley îl întrerupe cu o 
mișcare din mână. 

— Bombardările sunt doar o formă de a atrage atenția. Odată ce o avem, 
odată ce fiecare argintiu din țara asta abandonată e cu ochii pe noi, trebuie 
să le arătăm ceva. 

Ne scrutează cu privirea ei calculată. 

— Cred că vă veți descurca de minune. 

Vocea îmi tremură, îngrozită de ceea ce ar putea spune în continuare. 

— Ce anume să facem? 

— Să fiți imaginea glorioasei noastre revoluţii, spune ea mândră, dând 
capul pe spate. 

Părul ei auriu strălucește în lumina lunii. Preţ de o secundă îmi dă 
senzația că poartă o coroană scânteietoare. 

— Picătura de apă care va dărâma barajul. 

Maven încuviințează. 

— Așadar, unde începem? 

— Păi, cred că a sosit timpul să rupem o pagină din cartea năzdrăvăniilor 
lui Mare. 

— Ce înseamnă asta? 

Eu nu înțeleg, însă se pare că Maven nu are probleme să urmeze șirul 
gândurilor lui Farley. 

— Tatăl meu a ținut departe de ochii lumii alte atacuri ale Gărzii, 
murmură el, explicând planul lui Farley. 

Mă gândesc la doamna colonel Macanthos și la izbucnirea ei de la prânzul 
de gală. 

— Aerodromul, Delphie, Golful Portuar. 

Maven încuviințează. 

— EI le-a numit accidente, exerciții de antrenament, minciuni. Însă când 
tu ai început să scaperi scântei la Turneul Reginelor, nici măcar mama n-a 
putut să mușamalizeze incidentul. Avem nevoie de ceva asemănător, ceva ce 
nimeni nu poate ascunde. Pentru a arăta lumii că Garda Stacojie e foarte 
periculoasă și foarte reală. 

— Dar asta n-o să aibă consecinţe? 

Mă gândesc la răzmeriţa de la piață, la oamenii nevinovaţi care au fost 
torturați și omorâţi de o hoardă de nebuni. 

— Argintiii se vor întoarce împotriva noastră, lucrurile se vor înrâutăți. 

Farley privește în altă parte, nefiind în stare să-mi susțină privirea. 

— Și mulți alții ni se vor alătura. Oamenii vor înțelege că viețile pe care le 
ducem sunt greșite și că putem face ceva pentru a le schimba. Am stat cu 
mâinile-n sân prea mult; e timpul să facem sacrificii și să trecem mai 
departe. 

— Fratele meu a fost sacrificiul vostru? i-o trântesc eu, simțind cum furia 
clocotește în mine. A meritat să moară? 

Bine măcar că Farley nu încearcă să mintă. 

— Shade știa în ce se băga. 

— Şi cum rămâne cu ceilalți? Cum rămâne cu copiii și cu bătrânii și cu cei 
care nu s-au înscris în „glorioasa voastră revoluție”? Ce se va întâmpla când 
santinelele îi vor alinia să-i pedepsească, atunci când nu vă vor găsi pe voi? 

Vocea lui Maven e caldă și blândă în urechea mea. 

— Gândește-te la istorie, Mare. Ce te-a învăţat Julian? 

M-a învățat despre moarte. Despre ceea ce a fost înainte. Despre războaie. 
Însă, dincolo de toate astea, într-o vreme când lucrurile încă se puteau 
schimba, au existat revoluţii. Oamenii s-au răzvrătit, imperiile au căzut și 
lucrurile s-au schimbat. Libertatea se câștigă și se pierde în decursul 
timpului. 

— Revoluţia are nevoie de-o scânteie, murmur eu, repetând ceea ce Julian 
ar spune la lecţiile noastre. Și până și scânteile ard. 

Farley zâmbește. 

— Tu ar trebui să ştii asta mai bine ca oricine. 

Însă tot nu sunt convinsă. Durerea de a-l pierde pe Shade, de a ști că 
părinții mei au pierdut un copil, nu va face decât să se amplifice. Câţi Shade 
vor mai muri? 

În mod straniu, nu Farley, ci Maven încearcă să mă convingă. 

— Cal e de părere că nu merită efortul pentru a schimba lucrurile, spune 
el. 

Vocea îi tremură din pricina agitaţiei și a dârzeniei. 

— Și într-o bună zi va deveni conducător - vrei să-i permiţi să fie viitorul? 

Pentru prima dată, răspunsul meu e ușor: 

— Nu. 

Farley încuviințează încântată. 

— Walsh și Holland, zice ea, dând din cap spre cei doi servitori, spuneați 
că urmează o mică petrecere aici. 

— Balul, intervine Maven. 

— E o ţintă imposibilă, răspund eu. Toată lumea va avea străjeri; regina 
va sti dacă ceva nu merge cum trebuie... 

— Ba nu, mă întrerupe Maven, aproape râzând. Mama nu e atotputernică, 
așa cum și-ar dori ca tu să crezi. Până și ea are limite. 

Limite? Regina? Numai gândul mă face s-o iau razna. 

— Cum poţi să spui asta? Ştii exact de ce e în stare... 

— Știu că în toiul unui bal, cu atâtea voci și gânduri în jurul ei, va fi /ipsită 
de putere. Și atât timp cât nu-i stăm în cale, atât timp cât nu-i dăm niciun 
motiv să-și bage nasul, nu va ști nimic. E valabil și în cazul clarvăzătorilor 
din Casa Eagrie. Nu vor căuta dinainte probleme, așa că n-o să le vadă. 

Se întoarce cu spatele la Farley, stând drept ca o săgeată. 

— Se prea poate ca argintiii să fie puternici, însă nu și invincibili. Cred că 
o să meargă. 

Farley încuviințează ușor din cap, zâmbind cu toţi dinţii. 

— Vom lua din nou legătura, atunci când lucrurile vor fi puse în mișcare. 

— Pot să cer ceva în schimb? mă hazardez eu, apucând-o de braț. 
Prietenul meu, cel despre care ţi-am mai vorbit, vrea să se alăture Gărzii. Dar 
nu-l poți lăsa s-o facă. Ai grijă să nu se implice în toată afacerea asta. 

Farley îmi desprinde cu delicateţe degetele de pe brațul ei, în timp ce o 
umbră de regret îi întunecă privirea. 

— Sper că nu te referi la mine. 

Spre oroarea mea, unul dintre străjerii ei ascunși în umbră face un pas 
înainte. Bucata de material roșu din jurul feței nu-i ascunde spatele lat sau 
cămașa ponosită pe care am văzut-o de mii de ori. Însă există două lucruri 
pe care nu le recunosc: privirea lui glacială și hotărârea unui bărbat de două 
ori cât vârsta lui. Kilorn pare deja mult mai matur. Gardă Stacojie până în 
măduva oaselor, dispus să lupte şi să moară pentru această cauză. Æ rosu ca 
zorii zilei. 

— Nu, șoptesc eu, îndepărtându-mă de Farley. 

Acum nu-l văd decât pe Kilorn, care fuge mâncând pământul spre destinul 
lui tragic. 

— Știi ce i s-a întâmplat lui Shade. Nu poţi face asta! 

El își îndepărtează bucata de material și dă să mă îmbrățișeze, însă eu mă 
feresc. Atingerea lui pare a fi o trădare. 

— Mare, nu trebuie să încerci întruna să mă salvezi. 

— Am s-o fac atât timp cât tu n-o faci! 

De ce nu înțelege că e doar un scut uman? Cum de poate să facă așa ceva? 
Departe, aud un bâzâit care devine din ce în ce mai zgomotos, dar îl ignor, 
căci trebuie să fac eforturi pentru a nu izbucni în plâns de față cu Farley, cu 
Garda şi cu Maven. 

— Kilorn, te rog! 

El se întunecă la față când îmi aude cuvintele, de parcă sunt o insultă, nu 
rugămintea unei tinere. 

— Tu ai făcut o alegere, iar acum fac și eu una. 

— Am făcut alegerea asta pentru fine, pentru a avea grijă de tine! i-o 
trântesc eu. 

E uimitor cât de ușor cădem în vechiul nostru ritm, ciondănindu-ne ca 
întotdeauna. Însă acum motivele sunt mult mai serioase. Nu pot pur şi 
simplu să-i fac vânt în noroi și să plec. 

— Am făcut un târg pentru tine. 

— Mare, tu faci ceea ce crezi că mă va proteja, murmură el, vocea fiindu-i 
un tunet scăzut. Așa că lasă-mă și pe mine să fac tot ce-mi stă în putință ca să 
te salvez. 

Închid ochii strâns, lăsând durerea sfâșietoare să preia controlul. L-am 
protejat pe Kilorn din ziua în care mama lui l-a părăsit, de când aproape că a 
murit de foame în pragul casei mele. lar acum nu vrea să mă lase, indiferent 
de cât de periculos a devenit viitorul. 

Lent, deschid ochii din nou. 

— Kilorn, fă ce vrei! 

Tonul meu e rece și mecanic, precum firele și circuitele care încearcă să 
repornească. 

— Curentul urmează să fie repornit. Ar trebui să plecăm. 

Ceilalți se execută, dispărând în seră, iar Walsh mă ia de braț. Kilorn se 
îndepărtează cu spatele, urmându-i pe ceilalți, însă stând cu ochii pe mine. 

— Mare! mă strigă el. Măcar ia-ți rămas-bun de la mine! 

Însă eu merg deja, cu Maven lângă mine şi cu Walsh conducându-ne pe 
amândoi. N-am să mă uit înapoi, nu acum, când Kilorn a trădat tot ceea ce 
am făcut pentru el. 

e 

Timpul se scurge lent când aștepți un lucru bun, așa că zilele zboară, iar 
infamul bal se apropie. Trece o săptămână fără ca eu și Maven să primim 
vreun semn. Mai multe ore de antrenament, mai multe ore de protocol, mai 
multe prânzuri tâmpite care aproape că mă fac să plâng. De fiecare dată 
trebuie să mint, să-i elogiez pe argintii și să îi fac cu ou și cu oţet pe ai mei. 
Numai Garda îmi dă putere. 

Lady Blonos mă admonestează că sunt împrăștiată la orele de protocol. 
Nu am sufletul să-i spun că, împrăștiată sau nu, niciodată nu voi putea să 
învăţ pașii de dans pentru Balul de Rămas-Bun. Oricât de tare m-aș pricepe 
să mă furişez, sunt un dezastru când vine vorba de mişcarea ritmică. Între 
timp, antrenamentele, pe care cândva le detestam, au devenit o metodă 
excelentă pentru a elimina furia și stresul, permițându-mi să alerg și să 
canalizez prin scântei tot ceea ce mă străduiesc să ţin înăuntru. 

Dar tocmai când în sfârșit sunt pe cale să pricep cum stau lucrurile, 
atmosfera din sală se schimbă în mod drastic. Evangeline și lacheii ei nu se 
mai iau de mine, ci sunt foarte concentrați pe încălzirea lor. Până și Maven 
își execută întinderile cu mai multă atenţie, de parcă se pregătește pentru 
ceva anume. 

— Ce se-ntâmplă? îl întreb, dând din cap spre restul clasei. 

Ochii mei se opresc asupra lui Cal, care execută la perfecție o serie de 
flotări. 

— Vei vedea în câteva minute, îmi răspunde Maven, cu o voce ciudat de 
monotonă. 

Când Arven intră alături de Provos, observ că până și el pășește altfel. Nu 
dă ordine cu voce ridicată pentru a începe să alergăm, ci se adresează clasei. 

— Tirana, murmură instructorul Arven. 

O fată într-un costum cu dungi albastre, acvatica din Casa Osanos, devine 
ochi și urechi. Își croiește drum spre mijlocul sălii, așteptând ceva anume. 
Pare entuziasmată și îngrozită în același timp. 

Arven se întoarce, studiindu-ne pe toți. Preţ de o secundă, ochii săi se 
opresc asupra mea, dar, din fericire, se mută spre Maven. 

— Principe Maven, dacă sunteţi amabil. 

Arată spre locul în care așteaptă Tirana. 

Maven încuviințează și se duce lângă ea. Ambii se încordează și observ că 
degetele li se mișcă agitate în timp ce așteaptă următoarea poruncă. 

Brusc, podeaua de antrenament se mișcă sub ei, împingând câţiva pereţi 
transparențţi care trebuie să ia o anumită formă. Din nou, Provos își ridică 
mâinile, folosindu-și abilităţile pentru a transforma sala de antrenamente. În 
timp ce structura prinde formă, inima începe să-mi bată din ce în ce mai tare 
când îmi dau seama ce reprezintă. 

O arenă. 

Cal îi ia locul lui Maven lângă mine, cu mișcări rapide și tăcute. 

— N-o să se rănească unul pe celălalt, îmi explică el. Arven ne opreşte 
înainte ca vreunul dintre noi să poată produce daune. În plus, beneficiem de 
asistența unor tămăduitori. 

— Ce alinare! exclam eu ironică. 

În centrul arenei, care prinde viață cu repeziciune, Maven și Tirana se 
pregătesc pentru meciul lor. Brățara lui Maven se aprinde și dă naștere unui 
foc care i se întinde pe braţe, în timp ce din aer încep să curgă vapori de apă 
ce o înconjoară pe Tirana și îi dau un aspect fantomatic. Ambii par pregătiți 
de luptă. 

Ceva în legătură cu neliniștea mea îl pune în alertă pe Cal. 

— Maven e singurul lucru pentru care îţi faci griji? 

Nici măcar pe aproape. 

— Protocolul nu e chiar atât de ușor în ultima vreme. 

Nu mint, însă, pe lista mea de probleme, dansul e pe ultimul loc. 

— Se pare că mă descurc mai prost cu dansatul decât cu memoratul 
regulilor de etichetă. 

Spre surprinderea mea, Cal râde cu poftă. 

— Probabil că te descurci tare prost. 

— Ei bine, e dificil să înveţi fără un partener, ripostez eu, zbârlindu-mă. 

— Adevărat. 

Ultimele două bucăţi se îmbină, completând arena și închizându-i pe 
Maven și pe oponenta sa. Acum sunt separați de noi printr-o sticlă groasă, 
captivi într-o versiune în miniatură a unei arene de luptă. Ultima oară când 
am urmărit doi argintii luptându-se, unul aproape că a murit. 

— Cine e în avantaj? întreabă Arven clasa. 

Toate mâinile, mai puțin a mea, se ridică în aer. 

— Elane? 

Fata din Casa Haven ridică bărbia, vorbind cu mândrie. 

— Tirana e în avantaj. E mai mare și mult mai experimentată. 

Elana rostește aceste cuvinte de parcă e cel mai evident lucru din lume. 
Maven e stânjenit și obrajii i se albesc, cu toate că încearcă să ascundă asta. 

— lar apa învinge focul, continuă Elana. 

— Foarte bine! 

Arven își mută din nou privirea spre Maven, provocându-l să-i contrazică. 
Însă Maven își ţine gura, lăsând ca focul care se extinde să vorbească în locul 
său. 

— Impresionați-mă! spune Arven. 

Cei doi se ciocnesc, scuipând foc și ploaie într-un duel al elementelor. 
Tirana își folosește apa precum un scut, care e impenetrabil în fața 
atacurilor învăpăiate ale lui Maven. De fiecare dată când el se apropie de 
Tirana, învârtindu-se cu pumnii înflăcăraţi, se alege doar cu niște aburi. 
Lupta pare egală, dar, cumva, Maven este în avantaj. El e acum în ofensivă, 
împingând-o tot mai mult către perete. 

În jurul nostru, clasa ovaţionează și îi incită pe cei doi războinici. 
Obișnuiam să fiu dezgustată de asemenea manifestări, însă acum mi-e greu 
să tac. De fiecare dată când Maven atacă, fiind tot mai aproape de a o scoate 
pe Tirana din luptă, îmi dau toată silința să nu ovaţionez cu ceilalți. 

— Mavey, e o capcană! șoptește Cal, mai mult ca pentru sine. 

— Ce e? Ce-are de gând să facă Tirana? 

Cal clatină din cap. 

— Priveşte. L-a prins. 

Însă Tirana numai victorioasă nu pare. E lipită de perete, duelându-se din 
răsputeri în spatele scutului ei de apă, în timp ce parează lovitură după 
lovitură. 

Însă, într-o fracțiune de secundă, Tirana schimbă cu totul mersul 
lucrurilor. Îl înşfacă pe Maven de braț și trage cu putere, după care se 
rotește și schimbă locurile cât ai zice peşte. Acum e Maven în spatele 
scutului ei, captiv între apă şi perete. Însă Maven nu poate controla apa, care 
îl apasă și îl ţine în loc în timp ce el încearcă să o evapore. Apa nu face decât 
să fiarbă, clocotind peste pielea sa învăpăiată. 

Tirana se dă înapoi, privindu-l cu zâmbetul pe buze cum se zbate. 

— Cedezi? 

Maven scuipă un șuvoi de bule. Cedez. 

Apa curge de pe el, vaporizându-se în sunetul aplauzelor. Provos flutură 
din nou din mână, iar unul dintre pereţii arenei se mișcă la o parte. Tirana 
face o mică plecăciune în timp ce Maven iese din cerc cu picioarele târșâite, 
ud leoarcă şi botos. 

— O provoc pe Elane Haven! exclamă Sonya Iral pe un ton ascuţit, înainte 
ca instructorul să o poată pune în pereche cu altcineva. 

Arven încuviințează, consimțind provocarea, după care își întoarce 
privirea spre Elane. Spre surprinderea mea, ea zâmbește și pornește spre 
arenă, părul ei lung și roșcat legănându-se cu fiecare pas. 

— Accept provocarea, răspunde Elane, ocupând un loc în mijlocul arenei. 
Sper că ai învăţat ceva trucuri noi. 

Sonya o urmează cu ochi scăpărători. Ba chiar râde. 

— Crezi că ți-aş spune? 

Cumva, cele două reușesc să chicotească și să zâmbească, până ce Elane 
Haven se face nevăzută și o apucă pe Sonya de gât. Aceasta se îneacă, 
rămânând fără aer, înainte să răsucească braţul fetei invizibile şi să se 
îndepărteze. Meciul lor se transformă curând într-un joc letal, violent, de-a 
șoarecele invizibil și pisica. 

Maven nu e interesat să-l vadă, fiind furios pe el însuși din cauza 
rezultatului său. 

— Da? îi spune el lui Cal, iar fratele său se lansează într-o prelegere 
șoptită. 

Am senzaţia că acest lucru e normal. 

— Nu încolţi pe cineva mai bun decât tine - asta nu-l face decât să fie și 
mai periculos, spune el, luându-și fratele pe după umeri. Dacă nu o poți 
învinge cu puterile tale, învinge-o cu mintea. 

— Am să ţin cont data viitoare, bombăne Maven, fiind enervat de acest 
sfat, deși, în același timp, îl acceptă. 

— Totuși, trebuie să recunosc că devii din ce în ce mai bun, murmură Cal, 
bătându-l pe umăr. 

Se vrea a fi un compliment, dar este rostit pe un ton încrezut. Mă mir că 
Maven nu îi răspunde urât, însă e obișnuit cu asta, așa cum și eu eram 
obișnuită cu Gisa. 

— Mulţumim, Cal! Cred că a înțeles, spun eu, vorbind în numele lui 
Maven. 

Fratele său mai mare nu e prost și înțelege aluzia, deși o acceptă 
încruntat. Cu nimic altceva decât o privire aruncată peste umăr, Cal ne 
părăsește pentru a se duce să stea lângă Evangeline. Mi-aș dori să n-o facă, 
astfel încât să nu trebuiască s-o văd zâmbind și jubilând. Ca să nu mai spun 
că simt un gol în stomac de fiecare dată când se uită la ea. 

De îndată ce nu ne mai poate auzi, îl înghiontesc pe Maven cu umărul. 

— Ştii, are dreptate. Astfel de oameni trebuie depășiți în istețime. 

În fața noastră, Sonya înhaţă ceea ce pare a fi aer şi îl izbeşte de perete, pe 
care sar câțiva stropi argintii. Elane devine din nou vizibilă, iar din nas îi 
curge o dâră de sânge. 

— Are mereu dreptate când vine vorba de luptele în arenă! tună Maven, 
care e ciudat de supărat. Așteaptă și-ai să vezi! 

În celălalt capăt al arenei, Evangeline zâmbeşte la masacrul care se 
desfășoară sub privirile noastre. Cum de e în stare să-și vadă prietenii 
sângerând acolo, nu știu. Argintiii sunt diferiți, îmi amintesc eu. Cicatricele 
lor dispar cu repeziciune. Ei nu-şi amintesc durerea. Cu tămăduitorii de 
piele care așteaptă în aripile Reședinţei, violența capătă o nouă însemnătate 
pentru ei. O coloană ruptă, un stomac despicat nu contează. Mereu va fi 
cineva care să-i repare. Ei nu cunosc pericolul sau teama de durere. Numai 
mândria le poate fi rănită. 

Tu ești argintie. Tu ești Mareena Titanos. Tu te bucuri de asta. 

Ochii lui Cal zboară între cele două fete, studiindu-le ca pe o carte sau ca 
pe un tablou, nu ca pe o masă mișcătoare formată din sânge și oase. Pe sub 
căptușeala neagră a costumului său de antrenament, mușchii i se 
încordează, pregătiți pentru când le va veni rândul. 

Și, când vine, înţeleg la ce se referea Maven. 

Instructorul Arven îl pune pe Cal să se lupte cu doi argintii: țesevântul 
Oliver și Cyrine Macanthos, o fată care își transformă pielea în piatră. E un 
meci numai cu numele, deoarece, deși e depășit numeric, Cal îi învârte pe 
degete pe ceilalți doi. Îi scoate din uz pe rând, prinzându-l pe Oliver într-un 
vârtej de foc, în timp ce face schimb de lovituri cu Cyrine. 

Cyrine seamănă cu o statuie vie, plămădită din piatră în loc de carne, însă 
Cal e mai puternic. Loviturile sale îi despică pielea de piatră, creându-i fisuri 
din ce în ce mai mari pe trup. Acesta e mai degrabă un exercițiu pentru el; 
aproape că pare plictisit. Sfârșește meciul doar când arena explodează într- 
un foc infernal care îl face până și pe Maven să dea înapoi. Oliver și Cyrine 
cedează înainte ca fumul și focul să apuce să se retragă. Pielea lor se crapă în 
bucățele de carne carbonizată, însă niciunul nu se plânge. 

Cal îi lasă pe amândoi în urmă, fără să se deranjeze să arunce o privire 
atunci când un tămăduitor de piele apare pentru a-i repara. El m-a salvat, m- 
a dus acasă, a încălcat regulile pentru mine. Și e un soldat nemilos, 
moștenitorul unui tron sângeros. 

Se prea poate ca sângele lui Cal să fie argintiu, însă inima lui e la fel de 
neagră ca pielea carbonizată. 

Când ne intersectăm privirile, îmi întorc capul în altă parte. În loc să 
permit căldurii lui, bizarei lui amabilități să mă pună în încurcătură, mă 
încăpățânez să memorez infernul la care am fost martoră. Cal e mai 
periculos decât ei toți la un loc. Nu pot uita asta. 

— Evangeline, Andros, ciripește Arven, dând din cap spre ei. 

Andros se dezumflă, aproape enervat de gândul de a lupta și de a pierde 
în fața lui Evangeline, însă își târăște ascultător picioarele înspre arenă. Spre 
surprinderea mea, Evangeline nu se clintește din loc. 

— Nu, spune ea cutezătoare, înfigându-și picioarele în pământ. 

Când Arven se întoarce spre ea, vocea lui șoptită se ridică brusc și e la fel 
de tăioasă ca o lamă. 

— Ce-aţi spus, lady Samos? 

Evangeline își întoarce ochii negri spre mine și îmi aruncă o privire 
ascuţită. 

— O provoc pe Mareena Titanos. 

ȘAPTESPREZECE 


— Sub nicio formă! tună Maven. Mareena nu are nici două săptămâni de 
când se antrenează; ai s-o faci praf. 

Drept răspuns, Evangeline ridică din umeri, lăsând un zâmbet leneș să îi 
însenineze trăsăturile. Degetele îi dansează pe picior și aproape că le simt ca 
pe niște gheare pe pielea mea. 

— Şi ce dacă o face? intervine Sonya, şi cred că Îi văd în ochi aceeași 
privire perfidă ca a bunicii ei. Tămăduitorii sunt aici. N-o să se întâmple 
nimic rău. În plus, dacă are de gând să se antreneze cu noi, trebuie s-o facă 
exact ca la carte, nu-i așa? 

N-o să se întâmple nimic rău, râd eu în mintea mea. Însă toți o să-mi vadă 
sângele. Simt bătăile inimii în urechi și îmi dau seama că se accelerează cu 
fiecare secundă care trece. Deasupra, becurile strălucesc, luminând ringul; 
va fi dificil să-mi ascund sângele, iar ei vor afla ce sunt cu adevărat. Roșia, 
mincinoasa, hoaţa. 

— Mi-aș dori să vă mai observ o vreme, înainte să intru în ring, dacă nu 
vă deranjează, răspund eu, dându-mi toată silința să trec drept o argintie. 

În schimb, vocea îmi tremură. Evangeline remarcă imediat. 

— Ţi-e frică să lupţi? jubilează ea, fluturând alene din mână. 

Unul dintre cuţitele ei, o chestie mică asemănătoare unui dinte din argint, 
îi înconjoară încheietura mâinii într-o ameninţare deschisă. 

— Biata fetiță cu fulgerele! 
Da, vreau eu să zbier. Da, mi-e frică, Însă argintiii nu recunosc astfel de 
lucruri. Argintiii au mândria lor, forţa lor - și nimic altceva. 

— Când lupt, intenţionez să câștig, spun eu în schimb, aruncându-i 
cuvintele în față. Nu sunt o proastă, Evangeline, și încă nu pot să câștig. 

— Mareena, dacă te antrenezi doar în afara ringului, n-ai cum să ajungi 
prea departe, toarce Sonya, agățându-se cu bucurie de minciuna mea. Nu 
sunteți de acord, domnule instructor? Cum se așteaptă să câștige, dacă nu 
încearcă? 

Arven știe că există ceva diferit în legătură cu mine, un motiv pentru 
puterea mea și pentru forța mea. Însă nu ştie ce anume şi există o urmă de 
curiozitate în ochii săi. Și el vrea să mă vadă în ring. lar singurii mei aliați, 
Cal și Maven, fac schimb de priviri îngrijorate, întrebându-se cum să calce pe 
un teren atât de instabil. Wu se asteptau Ja asta? Nu se gândeau că la un 

Sau poate că asta mă aștepta încă de la bun început. O moarte accidentală 
la antrenament, o altă minciună pe care să o spună regina, o moarte 
adecvată pentru o fată „specială. E o capcană în care am pășit de bunăvoie. 

Jocul va lua sfârșit. Şi toţi cei pe care îi iubesc vor fi pierdut. 

— Lady Titanos este fiica unui erou de război care a căzut pentru a ne 
apăra ţara și voi nu faceţi decât să o necăjiţi, mârâie Cal, aruncând priviri 
ucigătoare fetelor din sală. 

Ele nu prea par să-l bage în seamă și aproape că râd de slaba lui tentativă 
de a mă apăra. Se prea poate să fie un luptător înnăscut, însă cuvintele nu 
prea sunt de partea lui. 

Sonya se aprinde şi mai tare, arătându-și adevărata natură șireată. În 
timp ce Cal e un războinic în ring, ea e un soldat al discursului și îi 
răstălmăcește cuvintele cu o ușurință înspăimântătoare. 

— Fiica unui general ar trebui să se descurce în ring. Ca să fiu sinceră, lui 
Evangeline ar trebui să-i fie frică. 

— Nu a fost crescută de un general, nu fi absurdă... spune Maven, 
zâmbind cu dispreț. 

Se descurcă mai bine decât mine în astfel de situații, însă nu-l pot lăsa să- 
mi câștige bătăliile. Nu cu aceste fete. 

— N-am să mă lupt, repet eu. Provoacă pe altcineva. 

Când Evangeline zâmbește, cu dinţii ei albi și ascuţiţi, vechile mele 
instincte răsună în mintea mea precum un clopoțel. De-abia am timp să mă 
arunc când cuțitul ei zboară prin aer, trecând prin locul în care gâtul meu se 
afla în urmă cu câteva secunde. 

— Te provoc! exclamă ea, și o altă lamă zboară spre faţa mea. 

De la cingătoarea ei se ridică și mai multe, pregătite să mă facă fâșii. 

— Evangeline, încetează! strigă Maven, iar Cal mă ridică în picioare, cu o 
privire extrem de îngrijorată. 

Adrenalina îmi curge prin vene și inima îmi bate atât de tare, încât 
aproape că ratez șoaptele lui. 

— Eşti mai sprintenă. Fă-o mereu să alerge. Nu-ţi fie teamă. 

Un alt cuţit zboară spre mine, de data asta înfigându-se în pământul de la 
picioarele mele. 

— N-o lăsa să te vadă cum sângerezi. 

Peste umărul lui, Evangeline umblă ca o pisică prădătoare, cu o furtună 
de cuțite scânteietoare în pumn. În acel moment, ştiu că nimeni şi nimic nu o 
va opri. Nici măcar cei doi prinți. Și nu-i pot oferi ocazia să câștige. Nu pot să 
pierd, 

La comanda mea, un fulger țâșnește din mine și zboară spre Evangeline. O 
lovește în piept și o face să se împleticească îndărăt, izbindu-se de peretele 
exterior al arenei. Dar în loc să pară mânioasă, Evangeline mă privește 
bucuroasă. 

— Asta o să se termine repede, fetițo cu fulgerele! mârâie ea, ștergându-și 
o dâră de sângeargintiu. 

În jurul nostru, ceilalţi elevi se dau înapoi, aruncând priviri când într-o 
parte, când în alta. S-ar putea să fie ultima oară când mă văd în viață. Wu, 
gândesc eu din nou. Nu pot să pierd. Mă concentrez mai tare, amplificându- 
mi simțul puterii, până când crește într-atât că de-abia mai observ pereţii 
care se schimbă în jurul nostru. Cu un clic, Provos reconstruiește arena, 
încuindu-ne împreună, o fată roșie și un monstru argintiu cu zâmbetul pe 
buze. 

Evangeline surâde și ridică de pe podea bucăţi de metal subțiri ca lama, 
care iau forme după bunul ei plac. Se îndoaie, vibrează și zgârie podeaua, 
transformându-se într-un coșmar viu. Lamele ei obișnuite au dispărut, 
făcând loc unei noi tactici. Bestiile metalice, creaturi ale minții ei, țopăie de-a 
lungul podelei și se opresc la picioarele ei. Toate au câte opt picioare tăioase, 
ascuțite și nemiloase. Tremură în timp ce așteaptă să fie eliberate pentru a 
mă face bucățele. Pâianjeni. Am o oribilă senzație de mâncărime pe piele, de 
parcă s-au cățărat deja pe mine. 

Scânteile prind viață în mâinile mele, dansând între degete. Luminile 
pâlpâie în timp ce energia e absorbită în trupul meu precum apa într-un 
burete. Puterea năvălește prin mine, condusă de propria mea forţă - și de 
nevoie. Wu poi muri aici. 

De cealaltă parte a peretelui, Maven zâmbește, însă chipul lui e palid, 
temător. Lângă el, Cal nu face nicio mișcare. Un soldat nu clipește până ce 
bătălia nu ia sfârșit. 

— Cine e în avantaj? întreabă instructorul Arven. Mareena sau 
Evangeline? 

Nimeni nu ridică mâna. Nici măcar prietenii lui Evangeline. În schimb, nu- 
și iau ochii de la noi, privindu-ne cum ne amplificăm puterile. 

Zâmbetul lui Evangeline se transformă într-o expresie malefică. E 
obișnuită să fie favorizată, să fie cea de care toată lumea se teme. lar acum e 
mai furioasă ca oricând. 

Din nou, luminile se aprind și se sting, în timp ce trupul meu bâzâie 
precum un cablu supraîncărcat. În întunericul intermitent, păianjenii ei 
râcâie podeaua, picioarele lor metalice clămpănind într-o armonie 
îngrozitoare. 

Și apoi, tot ce știu sunt teama și puterea și valul de electricitate din venele 
mele. 

Întunericul şi lumina explodează întruna, aruncându-ne pe amândouă 
într-o bătălie de culori pâlpâitoare. Fulgerele mele străpung întunericul în 
purpuriu și alb în timp ce micșorează armata de păianjeni. Sfatul lui Cal 
răsună în mintea mea și continui să mă mișc, pentru a nu-i oferi ocazia lui 
Evangeline să mă rănească. Ea se mișcă în zigzag printre păianjeni și face 
orice pentru a evita loviturile mele. Bucăți metalice zimţate se cațără pe 
mâinile mele, însă costumul din piele rezistă. Evangeline e iute, însă eu sunt 
mai sprintenă, chiar şi cu păianjenii care mă strâng de picioare. Însă am 
făcut-o să alerge. Câştig. 

Îl aud pe Maven printre zgomotele stridente ale păianjenilor şi uralele 
colegilor, îndemnându-mă s-o fac praf. Luminile clipesc și devine tot mai 
dificil s-o zăresc, dar, pentru un moment, înțeleg ce înseamnă să fii argintiu. 
Să simți forța și puterea absolută, să știi că poţi face lucruri pe care milioane 
de oameni nu le pot face. Evangeline se simte așa în fiecare zi, iar acum e 
rândul meu. Am să te învăţ ce e aia frică. 

Un pumn mă izbește în șira spinării, trimițând valuri de durere prin tot 
trupul meu. Genunchii îmi cedează, trimițându-mă grămadă la pământ. 
Evangeline se oprește deasupra mea, zâmbetul ei fiind înconjurat de o 
perdea dezordonată de păr argintiu. 

— Așa cum am spus, mârâie ea. Repede. 

Picioarele mi se mișcă singure, întinzându-se într-o manevră pe care am 
folosit-o de sute de ori pe străzile din Pilonii. Ba chiar și cu Kilorn de vreo 
două ori. Piciorul meu face contact cu piciorul ei, trăgându-l de sub ea. 
Evangeline se prăbușește la pământ, lângă mine. Într-o secundă sunt 
deasupra ei, în pofida durerii fulgerătoare pe care o resimt în spate. Mâinile 
îmi pârâie încărcate de electricitate fierbinte, chiar și atunci când se ciocnesc 
de chipul ei. Degetele mă ard, însă nu mă opresc, căci vreau să văd cum îi 
curge sângeargintiu. 

— O să-ţi dorești să se fi terminat repede, zbier eu, fără să mă opresc. 

Cumva, printre buzele care i se învineţesc, Evangeline reușește să râdă. 
Sunetul scade, fiind înlocuit de un scârțâit metalic. În jurul nostru, păianjenii 
electrocutați revin la viață. Trupurile lor metalice se transformă și se unesc 
pentru a crea o bestie distrugătoare care scoate fum. 

Traversează arena cu o viteză surprinzătoare, dându-mă jos de pe ea. 
Acum eu sunt cea imobilizată și ridic privirea spre bucățile metalice care se 
răsucesc în fața mea. Scânteile mor în mâinile mele, alungate de teamă și 
oboseală. Wici măcar tămăduitorii nu mă vor mai putea salva după asta. 

Un picior cu lamă îmi trece peste față și îmi produce o rană din care 
țâșnește un șuvoi de sânge roșu și fierbinte. Mă trezesc urlând, dar nu de 
durere, ci din cauză că am fost învinsă. Asta e sfârșitul, 

Și, apoi, o văpaie de foc incandescent alungă monstrul metalic de pe mine 
și îl carbonizează, reducându-l la o grămăjoară de cenușă neagră. Două 
mâini puternice mă ridică în picioare și apoi se îndreaptă spre părul meu, 
trăgându-mi-l peste față pentru a ascunde semnul roșu care ar putea să mă 
dea de gol. Mă sprijin de Maven, lăsându-l să mă scoată din sala de 
antrenamente. Tremur din cap până-n picioare, însă el mă ţine bine și mă 
ajută să înaintez. Un tămăduitor vine spre mine, însă Cal îl întoarce din 
drum, împiedicându-l să-mi vadă chipul. 

Înainte ca ușa să se trântească în urma noastră, o aud pe Evangeline 
zbierând și pe Cal răspunzându-i pe același ton, apostrofând-o furios ca o 
furtună. 

e 

Când în sfârșit vorbesc din nou, o fac cu voce pierdută. 

— Camerele de supraveghere... camerele de supraveghere înregistrează. 

— Santinelele de încredere ale mamei manevrează camerele. Crede-mă, 
nu pentru ele ar trebui să ne facem griji acum, spune Maven, aproape 
bâlbâindu-se. 

Mă ţine strâns de mână, de parcă îi e teamă că cineva m-ar putea lua de 
lângă el. Mă mângâie pe obraz, ștergând sângele cu mâneca. Dacă vede 
cineva... 

— Du-mă la Julian. 

— Julian e un prostănac, murmură el. 

În capătul îndepărtat al coridorului apar două siluete, o pereche de nobili 
care se plimbă prin palat; pentru a-i evita, Maven mă împinge spre un 
coridor de serviciu. 

— Julian știe ce sunt, șoptesc eu, ţinându-mă de el. 

Pe măsură ce strânsoarea lui se înăsprește, la fel se întâmplă și cu a mea. 

— Julian va şti ce să-mi facă. 

Maven se uită lung la mine, indecis, însă încuviințează. Când ajungem la 
apartamentul lui Julian, sângerarea s-a oprit, însă fața mea e în continuare 
un dezastru. 

— Principe Maven, spune el, făcând o plecăciune bățoasă, aproape 
insultătoare. 

Maven nu-i răspunde, ci pur și simplu trece împreună cu mine pe lângă 
Julian și se îndreaptă spre salon. 

Julian are câteva încăperi mici, care par și mai mici din pricina 
întunericului și a aerului stătut. Perdelele sunt trase, blocând soarele după- 
amiezii, iar podeaua e alunecoasă din cauza teancurilor de hârtii aruncate pe 
jos. Într-un colț, pe o bucată de metal electrică, ce înlocuiește un aragaz, un 
ceainic fierbe la foc mic. Nu e de mirare că nu-l văd niciodată afară; se pare 
că aici are tot ce-i trebuie. 

— Ce s-a întâmplat? întreabă el, făcându-ne semn să luăm loc pe două 
scaune prăfuite. 

E evident că nu prea are musafiri. Eu mă așez, însă Maven îl refuză, 
rămânând în picioare. 

Îmi dau la o parte părul, arătându-i stindardul roşu al identităţii mele. 

— Evangeline s-a lăsat dusă de val. 

Julian se foiește de pe un picior pe altul, ceea ce îmi dă de înţeles că nu se 
simte în largul său. Însă nu eu sunt de vină, ci Maven. Cei doi se uită urât 
unul la celălalt, însă nu înţeleg care e războiul lor tăcut. Într-un târziu, își 
întoarce privirile spre mine. 

— Mare, nu sunt tămăduitor de piele. Cel mult pot să-ți curăţ rana. 

— Ți-am spus! exclamă Maven. Nu poate să facă nimic. 

Julian îi zâmbește cu dispreţ. 

— Găsește-o pe Sara Skonos! spune el înțepat, strângând din dinţi în timp 
ce îl așteaptă pe Maven să o ia din loc. 

Nu l-am mai văzut niciodată pe Maven atât de furios, nici măcar cu fratele 
său. Și totuși, Maven și Julian nu varsă furie, ci ură E evident că se 
disprețuiesc. 

— Du-te, prințul meu. 

Julian pronunţă acel titlul de parcă ar fi un blestem. Într-un final, Maven 
cedează și pleacă. 

— Ce se întâmplă între voi? șoptesc eu, gesticulând între Julian și ușă. 

— Nu acum, spune el, și îmi aruncă o bucată de material alb cu care să mă 
şterg. 

— Cine e Sara Skonos? întreb eu în timp ce murdăresc pânza de sânge. 

Din nou, Julian șovăie. 

— O tămăduitoare de piele. Ea o să aibă grijă de tine, spune el oftând. Şi e 
și o prietenă bună. O prietenă discretă. 

Nu știam că Julian avea și alți prieteni, în afară de mine și de cărțile sale, 
dar nu insist asupra subiectului. 

Când Maven revine câteva minute mai târziu, am reușit să mă curăț cum 
trebuie, deși încă îmi simt pielea lipicioasă și inflamată. Mâine-dimineaţă o 

să am de ascuns câteva vânătăi și nici nu vreau să știu cum arată spatele 
meu. Cu grijă, ating umflătura în locul în care m-a lovit Evangeline. 

— Sara nu e... 

Maven se oprește brusc, alegându-și cu grijă cuvintele. 

— Ea nu e persoana pe care aș fi ales-o pentru această problemă. 

Înainte să pot întreba de ce, ușa se deschide şi dă la iveală o femeie care 
presupun că e Sara. Aceasta intră tăcută, de-abia ridicând privirea. Spre 
deosebire de ceilalți tămăduitorii de sânge din Casa Blonos, vârsta i se 
citește cu mândrie pe chip, în fiecare rid și pe obrajii căzuți și supţi. Pare de- 
o vârstă cu Julian, însă, judecând după felul în care e adusă de spate, are ceva 
ani în plus. 

— Încântată să vă cunosc, lady Skonos. 

Vocea mea e calmă, de parcă aș întreba-o cum e vremea. Se pare că, la 
urma urmei, lecțiile de protocol sunt bune de ceva. 

Dar Sara nu-mi răspunde. În schimb, se lasă în genunchi în faţa scaunului 
meu și îmi ia chipul în mâinile ei aspre. Atingerea e rece, precum apa pe o 
piele arsă de soare, iar degetele ei se plimbă cu o blândeţe surprinzătoare pe 
spintecătura de pe obrazul meu. Înainte să pot menţiona problema cu 
spatele, ea își strecoară o mână spre zona lombară și sunt imediat învăluită 
de o senzaţie răcoritoare. Totul va trece în câteva minute și mă simt ca 
atunci când am venit pentru prima oară aici. De fapt, chiar mai bine. Vechile 
mele dureri și vânătăi au dispărut cu desăvârșire. 

— Vă mulțumesc, spun eu, dar, din nou, niciun răspuns. 

— Sara, îți mulțumesc, șoptește Julian, iar ochii ei gri zboară spre ai lui 
într-o secundă. 

Ea pleacă ușor capul. Julian întinde mâna și o prinde cu blândeţe de braţ. 
Cei doi se mișcă asemenea partenerilor unui dans, ascultând o melodie pe 
care nimeni altcineva n-o poate auzi. 

Glasul lui Maven spulberă tăcerea lor: 

— Skonos, asta-i tot! 

Calmul lui Skonos se transformă într-o furie prost ascunsă când se 
retrage din strânsoarea lui Julian, grăbindu-se spre ușă ca un animal rănit. 
Ușa se trântește în urma ei și hărţile înrămate tremură în închisorile lor de 
sticlă. Până și mâna lui Julian se mișcă, tremurând cu mult după ce eaa 
plecat, de parcă încă o poate simți. 

Deși încearcă s-o ascundă, nu prea îi reușește: Julian a fost cândva 
îndrăgostit de ea și poate că încă mai este. Se uită spre ușă cu o privire 
chinuită, așteptând ca ea să se întoarcă. 

— Julian? 

— Dacă mai zăboviți mult, oamenii o să-nceapă să vorbească, murmură 
el, făcându-ne semn să plecăm. 

— De acord. 

Maven pornește spre ușă, pregătit să o deschidă și să mă scoată cât mai 
repede de acolo. 

— Eşti sigur că nu ne-a văzut nimeni? 

Îmi duc mâna la obraz, care acum e neted și curat. Maven cade pe 
gânduri. 

— Nimeni n-ar îndrăzni să spună ceva. 

— Secretele nu rămân secrete aici, murmură Julian, căruia vocea îi 
tremură de mânie. Înălţimea Voastră, ştiţi asta. 

— Tu ar trebui să știi diferența dintre secrete și minciuni! i-o trântește 
Maven, după care mă înșfacă de mână și mă scoate pe culoar înainte să pot 
întreba ce se întâmplă. 

Însă nu ajungem prea departe, înainte ca o siluetă familiară să ne 
oprească din drum. 

— Probleme, dragule? 

Regina Elara, o arătare în mătase, i se adresează lui Maven. În mod 
straniu, e singură, fără nicio santinelă care să o păzească. Ochii ei zăbovesc 
pe mâna lui, care e încă împreunată cu a mea. Pentru prima dată, nu 
încearcă să-mi citească gândurile. Acum se află în mintea lui Maven, nu într- 
a mea. 

— Da, dar mă descurc eu, spune Maven, înăsprindu-și strânsoarea, de 
parcă eu aș fi un soi de ancoră. 

Elara ridică din sprânceană, căci nu crede o iotă, însă nu pune alte 
întrebări. Mă îndoiesc că ea pune cuiva întrebări; știe toate răspunsurile. 

— Lady Mareena, ai face bine să te grăbești, altminteri vei întârzia la 
prânzul de gală, toarce ea, băgându-mă în sfârșit în seamă. 

Apoi e rândul meu să mă ţin de Maven. 

— Și ai mai multă grijă la sesiunile de antrenament. Sângele roșu e foarte 
dificil de curățat. 

— Normal că știți asta! mă răstesc eu, aducându-mi aminte de Shade. 
Fiindcă oricât ați încerca să-l ascundețţi, sunteți mereu mânjită pe mâini cu 
el. 

Ochii i se măresc, surprinsă de izbucnirea mea. Nu cred că i-a vorbit 
cineva pe tonul ăsta, iar acest lucru mă face să mă simt ca o cuceritoare. Însă 
nu ţine prea mult. 

Brusc, trupul mi se contractă îndărăt, aruncându-mă în peretele 
coridorului cu un trosnet răsunător. Regina Elara mă face să dansez precum 

o marionetă. Fiecare os zăngănește, iar gâtul îmi trosnește, izbindu-mi capul 
până ce văd stele albastre ca gheața. 

Nu, nu stele. Ochi. Ochii ei. 

— Mamă! strigă Maven, însă vocea lui pare tare departe. Mamă, 
încetează! 

O mână mă apucă de gât, ținându-mă în loc în timp ce-mi pierd controlul 
asupra trupului. Respirația ei e dulce pe fața mea, prea dulce pentru a o 
putea suporta. 

— Să nu îndrăznești să-mi mai vorbești vreodată pe tonul ăsta! îmi spune 
Elara, prea furioasă pentru a-mi șopti în minte. 

Mă strânge și mai tare și nu pot să fiu de acord cu ce spune nici măcar 
dacă aș încerca. 

De ce nu mă omoară? mă întreb în timp ce încerc să-mi recapăt 
răsuflarea. Dacă sunt o asemenea povară, o asemenea problemă, de ce nu 
Încearcă să mă omoare? 

— Suficient! zbiară Maven, căldura furiei lui pulsând pe culoar. 

Chiar și prin întunericul cețos care îmi macină vederea, îl zăresc pe 
Maven trăgând-o pe regină de pe mine cu o forță și o îndrăzneală 
surprinzătoare. 

Strânsoarea puterii ei se rupe, lăsându-mă să mă prăbușesc de perete. 
Din cauza șocului, Elara aproape că se împleticește. Acum, căutătura urâtă se 
îndreaptă spre Maven, care s-a răzvrătit împotriva ei. 

— Mare, întoarce-te la programul tău. 

Maven clocotește și nu întrerupe contactul vizual cu mama sa. N-am nicio 
îndoială că ea zbiară în mintea lui, mustrându-l pentru faptul că m-a 
protejat. 

— Du-te! insistă el. 

Căldura care radiază din trupul său se împrăștie peste tot și, preţ de o 
clipă, îmi aduc aminte de temperamentul stăpânit al lui Cal. Se pare că și 
Maven ascunde un foc, unul chiar mai mare, și nu vreau să fiu prin preajmă 
când acesta va exploda. 

În timp ce pornesc cu pași grăbiţi, încercând să mă distanţez cât mai mult 
de regină, nu pot să nu întorc capul spre ei. Se privesc fix unul pe celălalt, 
două piese pregătite de luptă într-un joc pe care nu-l înţeleg. 

e 

În apartamentul meu, cameristele mele așteaptă tăcute, ținând în mâini o 
altă rochie sclipitoare. În timp ce una mă ajută să mă îmbrac cu acest 
spectacol de mătase și nestemate purpurii, celelalte îmi aranjează părul și 

mă machiază. Ca de obicei, nu spun niciun cuvânt, deși sunt un dezastru pe 
două picioare după o asemenea dimineaţă. 

Prânzul e o afacere amestecată. De obicei, doamnele mănâncă împreună 
și discută despre următoarele nunți și despre toate lucrurile prostești care 
le interesează pe femeile bogate, însă azi e diferit. Ne-am întors pe terasa 
orientată spre râu, cu uniformele roșii ale servitorilor care plutesc prin 
mulțime, însă există mult mai multe uniforme militare ca de obicei. Se pare 
că luăm masa cu o întreagă legiune. 

Cal şi Maven sunt și ei acolo, ambii îmbrăcați la patru ace, cu medaliile lor 
strălucitoare. Zâmbesc şi poartă conversații de complezență, în timp ce 
regele dă mâna cu soldații. Toți soldații sunt tineri, în uniforme gri, cu 
distincții argintii. Deloc asemănătoare cu ținutele uzate pe care frații mei și 
toţi ceilalți roșii le primesc la încorporare. Acești argintii se duc la război, da, 
însă nu să lupte cu adevărat. Ei sunt fiii și fiicele unor oameni importanți și, 
pentru ei, războiul e doar un alt loc de vizitat. Un alt pas în antrenamentul 
lor. Pentru noi, cândva pentru mine, e un impas. O condamnare la moarte. 

Însă eu trebuie să-mi fac în continuare datoria, să zâmbesc şi să dau mâna 
cu ei și să le mulțumesc pentru curajul lor. Fiecare cuvânt îmi lasă un gust 
amar în gură și, pentru a evita mulțimea, mă văd nevoită să mă strecor într-o 
firidă pe jumătate ascuns de plante. Sub soarele amiezii, gălăgia continuă să 
crească în intensitate, însă pot respira din nou. Cel puţin pentru câteva 
secunde. 

— Eşti bine? 

Cal se apleacă deasupra mea. Pare îngrijorat şi relaxat în același timp. Îi 
place să se afle printre soldaţi; bănuiesc că e habitatul lui natural. 

Deși vreau să dispar, mă îndrept de spate. 

— Nu mă dau în vânt după concursurile de frumusețe. 

Cal se încruntă. 

— Mare, oamenii ăștia se duc pe front. Mă gândeam că, dintre toți, tu ai fi 
prima care i-ai conduce. 

Scap un hohot de râs. 

— Ce anume te face să crezi că îmi pasă de mucoșii ăștia, care se duc la 
război de parcă e un soi de vacanţă? 

— Faptul că ei au ales să plece nu îi face mai puțin curajoși. 

— Ei bine, sper să se bucure de garnizoane și de provizii, și de păsuiri, și 
de toate celelalte privilegii de care frații mei n-au beneficiat. 

Mă îndoiesc că acești soldaţi voluntari vor dori vreodată altceva decât un 
bărbat care să lupte pentru ei. 

Deși arată de parcă ar vrea să țipe la mine, Cal își reprimă această 
pornire. Acum, că știu de ce anume e în stare temperamentul său, sunt 
surprinsă că se poate abține. 

— Este prima legiune complet argintie care se duce în tranșee, îmi explică 
el monoton. Vor merge alături de roșii, îmbrăcați în roșii și vor lupta cot la 
cot cu ei. Când vor ajunge în Năduful, lacuștrii nu vor ști cine sunt. lar când 
bombele vor cădea, când inamicii vor încerca să treacă granița, vor găsi mai 
multe decât credeau. Legiunea Umbrelor îi va lua pe toți. 

Brusc, mă ia cu frisoane, dar și cu călduri. 

— Foarte original. 

Însă Cal nu jubilează. Pare trist. 

— Tu mi-ai dat ideea. 

— Poftim? 

— Când ai căzut la Turneul Reginelor, nimeni n-a știut ce să facă. Sunt 
convins că și lacuștrii vor proceda la fel. 

Deși încerc să vorbesc, nu pot să scot niciun sunet. Nu am fost niciodată 
vreo sursă de inspirație pentru ceva sau cineva, darămite pentru strategiile 
militare. Cal mă privește de parcă vrea să mai adauge ceva, însă nu vorbește. 
Niciunul dintre noi nu știe ce să spună. 

Un băiat pe care l-am mai văzut pe la antrenamente, țesevântul Oliver, 
apare lângă Cal și îl bate cu o mână pe umăr, în timp ce în cealaltă ţine un 
pocal. Şi el poartă uniformă. Se quce să lupte. 

— Cal, care-i treaba cu ascunsul? chicotește el, gesticulând spre mulțimea 
din jurul nostru. Prin comparaţie cu lacuștrii, gașca asta va fi floare la 
ureche! 

Cal se uită în ochii mei și o tentă argintie îi colorează obrajii. 

— l-aş alege pe lacuștri oricând, răspunde el, fără să întrerupă contactul 
vizual. 

— Te duci cu ei? 

Oliver răspunde în locul lui Cal, zâmbind mult prea mult pentru un băiat 
care se duce la război. 

— Dacă merge cu noi? spune el. Cal ne conduce! Propria lui legiune, 
tocmai până pe front. 

Cal se desprinde din strânsoarea lui Oliver. Se pare că țesevântul beat nu 
observă și continuă să pălăvrăgească. 

— Va fi cel mai tânăr general din istorie și primul prinț care va lupta pe 
front. 

Si primul care va muri, şopteşte o voce morocănoasă din capul meu. În 
pofida instinctelor mele, întind mâna spre Cal. Nu se ferește de mine, ci îmi 

permite să-l iau de braț. Acum nu mai seamănă cu un prinț sau cu un general 
ori chiar cu un argintiu, ci cu acel băiat de la bar, cel care voia să mă salveze. 

Vocea mea e firavă, dar hotărâtă. 

— Când? 

— Când voi veţi pleca în capitală, după bal. Veţi merge în sud, murmură 
el, iar eu, în nord. 

Un fior rece de teamă năvălește peste mine, exact ca atunci când Kilorn 
mi-a spus că se va duce să lupte. Însă Kilorn e un pescar, un hoţ, cineva care 
știe cum să supraviețuiască, cum să se facă nevăzut; nu cum e Cal. Ele 
soldat. Dacă trebuie, va muri. Va sângera pentru războiul său. Și nu știu de ce 
acest gând mă înspăimântă. Nu pot să spun de ce îmi pasă. 

— Cu ajutorul lui Cal, acest război va lua sfârșit o dată pentru totdeauna. 
Cu ajutorul lui Cal, putem câștiga, spune Oliver, rânjind ca un prost. 

Din nou, îl apucă pe Cal de umăr, însă, de data asta, îl duce înapoi la 
petrecere, lăsându-mă pe mine în urmă. 

Cineva îmi pune o băutură rece în mână și o dau de dușcă. 

— Hei, ușurel, murmură Maven. Încă te gândești la ce s-a întâmplat azi- 
dimineață? Nimeni nu ţi-a văzut obrazul, am întrebat santinelele. 

Ca să fiu sinceră, asta e ultima dintre preocupările mele în timp ce îl 
urmăresc pe Cal dând mâna cu tatăl său. Arborează un zâmbet magnific și își 
pune o mască prin care numai eu pot să văd. 

Maven înțelege la ce mă uit și ce gândesc. 

— Elavrut să facă asta. A fost alegerea lui. 

— Asta nu înseamnă că trebuie să ne placă. 

— Fiul meu, generalul! tună regele Tiberias, iar vocea lui mândră acoperă 
toată gălăgia petrecerii. 

Pentru o secundă, când îl trage pe Cal aproape, cuprinzându-l cu brațul, 
uit că e rege. Aproape că înţeleg nevoia lui Cal de a-l mulțumi. 

Ce n-aş fi dat ca mama să mă privească așa, atunci când nu eram decât o 
hoață. Ce n-aş da acum! 

Această lume e argintie, dar e și gri. Nu există negru și alb. 

e 

Când cineva bate la ușa mea noaptea, la câteva ore după cină, mă aștept 
să fie Walsh, cu un alt mesaj ascuns în ceai, însă sunt complet surprinsă când 
văd că e Cal. Fără uniformă sau armură, arată ca un simplu băiat. Are doar 
nouăsprezece ani şi e la un pas de un destin tragic, de un viitor glorios sau 
chiar de ambele. 

Mă fac mică în pijamaua mea, dorindu-mi foarte tare să fi avut un halat. 

— Cal? Ce dorești? 

El ridică din umeri și îmi oferă un mic zâmbet. 

— Evangeline aproape că te-a omorât astăzi în arenă. 

— Şi? 

— Și nu vreau să te omoare pe ringul de dans. 

— Am ratat ceva? O să ne luptăm pe ringul de dans? 

El râde, rezemându-se de cadrul uşii. Însă picioarele lui nu ating podeaua 
camerei mele, de parcă nu poate să facă asta. Sau nu trebuie. Vei fi sofia 
fratelui său. lar el pleacă la război. 

— Dacă ştii cum să dansezi, n-o să fie nevoie. 

Cred că i-am mai spus că n-aș putea să dansez nici dacă ar trebui s-o fac 
pentru a-mi salva viața, mai ales sub îngrozitoarea îndrumare a lui Blonos, 
însă cum mă poate ajuta Cal în acest sens? Și de ce ar vrea s-o facă? 

— Sunt un profesor destul de bun, adaugă el, cu un zâmbet strâmb. 

Când întinde o mână spre mine, mă trec fiori. 

Știu că n-ar trebui s-o fac. Știu că ar trebui să închid ușa și să nu accept 
oferta lui. 

Darel pleacă să lupte, poate chiar să moară. 

Tremurând, îmi pun mâna într-a lui și îl las să mă scoată din camera mea. 

OPTSPREZECE 


Razele lunii alunecă pe podea, suficient de puternice pentru a ne ajuta să 
vedem. În lumina argintie, roşeaţa de pe pielea mea de-abia se vede - arăt 
exact ca o argintie. Scaunele scârțâie pe podeaua de lemn, în timp ce Cal 
rearanjează salonul, făcând loc pentru a putea exersa. Încăperea e izolată, 
însă bâzâitul camerelor de supraveghere nu e niciodată prea departe. 
Oamenii Elarei ne urmăresc, însă nu vine nimeni să ne oprească. Sau, mai 
degrabă, să îl oprească pe Cal. 

Scoate din jachetă un dispozitiv bizar, o cutiuță, și o pune în centrul 
podelei. Apoi o privește insistent, așteptând să se întâmple ceva. 

— Chestia astă mă poate învăța să dansez? 

EI clatină din cap, zâmbind în continuare. 

— Nu, dar ne va ajuta. 

Brusc, din cutie izbucnește un ritm puternic și îmi dau seama că e un 
difuzor, asemenea celor care se găsesc în arena din Pilonii. Doar că acesta e 
pentru muzică, nu pentru lupte. Viață, nu moarte. 

Melodia e ușoară şi rapidă, precum o bătaie de inimă. În fața mea, Cal 
zâmbește și mai tare și bate ritmul cu piciorul. Nu pot rezista și încep și eu 
să-mi mișc degetele de la picioare odată cu muzica. E veselă și săltăreaţă și 
nu seamănă deloc cu muzica rece și metalică din clasa lui Blonos sau cu 
acele cântece triste de acasă. Picioarele îmi alunecă pe podea și încerc să-mi 
amintesc pașii pe care mi i-a arătat lady Blonos. 

— Nu te mai gândi la pașii pe care îi ai de urmat, mișcă-te și atât! râde Cal. 

Urmează niște bătăi de tobă și Cal se rotește, fredonând melodia. Pentru 
prima dată, Cal arată de parcă nu are povara unui tron pe umeri. 

O simt și eu odată ce temerile și grijile mă părăsesc, chiar dacă numai 
pentru câteva minute. E senzaţia unei altfel de libertăţi, ca atunci când am 
zburat pe motocicleta lui Cal. 

Cal e mult mai bun decât mine, însă tot arată ca un pămpălău; nici nu 
vreau să știu cât de ridicolă par eu. Totuși, sunt tristă când melodia se 
termină. În timp ce notele se risipesc în aer, mă simt de parcă revin la 
realitate. Un gând rece își face loc în mintea mea: n-ar trebui să fiu aici. 

— Cal, nu cred că e o idee prea bună. 

EI înclină capul într-o parte, confuz într-un mod plăcut. 

— De ce? 


EI chiar vrea să mă facă s-o spun. 
184 


— Nu am voie să fiu singură nici măcar cu Maven... mă bâlbâi eu, simțind 
cum mă înroșesc. Nu știu dacă se cuvine să dansez cu tine într-o cameră 
întunecată. 

În loc să mă contrazică, Cal se mărginește să râdă şi ridică din umeri. Un 
alt cântec, de data asta mai lent și mai pătrunzător, umple încăperea. 

— Eu consider că-i fac fratelui meu o favoare, zice el, după care îmi 
aruncă un zâmbet strâmb. Asta dacă nu cumva vrei să-l calci pe picioare 
toată noaptea. 

— Posed un control exce/ent al picioarelor, mulțumesc frumos, comentez 
eu, încrucișându-mi braţele la piept. 

Încet, delicat, mă ia de mână. 

— Poate în arenă, spune el. Pe ringul de dans, nu prea. 

Mă uit în jos, la picioarele lui, care se mișcă în ritm cu muzica. Mă trage de 
mână, forțându-mă să-l urmez, și, în pofida eforturilor mele, mă împiedic de 
el. 

Cal zâmbește, bucuros să-mi arate că avea dreptate. În fond, e soldat, iar 
soldaţilor le place să câștige. 

— Cam așa vor fi toate cântecele de la bal. E un dans simplu, ușor de 
învățat. 

— Am să găsesc eu o cale de-a o da în bară, bombăn eu, lăsându-l să mă 
conducă prin jurul salonului. 

Picioarele noastre trasează marginile unui pătrat imaginar și încerc să nu 
mă gândesc la bătăturile mâinilor sale sau la faptul că e atât de aproape de 
mine. Spre surprinderea mea, mâinile lui seamănă cu ale mele: aspre după 
ani şi ani de muncă. 

— S-ar putea, murmură el pe un ton serios. 

M-am obișnuit cu faptul că el e mai înalt decât mine, însă, în seara asta, 
pare mai scund. Poate că e întunericul sau poate că e dansul. Arată exact ca 
atunci când l-am întâlnit prima oară; nu ca un prinț, ci ca un om. 

Ochii săi zăbovesc pe chipul meu, analizând zona în care se afla rana. 

— Maven te-a vindecat foarte frumos. 

În glasul lui se simte o nuanţă de amărăciune. 

— Julian m-a ajutat. Julian și Sara Skonos. 

Deși Cal nu reacționează la fel de urât ca Maven, tot își încleștează 
maxilarul. 

— De ce nu o plăceţi? 

— Maven are motivele lui, motive bune, de altfel, mormăie el. Însă nu te 
aștepta să ţi le povestesc eu. Și să știi că eu nu o disprețuiesc pe Sara. Doar 
că nu... nu-mi place să mă gândesc la ea. 

— De ce? Ce ţi-a făcut? 

— Mie, nimic, oftează el. Sara a crescut cu Julian și cu mama. 

Vocea îi coboară brusc când își menţionează mama. 

— Era cea mai bună prietenă a ei. Şi, când a murit, Sara nu știa cum s-o 
jelească. Julian era distrus, dar Sara... 

Cal șovăie, neștiind cum să continue. Pașii noștri încetinesc până ce se 
opresc de tot, în timp ce cântecul merge în continuare. 

— Eu nu mi-o aduc aminte pe mama, se justifică el pe un ton înțepat. Nu 
aveam nici măcar un an când a murit. Știu doar ce mi-au spus tata și Julian. 
lar lor nu le place deloc să vorbească despre ea. 

— Sunt sigură că Sara ți-ar putea spune mai multe despre ea, dacă zici că 
au fost prietene la cataramă. 

— Sara Skonos nu poate să vorbească, Mare! 

— Deloc? 

Cal continuă tărăgănat, cu acea voce calmă și monotonă pe care o 
folosește și tatăl său. 

— A spus lucruri pe care n-ar fi trebuit să le spună, minciuni îngrozitoare, 
și a fost pedepsită pentru asta. 

Sunt șocată. Nu poate să vorbească. 

— Ce a spus? 

Cât ai clipi, Cal devine rece sub degetele mele. Face un pas înapoi, ieșind 
din brațele mele în timp ce muzica moare. Cu mișcări rapide, bagă difuzorul 
în buzunar și în cameră nu se mai aud decât bătăile inimilor noastre. 

— Nu mai vreau să vorbesc despre ea. 

Respiră sacadat. Ochii săi par ciudat de luminoși. Priveşte când spre mine, 
când spre ferestrele scăldate în razele lunii. 

Ceva se frânge în inima mea; durerea din glasul său mă rănește. 

— Bine. 

Cu pași iuți și hotărâți, pornește spre ușă, de parcă încearcă din răsputeri 
să nu fugă. Însă, când se întoarce cu faţa spre mine, pare la fel ca de obicei — 
calm, adunat, detașat. 

— Exersează pașii pe care ţi i-am arătat, mă sfătuiește el, semănând 
foarte tare cu lady Blonos. Ne vedem mâine, la aceeași oră. 

Și apoi dispare, lăsându-mă singură într-o încăpere plină de ecouri. 

— Ce naiba fac? murmur eu pe întuneric. 

e 

Mă îndrept spre pat, când îmi dau seama că în camera mea se întâmplă 
ceva ciudat: camerele de supraveghere au fost oprite. Niciuna nu bâzâie, 
niciuna nu mă urmărește cu acea privire electrică, înregistrând tot ceea ce 

fac. Însă, spre deosebire de pana de curent de acum câteva zile, toate 
celelalte lucruri din jurul meu continuă să bâzâie. Electricitatea încă 
pulsează în pereți, în toate încăperile, mai puţin în a mea. 

Farley. 

Însă, în locul revoluționarei, din întuneric iese Maven. Dă perdelele la o 
parte, astfel încât lumina lunii să ne ajute să vedem. 

— O plimbare în miez de noapte? întreabă el cu un zâmbet amar. 

Rămân cu gura deschisă, căutându-mi cuvintele. 

— Ştii că nu ai voie să te afli aici. 

Forțez un zâmbet și sper să mă relaxez. 

— Lady Blonos o va lua razna. Ne va pedepsi pe amândoi. 

— Oamenii mamei mele îmi sunt datori cu o favoare sau două, îmi explică 
el, gesticulând spre locurile în care se află ascunse camerele de 
supraveghere. Blonos nu va avea suficiente dovezi pentru a ne condamna. 

Cumva, acest lucru nu mă linişteşte. În schimb, mă ia cu fiori. Nu de frică, 
ci din pricina lucrurilor pe care urmează să mi le spună. Când Maven se 
îndreaptă spre mine, cu paşi măsurați, fiorii se amplifică, încărcându-mi 
nervii cu electricitate precum fulgerele mele. 

Mă priveşte satisfăcut cum mă îmbujorez. 

— Uneori uit, murmură el, ridicând o mână pentru a-mi atinge obrazul. 

Mâna lui rămâne acolo, ca ṣi când poate simți culoarea care pulsează prin 
venele mele. 

— Mi-aş dori să nu te machieze în fiecare zi. 

Pielea îmi vibrează sub degetele sale, însă încerc să o ignor. 

— Şi eu mi-aş dori asta. 

Buzele lui încearcă să schițeze un zâmbet, însă nu-i iese. 

— Ce s-a întâmplat? 

— Farley m-a contactat din nou. 

Maven se retrage, vârând mâinile în buzunare pentru a ascunde degetele 
care îi tremură. 

— Nu erai aici. 

Norocul meu. 

— Ce-a spus? 

Maven ridică din umeri. Se îndreaptă spre fereastră, admirând cerul 
nopții. 

— N-a făcut decât să pună întrebări. 

Tinte. Probabil că a insistat din nou, cerând informații pe care Maven nu 
voia să i le ofere. Îmi dau seama după umerii căzuţi și după glasul tremurat 
că a spus mai multe decât voia. Mult prea muite. 

— Pe cine? 

Gândul mă duce la numeroșii argintii pe care i-am întâlnit acolo, cei care 
au fost amabili cu mine în felul lor. Oare și-ar dori vreunul dintre ei să se 
sacrifice pentru revoluția lui Farley? Cine va fi ales? 

— Maven, pe cine ai desemnat? 

Maven se roteşte brusc, cu o privire feroce, pe care nu am mai văzut-o 
niciodată. Preţ de o secundă, mă tem c-o să explodeze în flăcări. 

— N-am vrut s-o fac, dar Farley are dreptate. Nu putem sta cu mâinile în 
sân; trebuie să acționăm. Şi dacă acest lucru înseamnă să-i dau oameni, am 
s-o fac. N-o să-mi placă, dar am s-o fac. Și am făcut-o deja. 

Asemenea lui Cal, și el respiră adânc într-o încercare de a se calma. 

— Stau alături de tata la consiliile în care se discută chestiuni legate de 
taxe, securitate și apărare. Știu căror persoane le vor duce dorul oamenii 
me... argintiii. l-am dat patru nume. 

— Pe cine? 

— Reynald Iral, Ptolemus Samos, Ellyn Macanthos și Belicos Lerolan. 

Scap un oftat, înainte să dau din cap aprobator. Aceste morți nu vor fi 
ascunse. Fratele lui Evangeline, colonelul - /or chiar /i se va duce dorul. 

— Doamna colonel Macanthos știa că mama ta minţea. Știe și despre 
celelalte atacuri... 

— Ea comandă o jumătate de legiune și conduce consiliul de război. Fără 
ea, frontul va fi un haos pentru câteva luni bune. 

— Frontul? 

Cal... Legiunea lui... 

Maven încuviinţează. 

— După asta, tata nu-și va mai trimite moștenitorul la război. Cu un atac 
atât de aproape de casă, mă îndoiesc c-o să-l mai lase să iasă din capitală. 

Așadar, moartea ei îl va salva pe Cal. Și va ajuta Garda. 

Shade a murit pentru asta. Cauza lui e acum a mea. 

— Doi iepuri dintr-o lovitură, șoptesc eu și simt lacrimile calde care 
ameninţă să curgă. 

Oricât de dificil ar putea fi asta, sunt dispusă să sacrific viața colonelului 
pentru a lui Cal. Aș face-o de o mie de ori. 

— Şi prietenul tău face parte din asta. 

Genunchii îmi tremură, însă reușesc să stau dreaptă. Pendulez între furie 
și teamă în timp ce Maven îmi explică fără prea mare tragere de inimă care e 
planul. 

— Şi dacă eșuăm? îl întreb când termină, rostind într-un final cuvintele pe 
care el le-a tot evitat. 

Maven clatină ușor din cap. 

— Asta n-o să se-ntâmple. 

— Și dacă se întâmplă? 

Nu sunt un prinţ și viața mea nu a fost niciodată ca în basme. Știu că 
trebuie să mă aştept la ce-i mai rău de la toți și toate. 

— Maven, ce se întâmplă dacă eșuăm? 

Respirația îi tremură în piept când inspiră, străduindu-se să rămână calm. 

— Atunci, ambii vom fi trădători. Vom fi judecaţi pentru înaltă trădare, 
condamnați... și omorâți. 

e 

Mă aflu la o nouă lecţie cu Julian și nu mă pot concentra. Mă gândesc 
întruna la ce urmează. Multe lucruri se pot termina urât și multe lucruri sunt 
în joc. Viaţa mea, a lui Kilorn, a lui Maven - ne riscăm cu toţii viețile pentru 
acest lucru. 

— Chiar nu e treaba mea, începe Julian, făcându-mă să tresar, dar pari, ei 
bine, foarte atașată de prințul Maven. 

Aproape că râd de ușurare, însă nu pot să nu mă simt și ofensată în 
același timp. Maven e ultima persoană de care ar trebui să am grijă în acest 
cuib de viespi. Numai aluzia mă face să mă zbârlesc. 

— Sunt logodită cu el, îi răspund, încercând din răsputeri să nu mă 
răstesc. 

Însă, în loc să o lase baltă, Julian se apleacă spre mine. De obicei, 
atitudinea lui pașnică mă relaxează, însă astăzi nu face decât să mă scoată 
din sărite. 

— Nu încerc decât să te ajut. Maven e fiul mamei lui. 

De data asta chiar mă răstesc: 

— Nu știi nimic despre el! 

Maven e prietenul meu. Maven riscă mai multe decât mine. 

— Să îl judeci după părinţii săi e ca și cum m-ai judeca pe mine după 
culoarea sângelui. Doar pentru că îi urăști pe rege și pe regină nu înseamnă 
că e musai să-l urăști și pe el. 

Julian se uită lung la mine, având o privire serioasă și înflăcărată. Când 
vorbește, vocea îi seamănă mai degrabă cu un mârâit. 

— Îl urăsc pe rege fiindcă n-a putut să-mi salveze sora, fiindcă a înlocuit-o 
cu vipera aia. O urăsc pe regină fiindcă a distrus-o pe Sara Skonos, fiindcă 
mi-a luat fata pe care o iubeam și a nenorocit-o. Fiindcă i-a tăiat Sarei /imba. 

Și apoi, pe un ton mai coborât, o lamentaţie: 

— Avea o voce atât de frumoasă... 

Un val de greață mă izbește din plin. Brusc, tăcerea dureroasă a Sarei, 
obrajii ei căzuți au o noimă. Nu e de mirare că Julian a adus-o pe ea ca să mă 
vindece; ea nu ar putea spune nimănui adevărul. 

— Dar... 

Cuvintele îmi sună răgușit, de parcă mi-a luat și mie cineva vocea. 

— ... ea e tămăduitoare. 

— Tămăduitorii de piele nu se pot vindeca pe ei înșiși. Și n-ar îndrăzni 
nimeni să încalce pedeapsa dată de regină. Astfel că Sara trebuie să trăiască 
aşa, denigrată, pentru tot restul vieții. 

În glasul său răsună amintiri, una mai rea decât alta. 

— Nouă, argintiilor, nu ne pasă de durere, însă suntem mândri. Mândrie, 
demnitate, onoare - acestea sunt nişte lucruri pe care nicio abilitate nu le-ar 
putea înlocui. 

Oricât de îngrozitor mă simt pentru Sara, nu pot să nu mă tem pentru 
viața mea. /-au tăiat limba pentru ceva ce-a spus. Oare mie ce mi-ar face? 

— Eşti cam nesăbuită, fetițo cu fulgerele. 

Porecla asta e ca o palmă peste față - șocul mă aduce înapoi la realitate. 

— Lumea asta nu e a ta. Doar pentru că știi să faci o reverență nu 
înseamnă că totul s-a schimbat. Tu nu /înfe/egi jocul pe care îl jucăm. 

— Pentru că ăsta nu e un joc, Julian! 

lau unul dintre registrele lui cu numele celor decedați și i-l pun în poală. 

— E pe viaţă și pe moarte. Eu nu joc pentru un tron sau o coroană ori un 
prinț. Eu nu joc deloc. Eu sunt diferită. 

— Așa e, murmură el, trecând un deget peste pagini. Și de aceea ești în 
pericol. Trebuie să te ferești de toată lumea. Chiar și de Maven. Chiar și de 
mine. Oricine poate trăda pe oricine. 

Cade pe gânduri și privirea i se întunecă. În lumina asta, pare bătrân și 
sur, un om supărat pe viață și bântuit de o soră decedată, îndrăgostit de o 
femeie distrusă, condamnat să școlească o fată care nu știe decât să mintă. 
Peste umărul lui zăresc harta a ceea ce a existat cândva, a lumii de dinainte. 
Întreaga lume e bântuită. 

Și apoi în minte îmi apare cel mai îngrozitor gând pe care l-am avut 
vreodată. Shade e deja fantoma mea. Cine altcineva se va alătura? 

— Să nu faci niciun pas greșit, fata mea, şopteşte el într-un târziu. În jocul 
ăsta ești pionul cuiva. 

Nu am curajul să ripostez. /u/ian, crede ce vrei. Nu sunt proasta nimănui. 

e 

Ptolemus Samos. Doamna colonel Macanthos. Chipurile lor dansează în 

mintea mea în timp ce eu şi Cal ne învârtim pe podeaua salonului. În seara 

asta, luna se micșorează, estompându-se, însă speranța mea n-a fost 
niciodată mai puternică. Balul e mâine și, după aceea, ei bine, nu sunt sigură 
încotro o vor lua lucrurile. Însă totul va fi diferit, un nou drum care să ne 
conducă spre un viitor mai bun. Vor fi și pagube colaterale, răni și decese pe 
care nu le putem evita, aşa cum a spus Maven. Însă cunoaștem riscurile. 
Dacă totul merge conform planului, Garda Stacojie își va ridica steagul într- 
un loc în care toată lumea poate să-l vadă. Farley va difuza un alt video după 
atac, detaliind solicitările noastre. Egalitate, autonomie, libertate. Pentru o 
rebeliune disperată, mi se pare că e un compromis bun. 

Mă las pe spate, îndreptându-mă spre podea într-un arc lent, care mă face 
să icnesc. Cal mă cuprinde cu braţele lui puternice și mă trage cu ușurință 
înapoi. 

— Scuze, spune el, oarecum stânjenit. Credeam că erai pregătită. 

Nu sunt pregătită. Mi-e frică. Râd forţat, încercând să-i ascund ceea ce nu- 
i pot arăta. 

— Nu, e vina mea. Eram cu gândurile în altă parte. 

Cal nu e ușor de păcălit și își înclină ușor capul, privindu-mă lung în ochi. 

— Încă îţi faci griji pentru bal? 

— Mai mult decât ai crede. 

— Pas cu pas, e cel mai bun lucru pe care poţi să-l faci. 

Apoi râde pe înfundate, trecând la niște pași mai simpli. 

— Știu că e greu de crezut, dar nici eu nu am fost întotdeauna cel mai bun 
dansator. 

— Şocant! răspund eu, imitându-i zâmbetul. Mă gândeam că prinții se 
nasc cu iscusința de a dansa și de a face conversații de complezenţă. 

Cal chicoteşte din nou și întețește mișcările noastre. 

— Nu și eu. Dacă ar fi fost după mine, m-aș fi aflat în garaj sau în cazarmă, 
construind și antrenându-mă. Nu ca Maven. El e de două ori prinţul care voi 
fi eu vreodată. 

Mă gândesc la Maven, la cuvintele lui amabile, la manierele perfecte, la 
cunoștințele impecabile în toate aspectele legate de curte - tot ceea ce 
pretinde a fi pentru a-și ascunde adevăratele sentimente. /ntr-adevăr, de 
două ori prinţ. 

— Însă el va fi mereu prinţ, murmur eu, aproape plângându-mă de acest 
gând. lar tu vei fi rege. 

Vocea îi scade pentru a se potrivi cu a mea și ochii i se întunecă. Există o 
amărăciune în el, care pe zi ce trece devine tot mai accentuată. Poate că nu îi 
place războiul atât de mult pe cât cred eu. 

— Uneori mi-aş dori ca lucrurile să nu stea așa. 

Vorbește pe un ton blând, însă vocea lui îmi răsună în minte. În ciuda 
faptului că balul bate la ușă, eu mă trezesc că mă gândesc mai mult la el și la 
mâinile lui și la mirosul vag de lemn ars care pare să îl urmeze pe Cal 
oriunde ar merge, îmi dă o senzație de căldură, de toamnă, de acasă. 

Dau vina pe muzică, pe acea melodie plină de viață, pentru bătăile rapide 
ale inimii mele. Cumva, această seară îmi amintește de lecţiile lui Julian, de 
poveștile lui despre lumea de dinainte. Aceea era o lume a imperiilor, a 
corupției, a războiului și a unei libertăți mai mari decât am cunoscut eu 
vreodată. Însă oamenii acelor timpuri au dispărut, visurile le-au fost 
spulberate și acum se regăsesc doar în fum și cenușă. 

E în natura noastră, ar spune Julian. Suntem făcuți pentru a distruge. E 
constanta speciei noastre. Indiferent de culoarea sângelui, ființa umană va 
cădea mereu. 

Nu am înţeles lecţia asta în urmă cu câteva zile, însă acum, ţinându-l de 
mână pe Cal, care mă conduce cu cea mai ușoară atingere, încep să pricep la 
ce se referea. 

Simt că am început să cad. 

— Chiar ai de gând să pleci cu legiunea? 

Până și cuvintele mă fac să mă tem. EI încuviințează din cap, cu o mișcare 
de-abia perceptibilă. 

— Un general trebuie să fie alături de oamenii lui. 

— Un prinţ trebuie să fie alături de prințesa lui. De Evangeline, adaug 
repede. 

Bună asta, Mare! urlă mintea mea. 

Aerul din jurul nostru devine dens și cald, deși Cal nu a făcut nicio 
mişcare. 

— Evangeline va fi bine, cred. Nu ai putea spune că e foarte atașată de 
mine. Nici mie n-o să-mi fie dor de ea. 

Nefiind în stare să mă uit în ochii lui, îmi îndrept privirea spre ceea ce e 
chiar în fața mea. Din nefericire, acel lucru se întâmplă să fie pieptul lui și o 
cămașă mult prea subțire. Deasupra mea, Cal inspiră tremurat. 

Apoi, degetele lui se află sub bărbia mea, ridicându-mi capul pentru a ne 
intersecta privirile. Flăcări aurii pâlpâie în ochii lui, reflectând căldura din 
jur. 

— Mare, o să-mi fie dor de tine. 

Oricât mi-aș dori să stau nemișcată, să opresc timpul în loc și să las ca 
acest moment să dureze o veșnicie, știu că nu e cu putință. Orice aș simţi sau 
gândi, Cal nu e prinţul căruia i-am fost promisă. Ba mai mult, el se află de 
partea greșită a baricadei. El e dușmanul meu. Cal e interzis. 


192 


Așadar, fără tragere de inimă, cu pași șovăitori, dau înapoi, ieșind din 
strânsoarea lui și din cercul de căldură cu care m-am obișnuit. 

— Nu pot, e tot ce îngaim eu, deși știu că ochii mă trădează. 

Chiar și acum simt lacrimi de furie și regret, lacrimi pe care am jurat că nu 
le voi vărsa. 

Dar poate că gândul de a pleca la război l-a făcut pe Cal cutezător și 
nesăbuit, ceea ce n-a fost niciodată înainte. Mă ia de mână și mă trage spre 
el. Îşi trădează singurul frate. Eu îmi trădez cauza, pe Maven şi pe mine 
însămi, dar nu vreau să mă opresc. 

Orice poate trăda pe oricine. 

Buzele lui se unesc cu ale mele, tari, calde și apăsătoare. Atingerea e 
electrizantă, însă nu așa cum sunt obișnuită. Nu e o scânteie a distrugerii, ci 
o scânteie a vieții. 

Oricât mi-aș dori să mă trag înapoi, pur și simplu nu pot s-o fac. Cale o 
faleză și eu mă arunc de pe marginea ei, fără să mă îngrijorez ce anume ar 
putea să ne facă asta amândurora. Într-o bună zi, el își va da seama că sunt 
dușmanul lui, iar toate acestea vor fi doar o amintire demult uitată. Dar nu 
încă. 

NOUĂSPREZECE 


E nevoie de câteva ore de trucuri pentru a mă transforma în fata care se 
presupune că trebuie să fiu, însă mi se pare că au trecut doar câteva minute. 
Când cameristele mă așază în fața oglinzii, cerându-mi în tăcere aprobarea, 
nu pot decât să încuviințez spre fata care mă privește din oglindă. E 
frumoasă și, în același timp, îngrozită de ceea ce urmează, învăluită în 
lanțuri de mătase iridescentă. Trebuie să ascund această fată înspăimântată; 
trebuie să zâmbesc și să dansez și să arăt ca ei. Cu un efort supraomenesc, 
alung teama. Teama mă va omori. 

Maven mă așteaptă în capătul culoarului, o umbră în uniforma lui. 
Negrul-tăciune îi scoate în evidență ochii, care sunt de un albastru 
strălucitor pe fundalul tenului său alb ca zăpada. El nu pare deloc speriat, 
dar nu mă miră, având în vedere că e prinț. E un argintiu. Nici măcar n-o să 
clipească. 

Întinde o mână spre mine, pe care o apuc bucuroasă. Mă aştept să mă facă 
să mă simt în siguranță sau puternică sau ambele, însă atingerea lui îmi 
amintește de Cal și de trădarea noastră. Imaginile de aseară devin mai clare 
în mintea mea, până ce retrăiesc fiecare respirație. Pentru prima dată, 
Maven nu pare să remarce faptul că sunt neliniștită. Probabil că se gândește 
la lucruri mai importante. 

— Arăți minunat, mă complimentează el, făcând un semn din cap spre 
rochia mea. 

Nu sunt de acord cu el. E o ţinută ridicolă și pompoasă, o complicaţie de 
bijuterii purpurii care strălucesc la fiecare mișcare, făcându-mă să semăn cu 
un gândac sclipitor. Totuși, în seara asta se presupune că sunt o doamnă, o 
viitoare prințesă, așa că încuviințez și îi ofer un surâs recunoscător. Nu pot 
să uit că buzele mele, care acum îi zâmbesc lui Maven, le sărutau aseară pe 
cele ale fratelui său. 

— Îmi doresc să se termine cât mai repede. 

— Mare, n-o să se termine în noaptea asta. N-o să se termine pentru mult 
timp de-acum încolo. Ştii asta, nu-i aşa? 

Vorbeşte ca o persoană mult mai în vârstă, mult mai înțeleaptă, nu ca un 
băiat de șaptesprezece ani. Când șovăi, neștiind cum să mă simt cu adevărat, 
el strânge din dinți. 

— Mare? insistă el, și îi aud tremuratul din voce. 


— Maven, ţi-e teamă? întreb eu în șoaptă. Pentru că mie îmi este. 

Privirea îi devine dură ca oţelul. 

— Mi-e teamă să nu eșuez. Mi-e teamă să nu las șansa să treacă pe lângă 
noi. Și mi-e teamă de ceea ce se va întâmpla, dacă lumea asta nu se va 
schimba. 

Devine fierbinte la atingerea mea, mânat de o hotărâre lăuntrică. 

— Asta mă sperie mai mult decât moartea. 

E greu să nu fii impresionată de cuvintele lui, așa că dau aprobator din 
cap. Cum aș putea să-i las baltă? N-am să dau înapoi. 

— Vom răsări, murmură el, atât de încet, încât de-abia îl aud. 

Roşii ca Zorii zilei. 

Când ajungem pe culoarul cu ascensoare, Maven mă strânge mai tare de 
mână. Un grup de santinele îi păzește pe rege și pe regină, care ne așteaptă. 
Cal și Evangeline nu sunt aici și sper să stea departe. Cu cât îi văd mai puțin 
împreună, cu atât voi fi mai fericită. 

Regina Elara poartă o monstruozitate sclipitoare în nuanțe de roşu, 
negru, alb și albastru, etalând culorile casei ei și a soțului ei. Zâmbește forțat 
și își privește fiul, iar pe mine mă ignoră cu desăvârșire. 

— lată-ne! spune Maven, dându-mi drumul pentru a se duce să stea lângă 
mama lui. 

Pielea mea e straniu de rece fără el lângă mine. 

— Aşadar, cât timp trebuie să stau aici? se smiorcăie el, jucându-și foarte 
bine rolul. 

Cu cât reușește mai mult să-i distragă atenţia, cu atât mai mari sunt 
șansele noastre de izbândă. Un pas greșit și totul se va duce de râpă. Ca să 
nu mai spun că vom fi omorâţi. 

— Maven, nu poți să vii și să pleci după cum îţi poftește inima. Ai obligaţii 
de îndeplinit și vei sta atât timp cât e necesar. 

Se agită în fața lui, aranjându-i gulerul, medaliile, mânecile și, pentru o 
clipă, asta mă ia prin surprindere. Elara e o femeie care mi-a invadat 
gândurile, care m-a dus departe de viața mea, pe care o urăsc și totuși, 
există ceva bun la ea. Își iubește fiul. Și, în pofida tuturor cusururilor ei, 
Maven o iubește și el. 

Pe de altă parte, regele Tiberias nu pare a fi deloc deranjat de Maven. De- 
abia îl bagă în seamă. 

— Băiatul e doar plictisit. În ziua de azi nu există suficient entuziasm, cel 
puțin nu ca atunci când eram eu pe front, comentează el, trecându-și o mână 
peste barba îngrijită. Mavey, ai nevoie de o cauză pentru care să lupți. 

Preţ de o clipă, Maven renunţă la masca de băiat enervat. 0 am pe asta! 
strigă ochii lui, însă nu spune nimic. 

— Cal are legiunea lui, el știe ce face, ce-și dorește. Trebuie să-ţi găsești și 
tu ceva de făcut, hm? 

— Da, tată, spune Maven. 

Deși încearcă s-o ascundă, o umbră îi întunecă trăsăturile. 

Cunosc prea bine acea privire. Obișnuiam și eu să o adopt, atunci când 
părinții mei îmi sugerau să fiu mai mult ca Gisa, deși așa ceva era imposibil. 
Mă duceam la culcare urându-mă din tot sufletul, dorindu-mi să mă pot 
schimba, dorindu-mi să pot fi tăcută, talentată și frumoasă ca ea. Nu există 
nimic mai dureros decât acel sentiment. Însă regele nu observă durerea lui 
Maven, așa cum nici părinții mei nu o observau pe a mea. 

— Faptul că mă ajută să mă adaptez acestei vieți e o cauză suficient de 
bună pentru Maven, spun eu, sperând să îi alung regelui acea privire 
dezaprobatoare. 

Când Tiberias se întoarce spre mine, Maven respiră ușurat și îmi aruncă 
un zâmbet recunoscător. 

— Și se descurcă bine, răspunde regele, analizându-mă din cap până-n 
picioare. 

Știu că îşi aduce aminte de sărmana fată roșie care a refuzat să facă o 
reverență în faţa lui. 

— Din câte am auzit, începi să semeni tot mai tare cu o doamnă. 

Însă zâmbetul forțat nu îi ajunge şi în privire, ceea ce face ca suspiciunea 
să fie reală. EI chiar a vrut să mă omoare în sala tronului, pentru a-și proteja 
coroana și echilibrul ţării, și nu prea cred că acea nevoie va dispărea 
vreodată. Reprezint o amenințare, dar, de asemenea, și o investiție. O să mă 
folosească atunci când o să vrea și o să mă omoare atunci când va sosi 
timpul. 

— Am avut parte de un ajutor bun, Maiestatea Voastră. 

Fac o plecăciune, pretinzând că sunt flatată, deși nu-mi pasă ce crede. 
Părerea lui nu face nici cât rugina de pe scaunul cu rotile al tatălui meu. 

— Sunteţi pregătiți? întreabă Cal, spulberându-mi gândurile. 

Trupul meu reacționează imediat, rotindu-se pentru a-l vedea intrând pe 
culoar. Stomacul mi se face ghem, dar nu din pricina entuziasmului sau a 
agitației ori a celorlalte chestii despre care vorbesc fetele neghioabe. Mi-e 
greață de mine, de ceea ce am lăsat să se întâmple - de ceea ce am vrutsă se 
întâmple. Deși el încearcă să-mi susțină privirea, eu mă uit la Evangeline, 
care atârnă de braţul lui. Poartă din nou metal și reușește să-mi arunce un 
zâmbet dispreţuitor fără să-și miște buzele. 

— Maiestăţile Voastre, murmură ea, făcând o reverență enervant de 
perfectă. 

Tiberias îi zâmbește viitoarei soţii a fiului său, după care pune o mână pe 
umărul lui Cal. 

— Te mai așteptam pe tine, fiule, chicotește el. 

Când stau unul lângă altul, asemănările sunt incontestabile - același păr, 
aceiași ochi ca de aur roșu, chiar și aceeași postură. Maven privește scena cu 
ochii săi albaștri, blânzi și gânditori, în timp ce regina lui îl ţine de braț. Cu 
Evangeline de-o parte și cu tatăl său de cealaltă parte, Cal nu poate decât să 
se uite în ochii mei. Mișcă ușor din cap și știu că e singurul salut pe care îl 
merit. 

e 

În pofida decoraţiunilor, sala de bal arată exact cum arăta acum mai bine 
de-o lună, când regina m-a introdus pentru prima oară în această lume 
stranie, înlăturându-mi în mod oficial numele și identitatea. Mi-au dat o 
lovitură dură chiar aici, iar acum e rândul meu să mă răzbun. 

În seara asta va curge sânge. 

Însă nu pot să mă gândesc la asta chiar acum. Trebuie să stau alături de 
ceilalți, să vorbesc cu sutele de membri ai curții, pregătiţi să schimbe o 
vorbă cu familia regală și cu o fată roșie, insolentă și mincinoasă. Scrutez 
șirul de argintii, căutându-i pe cei condamnați - țintele pe care Maven le-a 
oferit Gărzii, scânteia care va aprinde focul. Repna/d, colonelul, Belicos... și 
Ptolemus. Băiatul cu păr argintiu și ochi negri - fratele lui Evangeline. 

El e unul dintre primii care ne salută, stând în spatele severului său tată, 
care se grăbeşte să ajungă la fiica lui. Când Ptolemus se apropie de mine, mă 
străduiesc din răsputeri să nu mi se facă rău. Nu am mai făcut niciodată un 
lucru atât de dificil, cum ar fi să mă uit în ochii unui cadavru ambulant. 

— Felicitările mele, spune el, cu o voce dură ca piatra. 

Mâna pe care mi-o întinde e la fel de fermă. Nu poartă uniformă militară, 
ci un costum din metale negre, care se îmbină ca niște solzi netezi și lucioși. 
E războinic, dar nu și soldat. Ca tatăl său înaintea lui, Ptolemus conduce 
garda de pază din Archeon, protejând capitala cu propria lui armată de 
agenți. Capul unui sarpe, l-a numit Maven cândva. 7aie-/ și restul va muri. 
Ochii săi ca de vultur sunt ațintiți asupra surorii lui, chiar și atunci când mă 
ţine de mână. Îmi dă drumul grăbit, trecând iute pe lângă Maven și Cal, 
înainte să o îmbrăţișeze pe Evangeline într-o rară demonstraţie de afecțiune. 
Sunt surprinsă că ţinutele lor stupide nu rămân încastrate una într-alta. 

Dacă totul merge conform planului, el n-o să-și mai îmbrăţişeze niciodată 
sora. Evangeline va rămâne fără un frate, exact ca mine. Deși am simțit acea 
durere pe pielea mea, nu îmi pare rău pentru ea. Mai ales când o văd cum se 
ține de Cal. Par complet opuși unul celuilalt, el în uniforma lui simplă, în 

timp ce ea strălucește precum o stea într-o rochie cu ţepi ascuţiţi. Vreau s-o 
omor, vreau să fiu ca ea. Însă nu pot face nimic în privinţa asta. Evangeline și 
Cal nu sunt problema mea în seara asta. 

Când Ptolemus dispare și alți oameni trec prin fața noastră cu zâmbet 
rece și cuvinte ironice, îmi este tot mai ușor să îmi uit bunele maniere. Casa 
lral ne salută următoarea, condusă de Ara, Pantera, care înaintează cu 
mișcările ei sprintene și sinuoase. Spre surprinderea mea, face o plecăciune 
şi îmi zâmbeşte. Însă există ceva straniu în legătură cu asta, ceva ce îmi 
spune că știe mai multe decât arată. Trece fără să spună vreun cuvânt, 
lipsindu-mă de un alt interogatoriu. 

Sonya își urmează bunica, braț la braț cu o altă țintă: Reynald Iral, vărul 
ei. Maven mi-a spus că e consultant financiar, un geniu care continuă să 
finanțeze armata cu strategii fiscale și comerciale. Dacă moare, la fel se va 
întâmpla și cu banii, așa că se va lăsa cu război. Sunt dispusă să sacrific viața 
unui administrator financiar pentru asta. Când mă ia de mână, nu pot să nu 
observ că are ochi glaciali și mâini catifelate. Acele mâini nu le vor mai 
atinge niciodată pe ale mele. 

Nu e la fel de ușor să scap de Macanthos când se apropie de mine. 
Cicatricea de pe chipul ei iese în evidență mai ales în seara asta, când toată 
lumea pare atât de dichisită. Se prea poate să nu-i pese de Gardă, însă nici pe 
regină n-a crezut-o. Nu era pregătită să înghită minciunile cu care am fost 
hrăniţi noi, ceilalți. 

Strânsoarea ei e puternică atunci când dă mâna cu mine; pentru prima 
dată, cuiva nu îi este teamă că mă voi sparge precum un pahar de sticlă. 

— Vă felicit din toată inima, lady Mareena! Văd că vă potriviți de minune, 
spune ea, dând din cap spre Maven. Nu ca simandicoasa de Samos, adaugă 
pe un ton șoptit și jucăuș. Ea va fi o regină tristă și dumneavoastră, o 
prințesă fericită, fiți sigură de asta. 

— Sunt sigură, îi șoptesc eu. 

Reușesc să zâmbesc, deși viața colonelului se va sfârși curând. Indiferent 
câte cuvinte amabile îmi adresează, minutele îi sunt numărate. 

Când trece la Maven, dând mâna cu el și invitându-l să-i inspecteze 
trupele peste o săptămână sau ceva de genul, îmi dau seama că el e la fel de 
afectat. După ce Macanthos pleacă, Maven mă ia de mână și mă strânge într- 
un gest liniștitor. Știu că regretă faptul că a numit-o, însă, la fel ca Reynald, la 
fel ca Ptolemus, moartea ei va servi unui scop. La final, moartea ei nu va fi în 
zadar. 

Următoarea țintă se află undeva spre capătul șirului și provine dintr-o 
casă inferioară. Belicos Lerolan are un surâs vesel, o claie de păr castaniu și 

niște haine în culorile apusului, care se potrivesc cu nuanțele casei lui. Spre 
deosebire de ceilalți oameni pe care i-am salutat astă-seară, el pare cald și 
amabil. Zâmbetul din ochii săi e la fel de real ca strângerea de mână. 

— Lady Mareena, o adevărată plăcere! 

Înclină capul în semn de salut, extrem de politicos. 

— Sunt bucuros să fiu la dispoziția dumneavoastră mulți ani de-acum 
încolo. 

Îi zâmbesc, prefăcându-mă că vor fi mulți ani de-acum încolo, însă 
atitudinea de fațadă devine tot mai dificil de păstrat în timp ce secundele se 
scurg. Când apare soția lui, împreună cu doi băieți gemeni, vreau să urlu. Nu 
au nici patru ani, scâncesc ca niște cățeluși și se agaţă de picioarele tatălui 
lor. El zâmbește amabil, un zâmbet intim, doar pentru ei. 

Un diplomat, l-a numit Maven, un ambasador pentru aliații noştri din 
Piedmont, departe, în sud. Fără el, legăturile cu acea țară și cu armata sa ar fi 
rupte, forțând Norta să facă față singură zorilor noştri roşii. El e un alt 
sacrificiu pe care trebuie să-l facem, un alt nume de care ne debarasăm. Și e 
tată. £ tată și noi o să-l omoram. 

— Belicos, îți mulțumesc, spune Maven, întinzând mâna spre el și 
încercând să-i îndepărteze pe membrii familiei lui înainte s-o iau razna. 

Încerc să vorbesc, însă nu pot decât să mă gândesc la tatăl pe care urmez 
să li-l] fur unor copii atât de mici. Îmi aduc aminte cum a plâns Kilorn după ce 
tatăl său a murit. Sí el era mic. 

— Vă rugăm să ne scuzațţi câteva minute! 

Vocea lui Maven pare foarte departe când vorbește. 

— Mareena încă nu s-a obișnuit cu frenezia vieţii de la curte. 

Înainte să pot arunca o privire spre tatăl condamnat, Maven mă ia de 
acolo. Câțiva oameni se uită la noi cu gura căscată și îl simt pe Cal 
urmărindu-ne cu privirea. Aproape că mă împleticesc, însă Maven mă ţine 
bine zorindu-mă spre un balcon. În mod normal, aerul curat m-ar înveseli, 
însă mă îndoiesc că există ceva care mă poate ajuta acum. 

— Are copii, spun eu printre dinți. E tată! 

Maven îmi dă drumul și mă sprijin de balustrada balconului, însă el nu se 
îndepărtează de mine. În lumina lunii, ochii săi par a fi de gheaţă, strălucind 
și sfredelindu-mă. Mă apucă de umeri și mă obligă să-l ascult. 

— Şi Reynald e tată. Macanthos are și ea copii. Ptolemus e logodit cu fata 
Haven. Toţi au rude; foziau pe cineva care îi va jeli. 

Face un efort pentru a continua să vorbească; e la fel de distrus ca și 
mine. 

— Mare, nu putem alege cum să ajutăm cauza. Trebuie să facem ce 
putem, indiferent de cost. 

— Nu le pot face asta. 

— Crezi că eu vreau asta? şopteşte el, la câţiva centimetri de mine. Îi 
cunosc pe toți și mă doare să-i trădez, dar este necesar. Gândește-te ce vor 
cumpăra vieţile lor, ce vor realiza morţile lor. Câţi oameni de-ai tăi ar putea 
fi salvaţi? Credeam c-ai înțeles asta! 

Se oprește brusc, închizând ochii preț de câteva clipe. Când își revine, 
ridică o mână și mă mângâie pe obraz cu degete tremurătoare. 

— Îţi cer scuze, eu doar... se bâlbâie el. Se prea poate ca tu să nu poţi 
vedea încotro ne va duce seara asta, dar eu pot. Și știu că lucrurile se vor 
schimba. 

— Te cred, șoptesc eu, luându-l de mână. Pur și simplu îmi doresc ca 
lucrurile să nu se desfășoare așa. 

Peste umărul său, în sala de bal, șirul de argintii se micșorează. 
Strângerile de mână și conversațiile s-au terminat. Seara a început cu 
adevărat. 

— Însă ăsta este felul în care se vor desfășura, Mare. Îţi jur că asta e ceea 
ce trebuie să facem. 

Oricât de mult ar durea, oricât de mult mi se strânge inima și sângerează, 
încuviinţez. 

— Bine. 

— Sunteţi bine? 

Pentru o secundă, tonul lui Cal pare bizar și ridicat, însă își drege vocea 
când își ițește capul pe balcon. Ochii săi zăbovesc pe chipul meu. 

— Mare, ești pregătită pentru asta? 

Maven răspunde în locul meu. 

— E pregătită. 

Împreună, ne îndepărtăm de balustradă, de noapte şi de ultima fărâmă de 
liniște, o liniște pe care s-ar putea să n-o mai avem niciodată. Când trecem 
pe sub arcadă, simt o vagă atingere pe braț: Cal. Mă uit înapoi și îl văd în 
continuare uitându-se la mine, cu degetele răsfirate. Ochii îi sunt mai 
întunecați ca oricând, arzând din pricina unui sentiment pe care nu-l înțeleg. 
Înainte să poată spune ceva, Evangeline apare lângă el. Când o ia de mână, 
mă simt nevoită să privesc în altă parte. 

Maven mă conduce spre locul liber din mijlocul sălii de bal. 

— Asta e partea cea mai dificilă, spune el, încercând să mă calmeze. 

Funcționează cât de cât, iar fiorii care mă străbat încep să dispară. 

Noi deschidem dansul, cei doi prinți și logodnicele lor, în faţa invitaţilor. 
O altă demonstraţie de forţă și putere, etalându-le pe cele două fete care au 
câștigat în fața familiilor care au pierdut. E ultimul lucru pe care mi-l doresc 
în acest moment, însă e pentru cauza noastră. În timp ce muzica electronică 
pe care o urăsc pornește în difuzoare, îmi dau seama că e un dans pe care îl 
recunosc. 

Maven e șocat când picioarele mele se mișcă unde trebuie. 

— Ai exersat? 

Cu fratele tău. 

— Puțin. 

— Eşti plină de surprize! chicotește el, găsind puterea de a zâmbi. 

Lângă noi, Cal o învârtește pe Evangeline pe loc. Arată exact cum ar trebui 
să arate un rege și o regină, maiestuoși, detașați și frumoși. Când ochii lui Cal 
îi întâlnesc pe-ai mei în același moment în care mâinile lui se închid peste 
degetele lui Evangeline, simt o mie de lucruri în același timp, niciunul dintre 
ele plăcut. Însă, în loc să mă legăn, mă apropii mai tare de Maven. El mă 
privește uimit, cu ochii săi albaștri larg deschiși, în timp ce muzica ne 
învăluie. La câţiva metri de noi, Cal o conduce pe Evangeline în același dans 
pe care mi l-a arătat mie. Ea se descurcă mult mai bine, un amestec de graţie 
și frumuseţe orbitoare. Am din nou acea senzaţie de cădere. 

Ne învârtim în ritmul muzicii, înconjurați de spectatori aroganți. Acum 
recunosc chipurile. Știu casele, culorile, însușirile, poveștile. De cine să mă 
tem, de cine să-mi fie milă. Invitaţii ne privesc cu ochi hămesiţi și știu de ce. 
Ei cred că noi suntem viitorul, Cal, Maven, Evangeline, inclusiv eu. Ei cred că 
privesc un rege şi o regină, un prinţ şi o prinţesă. Însă acela e un viitor pe 
care nu intenționez să-l las să se împlinească. 

În lumea mea perfectă, Maven nu va trebui să-și ascundă sentimentele și 
eu nu va trebui să ascund cine sunt cu adevărat. Cal nu va avea nicio coroană 
de purtat, niciun tron de protejat. Acești oameni nu vor mai avea ziduri în 
spatele cărora să se ascundă. 

Zorii vor veni pentru voi toți. 

Mai dansăm preț de două cântece, la care ni se alătură și alte cupluri. 
Amestecul de culori îi face pe Cal și pe Evangeline nevăzuţi, până ce am 
senzația că eu și Maven ne învârtim singuri. Pentru o clipă, chipul lui Cal 
plutește în fața mea, înlocuindu-l pe cel al fratelui său, și mă simt de parcă 
m-am întors în camera scăldată în lumina lunii. 

Însă Maven nu e Cal, oricât de mult şi-ar dori tatăl său să fie. El nu e 
soldat, nu va fi rege, însă e mai curajos. Şi dispus să facă ceea ce e drept. 

— Maven, îți mulțumesc, șoptesc eu, de-abia auzindu-mă peste muzica 
îngrozitoare. 

El nu trebuie să întrebe la ce mă refer. 

— Nu ai de ce să-mi mulțumești. 

Vocea lui e straniu de profundă și aproape că se sparge în timp ce privirea 
i se întunecă. 

— Pentru nimic, adaugă el. 

Nu am mai fost niciodată atât de aproape de el, cu nasul la câţiva 
centimetri de gâtul lui. Îi simt inima bătând sub mâinile mele, bubuind în 
sincron cu a mea. Maven e fiul mamei lui, a spus Julian la un moment dat. Nu 
ar fi putut niciodată să se înșele mai mult de atât. 

Maven mă conduce spre marginea ringului de dans, care acum e plin de 
domni și doamne. Nimeni nu va observa că ne-am furișat. 

— Doriţi ceva de băut? murmură un servitor, ţinând o tavă cu băuturi 
aurii acidulate. 

Dau să îl expediez, când îmi dau seama că recunosc acei ochi verzi. 
Trebuie să-mi mușc limba pentru a nu-i striga numele. Kilorn. 

În mod straniu, uniforma roșie i se potrivește și, pentru prima oară, a 
reușit să-și spele mizeria de pe față. Se pare că pescarul pe care îl știam 
cândva a dispărut cu desăvârșire. 

— Chestia asta îmi produce mâncărimi, bombăne el în barbă. 

Poate că n-a dispărut de tot. 

— Ei bine, n-ai să mă stai prea mult în ea, spune Maven. E totul gata? 

Kilorn încuviințează, cercetând mulţimea de oameni. 

— Sus sunt pregătiți. 

Deasupra noastră, santinelele sunt împrăștiate pe un balcon care 
înconjoară toată sala. Dar, deasupra lor, în alcovurile ferestrelor și pe 
balconașele din apropierea tavanului, umbrele nu sunt deloc santinele. 

— Trebuie doar să daţi semnalul. 

Kilorn întinde tava și nevinovatul pahar cu lichid auriu. Maven se 
îndreaptă spre mine, lipindu-și umărul de al meu, pentru a căuta sprijin. 

— Mare? 

Acum e rândul meu. 

— Sunt pregătită, murmur eu, amintindu-mi planul pe care Maven mi l-a 
șoptit în urmă cu câteva seri. 

Tremurând, permit bine-cunoscutului bâzâit al electricităţii să curgă prin 
mine, până ce pot să simt prin capul meu toate luminile și camerele de 
supraveghere. Ridic paharul și îl dau de dușcă. 

Kilorn îmi ia repede paharul înapoi. 

— Un minut. 

Vocea lui e extrem de hotărâtă. 

Dispare iute cu tava, mișcându-se prin mulțime până ce nu-l mai văd. 
Fugi, mă rog eu, sperând că e suficient de iute. Maven pleacă și el, lăsându- 
mă singură pentru a-și îndeplini sarcina pe lângă mama lui. 

Mă îndrept spre mijlocul mulțimii, deși curentul electric amenință să mă 
doboare. Dar încă nu-i pot da drumul. Nu până ce ei nu încep. Treizeci de 
secunde. 

Regele Tiberias se ivește în fața mea, râzând alături de fiul său preferat. 
Se pare că e la al treilea pahar de vin, care i-a adus o nuanţă argintie în 
obraji, în vreme ce Cal soarbe politicos dintr-un pahar de apă. Undeva, în 
stânga mea, o aud pe Evangeline râzând, probabil împreună cu fratele ei. În 
sală, patru oameni trag aer în piept pentru ultima oară. 

Las inima să numere ultimele treizeci de secunde, apropiindu-se cu 
fiecare bătaie de momentul final. Cal mă zărește prin mulțime, oferindu-mi 
acel zâmbet pe care îl ador, şi pornește spre mine. Însă nu va ajunge 
niciodată la mine, nu înainte ca planul să ia sfârșit. Lumea începe să meargă 
în reluare și nu mai simt decât forţa șocantă care curge prin pereți. La fel ca 
la antrenamente, la fel ca la lecţiile cu Julian, învăţ să o controlez. 

Patru împușcături răsună în sală, însoţite de patru scânteieri de la 
pistoalele de deasupra. 

Apoi încep tipetele. 

DOUĂZECI 


Țip și eu cu ei în timp ce privesc cum luminile pâlpâie și apoi se sting. 

Un minut de întuneric beznă. Asta e ceea ce trebuie să le ofer. Ţipetele, 
urletele, fuga dezordonată a oamenilor aproape că mă fac să-mi pierd 
concentrarea, însă mă forțez să mă concentrez. Luminile pâlpâie îngrozitor, 
după care mor, lăsându-ne aproape în imposibilitatea de a ne mișca. 
Lăsându-i pe prietenii mei să se facă nevăzuţi. 

— În firide! tună o voce peste haosul din sală. Vor să fugă! 

Tot mai multe voci strigă, deși niciuna nu îmi este cunoscută. Dar, ca să 
fiu sinceră, vocile sună diferit în această nebunie. „Găsiți-i!” „Opriţi-i!” 
„Omorâţi-i!” 

Santinelele de pe palier stau cu armele îndreptate în acea direcție, în timp 
ce tot mai mulți li se alătură, într-un vârtej amețitor, și pornesc în urmărire, 
niște umbre pe întuneric. Walsh e cu ei îmi reamintesc eu. Dacă Walsh și 
ceilalți servitori i-au putut strecura aici și altădată pe Farley și pe Kilorn, îi 
pot ajuta să fugă din nou. Ei se pot ascunde. Pot evada. Vor fi bine. 

Întunericul meu îi va salva. 

O explozie de foc erupe dinspre mulțime, răsucindu-se în aer asemenea 
unui șarpe de foc. Șuieră deasupra noastră, iluminând sala de bal. Umbre 
pâlpâitoare pictează pereţii și chipurile înspăimântate, transformând sala de 
bal într-un coșmar de lumină roșie și praf de pușcă. Sonya urlă prin 
apropiere, aplecată peste trupul neînsufleţit al lui Reynald. Sprintena 
bătrână Ara se luptă cu ea pentru a o ridica de lângă cadavru, îndepărtând-o 
de haos. Ochii sticloși ai lui Reynald sunt îndreptaţi înspre tavan, reflectând 
lumina roşie. 

Eu rămân neclintită, cu toți mușchii tari și încordați. 

Undeva în apropierea focului văd că străjerii îl scot pe rege din sală. El 
încearcă să se lupte cu ei, strigând și zbierând să rămână, însă, pentru prima 
dată, străjerii nu îi ascultă ordinele. Elara e imediat în urma lor, împinsă de 
Maven în timp ce fug de pericol. Mulţi alții îi urmează, nerăbdători să 
evadeze din acest loc. 

Agenţii de securitate aleargă contra curentului și invadează sala cu 
strigăte și tropăieli. Domnii și doamnele se împing în mine într-o încercare 
de a evada, însă eu rămân fermă pe poziţie și mă străduiesc din răsputeri să 
nu fac vreo mișcare. Nimeni nu încearcă să mă ia de acolo; nimeni nu mă 

înseamnă teama. Și câteva gloanţe sunt tot ce trebuie pentru a scoate la 
suprafață groaza care sălășluiește în ei. 

O femeie care boceşte se izbește de mine, dărâmându-mă. Aterizez față-n 
față cu un cadavru, holbându-mă la cicatricea colonelului Macanthos. O dâră 
de sânge argintiu i se scurge de pe frunte pe podea. Gaura glonțului e bizară, 
înconjurată de o carne gri, pietroasă. Macanthos era pietrificatoare. A fost în 
viață suficient de mult cât să încerce să oprească împușcătura, cât să își 
creeze un scut. Însă glonţul n-a putut fi oprit. Ea tot a murit. 

Încerc să mă îndepărtez de femeia ucisă, însă mâinile îmi alunecă printr- 
un amestec de sângeargintiu și vin. Las să îmi scape un țipăt de frustrare și 
mâhnire. Sângele rămâne pe mâinile mele, de parcă știe ce am făcut. E 
lipicios și rece și încearcă să mă înece. 

— MARE! 

Două brațe puternice mă târăsc pe podea, îndepărtându-mă de femeia pe 
care am lăsat-o să moară. 

— Mare, te rog... mă imploră vocea, dar nu știu pentru ce. 

Cu un mârâit enervat, pierd bătălia. Luminile revin, scoțând la iveală o 
zonă de război plină de mătăsuri și decese. Când încerc să mă ridic în 
picioare, pentru a mă asigura că lucrurile s-au terminat cu adevărat, o mână 
mă împinge la loc. 

Recit cuvintele pe care le-am învățat, jucându-mi propriul rol. 

— Îmi pare enorm de rău... luminile... nu pot... 

Deasupra, luminile pâlpâie din nou. Cal de-abia mă aude și se lasă în 
genunchi lângă mine. 

— Unde te-ai lovit? strigă el, verificându-mă așa cum știu că a fost 
antrenat să facă. 

Mă pipăie pe mâini și pe picioare, uitându-se după rană, după sursa 
sângelui. 

Vocea mea pare stranie. Blândă. Distrusă. 

— Sunt bine. 

Iarăşi nu mă aude. 

— Cal, sunt bine. 

Răsuflă ușurat și, preţ de o secundă, cred că o să mă sărute din nou. Însă 
se dezmeticește mai repede decât mine. 

— Eşti sigură? 

Cu multă grijă, ridic mâneca pătată de argintiu. 

— Cum ar putea fi al meu? 

Sângele meu are altă culoare. Stii prea bine. 

Cal încuviințează. 

— Firește, șoptește el. Doar că... te-am văzut pe jos și am crezut că... 

Cuvintele îi rămân în aer, fiind înlocuite de o tristeţe îngrozitoare în 
privire. Însă aceasta dispare iute, transformându-se în hotărâre. 

— Lucas! Scoate-o de-aici! 

Străjerul meu personal își croiește drum prin haos, cu pistolul în mână. 
Deși arată la fel în bocanci și uniformă, nu e acel Lucas pe care îl cunosc. 
Ochii săi negri, ochii clanului Samos, sunt întunecațţi ca noaptea. 

— O duc cu ceilalți, mârâie el, ridicându-mă. 

Cu toate că știu mai bine decât oricine că pericolul a trecut, nu mă pot 
abține să nu-l îmbrățișez pe Cal. 

— Tu nu vii? 

El se desprinde din strânsoarea mea cu o ușurință care mă șochează. 

— Eu nu dau bir cu fugiţii. 

Apoi se îndreaptă de spate și pornește spre un grup de santinele. Pășește 
peste cadavre, însă evită să le privească. O santinelă îi aruncă un pistol, iar el 
îl prinde cu îndemânare, punându-și degetul peste trăgaci. O flacără 
întunecată și letală prinde viaţă în jurul celeilalte mâini a lui. Profilat pe 
fundalul santinelelor și al trupurilor neînsuflețite de pe podea, seamănă cu o 
altă persoană. 

— Să mergem la vânat, mârâie el, pornind spre scări. 

Santinelele și agenţii de securitate îl urmează, precum un nor de fum roșu 
și negru care iese din flacăra lui. Părăsesc o sală de bal pătată de sânge, plină 
de praf și țipete. 

În mijlocul sălii se află Belicos Lerolan, care nu a fost răpus de un glonţ, ci 
de o suliță argintie. A fost ucis cu un harpon, ca acelea folosite la prinderea 
peștilor. O banderolă stacojie ponosită atârnă de capătul suliței, de-abia 
mișcându-se în vântul iscat de agitația oamenilor. Pe banderolă se află un 
simbol - soarele rupt în două. 

Apoi, sala de bal dispare, fiind înghițită de pereţii întunecațţi ai unui 
coridor de serviciu. Podeaua huruie sub picioarele noastre și Lucas mă 
aruncă la perete, protejându-mă. Un sunet asemănător unui tunet 
reverberează și tavanul se cutremură, aruncând bucățele de piatră peste noi. 
Uşa din spatele nostru explodează spre interior, distrusă de flăcări. În 
spatele ei, sala de bal e neagră din pricina fumului. O explozie. 

— Cal... 

Încerc să mă furişez de lângă Lucas, să fug înapoi pe unde am venit, însă 
el mă aruncă la loc. 

— Lucas, trebuie să-l ajutăm! 

— Crede-mă, o bombă e o nimica toată pentru prinţul Cal, mârâie Lucas, 
făcându-mă să înaintez. 

— 0 bombă? 

Asta nu făcea parte din planul nostru. 

— Aia a fost o bombă? 

Lucas se îndepărtează de mine, tremurând de furie. 

— Ai văzut afurisita aia de eșarfă roşie. Ăştia sunt cei din Garda Stacojie şi 
asta -arată cu degetul spre sala de bal, încă întunecată și incendiată -, asta e 
ceea ce sunt ei. 

— Nu are nicio noimă, murmur în sinea mea, încercând să-mi amintesc 
toate detaliile planului. 

Maven nu mi-a spus niciodată ceva legat de vreo bombă. Niciodată. lar 
Kilorn nu m-ar fi lăsat să fac asta, nu dacă ar fi știut că eu aș fi fost în pericol. 
Ei nu mi-ar face asta. 

Lucas își ridică arma și spune furios: 

— Ucigașii nu au niciodată noimă! 

Rămân fără aer. Oare câți au fost lăsați acolo? Cât de mulți copii, câte 
morți inutile? 

Lucas îmi ia tăcerea drept șoc, însă se înșală. Ceea ce simt acum e mânie. 

Oricine poate trăda pe oricine. 

e 

Lucas mă conduce în subteran, prin nu mai puţin de trei uși, toate de 
treizeci de centimetri grosime și construite din oțel. Nu au încuietori, însă le 
deschide cu o fluturare din mână. Prima oară când l-am cunoscut, m-a scos 
de după gratiile celulei tot cu o fluturare din mână. 

Îi aud pe ceilalți înainte să îi văd, vocile lor răsunând între pereții de 
metal în timp ce vorbesc unii cu alţii. Regele proferează injurii și cuvintele 
lui îmi trimit fiori pe șira spinării. Prezenţa lui umple buncărul în timp ce se 
plimbă dintr-o parte într-alta, cu pelerina fluturând în urma lui. 

— Vreau să-i găsiți! Vreau să-i am în fața mea, cu o lamă îndreptată spre 
spatele lor, și vreau să cânte ca niște păsărele lașe ce sunt! se adresează el 
unei santinele, însă femeia mascată nici măcar nu clipește. Vreau să știu ce 
se petrece! 

Elara stă așezată pe un scaun, cu o mână deasupra inimii și cu cealaltă 
strângându-l bine pe Maven. 

Maven tresare când mă vede. 

— Eşti bine? șoptește el, trăgându-mă încet într-o îmbrățișare scurtă. 

— Doar tulburată, îngaim eu, încercând să comunic pe cât de mult pot. 

Însă cu Elara atât de aproape, de-abia îmi permit să gândesc, darămite să 
şi vorbesc. 

— A fost o explozie după împusșcături. O bombă. 

Maven pare confuz, însă o maschează iute printr-o expresie mânioasă. 

— Nenorociţii! 

— Sălbaticii! sâsâie regele Tiberias. Și ce s-a întâmplat cu fiul meu? 

Privirea mea se îndreaptă spre Maven, înainte să-mi dau seama că regele 
nu se referă deloc la Maven. Maven se face că n-a auzit. S-a obișnuit să fie 
ignorat. 

— Cal s-a dus după asasini. A luat un grup de santinele cu el. 

Imaginea lui, întunecat și mânios ca o flacără, îmi stăruie în minte și mă 
înspăimântă. 

— Şi, apoi, sala de bal a explodat. Nu știu câți oameni mai erau... mai erau 
acolo. 

— Mai există ceva, draga mea? 

Venind din partea Elarei, termenul de afecțiune seamănă cu o 
electrocutare. Ea pare mai palidă ca oricând și respiră sacadat. Îi e teamă. 

— Ceva ce-ţi amintești? 

— Am văzut o banderolă agăţată de o suliță. Garda Stacojie a făcut asta. 

— Chiar așa? spune ea, ridicând dintr-o sprânceană. 

Simt nevoia de a da înapoi, de a fugi de ea și de șoaptele ei. Mă aștept ca 
din clipă în clipă să șerpuiască în gândurile mele pentru a afla adevărul. 

Dar, în schimb, Elara își îndreaptă atenţia spre rege. 

— Ai văzut ce-ai făcut? 

Îşi arată dinţii, care în lumină seamănă cu niște colți sclipitori. 

— Eu? Tu ai spus că Garda e mică și slabă, tu i-ai minţit pe oamenii noștri, 
se răsteşte Tiberias. Acţiunile tale, nu ale mele, ne-au făcut slabi în faţa 
pericolului! 

— Şi dacă tu ai fi avut grijă de asta când ai avut ocazia, când erau mici și 
slabi, asta nu s-ar fi întâmplat niciodată! 

Se sfârtecă unul pe celălalt ca niște câini hămesiţi, fiecare încercând să 
muşte mai tare. 

— Elara, atunci nu erau teroriști. Nu îmi puteam irosi soldaţii și agenții 
pentru a vâna o mână de roșii care scriau pamflete. Nu făcuseră nimic rău. 

Lent, Elara ridică degetul spre tavan. 

— Asta ţi se pare că e nimic rău? 

Tiberias nu are niciun răspuns pentru ea, iar Elara zâmbește, încântată că 
a câștigat cearta. 

— Într-o bună zi voi, bărbaţii, veţi învăţa să fiţi atenţi şi întreaga lume va 
tremura. Garda Stacojie e o molimă, una căreia tu i-ai permis să se extindă. 
Și e timpul să curmi această molimă de la rădăcină. 

Elara se ridică de pe scaunul ei, adunându-se. 

— Sunt niște diavoli roșii și probabil că au aliați chiar sub acoperișul 
nostru. 

Îmi dau toată silinţa să rămân nemişcată, cu ochii fixaţi în podea. 

— Cred c-am să schimb niște cuvinte cu servitorii. Domnule agent Samos, 
dacă nu vă e cu supărare. 

Lucas devine atent, deschizând ușa pentru ea. Elara iese ca un uragan, cu 
două santinele pe urmele ei. Lucas se duce cu ea, deschizând ușile rând pe 
rând, fiecare zdrăngănind din ce în ce mai departe. Nu vreau să știu ce-o să 
le facă regina servitorilor, însă știu că va fi dureros și știu că va găsi... nimic. 
Walsh și Holland au fugit cu Farley, conform planului nostru. Ele știau că vor 
fi în primejdie după bal - și aveau dreptate. 

Metalul gros se închide după câteva clipe, numai ca să se deschidă câteva 
clipe mai târziu. Un alt magnetron manipulează uşa: Evangeline. Arată ca 
naiba în rochia ei de petrecere, cu bijuteriile încâlcite și cu nervii la pământ. 
Partea cea mai rea sunt ochii ei, sălbatici și umezi, și mânjiți cu machiaj 
negru. Ptolemus. Plânge după fratele ei mort. Deşi îmi spun întruna să nu-mi 
pese, trebuie să mă opun nevoii de a o îmbrăţişa şi de a o linişti. Însă îmi 
trece imediat ce însoțitorul ei intră în buncăr după ea. 

Pielea lui e mânjită de fum și funingine, murdărindu-i uniforma cândva 
curată. În mod normal mi-aş face griji pentru privirea epuizată şi plină de 
ură din ochii lui Cal, însă altceva îmi îngheață sângele în vine. Uniforma lui 
neagră și mâinile îi sunt pătate de sânge. Numai că nu e sânge argintiu, ci 
roșu. Sângele e roșu. 

— Mare, îmi spune el, însă căldura din voce i-a dispărut. Vino cu mine. 
Acum! 

Cuvintele îmi sunt mie adresate, însă toată lumea îl urmează, trecând prin 
numeroase coridoare în timp ce suntem conduși spre celule. Inima îmi 
bubuie în piept, amenințând să explodeze. Nu Kilorn. Oricine, numai nu el, 
Maven stă cu mâna pe umărul meu, ținându-mă aproape de el. La început 
cred că vrea să mă liniștească, însă mă trage înapoi: încearcă să mă 
împiedice s-o iau înainte. 

— Ar fi trebuit să-l omori pe loc! îi spune Evangeline lui Cal, trăgând de 
cămașa lui îmbibată de sânge. Eu nu l-aș fi lăsat în viață pe diavolul ăla roșu! 

Vorbesc despre un el. Îmi muşc buzele, ţinând gura închisă, pentru a nu 
spune vreo prostie. Mâna lui Maven mă strânge ca o gheară pe umăr și simt 

cum îmi crește pulsul. Din câte se pare, acesta s-ar putea să fie sfârșitul 
jocului nostru. Elara se va întoarce și le va spulbera creierii, căutând printre 
rămășițe pentru a descoperi până unde merge urzeala lor. 

Drumul spre celule pare să dureze o veșnicie, întinzându-se înspre cele 
mai adânci părți ale Reședinţei. Temniţa e păzită de șase santinele. Un fior 
rece mă străbate pe șira spinării, însă nu mă cutremur. De-abia mai pot să 
mă mișc. 

Patru siluete stau într-o celulă, una mai însângerată și mai învinețită 
decât alta. În pofida luminii difuze, îi recunosc pe toți. Walsh nu poate să 
deschidă ochii din pricina umflăturilor, însă se pare că e bine. Nu ca Tristan, 
care se reazemă de perete pentru a nu pune presiune pe piciorul plin de 
sânge. În jurul rănii are un bandaj care se pare că a fost confecționat din 
cămașa lui Kilorn. Cât despre Kilorn, el pare nevătămat, spre marea mea 
ușurare. O susține pe Farley cu un braț, lăsând-o să se sprijine de el. Umărul 
ei e dislocat şi un braţ îi atârnă într-o poziţie ciudată. Însă asta nu o opreşte 
din a ne zâmbi cu dispreţ. Ba chiar ne scuipă printre gratii, un amestec de 
sânge și salivă, care aterizează la picioarele lui Evangeline. 

— Taie-i limba pentru asta! mârâie Evangeline, dând fuga spre gratii. 

Se oprește brusc, izbind metalul cu o mână. Deși ar putea să-l dea la o 
parte cu puterea minţii, distrugând celula și oamenii din interior, se abține. 

Farley îi susține privirea, de-abia clipind în fața acestei izbucniri. Dacă 
acesta e sfârșitul ei, în mod evident va ieși cu capul sus din această lume. 

— Eşti cam violentă pentru o prințesă. 

Înainte ca Evangeline să-și piardă cumpătul, Cal o trage de lângă gratii. 
Încet, ridică o mână, arătând cu degetul. 

— Tu! 

Tresărind îngrozită, îmi dau seama că arată spre Kilorn. Un mușchi 
zvâcnește în obrazul lui Kilorn, însă el rămâne cu privirea în jos. 

Cal îşi aduce aminte de el. Din seara în care m-a dus acasă. 

— Mare, explică asta! 

Deschid gura, sperând să pot născoci o minciună credibilă, însă nu-mi 
vine nimic în minte. 

Privirea lui Cal se întunecă. 

— E prietenul tău. Explică asta! 

Evangeline icnește și își concentrează furia asupra mea. 

— Tu l-ai adus aici! urlă ea, luându-se de mine. Tu ai făcut asta?! 

— N-am făcut n-nimic, mă bâlbâi eu, simțind toate privirile întoarse spre 
mine. Vreau să zic, i-am făcut rost de un loc de muncă aici. El lucra la 
depozitul de cherestea și e o treabă grea, o treabă mortală... 

Minciunile ies pe bandă rulantă, una mai iute decât alta. 

— EI e... el era prietenul meu când locuiam în sat. Voiam doar să mă 
asigur că era bine. l-am făcut rost de o slujbă de servitor, exact așa cum... 

Îmi mut privirea spre Cal. Ambii ne amintim de prima seară în care ne-am 
cunoscut și de ziua care a urmat. 

— Credeam că i-am dat o mână de ajutor. 

Maven face un pas spre celulă, privindu-i pe prietenii noștri de parcă ar fi 
pentru prima dată când îi vede. Gesticulează spre uniformele lor roșii. 

— Se pare că sunt niște simpli servitori. 

— La fel aș spune și eu, doar că i-am găsit încercând să evadeze printr-o 
conductă de drenaj, se răstește Cal. Ne-a luat ceva timp să-i scoatem de- 
acolo. 

— Ăştia sunt toţi? întreabă regele Tiberias, aruncând o privire printre 
gratii. 

Cal clatină din cap. 

— Erau mai mulți, dar au apucat să ajungă la râu. Nu știu exact câți. 

— Ei bine, haideţi să aflăm, spune Evangeline, cu sprâncenele ridicate. 
Chemațţi-o pe regină. Și, între timp... 

Evangeline se întoarce spre rege. Pe sub barbă, el schițează un zâmbet și 
încuviințează. 

Nu trebuie să întreb ca să știu la ce se gândesc. 7ortură. 

Cei patru prizonieri rămân fermi pe poziție, fără ca măcar să clipească. 
Maven încearcă disperat să se gândească la o ieșire din asta, însă știe că nu 
există niciuna. De fapt, asta ar putea fi mai mult decât puteam spera. Ce bine 
ar fi dacă ei ar reuși să mintă... Dar cum le-am putea cere asta? Cum am 
putea rezista să-i vedem urlând, în timp ce noi rămânem indiferenți? 

Kilorn se pare că are un răspuns pentru mine. Chiar și în acest loc 
îngrozitor, ochii săi verzi reușesc să strălucească. Am să mint pentru mine. 

— Cal, am să-ţi las ţie această onoare, spune regele, punând o mână pe 
umărul fiului său. 

Eu nu pot decât să îi privesc speriată, implorându-l cu ochii măriţi, 
rugându-mă ca el să nu facă ceea ce îi cere tatăl său. 

Cal îmi aruncă o privire scurtă, de parcă s-ar scuza. Apoi se întoarce către 
o santinelă, care e mai scundă decât celelalte. Ochii gri-alburii ai femeii 
strălucesc în spatele măștii. 

— Santinelă Gliacon, am nevoie de niște gheață. 

Habar n-am ce înseamnă asta, însă Evangeline chicotește. 

— Bună alegere! 

— Nu trebuie să vezi asta, murmură Maven, trăgându-mă de mână. 

Însă nu-l pot abandona pe Kilorn. Nu acum. Îmi retrag furioasă mâna, 
stând cu ochii pe prietenul meu. 

— Las-o să rămână! cârâie Evangeline, bucurându-se de supliciul meu. 
Asta o s-o învețe minte ce înseamnă să aibă prieteni roșii. 

Se întoarce cu fața spre celulă, fluturând din mână pentru a da la o parte 
gratiile. Apoi întinde un deget alb. 

— Începe cu ea. Fă-o praf! 

Santinela încuviințează și o înșfacă pe Farley de încheietura mâinii, 
scoțând-o din celulă. Gratiile se închid la loc în urma ei, încuindu-i pe ceilalți. 
Walsh și Kilorn dau fuga la gratii, ambii un tablou al fricii. 

Santinela o forțează pe Farley să se așeze în genunchi, așteptând 
următoarea poruncă. 

— Domnule? 

Cal înaintează și se așază în fața ei, respirând cu dificultate. Șovăie înainte 
să vorbească, însă vocea lui e puternică. 

— Câţi dintre voi sunt aici? 

Farley are gura închisă și dinţii strânși. Preferă să moară decât să 
vorbească. 

— Începe cu braţul. 

Santinela nu e delicată, trăgând de brațul rănit al lui Farley. Ea urlă de 
durere, însă tot nu spune nimic. Am nevoie de tot autocontrolul de care 
dispun pentru a nu sări la gâtul santinelei. 

— Și mai spuneți că noi suntem sălbatici! scuipă Kilorn, lipindu-și fruntea 
de gratii. 

Cu mișcări lente, santinela dă la o parte mâneca îmbibată de sânge a lui 
Farley și își lipește mâinile palide și nemiloase de pielea ei. Farley ţipă, dar 
nu înțeleg de ce. 

— Unde sunt ceilalți? o întreabă Cal, lăsându-se în genunchi pentru a o 
privi în ochi. 

Farley tace pentru câteva secunde, respirând sacadat. Cal se apleacă, 
așteptând cu răbdare ca ea să cedeze. 

În schimb, Farley se aruncă în față şi îi trage un cap în gură cu toată forța 
ei. 

— Suntem peste tot! râde ea, însă urlă din nou atunci când santinela își 
reia tortura. 

Cal își revine imediat, ducându-și o mână la nasul spart. Altcineva ar fi 
ripostat, însă nu și el. 

Pe brațul lui Farley, acolo unde se află mâna santinelei, apar picăţele roșii. 
Acestea cresc cu fiecare secundă, puncte roșii, bombate și strălucitoare, care 

răsar din pielea ce capătă o tentă albăstruie. Santinela Gliacon. Casa Gliacon. 
Mă gândesc la ceea ce am învăţat la lecţiile de protocol. Membrii Casei 
Gliacon sunt, fiori. 

Tresărind, înţeleg și îmi mut privirea în altă parte. 

— Ăla e sânge, șoptesc eu, nefiind în stare să întorc capul spre ei. 
Santinela îi îngheață sângele! 

Maven încuviințează cu o privire serioasă și tristă. 

În spatele nostru, santinela își vede în continuare de treabă, mișcând 
mâna pe brațul lui Farley. Țurțuri roșii, extrem de ascuțiți, îi străpung 
carnea, tăind fiecare nerv cu o durere pe care nu mi-o pot închipui. Farley 
șuieră printre dinţii încleștați. Dar tot nu spune nimic. Inima îmi bate din ce 
în ce mai tare, întrebându-mă când se va întoarce regina, întrebându-mă 
când va lua sfârșit piesa noastră. 

Într-un târziu, Cal se ridică. 

— Suficient! 

O altă santinelă, un tămăduitor de piele din Casa Skonos, se lasă pe vine 
lângă Farley. Fata mai are puțin și se prăbușește, privindu-și absentă braţul, 
care acum e străpuns de cuțite formate din sânge înghețat. Noua santinelă o 
vindecă repejor, cu mișcări exersate. 

Farley chicotește ironică în timp ce căldura îi revine în mână. 

— Ca s-o faceţi din nou, ha? 

Cal își împreunează braţele la spate și face schimb de priviri cu tatăl său, 
care încuviințează. 

— Firește, oftează Cal, uitându-se din nou spre santinela-fior. Însă femeia 
nu apucă să continue. 

— UNDE E? zbiară o voce înfiorătoare, reverberând din capul scărilor 
spre noi, care suntem jos. 

Evangeline se răsucește pe călcâie, fugind la baza scărilor. 

— Sunt aici! strigă ea drept răspuns. 

Când Ptolemus Samos coboară și își îmbrățișează sora, trebuie să-mi vâr 
unghiile în palmă pentru a nu schița vreun gest. lată-l acolo, viu și 
nevătămat, și extrem de furios. Pe jos, Farley începe să blesteme în șoaptă. 

Însă el zăboveşte doar câteva secunde și se desprinde de Evangeline, cu 
ochii scăpărând de furie. Armura lui e deformată la umăr, unde a fost 
străpuns de glonţ. Însă pielea de dedesubt e fără cusur. Vindecată. Porneşte 
amenințător spre celulă, flexându-și mâinile. Gratiile de metal tremură în 
găurile lor, scârțâind pe ciment. 

— Ptolemus, nu acum... mârâie Cal, apucându-l de mână, însă Ptolemus îl 
împinge într-o parte, făcându-l să se împleticească îndărăt. 

Evangeline dă fuga spre fratele ei, trăgându-l de mână. 

— Nu, avem nevoie de ei să vorbească! 

Cu o mișcare din umăr se debarasează de sora lui - nici măcar ea nu-l 
poate opri. 

Gratiile scrâșnesc și cedează, iar celula se deschide în faţa lui. Nici măcar 
santinelele nu-l pot opri când el înaintează repede, cu mișcări exersate. 
Kilorn și Walsh se lipesc de pereţii de piatră, însă Ptolemus e un prădător, 
iar prădătorii îi atacă pe cei slabi. Cu piciorul său rupt, de-abia putând să se 
miște, Tristan nu are nicio șansă. 

— N-ai să mai pui niciodată în pericol viața surorii mele! răcnește 
Ptolemus, manipulând barele de metal ale celulei. 

Una trece direct prin pieptul lui Tristan. Acesta icnește, înecându-se cu 
propriul sânge, murind. Și Ptolemus zâmbește. 

Când se întoarce spre Kilorn cu o privire ucigătoare, mă pierd cu firea. 

Pe pielea mea răsar scântei. Când îl apuc de gât pe Ptolemus, las scânteile 
s-o ia din loc. Acestea îl electrocutează și îi luminează venele, iar bărbatul 
cedează sub atingerea mea. Metalul uniformei lui vibrează și fumegă, 
aproape arzându-l de viu. Apoi se prăbușește pe podeaua de beton, 
tremurând din pricina electrocutării. 

— Ptolemus! 

Evangeline fuge lângă el și îl mângâie pe față. Un șoc electric îi sare pe 
degete, făcând-o să cadă pe spate cu o căutătură urâtă. Se întoarce spre 
mine, tremurând de furie. 

— Cum îndrăznești...! 

— O să fie bine. 

Nu l-am lovit suficient cât să-i fac rău cu adevărat. 

— Așa cum ai spus tu, avem nevoie ca ei să vorbească. Nu pot face asta 
dacă sunt morți. 

Ceilalți se uită la mine încurcați, căscând ochii de teamă. Cal, băiatul pe 
care l-am sărutat, soldatul, bestia, nu-mi poate susține deloc privirea. 
Recunosc expresia de pe chipul său: ruşine. Însă nu ştiu dacă e din cauză că a 
rănit-o pe Farley sau din cauză că nu a putut s-o facă să vorbească. Cel puțin 
Maven are bunul-simţ să pară trist, stând cu privirea îndreptată pe trupul lui 
Tristan, care încă sângerează. 

— Mama o să se poată ocupa de prizonieri mai târziu, spune el, 
adresându-i-se regelui. Însă oamenii de sus vor dori să-şi vadă regele şi să 
ştie că e bine. Au murit mulți. Tată, ar trebui să te duci să le alini durerea. Şi 
tu, Cal. 

Încearcă, să tragă de timp. Ingeniosul Maven vrea să ne ofere o şansă. 

Întind mâna spre umărul lui Cal, chiar dacă acest gest îmi dă fiori. El m-a 
sărutat odată. Încă ar putea să asculte ce am de spus. 

— Cal, are dreptate. Asta poate aștepta. 

Aflată încă pe podea, Evangeline își dezvelește dinţii. 

— Curtea va cere răspunsuri, nu îmbrăţișări! Trebuie să terminăm cu asta 
acum! Maiestatea Voastră, faceţi rost de adevăr cu orice preţ... 

Dar până și Tiberias vede înțelepciunea din cuvintele lui Maven. 

— Vor rămâne unde sunt, afirmă regele pe un ton impunător. Și mâine 
adevărul va fi scos la iveală. 

Strânsoarea mi se întețește pe brațul lui Cal, simțind mușchii încordațţi de 
dedesubt. El se relaxează la atingerea mea, arătând de parcă de pe umeri i-a 
fost ridicată o mare greutate. 

Santinelele o trag pe Farley înapoi în celula distrusă. Farley stă cu ochii pe 
mine, întrebându-se ce naiba plănuiesc. Mi-as dori să știu. 

Evangeline îl trage pe Ptolemus, lăsând gratiile să se unească la loc în 
urma ei. 

— Eşti slab, prințul meu, sâsâie el la urechea lui Cal. 

Mă opun nevoii de a-l privi pe Kilorn, în timp ce cuvintele lui răsună în 
mintea mea. Nu mai încerca să mă protejezi. 

N-am de gând să lac asta. 

e 

De pe mânecă îmi picură sânge, care lasă o dâră argintie în urma mea în 
timp ce ne îndreptăm spre sala tronului. Santinelele și agenţii de securitate 
păzesc ușa imensă, cu armele ridicate și îndreptate înspre coridor. Nu se 
mișcă atunci când trecem, rămânând nemișcaţi ca niște statui. Li s-a 
poruncit să ucidă ori de câte ori e nevoie. Dincolo, în încăperea mare, te 
lovești de furie și tristeţe. Vreau să simt măcar o fărâmă de victorie, însă 
amintirea cu Kilorn în spatele gratiilor îmi alungă orice stare de bucurie pe 
care aș putea s-o am. Până și ochii sticloși ai doamnei colonel mă bântuie. 

Mă mut lângă Cal. El de-abia observă, stând cu ochii pironiţi în podea. 

— Câţi au murit? 

— Până acum zece, murmură el. Doi în timpul atacului, opt în timpul 
exploziei. Alți cincisprezece au fost răniți. 

Ai senzaţia că face o listă de cumpărături, nu că vorbește despre niște 
oameni. 

— Însă se vor vindeca. 

Ridică degetul mare, arătând spre tămăduitorii care aleargă printre cei 
răniți. Număr doi copii printre ei. Și, dincolo de cei răniţi, sunt trupurile 
celor morți, întinse în fața tronului. Cei doi gemeni ai lui Belicos Lerolan sunt 

întinși lângă el, în timp ce mama lor plânge disperată și le veghează 
trupurile. 

Trebuie să duc mâna la gură pentru a-mi înăbuși un geamăt. Wu mi-am 
dorit niciodată să se întâmple așa ceva. 

Maven îmi ia mâinile într-ale lui, îndepărtându-mă de scena macabră și 
conducându-mă spre tron. Cal se oprește în apropiere, încercând în van să-și 
șteargă sângele roșu de pe mâini. 

— S-a dus vremea lacrimilor, tună Tiberias, strângând pumnii pe lângă 
Corp. 

Suspinele și bocetele din sală încetează. 

— Acum îi onorăm pe cei răpuși, îi vindecăm pe cei răniți și îi răzbunăm 
pe cei căzuţi. Eu sunt regele. Eu nu uit. Eu nu iert. În trecut am fost 
îngăduitor, oferindu-le fraților noștri roșii o viață bună, demnă și prosperă. 
Însă ei scuipă peste toleranța noastră, ne refuză compasiunea și au atras 
asupra lor cea mai îngrozitoare sentință. 

Cu un mârâit, aruncă pe jos sulița argintie de care e agățată cârpa roșie. 
Aceasta cade pe podea cu un sunet asemănător clopotelor de înmormântare. 
Soarele rupt în două ne privește sfidător. 

— Acești neghiobi, acești teroriști, acești ucigași vor fi trași la 
răspundere. Și vor muri. Jur pe coroana mea, pe tronul meu, pe fiii mei că e; 
vor muri. 

Din mulțime pornește un murmur puternic, fiecare argintiu freamătă. 
Răniți sau nu, fac front comun. Mirosul metalic al sângelui e aproape 
copleșitor. 

— Forţă! strigă cei de la curte. Putere! Moarte 

Maven se uită la mine, cu ochii mari și înspăimântați. Știu ce gândește, 
căci și eu gândesc exact același lucru. 

Ce am lăcut 

DOUĂZECI ŞI UNU 


Întoarsă în camera mea, rup rochia distrusă, lăsând mătasea să cadă pe 
jos. Cuvintele regelui răsună în mintea mea, însoțite de imaginile acestei 
îngrozitoare nopţi. Pe fundalul lor ochii lui Kilorn ies în evidență, un foc 
verde care mă mistuie. Trebuie să-l protejez, dar cum? Ce bine ar fi dacă aș 
putea să dau din nou libertatea mea pentru a lui. Ce bine ar fi dacă lucrurile 
s-ar dovedi iarăși atât de simple. Lecţiile lui Julian nu mi s-au mai părut 
niciodată atât de limpezi: trecutul e mult mai glorios decât acest viitor. 

Julian. Julian. 

Culoarele apartamentelor sunt doldora de santinele şi agenți de 
securitate, cu toții în alertă. Însă mi-am perfecționat arta de a mă strecura 
neobservată, iar uşa lui Julian nu e foarte departe. În pofida orei, el e treaz și 
răsfoiește niște cărți. Totul pare la fel, ca și când nimic nu s-ar fi întâmplat. 
Poate că nu știe. Apoi observ o sticlă cu un lichior maroniu pe masă, care 
ocupă un loc rezervat de obicei pentru ceai. Firește că ştie. 

— În lumina ultimelor evenimente, mă gândeam că lecţiile noastre au fost 
anulate o perioadă, spune Julian, peste paginile uneia dintre cărțile lui. 

Totuși, o închide cu un pocnet, îndreptându-și atenţia spre mine. 

— Ca să nu mai spun că e cam târziu. 

— Julian, am nevoie de tine. 

— Are cumva legătură cu Atacul Soarelui? Da, i-au găsit deja o denumire 
inteligentă, spune el, gesticulând spre ecranul video întunecat din colțul 
încăperii. Se difuzează la știri de vreo câteva ore. Regele va ţine dimineață 
un discurs. 

Îmi aduc aminte de prezentatoarea blondă şi grăsună care în urmă cu o 
lună a anunţat știrea cu bombele din capitală. Atunci a fost vorba doar de 
câțiva răniți, iar oamenii din piaţă tot s-au revoltat. Ce vor face acum? Câţi 
roșii nevinovați vor plăti? 

— Sau are legătură cu cei patru teroriști care în prezent sunt întemnițați 
în celulele palatului? insistă Julian, cântărind reacția mea. Pardon, cu cei trei. 
Ptolemus Samos nu se dezminte. 

— Nu sunt teroriști, răspund eu calmă, încercând să nu-mi ies din fire. 

— Mare, trebuie să-ţi spun definiția terorismului? exclamă el pe un ton 
înțepător. Cauza lor se prea poate să fie justificată, însă metodele lor... În 
plus, ceea ce spui tu nu contează. 

— Ei au versiunea lor de adevăr și aceea e singura pe care oamenii o vor 
auzi. 

Dinţii mei se freacă unii de ceilalți într-un mod dureros, os pe os. 

— Ai de gând să mă ajuţi sau nu? 

— În cazul în care n-ai observat, sunt un simplu profesor și un om 
oarecum marginalizat. Ce-aș putea face? 

— Julian, te rog! 

Simt cum ultima mea speranţă îmi alunecă printre degete. 

— Eşti cântăreț, le poţi spune străjerilor... îi poți manipula să facă ce vrei. 
Poţi elibera prizonierii. 

Însă Julian rămâne nemișcat, sorbindu-și liniștit băutura. Nu se strâmbă, 
așa cum fac bărbaţii în mod normal. E obișnuit cu gustul alcoolului. 

— Mâine vor fi interogați. Și oricât de puternici sunt, oricât de mult 
rezistă, adevărul va ieşi la iveală. 

Cu un gest lent, îl iau pe Julian de mână și îi strâng degetele înăsprite din 
pricina hârtiei de carte. 

— Ăsta a fost planul meu. Eu fac parte dintre ei. 

Nu trebuie să știe despre Maven. Asta n-o să-l facă decât să se înfurie și 
mai tare. 

Jumătatea de minciună își face treaba foarte bine. O văd în ochii lui Julian. 

— Tu? Tu ai făcut asta? se bâlbâie el. Împuşcăturile, bomba...? 

— Bomba a fost... neașteptată. 

Bomba a fost o oroare. 

Julian își îngustează ochii și văd cum rotițele încep să i se învârtească. 
Apoi răbufnește. 

— Ți-am spus, ţi-am spus să nu te întinzi mai mult decât ţi-e plapuma! 

Izbește cu pumnul de masă, părând mai furios ca oricând. 

— Și acum, șoptește el, privindu-mă atât de trist, încât mi se rupe sufletul, 
acum trebuie să stau să văd cum te îneci? 

— Dacă ei evadează... 

Julian dă pe gât ce a mai rămas din băutură. Cu un zvâcnet al încheieturii, 
sparge paharul de podea, făcându-mă să tresar. 

— Şi cum rămâne cu mine? Chiar dacă opresc camerele, chiar dacă le iau 
amintirile străjerilor, chiar dacă înlătur toate lucrurile care ar putea să ne 
învinovățească pe noi doi, regina tot va ști. 

Clătinând din cap, oftează. 

— O să-mi scoată ochii pentru asta. 

Și Julian nu va mai citi niciodată. Cum aș putea să-i cer așa ceva? 

— Atunci, lasă-mă să mor. 

Cuvintele îmi rămân în gât. 

— Merit asta la fel de mult ca ei. 

El nu mă poate lăsa să mor. N-o va face. Eu sunt fetița cu fulgerele și voi 
schimba lumea. 

Când vorbește din nou, pare pustiit. 

— Au spus despre moartea surorii mele că a fost sinucidere, zice el, 
trecându-și încetișor degetul peste încheietura mâinii, pierdut într-o 
amintire îndepărtată. Era o minciună și știam. Ea a fost o femeie tristă, însă 
n-ar fi făcut niciodată așa ceva. Când îi avea pe Cal și pe Tibe. A fost ucisă și 
nu am spus nimic. Mi-era teamă și am lăsat-o să moară în rușine. Și, 
începând cu acea zi, am muncit să repar asta, așteptând în obscuritatea 
acestei lumi monstruoase, așteptând să sosească timpul potrivit pentru a o 
răzbuna. 

Ridică ochii spre mine și văd că sunt plini de lacrimi. 

— Bănuiesc că ceea ce voi face acum va fi un lucru bun pentru a-mi 
începe răzbunarea. 

e 

Lui Julian nu-i ia mult să născocească un plan. Nu avem nevoie decât de 
un magnetron și de niște camere de supraveghere oarbe. Din fericire, eu pot 
face rost de amândouă. 

Lucas bate la ușa mea la nici două minute după ce l-am convocat. 

— Cu ce-ţi pot fi de folos, Mare? întreabă el, mai scorțos decât de obicei. 

Știu că probabil nu i-a fost ușor să supravegheze interogatoriul la care 
regina i-a supus pe servitori. Bine măcar că va fi suficient de zăpăcit pentru a 
nu observa că tremur. 

— Mi-e foame. 

Cuvintele repetate îmi vin mai ușor decât ar trebui. 

— Ştii, cina nu a mai avut loc, aşa că mă întrebam dacă... 

— i se pare că arăt a bucătar? Ar fi trebuit să suni la bucătărie, asta e 
treaba lor. 

— Eu, ei bine, nu cred că e un lucru bun ca servitorii să se fâțâie pe-aici. 
Oamenii încă nu și-au revenit și nu vreau să fie cineva rănit doar pentru că 
eu nu mi-am primit cina. Tu trebuie doar să mă însoțești, asta-i tot. Și, cine 
știe, ai putea să primești și-un biscuit pentru asta. 

Oftând ca un adolescent scos din sărite, Lucas întinde un braț. Când îl 
apuc, arunc o privire spre camerele de supraveghere de pe culoar, făcându- 
le să-și oprească activitatea. Și am început. 

Ar trebui să mă simt prost că îl folosesc pe Lucas, știind mai bine ca 
oricine ce înseamnă să se joace cineva cu mintea ta, însă o fac pentru viața 
lui Kilorn. Lucas încă pălăvrăgește când cotim și dăm peste Julian. 

— Lordule Jacos... începe Lucas, dând să încline capul, însă Julian îl apucă 
de bărbie, acționând mai iute decât mă gândeam c-o s-o facă. 

Înainte ca Lucas să poată răspunde, Julian îl priveşte lung în ochi și lupta 
se stinge înainte ca măcar să apuce să înceapă. 

Cuvintele lui mieroase, catifelate ca mătasea și puternice ca fierul, zboară 
spre urechile lui Lucas. 

— Condu-ne la celule. Folosește coridoarele de serviciu. Ţine-ne departe 
de patrule. Nu-ţi aminti asta. 

Lucas, de obicei numai zâmbete și glume, cade într-o transă bizară. Ochii 
săi strălucesc şi nu observă când Julian coboară mâna ca să-i ia arma. Însă 
pornește oricum, conducându-ne prin labirintul Reședinţei. La fiecare 
cotitură mă opresc ca să simt ochii electrici, oprind toate camerele care ne 
ies în cale. Julian procedează la fel cu străjerii, manipulându-i să nu-și 
amintească de noi când trecem. Împreună, suntem o echipă imbatabilă și nu 
trece mult până când ajungem în capul scărilor care coboară spre temniţă. 
Jos se vor afla santinelele, prea multe pentru ca Julian să le facă față singur. 

— Să nu sufli niciun cuvânt, îi sâsâie Julian lui Lucas, care încuviinţează. 

Acum e rândul meu să conduc. Mă aștept să-mi fie teamă, însă lumina 
difuză și ora târzie îmi par familiare. Asta știu să fac cel mai bine: să mă 
furișez, să mint şi să fur. 

— Cine e? Identificați-vă și spuneţi-ne care vă sunt intențiile! strigă una 
dintre santinele. 

Îi recunosc vocea - Gliacon, fiorul care a torturat-o pe Farley. Poate că ÎI 
pot convinge pe Julian să-i cânte ca să se arunce de pe o stâncă. 

Mă îndrept de spate cât pot, deși vocea și tonul meu contează cel mai 
mult. 

— Mă numesc lady Mareena Titanos și sunt logodită cu prințul Maven! 
spun eu enervată, coborând treptele cu multă grație. 

Vocea mea e rece și ascuţită, imitându-le pe Elara și Evangeline. Și eu am 
forță și putere. 

— Şi nu am de ce să stau la taclale cu santinelele. 

Când mă văd, cele patru santinele fac schimb de priviri. Una dintre ele, un 
bărbat bine făcut, cu ochi de porc, mă studiază din cap până-n picioare într-o 
manieră nepoliticoasă. În spatele gratiilor, Kilorn și Walsh devin brusc 
atenți. Farley nu face nicio mișcare în colțul ei, cu brațele petrecute în jurul 

genunchilor. Pentru o secundă am senzația că doarme, până ce văd că se 
mișcă și lumina se reflectă în ochii ei albaștri. 

— Trebuie să știu, milady, spune Gliacon, părând că-și cere scuze. 

Dă din cap spre Julian și Lucas, care mă urmează jos. 

— E valabil și pentru voi doi. 

— Aș dori să discut în particular cu aceste - adopt o voce cât mai 
dezgustată cu putință; nu e dificil, ținând cont de santinela cu ochi de porc 
care stă atât de aproape de mine - creaturi. Avem întrebări care necesită 
răspunsuri și fărădelegi de plătit. Nu-i așa, Julian? 

Julian zâmbește cu dispreț, făcând un adevărat spectacol. 

— Va fi uşor să-i facem să cânte. 

— Nu e cu putință, milady, pufnește Ochi-de-Porc. 

Accentul lui e pronunțat și aspru și cred că provine din Golful Portuar. 

— Ordinele noastre sunt să stăm aici toată noaptea. Nu avem voie să ne 
mișcăm pentru nimeni. 

Odată, un băiat din Pilonii mi-a zis că am flirtat ca o depravată, pentru că 
m-am folosit de farmec ca să-i șutesc o pereche bună de cizme. 

— Îmi înţelegeți poziția, nu-i așa? În curând voi deveni prinţesă, iar 
favoarea unei prințese e un lucru deosebit de valoros. În plus, şobolanii ăștia 
roșii trebuie să primească o lecţie. Una dureroasă. 

Ochi-de-Porc clipește lent, rumegând cuvintele mele. Julian stă lângă 
mine, pregătit cu vorbele lui dulci, în cazul în care vom avea nevoie de ele. 
Trec două secunde înainte ca Ochi-de-Porc să încuviințeze, făcându-le din 
mână celorlalți. 

— Vă putem acorda cinci minute. 

Mă dor fălcile din cauză că zâmbesc cu gura până la urechi, însă nu-mi 
pasă. 

— Mii de mulţumiri. Vă rămân datoare tuturor. 

Pleacă tropăind unul în spatele celuilalt. De îndată ce ajung sus, îmi 
permit să sper. Cinci minute vor fi mai mult decât suficiente. 

Kilorn aproape că sare pe gratii, nerăbdător să fie eliberat din celulă, iar 
Walsh o ajută pe Farley să se ridice. Însă eu nu fac nicio mișcare. Nu 
intenționez să-i eliberez, nu încă. 

— Mare... șoptește Kilorn, încurcat de șovăirea mea, însă îl reduc la 
tăcere cu o simplă privire. 

— Bomba. 

Fumul și focul îmi întunecă gândurile, ducându-mă înapoi la momentul în 
care sala de bal a explodat. 

— Spuneți-mi despre bombă. 

Mă aștept să-și ceară scuze care mai de care să mă implore să-i iert, dar, 
în schimb, cei trei fac schimb de priviri uluite. Farley se reazemă de gratii, cu 
ochii scăpărând de furie. 

— Nu știu nimic despre asta! sâsâie ea în șoaptă. Nu am autorizat 
niciodată așa ceva. Trebuia să fie ceva organizat, cu ținte speciale. Noi nu 
omorâm la-ntâmplare, fără un scop bine întemeiat. 

— Capitala, celelalte bombe...? 

— Ştii prea bine că acele clădiri erau goale. Nimeni n-a murit acolo, cel 
puțin nu din cauza noastră, rostește ea cu o voce monotonă. Mare, îți jur că 
nu noi am făcut asta. 

— Chiar crezi că am încerca să dăm cu piciorul celei mai mari dintre 
speranţele noastre? adaugă Kilorn. 

Nu trebuie să întreb ca să știu că se referă la mine. 

În cele din urmă, întorc capul și încuviinţez spre Julian. 

— Deschide celula. În liniște, murmură Julian, cu mâinile pe chipul lui 
Lucas. 

Magnetronul se supune, forțând gratiile să se desfacă într-un O suficient 
de larg cât să poţi trece prin el. Walsh iese prima, extrem de uluită. Kilorn e 
următorul, ajutând-o pe Farley să încapă printre gratii. Braţul îi atârnă în 
continuare neajutorat - tămăduitorul a ratat o zonă. 

Gesticulez spre perete, iar ei se mișcă în tăcere, ca niște șoareci. Ochii lui 
Walsh zăbovesc pe trupul neînsufleţit al lui Tristan, însă rămâne liniștită 
lângă Farley. Julian îl împinge pe Lucas lângă ei, înainte să se așeze la baza 
scărilor, vizavi de prizonierii eliberați. 

Eu mă așez în cealaltă parte, făcându-mă una cu peretele lângă Kilorn. 
Deși a petrecut o noapte în celule, cu un cadavru drept companie, tot 
miroase a acasă. 

— Ştiam c-ai să vii, îmi șoptește el la ureche. Știam! 

Dar nu avem timp de bârfe și de petreceri. Nu până ce nu îi știu departe și 
în siguranță. 

În cealaltă parte a scărilor, Julian încuviinţează spre mine. E pregătit. 

— Santinelă Gliacon, putem schimba o vorbă? strig eu în sus, pregătind 
momeala pentru următoarea capcană. 

Târșâitul picioarelor îmi spune că a mușcat-o. 

— Ce s-a întâmplat, milady? 

Când ajunge jos, ochii îi zboară direct către celula deschisă și icnește în 
spatele măștii ei. Însă Julian e prea iute, chiar și pentru o santinelă. 

— Ai ieșit la o mică plimbare. Te-ai întors și ai găsit asta. Nu îți aduci 
aminte de noi. Cheamă un coleg de-al tău, murmură Julian, vocea lui fiind un 
cântec terifiant. 

— Santinelă Tyros, e nevoie de dumneavoastră, spune ea pe un ton 
plictisit. 

— Acum vei dormi. 

Cade aproape înainte ca ultimul cuvânt să fie rostit, însă Julian o prinde 
de talie și o întinde cu grijă în spatele lui. Kilorn expiră surprins, 
impresionat de Julian, care își permite un mic zâmbet de încântare. 

Apoi Tyros coboară treptele confuz, însă dornic să ne fie de folos. Julian o 
face din nou, cântându-și ordinele în câteva secunde șoptite. Nu mă 
așteptam ca santinelele să fie atât de proaste, însă are noimă. Sunt antrenate 
din copilărie în arta luptei; logica și inteligența nu sunt cele mai importante 
calități ale lor. 

Însă ultimele două santinele, Ochi-de-Porc şi tămăduitorul, nu sunt chiar 
neghioabe. Când Tyros strigă, ordonându-i tămăduitorului de piele să vină 
jos, fac schimb de replici șoptite. 

— Aţi terminat, lady Titanos? strigă Ochi-de-Porc cu o voce îngrijorată. 

Gândind iute, strig spre ei: 

— Da, am terminat. Colegii dumitale s-au întors la posturile lor, vreau să 
mă asigur că și dumneata vei proceda la fel. 

— A, chiar așa? Tyros, e adevărat? 

Cu o viteză orbitoare, Julian îngenunchează peste Tyros cel leșinat. li 
deschide ochii cu forța, ținându-i pleoapele între degete. 

— Spune că te-ai întors la post. Spune că lady Titanos a terminat. 

— M-am întors la post, rostește el monoton. 

Sper că scara lungă și pereţii de piatră îi vor distorsiona vocea. 

— Lady Titanos a terminat. 

Ochi-de-Porc bombăne ceva. 

— Prea bine. 

Bocancii lor tropăie pe trepte și îmi dau seama că santinelele coboară 
împreună. Doi oameni. Julian nu le poate face față amândurora. Îl simt pe 
Kilorn încordându-se în spatele meu, pregătindu-și pumnii în caz de nevoie. 
Cu o mână îl împing la loc, în timp ce cealaltă devine albă din pricina 
scânteilor. 

Pașii se opresc, chiar la intrare. Eu nu-i pot vedea și nici Julian, însă Ochi- 
de-Porc respiră ca un câine. Tămăduitorul e și el acolo, așteptând chiar la 
intrare. În această linişte deplină e imposibil să nu auzi declicul unui pistol. 

Julian face ochii mari, însă rămâne ferm pe poziție, punând mâna peste 
arma furată. Nu vreau să respir, știind pericolul în care ne aflăm cu toții. 
Pereţii par să se micșoreze, închizându-ne într-un coșciug de piatră fără 
nicio ieşire. 

Mă simt foarte calmă când mă strecor în fața treptelor, ținând mâna cu 
scântei la spate. Mă aştept în orice clipă să simt nişte gloanțe, însă durerea 
nu sosește. Nu mă vor împușca, nu până ce nu le ofer un motiv întemeiat. 

— E vreo problemă? întreb eu, ridicând din sprânceană, așa cum am 
văzut-o pe Evangeline făcând de mii de ori. 

Cu o mișcare lentă urc o treaptă, astfel încât să-i văd mai bine. Stau unul 
lângă celălalt, cu degetele pe trăgace. 

— V-aș fi recunoscătoare dacă nu aţi sta cu armele îndreptate spre mine. 

Ochi-de-Porc îmi aruncă o privire urâtă, însă nu face nimic ca să mă 
enerveze. Eşti o doamnă. Poartă-te ca atare. Fă-o ca să-ți salvezi viaţa. 

— Unde vă e amicul? 

— A, vine și el. Unul dintre prizonieri are gura cam mare. Avea nevoie de 
mai multă atenţie. 

Minciuna îmi vine cu ușurință. Practica chiar te ajută. 

Rânjind, Ochi-de-Porc își coboară puţin pistolul. 

— Târfa aia cu cicatrice? Şi eu a trebuit să-i arăt dosul palmei, chicotește 
el. 

Râd împreună cu el și visez ce le-ar putea face un fulger ochilor săi 
cărnoși și decolorați. 

Când înaintez, tămăduitorul de piele pune o mână pe balustrada de metal, 
blocându-mi calea. Eu procedez la fel. E rece și solidă sub palma mea. 
Usure îmi spun în gând, adunând suficientă energie în scânteile mele. Nu 
suficientă cât să ardă, nu suficientă cât să lase o cicatrice, ci suficientă cât să 
aibă grijă de amândoi. E ca și cum ai băga aţă în ac și, pentru prima oară, eu 
sunt experta într-ale coaserii. 

Deasupra mea, tămăduitorul nu râde cu prietenul său. Ochii săi sunt de 
un argintiu luminos și, cu masca și mantia fioroase, arată precum demonul 
dintr-un coşmar. 

— Ce-aveţi la spate? sâsâie el prin mască. 

Ridic din umeri, îndrăznind să mai fac un pas. 

— Nimic, santinelă Skonos. 

Replica e concisă. 

— Minţiţi. 

Acționăm în același moment. Glonţul mă lovește în stomac, însă fulgerul 
meu urcă pe bara de metal, trece prin pielea lui și îi ajunge în creier. Ochi- 

de-Porc strigă, trăgând cu propriul pistol. Glonţul pătrunde în perete, 
ratându-mă la milimetru. Însă eu nu-l ratez când arunc mingea de scântei de 
la spate. Ambii alunecă pe lângă mine, inconștienţi, iar mușchii li se zbat din 
pricina șocurilor electrice. 

Și apoi cad. 

Mă întreb dacă podeaua de piatră îmi va crăpa craniul. Bănuiesc că e mai 
ușor decât să mor din cauza hemoragiei. Dar, sunt prinsă de două brațe 
lungi. 

— Mare, va fi bine, șoptește Kilorn. 

Mâna lui îmi acoperă stomacul, încercând să oprească sângerarea. Ochii 
săi sunt verzi ca iarba. les în evidenţă în această lume care se scufundă în 
beznă. 

— Nu e nimic. 

— Puneţi-vă astea! le poruncește Julian celorlalți. 

Farley și Walsh gonesc pe lângă mine pentru a-și pune mantiile și măștile 
de un roșu înflăcărat. 

— Şi tu! 

Îl smulge pe Kilorn de lângă mine şi aproape că îl aruncă în cealaltă parte 
a încăperii. 

— Julian... mă înec eu, încercând să îl apuc de mână. 

Trebuie să-i mulțumesc. 

Însă el e departe de mine, îngenunchind deasupra tămăduitorului. 
Deschide cu forța pleoapele santinelei și îi cântă, poruncindu-i să se 
trezească. Următorul lucru pe care îl știu e că tămăduitorul se uită la mine 
de sus, cu mâinile pe rana mea. Durează doar câteva secunde înainte ca 
lumea să revină la normal. În colţ, Kilorn răsuflă uşurat și își trage o mantie 
peste cap. 

— Şi pe ea, îngaim eu, gesticulând spre Farley. 

Julian încuviințează și îl conduce pe tămăduitor spre ea. Cu un trosnet 
înfiorător, umărul îi este pus la loc. 

— Mii de mulțumiri, spune ea, trăgându-și masca peste față. 

Walsh stă deasupra noastră, cu masca în mână. Se uită cu gura căscată la 
santinelele căzute. 

— Au murit? întreabă ea, șoptind ca un copil speriat. 

Julian îi termină de cântat lui Ochi-de-Porc și ridică privirea. 

— Nu chiar. Se vor trezi în câteva ore și, dacă ești norocoasă, nimeni nu 
va ști până atunci că ai dispărut. 

— Îmi ajung câteva ore. 

Farley îi trage una peste mână lui Walsh, trezind-o la realitate. 

— Fato, ia și te adună, că în seara asta avem de alergat! 

Nu ne ia mult să îi strecurăm prin ultimele coridoare. Chiar și-așa, 
temerea mea crește cu fiecare secundă, până ce ne trezim în garajul lui Cal. 
Lucas, care are mandibula amorțită, face o gaură în ușa de metal, de parcă ar 
rupe o bucată de hârtie, dezvăluind noaptea de dincolo. 

Walsh mă îmbrățișează, luându-mă prin surprindere. 

— Nu știu cum, murmură ea, dar sper că într-o bună zi vei deveni regină. 
Imaginează-ţi ce-ai putea face atunci! Regina roșie. 

Nu pot să nu zâmbesc la acest gând imposibil. 

— Du-te, înainte să-mi transmiţi și mie din absurdităţile tale. 

Farley nu e mare amatoare de îmbrățișări, însă mă bate pe umăr. 

— Ne vom revedea foarte curând. 

— Sper că nu în aceste condiţii. 

Trăsăturile i se transformă într-un zâmbet rar, cu gura până la urechi. În 
pofida cicatricei, remarc că e foarte drăguță. 

— Nu în aceste condiţii, repetă ea, înainte să dispară în noapte alături de 
Walsh. 

— Știu că nu-ți pot cere să vii cu mine, murmură Kilorn, pregătindu-se să 
le urmeze. 

Îşi priveşte mâinile, examinând cicatricele pe care le ştiu mai bine decât 
propria mea minte. Vită-te la mine, idiotule! 

Oftând, fac un efort să-i dau un brânci către libertate. 

— Cauza are nevoie de mine aici. Şi tu ai nevoie de mine aici. 

— Ceea ce am nevoie și ceea ce vreau sunt două lucruri foarte diferite. 

Încerc să râd, dar nu găsesc forța necesară. 

— Mare, ăsta nu e sfârșitul nostru, murmură Kilorn, îmbrăţișându-mă. 

Râde ca pentru sine, făcându-și pieptul să vibreze. 

— Regina roșie. Sună bine! 

— Hai, du-te, tâmpitule! 

Nu m-am mai simţit niciodată atât de fericită și atât de tristă în același 
timp. 

Îmi aruncă o ultimă privire și dă din cap spre Julian, înainte să dispară în 
întuneric. Metalul se unește la loc în urma lui, despărțindu-mă de prietenii 
mei. Încotro se duc, nu vreau să știu. 

Julian trebuie să mă tragă de acolo, însă nu mă admonestează fiindcă a 
durat atât de mult să-mi iau rămas-bun. Cred că e mai preocupat cu Lucas, 
care, în starea lui de zăpăceală, a început să saliveze. 

DOUĂZECI ŞI DOI 


În acea noapte visez că Shade vine să mă viziteze pe întuneric. Miroase a 
praf de pușcă. Dar, când clipesc, el dispare, iar mintea mea urlă ceea ce deja 
eu ştiu. Shade a murit. 

Când sosește dimineaţa, o serie de pași târșâiți și de obiecte trântite mă 
face să mă trezesc brusc și să mă ridic în capul oaselor. Mă aștept să văd 
santinelele, pe Cal sau pe Ptolemus pregătit să mă distrugă pentru ceea ce 
am făcut, însă nu sunt decât cameristele mele, care se fâțâie prin dressingul 
meu. Par mai grăbite ca oricând și îmi scot hainele fără nicio tragere de 
inimă. 

— Ce se întâmplă? 

Fetele înlemnesc. Fac o plecăciune, cu mâinile pline de mătăsuri și 
lenjerie. Când mă apropii, îmi dau seama că stau aplecate deasupra unor 
cufere din piele. 

— Mergem undeva? 

— Astea au fost ordinele, milady, îmi explică una dintre ele, cu ochii în 
pământ. Nu știm decât ce ni s-a spus. 

— Desigur. Ei bine, atunci am să mă îmbrac. 

Întind mâna spre cea mai apropiată ţinută, intenţionând ca măcar o dată 
să fac ceva pentru mine, însă cameristele mi-o iau înainte. 

Cinci minute mai târziu, m-au machiat și m-au pregătit, îmbrăcându-mă 
într-o bizară pereche de pantaloni din piele și o cămașă cu volane. Aș 
prefera mai degrabă costumul de antrenament, însă pare că „nu se cuvine” 
să port chestia aia în afara sesiunilor. 

— Lucas? întreb eu pe culoarul gol, așteptându-mă să-l văd ieșind din 
vreo nișă. 

Însă Lucas nu e de găsit pe nicăieri, aşa că pornesc spre ora de protocol, 
așteptându-l să mă întâmpine pe drum. Când nici asta nu se întâmplă, încep 
să mă panichez. Julian l-a făcut să uite tot ce s-a petrecut aseară, dar poate că 
tot s-a strecurat ceva printre crăpături. Poate că e interogat, pedepsit pentru 
noaptea pe care nu și-o poate aminti și pentru ceea ce l-am obligat noi să 
facă. 

Însă nu sunt singură mult timp. Maven îmi iese în cale, cu un zâmbet 
amuzat. 

— Te-ai trezit devreme. 

Apoi se apleacă și îmi șoptește: 

— Mai ales după o asemenea noapte. 

— Nu știu la ce te referi, spun eu, încercând să folosesc un ton nevinovat. 

— Prizonierii au dispărut. Toţi trei, pur și simplu s-au evaporat. 

Îmi duc mâna la inimă, prefăcându-mă a fi şocată în faţa camerelor de 
supraveghere. 

— Pe culorile mele! Câţiva roșii au reușit să evadeze de sub nasul nostru? 
Pare imposibil! 

— Așa spuneam și eu. 

Deși zâmbetul persistă, ochii i se întunecă puţin. 

— Desigur, asta ridică tot felul de semne de întrebare. Penele de curent, 
erorile sistemului de securitate, ca să nu mai vorbesc de santinelele cu 
lacune de memorie, adaugă el, privindu-mă cu subînțeles. 

Îi întorc privirea insistent, lăsându-l să-mi vadă neliniștea. 

— Mama ta... i-a interogat. 

— Exact. 

— Şi va vorbi cu - îmi aleg cuvintele cu mare grijă - toată lumea în 
legătură cu evadarea? Agenţii, străjerii...? 

Maven clatină din cap. 

— Indiferent cine a făcut asta... a făcut-o ca la carte. Am ajutat-o cu 
interogatoriile și am /ndrumat-o către persoanele care prezintă suspiciuni. 

A îndrumat-o. A îndrumat-o departe de mine. 

Răsuflu ușurată și îl strâng de mână, mulțumindu-i că m-a protejat. 

— În plus, s-ar putea să nu aflăm niciodată cine a făcut-o. De aseară au tot 
început să fugă oameni. Cred că Reședința nu mai e sigură. 

— Având în vedere ceea ce s-a întâmplat, probabil că au dreptate s-o facă. 

Îl iau de braţ, trăgându-l mai aproape de mine. 

— Ce a aflat mama ta despre bombă? 

— N-a fost nicio bombă, șoptește el. 

Poftim? 

— A fost o explozie, dar, de asemenea, și un accident. Un glonţ a străpuns 
O țeavă de gaz din podea, iar când focul lui Cal a lovit-o... 

Nu termină fraza, însă lasă mâinile să vorbească. 

— A fost ideea mamei să folosim asta spre, ăăă... avantajul nostru. 

Noi nu omorâm fără un scop bine întemeiat. 

— Vrea să transforme Garda în niște monștri, spun eu. 

Maven încuviinţează solemn. 

— Nimeni nu va dori să fie alături de ei. Nici măcar roșiii. 

Simt cum sângele îmi clocotește. Si mai multe minciuni Elara ne-o ia 
înainte fără să împuște sau să scoată vreo lamă. Nu are nevoie decât de 
cuvinte. Și acum sunt trimisă și mai departe în lumea ei, în Archeon. 

N-ai să-ţi mai vezi familia. Gisa va creşte, până ce n-o vei mai recunoaște. 
Bree și Tramy se vor căsători, vor avea copii și vor uita de tine. Tata va muri 
lenţ, sufocat de rănile sale, și, când se va prăpădi, mama se va duce după el. 

Maven mă lasă să cuget, privind gânditor emoțiile care îmi răsar pe chip. 
Mereu mă lasă să cuget. Uneori cred că tăcerea e mai bună decât cuvintele 
celorlalți. 

— Cât timp mai stăm aici? 

— Plecăm după-amiază. Cei mai mulți oameni de la curte pleacă înainte, 
însă noi trebuie să luăm nava. Trebuie să păstrăm o parte din tradiții în 
toată nebunia asta. 

Când eram mică, obișnuiam să stau pe verandă și să privesc frumoasele 
ambarcațiuni îndreptându-se spre capitală. Shade râdea de mine că voiam 
să-l văd pe rege. Atunci nu mi-am dat seama că era doar o parte a 
spectacolului, o altă demonstraţie, la fel ca luptele din arenă, pentru a ne 
arăta cât de jos ne situam pe marea schemă a lumii. Acum voi face din nou 
parte din ea, doar că, de data asta, mă voi afla de cealaltă parte. 

— Măcar vei apuca să-ți revezi casa, chiar dacă numai pentru scurtă 
vreme, adaugă el, încercând să mă binedispună. 

Da, Maven, exact asta e ceea ce-mi doresc. Să stau neputincioasă si să văd 
cum casa și fosta mea viaţă trec pe lângă mine. 

Însă acesta este prețul pe care trebuie să-l plătesc. Eliberarea lui Kilorn și 
a celorlalți înseamnă să-mi petrec ultimele zile în vale, și e un târg pe care 
sunt dispusă să-l fac. 

Suntem întrerupți de un zgomot puternic, care vine dintr-un coridor din 
apropiere, cel care duce spre camera lui Cal. Maven reacționează primul, 
pornind spre capătul coridorului înaintea mea, de parcă încearcă să mă 
protejeze de ceva anume. 

— Frățioare, ai coşmaruri? strigă el, îngrijorat de ceea ce vede. 

Drept răspuns, Cal pășește pe coridor, cu pumnii strânși, de parcă 
încearcă să-și controleze propriile mâini. Uniforma pătată de sânge a 
dispărut, fiind înlocuită de ceea ce pare a fi armura lui Ptolemus, deși a lui 
Cal are o tentă roșiatică. 

Vreau să-l iau la palme, să-l zgârii și să zbier pentru ceea ce le-a făcut lui 
Farley și lui Tristan, și lui Kilorn, și lui Walsh. Scânteile se agită din nou în 
interiorul meu, implorându-mă să le dau frâu liber. Dar, la urma urmei, la ce 

mă aşteptam? Știu cine este el și ce crede - roșiii nu merită salvați. Așa că 
vorbesc pe un ton cât se poate de civilizat. 

— Pleci cu legiunea ta? 

Judecând după furia care i se citește în ochi, știu că nu pleacă. Odată mă 
temeam că va pleca, iar acum Îmi doresc s-o facă. Nu pot să cred că voiam sã- 
I salvez. Nu pot să cred că a existat vreodată un asemenea gând. 

Cal inspiră adânc. 

— Legiunea Umbrelor nu merge nicăieri. Tata nu va permite așa ceva. Nu 
acum. E prea periculos, iar eu sunt prea va/oros. 

— Știi că are dreptate. 

Maven îşi pune o mână pe umărul fratelui său, încercând să-l calmeze. Îmi 
aduc aminte că și Cal a făcut același lucru pentru Maven, însă acum coroana 
se află pe o frunte diferită. 

— Tu ești moștenitorul. Nu-și poate permite să te piardă și pe tine. 

— Sunt soldat, scuipă Cal, ridicând din umăr pentru a se îndepărta de 
atingerea fratelui său. Nu pot să stau cu mâinile în sân și să-i las pe alţii să 
lupte în locul meu. N-am s-o fac! 

Zici că e un copil care bocește după o jucărie - probabil că îi place să 
omoare. Mi se face rău. Nu spun nimic. Prefer să-l las pe Maven să vorbească 
în numele meu. El știe mereu ce să spună. 

— Găsește o altă cauză. Construiește o altă motocicletă, dublează-ţi 
antrenamentele, instruiește-ți oamenii, pregătește-te pentru momentul în 
care pericolul va trece. Cal, poţi face o mie de alte lucruri, fără să sfârșești 
mort într-un soi de ambuscadă! exclamă el cu o căutătură cruntă, după care 
zâmbește, încercând să înveselească atmosfera. Cal, tu nu te schimbi 
niciodată. Pur și simplu nu poți sta locului. 

După un moment de tăcere, Cal schițează un zâmbet vag. 

— Niciodată. 

Îşi îndreaptă ochii spre mine, dar n-am să mă las din nou prinsă de 
privirea lui de bronz, nu din nou. 

Întorc capul, prefăcându-mă că examinez un tablou de pe perete. 

— Frumoasă armură, spun eu, zâmbind cu dispreţ. O să se potrivească de 
minune cu celelalte armuri din colecţia ta. 

Pare îndurerat, ba chiar confuz, însă își revine imediat. Zâmbetul i-a 
dispărut acum, fiind înlocuit de o privire mijită și de un maxilar încordat. 
Bate cu degetele în armură și sunetul seamănă cu niște gheare frecate de 
piatră. 

— E un cadou de la Ptolemus. Se pare că împărtășesc o cauză comună cu 
fratele logodnicei mele. 

Logodnicei mele. De parcă asta ar trebui să mă facă geloasă sau cam așa 
ceva. 

Maven studiază timid armura. 

— Ce vrei să spui? 

— Ptolemus e comandantul agenţilor de securitate din capitală. Împreună 
cu mine și cu legiunea mea, s-ar putea să facem ceva de folos, chiar și în oraș. 

Un val de panică năvălește peste mine și înlătură toată speranţa și 
fericirea pe care mi le-a adus succesul nopţii trecute. 

— Și ce anume vreţi să faceţi? întreb eu în șoaptă. 

— Eu sunt un bun vânător. El e un bun ucigaș. 

Cal face un pas înapoi, îndepărtându-se de noi. 

Îl simt că scapă, însă nu doar pe coridor, ci şi pe un drum întunecat și 
periculos. Acest lucru mă face să-mi fie teamă pentru băiatul care m-a 
învățat să dansez. Wu, nu pentru el. De el. lar acest lucru e mai rău decât 
toate celelalte terori și coşmaruri ale mele. 

— Eu și cu el vom extirpa Garda Stacojie. Vom pune capăt o dată pentru 
totdeauna acestei rebeliuni. 

e 

Astăzi nu am niciun program de urmat, având în vedere că oamenii sunt 
prea ocupați cu plecarea, ca să-mi mai predea sau să mă antreneze. De fapt, 
fuga e un termen mai potrivit, deoarece, din locul meu de observaţie aflat în 
vestibul, exact asta pare a fi. Obișnuiam să cred că argintiii erau niște zei 
supremi, care nu puteau fi niciodată ameninţaţi sau speriați. Acum știu că 
opusul e adevărul. Au petrecut atâta vreme sus, protejați și izolați, încât au 
uitat că pot și cădea. Forța lor s-a transformat în slăbiciune. 

Cândva mi-era teamă de acești pereţi; eram înspăimântată de o asemenea 
frumuseţe. Însă acum văd și eu fisurile. E ca în ziua în care s-au folosit 
bombe, când mi-am dat seama că argintiii nu erau invincibili. Atunci a fost o 
explozie; acum, câteva gloanţe au spulberat sticla-de-diamant, scoțând la 
iveală teama și paranoia care sălășluiau dedesubt. Argintiii fugind de roșii - 
leii fugind de șoricei. Regele și regina se opun unul celuilalt, nobilii au 
propriile lor alianţe, iar Cal - prințul perfect, soldatul bun - e un vrăjmaș 
nemilos și înspăimântător. Oricine poate trăda pe oricine. 

Cal și Maven își iau rămas-bun de la toți cei prezenți, făcându-și datoria în 
pofida haosului organizat. Aeronavele așteaptă nu foarte departe, huruitul 
motoarelor auzindu-se chiar și înăuntru. Vreau să ies și să văd de aproape 
acele bestii, însă asta ar însemna să sfidez mulțimea și nu pot suporta 
privirile celor copleșiți de durere. Aseară au murit doisprezece oameni, însă 

refuz să le aflu numele. Nu vreau să-i am pe conștiință, nu când trebuie să fiu 
cât mai lucidă cu putinţă. 

Când nu mai suport să îi privesc, picioarele mă duc unde vor ele, rătăcind 
pe culoarele acum familiare. Camerele sunt încuiate, fiind închise pe 
perioada următorului anotimp, până când nobilimea se va întoarce. Fu n-am 
să mă întorc, ştiu. Servitorii pun cearșafuri albe peste mobilă și tablouri și 
statui, până ce întregul loc pare bântuit de stafii. 

Nu durează mult până ce ajung la ușa fostei clase a lui Julian, iar 
priveliștea mă șochează. Teancurile de cărți, biroul, ba chiar și hărţile au 
dispărut. Încăperea pare mult mai mare, însă, în același timp, îmi dă senzația 
că e mai mică. Cândva, în această cameră găseai lumi întregi, însă acum nu 
găsești decât praf și hârtii mototolite. Ochii îmi zăbovesc pe peretele pe care 
se afla cea mai mare hartă. Cândva nu puteam s-o înțeleg; acum mi-o 
amintesc ca pe un vechi prieten. 

Norta, Tinutul Lacurilor, Piedmont, Preria, Tiraxes, Montfort Ciron si 
toate ținuturile disputate dintre ele. Celelalte țări, ceilalți oameni, toate mai 
mult sau mai puţin divizate din pricina sângelui, exact ca noi. Dacă noi ne 
schimbăm, oare o vor [ace și ei? Sau vor încerca să ne distrugă și pe non 

— Sper că-ţi vei aminti lecţiile. 

Vocea lui Julian mă aduce cu picioarele pe pământ, înapoi în camera 
goală. Stă în spatele meu, privind spre locul în care se afla harta. 

— Îmi pare rău că nu am putut să te învăţ mai multe. 

— Vom avea suficient timp pentru lecţii în Archeon. 

Zâmbetul lui e dulce-amărui și aproape mult prea dureros pentru a putea 
fi suportat. Tresărind, îmi dau seama că, pentru prima dată în acest loc, 
suntem urmăriți de camerele de supraveghere. 

— Julian? 

— Arhivarii din Delphie mi-au oferit un loc de muncă. Voi lucra ca 
restaurator de texte vechi. 

E clar că minte de îngheaţă apele. 

— Se pare că au făcut niște săpături prin Puhoiul și au dat peste niște 
buncăre de depozitare. Mi s-a spus că va fi o muncă titanică. 

— O să-ți placă foarte mult. 

Simt un nod în gât. Stiai că va fi nevoit să plece. L-ai obligat să ia parte la 
acțiunea de aseară, când l-ai pus în primejdie pentru viața lui Kilorn. 

— Ai să mă vizitezi când poţi? 

— Fireşte! 

O altă minciună. Elara va afla curând care a fost rolul său și atunci va fi 
mereu pe fugă. Mi se pare normal să aibă un oarecare avans. 

— Ți-am pregătit ceva. 

Aș prefera oricând să-l am pe Julian în locul unui cadou, însă mă 
străduiesc să par recunoscătoare. 

— Un sfat bun? 

Julian clatină din cap și zâmbește. 

— Ai să vezi când ai s-ajungi în capitală. 

Apoi își întinde braţele, făcându-mi semn să mă apropii. 

— Trebuie să plec, așa că ia-ți rămas-bun cum trebuie. 

Să-l îmbrăţișez pe el e ca și cum mi-aș îmbrățișa tatăl sau frații pe care 
nu-i voi mai vedea niciodată. Nu vreau să-l las să plece, însă e prea periculos 
ca el să rămână și știm amândoi asta. 

— Mare, îţi mulţumesc! şoptește el. Îmi aduci foarte mult aminte de ea. 

Nu trebuie să-l întreb, ca să știu că se referă la Coriane, la sora pe care a 
pierdut-o în urmă cu mulți ani. 

— Îmi va fi dor de tine, fetiţo cu fulgerele! 

În acest moment, porecla nu sună chiar atât de rău. 

e 

Nu am puterea necesară să mă minunez la vederea ambarcaţiunii, 
propulsată de motoare electrice. Steaguri negre, argintii și roșii flutură de 
fiecare catarg, însemnând-o drept nava regelui. Când eram mică, mă 
întrebam mereu de ce regele revendica roșul nostru. Era sub demnitatea sa. 
Acum îmi dau seama că steagurile sunt roșii ca flacăra sa, aidoma 
distrugerilor - și oamenilor - pe care îi controlează. 

— Santinelele de aseară au fost transferate, murmură Maven, în timp ce 
ne plimbăm pe una dintre punți. 

Transferate e doar un cuvânt pompos pentru pedepsite. Dar când îmi 
amintesc de Ochi-de-Porc și de felul în care s-a uitat la mine, nu-mi pare rău 
deloc. 

— Unde s-au dus? 

— Pe front, desigur. Vor fi repartizaţi la vreun grup haotic, pentru a fi 
căpitanii unor soldați răniţi, infirmi sau indisciplinaţi. De obicei, aceștia sunt 
primii care vor fi trimiși să lupte. 

Îmi dau seama după privirea lui că Maven ştie acest lucru din experiență. 

— Primii care mor. 

Încuviințează solemn. 

— Şi Lucas? Nu l-am mai văzut de ieri... 

— E bine. Călătorește alături de Casa Samos, pentru a fi alături de familia 
lui. Împuşcăturile i-au băgat pe toți în sperieţi, inclusiv pe cei din Înaltele 
Case. 

Simt un val de ușurare, dar, de asemenea, și unul de tristețe. Deja mi-e 
dor de Lucas, însă e bine de știut că se află în siguranţă și departe de 
curiozitatea Elarei. 

Maven își mușcă buza, părând înfrânt. 

— Dar nu pentru mult timp. Vor veni și răspunsurile. 

— La ce te referi? 

— Au găsit sânge în celule. Sânge roșu. 

Rana mea provocată de glonţ a dispărut, însă amintirea durerii încă nu s- 
a risipit. 

— Şi? 

— Și dacă baza de sânge își face treaba, vom afla care dintre prietenii tăi a 
avut ghinionul să fie rănit. 

— Baza de sânge? 

— E un soi de bază de date. Tuturor copiilor roșii născuţi pe o rază de o 
mie de kilometri de civilizaţie li se prelevă sângele la naștere. A început ca 
un proiect care să ne ajute să înțelegem cu exactitate care e diferența dintre 
noi, însă a sfârșit prin a fi doar o altă metodă de a le pune zgardă oamenilor 
tăi. În oraşele mai mari, roşiii nu folosesc cărţi de identitate, ci carduri de 
sânge. Sunt verificate la fiecare poartă, indiferent că ieși sau intri. 
Monitorizaţi ca niște bestii. 

Mă gândesc la vechile documente pe care regele mi le-a azvârlit sub ochi 
în acea zi, în sala tronului. Printre ele se găseau numele meu, fotografia mea 
și o pată de sânge. 

Sângele meu. Au sângele meu. 

— Și... şi pot afla al cui sânge e, așa simplu? 

— Durează puţin, cam o săptămână sau ceva de genul, dar da, cam așa 
funcționează. 

Ochii îi cad pe mâinile mele tremurânde și le acoperă cu ale lui, lăsând 
căldura să îmi învăluie pielea care a devenit brusc rece. 

— Mare? 

— M-a împușcat, șoptesc eu. Santinela m-a împușcat. Ei au găsit sângele 
meu. 

lar apoi, mâinile lui devin la fel de reci ca ale mele. Deși Maven are mai tot 
timpul o idee genială la el, acum nu știe ce să spună. Pur și simplu mă fixează 
cu privirea, respirând cu dificultate. Cunosc privirea asta; o am și eu de 
fiecare dată când sunt forțată să-mi iau rămas-bun de la cineva. 

— Ce păcat că n-am stat mai mult, murmur eu, privind râul. Mi-ar fi 
plăcut să mor aproape de casă. 

O altă briză îmi trimite o șuviță de păr peste față, însă Maven o dă lao 
parte și mă trage aproape cu o ferocitate surprinzătoare. 

Oh! 

Sărutul lui nu seamănă deloc cu al lui Cal, care e mai disperat și care se 
surprinde și pe el însuși, nu numai pe mine. El știe că mă scufund iute, o 
piatră aruncată în râu. Și vrea să se înece cu mine. 

— Am să repar asta, murmură el peste buzele mele. 

Nu i-am mai văzut niciodată ochii atât de luminoși și de pătrunzători. 

— N-am să le permit să-ți facă rău. Ai cuvântul meu. 

O parte din mine își dorește să-l creadă. 

— Maven, nu poţi repara totul. 

— Ai dreptate. Bu nu pot, răspunde el, cu o ușoară ranchiună în glas. Însă 
pot convinge pe cineva cu mai multă putere decât mine. 

— Pe cine? întreabă o voce. 

Când temperatura se ridică în jurul nostru, Maven face un pas înapoi, cu 
maxilarele încleștate. După felul în care îi scapără ochii, mă aștept să sară la 
gâtul persoanei care ne-a întrerupt. Nu mă întorc, în mare parte din cauză că 
nu-mi simt membrele. Am amortit, deşi amintirea încă persistă pe buze. Nu 
ştiu ce Înseamnă asta. Nu înțeleg ce simt. 

— Regina solicită prezența voastră pe puntea panoramică. 

Vocea lui Cal e dură ca piatra. E aproape furios, însă ochii săi aurii par 
trişti, ba chiar înfrânți. 

— Mare, trecem pe lângă Pilonii. 

Da, linia țărmului îmi este deja familiară. Cunosc acel copac schilodit, acea 
întindere de nisip, iar ecoul drujbelor şi al copacilor care cad e 
inconfundabil. Acesta este căminul meu. Cu mare durere în suflet, mă întorc 
şi mă uit la Cal, care se pare că are un schimb de priviri cu fratele său. 

— Îți mulțumesc, Cal, murmur eu, încercând în continuare să procesez 
sărutul lui Maven și, desigur, inevitabilul meu destin tragic. 

Cal se îndepărtează și observ că spatele lui, care de obicei e drept, acum e 
încovoiat. Fiecare pas făcut de el îmi trimite un junghi de vină, făcându-mă 
să-mi amintesc de lecţiile de dans și de sărutul nostru. Am rănit pe toată 
lumea, în special pe mine. 

Maven se uită după fratele său. 

— Nu-i place să piardă. Și - își coboară vocea și se apropie atât de tare de 
mine, încât pot să-i văd micile pete argintii din ochi - nici mie. Mare, n-am să 
te pierd. N-am s-o fac. 

— N-ai să mă pierzi niciodată. 

O altă minciună, pe care o știm amândoi. 

Puntea panoramică domină prora navei, împrejmuită dintr-o parte în alta 
de sticlă. Forme maronii prind contur pe malul râului, iar vechiul deal care 
găzduiește arena se ivește dintre copaci. Suntem mult prea departe de mal 
pentru a putea vedea cum trebuie, însă îmi recunosc casa în două secunde. 
Vechiul steag încă flutură pe verandă, fiind în continuare decorat cu trei 
stele roșii. Peste una a fost trasată o dungă neagră, în onoarea lui Shade. 
Shade a fost executat. O astfel de situaţie cere ruperea stelei. Însă ei n-au 
făcut-o. S-au solidarizat cu el în propria lor rebeliune. 

Vreau să-i arăt casa mea lui Maven, să-i povestesc câte-n lună și-n stele 
despre satul meu. Am văzut cum trăiește el și acum vreau ca și el să vadă 
cum am trăit eu. Însă cei de pe puntea panoramică sunt tăcuţi și privesc 
satul în timp ce ne apropiem de el. Săteni/or nu Je pasă de voi, vreau eu să 
zbier. Numai neghiobii se vor opri să privească. Numai neghiobii vor irosi 
câteva clipe pentru voi. 

În timp ce nava îşi continuă drumul, încep să mă gândesc că întregul sat s- 
ar putea să fie format din neghiobi. Toţi cei două mii de oameni par 
îngrămădiți pe mal. Unii stau cu picioarele în râu. De la distanță, seamănă 
leit între ei. Păr decolorat și haine ponosite, pătați pe piele, obosiţi, 
înfometați - așa cum eram și eu cândva. 

Și furioși. Chiar și de pe ambarcaţiune le pot simți furia. Nu ovaţionează și 
nici nu ne scandează numele. Nimeni nu ne face din mână. Nimeni nu ne 
zâmbește. 

— Ce se întâmplă? șoptesc eu, fără să aștept vreun răspuns. 

Însă reginei îi face mare plăcere să-mi răspundă. 

— Ce pierdere să defilezi pe râu când nimeni nu se uită. Se pare că am 
rezolvat asta. 

Ceva îmi spune că acesta e un eveniment obligatoriu, precum luptele, 
precum transmisiunile televizate. Agenţii de securitate i-au scos pe bătrânii 
bolnavi din paturi și pe muncitorii epuizați din casele lor, forțându-i să vină 
să ne privească. 

Un bici pocnește undeva pe mal, urmat imediat de ţipetele unei femei. 

— Stai în rând! se aude peste mulțime. 

Oamenii nici măcar nu clipesc. Privesc drept înainte, atât de nemișcați, 
încât nici măcar nu pot să văd de unde a venit urletul. Ce s-a întâmplat cu ei, 
de ce au devenit atât de obedienţi? Ce le-au făcut bieților oameni? 

În timp ce îi privesc, mi se adună lacrimi în ochi. Se mai aud câteva 
lovituri şi câțiva bebeluşi plângând, însă nimeni de pe mal nu protestează. 

Brusc, mă aflu la marginea punţii, dorindu-mi cu toată ființa mea să pot 
trece prin sticlă. 

— Mareena, pleci undeva? toarce Elara din locul ei aflat lângă rege. 

Soarbe tacticoasă dintr-o băutură, privindu-mă peste buza paharului. 

— De ce faceţi asta? 

Cu brațele încrucișate peste rochia ei magnifică, Evangeline mă studiază 
cu un zâmbet plin de dispreţ. 

— De ce-ţi pasă? 

Însă nimeni nu o bagă în seamă. 

— Ei ştiu ce s-a întâmplat la Reședință, ba chiar s-ar putea să fie de acord 
cu asta, așa că trebuie să vadă că nu am fost învinși, murmură Cal, cu ochii 
spre malul râului. 

Nici măcar nu poate să se uite la mine, lașul. 

— Trebuie să vadă că n-avem nici măcar o zgârietură, adaugă el mândru. 

Un alt bici pocnește și mă face să tresar, de parcă am simțit lovitura pe 
propria-mi piele. 

— Ai ordonat să fie inclusiv bătuţi? 

Nu îmi acceptă provocarea, ci strânge ferm din maxilar. Însă când un alt 
sătean protestează față de agenţi, Cal închide ochii. 

— Lady Titanos, dă-te înapoi! 

Ordinul regelui e ca un tunet îndepărtat. Aproape că simt zâmbetul lui 
satisfăcut când fac câțiva pași înapoi, ducându-mă din nou lângă Maven. 

— Ăsta e un sat de roşii, dar o ştii mai bine decât oricine. Locuitorii le 
oferă adăpost acelor teroriști, îi hrănesc, îi protejează, se transformă în ei. 
Sunt copii care au comis fărădelegi. Și trebuie să înveţe. 

Deschid gura să-l contrazic, însă regina își dezvelește dinții. 

— Poate că tu cunoști câțiva pe care ar trebui să-i dăm drept exemplu? 
întreabă ea pe un ton calm, gesticulând spre linia țărmului. 

Cuvintele se risipesc pe limba mea, alungate de amenințarea ei. 

— Nu, Maiestatea Voastră, nu cunosc. 

— Atunci stai la locul tău și ţine-ți gura! comentează ea, după care 
rânjește. Pentru că va veni și vremea ta să vorbești. 

De asta au nevoie de mine. Pentru un astfel de moment, când balanţa ar 
putea înclina în defavoarea lor. Însă eu nu pot protesta. Nu pot decât să fac 
ceea ce-mi poruncește și să privesc cum căminul meu dispare din raza 
vizuală. Pentru totdeauna. 

e 

Cu cât ne apropiem de capitală, cu atât mai mari devin așezările. Curând, 

peisajul se transformă din păduri și comunităţi agricole în orașe adevărate. 

Acestea înconjoară mori imense, alături de care se văd dormitoare și case 
din cărămidă, unde locuiesc muncitorii roșii. Asemenea celorlalte sate, 
locuitorii s-au adunat pe străzi pentru a privi procesiunea. Agenţii latră, 
bicele pocnesc și eu nu reușesc niciodată să mă obișnuiesc cu această 
situaţie. Tresar de fiecare dată. 

Orașele sunt înlocuite de vile, conace și palate asemănătoare cu Reședința 
Soarelui. Construite din piatră, sticlă și marmură, devin din ce în ce mai 
impozante. Pajiștile lor coboară lin spre râu, decorate cu fântâni superbe și 
grădini păzite de verdieni. Casele sunt niște opere divine, una mai frumoasă 
şi mai deosebită ca alta. Însă ferestrele sunt întunecate și uşile închise. 
Satele și orașele erau pline de oameni, însă par lipsite de viață. Numai 
steagurile care flutură sus, câte unul pe fiecare construcție, îmi spun că aici 
chiar locuiesc oameni. Albastru pentru Casa Osanos, argintiu pentru Samos, 
maro pentru Rhambos și tot așa. Acum știu culorile pe de rost, adăugând 
chipuri fiecărei case tăcute. Ba chiar i-am omorât pe proprietarii câtorva 
dintre ele. 

— Drumul Râului, îmi explică Maven. Reședinţele de la ţară, în cazul în 
care un lord sau o lady dorește să evadeze din oraș. 

Rămân cu ochii pe căminul familiei Iral, o minune din marmură neagră, 
cu coloane înalte. Pantere de piatră păzesc veranda, arătându-și colții spre 
cer. Până și statuile mă bagă-n sperieți, făcându-mă să-mi amintesc de Ara 
Iral și de întrebările ei agasante. 

— Nu e nimeni aici. 

— Casele sunt goale în cea mai mare parte a anului și nimeni n-ar 
îndrăzni să părăsească orașul acum, nu cu aceste probleme iscate de Gardă, 
spune Maven, oferindu-mi un surâs amar. Preferă să se ascundă în spatele 
pereţilor de diamant și să-l lase pe fratele meu să lupte pentru noi. 

— Ce bine ar fi dacă nimeni n-ar trebui să lupte. 

Maven clatină din cap. 

— Nu e bine să visezi. 

Privim în tăcere în timp ce Drumul Râului dispare în urma noastră și o 
altă pădure se ridică pe mal. Copacii sunt bizari, foarte înalți, cu scoarță 
neagră și frunze stacojii. E o tăcere mormântală, așa cum în nicio pădure n- 
ar trebui să fie. Nici măcar cântecele păsărilor nu întrerup tăcerea, iar 
deasupra cerul se întunecă, însă nu din pricina faptului că după-amiaza e pe 
sfârșite. Observ că încep să se adune nori negri, care plutesc deasupra 
copacilor precum o pătură groasă. 

— Şi asta ce e? 

Până și vocea mi se pare înăbușită și îmi dau seama că sunt 
recunoscătoare pentru sticla care încapsulează puntea. Spre surprinderea 
mea, ceilalți au plecat, lăsându-ne să ne uităm singuri la peisajul mohorât. 

Maven privește pădurea cu o mutră dezgustată. 

— Sunt arbori-barieră. Împiedică poluarea să urce pe râu. Verdienii Welle 
i-au creat în urmă cu câţiva ani. 

Valuri maronii spumegă pe laterala ambarcaţiunii, lăsând o peliculă de 
murdărie pe carcasa strălucitoare din oţel. Lumea capătă o nuanţă stranie, 
de parcă aș privi printr-un geam murdar. Norii care atârnă prea jos nu sunt 
deloc nori, ci vălătuci de fum care ies prin miile de coșuri, întunecând cerul. 
Copacii și iarba au dispărut - acesta este un tărâm al cenușii și al 
descompunerii. 

— Orașul Cenușiu, murmură Maven. 

Fabricile se întind cât vezi cu ochii, murdare, imense și încărcate de 
electricitate. Bâzâitul mă lovește ca un pumn și aproape că îmi pierd 
echilibrul. Inima mea încearcă să ţină pasul cu pulsul nefiresc și simt nevoia 
să mă așez. 

Credeam că lumea mea era greşită, că viața mea era nedreaptă. Însă n-aş 
putea niciodată să-mi doresc un loc precum Orașul Cenușiu. 

Centralele electrice strălucesc în acest peisaj mohorât, pulsând într-un 
albastru electric și un verde dezgustător în cablurile sub formă de pânză de 
păianjen care se înalță în aer. Vehiculele încărcate până la refuz cu mărfuri 
înaintează pe drumurile înălțate și transportă bunuri de la o fabrică la alta. 
Ţipă unul la altul într-un trafic infernal și gălăgios, mișcându-se aidoma unui 
sânge negru în niște vene gri. Însă şi mai îngrozitoare sunt căsuţele care 
înconjoară fabricile într-o masă compactă, unele peste altele, cu străzi 
înguste între ele. Mahalale. 

Sub cerul fumuriu, mă îndoiesc că muncitorii văd vreodată lumina zilei. 
Străbat drumul dintre fabrici și case, inundând străzile în timpul schimbului 
de tură. Nu există agenţi de securitate, pocnituri din bici sau priviri pierdute. 
Nimeni nu îi obligă să ne privească. Regele nu are nevoie să se dea în 
spectacol aici, îmi dau eu seama. Acești oameni sunt distruși din naștere. 

— Ăştia sunt tehnicienii, şoptesc eu cu o voce răgușită, amintindu-mi de 
numele pe care argintiii îl folosesc cu atâta seninătate. Ei ne produc luminile, 
camerele de supraveghere, ecranele video... 

— Pistoalele, gloanţele, bombele, navele, mijloacele de transport, adaugă 
Maven. Ei ne furnizează energia electrică. Ei ne mențin apa curată. Ei fac 
totul pentru noi. 

Si primesc la schimb doar fum. 

— De ce nu pleacă? 

Maven ridică din umeri. 

— Asta e singura viață pe care o cunosc. Cei mai mulți tehnicieni nu-și vor 
părăsi niciodată străzile înguste. Nici măcar nu se pot înrola în armată. 

Nici măcar nu se pot înrola în armată. Vieţile lor sunt atât de îngrozitoare, 
încât războiul e o alternativă mai bună - și nici măcar n-au voie să se ducă 
acolo. 

Ca toate lucrurile de pe râu, fabricile dispar rând pe rând, însă imaginea 
îmi rămâne întipărită în minte. Wu trebuie să uit asta, îmi spune mie ceva. Nu 
trebuie să-i uit pe acești oameni. 

Stelele ne așteaptă în spatele unei alte păduri de arbori-barieră, iar sub 
ele e Archeonul. La început nu zăresc deloc capitala, întrucât confund 
luminile cu stele sclipitoare. Dar, pe măsură ce înaintăm, rămân cu gura 
căscată. 

Un pod cu trei niveluri traversează marele râu și unește partea din stânga 
și cea din dreapta a orașului. E lung de sute de metri și animat de o agitaţie 
continuă, pulsând de lumină și electricitate. Există magazine și pieţe, toate 
construite în interiorul structurii, la câteva zeci de metri deasupra râului. 
Mi-i și imaginez pe argintiii de-acolo bând, mâncând și admirând lumea din 
locul lor aflat la înălțime. Vehiculele trec vâjâind pe cel mai de jos etaj al 
podului, farurile lor fiind aidoma unor comete roșii și albe care străbat 
noaptea. 

În ambele extremităţi ale Podului există porţi, iar sectoarele oraşului 
dintr-o parte și din cealaltă sunt străjuite de ziduri. Pe malul estic, turnuri 
înalte de metal țâșnesc din pământ asemenea unor săbii care par să 
străpungă cerul, toate încununate cu păsări de pradă, uriașe și strălucitoare. 
Alte vehicule și alți oameni populează străzile asfaltate care urcă pe 
țărmurile abrupte, legând clădirile de Pod și de porțile exterioare. 

Zidurile sunt din sticlă-de-diamant, la fel ca la Reședința Soarelui, însă 
sunt prevăzute cu turnuri metalice luminoase și alte structuri. Lângă ziduri 
se află numeroase patrule, însă uniformele lor nu sunt roșii ca ale 
santinelelor sau negre ca ale agenţilor de securitate. Membrii patrulelor 
poartă uniforme în nuanţe de argintiu și alb, făcându-i ușor de confundat cu 
peisajul urban. Sunt soldati, însă nu genul acela care ar dansa cu doamnele. 
Asta este o fortăreață. 

Archeonul a fost construit pentru a face față războaielor, nu păcii. 

Pe malul vestic, recunosc Curtea Regală și Trezoreria de la știrile pe care 
le-am văzut imediat după atacul cu bombe. Ambele sunt construite din 
marmură albă și complet reparate, chiar dacă au fost atacate în urmă cu mai 

puțin de o lună. Am senzația că a trecut o veșnicie. Cele două clădiri 
flanchează Palatul Focului Alb, o construcţie pe care până și eu o recunosc 
imediat. Fostul meu profesor obișnuia să spună că palatul fusese săpat chiar 
în coasta dealului, o dovadă vie a pietrei albe. Deasupra zidurilor 
înconjurătoare sclipesc flăcări realizate din aur și perle. 

Încerc să absorb totul, privind frenetică dintr-o parte într-alta a Podului, 
însă nu reușesc să înțeleg acest loc. Deasupra, aeronavele înaintează alene 
pe cerul nopții, în timp ce avioanele zboară și mai sus, la fel de iute ca stelele 
căzătoare. Credeam că Reședința Soarelui era o minune; se pare că nu am 
înțeles niciodată adevărata semnificaţie a acestui cuvânt. 

Însă aici nu pot găsi nimic frumos, nu când fabricile întunecate şi pline de 
fum se află doar la câțiva kilometri în urmă. Contrastul dintre orașul 
argintiilor și mahalaua roșiilor îmi provoacă repulsie. Asta este lumea pe 
care încerc să o înving, lumea care încearcă să mă omoare pe mine și pe toți 
cei dragi mie. Acum înțeleg cu adevărat împotriva cui lupt și cât de dificil, 
aproape imposibil, îmi va fi să izbândesc. Nu m-am simțit niciodată mai mică 
decât mă simt acum, cu acest pod impunător, care se înalță deasupra 
noastră. Arată de parcă e pregătit să mă înghită cu totul. 

Însă trebuie să încerc. Măcar de dragul Orașului Cenușiu, al celor care nu 
au văzut niciodată soarele. 

DOUĂZECI ŞI TREI 


E deja noapte atunci când ambarcaţiunea acostează pe malul vestic și noi 
pășim din nou pe uscat. Acasă, asta însemna oprirea curentului electric și 
mersul la culcare, însă acest lucru nu e valabil și în Archeon. Orașul pare să 
lumineze în timp ce restul lumii se întunecă. Deasupra noastră pocnesc 
artificii, scăldând Podul în lumini colorate, iar deasupra Focului Alb se înalță 
un steag cu roșu și negru. Regele s-a întors pe tron. 

Din fericire, nu mai există concursuri de frumusețe pe care trebuie să fim 
nevoiţi să le îndurăm; pe docuri suntem întâmpinați de vehicule blindate. 
Spre încântarea mea, eu și Maven avem un vehicul numai pentru noi, în care 
urcă pentru a ne însoți doar două santinele. Maven îmi arată diferite puncte 
de atracție de-a lungul drumului și îmi spune poveștile tuturor statuilor și 
intersecțiilor. Ba chiar menționează și patiseria lui preferată, deși aceasta se 
află de cealaltă parte a râului. 

— Podul și Archeonul de Est sunt pentru cetățeni, argintiii de rând, deși 
mulți dintre ei sunt mai bogaţi decât unii nobili. 

— Argintii de rând? 

Aproape că-mi vine să râd. 

— Există aşa ceva? 

Maven pur și simplu dă din umeri. 

— Firește. Sunt comercianţi, oameni de afaceri, soldaţi, agenţi, patroni de 
magazine, politicieni, baroni, artiști și intelectuali. Unii se căsătoresc cu 
membri din Înaltele Case, alţii își depăşesc condiţia, însă nu au sânge nobil, 
iar puterile lor nu sunt la fel de... ei bine, puternice. 

Nu toată lumea e specială, mi-a spus odată Lucas. Nu mă gândeam că se 
referea și la argintii. 

— În schimb, Archeonul de Vest e pentru curtea regelui, continuă Maven. 

Trecem pe o stradă mărginită de case din piatră splendide și de copaci în 
floare, tunși la perfecție. 

— Toate Înaltele Case au reşedinţe aici, pentru a fi aproape de rege și 
guvern. De fapt, întreaga țară poate fi controlată de pe această faleză, în 
cazul în care va fi vreodată nevoie. 

Asta explică amplasarea. Malul vestic este extrem de abrupt, cu palatul și 
toate celelalte clădiri ale guvernului situate pe culmea unui deal ce dă înspre 
Pod. Un alt zid înconjoară vârful colinei, străjuind inima ţării. Încerc să nu 

pavată de mărimea unei arene. Maven o numește Piața lui Caesar, după 
primul rege al dinastiei sale. Julian l-a menționat cândva pe regele Caesar, 
însă în treacăt; lecțiile noastre nu au ajuns prea departe de Prima Diviziune, 
când roșiii și argintiii au devenit mult mai mult decât niște simple culori. 

Palatul Focului Alb ocupă latura sudică a Pieței, în timp ce curțile, 
trezoreria și centrele administrative ocupă restul. Ba chiar există și 
garnizoane, dacă e să ne luăm după trupele care fac instrucție pe terenul 
apărat de ziduri. Acești oameni fac partea din Legiunea Umbrelor a lui Cal, 
care a plecat înaintea noastră spre oraş. O alinare pentru nobili, i-a numit 
Maven. Soldați între ziduri, pentru a ne proteja în cazul unui alt atac. 

În pofida orei târzii, Piața e în plină activitate, oamenii se grăbesc spre o 
clădire cu aspect auster de lângă cazarmă. Steaguri în nuanțe de roșu și 
negru, decorate cu sabia armatei, atârnă de coloanele ei. Văd o mică scenă 
pregătită în fața clădirii, cu un pupitru înconjurat de reflectoare și de o 
mulțime de oameni care devine tot mai mare. 

Brusc, camerele de filmat, care au o privire mai pătrunzătoare decât cea 
cu care m-am obișnuit eu, se îndreaptă spre mașina noastră, urmărindu-ne 
în timp ce șirul de vehicule trece pe lângă scenă. Din fericire, continuăm să 
înaintăm, trecând pe sub o arcadă și intrând într-o curte, după care ne 
oprim. 

— Ce se întâmplă? șoptesc eu, apucându-l pe Maven de mână. 

Până acum mi-am ţinut teama în frâu, însă cu toate luminile, camerele și 
mulțimea, zidurile mele încep să se năruie. 

Maven oftează adânc, aproape scos din sărite. 

— Tata trebuie să țină un discurs. Nimic important, doar niște ameninţări 
de război, pentru a face masele fericite. Oamenii nu adoră nimic mai mult pe 
lumea asta decât un lider care le promite victorie. 

Maven iese din vehicul, trăgându-mă după el. În pofida machiajului şi 
ținutei, mă simt extrem de goală. Asta este o transmisiune și va fi urmărită 
de milioane de oameni. 

— Nu-ţi face griji, trebuie doar să stăm și să adoptăm un aer sever, îmi 
murmură el la ureche. 

— Se pare că fratele tău n-o să aibă probleme cu asta. 

Dau din cap spre locul în care prințul Cal stă căzut pe gânduri, legat în 
continuare de Evangeline. 

Maven zâmbește. 

— El crede că discursurile sunt o pierdere de vreme. Lui Cal îi place 
acțiunea, nu vorbăria. 

Și mie la fel, dar nu vreau să recunosc că am ceva în comun cu fratele lui 
mai mare. A existat o vreme când credeam asta, dar nu și acum. N-am s-o 
mai fac niciodată. 

Un secretar agitat ne face semn să ne apropiem. Hainele lui sunt în 
nuanţe de albastru și gri, culorile Casei Macanthos. Poate că o cunoștea pe 
doamna colonel; poate că era fratele ei, vărul ei. Mare, încetează Asta e 
ultimul loc în care ai vrea să te pierzi cu firea. Nici măcar nu ne bagă în 
seamă când ne așezăm în spatele lui Cal și al lui Evangeline, cu regele și 
regina în față. În mod ciudat, Evangeline nu se simte deloc în apele ei; văd că 
mâinile îi tremură. Îi e teamă. Voia să fie în lumina reflectoarelor, voia să fie 
mireasa lui Cal, și totuși îi este teamă de toate astea. Cum e cu putință? 

Și pe urmă ne urnim din loc, intrând într-o clădire cu mult prea multe 
santinele și musafiri pentru a-i putea număra. Înăuntru, structura e 
construită pentru a fi funcțională, cu hărți, birouri și săli de consiliu în loc de 
tablouri și saloane. Oameni în uniforme gri își fac de treabă pe culoar, deși se 
opresc pentru a ne lăsa să trecem. Cele mai multe uși sunt închise, însă 
reușesc să trag cu ochiul prin unele. Câțiva agenți și soldaţi studiază hărțile 
de pe frontul de război și se contrazic asupra plasării legiunilor. O altă sală, 
care emană o energie aproape letală, se pare că găzduiește o mie de 
monitoare, de fiecare ocupându-se un soldat în uniformă de luptă. Vorbesc 
în căști, lătrând ordine către oameni și locuri din oraș. Cuvintele diferă, însă 
toate merg în aceeași direcție: 

— Menţineţi şirul! 

Cal zăbovește în fața ușii de la sala video, întinzând gâtul pentru a vedea 
mai bine, însă aceasta i se trântește brusc în nas. Se zbârlește, însă nu 
protestează, retrăgându-se lângă logodnica lui. Evangeline îi murmură ceva, 
dar Cal se descotorosește de ea, spre încântarea mea. 

Însă zâmbetul îmi dispare când pășim în lumina orbitoare de pe primele 
trepte ale clădirii. Pe o placă de bronz de lângă ușă scrie COMANDAMENTUL 
DE RĂZBOI. Acest loc e inima armatei - fiecare soldat, fiecare detașament, 
fiecare pistol e controlat din interior. Aura pe care o emană acest loc îmi face 
stomacul ghem, însă nu mă pot pierde cu firea aici, nu în fața atâtor oameni. 
Bliţurile aparatelor de fotografiat mă orbesc cât ai zice pește. Când tresar, 
aud o voce în mintea mea. 

Secretarul îmi pune o hârtie în mână. Arunc o singură privire pe ea și îmi 
vine să urlu. Acum știu pentru ce am fost salvată. 

Câștigă-ți supraviețuirea, îmi pătrunde Elara în gânduri. Se află de 
cealaltă parte a lui Maven și își dă toată silința să nu rânjească. 

Maven privește în aceeași direcție ca mama lui și observă hârtia din mâna 
mea tremurătoare. Cu un gest lent, își petrece degetele printre ale mele, ca și 
când mi-ar putea transmite forța lui. Nu vreau nimic altceva decât să rup 
hârtia în două, însă el mă împiedică să fac vreo mișcare. 

— Trebuie, e tot ce spune el, șoptind atât de încet, încât de-abia îl aud. 
Trebuie. 

e 

— Inima mea deplânge vieţile pierdute, însă acei oameni nu au murit în 
van. Sângele lor ne va întări hotărârea și ne va ajuta să depășim dificultățile 
care ne așteaptă. Suntem o naţiune în plin război, ne aflăm în această 
situație de mai bine de un secol și suntem obișnuiți cu obstacolele din calea 
victoriei noastre. Acești oameni vor fi găsiți, vor fi pedepsiţi, iar boala pe 
care ei o numesc rebeliune nu va avea niciodată sorți de izbândă în ţara mea. 

Monitorul din noul meu dormitor e la fel de folositor ca o barcă fără fund, 
difuzând fără oprire discursul de aseară al regelui. De-acum pot să recit pe 
de rost toate vorbele lui, însă nu mă pot opri să-l urmăresc. Pentru că știu ce 
urmează. 

Chipul meu pare ciudat pe ecran, prea palid, prea rece. Tot nu-mi vine să 
cred că expresia nu mi s-a schimbat în timp ce am citit cuvintele. Când mă 
îndrept spre pupitru, luând locul regelui, nici măcar nu tremur. 

— Am fost crescută de roșii. Am crezut că eram una de-a lor. Şi am văzut 
cu ochii mei grația Maiestăţii Sale regele, dreptatea lorzilor noștri argintii și 
marele privilegiu pe care ei ni l-au oferit. Dreptul de a munci, de a ne sluji 
țara, de a trăi și de a trăi bine. 

Pe ecran, Maven își pune o mână pe braţul meu și încuviințează în timp ce 
rostesc discursul. 

— Acum știu că m-am născut argintie, că aparțin Casei Titanos și că într-o 
bună zi voi fi o prinţesă a Nortei. Mi-au fost deschiși ochii și am descoperit 
existența unei lumi la care n-am visat niciodată. O lume invincibilă, o lume 
iertătoare. Şi acești teroriști, acești asasini de cea mai joasă speță, încearcă 
să distrugă principiile fundamentale ale națiunii noastre. Nu putem permite 
aşa ceva. 

În siguranța dormitorului meu, încep să respir din ce în ce mai greu. Abia 
acum urmează răul. 

— În înţelepciunea sa, regele Tiberias a întocmit un proiect de lege 
intitulat Măsurile, pentru a extirpa maladia rebeliunii și pentru a-i proteja 
pe bunii cetățeni ai națiunii noastre. Măsurile sunt după cum urmează: 
începând de azi va intra în vigoare pentru toți roșiii ora de stingere după 
apus. Numărul agenţilor de securitate se va dubla în toate satele și orașele 

roșii. Vor fi construite noi avanposturi, care vor funcționa la capacitate 
maximă. Toate infracțiunile roșiilor, inclusiv încălcarea orei de stingere, vor 
fi pedepsite prin execuţie. Şi - aici, pentru prima dată, îmi tremură vocea -— 
vârsta încorporării a fost redusă la cincisprezece ani. Toţi cei care ne vor 
oferi informaţii ce ar putea duce la capturarea conducătorilor Gărzii Stacojii 
sau la prevenirea acțiunilor Gărzii Stacojii vor fi recompensați cu scutiri de 
încorporare ce pot elibera din serviciul militar până la cinci membri ai 
aceleiași familii. 

E o manevră genială și, în același timp, îngrozitoare. Roșiii se vor distruge 
între ei pentru asemenea scutiri. 

— Măsurile vor fi respectate cu orice preț, până ce molima cunoscută 
drept Garda Stacojie va fi distrusă. 

Mă privesc pe mine însămi pe ecran, cum mă străduiesc să nu mă bâlbâi 
citind discursul. Fac ochii mari și sper că oamenii mei știu ce încerc să spun. 
Cuvintele pot minţi. 

— Trăiască regele! 

Clocotesc de furie, iar ecranul se schimbă, înlocuind fața mea cu un hău 
negru. Dar fiecare ordin nou mi-a rămas întipărit în minte. Mai mulți agenți 
patrulând, mai multe trupuri atârnând pe eșafod și mai multe mame 
plângând după copiii lor furați. Noi am omorât o mână de argintii, iar ei vor 
omori o mie de roșii. Știu că aceste lovituri îi vor face pe unii oameni să se 
alăture Gărzii, însă și mai mulți se vor alătura regelui. Pentru vieţile lor, 
pentru viețile copiilor lor, vor renunța la puţina libertate pe care o mai 
aveau. 

Credeam că avea să-mi fie ușor să fiu marioneta lor, ținând cont de toate 
lucrurile prin care am trecut. Se pare că m-am înșelat. Însă nu-i pot lăsa să 
mă distrugă, nu acum. Nu când propriul meu destin tragic se întrevede la 
orizont. Trebuie să fac tot ce-mi stă în putință până ce sângele meu e 
verificat în baza de date și jocul ia sfârșit. Până ce mă vor lua și mă vor 
omori. 

Bine măcar că fereastra mea e orientată înspre râu; în sud se vede marea. 
Când admir apa, pot să-mi ignor viitorul tot mai incert. Trec cu ochii peste 
fluxul impetuos, căci în zare văd o pată întunecată. Cerul e senin, însă în sud 
plutesc nori întunecați, care nu se mișcă de pe tărâmul interzis al coastei. 
Orașul Ruinelor. Radiațiile şi focul au mistuit odată orașul și de atunci n-au 
mai plecat. Acum n-a rămas decât o stafie neagră la care nu se poate ajunge, 
o relicvă a vechii lumi. 

Îmi doresc ca Lucas să bată la ușă și să mă zorească fiindcă mă aşteaptă 
noul program, dar el încă nu s-a întors. Bănuiesc că îi e mai bine fără mine, 
fără cea care să-i pună din nou viaţa în primejdie. 

Darul lui Julian stă rezemat de perete, o aducere aminte a unui alt prieten 
pierdut. E o bucată din imensa hartă, înrămată și strălucitoare în spatele 
sticlei. Când o ridic, aud o bufhitură și văd că din spate a căzut ceva. 

Stiam eu! 

Inima mi-o ia la goană când mă așez în genunchi, sperând să găsesc un 
bilet secret de la Julian. Dar nu e decât o carte. 

În pofida dezamăgirii mele, nu pot să nu zâmbesc. Fireşte că Julian avea 
să-mi lase o altă poveste, o altă colecție de cuvinte care să mă aline când el 
nu avea să mai poată. 

Deschid cartea, așteptându-mă să găsesc câteva povești istorice noi, dar, 
în schimb, pe pagina de titlu dau peste niște cuvinte scrise de mână. Roșii și 
argintii. Este caligrafia inconfundabilă a lui Julian. 

Camerele de supraveghere sunt îndreptate spre spatele meu, amintindu- 
mi că nu sunt singură. Julian știa și asta. /ngeniosul Julian. 

Cartea pare una obișnuită, un studiu neinteresant al vestigiilor găsite în 
Delphie, însă, ascuns printre cuvinte, cu aceleași caractere, se află un secret 
demn de a fi povestit. Îmi ia câteva minute bune să găsesc fiecare rând 
adăugat şi mă bucur mult că m-am trezit atât de devreme. Într-un târziu le 
adun pe toate și se pare că am uitat cum să respir. 

Dane Davidson, soldat roșu, Legiunea Furtunii, omorât în patrula de 
rutină, trupul nu a fost niciodată recuperat. 1 august 296 NE. Jane Barbaro, 
soldat roșu, Legiunea Furtunii, ucis din greşeală, trupul a fost incinerat. 19 
noiembrie 297 NE. Pace Gardner, soldat roșu, Legiunea Furtunii, executat 
pentru insubordonare, trupul a fost rătăcit. 4 iunie 300 NE. Mai există câteva 
urme care se întind peste ultimii douăzeci de ani, cu toţii incinerați, pierduţi 
sau „rătăciți”. Nu prea înţeleg cum ar putea cineva să „rătăcească” un bărbat 
executat. Numele de la sfârșitul listei îmi umple ochii de lacrimi. Shade 
Barrow, soldat roșu, Legiunea Furtunii, executat pentru dezertare, trupul a 
fost incinerat. 27 iulie 320 NE: 

După numele fratelui meu urmează cuvintele lui Julian și mă simt de 
parcă e din nou lângă mine, predându-și lecţia cu răbdare și calm. 


Potrivit legilor marțiale, toți soldaţii roșii trebuie să fie 
îngropați în cimitirele Nădufului. Soldaţii executaţi n-au parte de 
înmormântări și sunt aruncaţi la groapa comună. Incinerarea nu 
e ceva ce se face des. Nu există trupuri rătăcite. Şi totusi, am găsit 

27 de nume, 27 de soldaţi, inclusiv fratele tău, care au avut parte 
de un destin similar. 

Au murit cu toții în patrule, omorâţi de lacuștri sau de 
propriile lor unități, dacă nu chiar executați pentru acuzaţii fără 
fond. Cu câteva săptămâni Înainte să moară, au fost cu toții 
transferați în Legiunea Furtunii. Și trupurile lor au fost distruse 
sau pierdute într-un fel sau altul De ce? Legiunea Furtunii nu e 
un pluton de execuţii - sute de roșii sunt în subordinea 
generalului Eagrie și nu au parte de morti bizare. Asadar, de ce i- 
ai omorî pe acesti 27? 

Pentru prima dată sunt fericit că există baza de sânge. Chiar 
dacă au „murit' acum ceva timp, mostrele lor de sânge încă au 
rămas. lar acum, Mare, trebuie să-ţi cer scuze, pentru că nu am 
fost întrutotul cinstit faţă de tine. Ai avut încredere în mine să te 
pregătesc, să te ajut, şi am făcut-o, dar, de asemenea, m-am ajutat 
și pe mine. Sunt un om curios, iar tu ești cea mai curioasă ființă 
pe care am văzut-o vreodată. N-am putut să mă abtin. Am 
comparat mostra ta de sânge cu mostrele lor, doar ca să găsesc 
un marcator identic în ele, diferit de toți ceilalti. 

Nu sunt surprins că nimeni n-a observat, întrucât asa ceva pur 
si simplu nu s-a căutat, Însă acum, că stiam, a fost ușor de găsit. 
Sângele tău e roșu, dar nu e la fel. Există ceva nou în tine, ceva ce 
nimeni n-a mai văzut vreodată. Și s-a găsit în alți 27 de oameni. O 
mutație, o schimbare care ar putea fi cheia pentru înţelegerea 
diversităţii tale. 

Mare, tu nu ești singura. Mai există și altii. Pur și simplu ești 
prima protejată de ochii a mii de oameni, prima pe care ei n-ar 
putea s-o omoare şi s-o ascundă. Ca și ceilalți, tu ești roșie și 
argintie, dar mai puternică decât ambele. 

Cred că tu ești viitorul. Cred că tu reprezinţi noii Zori. 

Și dacă au existat 27 înainte, probabil trebuie să mai fie și alții. 
Trebuie să fie mai mulţi. 


Mă simt paralizată, împietrită. Simt totul și nimic. A/4i/ ca mine. 
Folosind mutatiile din sângele tău, am cercetat restul bazei de 


sânge, găsind același lucru și în alte mostre. l-am inclus pe toți 
aici, ca să poți da mai departe mesajul. 

Știu că nu trebuie să-ți spun cât de importantă este această 
listă, ce ar putea ea să insemne pentru tine și pentru restul lumii. 
Dă-o mai departe unei persoane în care ai încredere, găsește-i pe 
ceilalți, protejează-i, antrenează-i, pentru că nu mai e decât o 
chestiune de timp până când o persoană mai puțin prietenoasă 
va descoperi ceea ce au - și îi va vâna. 


Cuvintele lui se sfârșesc aici, urmate de o listă care îmi face degetele să 
tremure. Există nume și zone, enorm de multe, care așteaptă să fie 
descoperite. Care așteaptă să lupte. 

Simt că mintea mi-a luat foc. Altii Mai mulți. Cuvintele lui Julian îmi 
înseninează sufletul. 

Mai puternică decât ambele. 

e 

Cărticica stă cuibărită în mantia mea, ascunsă în dreptul inimii. Însă, 
înainte să mă pot duce la Maven pentru a-i arăta descoperirea lui Julian, dau 
peste Cal. Mă încolțește într-un salon asemănător celui în care am dansat, 
deși aici lipsesc luna și muzica. Cândva îmi doream tot ceea ce el îmi putea 
oferi, iar acum mi se întoarce stomacul pe dos numai când îl privesc. Cal 
poate să-mi vadă repulsia de pe chip, oricât aș încerca s-o ascund. 

— Eşti furioasă pe mine, spune el. 

Nu e o întrebare. 

— Nu sunt. 

— Nu minţi! mârâie el, cu ochi scăpărători. 

Te-am minţit încă din ziua În care ne-am cunoscut. 

— Acum trei zile m-ai sărutat, iar acum nici măcar nu poți să mă privești 
în ochi. 

— Sunt logodită cu fratele tău, îi spun eu, îndepărtându-mă de el. 

Cal dă din mână a nepăsare. 

— Asta nu te-a oprit înainte. Ce anume s-a schimbat? 

Am văzut cine ești cu adevărat, îmi vine să urlu. Nu ești războinicul gentil, 
printul perfect si nici măcar băiatul confuz care te prefaci a fi. Oricât de mult 
aș încerca să înlătur acest gând, tu esti exact ca eí. 

— Are legătură cu teroriștii? 

Scrâșnesc din dinţi furioasă. 

— Rebeli. 

— Au ucis oameni, copii nevinovati. 

— Știm amândoi că asta n-a fost vina /or; scuip eu, fără să-mi pese cât de 
nemiloase sunt cuvintele. 

Cal tresare, împietrit pe moment. Aproape că i se face rău când î 
aminteşte de Atacul Soarelui și de explozia accidentală care a urmat. Însă 
trece repede și treptat apare furia. 

— Fiindcă tot ei au provocat-o, mârâie Cal. Ceea ce le-am poruncit 
santinelelor să facă a fost pentru cei morți, pentru dreptate. 

— Şi ce ţi-a adus tortura? Le știi numele, știi câţi sunt acolo? Știi măcar ce 
vor? Te-ai deranjat vreo clipă să-i asculti? 

Cal oftează adânc, încercând să salveze conversaţia. 

— Știu că ai motivele tale pentru... pentru a simpatiza cu ei, însă 
metodele lor nu pot fi... 

— Metodele lor sunt din vina voastră. Voi ne puneţi să muncim, voi ne 
faceți să sângerăm, voi ne duceţi să murim pentru războaiele, fabricile și 
micile voastre alinturi pe care nici măcar nu le remarcați, toate astea din 
cauză că noi suntem diferiți. Cum vă puteţi aștepta ca noi să lăsăm lucrurile 
aşa? 

Cal se foiește și văd că un mușchi i se zbate în obraz. Nu are niciun 
răspuns. 

— Singurul motiv pentru care nu sunt moartă printr-o tranșee e că ţie ţi 
s-a făcut milă de mine. Singurul motiv pentru care mă asculți acum e că, din 
cine știe ce miracol absurd, se întâmplă ca eu să fiu diferită în alt mod. 

Câteva scântei leneșe se ridică în mâinile mele. Nu-mi pot imagina cum ar 
fi să revin la viața de dinainte, când trupul meu nu bâzâia încărcat de 
electricitate, însă mi-o pot aminti. 

— Cal, tu poţi opri asta. Vei fi rege și poţi opri acest război, poţi salva mii, 
milioane de vieţi de o sclavie care va dura generaţii întregi. Trebuie doar să 
spui suficient. 

Ceva se rupe în Cal, înăbușind focul pe care se străduiește atât de tare să-l 
ascundă. Se îndreaptă spre fereastră, cu mâinile împreunate la spate. Cu 
soarele dimineţii pe chipul său și cu umbra în spate, pare împărțit între două 
lumi. În inima mea, ştiu că exact aşa se simte. Acea mică parte din mine 
căreia încă îi mai pasă de el vrea să șteargă distanţa dintre noi, însă nu sunt 
atât de proastă. Nu sunt o fetiță care suferă din dragoste. 

— M-am gândit și eu la asta, murmură el. Însă ar isca rebeliuni în ambele 
părți, iar eu nu am să fiu regele care distruge această ţară. Asta este 
moștenirea mea, moștenirea tatălui meu și sunt legat de ea. 

Un mic val de căldură se propagă din el, aburind geamul. 

— Ai da la schimb un milion de morţi pentru ceea ce vor ei? 

Un milion de morţi. Mă gândesc la cadavrul lui Belicos Lerolan, împreună 
cu gemenii săi morţi de-o parte și de alta a lui. lar lor li se alătură și alte 

chipuri - Shade, tatăl lui Kilorn, fiecare soldat roșu care a murit pentru 
războiul lor. 

— Garda n-o să se oprească, spun eu pe un ton blând, însă știu că el de- 
abia mă mai ascultă. Și cu toate că în mod clar ei sunt de învinuit, la fel sunt 
și ai tăi. Principe Cal, ești mânjit de sânge pe mâini. La fel ca Maven. La fel ca 
mine. 

Îl las acolo și sper că l-am schimbat, deși ştiu că şansele sunt aproape 
inexistente. EI e fiul tatălui său. 

— Julian a dispărut, nu-i așa? strigă el după mine, făcându-mă să mă 
opresc brusc. 

Mă întorc încetișor, gândindu-mă ce răspuns să-i dau. Mă hotărăsc s-o fac 
pe proasta. 

— A dispărut? 

— Evadarea a lăsat multe lacune în amintirile santinelelor, la fel și în 
arhivele video. Unchiul meu nu își folosește puterile prea des, însă recunosc 
semnele. 

— Crezi că i-a ajutat să evadeze? 

— Da, spune el îndurerat, privindu-și mâinile. De aceea i-am oferit 
suficient timp să se facă nevăzut. 

— Ce-ai făcut? 

Nu-mi vine să-mi cred urechilor. Cal, soldatul, cel care respectă 
întotdeauna ordinele, a încălcat regulile pentru Julian. 

— E unchiul meu, am făcut tot ce-am putut pentru el. Cât de lipsit de 
inimă crezi că sunt? 

Îmi zâmbeşte trist, fără să aștepte vreun răspuns. Expresia lui mă doare. 

— Am întârziat arestarea cât de mult am putut, însă toată lumea lasă 
urme, iar regina îl va găsi, oftează el, lipind o mână de geam. Și va fi executat. 

— l-ai face asta unchiului tău? 

Nu mă deranjez să-mi ascund dezgustul sau teama care a pus stăpânire 
pe mine. Dacă el i] va omori pe Julian, Chiar și după ce l-a lăsat să plece, mie 
ce-mi va face când va descoperi adevărul? 

Cal strânge din umeri când se îndreaptă de spate, transformându-se 
înapoi în soldat. Nu vrea să mai audă de Julian sau de Garda Stacojie. 

— Maven a avut o propunere interesantă. 

La asta nu mă asteptam. 

— A, da? 

Cal încuviințează, părând ciudat de enervat când își menționează fratele. 

— Mavey a fost întotdeauna o persoană care gândeşte repede. A moştenit 
asta de la maică-sa. 

— Și asta ar trebui să mă sperie? 

Știu mai bine ca oricine că Maven nu seamănă deloc cu mama lui sau cu 
vreun alt afurisit de argintiu. 

— Cal, ce încerci să insinuezi? 

— Ai fost scoasă în văzul lumii, comentează el. După discursul tău, 
întreaga țară îţi știe numele și chipul. Și foarte mulți oameni se vor întreba 
cine şi ce ești. 

Nu pot decât să mă încrunt și să dau din umeri. 

— Poate c-ar fi trebuit să te gândești la asta înainte să mă fi pus să citesc 
discursul ăla dezgustător. 

— Sunt soldat, nu politician. Știi prea bine că n-am avut nimic de-a face cu 
Măsurile. 

— Dar le vei urma. Le vei urma fără să pui întrebări. 

Nu mă contrazice. Oricâte cusururi ar avea, Cal nu vrea să mă mintă. Nu 
acum. 

— Toate informațiile legate de tine au fost înlăturate. Agenţii, arhivarii, 
nimeni nu va avea vreo dovadă că te-ai născut roșie, murmură el, cu privirea 
în pământ. Asta e ceea ce a propus Maven. 

În pofida mâniei mele, icnesc cu voce tare. Baza de sânge. Dosarul meu. 

— Ce înseamnă asta? 

Nu am forța necesară pentru a-mi ascunde tremurul din voce. 

— Foaia matricolă, certificatul de naștere, amprentele, ba chiar și cartea 
ta de identitate au fost distruse. 

De-abia îl aud peste bubuitul inimii mele. 

Cândva l-aș fi îmbrățișat fără să stau pe gânduri. Însă acum trebuie să 
stau potolită. Cal nu trebuie să știe că m-a salvat din nou. Ba nu, nu Cal. Aici a 
fost mâna lui Maven. A fost umbra care controlează focul. 

— A fost cea mai bună decizie care putea fi luată, spun eu cu voce tare, 
încercând să par neinteresată. 

Însă nu reuşesc să mă prefac multă vreme. După o plecăciune băţoasă în 
direcţia lui Cal, mă grăbesc spre camera mea, ascunzând un zâmbet larg. 

DOUĂZECI ŞI PATRU 


A doua zi mi-o petrec explorând împrejurimile, deși sunt cu mintea în altă 
parte. Palatul Focului Alb e mai vechi decât Reședința Soarelui, cu pereții 
făcuţi din piatră și lemn sculptat în loc de sticlă-de-diamant. Mă îndoiesc că 
voi învăța vreodată structura întregului ansamblu, având în vedere că 
găzduiește nu doar reședința regală, ci și numeroase birouri și camere 
administrative, săli de bal, un întreg teren pentru antrenamente și alte 
lucruri pe care nu le înțeleg. Bănuiesc că de aceea îi ia secretarului aproape 
o jumătate de oră să mă găsească rătăcind printr-o galerie de statui. Însă nu 
voi mai avea prea mult timp de explorat. Am îndatoriri de îndeplinit. 

Îndatoriri care, conform celor spuse de vorbărețul secretar al regelui, se 
aplică unei întregi serii de rele ce depășește simpla citire în direct a 
Măsurilor. Ca viitoare prinţesă, trebuie să mă întâlnesc cu oamenii în ieșiri 
organizate, să ţin discursuri, să dau mâna cu diferite personalități și să stau 
lângă Maven. Ultima parte nu mă deranjează câtuși de puţin, dar să fiu 
expusă ca o capră scoasă la licitaţie nu e tocmai o perspectivă încântătoare. 

Urc lângă Maven în vehicul, căci ne îndreptăm spre prima noastră 
apariție. Ard de nerăbdare să-i povestesc despre listă și să-i mulțumesc 
pentru baza de sânge, însă sunt prea mulți oameni cu noi. 

Cea mai mare parte a zilei trece într-un vârtej de zgomote și culori în 
timp ce facem un tur prin diferite locuri ale capitalei. Piața Podului îmi 
aminteşte de Marea Grădină, deși e de trei ori mai mare. În singura oră pe 
care ne-o petrecem salutând copii și patroni de magazine văd cum argintiii 
atacă sau exasperează zeci de servitori roșii, care nu încearcă decât să-și 
facă treaba. Agenţii de securitate au grijă ca violența să nu scape de sub 
control, însă cuvintele pe care aceștia le aruncă sunt extrem de jignitoare. 
Ucigași de copii, bestii, diavoli. Maven mă ține bine de mână, strângându-mă 
de fiecare dată când un roșu ajunge pe jos în urma unei altercaţii. Când 
sosim la următoarea destinaţie, o galerie de artă, sunt fericită că am ieșit din 
atenția publicului, până ce văd picturile. Artistul argintiu folosește două 
culori, argintiu și roșu, într-o colecție înfiorătoare, care îmi provoacă 
repulsie. Fiecare pictură înfățișează o siluetă gri-argintie, asemănătoare cu o 
stafie, iar de pe coroana pusă pe frunte curge sânge stacojiu. Vreau să mă 
dau cu capul de pereți. 

Piața de lângă galerie e extrem de animată. Mulţi oameni se opresc să 

mână cu un zâmbet exersat, iar mulțimea începe să-i scandeze numele. Se 
pricepe la asta; la urma urmei, acești oameni se numără printre drepturile 
lui câștigate prin naștere. Când se oprește să schimbe o vorbă cu câțiva 
copii, zâmbetul i se înseninează. Ca/ se prea poate să se fi născut pentru a 
domni, însă Maven era menit pentru asta. lar Maven e dispus să schimbe 
lumea pentru noi, pentru roșiii pe care a fost învățat să-i scuipe. 

Ating pe furiș lista din buzunar, gândindu-mă la cei care ne pot ajuta pe 
mine și pe Maven să schimbăm lumea. Oare ei sunt ca mine sau sunt la fel de 
variați ca argintiii? Shade era ca tine. Ei știau de Shade și au trebuit să-l 
omoare, aşa cum cu tine n-au putut s-o facă. Mă doare sufletul pentru fratele 
meu căzut, pentru conversațiile pe care le-am fi putut avea. Pentru viitorul 
pe care am fi putut să-l construim împreună. 

Însă Shade e mort şi există alţii care au nevoie de ajutorul meu. 

— Trebuie s-o găsim pe Farley, îi șoptesc lui Maven la ureche, atât de 
încet, încât de-abia mă aud eu. 

Însă el mă aude şi ridică din sprâncene. 

— Trebuie să-i dau ceva. 

— N-am nicio îndoială că ne va găsi ea pe noi, murmură el, dacă nu ne 
urmărește deja. 

— Cum...? 

Farley, să ne spioneze pe n02 Într-un oraş care vrea să o distrugă? Pare 
imposibil. Dar apoi îi observ pe oamenii care se îmbulzesc și, în spatele lor, 
pe servitorii roșii. Câţiva rămân să se uite la noi, cu brățări roșii la mână. 
Oricare dintre ei ar putea lucra pentru Farley. Cu toții ar putea. Chiar și cu 
santinelele și cu ofițerii de securitate în jurul nostru, ea încă e cu noi. 

Acum, problema e cum să dăm peste roșul potrivit să spunem lucrul 
potrivit să găsim locul potrivit și să facem toate astea fără să afle cineva că 
prințul și viitoarea lui prințesă comunică într-o veselie cu o teroristă 
căutată. 

Această mulțime nu e precum cele de acasă, prin care mă pot strecura cu 
ușurință. Acum sunt în centrul atenţiei, o viitoare prințesă înconjurată de 
străjeri, cu responsabilitatea unei rebeliuni pe umeri. Și poate cu ceva și mai 
important, gândesc eu, aducându-mi aminte de lista de nume din mantia 
mea. 

Când oamenii se împing și își lungesc gâtul ca să se uite la noi, profit de 
situație și mă fac nevăzută. Santinelele se îngrămădesc în jurul lui Maven, 
fiind în continuare la fel de nepăsătoare în ceea ce mă privește, și, cu câteva 
răsuciri, ies din cercul de paznici și admiratori. Ei continuă să înainteze în 
piață fără mine, iar dacă Maven observă că am plecat, nu îi oprește. 

Servitorii roșii nu mă recunosc și stau cu capetele plecate în timp ce ies și 
intră în magazine. Preferă aleile și locurile din umbră în încercarea lor de a 
trece neobservați. Le cercetez atât de atentă chipurile, încât nu observ 
persoana de lângă cotul meu. 

— Milady, ați scăpat ceva, spune băieţelul. 

Are undeva la vreo zece ani și poartă o brățară roșie la mână. 

— Milady? 

Apoi observ obiectul pe care mi-l întinde. E doar o bucăţică de hârtie 
răsucită pe care nu-mi amintesc s-o fi avut. Totuși, îi zâmbesc băiatului și o 
iau. 

— Îţi mulţumesc mult! 

Băiatul îmi rânjește așa cum numai un copil o poate face, înainte să 
dispară pe o alee, țopăind vesel. Viaţa încă nu și-a pus amprenta asupra lui. 

— Lady Titanos, pe-aici, spune o santinelă, uitându-se urât la mine. 

S-a zis cu planul meu. Îl las să mă conducă înapoi la vehicul, simţindu-mă 
brusc deprimată. Nici măcar nu mai pot să mă furișez așa cum o făceam 
cândva. Am început să mă ramolesc. 

— Ce-a fost asta? întreabă Maven, când mă urc înapoi în vehicul. 

— Nimic, oftez eu, aruncând o privire pe geam când pornim. Am crezut c- 
am văzut pe cineva. 

Abia când luăm o curbă mă gândesc să mă uit pe bucățica de hârtie. O 
despăturesc în poală, ascunzând-o în faldurile mânecii mele. Cuvintele scrise 
pe ea sunt atât de mici, încât de-abia înțeleg ce scrie. 


Teatrul Hexaprin. Spectacolul de după-amiază. Cele mai bune locuri. 


Îmi ia o clipă să-mi dau seama că înţeleg doar jumătate din acele cuvinte, 

însă asta nu contează. Zâmbind, apăs mesajul în mâna lui Maven. 
e 

Rugămintea lui Maven e tot ce avem nevoie pentru a intra în teatru. E mic, 
dar somptuos, cu un acoperiș verde în formă de cupolă, încununat cu o 
lebădă neagră. E un loc de divertisment, care găzduiește piese de teatru, 
concerte sau, la anumite ocazii speciale, filme de arhivă. O piesă de teatru, 
îmi explică Maven, e atunci când nişte oameni, numiți actori, interpretează o 
poveste pe scenă. Acasă nu aveam timp pentru poveşti de noapte bună, 
darămite pentru scene, actori și costume. 

Nici nu-mi dau seama când ajungem pe un balcon închis de deasupra 
scenei. Scaunele de dedesubt sunt pline de oameni, mulți dintre ei copii, cu 
toții argintii. Câţiva roșii hoinăresc printre șirurile de scaune, servind 

băuturi sau luând bilete, însă niciunul nu se așază. Acesta este un lux pe care 
ei nu și-l permit. Între timp, noi ne aşezăm pe nişte scaune din catifea, având 
cea mai bună priveliște. Secretarul și santinelele așteaptă după ușa cu 
perdele. 

Când sala se întunecă, Maven mă cuprinde cu brațul pe după umeri și mă 
trage atât de aproape de el, încât pot să-i simt bătăile inimii. Îi zâmbește 
secretarului, care acum a băgat capul printre perdele. 

— Nu ne deranja, spune el tărăgănat, după care îmi trage chipul aproape 
de al său. 

Ușa se încuie în spatele nostru, însă niciunul dintre noi nu se dă înapoi. 
Trece un minut sau o oră, nu știu exact cât, până ce vocile de pe scenă mă 
aduc înapoi cu picioarele pe pământ. 

— Scuze, îi murmur lui Maven, îndreptându-mă în scaunul meu, într-un 
efort de a pune o oarecare distanță între noi. 

Acum nu avem timp de sărutat, oricât de tare mi-aș dori. El doar 
zâmbește, uitându-se la mine, nu la actorii de pe scenă. Mă străduiesc să-mi 
mut privirea în altă parte, însă există ceva care mă face mereu să-mi întorc 
ochii spre el. 

— Ce facem acum? 

Râde pe înfundate și ochii îi sclipesc năstrușnic. 

— Nu la asta mă refeream! 

Dar nu mă pot abține să nu zâmbesc alături de el. 

— Cal m-a încolțit mai devreme. 

Maven strânge din buze. 

— Şi? 

— Se pare c-am fost salvată. 

Zâmbetul lui ar putea lumina întreaga lume și simt nevoia de a-l săruta 
din nou. 

— Ți-am spus că așa voi face, comentează el cu o voce ciudat de aspră. 

Când întinde mâna spre mine, o apuc fără să stau pe gânduri. 

Înainte să putem continua, panoul din tavan alunecă la o parte. Maven se 
ridică brusc în picioare, mai speriat decât mine, și aruncă o privire spre hăul 
întunecat de deasupra noastră. Nu auzim nici măcar o șoaptă, dar nu 
contează, căci știu ce trebuie să facem. Antrenamentele m-au întărit și mă 
ridic cu ușurință, dispărând în spaţiul întunecat și rece. Nu pot să văd nimic 
acolo, însă nu mi-e teamă. Entuziasmul a pus stăpânire pe mine și, cu un 
zâmbet, întind mâna pentru a-l ajuta pe Maven, care urcă și încearcă să se 
orienteze, înainte să ne dezmeticim, panoul alunecă la loc, blocând lumina, 
piesa de teatru și oamenii din sală. 

— Țineţi pasul cu mine și nu vorbiţi. Vă iau eu de-aici. 

Nu recunosc vocea, ci mirosul: un amestec copleșitor de ceai, condimente 
şi o lumânare albastră familiară. 

— Will? întreb eu cu vocea stinsă. Will Whistle? 

Încet, dar sigur, întunericul devine mai ușor de manevrat. Barba lui albă, 
mai încâlcită ca oricând, apare în raza mea vizuală. Acum chiar nu mai am 
cum s-o confund. 

— Nu avem timp de reuniuni, micuță Barrow, spune el. Am multe treburi 
de făcut. 

Cum de-a ajuns Will aici, călătorind tocmai din Pilonii, nu știu, însă 
cunoștințele lui vaste în ceea ce privește acest teatru sunt și mai bizare. Ne 
conduce prin tavanul clădirii, coborând apoi pe tot felul de scări, trepte și 
trape, toate astea în timp ce piesa de teatru continuă deasupra noastră. Nu 
durează mult până ce ajungem sub pământ, cu suporturi de cărămidă și 
grinzi de metal ce se întind peste capetele noastre. 

— Vouă chiar vă place să fiți dramatici, bombăne Maven, studiind decorul 
mohorât care ne înconjoară. 

Arată ca o criptă, întunecată și umedă, unde fiecare umbră spune o 
poveste de groază. 

Will râde în timp ce deschide cu umărul o ușă din metal. 

— Aşteptaţi și-o să vedeți. 

Pornim printr-un pasaj îngust, coborând tot mai jos. Aerul miroase vag a 
canalizare. Spre surprinderea mea, drumul se sfârșește pe un mic peron, 
luminat doar de o torţă, care proiectează umbre ciudate pe un perete 
dezagregat, întărit cu bucăți rupte de faianță. Pe ele se găsesc simboluri 
negre, litere, dar nu din vreo limbă pe care s-o cunosc. 

Înainte să pot întreba ce înseamnă, un scrâşnet puternic face ca pereţii 
din jurul nostru să se cutremure. Sunetul vine dintr-o gaură rotundă din 
perete, dintr-un întuneric și mai profund. Maven mă apucă de mână, speriat 
de sunet, iar eu sunt la fel de înspăimântată ca el. Metal frecat pe metal, un 
zgomot asurzitor. Lumini puternice țâșnesc din tunel și simt că se apropie 
ceva mare, electric și puternic. 

Un vierme metalic străpunge întunericul și se oprește în fața noastră. 
Laturile sunt realizate din bucăți de metal sudate și înșurubate împreună, 
iar geamurile seamănă cu niște tăieturi. O ușă se deschide pe o șină 
scârţâitoare, revărsând o lumină caldă peste peron. 

Farley ne zâmbește de pe un scaun din interior. Ne face din mână, 
îndemnându-ne să ne apropiem de ea. 

— Îmbarcarea! 

— Tehnicienii îl numesc tren subteran, ne explică ea în timp ce ne așezăm 
șovăitor pe scaune. E foarte puternic și merge pe șinele vechi pe care 
argintiii nu s-au deranjat niciodată să le caute. 

Will închide ușa în urma noastră, blocându-ne în ceea ce pare a fi doar o 
conservă lungă. Dacă nu mi-aș face atâtea griji că mașinăria asta subterană 
s-ar putea prăbuşi, aş fi chiar impresionată. În schimb, mă apuc strâns cu 
mâinile de scaunul de sub mine. 

— Unde ai construit așa ceva? întreabă Maven, analizând cușca asta 
afurisită. Orașul Cenușiu e controlat, tehnicienii lucrează pentru... 

— Avem și noi tehnicieni și orașe industriale, prințișorule, spune Farley, 
părând foarte mândră. Ceea ce voi, argintiii, știți despre Gardă n-ar putea 
umple o ceașcă de ceai. 

Trenul pornește brusc sub noi și aproape că mă aruncă de pe scaun, dar 
ceilalți nici măcar nu clipesc. Alunecă pe șine până ce prinde o viteză care 
îmi lipește stomacul de șira spinării. Ceilalţi continuă să pălăvrăgească, cel 
mai mult Maven, care pune întrebări despre trenul subteran și despre 
Gardă. Sunt fericită că nimeni nu-mi cere să vorbesc, căci cu siguranță am să 
vomit sau am să leșin dacă fac vreo mișcare. Dar nu și Maven. Lui nu-i scapă 
nimic. 

Privește pe geam, intuind ceva din acest vârtej ameţitor pe lângă care 
trecem. 

— Mergem în sud. 

Farley se reazemă de speteaza scaunului ei, încuviințând. 

— Da. 

— Sudul e plin de radiaţii! latră el, uitându-se fix la ea. 

Farley dă din umeri. 

— Unde ne duci? murmur eu, găsindu-mi într-un sfârșit glasul. 

Maven nu pierde vremea și se apropie de ușa închisă. Nimeni nu-l 
oprește, căci nu are unde să meargă. Wu există nicio șansă de scăpare. 

— Știi ce îți pot provoca radiaţiile? întreabă el pe un ton cu adevărat 
speriat. 

Farley începe să enumere simptomele pe degete, arborând un zâmbet 
diabolic. 

— Greață, vomă, dureri de cap, crize, boli canceroase și, a, da, moarte. O 
moarte extrem de neplăcută. 

Brusc, mă simt rău. 

— De ce faci asta? Suntem aici ca să te ajutăm. 

— Mare, oprește trenul, tu poţi să oprești trenul! 

Maven se apleacă în fața mea, apucându-mă de umeri. 

— Oprește trenul! 

Spre surprinderea mea, conserva de metal scârțâie în jurul nostru, 
oprindu-se brusc. Eu și Maven ne rostogolim pe podea într-o învălmășeală 
de mâini și picioare, lovind cu o bufnitură dureroasă puntea dură din metal. 
Ușa deschisă a trenului subteran scoate la iveală un alt peron luminat de 
torţe. Acesta e mult mai mare și nici nu vezi până unde se întinde. 

Farley pășește peste noi fără să ne bage în seamă și sare pe peron. 

— Nu veniţi? 

— Mare, nu te mișca! Locul ăsta o să ne omoare! 

Ceva ţiuie în urechile mele, aproape acoperind râsul ironic al lui Farley. 
Când mă ridic în capul oaselor, văd că ea ne așteaptă răbdătoare să coborâm. 

— De unde știi că sudul, Ruinele, sunt încă radioactive? întreabă ea cu un 
zâmbet diabolic. 

Maven se bâlbâie. 

— Avem mașinării, detectoare, ele ne spun... 

Farley încuviinţează. 

— Şi cine a construitacele maşinării? 

— Tehnicienii, adaugă Maven, roșiii. 

Înţelege într-un final unde bate Farley. 

— Detectoarele mint. 

Rânjind, Farley încuviințează și întinde o mână, ajutându-l să se ridice de 
pe podea. Maven stă cu ochii pe ea, încă nesigur, dar îi permite să ne 
conducă pe peron și apoi pe un șir de trepte din fier. Lumina soarelui se 
infiltrează de sus, iar o rafală de aer rece se îmbină cu vaporii din subteran. 

Apoi ieşim la suprafaţă şi dăm peste o pătură de ceaţă. În jurul nostru se 
ridică pereți care susțin un tavan ce nu mai există demult. Din el au mai 
rămas doar bucățele de auriu şi acvamarin. În timp ce ochii mi se obişnuiesc 
cu lumina, zăresc clădiri înalte, ale căror vârfuri dispar în negură. Străzile, 
râuri late și negre de asfalt, sunt fisurate și găzduiesc buruieni cenușii vechi 
de o sută de ani. Copacii și tufișurile cresc peste ciment și își revendică găuri 
mici și colțuri, însă mulți arbori au fost tăiați. Bucăţi de sticlă spartă 
scrâșnesc sub picioarele noastre și norii de praf sunt purtați de vânt peste 
tot, însă, cumva, acest loc, un tablou al neglijenţei, nu pare abandonat. 
Cunosc acest loc de la orele de istorie, din cărți și vechile hărți. 

Farley mă apucă pe după umeri, zâmbind cu gura până la urechi. 

— Bun venit în Naercey, Orașul Ruinelor, spune ea, folosind vechiul 
nume, cel pe care oamenii l-au uitat. 

Insula ruinată deține marcatori speciali în jurul granițelor, pentru a păcăli 
detectoarele de radiaţii cu care argintiii supraveghează fostele câmpuri de 
luptă. Acesta e felul în care ei protejează căminul Gărzii Stacojii. Ce/ puțin în 
Norta. Asta e ceea ce a spus Farley, dându-ne de înţeles că în țară există și 
mai multe baze. Și, curând, va fi adăpostul tuturor refugiaților roșii care fug 
departe de noile pedepse ale regelui. 

Fiecare clădire pe lângă care trecem pare dezafectată, acoperită de 
cenușă și buruieni, însă, la o privire mai atentă, există ceva mai mult. Urme 
de pași în praf, o lumină la fereastră, mirosul de mâncare gătită. Oamenii, 
roșiii, au propriul lor oraș chiar aici, ascuns la vedere. Electricitatea e 
limitată, dar zâmbetele nu sunt. 

Clădirea pe jumătate prăbușită la care ne conduce Farley trebuie să fi fost 
cândva o cafenea, dacă e să ne luăm după mesele mâncate de rugină și după 
banchetele rupte ale separeurilor. Ferestrele au dispărut acum mult timp, 
însă podeaua e curată. O femeie dă cu o mătură praful de pe ușă, adunându-l 
în grămăjoare egale pe trotuarul fărâmițat. Aș fi descurajată de o asemenea 
sarcină, ştiind că mai am atât de mult de măturat, însă ea își vede de treabă 
cu zâmbetul pe buze, fredonând ca pentru sine. 

Farley dă din cap spre femeie, care o ia imediat din loc, lăsându-ne 
singuri. Spre încântarea mea, în cel mai apropiat separeu de noi se află un 
chip familiar. 

Kilorn, viu și nevătămat. Ba chiar are și tupeul de a-mi face cu ochiul. 

— A trecut mult timp de când nu ne-am mai văzut. 

— N-avem timp de drăgălășenii, mârâie Farley, așezându-se lângă el. 

Gesticulează spre noi să procedăm la fel, ceea ce și facem, strecurându-ne 
în separeul care scârțâie. 

— Să-nţeleg c-aţi văzut satele în călătoria voastră pe râu? 

Zâmbetul îmi dispare iute, la fel și lui Kilorn. 

— Da. 

— Și noile legi? Știu sigur că tu le-ai auzit. 

Privirea i se înăsprește, de parcă e vina mea că am fost obligată să citesc 
Măsurile. 

— Asta se întâmplă când ameninţi o bestie, murmură Maven, sărind în 
apărarea mea. 

— Dar acum ei îți știu numele. 

— Acum ei vă vânează, se răstește Maven, izbind cu pumnul în masă. 

Stratul subțire de praf tremură, stârnind norișori în aer. 

— Aţi fluturat un steag roșu în fața taurului, însă e ca și cum i-aţi fi tras 
una. 

— Totuși, sunt speriaţi, intervin eu. Au învățat să se teamă de voi. Asta 
sigur contează. 

— Nu prea, dacă voi vă fofilați înapoi în orașul vostru ascuns și îi lăsați să 
se regrupeze. Le oferiţi timp regelui și armatei. Fratele meu e deja pe urmele 
voastre și nu mai durează mult până ce-o să vă găsească. 

Maven își privește mâinile, părând ciudat de furios. 

— În curând n-o să mai fiţi cu un pas înainte. Acest lucru nici măcar n-o 
să mai fie posibil. 

Ochii lui Farley strălucesc în lumină în timp ce ne studiază pe amândoi, 
căzută pe gânduri. Kilorn e fericit să facă cercuri în praf, aparent 
neimpresionat. Mă lupt cu nevoia de a-i trage un șut pe sub masă pentru a-l 
face să fie atent. 

— Prinţule, mie nu-mi pasă nici cât negru sub unghie de propria-mi 
siguranță, spune Farley. Mie îmi pasă de oamenii din sate, de muncitori și de 
soldați. Ei sunt cei pedepsiți acum, și sunt pedepsiţi aspru. 

Mă gândesc la cei din familia mea și din Pilonii, aducându-mi aminte de 
privirile indiferente ale miilor de oameni pe lângă care am trecut. 

— Ce-aţi auzit? 

— Niciun lucru bun. 

Kilorn ridică brusc capul, deși degetele încă i se mișcă pe masă. 

— Ture duble la muncă, spânzurători în fiecare duminică, gropi comune. 
Nu e drăguţ pentru cei care nu potține pasul. 

Și el își aduce aminte de Pilonii. 

— Oamenii noștri de pe frontul de război spun că nu e foarte diferit acolo. 
Cei de cincisprezece și de șaisprezece ani au propriile lor legiuni. N-o să 
supraviețuiască prea mult. 

Degetele lui desenează un X în praf, un semn furios a ceea ce simte. 

— Poate îmi stă în putere să întârzii asta, spune Maven, gândind cu voce 
tare. Dacă reușesc să-i conving pe cei din consiliul de război să nu-i trimită 
pe front și să-i supună la mai multe antrenamente. 

— Nu e suficient. 

Vorbesc cu glas scăzut, dar ferm. Lista pare să ardă pe pielea mea, 
implorând să fie eliberată. Mă întorc spre Farley. 

— Ai oameni peste tot, nu-i așa? 

Nu ratez umbra de satisfacție care îi traversează chipul. 

— Da, spune Farley. 

— Atunci, dă-le aceste nume. 

Scot cartea lui Julian din mantia mea, deschizând-o la începutul listei. 

— Şi găsiți-i. 

Maven ia cartea delicat, studiind-o cu atenţie. 

— Trebuie să fie sute, murmură el, fără să-și ridice ochii de pe pagină. Ce- 
i asta? 

— Ei sunt ca mine. Roșii și argintii, mai puternici decât ambele. 

E rândul meu să mă simt îngâmfată. Până și Maven rămâne cu gura 
căscată. Farley pocnește din degete și Maven i-o dă fără să stea pe gânduri, 
uitându-se în continuare la cărticica în care se află un secret atât de 
puternic. 

— Totuși, n-o să dureze mult până ce o persoană nepotrivită va descoperi 
asta, adaug eu. Farley, e musai să-i găseşti prima. 

Kilorn se încruntă când citește numele, de parcă acestea îl insultă. 

— Asta ne-ar putea lua luni, ani 

Maven pufnește. 

— Nu dispunem de timp pentru așa ceva. 

— Exact, aprobă Kilorn. Trebuie să acționăm acum. 

Clatin din cap. Revoluțiile nu pot fi zorite. 

— Dar, dacă așteptați, dacă găsiți cât mai mulți... ați putea avea o armată. 

Brusc, Maven izbește cu palma în masă, făcându-ne pe toți să tresărim. 

— Dar avem una! 

— Am multe sub comanda mea aici, dar nu atât de multe, îl contrazice 
Farley, privindu-l pe Maven de parcă a luat-o razna. 

Însă el rânjește, animat de un foc invizibil. 

— Dacă pot aduce o armată, o legiune în Archeon, tu ce-ai putea face cu 
ea? 

Farley ridică din umeri. 

— Nu prea multe. Celelalte legiuni i-ar omori pe câmpul de luptă. 

Parcă mă loveşte un trăsnet și îmi dau seama în sfârșit unde bate Maven. 

— Dar ei nu vor câștiga pe câmpul de luptă, șoptesc eu. 

Maven se întoarce spre mine, zâmbind ca un lunatic. 

— Tu te referi la o coup! 

Farley se încruntă. 

— La o cupă? 

— Coup. Coup d&tat. Lovitură de stat. E o chestie din istorie, o chestie 
care se întâmpla înainte, îi explic eu, încercând să o lămuresc. E atunci când 
un mic grup răstoarnă în scurt timp un guvern mare. Sună cunoscut? 

Farley și Kilorn fac schimb de priviri. 

— Continuă, spune ea. 

— Ştiţi cum e construit Archeonul, cu Podul, cu partea vestică și partea 
estică. 

În timp ce vorbesc, desenez în praf o hartă a orașului. 

— Acum, în partea vestică există palatul, comandamentul, trezoreria, 
curțile, întregul guvern. Și, dacă reușim cumva să intrăm acolo, să-l izolăm, 
să ajungem la rege și să-l ob/igăm să fie de acord cu termenii noștri - s-a 
terminat. Maven, chiar tu ai spus că poți guverna întreaga țară din Piaţa lui 
Caesar. Acum nu trebuie decât să punem stăpânire pe ea. 

Pe sub masă, Maven mă bate pe genunchi. Nu-și mai încape în piele de 
mândrie. Suspiciunile lui Farley au dispărut, fiind înlocuite de o speranță 
adevărată. Își trece o mână peste buze, repetând cuvintele în timp ce 
studiază planul desenat în praf. 

— S-ar putea să fie vina mea, începe Kilorn, revenind la tonul său 
meschin, dar nu prea pricep cum anume plănuiești să aduci acolo suficienți 
roșii care să se lupte cu argintiii. E nevoie de zece oameni de-ai noștri ca să 
doboare un om de-al lor. Ca să nu mai spun că există cinci mii de soldaţi 
argintii loiali fratelui tău - privește spre Maven -, cu toții antrenați să 
omoare și care încearcă chiar în aceste clipe să ne vâneze. 

Mă dezumflu, rezemându-mă de spătarul banchetei. 

— Asta ar putea fi dificil. 

Imposibil. 

Maven trece cu mâna prin harta de praf, ștergând Archeonul de Vest cu 
câteva mișcări ale degetelor. 

— Legiunile sunt loiale generalilor lor. Și se întâmplă să știu o fată care 
cunoaște foarte bine un general. 

Când ochii săi îi întâlnesc pe-ai mei, tot focul din ei a dispărut, fiind 
înlocuit de o răceală aspră. Îmi zâmbeşte forţat. 

— Te referi la Cal. 

Soldatul. Generalul. Prințul. Fiul tatălui său. Mă gândesc din nou la Julian, 
la unchiul pe care Cal l-ar omori pentru versiunea lui diabolică de dreptate. 
Cal nu şi-ar trăda niciodată țara, pentru nimic în lume. 

Când Maven răspunde, o face clar și răspicat. 

— Am să-l pun în fața unei alegeri dificile. 

ÎI simt pe Kilorn cântărind reacţia mea și e aproape prea mult de 
suportat. 

— Cal nu va întoarce niciodată spatele coroanei sale, tatălui vostru. 

— Îmi cunosc fratele. Când va fi pus să aleagă între viaţa ta şi salvarea 
coroanei, știm amândoi ce va alege, mi-o trântește Maven. 

— Nu mă va alege niciodată pe mine. 

Pielea îmi arde sub privirea lui Maven, când mă gândesc la acel sărut 
furat. Cal m-a salvat de Evangeline. Cal m-a împiedicat să fug și să trec prin 

lucruri care să-mi aducă și mai multă durere. Cal m-a salvat de la 
încorporare. Am fost prea ocupată să salvez alte vieţi, pentru a observa cât 
de des m-a salvat Cal pe mine. Cât de mult mă iubește. 

Brusc, îmi vine greu să respir. 

Maven clatină din cap. 

— El te va alege mereu pe tine. 

Farley se încruntă. 

— Voi vreți să las întreaga mea operațiune, întreaga revolutie, în seama 
unei poveşti de dragoste adolescentine? Nu pot să cred asta! 

Peste masă, chipul lui Kilorn e traversat de o expresie ciudată. Când 
Farley se întoarce spre el, căutând un oarecare sprijin, nu găseşte nimic. 

— Eu pot, șoptește el, fără să-și ia ochii de pe mine. 

DOUĂZECI ŞI CINCI 


În timp ce Maven şi cu mine suntem conduşi peste Pod, întorcându-ne la 
palat după lunga noastră zi de strângeri de mâini și de planuri secrete, mi-aș 
dori ca zorii să înceapă în seara asta, nu mâine-dimineaţă. Când traversăm 
orașul, sunt perfect conștientă de tumultul din jurul nostru. Totul pulsează 
de energie, de la transporturile pe străzi la luminile întreţesute în oţel și 
beton. Asta îmi amintește de acel moment din Marea Grădină, cu mult timp 
în urmă, când am privit acvaticii jucându-se într-o fântână sau verzișorii 
îngrijindu-şi florile. În acel moment, lumea lor mi s-a părut minunată. 
Înţeleg acum de ce vor ei s-o păstreze, să-şi menţină domnia asupra 
celorlalţi, dar asta nu înseamnă că îi voi lăsa. 

De obicei are loc un ospăț pentru a sărbători întoarcerea regelui în oraș, 
dar, în lumina ultimelor evenimente, Piaţa lui Caesar este mult mai puțin 
animată decât ar trebui să fie. Maven se preface că deplânge lipsa 
spectacolului, fie și numai pentru a umple tăcerea. 

— Sala banchetelor este de două ori mai mare decât cea de la Reședință, 
spune el, în timp ce pătrundem prin marile porți. 

Văd o parte a legiunii lui Cal făcând manevre la garnizoană, o mie dintre 
ei mărșăluind în același timp. Pașii lor bubuie ca o tobă. 

— Obișnuiam să dansăm până în zori - mă rog, Cal obișnuia. Fetele nu mă 
prea invitau la dans, dacă nu le obliga Cal. 

— Eu te-aș invita la dans, murmur eu drept răspuns, fără să-mi iau ochii 
de la cazarmă. 

Oare mâine ei vor fi ai noștri? 

Maven nu răspunde, foindu-se în scaunul lui atunci când reducem viteza 
pentru a ne opri. 

EI te va alege mereu pe tine. 

— Nu simt nimic pentru Cal, îi șoptesc la ureche, și-mi spun că nu este o 
minciună. 

Când ușa dublă a palatului ni se deschide, un țipăt înfiorător se propagă 
prin coridoarele lungi din marmură. Tresar și schimb priviri cu Maven. 
Străjerii noștri intră în stare de alertă, punând mâna pe arme, dar nu sunt 
destui pentru a mă împiedica să mă reped înainte. Maven încearcă și el să 
țină pasul cu mine. Ţipătul se aude din nou, acompaniat de zgomotul produs 
de o duzină de picioare care mărșăluiesc și de zdrăngănitul familiar al 

O iau la goană, iar Maven mă urmează îndeaproape. Intrăm furtunos într- 
o încăpere circulară, o sală de consiliu din marmură lustruită și lemn negru. 
Acolo s-au adunat deja mai mulţi oameni și aproape că mă ciocnesc de însuși 
lordul Samos, însă mă opresc la fix. Maven se izbește de mine, fiind cât pe ce 
să cădem. Samos ne zâmbește superior amândurora, cu ochii săi negri, reci 
și duri. 

— Milady, principe Maven, ne salută el, înclinând ușor capul în direcția 
fiecăruia din noi. Aţi venit să vedeţi spectacolul? 

Spectacolul În jurul nostru se află domni şi doamne, împreună cu regele 
şi regina, şi toți privesc fix înainte. Îmi fac loc printre ei, fără să ştiu ce voi 
găsi de cealaltă parte, dar știu că nu va fi ceva de bine. Maven mă urmează, 
ținându-mă de cot. Când ajungem în fața adunării, sunt bucuroasă că-i simt 
mâna caldă, o alinare care mă face să rămân tăcută, dar care mă trage înapoi. 

Nu mai puțin de șaisprezece soldaţi stau în mijlocul încăperii; picioarele 
lor încălțate cu bocanci lasă dâre de noroi peste marele sigiliu al coroanei. 
Armura lor este aceeași, din metal negru în formă de solzi, cu excepţia uneia, 
care are o strălucire roșiatică. Ca/, 

Evangeline stă alături de el, cu părul prins la spate într-o cosiţă. Respiră 
greoi, sincopat, însă pare mândră de ea însăși. Și acolo unde este Evangeline, 
în mod sigur este și fratele ei. 

Ptolemus apare din spatele grupului, târând de păr o femeie care ţipă. Cal 
se întoarce și privirile ni se întâlnesc chiar în clipa în care o recunosc. Citesc 
regretul în ochii lui, dar nu face nimic pentru a o salva. 

Ptolemus o îmbrâncește pe Walsh pe podeaua lustruită, iar ea se izbește 
cu fața de piatră. Cu greu îmi aruncă o privire, înainte de a-și îndrepta ochii 
plini de durere spre rege. Îmi amintesc de servitoarea jucăușă, surâzătoare, 
care m-a introdus prima dată în această lume; acea persoană a dispărut. 

— Șobolanii mișună în tuneluri, mârâie Ptolemus, întorcând-o cu piciorul. 

Ea se târăște în patru labe, îndepărtându-se de el, surprinzător de iute 
pentru cineva care are atât de multe răni. 

— Pe asta am găsit-o când ne urmărea în apropierea gurilor râului. 

Îi urmărea? Cât de proastă poate fi? Dar Walsh nu e proastă. Wu, acesta a 
fost ordinul, îmi dau seama, devenind din ce în ce mai îngrozită. 
Supraveghea tunelurile trenului, pentru a fi sigură că era liber, astfel încât 
noi să ne întoarcem în siguranță din Naercey. Și, în vreme ce noi am reușit, 
ea n-a putut. 

Maven mă strânge şi mai tare de braț ṣi mă trage lângă el, până ce stă cu 
pieptul lipit de spatele meu. Ştie că aş vrea să alerg la ea, să o salvez, să o 
ajut. Jar eu știu că nu putem face absolut nimic. 

— Am mers atât cât ne-au permis detectoarele de radiaţii, adaugă Cal, 
străduindu-se din răsputeri să ignore faptul că Walsh tușește cu sânge. 
Sistemul de tuneluri este imens, mult mai larg decât am crezut iniţial. 
Probabil că se întinde pe zeci de kilometri în zonă, iar Garda Stacojie îl 
cunoaște mult mai temeinic decât oricare dintre noi. 

Regele Tiberias se încruntă. Gesticulează spre Walsh, îndemnând-o cu o 
fluturare din mână să înainteze. Cal o înșfacă de braț și o trage spre rege. O 
mie de torturi diferite îmi năpădesc mintea, una mai rea decât cealaltă. Foc, 
metal, apă, ba chiar și fulgerele mele ar putea să fie folosite pentru a o face 
să vorbească. 

— Nu voi face din nou aceeași greșeală, mormăie regele, uitându-se în 
ochii ei. Elara, fă-o să cânte! Chiar acum! 

— Cu plăcere, vine replica reginei, care își eliberează mâinile din lungile-i 
mâneci. 

Asta e și mai rău. Walsh va vorbi, ne va implica pe toţi, ne va ruina. Și, 
atunci, ei o vor ucide lent. Ne vor ucide pe toţi lent. 

Un Eagrie din mulțimea de soldaţi, un clarvăzător cu abilitatea de a 
prezice, sare deodată în față. 

— Opriţi-o! Imobilizaţi-i brațele! 

Însă Walsh e mai rapidă decât viziunea lui. 

— Pentru Tristan! exclamă ea, înainte de a-și duce o mână la gură. 

Mușcă ceva și înghite, dându-și capul pe spate. 

— Un tămăduitor! exclamă Cal, apucând-o de gât și încercând să o 
oprească. 

Însă ea face spume la gură și membrele i se zbat - se asfixiază. 

— Un tămăduitor, acum! 

Walsh se scutură violent, răsucindu-se cu ultimele ei puteri, pentru a 
scăpa din strânsoarea lui. Când cade grămadă pe podea, ochii îi sunt larg 
deschişi şi privesc în gol. A murit. 

Pentru Tristan. 

Nici măcar nu pot s-o jelesc. 


— O pilulă de sinucidere. 

Vocea lui Cal este blândă, de parcă i-ar explica unui copil. Dar presupun 
că, atunci când vine vorba despre război și moarte, eu sunt un copil. 

— Le dăm agenților de pe front și spionilor. Dacă sunt capturați... 

— Nu vor vorbi, mă răstesc eu, terminând fraza. 

Ai grijă, mă avertizez singură. Indiferent cât de tare mă înfioară prezența 
lui, trebuie să-l suport. La urma urmelor, l-am lăsat să mă găsească aici, pe 

balcon. Trebuie să-i dau speranțe. Trebuie să-l las să creadă că are o şansă 
cu mine. Partea asta a fost ideea lui Maven, oricât de mult l-a durut s-o 
propună. În ceea ce mă priveşte, e greu de trecut peste linia îngustă ce 
separă adevărul de minciună, mai ales cu Cal. ÎI urăsc, ştiu asta, dar ceva în 
ochii și în vocea lui îmi amintește că sentimentele nu sunt ceva simplu. 

El păstrează distanța, stând la o lungime de braț. 

— E o moarte mai bună decât cea care ar fi primit-o de la noi. 

— Aţi fi congelat-o? Sau poate că aţi fi ars-o, pentru a mai diversifica 
lucrurile? 

— Nu, spune el, clătinând din cap. Ar fi fost dusă la Circul Oaselor. 

Îşi ridică privirea de la garnizoană, uitându-se dincolo de râu. Pe latura 
îndepărtată, adăpostită printre clădirile înalte, se află o arenă imensă, ovală, 
cu țepușe pe margini sub forma unei coroane impunătoare. Circul Oaselor. 

— Ar fi fost executată într-o transmisiune în direct, ca mesaj pentru toți 
ceilalți. 

— Credeam că nu mai faceţi asta. N-am mai văzut o execuţie de mai bine 
de un deceniu. 

De-abia îmi amintesc transmisiunile din perioada copilăriei, acum mulți 
ani. 

— Se pot face excepţii. Luptele din arenă nu au împiedicat Garda să 
câștige teren, poate că altceva o va face. 

— Dar tu o cunoșteai, rostesc eu în șoaptă, încercând să găsesc o fărâmă 
de regret în el. Tu ai trimis-o la mine după ce ne-am cunoscut. 

Îşi încrucişează braţele, ca și cum gestul l-ar putea apăra de amintiri. 

— Ştiam că ea provine din satul tău. Am crezut că asta te-ar putea ajuta să 
te adaptezi ceva mai bine. 

— Tot nu știu de ce îți păsa. Nici măcar nu știai că eram diferită. 

Trece un moment în tăcere, întrerupt numai de ordinele date pe un ton 
ridicat de locotenenţii de dedesubt, care încă fac manevre în timp ce soarele 
apune. 

— Pentru mine erai diferită, murmură el într-un final. 

— Mă întreb ce ar fi putut să fie, dacă toate astea - arăt spre palat și spre 
Piața de dincolo - nu ar fi existat între noi. 

Lasă-l să rumege asta. 

Cal pune o mână pe brațul meu și îi simt degetele fierbinți prin materialul 
mânecii. 

— Dar, Cal, asta nu se poate întâmpla niciodată. 

Forțez nota și pun cât mai multă dorință în privirea mea, bazându-mă pe 
amintirea familiei mele, pe Maven, pe Kilorn, pe toate lucrurile pe care 
încercăm să le facem. 

Cal interpretează greșit sentimentele mele. Dă-i speranțe acolo unde n-ar 
trebui să existe niciuna. Este cel mai crud lucru pe care îl pot face, dar, 
pentru cauză, pentru prietenii mei, pentru viața mea, o fac. 

— Mare, respiră el precipitat, aplecându-și capul spre mine. 

Mă răsucesc pe călcâie, lăsându-l pe balcon să mediteze la vorbele mele, 
și sper să fie copleșit de ele. 

— Mi-aș dori ca lucrurile să stea altfel, șoptește el, dar tot îl mai aud. 

Cuvintele mă duc înapoi, la mine acasă și la tatăl meu, care a spus același 
lucru, cu foarte mult timp în urmă. Gândul că tatăl meu, un bărbat roșu 
schilodit, și Cal pot împărtăși aceleași păreri mă face să mă opresc. Nu mă 
pot abține să nu privesc în urma mea, la soarele care asfințește în spatele 
siluetei sale. Cal privește țintă la soldaţii care se antrenează, apoi se uită iar 
la mine, sfâșiat între datoria sa și ceea ce simte pentru fetița cu fulgerele. 

— Julian a spus că tu ești ca ea, îmi povestește el calm, cu o privire 
melancolică. Așa cum era ea. 

Coriane. Mama lui. Mă întristează într-o oarecare măsură să mă gândesc 
la regina decedată, pe care n-am cunoscut-o niciodată. A fost luată prea 
curând dintre oamenii pe care îi iubea și a lăsat un gol pe care ei încearcă să- 
l umple. 

Și oricât de mult îmi displace să recunosc asta, nu-l pot învinovăți pe Cal 
pentru că se simte prins între două lumi. La urma urmelor, și eu sunt la fel. 

e 

Înainte de bal eram neliniştită, un pachet de nervi, îngrozită de noaptea 
care urma. Acum, de-abia aștept zorii. Dacă învingem, dimineaţa soarele va 
răsări peste o lume nouă. Regele își va arunca coroana, cedându-mi puterea 
mie, lui Maven şi lui Farley. Schimbarea se va produce fără vărsare de sânge, 
o tranziție pașnică de la o formă de guvernământ la alta. Dacă eșuăm, Circul 
Oaselor este tot ceea ce pot spera. Însă nu vom da greş. Cal nu mă va lăsa să 
mor și nici Maven. Ei sunt scuturile mele. 

Când mă întind în pat, mă trezesc privind țintă la harta lui Julian. E o 
chestie veche, practic nefolositoare, dar, totuși, mă alină. / dovada că lumea 
se poate schimba. 

Cu acest gând în minte, plutesc spre un somn superficial, neodihnitor. În 
vis sunt vizitată de fratele meu. Stă lângă fereastră, privind orașul cu o 
amărăciune stranie, înainte de a se întoarce spre mine. 

— Mai sunt și alţii, zice el. Tu trebuie să-i găsești. 

— Aşa voi face, murmur eu, cu vocea încleiată de somn. 

Apoi se face ora patru dimineaţa și nu mai am timp de vise. 

Camerele de supraveghere cad asemenea copacilor sub secure, fiecare 
ochișor închizându-se cu un clic în timp ce eu mă îndrept spre camera lui 
Maven. Tresar la fiecare umbră, crezând că e un agent sau o santinelă care 
iese pe coridor, dar nu este nimeni. Ei îl apără pe Cal și pe rege, nu pe mine, 
nu pe cel de-al doilea prinț. Noi nu contăm. Dar vom conta. 

Maven deschide ușa la o secundă după ce zgâlțâi mânerul, chipul său fiind 
palid pe întuneric. Are cearcăne de parcă n-ar fi dormit deloc, dar pare la fel 
de alert ca întotdeauna. Mă aştept să mă ia de braţ, să mă învăluie cu căldura 
lui, dar nu e nimic, cu excepţia răcelii care se revarsă din el. Se teme îmi dau 
eu seama. 

După câteva minute chinuitoare ne aflăm afară, mergând prin întunericul 
din spatele Comandamentului de Război, pentru a aștepta la locul nostru 
dintre structură și zidul exterior. Locul nostru este perfect; putem să vedem 
Piaţa și Podul, cu cea mai mare parte din acoperișul poleit al 
Comandamentului de Război, care ne ascunde de patrule. Nu am nevoie de 
ceas pentru a ști că am ajuns la timp. 

Deasupra noastră noaptea pălește, făcând loc albastrului întunecat. Zorii 
se revarsă. 

La ora asta, orașul este mai tăcut decât am crezut că e cu putință. Până și 
patrulele de gardă sunt moleșite și merg alene de la un post la celălalt. Mă 
cuprind fiori de exaltare, care fac să-mi tremure picioarele. Oricum, Maven 
rămâne liniștit și de-abia clipește. Privește lung la zidul din sticlă-de- 
diamant, urmărind întruna Podul. 

— Ei întârzie, șoptește el, fără să se miște. 

— Eunu. 

Dacă n-aş avea destulă experiență, aş crede că Farley era o umbră 
capabilă să se facă văzută și nevăzută. Pare să iasă din semiîntunericul cu 
care s-a contopit, ridicându-se dintr-un canal. 

Îi ofer mâna mea, dar se ridică singură în picioare. 

— Unde sunt ceilalți? 

— În așteptare. 

Arată cu mâna spre terenul de dedesubt. 

Dacă mijesc ochii, îi văd, înghesuiți în sistemul de canalizare, pregătiți să 
iasă la suprafață. Vreau să intru în tunel cu ei, pentru a sta alături de Kilorn 
şi de ai mei, dar locul meu este aici, alături de Maven. 

— Sunt înarmați? 

Buzele lui de-abia se mişcă. 

— Sunt gata să lupte? 

Farley dă aprobator din cap. 

— Întotdeauna. Dar nu-i strig până ce nu sunteţi siguri că Piaţa este a 
noastră. Nu am prea mare încredere în puterea lui lady Barrow de a 
fermeca. 

Nici eu, dar nu pot spune asta cu voce tare. ÆJ te va alege mereu pe tine. 
Niciodată n-am vrut altceva decât să am dreptate și, în același timp, să nu 
am. 

— Kilorn a vrut ca tu să ai asta, adaugă ea, întinzând mâna. 

În palmă are o pietricică verde, de culoarea ochilor lui. 

Un cercel, 

— A spus cătu ai să știi ce înseamnă. 

Mă înec cu propriile cuvinte, simțind un val uriaș de emoție. Dau din cap, 
iau cercelul de la ea și îl pun lângă ceilalți. Bree 7ramy, Shade - cunosc 
fiecare piatră și ce înseamnă ea. K//orn este războinic acum. Și el vrea ca eu 
să mi-l amintesc așa cum era cândva. Râzând, necăjindu-mă, adulmecând în 
jur ca un căţel rătăcit. Nu voi uita asta niciodată. 

Metalul tăios mă înțeapă și-mi dă sângele. Când îmi retrag mâna de la 
ureche, văd pata rubinie pe degetele mele. Asta e cine ești tu. 

Mă uit din nou spre tunel, sperând să-i văd ochii verzi, dar întunericul 
pare să înghită tunelul cu totul, ascunzându-i pe el și pe toţi ceilalți. 

— Sunteţi pregătiți pentru asta? întreabă Farley pe nerăsuflate, privind 
spre noi doi. 

Maven răspunde și pentru mine, cu voce fermă. 

— Suntem. 

Însă Farley nu e mulţumită. 

— Mare? 

— Sunt pregătită. 

Revoluţionara inspiră pentru a se calma, înainte de a bate cu piciorul în 
lateralul canalului. O dată, de două ori, de trei ori. Ne întoarcem împreună 
spre Pod și așteptăm ca lumea să se schimbe. 

La această oră nu există trafic, nici măcar o urmă de vehicul. Magazinele 
sunt închise, piaţetele, pustii. Cu puţin noroc, diseară, singurele lucruri 
pierdute vor fi betonul și oţelul. Ultima secțiune a Podului, cea care leagă 
Archeonul de Vest de restul orașului, pare liniștită. 

Și apoi explodează în limbi de foc portocalii și roșii, un soare care 
spintecă întunericul argintiu. Se simte un val de căldură, dar nu de la bombe, 
ci de la Maven. Explozia declanșează ceva în el, îi aprinde focul. 

Zgomotul devine huruit și aproape că mă dă jos, iar râul de dedesubt se 
zbate atunci când ultima secțiune a Podului se prăbușește. Acesta geme și 
tremură aidoma unei bestii pe moarte și se dărâmă atunci când se desprinde 
de mal și de restul structurii. Stâlpii din beton și armătură din oţel crapă și 
plesnesc, împroșcând apa sau izbindu-se de mal. Un nor de praf și fum se 
ridică imediat, acoperind restul Archeonului. Înainte ca Podul să ajungă în 
râu, începe să sune alarma peste Piaţă. 

Deasupra noastră, patrulele aleargă de-a lungul zidului, nerăbdătoare să 
vadă distrugerea. Strigă unii la alţii, neștiind ce să facă. Cei mai mulţi pot 
doar să se zgâiască. În cazarmă se aprind luminile şi toţi cei cinci mii de 
soldați sar din paturi. Soldații lui Cal. Legiunea lui Cal Şi, cu puţin noroc, a 
noastră. 

Nu-mi pot dezlipi ochii de la flăcări și fum, dar o face Maven pentru mine. 

— lată-l! sâsâie el, arătând spre niște forme întunecate care ies în fugă 
din palat. 

Deși își are propria gardă, Cal le-o ia înainte tuturor, sprintând dinspre 
cazarmă. E încă în hainele de noapte, dar niciodată nu a arătat mai 
înfricoșător. Pe măsură ce soldaţii și ofițerii se revarsă în Piaţă, el dă 
ordinele pe un ton ridicat, făcându-se auzit peste mulțimea care crește 
constant. 

— Armele la porți! Puneţi acvaticii de partea cealaltă, nu vrem ca focul să 
se extindă! 

Oamenii lui îi îndeplinesc ordinele în viteză, sărind la fiecare cuvânt. 
Legiunile își ascultă generalii. 

În urma noastră, Farley se lipeşte de zid, apropiindu-se de canal. Se va 
întoarce și va fugi la primul semn de necaz, dispărând pentru a lupta în altă 
zi. Asta nu se va întâmpla. Știu că va funcționa. 

Maven vrea să se ducă el primul, să-i facă semn fratelui său să înceteze, 
dar îl împing la loc. 

— Eu trebuie să fac asta, îi spun în șoaptă, simțind cum mă cuprinde o 
senzaţie stranie de calm. 

EI te va alege mereu pe tine. 

Când pășesc în Piaţă, nu mai pot face cale-ntoarsă. Mă arăt legiunii, 
patrulelor și lui Cal. Pe ziduri, reflectoarele prind viață, unele îndreptate 
spre Pod, altele spre noi. Lumina unuia pare să treacă direct prin mine și 
trebuie să ridic mâna pentru a-mi feri ochii. 

— Cal! strig eu, pentru a mă face auzită peste zgomotul asurzitor a cinci 
mii de soldați. 

Cumva, el mă aude, întorcând capul în direcția mea. Privirile ni se 
intersectează prin masa de soldați care se aliniază după linii și regimente. 

Când el vine spre mine, făcându-și loc prin marea de oameni, cred că s-ar 
putea să leșin. Brusc, nu mai aud decât bătăile inimii mele bubuindu-mi în 
urechi, acoperind alarmele și țipetele. Mi-e frică. Atât de frică! Wu e decât 
Cal, îmi spun în sinea mea. Băiatul căruia îi plac muzica și motocicletele. Nu 
soldatul, nu generalul, nu prințul. Băiatul. EI te va alege mereu pe tine. 

— Întoarce-te înăuntru, acum! 

Mă domină cu înălțimea lui, folosind vocea regală, fermă, care ar putea 
face un munte să se încline. 

— Mare, nu ești în siguranţă...! 

Cu o forță pe care n-am știut că o am, îl apuc de gulerul cămășii și, cumva, 
asta îl face să rămână liniștit. 

— Ce-ar fi dacă ăsta ar fi preţul? 

Arunc o privire la Podul dărâmat, care acum e învăluit în fum și cenușă. 

— Nimic, doar câteva tone de beton. Ce-ar fi dacă ți-aș spune chiar aici, 
chiar acum, că ai putea îndrepta totul? Că ai putea să nesalvezi? 

După licărul din ochii lui, îmi dau seama că mă bucur de toată atenţia lui. 

— Nu! protestează el slab, prinzându-mă de mână. 

În ochii se citeşte teama, mai multă teamă decât am văzut eu vreodată. 

— Ai spus cândva că tu crezi în noi, în libertate. În egalitate. Tu poți să 
faci să fie adevărat, cu un singur cuvânt. Nu va fi niciun război. Nu va muri 
nimeni. 

Pare împietrit de cuvintele mele și nici măcar nu îndrăznește să respire. 
Nu-mi dau seama ce gândește, dar insist. Trebuie să-/ fac să înțeleagă. 

— În acest moment, tu deții puterea. Armata e a ta, întregul loc e al tău, 
poate fi preluat și eliberat! Intră în palat, fă-l pe tatăl tău să îngenuncheze și 
fă ceea ce știi că este drept. 7e rog Cal! 

ÎI simt sub palmele mele cum respiră sacadat şi n-am simţit niciodată 
ceva care să fi fost atât de real sau de important. Știu la ce se gândește - la 
regatul său, la datoria sa, la tatăl său. Şi la mine, la fetița cu fulgerele, care îi 
cere să renunţe la tot. Ceva din adâncul sufletului îmi spune că o va face. 

Tremurând, îl sărut pe buze. £7 mă va alege pe mine. Îi simt pielea rece, ca 
a unui cadavru. 

— Alege-mă pe mine, respir eu, cu buzele lipite de ale lui. Alege o lume 
nouă. Creează o lume mai bună. Soldaţii te vor asculta. 7ată/ tău te va 
asculta. 

Inima mi se strânge și mușchii mi se încordează în așteptarea răspunsului 
său. Fasciculul de lumină proiectat asupra noastră pâlpâie sub puterea mea, 
aprinzându-se și stingându-se cu fiecare bătaie a inimii. 

— În celule era sângele meu. Eu am ajutat Garda să evadeze. Şi în curând 
toţi vor ști și mă vor ucide. Să nu-i lași. Sa/vează-mă 

Cuvintele îl agită și mă strânge mai tare de încheieturile mâinilor. 

— Tu ai fost mereu. 

EI te va alege mereu pe tine. 

— Salută noii zori, Cal. Cu mine. Cu no: 

Acum își mută privirea asupra lui Maven, care se îndreaptă spre noi. 
Privirile fraţilor se intersectează, vorbind într-o manieră pe care n-o înţeleg. 
EI te va alege. 

— Tu ai fost mereu, repetă el, de data asta aspru și distrus. 

Vocea lui poartă durerea a mii de morți, a mii de trădări. 

Oricine poate trăda pe oricine, îmi amintesc eu. 

— Evadarea, atacul, penele de curent. Totul a început cu tine. 

Încerc să-i explic, continuând să mă trag înapoi. Dar el nu are nici cea mai 
mică intenţie de a-mi da drumul. 

— Câţi oameni ai omorât cu zorii tăi? Câţi copii, câţi nevinovaţi? 

Mâinile i se înfierbântă, suficient cât să ardă. 

— Câţi oameni ai trădat? 

Genunchii mă lasă, dar Cal nu-mi dă drumul. Ca prin ceață, îl aud pe 
Maven urlând undeva, prințul care șarjează pentru a-și salva prințesa. Dar 
eu nu sunt o prințesă. Nu sunt fata care este salvată. În timp ce focul urcă 
înlăuntrul lui Cal și flăcările joacă în ochii lui, simt cum mă străbat fulgerele, 
alimentate de furie. Acestea lovesc între noi, aruncându-mă îndărăt, 
îndepărtându-mă de Cal. Mintea îmi zumzăie, întunecată de amărăciune, de 
furie şi de electricitate. 

În spatele meu, Maven ţipă. Mă întorc la timp să-l văd cum strigă spre 
Farley, gesticulând agitat cu ambele mâini. 

— Fugi! Fugi 

Cal sare în picioare mai repede decât mine, strigând ceva către soldații 
săi. Îşi îndreaptă privirea spre locul în care strigă Maven, unind punctele aşa 
cum numai un general o poate face. 

— Canalizarea! urlă el și mă fixează cu privirea. Sunt în canale! 

Umbra lui Farley dispare, încercând să scape, în timp ce focurile de arme 
o urmăresc constant. Soldaţii traversează în goană Piața, rupând gratiile, 
conductele și ţevile, lăsând la vedere sistemul de dedesubt. Năvălesc în 

tuneluri asemenea unui potop îngrozitor. Vreau să-mi acopăr urechile, să 
opresc țipetele și gloanţele, și sângele. 

Kilorn. Numele lui flutură slab în gândurile mele, nu mai tare decât o 
șoaptă. Nu mă mai pot gândi la el; Cal stă deasupra mea, tremurând din 
toate încheieturile. Dar el nu mă înspăimântă. Nu cred că acum mă mai 
poate speria ceva. Ce-a fost mai rău s-a întâmplat deja. Am pierdut. 

— Câţi? strig și eu spre el drept răspuns, găsind tăria de a-l înfrunta. Câţi 
înfometați? Câţi uciși? Câţi copii luaţi pentru a muri? Câţi, prințul meu? 

Până astăzi credeam că ştiu ce este ura. M-am înșelat. În legătură cu mine, 
cu Cal, cu totul. Durerea face să mi se învârtă capul, dar, cumva, mă ţin bine 
pe picioare, reușesc să nu cad. £/ nu mă va alege niciodată. 

— Fratele meu, tatăl lui Kilorn, Tristan, Walsh! 

De pe buzele mele se revarsă o multitudine de nume - numele 
persoanelor pe care le-am cunoscut și care au pierit. Ei nu înseamnă nimic 
pentru Cal, dar pentru mine înseamnă totul. Și știu că mai sunt mii, milioane. 
Un milion de rele uitate. 

Cal nu răspunde și mă aștept să văd furia reflectată în ochii lui. Dar, în 
afară de tristețe, nu văd nimic. Șoptește din nou și cuvintele mă fac să vreau 
să cad și să nu mă mai ridic niciodată. 

— Aş vrea ca lucrurile să fie diferite. 

Aștept scânteile, aștept fulgerul, dar nu mai vine. Când simt mâini reci pe 
gâtul meu și cătușe din metal pe încheieturi, știu de ce. Instructorul Arven, 
amuţitorul, cel care ne poate face oameni obișnuiți, stă în spatele meu, 
reprimându-mi toată forța, până ce nu mai sunt nimic altceva decât o fată 
care plânge. El mi-a luat toată forţa și toată puterea pe care credeam că le 
am. Am pierdut. Când genunchii îmi cedează de data asta, nu există nimeni 
care să mă țină. Vag, îl aud pe Maven țipând, înainte să fie și el împins la 
pământ. 

— Frate! răcnește el, încercând să-l facă pe Cal să înțeleagă ce face. O vor 
omori! Măvor omori! 

Dar Cal nu ne mai ascultă. Vorbește numai cu unul dintre căpitanii lui, iar 
eu nu mă sinchisesc să ascult vorbele lor. N-aș fi putut, nici dacă aș fi vrut. 

Pământul de sub mine pare să se scuture cu fiecare rafală de împușcături 
din adâncuri. Cât sânge va mânji în seara asta tunelurile? 

Îmi simt capul prea greu, corpul prea slab, şi mă prăbușesc pe terenul 
pavat. ÎI simt rece sub obrazul meu, calmant şi neted. Maven se aruncă 
înainte, aterizând cu capul lângă mine. Îmi amintesc un moment care 
seamănă cu ăsta. Ţipătul Gisei și sfărâmatul oaselor reverberează vag, o 
fantomă în mintea mea. 

— Du-i înăuntru, la rege! EI îi va judeca pe amândoi! 

Nu-i mai recunosc glasul lui Cal. L-am transformat într-un monstru. l-am 
forțat mâna. L-am pus să aleagă. Am fost nerăbdătoare, am fost proastă. Mi- 
am îngăduit să sper. 

Sunt o proastă. 

Soarele pornește să se ridice în spatele lui Cal, încadrându-l pe fundalul 
zorilor. Este prea luminos, prea contrastant și prea curând; sunt nevoită să 
închid ochii. 

DOUĂZECI ŞI ŞASE 


De-abia mai pot ţine pasul, dar soldatul din spatele meu, care îmi ţine 
brațele încătușate, mă tot înghiontește. Un altul procedează la fel cu Maven, 
forțându-l ca şi pe mine. Arven ne urmează, asigurându-se că nu putem 
scăpa. Prezența sa e o influenţă întunecată, care îmi toceşte simţurile. Încă 
se mai vede pasajul din jurul nostru, pustiu și departe de ochii iscoditori ai 
curții, dar nu am tăria de a-mi păsa. Cal conduce grupul, cu umerii încordați, 
în timp ce luptă cu imboldul de a privi înapoi. 

Sunetul focurilor de armă și țipetele, și sângele din tuneluri mi-au rămas 
în minte. Fi sunt morți. Noi suntem morţi. S-a terminat. 

Mă aștept să coborâm, să mergem în jos, spre cea mai întunecată celulă 
din lume. În loc de asta, Cal ne conduce sus, spre o încăpere fără ferestre și 
fără santinele. Pașii noștri nici măcar nu reverberează atunci când intrăm - 
e izolată acustic. Nimeni nu ne poate auzi. Și asta mă înspăimântă mai tare 
decât armele sau focul ori ura pură pe care o emană regele. 

EI stă în picioare, în mijlocul încăperii, îmbrăcat cu armura lui aurită și cu 
coroana pe cap. Sabia sa de ceremonie îi atârnă din nou într-o parte, 
împreună cu un pistol, pe care probabil că nu l-a folosit niciodată. Toate fac 
parte din ceremonial. Cel puțin, el face parte. 

Regina este și ea prezentă, așteptându-ne îmbrăcată simplu într-o rochie 
albă. În clipa în care intrăm, privirile ni se intersectează, iar ea își forțează 
pătrunderea în mintea mea asemenea unui cuţit în carne. Țip, încercând să- 
mi ţin strâns capul, dar cătușele sunt de neclintit. 

Din nou, totul îmi defilează prin fața ochilor, de la început până la sfârșit. 
Furgoneta lui Will. Garda. Kilorn. Răzmerițele, întrunirile, mesajele secrete. 
Chipul lui Maven se învârtejește în amintirile mele, făcându-l să iasă în 
evidență în această urzeală, dar Elara îl împinge la o parte. Fa nu vrea să 
vadă ce-mi amintesc despre el. Creierul meu încearcă să opună rezistență, 
sărind dintr-un gând într-altul, până ce întreaga mea viaţă, toate sărutările și 
toate secretele sunt dezvăluite în faţa ei. 

Când se oprește, mă simt moartă. Vreau sã fiu moartă. Barem nu voi mai 
avea mult de aşteptat. 

— Lăsaţi-ne singuri! cere Elara, cu voce tăioasă. 

Soldaţii așteaptă, uitându-se la Cal. Când el încuviințează, soldaţii rup 
rândurile, îndepărtându-se în pași răsunând cadenţat. Însă Arven rămâne în 

urmă, influența lui continuând să mă apese. Când mărșăluitul bocancilor se 
pierde, regele își îngăduie să expire. 

— Fiule? 

Se uită la Cal, iar eu văd cum degetele îi tremură vag. Însă de ce anume s- 
ar putea teme, nu știu. 

— Vreau să aud asta de la tine. 

— Ei fac demult parte din asta, murmură Cal, reușind cu greu să rostească 
aceste cuvinte. De când ea a venit aici. 

— Amândoi? 

Tiberias se întoarce cu spatele la Cal, spre fiul său uitat. Pare aproape 
trist, chipul lui căpătând accentele unei încruntări îndurerate. Șovăie, nu-l 
poate privi în ochi, dar, în schimb, Maven îl privește lung. El nu va bate în 
retragere. 

— Băiatul meu, tu știai despre asta? 

Maven dă afirmativ din cap. 

— Am ajutat la plănuire. 

Tiberias se poticnește, de parcă vorbele lui sunt o lovitură fizică. 

— Și împușcăturile? 

— Eu am ales ţintele. 

Cal închide ochii strâns, ca și cum ar putea împiedica toate aceste 
dezvăluiri să ajungă la el. 

Ochii lui Maven alunecă dincolo de tatăl său, la Elara, care stă aproape. Își 
susțin reciproc privirile și, pentru o clipă, cred că ea îi cercetează gândurile. 
Tresărind, îmi dau seama că n-o va face. Nu vrea să vadă așa ceva. 

— Mi-ai spus să găsesc o cauză, tată. Şi am făcut-o. Eşti mândru de mine? 

Însă Tiberias se întoarce spre mine, mormăind ca un urs: 

— Tu ai făcut asta! Tu l-ai înveninat, tu mi-ai înveninat băiatul! 

Când din ochi îi țâșnesc lacrimile, știu că inima regelui, oricât e de 
meschină sau de rece, a fost zdrobită. În felul său, íl iubeste pe Maven. Dar e 
prea târziu pentru asta. 

— Mi-ai luat fiul de lângă mine! 

— Aţi făcut singur asta! îi spun, printre dinţii încleștați. Maven are și el o 
inimă și crede, la fel de mult ca și mine, într-o lume diferită. La drept 
vorbind, fiul vostru m-a schimbat pe mine. 

— Nu te cred! L-ai păcălit tu cumva! 

— Fata nu minte. 

Rămân fără suflare când aud că Elara e de acord cu mine. 

— Fiul nostru a fost mereu însetat de schimbare. 

Privirea ei zăbovește asupra lui Maven. Pare /nfricoșată. 

— Tiberias, e doar un băiat! 

Salvaţi-l ip eu în gând. Trebuie să mă audă. Trebuie. 

Lângă mine, Maven inspiră adânc, așteptând ceea ce ar putea fi soarta 
noastră. 

Tiberias se uită la picioarele sale, cunoscând legile mai bine decât oricine 
altcineva, dar Cal este destul de puternic încât să-și privească fratele în ochi. 
Îl văd amintindu-și viața lor petrecută împreună. Flacăra si umbra. Una nu 
poate exista fără cealaltă. 

După un lung moment de tăcere apăsătoare, înăbușitoare, regele pune o 
mână pe umărul lui Cal. Scutură din cap și lacrimile îi curg șiroaie pe obraji, 
înnodându-i-se în barbă. 

— Băiat sau nu, Maven a ucis. Împreună cu asta, cu vipera asta - arată cu 
un deget tremurător spre mine -, a comis crime grave împotriva semenilor 
săi. Împotriva mea şi-a ta. Împotriva tronului nostru. 

— Tată... Cal se mișcă repede, interpunându-se între rege și noi. El este 
fiul tău. Trebuie să existe o altă cale. 

Tiberias se liniștește, lăsând la o parte sentimentele de tată, pentru a 
redeveni rege. Îşi şterge lacrimile cu o mişcare a mâinii. 

— Când vei purta coroana mea, vei înțelege. 

Regina mijește ochii, care seamănă cu niște fante albastre. Ochii ei sunt 
aidoma ochilor lui Maven. 

— Din fericire, asta nu se va întâmpla niciodată, spune ea cu voce 
monotonă. 

— Poftim? 

Tiberias se întoarce către Elara, dar se oprește brusc, cu trupul împietrit 
locului. Am mai văzut asta și altă dată. În arenă, cu mult timp în urmă, atunci 
când șoptitorul l-a înfrânt pe oţelit. Elara mi-a făcut-o chiar și mie, 
transformându-mă într-o marionetă. Din nou, ea trage sforile. 

— Elara, ce faci? sâsâie el printre dinți. 

Elara îi răspunde cu niște cuvinte pe care nu le aud, vorbind direct în 
mintea regelui. Lui îi displace răspunsul ei. 

— Nu! ţipă el, în timp ce ea îl forțează prin șoapte să îngenuncheze. 

Cal se zbârlește, pumnii săi explodând în flăcări, dar Elara întinde o mână, 
oprindu-l brusc. Le ține piept amândurora. 

Tiberias se zbate cu dinţii încleștaţi, dar nu se poate mișca nici măcar un 
centimetru. De-abia mai poate vorbi. 

— Elara. Arven...! 

Dar fostul meu instructor nu se mișcă. Rămâne calm, mulțumindu-se să 
privească. Se pare că îi este loial reginei, nu regelui. 

Ea ne salvează. Ea are de gând să ne salveze, de dragul fiului ei. Am pariat 
pe iubirea lui Cal pentru mine, care este suficientă ca să schimbe lumea; ar fi 
trebuit mai curând să contăm pe regină. Îmi vine să râd, să zâmbesc, dar 
ceva de pe chipul lui Cal mă împiedică s-o fac. 

— Julian m-a prevenit! mârâie Cal, încercând în continuare să iasă de sub 
controlul ei. Am crezut că minţea în legătură cu tine, în legătură cu mama 
mea, în legătură cu ceea ce i-ai făcut. 

În genunchi, regele urlă. Este un sunet cumplit, unul pe care n-aş vrea să-l 
mai aud vreodată. 

— Coriane, geme el, privind fix în podea. Julian știa. Sara știa. Tu ai 
pedepsit-o pentru că a spus adevărul. 

Pe fruntea Elarei se adună broboane de sudoare. Nu-i mai poate ţine și pe 
rege, și pe prinț prea mult timp. 

— Elara, trebuie să-l scoţi pe Maven de-aici! îi spun eu. Nu te preocupa de 
mine, ai grijă ca el să fie teafăr! 

— 0, nu te agita, fetițo cu fulgerele, zâmbește ea cu superioritate. Nu-mi 
stă câtuși de puțin gândul la tine. Cu toate că loialitatea ta față de fiul meu 
este destul de însuflețitoare. Nu-i așa, Maven? 

Aruncă o privire peste umăr la fiul ei, care este în continuare încătușat. 

Drept răspuns, el deschide larg brațele, rupând cătușele din metal cu o 
ușurință șocantă. Acestea se topesc și cad de pe încheieturile lui, formând 
globuri de metal incandescent care găuresc podeaua. Când se ridică în 
picioare, mă aștept să mă apere, să mă salveze, așa cum am încercat și eu să- 
l salvez. Apoi îmi dau seama că Arven încă mă ține în stăpânire, iar senzația 
familiară de scântei, de electricitate, nu a revenit. Încă mă ține în frâu, cu 
toate că lui Maven i-a dat drumul. 

Când privirea mea o întâlnește pe-a lui Cal, știu că el înţelege mult mai 
bine decât mine. Oricine poate trăda pe oricine răsună din ce în ce mai tare, 
până ce îmi urlă în urechi asemenea vuietului unui uragan. 

— Maven? 

Trebuie să privesc în sus pentru a-i vedea chipul și, pentru o secundă, nu- 
l recunosc. Este același băiat care m-a mângâiat, m-a sărutat, m-a făcut să 
rămân puternică. Prietenul meu. Mai mult decât un prieten. Dar ceva e în 
neregulă cu el. Ceva s-a schimbat. 

— Maven, ajută-mă! 

El își rotește umerii și își pocnește oasele, pentru a alunga durerea. 
Mișcările sale sunt lente și bizare, iar când se ridică din nou în picioare, cu 
mâinile pe șolduri, am senzaţia că îl văd pentru prima oară. Ochii luí sunt 
atât de reci 

— Nu, nu prea cred. 

— Poftim? 

Îmi aud glasul de parcă ar aparține altcuiva. Parcă aș fi o fetiță. Sunt doar 
o fetiță. 

Maven nu-mi răspunde, dar îmi susține privirea. Băiatul pe care îl cunosc 
e încă acolo, ascunzându-se, pâlpâind în spatele ochilor săi. Dacă aș putea să 
ajung la el, dar Maven se mișcă mai repede decât mine, împingându-mă 
atunci când întind mâinile. 

— CĂPITANE TYROS! strigă Cal, incapabil să spună altceva. 

Elara nu i-a luat asta încă. Dar nu vine nimeni alergând. Nimeni nu ne 
aude. 

— CĂPITANE TYROS! strigă el din nou, implorând în van. EVANGELINE! 
PTOLEMUS! CINEVA, AJUTOR! 

Elara este mulțumită să-l lase să țipe, căci se pare că zgomotul îi face 
plăcere, însă Maven tresare. 

— Chiar trebuie să ascultăm așa ceva? 

— Nu, presupun că nu trebuie, oftează ea, aplecându-și capul. 

Trupul lui Cal se mișcă odată cu gândurile ei, schimbându-și poziția 
pentru a se afla față în față cu tatăl său. 

Cal intră în panică, făcând ochii mari. 

— Ce faceţi? 

Sub el, chipul regelui se întunecă. 

— Nu se vede? 

Nu pricep nimic. Locul meu nu este aici. Julian avea dreptate. Acesta e un 
joc pe care nu-l înțeleg, un joc pe care nu știu cum să-l joc. Mi-aş dori ca 
Julian să fie acum aici, să-mi explice, să mă ajute, să mă salveze. Dar nu vine 
nimeni. 

— Maven, te rog! îl implor eu, încercând să-l fac să se uite la mine. 

Dar el se întoarce cu spatele, concentrându-se asupra mamei sale și a 
sângelui pe care l-a trădat. £7/ este fiul mamei sale. 

Elarei nu i-a păsat că el se afla în amintirile mele. Nu i-a păsat că ela făcut 
parte din toate astea. Nici n-a părut surprinsă. Răspunsul este 
înspăimântător de simplu. Deoarece știa deja. Deoarece el este fiul ei. 
Deoarece ăsta a fost planul ei în tot acest timp. Gândul mă doare aidoma 
unor cuțite care îmi crestează pielea, dar durerea nu face decât ca totul să fie 
şi mai real. 

— Te-ai folosit de mine. 

În cele din urmă, Maven binevoiește să se uite la mine. 

— Te-ai prins, nu? 

— Tu ai ales ţintele. Doamna colonel, Reynald, Belicos, ba chiar și 
Ptolemus - ei nu erau dușmanii Gărzii, ci dușmanii tăi. 

Vreau să-l sfâșii, cu fulgere sau fără. Vreau să-l doară. 

În cele din urmă, mi-am învăţat lecţia. Oricine poate trăda pe oricine. 

— Și ăsta, ăsta a fost un alt complot. Tu m-ai împins în asta, cu toate că 
era imposibil, cu toate că știai că fratele tău, Cal, nu-și va trăda niciodată 
tatăl! M-ai făcut să cred asta. Tu ne-ai făcut pe toți să credem asta! 

— Nu e vina mea c-ai fost atât de proastă încât să iei parte la asta, 
răspunde Maven. Garda e terminată. 

Am senzația că mi-a tras o palmă peste față. 

— Erau prietenii tăi. Au avut încredere în tine. 

— Erau o ameninţare la adresa regatului meu. Și, pe deasupra, mai erau și 
idioţi, replică el. 

Se oprește și se apleacă deasupra mea, zâmbind strâmb. 

— Erau. 

Elara râde la gluma lui crudă. 

— A fost prea ușor să te infiltrez pe tine în mijlocul lor. O servitoare 
sentimentală a fost tot ceea ce trebuia. Nu înţeleg cum astfel de idioţi pot 
deveni un pericol. 

— M-ai făcut să cred, șoptesc amintindu-mi toate minciunile pe care mi 
le-a spus vreodată. Am crezut că voiai să ne ajuţi. 

Îmi iese ca un scâncet. Pentru o fracțiune de secundă, trăsăturile sale 
palide se îndulcesc. Dar nu durează mult. 

— Fată proastă, zice Elara. Idioţenia ta aproape că ne-a pus în pericol 
planul. Să-ţi folosești paznicul în timpul evadării, să cauzezi toate penele de 
curent - tu chiar ai crezut că eram atât de proastă încât să-ţi pierd urma? 

Paralizată, clatin din cap. 

— Tu m-ai lăsat s-o fac. Aţi știut totul de la bun început. 

— Bineînțeles că am știut. Cum altfel ai fi ajuns atât de departe? Zu a 
trebuit să-ți acopăr urmele, eu a trebuit să te apăr de toți cei suficient de 
inteligenţi ca să prindă indiciile, mârâie ea, ca un animal sălbatic. Nu știi câte 
lucruri am fost nevoită să fac pentru ca tu să nu pățești ceva. 

Se îmbujorează de plăcere, savurând fiecare secundă. 

— Însă tu eşti roşie şi, precum ceilalți, erai condamnată să eşuezi. 

Mă lovește ca un trăsnet și amintirile se îmbină ca piesele unui puzzle. Ar 
fi trebuit să știu, în adâncul sufletului, să nu am încredere în Maven. Fra 
perfect, prea curajos, prea amabil. Le-a întors spatele alor lui, pentru a se 
alătura Gărzii. El m-a impins în brațele lui Cal. Mi-a dat exact ceea ce voiam 
și asta m-a făcut să fiu oarbă. 

Vreau să urlu, vreau să plâng și îmi las privirea să se îndrepte către Elara. 

— Tu i-ai zis exact ce să spună, rostesc eu în șoaptă. 

Nu e nevoie ca ea să dea aprobator din cap, știu sigur că am dreptate. 

— Ştii cine sunt eu aici și știai - mă ia cu dureri de cap, amintindu-mi cum 
s-a jucat în mintea mea -, știai exact cum să mă câștigi. 

Nimic nu doare mai tare decât privirea pustiită de pe chipul lui Maven. 

— A fost ceva adevărat? 

Când el clatină din cap, îmi dau seama că și asta e o minciună. 

— Chiar și Thomas? 

Băiatul de pe frontul de război, băiatul care a murit luptând într-un 
război care nu era al lui. Numele lui era Thomas și l-am văzut murind, 

Numele îl lovește ca un pumn, fisurându-i acea fațadă de indiferență 
detașată, însă nu este suficient. Ridică din umeri, debarasându-se de numele 
și de durerea pe care acesta i-o produce. 

— Un alt băiat mort. Nu contează. 

— Ba contează, șoptesc eu ca pentru mine. 

— Maven, cred că a sosit momentul să-ţi iei rămas-bun, i-o retează Elara, 
punând o mână albă pe umărul fiului ei. 

Am lovit prea aproape de punctul său slab, iar ea nu mă va lăsa să insist. 

— N-am de la cine să-mi iau rămas-bun, șoptește el, întorcându-se spre 
tatăl său. 

Ochii lui albaștri privesc când coroana, când sabia, când armura, orice, 
numai nu chipul tatălui său. 

— Nu te-ai uitat niciodată la mine. Nu m-ai văzut niciodată. Nu atunci 
când l-ai avut pe el. 

Mișcă din cap spre Cal. 

— Maven, ştii bine că nu e adevărat. Tu ești fiu/ meu. Nimic nu va schimba 
asta. Nici măcar ea, spune Tiberias, aruncând o căutătură urâtă spre Elara. 
Nici măcar ceea ce este pe cale să facă. 

— Scumpule, eu nu fac nimic, ciripește ea. Ci preaiubitul tău fiu - îl 
plesnește pe Cal peste față -, moștenitorul perfect - îl plesnește iar, de data 
asta mai tare —, fiul lui Coriane. 

O altă lovitură îi sparge buza, care începe să sângereze. 

— Nu pot să vorbesc în numele lui. 

De pe bărbia lui Cal picură sângeargintiu. Privirea lui Maven zăbovește 
asupra sângelui și se încruntă ușor. 

— Şi noi am avut un fiu, Tibe, șoptește Elara, cu glasul răgușit de ură, în 
timp ce se întoarce spre rege. Indiferent de ceea ce ai simţit pentru mine, pe 
el trebuia să-l iubeşti. 

— L-am iubit strigă el, împotrivindu-se strânsorii ei mentale. Îl iubesc! 

Știu ce înseamnă să fii dat la o parte, să stai în umbra altuia. Dar genul 
acesta de mânie, această scenă criminală, distructivă, teribilă, este dincolo 
de puterea mea de înțelegere. Maven își iubește tatăl, fratele - cum de poate 
s-o lase să facă una ca asta? Cum de poate să-și dorească asta? 

Însă el rămâne impasibil, iar eu nu găsesc cuvintele care să-l facă să se 
miște. 

Nimic nu mă pregătește pentru ceea ce urmează, pentru ceea ce Elara își 
obligă marionetele să facă. Mâna lui Cal tremură, întinzându-se, împinsă de 
voința ei. El încearcă să se opună, luptându-se cu fiecare dram de forță pe 
care o mai are, dar este inutil. Aceasta este o bătălie pe care nu știe cum s-o 
ducă. Atunci când mâna lui Cal se strânge pe sabia aurită, scoțând-o din 
teaca de la brâul tatălui său, ultima piesă din puzzle se așază la locul ei. 
Lacrimile îi șiroiesc pe față, transformându-se în aburi la contactul cu chipul 
lui încins. 

— Nu ești tu, zice Tiberias, cu ochii pe chipul schimonosit al lui Cal. 

Nu se sinchisește să implore pentru viața lui. 

— Știu că nu ești tu, fiule. Nu e vina ta. 

Nimeni nu merită asta. Nimeni, În mintea mea, ajung la fulgere și se 
întâmplă. Îi trăsnesc pe Elara şi pe Maven, salvându-i pe prinţ şi pe rege. Dar 
până și fantezia asta este întinată. Farley e moartă. Kilorn e mort. Revoluţia 
s-a sfârșit. Nici măcar în imaginația mea nu pot îndrepta asta. 

Sabia se ridică în aer, scuturându-se între degetele tremurânde ale lui Cal. 
Sabia este în cel mai bun caz una de ceremonie, dar tăișul sclipește, ascuţit 
ca o lamă. Oţelul se înroșește, încălzindu-se sub atingerea lui Cal, și bucăţi 
din mânerul aurit se topesc între degetele sale. Aur și argint, și fier, picurând 
ca niște lacrimi de pe mâinile lui. 

Maven privește sabia de aproape, cu grijă, deoarece este prea 
înspăimântat pentru a-și privi tatăl în ultimele sale clipe. Am crezut că erai 
curajos. Cât de tare m-am înșelat! 

— Te rog, este tot ceea ce Cal poate spune, forțând cuvintele să iasă. Te 
rog! 

Nu există nicio urmă de regret în ochii Elarei și nici remușcare. A așteptat 
acest moment prea mult timp, iar când sabia ţâșnește ca un fulger, desenând 
un arc care traversează aerul, carnea și oasele, ea nici nu clipește. 

Corpul regelui aterizează cu un bufnet, iar capul se rostogolește de câteva 
ori, înainte să se oprească la câțiva metri mai încolo. Sângeleargintiu 
împroașcă podeaua și se adună într-o băltoacă ce seamănă cu o oglindă, 
pătând pantofii lui Cal. După ce scapă sabia în curs de lichefiere, prințul se 

lasă în genunchi, cu capul în mâini. Coroana zăngănește, făcând cercuri prin 
sânge, până ce se opreşte la picioarele lui Maven. Vârfurile ascuțite 
strălucesc din pricina lichidului argintiu. 

Când Elara ţipă, văitându-se și aruncându-se asupra trupului regelui, 
aproape că izbucnesc în hohote de râs din pricina absurdităţii. Oare s-a 
răzgândit Și-a pierdut minţile cu totul Apoi aud camerele de supraveghere 
trezindu-se la viață. les din pereţi, îndreptându-se spre trupul regelui și spre 
ceea ce pare a fi o regină care își jelește soțul mort. Maven urlă alături de ea, 
cu o mână pe umărul mamei sale. 

— L-ai omorât! L-ai omorât pe rege! Ţi-ai omorât tatăl! ţipă ea în faţa lui 
Cal. 

Numai o urmă de zâmbet superior rămâne, și, cumva, Cal se împotrivește 
impulsului de a-i smulge capul fratelui său. Este șocat, nu înțelege, nu vrea 
să înțeleagă. Dar, de data asta, eu cu certitudine înțeleg. 

Adevărul nu contează. Numai ceea ce cred oamenii contează. Julian a 
încercat să mă înveţe aceste lecţii înainte, însă abia acum le pricep. Oamenii 
vor crede această scenetă, această mică piesă cu actori și minciuni. Și nicio 
armată, nicio țară nu-l va urma pe bărbatul care și-a omorât tatăl pentru a-i 
lua coroana. 

— Fugi, Cal! strig eu, încercând să-l trezesc la viață. Trebuie să fugi! 

Arven mi-a dat drumul și pulsul electric se întoarce, curgându-mi prin 
vene asemenea focului prin gheaţă. E o nimica toată să electrocuteze 
metalul, arzându-l cu scântei, până ce cătușele cad de pe încheieturile mele. 
Cunosc această senzație. Cunosc instinctul care se ridică înlăuntrul meu 
acum. Fugi. Fugi. Fugi. 

ÎI apuc pe Cal de umeri, încercând să-l ridic, dar nerodul nu se mișcă. Îi 
transmit un mic șoc, suficient cât să-i captez atenţia, înainte să strig: 

— FUGI! 

E suficient, iar el se luptă să se ridice în picioare, aproape alunecând în 
balta de sânge. 

Mă aștept ca Elara să se lupte cu mine, să mă facă să mă sinucid sau să-l 
omor pe Cal, însă ea continuă să tipe, jucând în fața camerelor de 
supraveghere. Maven stă deasupra mamei sale, cu brațele în flăcări, gata să 
o apere. Nici măcar nu încearcă să ne oprească. 

— Nu aveți unde să vă duceți! strigă el, dar eu deja alerg, târându-l pe Cal 
după mine. Sunteţi niște criminali, niște trădători și veți fi judecați! 

Vocea sa, o voce pe care o cunoșteam cândva foarte bine, pare să ne 
urmărească prin uși și de-a lungul sălii. Vocile din mintea mea ţipă odată cu 
el. 

Proasto! Nebuno! lată unde a dus speranța ta! 

Și apoi Cal este cel care mă trage, forțându-mă să țin pasul. Lacrimi 
fierbinţi de furie, mânie și îngrijorare îmi inundă ochii, până ce nu mai văd 
nimic în afară de mâna mea într-a lui. Unde mă duce, nu știu. Nu pot decât 
să-l urmez. 

În spatele nostru se aud paşi care tropăie, un sunet familiar de bocanci. 
Ofiţeri, santinele, soldați, cu toţii ne urmăresc și vin după noi. 

Podeaua de sub noi se schimbă din lemnul lustruit al coridoarelor din 
spate în marmura cu vârtejuri - sala de banchet. Mesele lungi, pe care sunt 
așezate porțelanuri, ne blochează calea, dar Cal le aruncă la o parte cu o 
rafală de foc. Fumul declanșează un sistem de alarmă, iar apa curge peste 
noi, luptând cu focul. Se transformă în aburi pe pielea lui Cal, învăluindu-l 
într-un nor alb, dezlănțuit. Arată ca o fantomă, bântuită de o viaţă brusc 
sfâșiată, și nu ştiu cum să-l alin. 

Lumea încetinește pentru mine când capătul sălii de banchet se întunecă 
din pricina uniformelor cenușii și a armelor negre. 

Fulgerele ard în pielea mea, implorând să fie eliberate. 

— Nu! 

Glasul lui Cal este pustiit, distrus. Își coboară mâinile, lăsând flăcările să 
dispară. 

— Nu putem învinge asta. 

Are dreptate. 

Bărbaţii se strâng tot mai aproape, intrând prin multitudinea de uși și 
arcade. Ba chiar și ferestrele sunt pline de uniforme. Sute de argintii, 
înarmați până în dinţi, gata să ucidă. Suntem prinși în capcană. 

Cal cercetează chipurile, ochii lui adăstând asupra soldaților. Oamenii săi. 
După cum se holbează, aruncându-i căutături urâte, știu că au văzut deja 
oroarea pe care Elara a creat-o. Loialitatea lor s-a frânt, întocmai ca 
generalul lor. Unul dintre ei, un căpitan, tremură la vederea lui Cal. Spre 
surprinderea mea, când pășește în față, își ține pistolul în lateral. 

— Nu vă împotriviţi arestării, spune el, și mâinile îi tremură. 

Cal își încrucișează privirea cu vechiul lui prieten și dă aprobator din cap. 

— Nu ne împotrivim arestării, căpitane Tyros. 

Fugi, ţipă fiecare centimetru din mine. Dar, pentru prima dată, nu pot. 
Alături de mine, Cal pare foarte afectat, iar ochii lui reflectă o durere pe care 
nici nu mi-o pot închipui. Sufletul său poartă povara unor răni adânci. 

Și el şi-a învăţat lecţia. 

DOUĂZECI ŞI ŞAPTE 


Maven m-a trădat. Ba nu, el n-a fost niciodată de partea mea. 

Ochii mi se adaptează și văd gratiile în lumina slabă. Tavanul este scund 
și greu, ca aerul din subteran. N-am mai fost niciodată aici, dar, chiar și așa, 
cunosc locul. 

— Circul Oaselor, șoptesc eu mai tare, căci nu mă aștept să mă audă 
cineva. 

Însă cineva tot râde. 

Întunericul continuă să se risipească, dezvăluind și mai mult din tavan. O 
formă plină de cocoloașe stă pe jos alături de mine, lipită de gratii, 
transformându-se cu fiecare hohot de râs. 

— Aveam patru ani când am venit aici pentru prima dată, iar Maven încă 
nu împlinise doi ani. Se ascundea după fustele maică-sii, temându-se de 
întuneric și de celulele goale. 

Cal chicotește, iar fiecare cuvânt e tăios ca un cuțit. 

— Bănuiesc că acum nu se mai teme de întuneric. 

— Nu, nu se mai teme. 

Eu sunt umbra flăcării. L-am crezut pe Maven atunci când a rostit acele 
cuvinte, atunci când mi-a spus cât de mult ura această lume. Acum știu că 
totul a fost o păcăleală, un truc abil. Fiecare cuvânt, fiecare atingere, fiecare 
privire au fost minciuni. Și eu, care credeam că sunt o mincinoasă. 

Din instinct, încerc să-mi găsesc puterile, pipăind după orice puls de 
electricitate, ceva să-mi dea o scânteie de energie. Dar nu e nimic. Nimic. 
Doar un pustiu, o absenţă, o senzaţie de gol, care mă face să tremur. 

— Arven este cumva prin apropiere? mă întreb eu, amintindu-mi cum mi- 
a blocat puterile, forțându-mă să privesc în timp ce Maven și mama lui îi 
distrugeau familia. Nu simt nimic. 

— E din cauza celulelor, spune Cal pe un ton neutru. 

Mâinile lui desenează forme în podeaua murdară — flăcări. 

— Sunt făcute din Piatră Tăcută. Nu-mi cere să-ți explic, deoarece nu pot 
și nici nu am chef să încerc. 

Ridică ochii și privește dușmănos la un șir nesfârșit de celule. Ar trebui 
să-mi fie teamă, dar nu mai am de ce să mă tem. Ce-a fost mai rău s-a 
întâmplat deja. 

— Înainte de apariţia meciurilor, când încă mai eram nevoiţi să-i 
executăm pe-ai noștri, Circul Oaselor găzduia toate lucrurile din care sunt 

alcătuite coşșmarurile. Marele Greco, care obișnuia să taie bărbaţii în 
jumătate și să le mănânce ficaţii. Mireasa Otrăvitoare, un animos din Casa 
Viper, care a trimis șerpi în patul stră-stră-unchiului meu în noaptea nunții 
lor. Se spune că sângele lui s-a prefăcut în venin, din pricina numărului mare 
de mușcături. 

Cal îi înșiruie pe toţi infractorii din această lume. 

— Acum, noi. Prințul Trădător, așa mi se spune. Și-a omorât tatăl, ca să 
ajungă la tron. Pur și simplu n-a putut să aștepte. 

Nu mă pot abţine să nu mai adaug și eu ceva la poveste. 

— „Târfa l-a obligat s-o facă”, vor bârfi ei. 

Parcă văd cu ochii minţii cum se strigă la fiecare colț de stradă, de pe 
fiecare ecran video. 

— Vor da vina pe mine, fetița cu fulgerele. i-am înveninat gândurile, te- 
am corupt. Te-am obligat s-o faci. 

— Aproape c-ai făcut-o, murmură el drept răspuns. Aproape că te-am ales 
pe tine azi-dimineaţă. 

Oare să fi fost numai în această dimineață? Nu se poate să fie adevărat. 
Mă împing în gratii, aplecându-mă la numai câţiva centimetri de Cal. 

— Au de gând să ne omoare. 

Cal încuviințează, râzând din nou. L-am mai auzit râzând și altă dată, de 
pildă atunci când încercam să dansez, dar acest sunet nu este la fel. Căldura 
sa a dispărut și nu a lăsat nimic în urmă. 

— Regele o să aibă grijă să se-ntâmple asta. Vom fi executați. 

Executaţi. Nu sunt surprinsă, chiar deloc. 

— Cum o vor face? 

Nu îmi prea amintesc ultima execuție. Numai niște imagini răzlețe: 
sângeargintiu pe nisip, mugetul mulțimii. Și îmi amintesc spânzurătorile de 
acasă, funia legănându-se în bătaia vântului aspru. 

Cal își încordează umerii. 

— Există mai multe feluri. Împreună, pe rând, cu săbii, cu arme de foc sau 
cu diferite puteri. Ori toate trei. 

Oftează, deja resemnat cu soarta sa. 

— Vor face în așa fel încât să doară. Nu va fi o moarte rapidă. 

— Poate că voi sângera abundent. Asta va da ceva de gândit poporului. 

Gândul sumbru mă face să surâd. Când voi muri, îmi voi ridica propriul 
drapel roșu, împroșcându-l peste nisipul arenei. 

— Atunci nu vor putea să mă ascundă. Toată lumea va ști ce sunt cu 
adevărat. 

— Şi crezi că asta va schimba ceva? 

Trebuie. Farley are lista, Farley îi va găsi pe ceilalți... Însă Farley e moartă. 
Nu pot decât să sper că a transmis mesajul mai departe unei persoane care 
încă e în viață. Ceilalți sunt acolo și trebuie găsiți. Ei trebuie să continue, căci 
eu nu mai pot. 

— Eu cred că nu, continuă Cal, vocea lui umplând tăcerea. Cred că ne va 
folosi drept scuză. Vor fi și mai multe mobilizări, mai multe legi, mai multe 
lagăre de muncă. Mama lui va scorni o altă minciună minunată și lumea va 
continua să se învârtească, la fel ca până acum. 

Ba nu. N-o să mai fie niciodată la fel. 

— Vor căuta mai mulți ca mine, gândesc eu cu voce tare. 

Deja am căzut, deja am pierdut, deja sunt moartă. Şi ăsta este ultimul cui 
bătut în sicriu. Îmi las capul în mâini. 

Cal îşi schimbă poziția, lipindu-se de gratii, greutatea sa trimițând vibrații 
prin metal. 

— Poftim? 

— Mai există și alţii. Julian și-a dat seama. Mi-a spus cum să-i găsesc și... 

Vocea mi se frânge, nedorind să continui. 

— Şi i-am spus şi lui Maven. 

Simt că-mi vine să țip. 

— S-a folosit de mine la perfecție. 

Cal se întoarce pentru a se uita la mine printre gratii. Cu toate că puterile 
lui sunt departe, suprimate de aceste ziduri mizerabile, în ochii lui 
clocotește un infern. 

— Ce simți? mârâie el, aproape nas în nas cu mine. Ce simţi când ești 
folosită, Mare Barrow? 

Cândva, aș fi dat orice să-l aud rostindu-mi numele real, dar acum mă 
ustură ca o palmă. Credeam că îi foloseam pe amândoi, pe Maven și pe Cal, 
Cât de proastă am fost! 

— Îmi pare rău, mă forțez eu să spun. 

Detest aceste cuvinte, dar ele reprezintă tot ce pot să ofer. 

— Cal, eu nu sunt Maven. N-am făcut asta ca să te rănesc. N-am vrut 
niciodată să te rănesc. 

Și mai șoptit, de-abia auzindu-se: 

— N-a fost chiar totul o minciună. 

Se izbește cu capul de gratii, atât de tare, încât probabil că doare, dar Cal 
pare să nu-și dea seama. Ca și mine, el și-a pierdut puterea de a simți durere 
sau teamă. Prea multe s-au petrecut. 

— Crezi că-mi va ucide părinții? 

Pe sora mea, pe fraţii mei. De data asta, mă bucur că Shade e mort și 
Maven nu poate pune mâna pe el. 

Simt o căldură surprinzătoare pătrunzând în mine, instalându-se în 
oasele mele tremurânde. Cal s-a mișcat iar, rezemându-se de gratii, spate în 
spate cu mine. Căldura sa este blândă, firească, nu mânată de furie sau de 
puterile lui. Este omenească. Îi simt respiraţia, îi simt bătăile inimii. Bubuie 
ca o tobă în timp ce el își caută tăria de a mă minți. 

— Cred că are lucruri mai importante la care să se gândească. 

Știu că simte cum plâng, căci umerii mi se zguduie la fiecare suspin, dar 
nu spune nimic. Pentru asta, nu există cuvinte. Însă el stă chiar acolo, ultima 
mea fărâmă de căldură într-o lume care se năruie. Plâng pentru ei toți. 
Farley, Tristan, Walsh, Will, Shade, Bree, Tramy, Gisa, mama și tata. 
Luptători cu toții. Și Kilorn. Nu l-aș fi putut salva, oricât aș fi încercat. Nici 
măcar pe mine nu mă pot salva. 

Cel puțin am cerceii. Aceste pietricele vor rămâne cu mine până la final. 
Voi muri Cu ei, Și ei cu mine. 

Stăm așa ore întregi, cu toate că nimic nu se schimbă pentru a marca 
trecerea timpului. Ba, la un moment dat, chiar și aţipesc, înainte ca un glas 
cunoscut să mă facă să tresar. 

— Într-o altă viață, aş putea fi gelos. 

Vorbele lui Maven îmi trimit fiori pe șira spinării, și nu într-un mod 
plăcut. 

Cal sare în picioare, mai iute decât aș fi crezut că e cu putinţă, și se aruncă 
în gratii, făcând ca metalul să zăngănească. Însă gratiile rezistă, iar el nu 
poate ajunge la Maven, vicleanul, dezgustătorul, îngrozitorul de Maven. Spre 
încântarea mea, el tot tresare speriat. 

— Frate, nu-ţi irosi puterile, spune el. Vei avea cât de curând nevoie de 
ele. 

Deși nu poartă nicio coroană, Maven are deja aerul unui rege nemilos. 
Uniforma lui e plină de medalii noi. Cândva i-au aparținut tatălui său; mă 
surprinde că nu sunt încă pline de sânge. Pare mai palid ca oricând, deși 
cearcănele i-au dispărut. Crima îl ajută să doarmă. 

— Vei fi în arenă? mârâie Cal printre gratii. O vei face tu însuți? Măcar ai 
curajul? 

Nu pot găsi tăria de a sta în picioare. Mi-aș dori să mă reped la gratii, să 
sfâșii metalul cu mâinile goale, până când singurul lucru pe care l-aș simţi ar 
fi beregata lui Maven. Nu pot decât să privesc. 

Râde sec la auzul cuvintelor pe care le-a rostit fratele său. 

— Amândoi știm că nu te-aș putea învinge cu puterile mele, zice el, 
aruncând cu ironie aceleași sfaturi pe care Cal i le-a oferit acum ceva timp. 
Așa că am să te înving cu mintea, dragă frate. 

Cândva, Maven mi-a spus că fratele său detestă să piardă. Acum îmi dau 
seama că cel care juca pentru a câștiga a fost dintotdeauna Maven. Fiecare 
respirație, fiecare cuvânt erau folosite pentru această victorie afurisită. 

Cal mormăie în barbă. 

— Mavey, spune el, dar diminutivul nu mai poartă nicio urmă de iubire. 
Cum ai putut să-i faci asta tatei? Mie? Ei? 

— Un rege criminal, un prinţ trădător. Atât de mult sânge, rostește el 
batjocoritor, sărind dincolo de locul în care Cal l-ar putea ajunge. Oamenii 
plâng pe străzi după tatăl nostru. Sau, cel puţin, așa pretind, adaugă el cu o 
ridicare din umeri. Lupii nebuni mă așteaptă să mă împiedic, iar cei isteți 
ştiu că n-o voi face. Sunt mulţi ani de când Casele Samos și lral își ascut 
ghearele, așteptând un rege slab și indulgent. Ştii că le curg balele după tine? 
Gândește-te la asta, Cal. Peste câteva decenii, tata ar fi murit lent, împăcat, 
iar tu ai fi ajuns pe tron. Căsătorit cu Evangeline, o fiică a oțelului și a 
cuțitelor, cu fratele ei alături de tine. N-ai fi supravieţuit nopții încoronării. 
Ea ar fi procedat ca mama și te-ar fi înlocuit cu propriul ei copil. 

— Să nu-mi spui că ai făcut asta pentru a proteja o dinastie, comentează 
Cal ironic, clătinând din cap. Ai făcut asta pentru tine. 

Din nou, Maven ridică din umeri. Zâmbește plin de cruzime. 

— Chiar ești atât de surprins? Bietul Mavey, al doilea prinț. Umbra flăcării 
fratelui său. O chestie slabă, o chestie insignifiantă, condamnat să stea la o 
parte și să îngenuncheze. 

O ia din loc și se oprește în fața celulei mele. Nu pot decât să mă holbez la 
el de jos, neavând încredere în mine să fac vreo mișcare. Până și mirosul pe 
care îl emană e rece. 

— Logodit cu o fată care are ochi pentru altul, pentru fratele meu, prințul 
pe care nimeni n-ar putea vreodată să-l ignore. 

Adoptă un ton feroce, sălbatic. Însă există un adevăr în cuvintele lui, un 
adevăr aspru, pe care am încercat din răsputeri să-l uit. Asta face ca pielea să 
mă furnice. 

— Cal, mi-ai luat tot ce ar fi trebuit să fie al meu. Totul. 

Brusc, sunt în picioare și tremur violent, dar stau dreaptă. 

Ne-a mințit atât de mult timp, dar nu-i pot îngădui să ne mintă și acum. 

— N-am fost niciodată a ta, iar tu n-ai fost niciodată al meu, Maven! 
mormăi eu. Și nu din pricina /ui. Am crezut că erai perfect, am crezut că erai 
puternic, curajos și bun. Am crezut că erai mai bun decât el, 

Mai bun decât Cal. Acestea sunt cuvintele pe care Maven n-a crezut că i le 
va spune cineva vreodată. Tresare și, pentru o secundă, îl văd pe băiatul pe 
care îl știam. Un băiat care nu mai există. 

Întinde o mână şi mă apucă printre gratii. Când degetele lui se strâng 
peste încheietura mâinii mele, nu simt nimic altceva decât repulsie. Mă ţine 
strâns, de parcă aș fi vreun soi de ancoră de salvare. Ceva s-a rupt în el, 
scoțând la iveală un copil disperat, o ființă jalnică, lipsită de speranţă, care 
încearcă să se țină de jucăria preferată. 

— Eu te pot salva. 

Cuvintele astea mă fac să mă înfior. 

— Maven, tatăl tău te-a iubit. Tu n-ai văzut asta, dar el chiar te-a iubit. 

— E o minciună. 

— Te-a iubit, iar tu l-ai ucis! 

Cuvintele ies cu repeziciune, revărsându-se ca sângele dintr-o venă. 

— Fratele tău te-a iubit, iar tu l-ai transformat în ucigaș. Eu... eu te-am 
iubit. Am avut încredere în tine. Am avut nevoie de tine. Și acum voi muri 
din cauza asta. 

— Sunt rege. Vei trăi, dacă eu vreau să trăiești. Eu pot să te ajut să trăiești. 

— Vrei să spui dacă minţi? Într-o bună zi, minciunile tale te vor sufoca, 
rege Maven. Singurul meu regret e că nu voi trăi să o văd. 

Şi acum e rândul meu să-l apuc. Îl trag cu toată forța mea, făcându-l să se 
împleticească şi să se lipească de gratii. Încheieturile degetelor iau contact 
cu obrazul lui, făcându-l să schelălăie ca un câine lovit. 

— Nu voi mai face niciodată greșeala de a te mai iubi vreodată. 

Spre disperarea mea, își revine iute și își netezește părul. 

— Așadar, îl alegi pe el? 

Despre asta a fost mereu vorba. Gelozie. Rivalitate. Toate, pentru ca 
umbra să poată învinge flacăra. 

Sunt nevoită să-mi dau capul pe spate și să râd, simțind ochii fratelui său 
asupra mea. 

— Cal m-a trădat, dar și eu l-am trădat pe el. lar tu ne-ai trădat într-o mie 
de feluri diferite. 

Cuvintele sunt grele ca pietrele, dar adevărate. Foarte adevărate. 

— Nu aleg pe nimeni. 

Pentru prima dată, simt că eu controlez focul și că Maven s-a ars. Se 
îndepărtează de celula mea, oarecum înfrânt de fetița fără fulgere, 
prizonieră în lanțuri, un om în fața unui zeu. 


— Ce le vei spune când voi sângera? rostesc printre dinţi în urma lui. 
Adevărul? 

Râde cu poftă. Băieţelul dispare, înlocuit din nou de regele ucigaș. 

— Adevărul e cel pe care-l creez eu. Aș putea da foc lumii și să spun că e 
ploaie. 

Iar unii vor crede. Proștii. Dar alţii nu vor crede. Roșii și argintii, de sus 
sau de jos, unii vor vedea adevărul. 

Vocea lui devine un mormăit, iar chipul său, umbra unei bestii. 

— Vom avea grijă de toţi cei care știu că noi te ascundem, de toți cei care 
au şi cea mai mică suspiciune. 

Mintea îmi fierbe, gândindu-se la toţi cei care știau că era ceva ciudat în 
legătură cu mine. Maven mă înfrânge aici, părând să-i facă plăcere înșiruirea 
numeroaselor morți. 

— Lady Blonos a trebuit să plece, desigur. Decapitarea funcționează 
destul de bine la tămăduitorii de piele. 

Chiar dacă era o cioară bătrână, o persoană enervantă, n-a meritat asta. 

— Cu cele două cameriste a fost mai lesne. Fete frumușele, surori din 
Oldshire. Mama le-a rezolvat pe ambele. 

Nici măcar nu am catadicsit să le aflu numele. 

Mă prăbușesc în genunchi, dar nu prea simt durerea. 

— Ele nu știau nimic. 

Însă implorările mele nu-și mai au rostul acum. 

— Și Lucas o va pățţi, spune el, cu un zâmbet infatuat. Dar vei avea șansa 
să vezi asta cu ochii tăi. 

Îmi vine să vărs. 

— Mi-ai spus că e în siguranţă, cu ai săi...! 

Râde mult și zgomotos. 

— Când ai de gând să-ţi dai seama că fiecare cuvânt ieșit din gura mea a 
fost o minciuna? 

— Noi l-am obligat, Julian și cu mine. El n-a făcut nimic greșit. 

Detest să-l implor, dar e tot ce-mi trece prin cap să fac. 

— El e din Casa Samos. Pe ei nu poți să-i ucizi. 

— Mare, n-ai fost atentă? Eu pot să fac orice, mârâie el. Ce păcat că nu-l 
putem aduce pe Julian aici în timp util. Mi-ar fi făcut plăcere să-l fac să te 
privească murind. 

Mă străduiesc din răsputeri să-mi înăbuș un suspin, apăsându-mi palma 
pe gură. Alături de mine, Cal mârâie enervat, gândindu-se la unchiul lui. 

— L-ai găsit? 

— Firește. l-am capturat pe Julian și pe Sara. 

Maven râde. 


293 


— Voi aranja ca Skonos să fie omorâtă prima, pentru a încheia treaba 
începută de mama. Acum, Cal, sigur știi care e povestea, nu-i așa? Ştii ce a 
făcut mama, croindu-și drum spre mintea lui Coriane, făcând o s-o ia razna. 

Se apropie și mai mult, cu ochii săi sălbatici și înspăimântători. 

— Sara știa. Şi tatăl tău, ba chiar și tu ați refuzat s-o credeți. Aţi lăsat-o pe 
mama să câștige. Şi aţi făcut-o din nou. 

Cal nu reacționează, lipindu-și capul de gratii. Satisfăcut pentru că și-a 
distrus fratele, Maven se întoarce spre mine, plimbându-se prin faţa celulei 
mele. 

— Am să-i fac pe ceilalți să urle pentru tine, Mare, pe toţi, până la ultimul. 
Nu numai pe părinţii tăi. Nu doar pe frații tăi. Ci pe toți cei care sunt ca tine. 
Intenționez să-i găsesc și o să moară cu tine în gând, știind că e soarta pe 
care tu le-ai adus-o. Eu sunt regele, iar tu ai fi putut fi regina mea roșie. 
Acum nu mai ești nimic. 

Nu mă sinchisesc să-mi șterg lacrimile care îmi curg pe obraji. Nu mai are 
rost. Maven savurează faptul că mă vede dărâmată și își suge dinţii de parcă 
ar vrea să-mi simtă gustul. 

— Adio, Maven. 

Aș fi vrut să fi putut să-i spun mai multe, dar nu există cuvinte pentru 
acest demon. El știe ce este și, cel mai rău dintre toate, îi place asta. 

Îşi înclină capul, aproape făcând plecăciuni. Cal nu se oboseşte să-l 
privească, dar în schimb strânge gratiile, purtându-se de parcă metalul ar fi 
gâtul lui Maven. 

— Adio, Mare. 

Zâmbetul superior i-a dispărut și, spre surprinderea mea, ochii săi par 
umezi. Șovăie, nu vrea să plece. E ca și cum ar fi înțeles brusc ce a făcut și ce 
este pe cale să ni se întâmple tuturor. 

— Ți-am spus cândva să-ți ascunzi sentimentele. Ar fi trebuit să mă 
asculți. 

Cum de îndrăzneşte? 

Am trei frați mai mari. Așa că, atunci când îl scuip pe Maven, îl nimeresc 
drept în ochi. 

Se întoarce rapid cu spatele, de parcă ar vrea să fugă de noi. O vreme, Cal 
privește lung după el, incapabil să vorbească. Eu nu pot decât să stau jos, 
lăsând furia să se stingă. Când Cal se așază din nou lângă mine, nu mai este 
nimic de spus. 

Multe lucruri au condus la această zi: un fiu uitat, o mamă răzbunătoare, 
un frate cu o umbră lungă, o mutație stranie. Laolaltă, au scris o tragedie. 

În povești, în basmele vechi, mereu există un erou care o salvează pe 
domnia aflată la ananghie. Însă toţi eroii mei au plecat sau au murit. Nu vine 
nimeni după mine. 

Când sosesc santinelele, conduse de însuși Arven, probabil că e deja 
dimineață. Cu zidurile sufocante, prezenţa sa mă face să-mi fie greu să stau 
în picioare, însă mă ridică ei cu forța. 

— Santinelă Provos, santinelă Viper. 

Cal dă din cap spre santinele atunci când acestea descuie celula. Îl ridică 
în picioare cu brutalitate. Chiar și acum, când Cal se află în fața morții, este 
calm. 

Îi salută pe toţi gardienii pe lângă care trecem, adresându-li-se pe nume. 
Drept răspuns, ei îl privesc lung, mânioși ori uluiţi, sau chiar ambele. Un rege 
ucigaș n-ar trebui să fie atât de amabil. Soldaţii sunt și mai răi. El vrea să se 
oprească să-și ia rămas-bun cum se cuvine, dar propriii săi oameni îl privesc 
cu răceală. lar eu cred că asta îl doare la fel de mult ca toate celelalte. După o 
vreme, rămâne tăcut, pierzându-și și ultima fărâmă de voință care i-a mai 
rămas. În timp ce urcăm, ieşind din întuneric, zgomotul unei mulţimi creşte 
în intensitate. Slab la început, apoi un muget monoton, situat exact deasupra 
noastră. Arena este plină, iar ei sunt gata pentru spectacol. 

Asta a început atunci când am căzut în Grădina Spiralată, un corp făcut 
din scântei, iar acum se sfârșește la Circul Oaselor. Voi pleca sub formă de 
cadavru. 

Publicul arenei, format din argintii cu priviri inexpresive, coboară 
deasupra noastră asemenea unui stol de porumbei. Santinelele mă trag după 
o cortină, pregătindu-mă cu mișcări aspre și mâini dure pentru ceea ce va 
urma. De-abia îi simt, împingându-mă și trăgându-mă, vârându-mă într-o 
versiune mai ieftină a costumului de antrenament. Asta se vrea a fi o insultă, 
făcându-mă să port ceva atât de simplu în care să mor, însă aș alege oricând 
veșmintele aspre în locul mătăsurilor delicate. Mă gândesc vag la 
cameristele mele. Mă machiau zilnic; știau că aveam ceva de ascuns. Și au 
murit pentru asta. Acum nu mă mai machiază nimeni și nici nu se obosesc 
să-mi curețe mizeria unei nopți petrecute în celulă. 7otu/ face parte din 
spectacol. Cândva, purtam mătăsuri și bijuterii, și zâmbete frumoase, dar 
asta nu se potrivește cu minciuna lui Maven. O fată roșie în zdrențe e mai 
ușor de înțeles pentru ei. Și mai ușor de ucis. 

Când mă trag înapoi, văd că au procedat la fel și în cazul lui Cal. Lui nu i- 
au dat nici medalii, nici armură. Însă are din nou brățara care produce 
flăcări. Focul arde liniștit, mocnind în interiorul soldatului distrus. S-a 
resemnat cu gândul că va muri, dar nu înainte de a lua pe cineva cu el. 

Ne susţinem reciproc privirile, pur și simplu pentru că nu avem unde să 
ne uităm. 

— În ce intrăm? întreabă Cal în cele din urmă, luându-și privirea de la 
mine pentru a-l înfrunta pe Arven. 

Bătrânul, alb ca varul, își privește foștii elevi fără nicio urmă de 
remușcare. Oare ce i-au promis în schimbul ajutorului său? Dar deja văd. 
Distincția de pe pieptul lui, coroana făcută din jais, diamant și rubin, i-a 
aparținut cândva lui Cal. Nu mă îndoiesc că i s-au dat și mai multe. 

— Ai fost prinţ şi general. În înţelepciunea sa, milostivul rege a decis că se 
cuvine să mori în glorie. 

Surâde în timp ce vorbește, dezvelindu-și dinții mici și ascuțiți. Dinfi de 
sobolan. 

— O moarte bună, pe care n-o merită un trădător. 

— Cât despre fata roșie, farsoarea... 

Îşi îndreaptă privirea fioroasă spre mine, concentrându-se și mai abitir. 
Greutatea sufocantă a puterii sale amenință să mă doboare. 

— Ea nu va avea niciun fel de arme și va muri ca o diavoliță ce este. 

Deschid gura să protestez, dar Arven se uită chiorâș la mine, răsuflarea 
mirosindu-i a otravă. 

— Poruncile regelui. 

Fără arme. Îmi vine să ţip. Fără fulgere. Arven nu-mi va da drumul până 
mor. Cuvintele lui Maven îmi răsună în minte. Acum nu mai ești nimic. Voi 
muri ca un nimic. Nu au nevoie să-mi ascundă sângele, dacă pot să pretindă 
că puterile mele erau cumva falsificate. 

Jos, în celule, eram aproape nerăbdătoare să pășesc pe nisip, să-mi trimit 
scânteile în cer și sângele în pământ. Acum, tremur și mă înfior, vreau s-o 
iau la fugă, dar mândria mea nenorocită, singurul lucru care mi-a mai rămas, 
nu-mi permite nici măcar asta. 

Cal mă ia de mână. Și el tremură ca mine, fiindu-i frică să moară. Cel putin 
el va avea şansa să lupte. 

— Te voi apăra cât timp voi putea, îmi șoptește el. 

Aproape că nu-l aud din pricina tropăitului picioarelor și a bătăilor 
patetice ale inimii mele. 

— N-o merit, murmur drept răspuns, dar, în același timp, îi strâng 
recunoscătoare mâna. 

L-am trădat i-am distrus viața, și iată cum mă răsplăteşte el. 

Următoarea încăpere este ultima. Este un pasaj înclinat, care dă spre o 
mică rampă și o poartă din oţel. Printre barele acesteia dansează razele 
soarelui, potopindu-ne împreună cu zgomotul arenei pline. Zidurile 

distorsionează sunetele, transformând ovațiile și strigătele în urletele unui 
coșmar. Presupun că nu e foarte departe de adevăr. 

Când intrăm, văd că nu suntem singurii care așteaptă să moară. 

— Lucas! 

Un străjer ridică brațul, dar Lucas reușește totuși să arunce o privire 
peste umărul lui. Chipul său e plin de vânătăi și pare mai palid decât de 
obicei, de parcă n-ar fi văzut soarele de câteva zile bune. Probabil că asta s-a 
și întâmplat. 

— Mare. 

Felul în care îmi rostește numele mă face să mă crispez. Și pe el l-am 
trădat, folosindu-l așa cum m-am folosit de Cal, de Julian, de colonel, așa cum 
am încercat să mă folosesc de Maven. 

— Mă întrebam când aveam să te revăd. 

— lartă-mă! 

Am să intru în mormânt scuzându-mă, și tot nu va fi de-ajuns. 

— Mi-au spus că ești cu ai tăi, că ești în siguranţă sau că... 

— Sau ce? mă întreabă tărăgănat. Nu reprezint nimic pentru tine. Sunt 
ceva de care te folosești și apoi îl arunci cât colo. 

Acuzaţia mă înjunghie asemenea unui cuțit. 

— Îmi pare rău, dar a trebuit s-o fac. 

— Regina m-a făcut să-mi amintesc. 

M-a făcut. Glasul lui e plin de durere. 

— Nu te scuza, căci nu vorbești serios. 

Vreau să-l îmbrăţișez, să-i arăt că nu asta am vrut să se întâmple. 

— Ba da. Lucas, îţi jur! 

— Maiestatea Sa, Maven al Caselor Calore și Merandus, regele Nortei, 
Flacăra Nordului. 

Strigătul răsună în arenă, reverberând până la noi, trecând prin poartă. 
Ovaţiile care îl însoțesc mă fac să mă crispez, iar Lucas se înfioară. Sfârșitul 
lui este aproape. 

— Ai face-o din nou? 

Vorbele lui mă dor. 

— Mi-ai pune din nou viața în pericol pentru prietenii tăi teroriști? 

As face-o. Nu o spun cu voce tare, dar Lucas citeşte răspunsul în ochii mei. 

— Nu ţi-am divulgat secretul. 

Aceste cuvinte sunt mai rele decât oricare altă insultă pe care ar putea să 
mi-o arunce în față. Faptul că știu că el m-a apărat, cu toate că n-o meritam, 
îmi roade sufletul. 

— Însă acum știu că nu eşti diferită. Nu mai eşti, continuă el, aproape 
scuipând cuvintele. Ești la fel ca toți ceilalți. Lipsită de suflet, egoistă, rece - 
exact ca noi. Te-au învăţat bine. 

Apoi se întoarce cu spatele, privind din nou spre poartă. Nu mai vrea să 
audă niciun cuvânt de la mine. Vreau să mă duc la el, să încerc să-i explic, 
dar sunt oprită de un străjer. Nu mai pot să fac altceva decât să stau dreaptă 
și să-mi aștept sfârșitul. 

— Cetăţenii mei. 

Vocea lui Maven se infiltrează prin poartă, odată cu lumina soarelui. 
Seamănă cu a tatălui său, cu a lui Cal, dar există ceva mai strident în glasul 
său. Are numai șaptesprezece ani și e deja un monstru. 

— Poporul meu, copiii mei. 

Cal, alături de mine, râde batjocoritor. Dar în arenă se lasă o liniște 
mormântală, stăruitoare. Îi ține în palmă. 

— Unii ar numi asta cruzime, continuă Maven. 

Nu mă îndoiesc că a memorat un discurs emoționant, scris probabil de 
scorpia aia de maică-sa. 

— Nici bine nu s-a răcit trupul tatălui meu, nici bine nu a fost curățat 
sângele lui de pe podea, că m-am văzut obligat să-i iau locul, să-mi încep 
domnia într-o astfel de împrejurare violentă. De zece ani nu i-am mai 
executat pe ai noștri și mă doare să reîncep această tradiție îngrozitoare. 
Însă, pentru tatăl meu, pentru coroana mea, pentru voi, trebuie. Sunt tânăr 
dar nu sunt slab. Asemenea crime, asemenea fapte diabolice vor fi pedepsite. 

Sus, deasupra noastră, se aud strigăte care incită la moarte. 

— Lucas din Casa Samos, pentru infracțiuni împotriva coroanei, pentru 
coalizare cu organizaţia secretă cunoscută drept Garda Stacojie, te declar 
vinovat. Te condamn la moarte. Predă-te execuţiei. 

Și atunci Lucas urcă mica rampă și se îndreaptă spre propriul sfârșit. Nu- 
mi aruncă nici măcar o privire. Nu că aș merita vreuna. El moare, nu numai 
pentru ceea ce am făcut noi din el, ci și pentru ceea ce sunt eu. Ca și ceilalți, 
el știa că era ceva bizar în legătură cu mine. Și, precum ceilalţi, va muri. Când 
dispare pe poarta îndepărtată, sunt nevoită să mă întorc și să nu-mi iau 
privirea de la perete. Împuşcăturile sunt greu de ignorat. Mulțimea urlă, 
încântată de manifestarea violentă. 

Lucas este doar începutul, primul act. Noi reprezentăm spectacolul. 

— Înaintaţi! ne porunceşte Arven, îmboldindu-ne. 

Ne urmează în clipa în care începem să urcăm rampa. 

Nu pot să-i dau drumul lui Cal; dacă mă împiedic? Toţi mușchii îi sunt 
încordațţi, fiind gata pentru lupta vieţii sale. Încerc să ajung la fulgerele mele 

într-o ultimă tentativă, dar nu iese nimic. În mine n-a mai rămas nici măcar o 
fărâmă de energie. Mi-a fost luată de Arven... și de Maven. 

Văd prin poartă cum este târât trupul lui Lucas, lăsând o dâră de 
sângeargintiu pe nisip. Mă trece un val de greață și sunt nevoită să-mi mușc 
buza. 

Cu un scârțâit, poarta de oţel se cutremură și se ridică. Lumina soarelui 
mă orbește pentru o secundă și mă face să mă opresc în loc, însă Cal mă 
trage mai departe în arenă. 

Nisipul alb, fin ca pulberea, îmi alunecă sub tălpi. Când ochii mei se 
deprind cu lumina, aproape uit să mai respir. Arena este enormă, o gură 
largă, cenușie, din oţel și zidărie din piatră, plină ochi cu mii de chipuri 
supărate. Toţi se holbează în jos, la noi, într-o tăcere apăsătoare, iar ura lor 
îmi pătrunde prin piele. Nu văd deloc roșii, dar nici nu mă așteptam. Asta e 
ceea ce argintiii numesc distracție - o altă piesă de teatru la care să râdă și 
pe care să n-o împartă cu roșiii. 

Arena e plină de monitoare care îmi reflectă chipul. Desigur, probabil că 
ei înregistrează evenimentul, pentru a-l difuza în toată țara. Pentru a arăta 
lumii o altă roșie adusă atât de jos. Când mă văd îmi piere tot avântul; arăt ca 
atunci când locuiam în Pilonii: păr încâlcit, haine simple și pete de murdărie 
pe față. Tenul mi se îmbujorează de la sângele pe care am încercat atât de 
mult timp să-l ascund. Dacă nu m-ar aștepta moartea, probabil că aș surâde. 

Spre surprinderea mea, ecranele pâlpâie, trecând de la imaginea noastră 
la ceva ușor încețoșat - înregistrări ale tuturor camerelor de supraveghere, 
ale tuturor ochilor electrici. Respirând precipitat, îmi dau seama exact cât de 
departe a mers planul lui Maven. 

Ecranele redau toate secretele. Cum plec pe furiș din Reședință împreună 
cu Cal, cum dansăm împreună, conversațiile noastre șoptite, sărutu/ nostru. 
Și, apoi, uciderea regelui, în toată splendoarea ei îngrozitoare. Luate laolaltă 
ca un întreg, nu e greu de crezut povestea lui Maven. Toate se leagă, 
povestea diavoliței roșii care a sedus un prinţ, care l-a făcut să ucidă un rege. 
Mulțimea icnește și murmură, înghițind minciuna perfectă. Chiar și părinții 
mei ar fi avut de furcă să nege așa ceva. 

— Mare Molly Barrow. 

Vocea lui Maven bubuie din spatele meu, iar noi ne întoarcem pentru a-l 
vedea pe neghiobul în straie regești zgâindu-se la noi. Loja sa dă pe din afară 
de steaguri în nuanţe de negru și roșu, plină până la refuz de domni și 
doamne pe care îi recunosc. Cu toţii sunt îmbrăcați în negru, uitând de 
culorile caselor lor, în onoarea unui rege ucis. Sonya, Elane și toți ceilalți 
copii din Înaltele Case se uită la mine cu dezgust. Lordul Samos stă în stânga 


299 


lui Maven, iar regina, în dreapta sa. Elara se ascunde după un voal de doliu, 
probabil pentru a-și masca zâmbetul drăcesc. Mă aștept ca Evangeline să 
dea târcoale pe acolo, mulțumită să se mărite cu următorul rege. La urma 
urmelor, ea n-a vrut decât coroana. Dar n-o văd pe nicăieri. Maven arată ca o 
fantomă întunecată, pielea lui palidă contrastând puternic cu luciul negru al 
armurii. Poartă chiar și sabia cu care l-au ucis pe rege, iar coroana tatălui 
său se odihnește pe fruntea lui, strălucind în lumina soarelui. 

— A existat o vreme când credeam că erai Mareena Titanos, o altă supusă 
a regatului meu. Cu ajutorul frăţiei tale roșii, ne-ai indus în eroare cu trucuri 
tehnologice și șiretlicuri, infiltrându-te în familia mea. 

Trucuri tehnologice. Ecranele mă arată în Grădina Spiralată, în timp ce 
arunc raze de electricitate. În înregistrări totul pare nenatural. 

— Ți-am oferit educație, statut, putere, forță - ba chiar și iubirea noastră. 
Pentru asta, tu ne-ai răsplătit cu trădare, folosindu-te de înșelătoria ta 
pentru a-l întoarce pe fratele meu împotriva sângelui său. Acum știm că ești 
membră a înfrântei Gărzi Stacojii și că ești direct răspunzătoare pentru 
pierderea a nenumărate vieți. 

Imaginea pâlpâie, prezentând noaptea de la Atacul Soarelui, cu sala de bal 
plină de sânge și de morți. Steagul lui Farley, acea zdreanţă roșie cu soarele 
rupt în două, iese în evidenţă pe fundalul haosului. 

— Împreună cu fratele meu, prinţul Tiberias al VII-lea al Caselor Calore și 
Jacos, ești acuzată de multe delicte violente și infame împotriva coroanei, 
care includ înșelătorie, trădare, terorism și crimă. 

Mâinile tale nu Sunt mai curate decât ale mele, Maven. 

— L-ai ucis pe rege, pe tatăl meu, vrăjindu-l pe fiul lui să comită fapta. Ești 
o diavoliță roșie - își mută privirea spre Cal, acum aproape scăpărând de 
furie -, iar tu ești un om slab. Un trădător față de coroana ta, de neamul tău 
și de drapelul tău. 

Moartea regelui este reluată pe monitoare, consolidând cuvintele lui 
Maven. 

— Vă declar pe amândoi vinovaţi de crimele voastre. Predaţi-vă execuţiei. 

Urletul mulțimii se propagă în arenă; seamănă cu guițatul unor porci 
însetați de sânge. 

Ecranele video ne prezintă din nou pe mine și pe Cal, așteptând ca noi să 
plângem sau să implorăm pentru vieţile noastre. Niciunul din noi nu dă 
înapoi. Wu vor avea parte de așa ceva. 

Maven privește lung peste marginea lojii sale, așteptând ca unul dintre 
noi să cedeze. 

În loc de asta, Cal salută cu două degete la frunte. Reacţia lui Maven îmi 
oferă mai multă satisfacție decât dacă i-ar fi tras un pumn în față. Dezamăgit, 
regele dă înapoi. Îşi ia privirea de la noi, uitându-se spre capătul îndepărtat 
al arenei. Când mă întorc, mă aștept să-i văd pe pistolarii care l-au omorât pe 
Lucas, însă mă întâmpină o altfel de priveliște. 

Nu știu de unde au apărut sau când, dar cinci siluete răsar din praf. 

— Nu-i chiar așa de rău, murmur eu, strângându-l de mână pe Cal. 

El e soldat, luptător. Cinci la unu ar putea fi echilibrat pentru el. 

Însă Cal se încruntă, fiind atent la călăii noștri. Aceștia se apropie și simt 
că mă cuprinde frica. Le cunosc numele și puterile. Cu toţii emană o forță 
supraomenească, îmbrăcați în armurile și costumele lor de război. 

Un oțelit Rhambos care să mă stâșie în bucăţi, fiul Haven, care va dispărea 
și mă va strangula aidoma unei fantome, și însuși lordul Osamos, care să 
stingă focul lui Cal. Și Arven, îmi amintesc eu, care stă la poartă, fără să-și ia 
ochii de pe mine. 

Nu-i uita pe ceilalți doi. Magnetronii. 

E aproape poetic, zău aşa. În armură asortată, cu căutări mânioase pe 
măsură, Evangeline și Ptolemus ne privesc, având mâinile pline de cuțite cu 
lame lungi și neiertătoare. 

Undeva în mintea mea simt ticăitul unui ceas care numără invers. Wu ne-a 
mai rămas prea mult timp. 

Deasupra noastră, Maven poruncește: 

— Omorâţi-i! 

DOUĂZECI ŞI OPT 


Cu o bubuitură, deasupra noastră se creează o uriașă boltă purpurie din 
sticlă groasă, precum cea din Grădina Spiralată. Nu pentru a ne apăra, ci 
pentru a proteja mulțimea. Scântei electrice traversează tavanul monstruos, 
ca o sfidare. Fără Arven, fulgerul ar fi al meu și aș putea să lupt. Aș putea 
arăta lumii cine sunt. Dar asta nu e cu putinţă. 

Cal se transformă, întinzând braţul. Aerul tremură în jurul lui, 
distorsionat de undele de căldură care se rostogolesc din corpul său. Cal se 
întoarce spre ceilalți, protejându-mă. 

— Rămâi în spatele meu cât de mult poți, îmi spune, lăsând căldura lui să 
mă împingă înapoi. 

Brățara scapără scântei și focul pârâie între degetele lui, ridicându-i-se pe 
brațe. Cămașa lui are o țesătură specială, care o împiedică să ardă, astfel că 
materialul nu fumegă. 

— Când ei vor sparge zidul, va trebui să fugi. Evangeline este cea mai 
slabă, dar oţelitul este lent. Îl poţi întrece. Vor încerca să o lungească, pentru 
a face spectacol. 

Apoi adaugă încet: 

— Nu ne vor lăsa să murim repede. 

— Dar cu tine cum rămâne? Osanos va... 

Călăii înaintează cu pași siguri, asemenea lupilor care hăituiesc prada. Se 
împrăștie în centrul arenei, cu toții gata să avanseze. Undeva, metalul 
hârșâie și o parte din arenă alunecă, lăsând să se vadă o baltă de apă care 
clipocește la picioarele lordului Osanos. Acesta zâmbește, trăgând apa spre 
el într-un scut amenințător. Îmi amintesc de fiica lui, Tirana, care s-a duelat 
cu Maven la antrenament. Ea l-a distrus. 

În jur, mulțimea ovaționează. Ptolemus urlă alături de ei, lăsând ca firea 
sa vestită să preia controlul. Izbește în armura sa, făcând-o să sune ca un 
clopot. Alături de el, Evangeline își răsucește cuțitele, trecându-le peste 
încheieturile degetelor ei, zâmbind. 

— Asta n-o să fie ca altădată, feţișoară roșie, jubilează ea. Acum niciun 
truc nu te va mai putea salva. 

Trucuri. Evangeline îmi cunoaște puterile mai bine decât oricine; ea știe 
că nu erau trucuri. Dar ea crede. Ignoră adevărul pentru ceva mai lesne de 
înțeles. 

Băiatul Haven, Stralian, zâmbește ca pentru sine. Aidoma surorii lui, 
Elane, el e o umbră. Când dispare în lumina strălucitoare a soarelui, Cal se 
mișcă mai repede decât aș fi crezut că e cu putinţă, rotind braţul sub forma 
unui arc amplu, de parcă ar aplica o lovitură. 

Cu un vuiet puternic, din braţul lui ţâșnește un perete de foc, care arde 
nisipul şi ne separă de ei. Însă focul este surprinzător de slab. Nisipul de- 
abia va arde. 

Nu mă pot abţine să nu-l privesc pe Maven, care continuă să se uite la 
mine cu acel zâmbet strâmb și nesuferit. Nu numai că mi-a luat puterile, dar 
îl limitează și pe Cal cât de mult poate. 

— Ticălosule! îl înjur eu în șoaptă. Nisipul... 

— Știu, zice Cal, fluturând din mâini pentru a aprinde și mai multe 
porțiuni de teren. 

Drept în față, linia de flăcări se separă preț de o secundă, după care se 
aude un strigăt de durere. De cealaltă parte a focului își face apariția 
Stralian, care își stinge flăcările de pe braţe. Osanos îl udă cu un gest leneș, 
stingând focul cu un val de apă. Apoi își întoarce ochii albaștri și 
înspăimântători spre noi, spre zidul lui Cal și, cu o singură mișcare, aruncă 
apă peste focul slab. Apa sâsâie și împroașcă, clocotind instantaneu sub 
forma unor nori de aburi. Prins în capcană de bolta de sticlă, aburul se 
împrăștie în arenă, înveșmântându-ne într-o ceață albă, fantomatică. 
Aceasta se rotește și se învârtejește, împresurându-ne într-o lume albă, în 
care toate umbrele ar putea reprezenta sfârșitul nostru. 

— Fii pregătită! strigă Cal, întinzând o mână după mine, dar Ptolemus 
țâșnește dintre aburi într-un muget de carne și oțel. 

Îl loveşte pe Cal din plin, doborându-l la pământ, dar Cal nu rămâne acolo 
suficient ca Ptolemus să-l înjunghie. Lamele cuţitelor lui pătrund în pământ 
la câteva secunde după ce Cal face o săritură și își pune mâinile pe armura 
lui Ptolemus. Oţelul se topește sub atingerea sa, atrăgând un țipăt din partea 
războinicului. Eu nu pot decât să o iau la fugă, în timp ce Cal încearcă să 
prăjească un om în propria-i armură. 

— Ptolemus, nu vreau să te omor! strigă Cal printre urletele de durere. 

Toate cuţitele, toate așchiile de metal pe care le ridică Ptolemus pentru a- 
] înjunghia se topesc din pricina căldurii intense. 

— Nu vreau să fac asta. 

Trei lame scânteietoare despică aburul. Prea iute pentru a le topi la 
înălțime. Acestea îl lovesc pe Cal în spate, înțepându-l prin cămașă, înainte 
de a se topi. El ţipă de durere, pierzându-și pentru o clipă concentrarea, în 
timp ce trei pete de sângeargintiu îi pătează cămașa. Cuţitele erau prea mici 

pentru a face tăieturi adânci, dar, chiar și-așa, îi reduc puterile. Ptolemus își 
încearcă norocul și, cât ai clipi din ochi, cuţitele sale se întrepătrund, 
devenind o spadă monstruoasă. Războinicul șfichiuiește cu spada, 
intenționând să-l despice pe Cal în două, dar acesta se ferește la timp, 
alegându-se cu o zgârietură peste abdomen. 

E încă în viață. Dar nu pentru mult timp. 

Evangeline apare prin aburi, rotind cuţitele cu o viteză ameţitoare, într-o 
demonstraţie scânteietoare. Cal se apleacă și le evită, aruncând rafale de foc 
pentru a o da la o parte. Se duelează cu amândoi, atacându-i într-un ritm 
nebunesc, care îi permite să-i țină la distanță pe cei doi magnetroni, în 
pofida rezistenţei și puterii lor. Însă, cu fiecare secundă care trece, sângele 
pătează veșmintele din pricina rănilor tot mai numeroase. Arma lui 
Ptolemus se schimbă din spadă în topor și apoi într-un bici din metal, 
subțire ca o lamă, în vreme ce stelele zimțate ale lui Evangeline continuă să-l 
muşte. // sleiesc de puteri. Încet, dar sigur. 

Fulgerele mele, gândesc eu cu jale, uitându-mă înapoi spre Arven. El e 
încă acolo, o prezență întunecată care mă bântuie. La brâu îi atârnă o armă; 
nici măcar nu pot să încerc să lupt cu el. Wu pot face nimic. 

Când o bucată mare de beton zboară din aburi, îndreptându-se direct 
spre mine, de-abia am timp să mă feresc. Se zdrobește de nisipul unde 
stăteam cu câteva secunde în urmă, dar, înainte să am timp să gândesc, o 
altă bucată apare vâjâind prin aer. Din cer plouă cu beton peste mine. 
Aidoma lui Cal, îmi găsesc ritmul, fugind prin nisip ca un șobolan, până când 
sunt oprită brusc. 

O mână. O mână invizibilă. 

Stralian îşi înteţeşte strânsoarea pe gâtul meu, sufocându-mă. Îi aud 
respiraţia în urechea mea, cu toate că nu-l văd. 

— Roșie și moartă, mârâie el, strângând tot mai tare. 

Îmi balansez braţele, înfigând un cot în ceea ce presupun că ar fi coastele 
lui, dar el se ține tare. Nu pot să respir și puncte negre îmi întunecă vederea, 
amenințând să se întindă, dar continui să lupt. Prin ceață văd un oțelit 
Rhambos dând târcoale, cu ochii fixați asupra mea. Mă va face fărâme. 

Cal continuă să lupte cu frații Samos, străduindu-se din răsputeri să nu fie 
înjunghiat. Nu pot să țip după el nici dacă aș vrea, dar, cumva, el reușește să 
arunce un glob de foc în direcția mea. Rhambos e nevoit să sară înapoi, 
poticnindu-se pe picioarele sale masive, dându-mi astfel câteva secunde în 
plus. Icnind, înecându-mă, îmi înfig unghiile îndărăt, în căutarea unui cap pe 
care nu-l pot vedea. E un miracol atunci când îi pipăi fața și apoi ochii. Cu un 
țipăt, îmi vâr degetele mari în găvanele ochilor lui, orbindu-l. Stralian rage, 

dându-mi drumul. Cade în genunchi și se arată din nou. Din ochi îi picură 
sângeargintiu, de parcă ar fi lacrimi de argint. 

— Tu trebuia să fii al meu! strigă o voce, și mă întorc s-o văd pe 
Evangeline stând deasupra lui Cal, cu lama ridicată. 

Ptolemus l-a pus pe Cal la pământ într-o luptă corp la corp și se 
rostogolesc prin nisip, în timp ce Evangeline stă agățată de ei și înfige cuțite 
în pământul din jurul lui Cal. 

— Al meu! 

Să mă lansez cu capul înainte într-un magnetron s-ar putea să nu fie o 
idee prea bună, însă aflu asta când e prea târziu. Cădem împreună și îmi 
zgârii faţa de armura ei. Mă doare, mă ustură și sângerează sânge roșu sub 
privirile tuturor. Cu toate că nu văd monitoarele, știu că imaginea sângelui 
meu este difuzată în toată ţara. 

Evangeline scoate un țipăt strident și mă atacă, rotind lamele ca o 
mașinărie. În spatele nostru, Cal se luptă să se ridice în picioare, 
îndepărtându-l pe Ptolemus cu o rafală de foc. Magnetronul se ciocnește de 
sora lui, trântind-o cu câteva secunde înainte să fiu hăcuită de cuţitele ei. 

— Fereşte-te! strigă Cal, aruncându-mă în nisip, în timp ce încă o bucată 
de beton zboară deasupra noastră, zdrobindu-se de zid. 

Nu putem continua așa. 

— Am o idee. 

Cal scuipă în nisip și am impresia că văd câțiva dinți amestecați în sânge. 

— Bine, fiindcă eu le-am terminat acum cinci minute. 

Încă un bloc de beton soseşte în zbor, iar noi sărim la ţanc. Evangeline și 
Ptolemus se întorc dușmănoși, izolându-l pe Cal într-un dans haotic de cuțite 
și șrapnele. Puterile lor zguduie arena din jurul nostru, adunând și mai mult 
metal din adâncuri și forțându-l pe Cal să aibă grijă să nu-și piardă 
echilibrul. Fragmente de țevi și de cabluri răsar din nisip, creând un șir de 
obstacole din metal. 

Unul îl străpunge pe Stralian, care stă în genunchi și continuă să plângă 
după ochii săi. Ţeava trece drept prin el, ieșindu-i prin gură și curmându-i 
pentru totdeauna ţipetele. Aud mulțimea din arenă țipând și gemând la 
vederea acestei scene. În pofida violenţei lor înnăscute, în pofida puterilor 
pe care le posedă, ei rămân niște lași. 

Calc apăsat pe nisip în timp ce îi dau târcoale lui Rhambos, provocându-l 
să mă atace. Cal are dreptate, sunt mai iute, și cu toate că este un munte de 
mușchi, Rhambos se împiedică în propriile-i picioare în încercarea de a mă 
prinde. Smulge ţevile rupte din pământ, aruncându-le spre mine ca pe niște 


305 


sulițe, însă e ușor să mă feresc, iar el urlă de frustrare. Sunt roșie, sunt un 
nimic și încă te pot face să Cazi. 

Sunetul apei curgătoare mă aduce înapoi, făcându-mă să-mi amintesc de 
cel de-al cincilea călău. Acvaticul 

Mă întorc la timp pentru a-l vedea pe lordul Osanos dând aburul deoparte 
ca pe o perdea, eliberând podeaua arenei. lar la zece metri distanţă, 
continuând să se dueleze cu tărie, se află Cal, care îi izbește pe magnetroni 
cu rafale de fum și foc. Însă, pe măsură ce Osanos înaintează, târând apa în 
urma lui ca pe o mantie învârtejită, flăcările lui Cal dau îndărăt. Acesta este 
sfârșitul spectacolului. 

— Cal! strig eu. 

Dar nu pot face nimic pentru el. Nimic. 

O altă țeavă trece pe lângă pieptul meu, atât de aproape, încât simt 
înțepătura rece, atât de aproape, încât mă face să mă răsucesc și să cad. 
Poarta e la doar câţiva metri de mine, cu Arven, care stă tot acolo, pe 
jumătate ascuns de întuneric. 

Cal trimite o pală de foc spre Osanos, dar el o înăbușă imediat. Din 
încleștarea focului cu apa se ridică aburi șuierători, dar apa câștigă. 

Rhambos înaintează, împingându-mă înapoi spre poartă. Sunt încolțită. L- 
am lăsat să mă încoltească. Bolovani și metal se sparg de zidul din spatele 
meu, destul cât să-mi zguduie oasele. Fulger, ţipă mintea mea. FULGER. 

Dar nu iese nimic. Mă simt doar sufocată de amorțeala întunecată a 
simţurilor. 

Peste tot în jurul nostru, oamenii intuiesc că sfârșitul se apropie și se 
ridică în picioare. Îl aud pe Maven deasupra mea, ovaţionând laolaltă cu 
ceilalți. 

— Terminatți-i! strigă el. 

Încă mă surprinde să aud asemenea răutate în vocea lui. Dar, când îmi 
ridic ochii și ne încrucișăm privirile prin scut și prin aburi, nu există nimic 
altceva decât mânie, furie și răutate. 

Rhambos ochește, ținând în mână o țeavă lungă și zimțată. Moartea a 
sosit cu adevărat. 

Peste larmă aud un răcnet de triumf: Ptolemus. El și Evangeline se 
îndepărtează de lângă o sferă de apă învolburată și de silueta neclară din 
interiorul acesteia. Ca/ Apa clocotește, iar trupul lui se opintește în 
încercarea de a se elibera, însă e inutil. O să se înece. 

În spatele meu, aproape de urechea mea, Arven râde ca pentru sine: 

— Cine este în avantaj? întreabă el pe un ton batjocoritor, repetând 
cuvintele de la antrenament. 

Mușchii îmi sunt încordați și mă dor, implorând ca totul să se sfârșească. 
Nu vreau decât să zac, să recunosc înfrângerea, să mor. M-au făcut 
mincinoasă, trișoare și au avut dreptate. 

Mai am în mânecă încă un as. 

Rhambos ochește, înfigându-și tălpile în nisip, iar eu știu ce trebuie să fac. 
Aruncă sulița cu o asemenea forță, încât ai senzaţia că aceasta arde aerul. Mă 
arunc pe nisip. 

Un lipăit îngrețoșător îmi spune că planul meu a funcționat. Vuietul 
electricității care prinde iarăși viață îmi spune că s-ar putea să am sorți de 
izbândă. 

În spatele meu, Arven se prăbuşeşte străpuns de ţeavă. 

— Eu am avantajul, îi spun cadavrului său. 

Când mă ridic din nou în picioare, tunetul și fulgerul, și scânteile, și șocul, 
și tot ceea ce pot să controlez izbucnesc cu forţă din trupul meu. Mulțimea 
urlă speriată, mai ales Maven. 

— Omorâţi-o! OMORAŢI-O! zbiară el, gesticulând spre mine. ÎMPUŞCAȚI- 
O! 

Gloanţele se înfig în boltă, scânteind și spulberându-se la contactul cu 
scutul electric, însă acesta rezistă. Trebuia să îi protejeze, dar este electric, 
este un fulger, este a/ meu, iar acum scutul mă protejează pe mine. 

Mulțimea icnește, nevenindu-i să creadă. Din răni îmi picură sânge roșu, 
iar fulgerul tremură în pielea mea, arătându-le tuturor ce sunt. Deasupra 
capetelor, monitoarele se întunecă. Dar am fost văzută. Nu au cum să 
împiedice ceea ce deja se întâmplă. 

Rhambos face un pas șovăielnic înapoi, ţinându-și respiraţia. Nu-i dau 
şansa de a mai face încă unul. 

Argintie și roșie, mai puternică decât ambele. 

Fulgerul îl lovește din plin, clocotindu-i sângele, prăjindu-i nervii, până ce 
se prăbușește ca un morman de carne spasmodică. 

Osanos cade următorul, în timp ce scânteile mele îl acoperă ca o ploaie. 
Sfera lichidă cade și se sparge, iar Cal se prăbușește pe nisip, scuipând apă și 
tușind fără încetare. 

În ciuda ţepuşelor zimţate din metal care ies prin nisip şi încearcă să mă 
străpungă, o iau la fugă, ferindu-mă și sărind peste toate obstacolele. M-au 
antrenat pentru asta. Vina nu-mi aparține. Și-au făcut-o cu måna lor. 

Evangeline flutură din mână, trimițând o bârnă de oțel spre capul meu. 
Mă strecor pe sub ea, atingând ușor pământul cu genunchii, înainte de a mă 
apropia de ea, cu mănunchiuri de fulgere ca niște pumnale în mâini. 

Ea formează o spadă din metalul învârtejit, făurind un cuţit. Fulgerul meu 
se frânge de acesta, lovind fierul, însă ea continuă să se dueleze cu mine. 
Metalul se transformă și se împrăștie peste tot în jur, încercând să se lupte 
cu mine. Până și păianjenii ei se întorc pentru a mă sfâșia, dar nu sunt 
îndeajuns. Fa nu este îndeajuns. 

Încă o explozie de fulgere îi smulge armele din mâini şi o pune la pământ; 
se târăște de-a bușilea, încercând să scape de mânia mea. 

— Nu-i un truc, gâfâie ea, luată prin surprindere. 

Îmi priveşte mâinile în timp ce dă înapoi, fragmente de metal plutind 
între noi ca un scut format în pripă. 

Simt gust de sânge roșu în gură, aspru și metalic și ciudat de minunat. Îl 
scuip ca să-l vadă toți. Deasupra, cerul albastru se întunecă. Se adună nori, 
grei și plini de ploaie. Vine furtuna. 

— Ai spus că, dacă îţi voi ieși în cale, mă vei omori. 

E foarte plăcut să-i arunc vorbele înapoi în față. 

— Acum ai ocazia. 

Pieptul i se ridică și coboară cu fiecare respirație. E obosită. E rănită. Și 
oţelul dindărătul ochilor aproape că a dispărut, făcând loc fricii. 

Evangeline se aruncă spre mine, însă degeaba mă grăbesc să-i parez 
atacul. În loc să mă lovească, fuge. Fuge de mine, sprintând spre cea mai 
apropiată poartă pe care o poate găsi. Tropăi și eu după ea, alergând pentru 
a o prinde, dar răcnetul de frustrare al lui Cal mă oprește din alergarea mea. 

Osanos e din nou în picioare, duelându-se cu o forță reînnoită, în timp ce 
Ptolemus ţopăie în jurul lor, căutând o breșă. Ca/ nu e de niciun folos 
împotriva acvaticilor, nu cu focul lui. Îmi amintesc cât de ușor a fost Maven 
înfrânt la antrenament. 

Mâna mi se strânge în jurul încheieturii acvaticului, transmițându-i șocuri 
prin piele, forțându-l să-și îndrepte furia asupra mea. Simt apa ca pe un 
ciocan care mă trântește în nisip. Lovește cu putere, iar și iar, împiedicându- 
mă să respir. Pentru prima dată de când am intrat în arenă, mâna rece a 
fricii se încleștează în jurul inimii mele. Acum, că avem o șansă să învingem, 
să trăim, mi-e tare frică să nu pierdem. Plămânii mei ţipă după aer și nu mă 
pot abține să nu casc gura, lăsând apa să mă înece. Ustură ca focul, ca 
moartea. 

Sunt străbătută de cea mai neînsemnată scânteie, dar e suficientă pentru 
a transmite șocul prin apă și prin Osanos. Acesta scâncește, sărind înapoi, 
suficient cât să-mi permită să mă eliberez și să alunec prin nisipul ud. Aerul 
îmi întărește plămânii, respir cu icnete, dar nu am timp să mă bucur. Osanos 

se aruncă din nou asupra mea; de data asta, mă strânge cu mâinile de gât, 
ținându-mă sub piciorul învolburat al apei. 

Dar sunt pregătită pentru el. Neghiobul e îndeajuns de necugetat cât să 
mă atingă, să-și lipească pielea de a mea. Când slobozesc fulgerul, 
transmițând unda de șoc prin carne și apă, el șuieră asemenea unui ceainic 
care dă în clocot și se prăbuşeşte pe spate. În timp ce apa curge mai departe, 
infiltrându-se în nisip, știu că e mort de-a binelea. 

Când mă ridic, udă leoarcă, tremurând din pricina adrenalinei, a fricii, a 
forței, privirea mi se îndreaptă către Cal. E învineţit și plin de tăieturi, 
sângerează peste tot, dar braţele îi vuiesc cu un foc roșu strălucitor, iar 
Ptolemus se face mic la picioarele lui. Ridică mâinile învins, implorând milă. 

— Omoară-l, Cal! mârâi eu, așteptând să-l văd plin de sânge. 

Deasupra noastră, scutul de fulger pulsează iar, alimentat de furia mea. 
Ce bine era dacă ar fi fost Evangeline în locul lui! Ce bine era dacă aș fi putut 
s-o fac eu însămi! 

— A încercat să ne omoare. Ucide-l! 

Cal nu face nicio mișcare, respirând cu dificultate printre dinți. Arată atât 
de vlăguit, nerăbdător să se răzbune, mistuit de fiorul bătăliei, dar, în același 
timp, redevine bărbatul calm și gânditor care era cândva. Bărbatul care nu 
mai poate fi. 

Însă firea unui bărbat nu e atât de uşor de schimbat. Face un pas înapoi şi 
flăcările îi pălesc. 

— Nu-l omor. 

Se așterne tăcerea, o schimbare bine-venită după ovațţiile și urletele 
mulțimii care ne voia morţi cu câteva clipe în urmă. Dar, când ridic ochii, îmi 
dau seama că oamenii nu ne privesc. Nu văd mila lui Cal sau puterea mea. 
Nici măcar nu mai sunt prezenţi. Marea arenă a fost golită, înlăturând toți 
martorii victoriei noastre. Regele i-a trimis departe, pentru a ascunde 
adevărul a ceea ce noi am făcut, astfel încât el să-l poată înlocui cu 
minciunile sale. 

Din loja sa, Maven începe să aplaude. 

— Bravo, strigă el, ducându-se spre marginea arenei. 

Ne studiază prin scut, flancat de maică-sa. 

Sunetul doare mai mult decât orice cuţit, făcându-mă să mă trag înapoi de 
frică. Reverberează în structura goală, până ce e acoperit de bocancii care 
tropăie și se apropie în pas alergător. 

Agenţi de securitate, santinele și soldați, cu toții năvălesc pe nisip, dând 
buzna din toate părţile. Sunt sute, mii, prea mulți oameni cu care să ne 

luptăm. Prea mulți oameni de care să fugim. Am câștigat bătălia, dar am 
pierdut războiul. 

Ptolemus se îndepărtează de noi, dispărând în mulțimea de soldați. Acum 
suntem singuri într-un cerc care se închide într-un ritm constant, în care nu 
a mai rămas nimeni şi nimic. 

Nu este cinstit. Am câștigat. Le-am demonstrat. Nu este cinstit. Vreau să 
urlu, să transmit unde de șoc și furie și foc, dar mai întâi mă vor atinge 
gloanţele. Lacrimi fierbinți de mânie mi se adună în ochi, dar nu voi plânge. 
Nu în aceste ultime clipe. 

— Îmi pare rău că ţi-am făcut asta, îi şoptesc lui Cal. 

Indiferent de părerea pe care o am despre convingerile sale, el este cel 
care pierde cu adevărat aici. Eu cunoșteam riscurile, însă el era doar un pion, 
împărțit între atâția alții care joacă un joc invizibil. 

Cal își încleștează maxilarele, răsucindu-se și întorcându-se, ca și cum ar 
căuta o ieșire din situaţia asta. Nu mă aștept să mă ierte și nici măcar nu o 
merit. Dar mâinile sale le cuprind pe ale mele, ținându-se de ultima 
persoană care a rămas de partea sa. 

Încet, începe să fredoneze. Recunosc melodia ca fiind acel cântec trist în 
timpul căruia ne-am sărutat într-o încăpere scăldată în lumina lunii. 

Deasupra, în nori, bubuie tunetele, amenințând să izbucnească. Picăturile 
de ploaie bat ritmic în bolta de deasupra noastră, care se zguduie și face ca 
ploaia să sfârâie. Însă apa curge necontenit. Până și cerul plânge pentru 
pierderea noastră. 

La marginea lojii sale, Maven ne privește lung. Scutul strălucitor îi 
deformează chipul, făcându-l să arate ca monstrul care este de fapt. Apa îi 
șiroiește pe nas, dar el nu bagă de seamă. Elara îi șoptește ceva la ureche și 
el tresare, adus înapoi la realitate. 

— La revedere, fetițo cu fulgerele! 

Când Maven ridică mâna, am impresia că tremură. 

Ca o fetiță ce sunt, închid ochii strâns, așteptându-mă să simt durerea 
năucitoare a o sută de gloanțe care mă sfâșie. Gândurile mi se întorc la zilele 
de mult trecute. La Kilorn, la părinţii mei, la fraţii mei, la sora mea. Oare am 
să-i revăd curând)? Inima îmi spune că da. Ei mă așteaptă, undeva, cumva. Și, 
așa cum am procedat în acea zi în Grădina Spiralată, când am crezut că eu 
cad pradă morții, simt acceptarea rece. Voi muri. Simt cum viaţa mă 
părăsește, dar nu mă opun. 

Furtuna de deasupra noastră explodează cu un răpăit asurzitor de tunete, 
atât de puternice, încât clatină aerul. Pământul trepidează sub picioarele 
mele și, chiar și în dosul pleoapelor închise, văd o fulgerare orbitoare de 

lumină. Purpurie și albă, și puternică, cel mai puternic lucru pe care l-am 
văzut vreodată. Mă întreb ce se va întâmpla dacă mă va lovi. Voi muri sau voi 
supraviețui? Mă va făuri sub forma unei săbii, pentru a mă transforma în 
ceva teribil, tăios şi nou? 

Nu aflu asta deocamdată. 

Cal mă înșfacă de umeri, ferindu-ne pe amândoi din calea unui fulger 
imens care despică cerul. Acesta sparge scutul, trimițând cioburi purpurii 
peste noi asemenea unei ninsori. Sfârâie din nou pe pielea mea; e o senzație 
încântătoare, un puls înviorător de putere ce mă aduce înapoi la viață. 

Pretutindeni în jurul nostru, oamenii înarmaţi se fac mici, se feresc sau o 
iau la goană, încercând să scape de furtuna strălucitoare. Cal încearcă să mă 
tragă, dar eu cu greu mai conștientizez prezenţa lui. În schimb, puterile mi 
se zbuciumă odată cu furtuna, simțind-o cum se agită deasupra mea. 
Furtuna e a mea. 

Un alt fulger se iscă, lovind nisipul, iar agenţii de securitate se împrăștie, 
fugind spre porți. Însă santinelele şi soldaţii nu sunt la fel de uşor de speriat 
și își vin imediat în fire. Deși Cal mă trage înapoi, încercând să ne salveze pe 
amândoi, ei continuă să ne urmărească și nu există nicio scăpare. 

Deși furtuna îmi oferă o stare de bine, mă și secătuiește, luându-mi toată 
energia. Să controlez o furtună cu descărcări electrice este totuși prea mult. 
Mi se înmoaie genunchii și inima îmi bate ca o tobă, atât de iute, încât mă 
gândesc că s-ar putea să-mi sară din piept. Încă un fulger, încă unul. Am 
putea avea 0 șansă. 

Când mă poticnesc, ajungând cu călcâiele pe marginea prăpastiei goale 
care conţinea arma de apă a lui Osanos, știu că s-a terminat. Nu mai avem 
unde fugi. 

Cal mă ține strâns, trăgându-mă înapoi de pe margine, ca nu cumva să 
cad. Acolo, jos, nu e decât întunericul și ecoul apei care se zbate în adâncuri. 
Doar ţevi, instalaţii și un spaţiu obscur. Și, deasupra noastră, șirurile de 
soldați pregătiți și brutali. Ei ţintesc mecanic, ridicându-și armele la unison. 

Scutul este spart, furtuna trage să moară, iar noi am pierdut. Maven 
adulmecă înfrângerea mea și rânjește din lojă, cu buzele desfăcute într-un 
zâmbet groaznic. Chiar și de la o asemenea distanță, văd punctele sclipitoare 
ale coroanei lui. Apa de ploaie îi curge în ochi, dar el nu clipește. Nu vrea să 
rateze moartea mea. 

Armele se ridică, iar de data asta soldaţii nu vor mai aștepta ordinul lui 
Maven. 

Împuşcăturile bubuie asemenea furtunii mele, răsunând în arena pustie. 
Dar nu simt nimic. Când prima linie de trăgători cade, cu piepturile 
străpunse de gloanţe, eu nu mai înţeleg nimic. 

Clipesc, privindu-mi picioarele, doar pentru a vedea o linie de arme 
bizare ițindu-se peste marginea prăpastiei. Fiecare ţeavă de armă fumegă și 
tresaltă, trăgând fără oprire, secerându-i pe toți soldații din fața noastră. 

Înainte să înţeleg ce se petrece, cineva mă apucă de cămaşă şi mă trage în 
întunericul absolut. Aterizăm în adâncurile apei, însă brațele nu-mi dau 
drumul nicio clipă. 

Apa mă duce jos, acolo unde nu se mai vede nimic. 

EPILOG 


Abisul întunecat al somnului se retrage, făcând iarăși loc vieţii. Trupul 
meu se leagănă, iar eu detectez pe undeva un motor. Metalul scrâșnește pe 
metal, prinzând viteză într-un zgomot pe care îl recunosc vag. 7renu/ 
subteran. 

Scaunul de sub obrazul meu e ciudat de moale, dar și tare. 

Îmi dau seama că nu e piele, material textil sau beton, ci un trup cald, care 
se mișcă sub mine, așezându-se mai bine în timp ce eu mă foiesc și deschid 
ochii. Ceea ce văd e suficient ca să mă facă să cred că încă visez. 

Cal stă așezat în cealaltă parte a trenului, ţeapăn și încordat, cu pumnii 
strânşi în poală. Priveşte lung înainte, la persoana care mă ține în braţe, iar 
în ochii săi există văpaia aceea pe care o cunosc atât de bine. Trenul îl 
fascinează și văd cum mijește ochii din când în când, aruncând priviri scurte 
ferestrelor şi liniilor. Își doreşte tare mult să studieze mijlocul de transport, 
dar persoana de lângă el îl împiedică să facă vreo mișcare. 

Farley. 

Revoluționara, plină de cicatrice și nervi, stă în picioare, deasupra lui. A 
reuşit să supraviețuiască măcelului de sub Scuar. Dau să zâmbesc, s-o strig, 
dar sunt sleită de puteri, așa că rămân nemișcată. Îmi amintesc furtuna, 
bătălia din arenă și ororile care i-au precedat. Maven. Când mă gândesc la 
numele lui simt o strângere de inimă, un amestec de supărare și de rușine. 
Oricine poate trăda pe oricine. 

Farley are pistolul petrecut peste piept, pregătită să tragă în Cal. Mai sunt 
și alții asemenea ei, care îl păzesc încordați. Sunt frânţi, răniţi și foarte 
puțini, dar arată la fel de amenințători. Nu-l scapă din ochi pe Cal, prinţul 
căzut, urmărindu-l așa cum o pisică urmărește un șoarece. Și atunci văd că 
încheieturile mâinilor îi sunt legate, încătușate în fierul pe care l-ar putea 
topi cu ușurință. Dar n-o face. Stă pur și simplu așezat în tăcere, așteptând 
ceva. 

Când îmi simte privirea, își întoarce ochii spre mine. E din nou plin de 
viaţă. 

— Mare, murmură el, și o parte din furie i se risipește. 

O parte. 

Când încerc să mă ridic în șezut, capul mi se învârtește, dar o mână 
mângâietoare mă împinge la loc. 


— Stai liniștită, mă îndeamnă o voce pe care o recunosc vag. 

— Kilorn, mormăi eu. 

— Sunt aici. 

Spre tulburarea mea, fostul pescar își face loc printre membrii Gărzii din 
spatele lui Farley. Acum are și el cicatrice și bandaje murdare pe braț, dar e 
mândru. Şi e în viață. Simplul fapt că îl văd îmi dă un oarecare sentiment de 
ușurare. 

Dar dacă Kilorn stă acolo, împreună cu restul Gărzii, atunci... 

Îmi răsucesc gatul, pentru a mă uita la persoana care se află deasupra 
mea. 

— Cine...? 

Chipul îmi este familiar, un chip pe care îl cunosc prea bine. Dacă n-aș fi 
fost deja întinsă, cu siguranţă aș fi căzut. Șocul e prea puternic pentru mine. 

— Sunt moartă? Noi doi am murit? 

A venit să mă ia. Am murit în arenă. Asta a fost o halucinație, un vis, O 
dorință, un ultim gând înainte de a muri. Suntem cu toții morți. 

Însă fratele meu clatină încet din cap, uitându-se lung la mine, cu ochii lui 
familiari de culoarea mierii. Shade a fost mereu cel chipeș, iar moartea n-a 
schimbat asta. 

— Mare, n-ai murit, spune el, cu glasul la fel de dulce cum mi-l amintesc. 
Şi nici eu. 

— Cum? este tot ceea ce reușesc să întreb, ridicându-mă în capul oaselor 
pentru a-mi examina fratele pe de-a-ntregul. 

Arată la fel cum mi-l amintesc, fără obișnuitele cicatrice ale unui soldat. 
Chiar şi părul lui șaten i-a crescut, dând uitării tunsoarea militară. Îmi trec 
degetele prin el, pentru a mă convinge că e adevărat. 

Dar el nu e același. Așa cum nici tu nu ești aceeași. 

— Mutaţia, îi spun, lăsându-mi palma să-i atingă ușor brațul. Te-au 
omorât pentru asta. 

Ochii lui par să danseze. 

— Au încercat. 

Nu clipesc, timpul stă în loc, dar el s-a mișcat cu o viteză ameţitoare, care 
o depășește și pe cea a unui agil. Acum stă vizavi de mine, lângă Cal, care e în 
continuare încătușat. E ca și cum s-ar deplasa prin spațiu, sărind dintr-un loc 
în altul într-o clipită. 

— Şi n-au reușit, încheie el din noul loc în care se află. 

Zâmbește larg, plăcut amuzat de felul în care mă holbez la el, și rămân cu 
gura căscată. 

— Au spus că m-au omorât, i-au spus căpitanului că am murit și că trupul 
mi-a ars. 

Încă o fracțiune de secundă şi din nou e aşezat lângă mine, apărând de 
nicăieri. 7e/eportându-se. 

— Însă n-au fost suficient de iuți. Niciunul nu e. 

Încerc să aprob din cap, încerc să-i înțeleg abilitatea, simpla lui existență, 
dar nu pot să pricep mai mult de cercul braţelor sale în jurul meu. Shade. În 
viață și la fel ca mine. 

— Ce se întâmplă cu ceilalți? Mama, tata... 

Dar Shade mă linişteşte cu un zâmbet. 

— Sunt teferi și așteaptă, îmi răspunde el. 

Vocea i se frânge niţel, fiind copleșit de emoţii. 

— Îi vom vedea curând. 

Numai gândul îmi face inima să crească de bucurie, însă, la fel ca fericirea 
mea, la fel ca toată bucuria și speranța mea, nu ține mult. Privirea îmi cade 
pe membrii Gărzii înarmaţi până-n dinţi, pe cicatricele lui Kilorn, pe chipul 
încordat al lui Farley și pe mâinile încătușate ale lui Cal. Cal, care a suferit 
atât de mult, evadând dintr-o închisoare pentru a intra în alta. 

— Dă-i drumul! 

Îi datorez viaţa, mai mult decât propria-mi viață. Îmi doresc ca măcar aici 
să îi pot oferi puţină alinare. Dar nimeni nu se mișcă la auzul cuvintelor 
mele, nici măcar Cal. 

Spre surprinderea mea, el îmi răspunde înaintea lui Farley. 

— Nu o vor face. Și nici nu ar trebui s-o facă. De fapt, probabil că tu ar 
trebui să mă legi la ochi, dacă vrei să fii meticuloasă cu adevărat. 

Cu toate că este deprimat, alungat din propria lui viață, Cal nu poate 
schimba ceea ce este. Soldatul se află în continuare înlăuntrul său. 

— Cal, taci din gură! Nu mai ești un pericol pentru nimeni! 

Sfidător, Cal își înclină capul într-o parte, arătând spre trenul plin de 
rebeli înarmați. 

— Ei par să fie de altă părere. 

— Nu pentru noi, vreau să spun, adaug eu, făcându-mă mică în scaunul 
meu. El m-a salvat acolo, chiar și după ceea ce am făcut. Și după ceea ce ţi-a 
făcut Maven... 

— Nu-i rosti numele! 

Mârâitul lui este înspăimântător și îmi dă fiori pe șira spinării, iar Farley 
strânge mai bine pistolul. 

Cuvintele îi ies printre dinţii încleștați. 

— Indiferent de ceea ce a făcut pentru tine, prințul nu este de partea 
noastră. Şi n-am să pun în primejdie vieţile celor care au mai rămas, doar de 
dragul micii tale idile. 

Idilă. Cuvântul ne face să tresărim. ntre noi nu mai există așa ceva. Nu 
după ceea ce ne-am făcut unul altuia și după lucrurile prin care am trecut. 
Indiferent de cât de mult ne-am dori asta. 

— Vom continua să luptăm, Mare, dar argintiii ne-au mai trădat și altă 
dată. Nu vom mai avea încredere în ei. 

Vorbele lui Kilorn sunt mai blânde, un balsam care să mă ajute să înţeleg. 
Dar ochii îi scapără în direcția lui Cal. Evident, își amintește tortura din 
celule și priveliștea îngrozitoare a sângelui înghețat. 

— S-ar putea să fie un prizonier valoros. 

Ei nu-l cunosc pe Cal așa cum îl cunosc eu. Ei nu știu că el i-ar putea 
distruge pe toţi și că, dacă ar vrea cu adevărat, ar putea să scape într-o 
fracțiune de secundă. Așadar, de ce stă? Când îmi întâlnește privirea, cumva, 
fără să vorbească, îmi răspunde. Durerea pe care o emană este suficientă 
pentru a-mi frânge inima. £ obosit. E terminat. Si nu mai vrea să lupte. 

Există o parte din mine care, la fel ca el, nu mai vrea. O parte din mine 
doreşte să mă pot supune lanțurilor, captivității şi liniştii. Dar am trăit deja 
această viață, în noroi, în întuneric, într-o celulă, într-o rochie de mătase. Nu 
mă voi mai supune niciodată. Nu voi înceta niciodată să lupt. 

Nici Kilorn. Şi nici Farley. Noi nu vom înceta niciodată. 

— Cei ca noi... 

Vocea îmi tremură, dar nu m-am simțit niciodată atât de puternică. 

— Cei ca mine și ca Shade. 

Farley încuviințează și bate cu palma peste buzunar. 

— Încă mai am lista. Cunosc numele. 

— La fel și Maven, îi răspund pe un ton neutru. 

Cal tresare la auzul numelui. 

— Elo să folosească baza de sânge, ca să le ia urma și să-i prindă. 

Deși trenul se clatină și vibrează în timp ce cotește pe șinele întunecate, 
mă forţez să mă ridic în picioare. Shade încearcă să mă ajute să-mi mențin 
echilibrul, dar îi dau mâna la o parte. Trebuie să stau pe picioarele mele. 

— Nu trebuie să-i găsească înaintea noastră. 

Ridic bărbia și simt cum energia trenului mă electrizează. 

— Nu trebuie. 

Când Kilorn vine spre mine, cu chipul ferm și hotărât, vânătăile, 
cicatricele și bandajele lui par să pălească. Cred că văd zorii în ochii lui. 

— N-o să-l lăsăm. 

Mă cuprinde o căldură bizară, o căldură ca a soarelui, cu toate că suntem 
în subteran. Căldura îmi este la fel de familiară ca fulgerele și încearcă să mă 
învăluie într-o îmbrățișare de care nu ne putem bucura. Deși l-au numit pe 

Cal dușmanul meu, deși se tem de el, îi permit căldurii lui să-mi mângâie 
pielea și ochilor lui să-i pătrundă pe-ai mei. 

Revăd toate amintirile noastre, fiecare secundă pe care am petrecut-o 
împreună. Însă, acum, prietenia noastră a dispărut, înlocuită de singurul 
lucru pe care încă îl avem în comun. 

Ura noastră față de Maven. 

Nu e nevoie să fiu un șoptitor pentru a ști că împărtășim același gând. 

Am să-l ucid. 

MULȚUMIRI 


Voi face acest lucru în mod cronologic, pentru a încerca să includ pe toată 
lumea, întrucât datorez mulțumiri unui număr mare de oameni. În primul și- 
n primul rând, părinţilor mei, care m-au susținut cu toată ființa lor și care m- 
au încurajat să fac totul cum voiam. Ei rămân cei mai importanți dascăli ai 
mei și le sunt recunoscătoare pentru fiecare dar, în special pentru că m-au 
lăsat să urmăresc /urassic Park la vârsta de trei ani. Fratelui meu, Andrew, 
care a fost alături de mine la toate jocurile și glumele și a făcut ca lumile 
mele fantastice să fie mult mai mari și mai luminoase. Bunicilor mei - 
George și Barbara, Mary și Frank -, care mi-au oferit și continuă să-mi ofere 
mai multă iubire și mai multe amintiri decât pot înțelege eu. Prea mulți 
unchi, mătuși și verișori pentru a fi numiţi, ca să nu mai vorbesc de prietenii 
și de vecinii care m-au tolerat când am alergat prin vieţile și curțile lor. 
Natalie, Lauren, Teressa, Kim, Katrina şi Sam, care au fost alături de mine în 
perioada dificililor ani ai adolescenței şi a discutabilelor alegeri 
vestimentare. Desigur, tuturor profesorilor de engleză și studii socio-umane 
pe care i-am avut vreodată, care mi-au spus în repetate rânduri să încetez să 
le mai scriu romane în loc de eseuri. Şi trebuie să le mulțumesc și celor care 
m-au influenţat dincolo de imaginaţie, chiar dacă ei nu mă cunosc. Steven 
Spielberg, George Lucas, Peter Jackson, J.R.R. Tolkien, J.K. Rowling, C.S. 
Lewis. Am copilărit într-un oraș mic, dar, datorită acestor oameni, nu am 
simţit niciodată asta. 

The University of Southern California și incomparabila lor School of 
Cinematic Arts mi-au permis cumva să mă furișez acolo și mi-au schimbat 
complet cursul vieţii. Profesorii mei de scenaristică, de la primul până la 
ultimul, m-au ajutat să devin scriitoarea care sunt acum și m-au învățat 
fiecare truc pe care îl știu. Nu doar că am început să cred că această dorință 
nestăvilită de a povesti era o îndeletnicire viabilă, dar am și început să devin 
cine voiam să fiu. Însuși programul de scenaristică este motivul pentru care 
am primit șansa de a fi scriitoare profesionistă și nu le pot mulțumi 
îndeajuns. Am fost suficient de norocoasă să-mi fac nişte prieteni minunati, 
unii care mi-au devenit de suflet, la SC - Nicole, Kathryn, Shayna, Jen L., Erin, 
Angelia, Bayan, Morgan, Jen R., Tori, băieții Chez, Traddies etc. - care m-au 
făcut să fiu mai bună (și, uneori, mai rea). 

După facultate, am avut de înfruntat înfiorătoarea perspectivă a unei 
cariere imposibile. Din fericire, am avut compania Benderspink în spate, în 
special pe primul meu manager, Christopher Cosmos, care m-a încurajat să 
scriu Regina roșie. Când am terminat prima schiță a romanului, el a trimis-o 

la New Leaf Literary ṣi m-a pus pe un drum care mi-a schimbat viața. M-am 
întâlnit cu cei mai buni oameni din domeniul editorial: Pouya Shahbazian, 
care continuă să ne călăuzească pe RR și pe mine prin apele industriei de 
divertisment; Kathleen Ortiz, pașaportul meu către întreaga lume și motivul 
pentru care RR continuă să călătorească pe tot globul; Jo Volpe, căpitanul 
nostru neînfricat și o prietenă minunată; Danielle Barthel, Jaida Temperly, 
Jess Dallow și Jackie Lindert, care îmi tolerează cerințele bizare și sunt 
complet indispensabili; Dave Caccavo, un fan înfocat al lui George 
Washington și al fotbalului american, despre care mi s-a spus că se descurcă 
cu numerele; și îmi pare rău, oameni buni, dar am lăsat-o la sfârșit pe cea 
mai bună: Suzie Townsend continuă să fie steaua mea polară din domeniul 
literaturii. Regina roșie e acum o carte adevărată datorită multor oameni, 
dar în special datorită ei. Ea e împingerea, tragerea și palma peste cap de 
care voi avea mereu nevoie. 

Când Suzie m-a sunat să-mi spună că aveam o ofertă pentru RR, i-am zis 
că eram la volan și că exista posibilitatea să intru într-un copac. Nu am 
suferit niciun accident, dar am acceptat preempțiunea lui Kari Sutherland şi 
a editurii Harperteen. Fiind primul meu redactor, Kari m-a ținut de mână pe 
durata călătoriei în imensa lume editorială și mi-a transformat manuscrisul 
într-un roman. Nu pot exprima în cuvinte recunoștința mea infinită față de 
ea, de Alice Jerman și de întreaga echipă Harper: liderul nostru neînfricat și 
redactorul-șef Kate Jackson; Jen Klonsky, o persoană iscusită în alegerea 
aperitivelor și un fantastic director editorial; editorii de producție Alexandra 
Alexo și Melinda Weigel; tehnoredactorul Stephanie Evans, care îmi atacă 
virgulele ca nimeni altcineva; managerul de producție Lillian Sun; vrăjitorii 
într-ale designului Sarah Kaufman, Alison Klapthor și Barb Fitzsimmons, 
împreună cu artistul copertei Michael Frost, au creat o carte cu adevărat 
frumoasă; echipa de marketing formată din Christina Colangelo și Elizabeth 
Ward, care a pus RR pe hartă; Emily Butler, Kara Brammer și Madison 
Killen, pentru că m-au făcut acceptabilă și liniștită în faţa camerei de filmat 
și a aparatului foto; incomparabilelor Gina Rizzo și Sandee Roston, echipa de 
publicitate, care a muncit din răsputeri pentru a răspândi vestea; Ashton 
Quinn, pentru vânzări și sprijin; echipei Epic Reads, Margot și Aubry, care și- 
a croit drum spre inima mea rece; Elizabeth Lynch (pin), una dintre cele mai 
muncitoare persoane pe care le știu; și vesela Kristen Pettit, care conduce cu 
neînfricare RR și restul seriei în călătoria lor. 

Nu voi spune că e nevoie de un întreg sat, deoarece aș exagera (dar, pe 
bune, e nevoie de un întreg sat). Restul mulțumirilor mele se îndreaptă către 
echipa mea de divertisment - tuturor combatanțţilor de la Benderspink: cei 

doi Jake, JC, Daniel, contrariantul David și stagiarii, care sunt prea mulți 
pentru a le mulțumi. Avocatului meu, Steve Younger, cunoscut și ca tatăl 
meu de pe Coasa de Vest. Sara Scott și Gennifer Hutchison, prințesele 
războinice care să sperăm că vor aduce RR pe marele ecran. Și apoi urmează 
oamenii pe care nu i-am întâlnit niciodată în viața reală, care mă contactează 
zilnic pe Twitter, e-mail sau Messenger. Lumea editorială și divertismentul 
sunt foarte active pe reţelele de socializare și am cunoscut mulți oameni 
care m-au inspirat, m-au încurajat și m-au primit cu brațele deschise în 
sufletele lor. Fiecare autor, blogger, scriitor și fan e valoros și vă mulţumesc 
tuturor pentru sprijinul și cuvintele oferite. În special Emmei Theriault, 
geamăna, cititoarea, criticul și prietena mea canadiană. 

Sunt scriitoare, ceea ce înseamnă că în cea mai mare parte a timpului 
muncesc singură, dar nu mă simt niciodată așa. Le mulțumesc din toată 
inima tuturor celor care sunt alături de mine și acceptă ciudățenia mea - 
Culver, Morgan și în special Jen, telepaticul Bayan, misteriosul Erin și 
+ Angela, care nu mă judecă niciodată (cu voce tare). Și pilonii stilului meu 
de viață, care mă fac să merg înainte - Jackson Market, barista căreia nu-i 
pasă niciodată de hainele mele de boschetară, Target, peisajele de toamnă, 
Pottery Barn, librăriile, pantalonii de yoga, tricourile largi, The National 
Park System, The Patriots (atât echipa de fotbal, cât și părinţii fondatori), 
George R.R. Martin și Wikipedia. De asemenea, trebuie să mulțumesc 
statului Montana, unde am scris al doilea capitol și am luat decizia să 
continui această aventură. 

Vă cer scuze că sunt atât de exuberantă, însă mai am puțin și am terminat. 
Doresc să-i mulțumesc încă o dată lui Morgan, prietena mea cea mai bună și 
șutul în fund de care am nevoie și pe care nu mi-l doresc niciodată. Am să 
continui să las lumina aprinsă pe hol. Și, din nou, părinţilor mei, Heather și 
Louis. Ei m-au lăsat să mă mut acasă și să îmi văd de scris, ceea ce e absurd. 
Ei m-au ajutat să merg la o universitate extraordinară, dar extrem de 
scumpă și de departe, ceea ce e absurd. Ei au transformat fata ciudată într-o 
chestie care seamănă cât de cât cu un om funcţional, ceea ce e absurd. Şi ei 
continuă să mă susțină, să mă iubească, să facă sacrificii pentru mine și să- 
mi dea peste nas, de obicei în același timp. Ei m-au ajutat să ajung unde sunt 
și au făcut posibilă această carte, acest viitor și această viață. Ceea ce e 
absurd. 

